Karo: Unlocked Literal Bible for Acts, John, Luke, Matthew, Romans

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Matthew

Chapter 1

¹ዳዊት ናሳ ኣብርሃም ናሶን ማታዳ ዬሱስ ክርስቶስሳ ናእንቶሳ ቢዛኖ ይንታና፡-

²ኣብርሃም ይሳቅም ኣዽዲና፤

ይሳቅ ያእቆብም ኣዽዲና፤

ያእቆብ ይሁዳቤ ክሳ እንዳናናቤም ኣዽዲና፤

³ይሁዳ ኤስን ትእማርዛራ ፋሬስቤ ዛራንቤም ኣዽዲና፦

ፋሬስ ኤስሮምም ኣዽዲና፦ ኤስሮም ኣራምም ኣዽዲና፤

⁴ኣራም ኣሚናዳብም ኣዽዲና፤

ኣሚናዳብ ነኣሶንም ኣዽዲና፤

ነኣሶን ሰልሞንም ኣዽዲና፤

⁵ሰልሞን ኤስን ረኣብ ዛራ ቦኤዝም ኣዽዲና፤

ቦኤዝ ኤስን ሩትዛራ ኢዮቤድም ኣዽዲና፤

ኢዮቤድ እሴይም ኣዽዲና፤

⁶እሴይ ብታ ዳዊትም ኣዽዲና።

ዳዊት ኦሪዮን ሜንዛራ

ሰሎሞንም ኣዽዲና፤

⁷ሰሎሞን ሮብኣምም ኣዽዲና፤

ሮብኣም ኣብያም ኣዽዲና፤

ኣብያ ኣሳፍም ኣዽዲና፤

⁸ኣሳፍ ኢዮሳፍጥም ኣዽዲና፤

ኢዮሳፍጥ ኢዮራምም ኣዽዲና፤

ኢዮራም ኦዝያንም ኣዽዲና፤

⁹ኦዝያን ኢዮኣታምም ኣዽዲና፤

ኢዮኣታም ኣካዝም ኣዽዲና፤

ኣካዝ ህዝቅያስም ኣዽዲና፤

¹⁰ህዝቅያስ ምናሴም ኣዽዲና፤

ምናሴ ኣሞንም ኣዽዲና፤

ኣሞን ኢዮስያስም ኣዽዲና፤

¹¹ባቢሎንሳ ብታ ይሁዳ ዛርስን ባንቆንካ ሮጋቴ ክያኣዶን ዋዳንካ

ኢዮስያስ ኢኮንያንቤ

¹ ክሳ እንዳናናቤም ኣዽዲና፤

¹²ኬም ባቢሎን ፔንዛራ ሮጋዻዃ ኦጎታር

ኢኮንያን ሰላትያልም ኣዽዲና፤

ሰላትያል ዘሩባቤልም ኣዽዲና፤

¹³ዘሩባቤል ኣብዩድም ኣዽዲና፤

ኣብዩድ ኤልያቄም ኣዽዲና፤

ኤልያቄም ኣዛርም ኣዽዲና፤

¹⁴ኣዛር ሳዶቅም ኣዽዲና፤

ሳዶቅ ኣኪምም ኣዽዲና፤

ኣኪም ኤልዩድም ኣዽዲና፤

¹⁵ኤልዩድ ኣልኣዛርም ኣዽዲና፤

ኣልኣዛር ማታንም ኣዽዲና፤

ማታን ያዕቆብም ኣዽዲና፤

¹⁶ያዕቆብ ዮሴፍም ኣዽዲና፤

ኣጋ ዮሴፍ ዬሱስ ክርስቶስ እንዳን

ማርያምሳ ሃራና።

¹⁷ናንሲ ኣብርሃም ካ ካርሳንቴ ዳዊትዛራ ቢዛ ታጲ ኦይዲና፤ ዳዊት ካ ካርሳንቴ ባቢሎን ፔንዛራ ይሁዳ ዛርስን ሮጋዻዶንዛራ ቢዛ ታጲ ኦይዲና፤ ባቢሎን ይሁዳ ዛርስን ኬሮጋዶንካ ካርሳንቴ ክርስቶስም² ኣዻዻዳ ዋዳስዛራ ቢዛ ታጲ ኦይዲና ኮዶ።¹⁸ዬሱስ ክርስቶስም ኣዻዻዶን ጎይኖ ይንታና፦ ክሳ እንዳኖ ማርያም ዮሴፍሳ ሃራ ዳንቴ ክንካ ዎዽማ ባርያሳ ኡስን ጋዛንካና ኮስርማዻዶ። ¹⁹ሃራስ ኮሳ ዮሴፍ ኤዲ ቃጂ ይዶንታኻ፤ ማርያምም ኤናሳ ዎትሮ ቡላናንቴ ይዛጋድሞንታኻ፤ ኤና ኬዼስማ ኮም ጋራናንቴ ቃብዲና።

²⁰ኖ ቃባ ኣጋኻ ክዳዃ፣ ባርያሳ ኤርጎን ኤያ ሃይማንካ ክካላ ናዴ ይንታና ክማያዶ፦ “ዳዊት ናሳ ዮሴፍ፣ ሃራን ሃሳ ማርያምም ሃሳ ኦኖንዛራ ኣንሳቴ ያኣናንቴ ሃኩርትንዽናኖ፤ ና ኮስርማዻዶኖ ባርያሳ ኡስን ጋዛንካና። ²¹ናኻሞ ኣንጌ ናሶና ኮኣዻይ፤ ናብን ክሳም ዬሱስ³ ሃማንቴና ሃዎዳይ፤ ኖ ይሳ ዛርስንናም ኬሳ ሴሶንባራ ዻኣሻና ክዻኣሻይ።”

²²ዬራ ፓይላ ክና ይንታ ኬሃምማዶኖ፤ ባርያ ኣና ኤያ ክሳ ኣፖን ጌያያኻ ይንታ ክጌያዳ ኣፓ ክያሜኻናንቴና፦ ²³“ኣንዛኖ ኣንጌን ዼስሞኖ ስርማዻና ኮስርማዻይ፤ ኣንጌ ናሶኻሞ ኣዻና ኮኣዻይ፤ ናብን ክሳም ‘ኣማኑኤሊና' ኬያማይ።” ‘ኣማኑኤል’ ሃንዻዶኖ ባርያ ዎላማ ክንካና ክዳይና ሃንዻዶ።

²⁴ዮሴፍ ራትንባራ ዻጳንቴ፤ ባርያሳ ኤርጎን ኤያ ይጌያዳግያ ማርያምም ክሳ ሜ ኮማቴኻ ይሳ ኦኖንዛራ ኣንሳቴ ያእዲና፤⁴ ²⁵ይያማን ናሳ ይሳ ቶይዳም ኮሳ ኣዻዛራ ኮላማ ክንካ ዎዻድማሞ፤ ናሳ ኣዻዳሳ ናብን “ዬሱስ” ሃማንቴና ክዎዳዶ።

¹ 111 ዎይካሞ ዮኣኪንና ሃንዻዶ

² 117 ዎይካሞ እብራይስጥ ኣፖንካ “መሲህ” ና ሃንዻዶ፤ ግሪክና ኣፖንካ “ክርስቶሲ” ና ሃንዻይ። ኬሳ ዎኻልኖ ካንዻዳና ሃንዻዶ።

³ 121 ግሪክና ኣፖንካ “ የሱሲ” ና ሃንዻይ እብራይስጥና ኣፖንካ “ኢያሱ” ና ሃንዻይ ክሳ ዎኻልኖ “ባርያ ዻኣሻያ” ና ሃንዻዶ

⁴ 124 “ይሳ ኦኖንዛራ ኣንሳቴ ያእዲና” ሃማይኖ ግሪክና ኣፖኖ “ክሳ ሜ ኮዴኻናንቴ ቻይዲና” ና ኮያማይ

Chapter 2

¹ብታ ሄሮድስ ዋዳንካ ኢየሱስ ፔየስ ይሁዳ ግዶር ዳ ቤተልሔም ግዶር ኣዻዻዃ፤ ኤና ሃምና ሃዮን ይውታምባራኻ ኢየሩሳሌምዛራ ናዴ፦ ²“ኣይሁድ ብታ ኣዻዻዳ ሃንታር ክዴ? ሃዮን ይውታምባራ¹ ክሳ ኤዝንታም ሃፓንቴ ውቲ ክናንቴ ኮምፓርሳናንቴ ናእዲና” ሃማንቴና ኬኦይሳዶ።

³ብታ ሄሮድስ ዬራ ኣጋም ኤሳራንቴ ጄክዲና፤ ኢየሩሳሌም ፔኖኻሞ ፓይላ ክማላ ጄክዲና።⁴ኤና ኣይሁድናሳ ዳምብን ኣሽካይናሳ ጋርናቤ ኣይሁድናሳ ዳምብን ታማርሳይናቤም ፓይላ ኖ ፑኡሻንቴ ክርስቶስም² ሃንታ ኣዻዻይንም ኬኻላ ኦይስዲና። ⁵ኬኻሞ ይንታና ክግያ ኬያማዶ፦ “ክርስቶስ ፔየስ ይሁዳ ጋንታ ቤተልሄም ግዶር ኣዻዻይንም ኣና ኤያ ባርያሳ ኣፖን ጌያያ ይንታ ሃማንቴ ኡክዲና፦ ⁶‘ይሁዳ ፔሮ ዶኖ ያ ኮኖ ቤተልሄም፣ ብትና ዋኒ ይሁዳ ፔሮ ዳና ግዶርካ ያ ሾሊ ትማሞ፤ ዛርስን እኖን እስራኤልም ኤያ ግሻያ ሃባራንካ ውታና ክውታይ።”

⁷ሃያንቴኻሞ ሄሮድስ ኤና ሃምናም ኣዽምካ ግስንሳንቴ ዋዳስ ኤዝንቶንሳ ሃፕንዻዳም ኬኻላ ኦይሳንቴ ኤሳርዲና፤ ⁸ኤና ሃምናም ቤተልሄምዛራ ይእሳንቴ ይንታና ኬግያ ክያማዶ፦ “ቃልቴ ናሳም ዛግማቴ፤ እንታኻሞ ክናንቴ እኮምፓርሴኻናንቴ፤ ኪም ዬሃፕና ኮኻ ማትማቴ፤ ናሳ ሃንታ ክዶንም እናንቴ ጌይማቴ” ና ክያማዶ።

⁹ኤና ሃምና ብታ ሄሮድስ ክጌያዳናም ኤሳራንቴ ይሳ ጎይን ያእዲና። ኣጋ ሃዮን ይውታንባራ ኬያፓዳ ኤዝንታ ኬም ኣንሳቴ ራቃ ይንግዶር ናሳም ኣዻዻዳዛራ ኬም ዬስክስዲና። ¹⁰ኬኻሞ ኤዝንቶን ይያፓና ካልሎን ዋዝንዽዲና።¹¹ናንሲ ኬኻሞ ኦኖን ኣርዳንቴ ናሳም እንዳን ማርያም ማላ ሃፕዲና፣ ሃያንቴ ክናንቴ ኮምፓርስዲና። ይሳ ሳጥንናም ቡላንቴ ዎርቄምቤ፣ ቁኛንቤ፣ ከርቤ ሃንዻያ ቁኛን ጌያንዳቤም ክናንቴ እምዲና። ¹²ሃያንቴ ኬኻሞ ብታዛራ ማታን ኬጋሬኻናንቴ ባርያ ሃይማንካ ኬናንቴ ክጌያዃ ጎይ ኣብካ ይሳ ፔናዛራ ማታቴ ያእዲና።¹³ኤና ሃምና ኬያኣዃ ባርያሳ ኤርጎን ኤያ ዮሴፍናንቴ ሃይማንካ ናዴ ክግያ፦ “ዻጵማ፣ ይንካ ሃማታያ ዋዳስ ሃናንቴ እሳ ጌያዛራ፤ ናሳቤ እንዳንቤም ግብፅ ፔንዛራ ኣንሳቴ ይማ፤ ኦጎታር ዳማ፤ ሄሮድስ ናሳም ዴሳናንቴና ክዛጋይ” ሃማንቴ ክናንቴ ጌይዲና።

¹⁴ናንሲ ዮሴፍ ሶትንካ ዻጳንቴ ናሳቤ እንዳንቤም ግብፅ ፔንዛራ ኣንሳቴ ያእዲና፤ ¹⁵ኦጎታርካሞ ሄሮድስሳ ጃዛራ ዳርቅዲና። ኣጋ ይንታ ክያማዳ ኤያ ባርያሳ ኣፖን ጌያያኻ ባርያሳ ጌይዻዳ ኣፓ “ናሳ እሳም እንታ ግብፅ ፔንባራ ግስምዲና” ሃማንቴ ክጌያዳ ጎንዼ ማትዲና።

¹⁶ሄሮድስም ኤና ሃምና ክም ኬታይሳዶን ይዼሳና ጌጲ ዻጋስዲና። ኖ ኤና ሃምናሳ ክናንቴ ጌይዻዳኻ ሃማንቴ ፖሊስናም ኤርጋንቴ ቤተልሄምቤ ኮሳ ሞሮና ዴሞሮዳና ግዶር ኣንጌን ናና ቦን ላማ ግዶርካ ካርሳንቴ ቦን ላማሳ ቾባራንዳናም ፓይላ ዴስስዲና።¹⁷ኣጋኻ ሃማንቴ ኤያ ባርያሳ ኣፖን ጌያያ ኤርምያስሳ ጌይዻዳ ይንታ ሃማያ ኣፓ ሃምዲና፦

¹⁸“ኤፒቤ እላትቤ

ራማ ፔሮ ኤሳርምዲና፣

ራሄል ናና ይሳናንቴ ኤፒዲና፤

ናና ኮሳ ፓይላ ኬማቃዶንታኻ

ሌማዻን ቻላድማሞ።”

¹⁹ሄሮድስ ክጃዃ ባርያሳ ኤርጎን ኤያ ዮሴፍ ካላ ሃይማንካ ናዴ፦ ²⁰“ዻጵማ፥ ናሳቤ እንዳንቤም ኣንሳቴ እስራኤል ፔንዛራ ማትማ፤ ናሳም ዴሳናንቴ ኤና ዛጋይና ጃይዲና ” ና ክግያ ክያማዶ።

²¹ዮሴፍ ዻጳንቴ ናሳቤ እንዳንቤም ኣንሳቴ እስራኤል ፔንዛራ ማትዲና።²²ኮዶን ሄሮድስ ናሳ ኣርኬላዎስ እምባ ክጃዃ እምባ ራቃሮጎ ይሁዳ ፔሮ ክብትማዶንም ዮሴፍ ይኤሳራና፤ ኦጎዛራ ያኣን ኩርትንዽዲና። ባርያ ክናንቴ ሃይማንካ ኦጎዛራ ያኣን ክጋሬኻናንቴ ክጌያዶታኻ ገሊላ ፔንዛራ ያእዲና፤ ²³ኖ ናዝሬት ሃንዻይን ካታማን ቃልቴ ኦጎታር ዴንታን ይሳም ካርስዲና። ኣጋኻ ሃማንቴ ኤና ባርያሳ ኣፖን ጌያይና ይጌያዳግያ “ኖ ናዝሬት ፔን ጋንትና” ሃማንቴ ጌይዻዳ ጎንዼ ማትዲና።

¹ 22 ዎይካሞ “ኤዝንቶኖ ኮይካ ሃፓንቴ”

² 24 ዎይካሞ “መሲ”

Chapter 3

¹ዋዳን ኦጎኻ ኤናም ኑንቆንካ ሻያያ ዮሃንስ ይሁዳ ፔንሳ ዳራሮ ባርያሳ ኣፖን ጌያዳቴ ናእዲና። ²ኖ ኣፓ ጌይቴ ክዳኻሞ ካና፦ “ባርያሳ ማንግስኖ ዬስክዲና፤ ዬሳ ሴሶንባራንኻ ማትማቴ” ሃማያና። ³ኣጋ ዮሃንስ ኣና ኤያ ባርያሳ ኣፖን ጌያያ ኢስያስካ ኣፓ ጌይዻዳ ኖና:-

“ዳራሮጎ ዳንቴ፣

ጌጳሳ ጎይን ፓትማቴ፣

‘ክሳ ጎይንም ፕሽክሽማቴ’ ሃማንቴን እላታያ ናቅሳና።”

⁴ዮሃንስ ኣፓላኖ ክኣርሳይኖ ጋማላን ስትንካ ኣሽካዻዳና፤ ካርናሮኻሞ ካቲ ቃልሺና ክዻኻይ። ዳኣኖ ክሳ ሳር ኣይኮቤ፣ ቆዋ ኩሮቤና። ⁵ኤዲኖ ኢየሩሳሌምባራቤ ይሁዳ ፔን ፓይላ ባራቤ ዮርዳኖስ ሌኤንሳ ፔና ዴሞሮ ዳና ኤና ፓይላ ዮሃንስዛራ ናዴ፤ ⁶ይሳ ሴሶናም ጌይቴ ዮርዳኖስ ሌኤሮ ዮሃንስካ ሻይዽቴና ኬዶ።

⁷ፈረስ ኤናቤ፣ ሰዱቅ ኤናቤ ኤናም ክሻያይን ራቅንዛራ ኬኒካ ሃፓንቴ ይንታና ኬግያ ክያማዶ፦ “ዬቲ ክና ጉንቶን ኦፖን ናና! ካይሶን ናኣናንቴን ዶሮኻ ዬዻቄኻናንቴ ዬም ኪላዳ ሃውቴ? ⁸ታ ናንሲ ሴሶንባራ ዬማታዶን ዬር ዻዋያ ኣሽክማቴ፤ ሃያንቴኻሞ ዬሳ ዎይላምንካ ‘ዎምባ ኣብርሃም ዳይዲና’ ሃማንቴ ዬቃብናኖ፤ ባርያ ሱኒና ክና ግዶርካ ኣብርሃምናንቴ ናሶ ዻሳናንቴ ክቻላይንም ዬናንቴ ጌያና እጌያይ። ⁹‘ኣብርሃም ዎምባና’ ሃማንቴ ዬም ዬታይስናኖ፤ እንታ ዬናንቴ ጌይዲና፤ ባርያ ኣብራሃም ናንቴ ሱኒና ክና ግዶርካ ናሶ ሃይዻን ቻላና ክቻላይ።¹⁰ታ ሹኮኖ ሃቃናሳ ጫጭን ጫራናንቴ ሼክሚና ኮዶ፤ ሃቃና ኣፕን ባሽን ካሚናም ፓይላ ጫራንቴ ኖንዛራ ዻባና ዻባዻይ።

¹¹“እንታ ዬም ሴሶንባራ ዬማታዶን ዻዋናንቴ ኑንቆሃ ሻይንቶና ዬም እሻያይ፤ ኮዶን ይንሳ ዱጙሪን ካትን ቡልዻን እቻልማ እሳ ሳጋ ጌጳ ራስባራ ናኣና ክናኣይ። ኖ ኡስን ጋዛንካቤ ኖንካቤና ዬም ሻያና ክሻያይ። ¹²ሻርቃስ እስንን ቡቡንሳያ ክሳ ኣንሮጎና ክዶ፤ ቆይድንናም ፃሊ ሃያንቴና ክፓስሳይ፤ እስናሳ ኣፕናም ኮናሮጎና ክካይ፤ ኮዶን ቱፖናም ኖን ካይሞሮጎ ካና ክካይ።”¹³ዋዳ ኣጋኻ ኢየሱስ ዮሃንስካ ሻይዾታ ገሊላ ባራኻ ዮርዳኖስ ሌኤንዛራ ናእዲና። ¹⁴ኮዶን ዮሃንስ ክግያ ይንታና ክያማዶ፦ “ኦጎንታ ዳማሞ፤ እንታ ሃንካና እሻይዻ ያ እንካ ሻይዻናንቴ እዛራ ሃስ ሃኔኤ?” ሃማንቴ ኪም ሻያን ጋርዲና።

¹⁵ኢየሱስካሞ ክግያ፦ “ዛርቦ ቆልማሞ፦ ያ እናንቴ ኤኤ ሃምማ፤ ዬራ ክናም ኣሽክንቶኻ ባርያሳ ቃቦንም ፓይላ ሃይንቶ ዎናንቴ ዛግሳና ኮዛግሳይ።” ሃያንቴ ዮሃንስ ኣፖ ክሳም ቻይዲና።

¹⁶ኢየሱስ ሻይዻንቴ ኑንቆንባራ ክውታዃ፤ ኣጋዛራ ፖላኖ ኮቡልሟዃ ባርያሳ ኡስኖ ጋዛኖ ዎሌ ማታንቴ ክዛራ ኮያንችካና ክያፓዶ። ¹⁷“ናሳ እሳ እናሻያ ይንካ እዋዝንዻያ ኣጋ ኖና” ሃማያ ዬፆ ፖላንባራ ኤሳርምዲና።

Chapter 4

¹ኣጋሳ ራስባራ ባርያሳ ኡስኖ ጋዛኖ ኢየሱስም ዳቡሎስ ክካላ ጋሮ ኦይሶ ክኦይሴኻናንቴ ዳራንዛራ ኣንስዲና። ²ኖ ሮሮ ኣይድታምቤ ሶቲ ኣይድታምቤ ዳኣኖ እꬅማ ካፓንቴ ቱንስሮኻሞ ዳቃዽዲና። ³ጋሮን ኦይሶን ኦይስያ ክዛራ ናዴ ክግያ፦ “ይንዳ ያ ባርያ ናሶ ሃዳና፤ ሱኒና ክናም ዳኣኖ ኬማቴኻኻናንቴ ጌይማ” ና ክያማዶ።

⁴ኢየሱስካሞ፦ ማሳንቴ፦ “ ‘ኤዲ ናሶ ባርያሳ ኣፖሮ ዼላቅ ውታያ ፓይላኻና ኮዳይ፤ ዳኣኖኻ ሶጎ ዳማሞ’ ሃማንቴ ኣና ዋርቃትሮ ኡካዽዲና” ሃማንቴ ክናንቴ ማስዲና።

⁵ፕርካሞ ዳብሎስ ኢየሱስም ካታማን ጋዛንዛራ ኣንሳቴ ቃልቴ ባርዮን ኦኖንሳ ዱሪሮ ዎይሳንቴ ይንታና ክያማዶ፦ ⁶“ኣና ዋርቃትሮጎ

‘ሱኒንዛራ ራኖ ሃሳ ዻይማን ኮጋሬኻናንቴ፣

ይሳ ኣንንካኻሞ ሃም ኬካፔኻናንቴ፣

ባርያ ይሳ ኤርጎን ኤናም ሃናንቴ ንእሳና ክንእሳይ’ ሃማንቴ ኡካዻዶንታኻ፤ይንዳ ያ ባርያ ናሶ ሃዳና ካሮኻ ምጫ ፔንዛራ ዲኒማና!” ክግያ ክያማዶ።

⁷ኢየሱስካሞ፦ “ኣና ዋርቃትና ግዶር፦ ‘ባርያ ሃሳ ጌጳም ሃዬክንስናኖ’ ሃማንቴ ኡካዽዲና” ሃማንቴ ክናንቴ ማስዲና።

⁸ፕርካሞ ዳቡሎስ ጌማር ጉዱጱ ካላዛራ ኪም ዎይሳንቴ፤ ፔን ጋላፕንሳ ማንግስትንምቤ ኮሳ ጎሺንቤም ክናንቴ ዻዋንቴ፤ ⁹“ ጳርፃንቴ እናንቴ ሃኮምፓርሳያዳና ኮም ፓይላ ውሊም ሃናንቴ እማና ኢማይ ና ክያማዶ።

¹⁰ኢየሱስካሞ ክግያ ይማሳና፤ “ያ ሜሻ እካላንካ እስ ዪማ! ‘ሃሳ ጌጳ ባርያናንቴ ኮምፓርስማ፤ ክናንቴ ሶጎ ዋድምማ’ ሃማንቴ ዋርቃትሮጎ ኡካዽዲና” ና ክግያ ክያማዶ።

¹¹ናንሲ ሜሻ ኪም ጋራንቴ ያእዲና፤ ባርያሳ ኤርጎን ኤና ናዴ ክናንቴ ዋድምዲና።¹²ኢየሱስ ዮሃንስሳ ዻክን ይኤሳራና ገሊላ ፔንዛራ ማትዲና፤ ¹³ናዝሬት ካታማንካሞ ጋራንቴ ካታማና ዛብሎንቤ ንፍታሌምቤ ፔየስ ኛፓስን ኣፖን ካላንዳ ቅፍርናሆም ካታማስሮ ዴንታን ይሳም ካርስዲና።¹⁴ኣጋኻኻሞ ኣና ኤያ ባርያሳ ኣፖን ጌያያ ኢስያስካ ይንታ ሃማንቴ ጌይዻዳ ኣፓ ጎንዼ ማትዲና፦

¹⁵“ዛብሎን ፔኖቤ፣ ንፍታሌም ፔኖቤ፣

ዮርዳኖስ ሌኤንሳ ሳባራ ኛፓስን ጎይንሳ ዴሞሮ

ዶኖ ገሊላ ቶርስኖ፦

¹⁶“ዛርስኖ ፅፓሮን ዶኖ

ሮሮ ጌጲ ሃፕዲና።

ኤና ዴምጵን ፔሮ ዳናናንቴ ሮሮ ናእዲና።”

¹⁷ዋዳስ ኣጋኻ ካርሳንቴ ኢየሱስ፦ “ዬሳ ሴሶንባራ ማትማቴ፤ ባርያሳ ማንግስትኖ ሳንዲና” ሃማንቴ ታማርስዲና።¹⁸ኢየሱስ ገሊላ ኛፓስንሳ ዴሞሮ ሳግቴ ጴጥሮስ ሃንዻያ ስምኦንቤ ክሳ እንዳ ናሳ እንድርያስቤም ሃፕዲና። ኬኻሞ ካራን ኤማያ ኤዲ ኬዶንታኻ ይሳ ኜፑቴይናም ኑንቆሮጎ ዻብቴና ኬዶ። ¹⁹ኢየሱስ ኬግያ ይንታና ክያማዶ፦ “ንማቴ፤ ኢም ጫግማቴ፤ ዬም ኤዲም ኤማያና እያያይ” ና ክያማዶ። ²⁰ኬኻሞ ኣጋዛራ ይሳ ኜፑቴይናም ጋራንቴ ኪም ጫግዲና።

²¹ኣጋሮኻ ሾሊ ሳጋግያ ይየያና ዛብዴዎስ ናሳ ያዕቆብቤ ክሳ እንዳ ናሳ ዮሃንስቤም ሃፕዲና። ኬኻሞ እምባ ዛብዴዎስ ማላ ክንካ ጋግሮ ይሳ ኜፑይቴይናም ኣሽክቴና ኬዶ። ኖኻሞ ኬም ግስምዲና። ²²ኣጋዛራ ይሳ ጋግንቤ እምባቤም ጋራንቴ ኪም ጫግዲና።²³ሃያንቴ ኢየሱስ ኣይሁድ ኤናሳ ባርያም ምስካዻን ኦኖና ግዶር ታማርስቴቤ ባርያሳ ማንግስትንሳ ሜርሜርን ፃሊን ጌይቴቤ ዛርስንሳ ባክሮ ቡርቅንቤ ሃጅሞንቤ ፓይላ ፓሽሽቴ ገሊላ ፔናም ፓይላ ያይቴና ክዶ። ²⁴ኣጋኻ ሃማንቴ ሶሪያ ፔሮ ፓይላ ኜሙቲኖ ክሳ ሻምዲና፤ ዛርስኖካሞ ኤና ሃጂሞቤ ሃጂም ኣብ ኣብካ ኤና ጋሊቴና ዳናቤ ኤና ቤሮን ይእዛቃዳናቤ፤ ኤና ግርጫን ጃይናቤ፤ ኤና ራንሳ ማልግማዳናቤም ክዛራ ባእዲና፤ ኖኻሞ ኬም ፓሽሽዲና። ²⁵ኣጋኻ ሃማንቴ ገሊላ ካታማንባራቤ፣ “ካታማና ታጲና ሃንዻይናቤ”፣ ኢየሩሳሌምቤ፣ ይሁዳባራቤ፣ ዮርዳኖስ ሌኤንሳ ሳባራባራኻ ኤዲኖ ጱፅኖ ናኣዶኖ ፓይላ ኪም ጫግዲና።

Chapter 5

¹ዛርስኖ ኮፑጫዶን ሃፓንቴ ኢየሱስ ጌማር ካላዛራ ውታንቴ ዳርቅዲና፤ ራስባራ ታማርና ክሳኻሞ ክዛራ ናእዲና፤ ²ሃያንቴ ኖ ይንታ ሃማንቴ ኬም ታማርሳን ካርስዲና፦ ³

ኤና ባርያም ዛጋይና ፑጋዻዳና፣

ባርያሳ ፖላን ማንግስትኖ ኬንቲና ኮዳይ።

⁴ኤና እልሊ ጅቴንዳና ፑጋዻዳና፤

ሌማና ኬሌማይ።

⁵ኤና ኢንሳ ጫውሊና ፑጋዻዳና፣

ኬ ፔን ዻላና ኬዻላይ።

⁶ኤና ባርያሳ ጫራጝማሞን ዳቃዻይናቤ ባኻርዻይናቤ ፑጋዻዳና፤

ምሻና ኬምሻይ።

⁷ኤና ኤናሳ ሴሶን ጋራይና ፑጋዻዳና፤

ሴሶን ኬሳም ኬናንቴ ጋራና ጋርዻይ።

⁸ኤና ዎይላምንሳ ጫንቃል ሃምና ፑጋዻዳና፤

ባርያም ሃፓና ኬያፓይ፣

⁹ኤና ኤናሳ ባክሮ ቃሽን ባኣይና ፑጋዻዳና፤

ባርያ ናና ሃማንቴ ኬም ግስማና ግስንዻይ።

¹⁰ባርያሳ ቃቦን ኬኣሽካንናንቴ ኤና ኦይታዻይና ፑጋዻዳና፤

ባርያሳ ፖላን ማንግስትኖ ኬንቲና ኮዳይ።

¹¹ኤና እንካ ሃማንቴ ዬም ኬኢሪናቤ፣ ኬኦይትናቤ፣ ጎይ ዛርቦኻቤ፣ ፖጋሞቤኻ ዬም ኬዻብንሽና፣ ዬቲ ፑጋዻዳና፤ ¹²ጳ ፖላሮ ዬሃፓይኖ ካሽኖ ዬሳ ጌጲ ኮዶንታኻ፣ ዬቲ ጌጲ ዋዝንዽማቴ፤ ኣና ዬሳ ብራሮን ዳና ኤና ባርያሳ ኣፖን ጌያይናም ኦጎንታ ኬ ኦይትዲና።¹³ዬቲ ፔንናንቴ ሶቆና፤ ሶቆ ይሳ ሶቃሞንሳ ዳፃሞን ክጋርና፤ ፕር ማሳንቴ ዳፃናንቴ ቻላው ክቻላይ? ጳልንዛራ ዻባዻዃ ትጋዻሳ ኦባራ ዬር ክኣሽካያ ቆልማሞ።

¹⁴ዬቲ ፔንሳ ሮሮና፤ ካታማስ ጌማርታዛራዳ ኣችሚ ዳናንቴ ቻልማሞ፤¹⁵ኤና ኩሻ ዬꬃንቴ ኣኻሾኻ ክጭማሞ፤ ኤና ኦኖሮ ዳናናንቴ ፓይላ ኮሮጴኻናንቴ ራቅ ማይ ዻዋያ ግዶሪና ኬዎዳይ። ¹⁶ኣጋግያ ኤና ዬሳ ዋድማን ፃሊን ሃፓንቴ ዬምባ ጳ ፓላሮን ዳም ኬጎሼኻናንቴ ዬሳ ፃላሞኖ ኤና ውልናንቴ ማይ ኮሃፕንዼ።¹⁷ሙሴ ዳምብናቤ ኤና ባርያሳ ኣፖን ጌያይናቤሳ ኣፖና ጌይዻዳናም ሽእሾታ እናኣዳ ዬቲ ማይሻና፤ እንታ ይንናንቴ እናኣዶኖ ኣፖና እግናም ሃያናንቴና፤ ኬጌያዳናም ሽእሻናንቴ ትማሞ፤ ¹⁸እንታ ዬናንቴ ጎንዼና እጌያይ፤ ፔንቤ ፖላንቤ ኬሳ ካያዛራ ዳምብና ፓይላ ሃምማና ኬሃምማይ፤ ዳምብና ግዶር ዬር ሾሊ ካላ ዎይካሞ ዬር ሾሊና ሃማንቴ ቦዋንቴ ሽእሻዻያ ቆልማሞ።¹⁹ታ ናንሲ ኤዲ ሃውካሞ ዳምብና ክናግዶር ኬሳ ዬር ሾልካሞ ኮዴ ኤያ ሴሳያቤ ኤና ዋኒካሞ ኬሴሴኻናንቴ ኤያ ታማርሳያ ኣጋ ባርያሳ ፖላን ማግስትሮ ኖ ሾሊና ክዳይ፤ ኮዶን ኤያ ዳምብና ክናኻ ዳያቤ ኤና ዋኒካሞ ዳምብና ክናኻ ኬዴኻናንቴ ኤያ ታማርሳያ ኣጋ ባርያሳ ጳ ፖላን ማግስትሮ ጌጲና ክማታይ። ²⁰ዬሳ ጫራጝማሞኖ ኤና ፈረስ ኤናቤ፣ ኤና ሙሴ ዳምብን ታማርሳይናኻላንካ ኮሳጋድምና፣ ባርያሳ ፖላን ማንግስትን ዬቲ ኣርድማሞ።²¹ኣና ኤና ብራናናንቴ ኬግያ ‘ኤዲ ዬዴስናኖ፤ ኤያ ኤዲን ዴሳያዛራ ብቶን ታኻና ታኻዻይ’ ሃንዻዶን ዬቲ ኤሳርዲና፤ ²²ኮዶን እንታ ዬናንቴ ይንታና እጌያይ፤ ኤያ እንዳናሳዛራ ዋጭማያዛራ ብቶን ታኻና ታኻዻይ፤ ፕርካሞ እንዳናሳም ኤያ ‘ሽፕ ሃማ’ ሃማንቴ ኢራያ፣ ዞንዛናሳ ዎትሮ ክካላ ኦይሳና ኦይሳዻይ፤ ኤያ እንዳ ናሳግያ ‘ዬርን ዼስማኻ’ ሃማንቴ ኢራያምካሞ ኖን ጋኻነምሮ ኪም ዻባና ዻባዻይ።

²³ታ ናንሲ ባርያናንቴ ቁልን ኡካዻን ሙልዻንዛራ ኡካናንቴ ሃኒና ሃንና ናሳ ሃዛራ ክዻጋሳዶኖ ሃናንቴ ጶቅ ኳምና፤ ²⁴ኣጋዛራ ቁልን ኡካዻን ሙልዻንሳ ዎትሮ ቆልታም ጋራንቴ ብራቴንካ ቃልቴ ሃንና ናሳ ላማ ቃሽምማ፤ ሃያንቴ ማታቴ ናዴ ባርያናንቴ ቆልታም ኡኩማ።

²⁵ሃሳ ቁፓሞን ኤያ ሃዛራ ዳኛስካ ብቶን ታክሳን ክጋሬኻናንቴ፤ ኤያ ዳኛስ ሃም ኤያ ዻኻያናንቴ ሳስካቴ እማን ክጋሬኻናንቴ፤ ያኻሞ ዻክን ኦኖን ኣርዳን ሃጋሬኻናንቴ፤ ጎይሮ ሃሳ ቁፓሞን ኤያላማ ዪሪ ቃሽምማ። ²⁶እንታ ሃናንቴ ጎንዼና እጌያይ፤ ኤያ ኣጋ ሃዛራ ብቶን ክታክስና ሃሳ ባዛናም ሳንቲም¹ ካላኻሞ ኮሽዽማ ፓይላ ሃሳ ካሻቴ ቱንሳዛራ ዻክን ኦኖንባራ ያ ውትማሞ።²⁷ኣና “ኩጳሞን ዬይናኖ” ሃማንቴ ጌይዻዶን ዬቲ ኤሳርዲና፤ ²⁸ኮዶን እንታ ዬናንቴ ይንታና እጌያይ፦ ሜ ካላም ኣፕካ ሃፓንቴ ኤያ ካጃላዳ ይሳ ዎይላምንካ ኮላማ ክንካ ዎዽዲና።²⁹ኣፓ ሃሳ ምዛቃ ሴሶ ሃኣሽኬኻናንቴ ክሃያያዳና ኪም ቡላቴ ዻምማ፤ ብሽን ሃሳም ፓይላ ገሃነምን ኖሮጎ ዻባዻንናንቴ፤ ሃሳ ብሽንሳ ካላም ቡላቴ ዻባዻዳና ፃሊና። ³⁰ኣና ሃሳ ምዛቃስ ሴሶ ሃኣሽኬኻናንቴ ክሃያያዳና ኪም ቱማቴ ዻምማ፤ ብሽኖ ሃሳ ፓይላ ገሃነምን ኖሮ ኮኣርዳንናንቴ ሃሳ ብሽንሳ ካላም ቱማቴ ዻባዻዳና ፃሊና።

³¹“ ‘ኤያ ይሳ ሜንም ቡላያ ጎያ ይንካ ይቡላዳም ዋርቃትካ ኡካቴ ክእሜ” ሃማንቴ ጌይዻዶን ዬቲ ኤሳርዲና። ³²ኮዶን እንታ ዬናንቴ ይንታና እጌያይ፤ ኤያ ሜን ይሳም ኩጳሞ ኮይማ ቡላያ ኣጋ ሜን ይሳም ኩጳሞ ኮዬኤኻናንቴና ክሃያይ፤ ኣጋኻ ሃማንቴ ኤያ ኤስን ቡልዻዶን ኬማያኻሞ ኮላማ ክንካ ኩጳሞና ክያኣይ።³³ኣና ኤና ብራናናንቴ “ዬር ካላም ፖጋሞኻ ዬኣሽንሽናኖ፤ ባርያሳ ዎትሮ ዬራ ዬኣሽንሻዳናም ዋቻዻንቴ ኣሽክማቴ” ሃማንቴ ጌይዻዶን ዬቲ ኤሳርዲና፤ ³⁴ኮዶን እንታ ዬግያ ካላኻሞ ዬኣሽንሽናኖ ሃማንቴና እጌያይ፤ ፖላንካኻሞ ዬኣሽንሽናኖ፤ ኦጎኖኻሞ ሃርቴ ፖላኖ ባርያሳ ጌጳሞን ቦርኮቶኖና። ³⁵ፔንካኻሞ ዬኣሽንሽናኖ፤ ኦጎኖኻሞ ፔኖ ባርያሳ ራን ይትጋይኖ ራቅኖና፤ ኢየሩሳሌምካኻሞ ዬኣሽንሽናኖ፤ ኦጎኖኻሞ ና ብታ ጌጳሳ ካታማኖና፤³⁶ዬሳ ሜቴንካኻሞ ዬኣሽንሽናኖ፤ ኦጎኖኻሞ ስትና ዬሳ ግዶር ስቲ ካላም ጫውሊ ዎይካሞ ፂያ ሃያናንቴ ዬቲ ቻልማሞ። ³⁷ኣጋታኻ ዬቲ ክንካ ዬሃሳውና ኣፖ ዬሳ ኪም ኮናሻዳና ኤኤ ዬሃማያዳና ‘ኤኤ’ ኮዴ፤ ኣፖ ዬሳ ኪም ኮናሻድምና ኢኢ ዬሃማያዳና ‘ኢኢ’ ኮዴ፤ ክናሳ ኦባራ ዬራ ዳና ፓይላ ሜሺባራና ኬናኣይ።³⁸“ኤያ ኣፕን ኡካያሳ ኣፕን ኡኩማቴ፤ ኤያ ኣꬅን ቁንፃያሳ ኣꬅን ቁንፅማቴ” ሃማንቴ ጌይዻዶንም ዬቲ ኤሳርዲና። ³⁹ኮዶን እንታ ዬናንቴ ይንታና እጌያይ፦ ኤያ ዛርቦን ኣሽካያም ዬቶዛዽናኖ፤ ኮዶን ኤያ ሃሳ ካርጫ ምዛቃም ጫኣያናንቴ ዋርካታሲምካሞ እምማ።⁴⁰ኤዲ ካላ ኣፓላ ኢንባራ ሃኣርሳያም ቻናንቴ ሃም ክቤርንስና ኣፓላስ ጳባራ ሃኣርሳያም ካውል ክናንቴ ሻባንቴ እምማ። ⁴¹ኤዲ ካላ ሃግያ ሾሊ ሮት ክላማ ሃዬኤኻ ሃም ክእሽክንሽና፣ ኖ ክጌያዳሳ ጳባራ ሮት ክላማ ክንካ ይማ። ⁴²ኤና ሃኻላ ምስካይና ዉልናንቴ እምማ፤ ኤና ሃኻላ ብድርን ኦይሳይናዛራ ኑኪ ሃኡክናኖ።

⁴³“ሃሃርያናም ናሽማ፤ ጋላም ሃሳ ቶዛዽማ“ ሃማንቴ ጌይዻዶን ዬቲ ኤሳርዲና። ⁴⁴ኮዶን እንታ ዬግያ ይንታና እያማይ፦ ጋላ ዬሳም ናሽማቴ፤² ኤና ዬም ጋልንሻይናናንቴ ባርያም ምስክማቴ፤ ⁴⁵ኣጋንታ ዬኣሽክና ዬቲ ዬምባ ጳ ፖላሮን ዳሳ ናሶና ዬዳይ፤ ኖ ኤና ዛርቦናናንቴቤ ኤና ጋዛናናንቴቤ ሃዮን ቡላና ክቡላይ፤ ኤና ጋዛናናንቴቤ ሴሶን ኤናናንቴቤ ዶቦን እማና ክእማይ።⁴⁶ኤና ዬም ናሻይናም ሶጎ ዬናሻያዳና ዬራ ዬሃፓያ ሃርቴ? ኤና ግብርን ጎራይናኻሞ ኦጎንታ ሃይቴሞ ኬዶኖ? ⁴⁷ዬቲ ዬንዳና ናናም ሶጎ ዬጌሳያዳና፣ ኤና ዋኒ ካላንካ ሃርካ ዬሳጌ? ኤና ባርያም ዼስምናኻሞ ኦጎንታ ሃይቴሞ ኬዶኖ? ⁴⁸ታ ናንሲ ዬምባ ጳ ፖላሮን ዳ ጫራጚ ክዶንታኻ ዬቲካሞ ጫራጝ ዳማቴ።

¹ 526 ግሪክና ኣፖንካ “ኮንድራንቴስ”

² 544 ዋርቃትና ኣናን ጋይና “ኤና ዬም ኣሻይናናንቴ ፓፂ እምማቴ፤ ዬም ቶዛዻይናናንቴ ዬር ፃል ሃይማቴ” ና ኬያማይ

Chapter 6

¹“ዬሳ ዋድማን ፃሊን ሼዳዼኻናንቴ ሃማንቴ ኤናሳ ዎትሮ ዬኣሽካንባራ ዬም ማንክማቴ፤ ሼዳዻናንቴ ሃማንቴ ዋድማን ዬኣሽክና ዬምባ ጳ ፖላሮን ዳኻላ ዬር ዬሃፓያ ቆልማሞ።

²ካይስንሶን ኤና ምስኮን ኦኖናቤ ጎይናቤ ግዶር፣ ኤና ኬም ኬጎሼኻናንቴ ሃማንቴ ኬሃያያግያ፤ ዬትካሞ ኤና ኩፕናም ዬኬልሽና ሼዳዻናንቴ ሃማንቴ ሙራ ዬፑግስናኖ፤ እንታ ዬናንቴ ጎንዼና እጌያይ፤ ኤና ኦጎንታ ሃያይና እግና ባዛና ይሳም ፓይላ ቻይዲና።³ኮዶን ዬቲ ኤና ኩፕናናንቴ ዬር ካላም ዬእምና ዬሳ ኣና ምዛቃ ይእማያም ኣና ዬሳ ዋርካታስ ዼሳን ክጋሬ፤ ⁴ኤናናንቴ ዬራ ዬእማይናም ኣቻንቴ እምማቴ፤ ኣቻንቴ ዬራ ዬእማይናም ሃፓያ ዬምባ ዬናንቴ ባዛን ካሻና ክካሻይ።⁵ዬቲ ባርያም ዬምስክና ካይስንሶን ኤናግያ ዬዳናኖ፤ ኬ ኤና ኬም ኬያፔኻናንቴ ኣይሁድናሳ ምስኮን ኦኖና ግዶርቤ፣ ጎይናሳ ፓሽንታና ግዶር ዎያንቴና ባርያም ኬምስካይ፤ እንታ ዬናንቴ ጎንዼና እጌያይ፤ ኤና እግና ይሳ ምስኮንሳ ባዛን ፓይላ ቻይዲና። ⁶ኮዶን ዬቲ ባርያም ዬምስክና፤ ዬሳ ኦኖንም ኣርዳንቴ ዬዛራ ሙልዻፖን ዲፃንቴ ዬምባ ሃፕንዽማም ምስክማቴ፤ ዬራ ኣዽሚ ኣሽካዻዳናም ሃፓያ ባርያ ባዛን ዬናንቴ ካሻና ክካሻይ።

⁷ዬቲ ባርያም ዬምስክና ኤና ባርያም ዼስምና ጋንታግያ ሱን ዬር ቆልማ ጌይቴ ምስኮንም ዬሳ ዬጉዱጵስናኖ፤ ኬ ማሶኻ ጉዱጵ ምስክቴ ምስኮን ኬሳም ባርያ ኬናንቴ ክኤሳራያግያና ኬማይሻይ።⁸ዬምባ ዬቲ ብራንቴ ኪም ዬምስክማ ዬራ ዬናንቴ ዛግሳይናም ኖ ብራንቴ ፓይላ ዼስዲና፤ ታ ናንሲ ዬምስክና ኬግያ ዬማትናኖ። ⁹ኮዶን ዬቲ ባርያም ይንታ ሃማንቴ ምስክማቴ፦

“ ‘ጳ ፖላሮን ዳ ዎምባ፣

ናብኖ ሃሳ ጫራጚሚ ኮዴ፤

¹⁰ማንግስትኖ ሃሳ ኮኔኤ፤

ቃቦን ሃሳም ጳ ፖላሮ ሃይዻያግያ፣

ቾ ፔሮኻሞ ሃይዼ።

¹¹ሮራኻ ዳኣንናም ዎናንቴ እምማ።

¹²ዎቲ ኤና ዎም ሴሳይናሳ ሴሶንም ኬናንቴ ዎጋራያግያ፣

ሴሶን ዎሳምካሞ ዎናንቴ ጋርማ።

¹³¹ጋሎንዛራ ዎም ሃኣርስናኖ፤

ሜሽንባራ ዎም ዻኣሽማ፤

ማንግስትኖ፣ ካንታኖ፣ ጎሺኖ

ላይ ሃንቲና፤

ኣሜን።’ ²

¹⁴ዬቲ ኤና ዬም ሴሳዳናሳ ሴሶንም ዬጋርና፣ ዬምባ ጳ ፖላሮን ዳ ዬሳ ሴሶንም ዬናንቴ ጋራና ክጋራይ። ¹⁵ኮዶን ዬቲ ኤናሳ ሴሶናም ዬጋርምና፣ ዬምባኻሞ ሴሶና ዬሳም ዬናንቴ ጋርማሞ።¹⁶ዬቲ ቶሮንዻንቴ ባርያም ዬምስክና፣ ካይስንሶን ኤናግያ ጋሮ ዎቲ ዬሳም ጎኦል ዬሃይናኖ፤ ኬ ቶሮንዻንቴ ባርያም ምስክቴ ኬዶንም ኤና ኬዼሴኻናንቴ ዎቲ ይሳም ጋሮ ሲዮ ኤድግያና ኬሃያይ፤ እንታ ዬናንቴ ጎንዼና እጌያይ፤ ኤና ኦጎንታ ሃያይና እግና ባዛና ይሳም ፓይላ ቻይዲና። ¹⁷ኮዶን ያ ቶሮንዻንቴ ባርያም ሃምስካን ዋዳንካ ዎትን ሃሳም ሻይማ፤ ሜቴን ሃሳምካሞ ዋኣትካ ቃዽማ፤ ¹⁸ኣጋኻኻሞ ቶሮንዻንቴ ባርያም ሃምስካን ሃምባ ኣችምን ዳ ሶጎ ይዼሳዳ፣ ኮዶን ኤናናንቴ ኣችሚና ኮዳይ፤ ኣችምን ሃይዻዶንም ሃፓያ ሃምባ ባዛን ሃሳም ካሻና ክካሻይ።¹⁹“ኦሎሎን ይእꬃይሮቤ፣ ፔን ዛውሳንቴ ይሴሳይሮቤ፣ ዲብን ይዲባን ፔን ኮሮ ዬናንቴ ኮይሶን ዬፑኡሽናኖ፤ ²⁰ኮዶን ኦሎሎን ይእꬅሞሮቤ፣ ፔን ዛውሳንቴ ይሴስሞሮቤ፣ ዲቢን ይዲቢሞሮ ጳ ፖላሮ ዬናንቴ ኮይሶን ፑኡሽማቴ። ²¹ኣጋኻሞ ኮይና ሃሳ ይዳሮጎ ዎይላም ሃሳኻሞ ኦጎታሪና ኮዳይ።

²²ኣፕኖ ብሽንሳ ሮሮና፤ ኣጋታኻ ኣፕኖ ሃሳ ጫንቃል ኮዳና፣ ብሽኖ ሃሳ ፓይላ ፓኪና ኮዳይ። ²³ኮዶን ኣፕኖ ሃሳ ሃጅሞ ኮዳና፣ ብሽኖ ሃሳ ፓይላ ፅፓና ኮዳይ፤ ታ ናንሲ ሃሳ ኢሮን ዶኖ ሮሮኖ ፅፓ ኮዳና፣ ፅፓኖ ካሎን ሃሞንታ ኮፅፔ?

²⁴ኤዲ ካላ ብቲ ላማናንቴ ዋድማናንቴ ቻልማሞ፤ ኖ ብቲ ካላም ጋራንቴ ብታ ዋም ናሻና ክናሻይ፤ ዎይካሞ ብታ ዋም ጎባና ክጎባይ ዋም ቦዋና ክቦዋይ። ኣጋግያ ኤዲ ካላ ባርያቤ ብሬምቤናንቴ ክዛራ ዋድማናንቴ ቻልማሞ።²⁵ታ ናንሲ እንታ ዬናንቴ ይንታና እጌያይ፦ ዬሳ ዴንታንናንቴ ሃር ዎእꬄ? ሃር ዎውጬ? ሃር ዎዻክዼ?' ሃማንቴ ዬሞይካዽናኖ። ሳዳኖ ዳኣኖ ካላ ሳጊ ዳይዮው? ኤ ብሽኖ ኣፓላን ካላ ሳጊ ዳይዮው? ²⁶ይንዳ ካርያና ፖላን ጋይናም ሼድማቴ፤ ኬ እꬅን ጲማሞ፣ ዎይካሞ ፓትማሞ፣ ኮናሮኻሞ ካማሞ፤ ኮዶን ዬምባ ጳ ፓላሮን ዳ ኬም እꬅንሳና ክእꬅንሳይ። ታ ናንሲ ዬቲ ኬኻላንካ ካሎን ሳጊ ዳይዮው?²⁷ታ ዬሳ ባክሮ ኤዲ ካላ ሞይካዻንቴ ይሳ ቦንናዛራ ሳኣት ካላም³ ሻባናንቴ ቻላያ ዳይዲው?

²⁸ታ ናንሲ ኣፓላናንቴ ሃማንቴ ሃርናንቴ ዬሞይካዼ? ይንዳ ጳሎን ዳና ኡሽምናም ሼድማቴ፤ ኬ ጋልማሞ ዎይካሞ ኬ ፑታ ዽማሞ። ²⁹ኮዶን እንታ ዬናንቴ ይንታና እጌያይ፤ ብታ ጎሺዳ ሰሎሞን ይሳ ጎሺን ኦጎ ውልካ ኣፓላን ኣርሳንቴ ኡሽምና ክናሳ ካላግያ ጎባድማሞ።³⁰ዬቲ ክና እምነትንሳ ቄታና፤ ባርያ ሃይታላ ሃፕንዻንቴ ሳኻ ኖሮ ዻባዻይና ሾቆናም ኦጎንታ ክጎብሳዳና፤ ዬም ኬኻላንካ ሳጊ ሃርቴ ክጎብስሞኖ? ³¹ታ ናንሲ ‘ሃር ዎእꬄ? ሃር ዎውጬ? ሃር ዎዻክዼ?’ ሃማንቴ ዬሞይካዽናኖ።³²ኤና ባርያም ዼስምና ዬራ እግናም ፓይላ ሃፓናንቴ ሞይካዻና ኬሞይካዻይ፤ ዬራ እግናም ፓይላ ዬናንቴ ኬዛግሳይንም ዬምባ ጳ ፖላሮን ዳ ዼስዲና። ³³ኮዶን ዬቲ ዬር ፓይላ ውል ካላንካ ብርሳንቴ ባርያሳ ማንግስትንቤ፣ ክሳ ጋዛሞንቤም ዛግማቴ፤ ዬራ ክናም ፓይላ ዬናንቴ ሻባና ሻባዻይ። ³⁴ታ ናንሲ ሳኻናንቴ ሞይካዽቴ ዬጋልናኖ፤ ቃብማስ ሳኻንጋንታ ሳኻም ክካሌ፤ ሮሮና ፓይላ ጋሎ ይንቲ ይንቲካና ኬዶ።

¹ 613 ግሪክና ዋርቃትሮ ካ ቆልማሞ፣ ዳንቴ ዋርቃትና ኣናን ጋይና ግዶር ዳይዲና

² 6.13 ግሪክና ዋርቃትሮጎ ክና ቆልማሞ፤ ኮዶን ዋርቃትና ኣናን ጋይና ዋኒ ግዶር ዳይዲና።

³ 627 ዎይካሞ “ይዛራ ክንዲ ካላ”

Chapter 7

¹ዬም ዻብንሻን ጋርዼኻናንቴ፣ ዬቲካሞ ኤናም ዬዻብንሽናኖ፤ ²ኤና ዋኒም ዬዻብንሻያግያ ዬምካሞ ኣጋንታ ዻብንሻና ዻብንሻዻይ፤ ሻርቃስ ይንካ ዬሳፓራዳ ኣጋኻ ዬናንቴኻሞ ሳፓራና ሳፓርዻይ።

³ኣፕን ሃኖንሳ ኢሮ ሃቃን ጌጶን ዶንም ሼድማ፤ ሃንና ናሳሳ ኣፕሮ ዬራ ሾላ ዳም ሃርናንቴ ሃሼዴ? ⁴ሃሳ ኣፕንሳ ኢሮ ሃቃኖ ጌጶኖ ኮዳዃ፤ ሃንና ናሳ ግያ ‘ሃሳ ኣፕሮ ዬራ ሾላ ዳ ኣጋም እቡሌ’ ሃማንቴ ሃስ ሃጌዬ? ⁵ያ ካይስንሶን ኤያ፣ ብርሳንቴ ኣፕን ሃኖሮ ቶፓ ጌጳ ዳኣጋም ቡልማ፤ ሃያንቴ ናንሲ ሃንና ናሳሳ ኣፕሮ ዳም ዬራ ሾላ ቡላናንቴ ፃሊ ሃያንቴ ሼዳና ሃሼዳይ።

⁶ዬራ ጫራጝምናም ቃስክናናንቴ ዬእምናኖ፤ ዬሳ ዎርቄናምካሞ ጉቱምናሳ ዎትሮ ዬዻብናኖ፤ ኦጎንታ ዬሃያያ ዳና ኬ ዬራ እግናም ራና ይሳኻ ትጋና ኬትጋይ፤ ዬዛራኻሞ ማታንቴ ዬም ቦዋና ኬቦዋይ።⁷ኦይስማቴ፣ ዬራ ዬኦይሳይናም ዬናንቴ እማና እንዻይ፤ ዛግማቴ፣ ዬራ ዬዛጋይናም ፓይላ ሃፓና ዬሃፓይ፤ ሙልዻፖን ካላ ናዴ ግስምማቴ፣ ዬናንቴ ቡላና ቡልዻይ። ⁸ኤና ኦይሳናይ ውልናንቴ እማና እንዻይ፤ ኤና ዛጋይናኻሞ ሃፓና ኬሃፓይ፤ ኤና ሙልዻፖን ካላ ናዴ ግስማይናናንቴኻሞ ቡላና ቡልዻይ።

⁹ዬሳ ባክሮኻ ናሳ እምባኻላ ዳኣኖ ክኦይስና ሱኒ እማያ እምባ ዳይዲው? ¹⁰ዎይካሞ ናሳ ካራ ክኦይስና ጉኖ እማያ እምባ ዳይዲው?¹¹ታ ናንሲ ዬቲ ዛርቦና ናና ዬሳናንቴ ዬር ፃሊ እማዻን ዬዼሳዳና፤ ዬምባ ጳ ፖላሮን ዳ ኤና ኪም ምስካይና ውልናንቴ ዬርን ፃሊን ሃርቴ ኬናንቴ ሳጊ ክእምሞኖ? ¹²ኤና ዋኒ ዬናንቴ ኬሃዬኻናንቴ ዬዛጋይና ዬራም ዬትካሞ ኬናንቴ ሃይማቴ፤ ሙሴ ዳምብናቤ ኤና ባርያሳ ኣፖን ጌያይናቤሳ ኣፓ ጌይዻዳ ካና።¹³ሙልዻፓ ቆቃስካ ኣርድማቴ፤ ጎይኖ ካይሶንዛራ ኣንሳይኖ ዎሪና ኮዶ፤ ኮሳ ሙልዻፖኖኻሞ ዎሪና፤ ኤና ሙልዻፖን ኦጎኻ ኣርዳይና ዼፒና። ¹⁴ኮዶን ጎያ ሳዳንዛራ ኣንሳያ ቆቃና ክዶ፤ ክሳ ሙልዻፖኖኻሞ ቆቃና፤ ኤና ይንካ ኣርዳይናኻሞ ቶኻ ሶጎና።¹⁵ይሳ ኢንካ ዮዮና ሳራይና ዳንቴ፣ እያቲ ኣይ ኣርሳንቴ ዬሳ ባክሮ ኣርዳንቴ ባꬅማንቴ 'ዎቲ ባርያሳ ኣፖን ጌያይናና' ሃማይና ፖጋሞን ኤና ካላንካ ፔግንዽማቴ። ¹⁶ኤና እግና ፖጋሞ ኤዲ ኬዶንም ኬሳ ዋድማናኻ ዼሳና ዬዼሳይ፤ ካዻላ ግዶርካ ዎይን ኣፕ ሾማው ሾማዻይ? ሃቃ ኡኩምንካ ዳ ግዶርካ ሃቃስ ባላስን ኣፕን ሾማው ሾማዻይ? ¹⁷ሃያንቴኻሞ ሃቃና ፃልና ፓይላ ኣፒ ፃሊና ኬካይ፤ ሃቃና ዛርቦና ፓይላ ኣፒ ዛርቦና ኬካይ።¹⁸ሃቃና ፃልና ኣፒ ዛርቦ ካናንቴ ቻልማሞ፤ ሃያንቴኻሞ ሃቃና ዛርቦና ኣፒ ፃል ካናንቴ ቻልማሞ፤ ¹⁹ሃቃና ኣፕን ፃሊን ካምናም ፓይላ ጫራቴ ኖንዛራና ዻባዻይ። ²⁰ታ ናንሲ ኤና እግናም ኬሳ ዋድማናኻ ዼሳና ዬዼሳይ፣

²¹ኣባ ጳ ፖላሮን ዳሳ ቃቦን ሃይማ፤ ኤና እግያ “ጌጳዮ፦ ጌጳዮ“ ሃማይና ፓይላ ፖላን ማንግስትንዛራ ኣርድማሞ። ²²ሮራ ኣጋኻ ኤና ጱፅና፣ ‘ጌጳዮ፦ ጌጳዮ’ ዎቲ ሃሳ ናብንካ ኣፖን ጌያዳይዮው? ሃሳ ናብንካ ዎቲ ቤሮናም ቡላዳይዮው? ሃሳ ናብንካ ዬራ ሃሊናም ዎቲ ሃያዳይዮውና?’ እግያ ኬያማይ። ²³ዋዳ ኣጋኻ፦ ‘ካላኻሞ እንታ ዬም ዼሳድማሞ፤ ዬቲ ክና ኤና ዛርቦና እካላንካ እስ ይማቴ’ ሃማንቴ ኬናንቴ ማዪና እጌያይ።²⁴ታ ናንሲ እሳ ዼላቃ ካም ኤሳራንቴ ኤያ ይንካ ኣሽካያ ኣጋ ኦሎን ፄሪ ኮያንቴ ኦኖን ይሳም ላይታንዛራ ዻኣኻዳ ኤዲ ሃሚና ክታኻይ። ²⁵ዶቦ ጌጲ ዻይዲና፤ ምሮኖኻሞ ጉንዝዲና፤ ግባሮኖኻሞ ግባርስዲና፤ ሃያንቴ ኦና ኣጋምካሞ ይቅዲና፤ ኦና ኣጋ ኦሎን ፄሪ ኮያንቴ ላይታንዛራ ዻኻዻዶንታኻ ይፓድማሞ።²⁶እሳ ዼላቃ ካም ኤሳራንቴ ኤያ ይንካ ኣሽክማ ኣጋ ኦሎን ፄሪ ኮይማ ኦኖን ይሳም ሻምንዛራ ኣሽካዳ ኤዲ ዼምጲና ክታካይ። ²⁷ዶቦ ጌጲ ዻይዲና፤ ምሮኖኻሞ ጉንዝዲና፤ ግባሮኖኻሞ ግባርስዲና፤ ሃያንቴ ኦና ኣጋምካሞ ይቅዲና፤ ኦና ኣጋኻሞ ይፕዲና፤ ክሳ ይፕድኖኻሞ ካሎን ዛርቦና ኮዶ።

²⁸ኢየሱስ ትምርታ ኣጋም ታማርሳቴ ክቱንሳና፤ ዛርስኖ ትምርትን ክሳም ዬርሽዲና፤ ²⁹ዛርስኖ ትምርትን ክሳም ኬዬርሻዶኖ ኣይሁድ ኤና ሙሴ ዳምብን ታማርሳይናግያ ጋራንቴ ኤዲብትግያ ክታማርሳዶንታኻና።

Chapter 8

¹ኢየሱስ ጉርባስባራኻ ክያንቻና ዛርስኖ ጱፅኖ ኪም ጫግዲና። ²ሙልካምባ¹ ኤዲ ካላ ክዛራ ናዴ ክሳ ዎትሮ ኮምፓርሳንቴ፦ “ጌጳዮ፦ ሃናሻያዳና ኢም ፓሽሻዻን ቻላና ሃቻላይ” ና ክያማዶ።

³ኢየሱስካሞ ኣን ይሳም ይእሳንቴ ክዛራ ዎዳንቴ ክግያ “እንታ ናሽዲና፤ ያ ፓሽማ” ና ክያማዶ። ኣጋዛራ ኤያ ሙልካምባንራኻ ፓሽሽዲና።⁴ሃያንቴ ኢየሱስ ክግያ፦ “ሃፓሻዶንም ኤዲ ካላናንቴኻሞ ሃጌይናኖ፤ ኮዶን ያ ቃልቴ ሃም ካናናንቴ ዻውማ፤ ሙሴ ይጌያዶን ባርያናንቴ ዬራ እንዻይናም ካናናንቴ እምማ፤ ኦጎኖኻሞ ኬናንቴ ማኚ ኮዴ” ና ክያማዶ።⁵ኢየሱስ ቅፍርናሆም ክዬስካና ዎታደርና ማቶናሳ ጋራ ክካላ ናዴ ይንታ ሃማንቴ ኪም ምስክዲና፦ ⁶“ጌጳዮ፦ እሳ ካይስታ ራ ማልግማንቴ ኦኖሮ ዎዻንቴ ጌጲ ጋልቴ ክዶ” ና ክግያ ክያማዶ።

⁷ኢየሱስካሞ ክግያ፦ “እንታ ናዴ ኪም ፓሽሻና እፓሽሻይ” ና ክያማዶ።

⁸ዎታደርና ማቶናሳ ጋራ ክግያ ይንታና ክያማዶ፡- “ጌጳዮ፦ እንታ ኤዲ ሃግያማ ይንሳ ኦኖንዛራ ይኣርዳያ ኤዲ ትማሞ፤ ኮዶን ያ ኮታር ዳንቴ ኣፖ ሶጎ ቡልማ፤ ካይስታ እሳ ፓሻና ክፓሻይ። ⁹ኢም ኤርጋይና ኤና እሳ ጋርና ዳይዲና፤ እንታኻሞ ኤርጎን እቡላይና እሳ ቾባራን ጋይና ኤና ዳይዲና፤ ኬግዶር ካላግያ ‘ይማ!’ እያምና ኖ ያኣና ክያኣይ፤ ካላግያኻሞ ‘ንማ!’ እያምና ኖኻሞ ናኣና ክናኣይ፤ ካይስታ እሳምካሞ ‘ኣጋም ሃይማ’ እያምና ኖ ሃያና ክያያይ።”

¹⁰ኢየሱስ ዎታደርና ማቶናሳ ጋራ ዼላቃ ክማሳዳም ዬርሻንቴ ኤና ኪም ጫጋይናግያ ይንታና ክያማዶ፦ “እንታ ዬናንቴ ጎንዼና እጌያይ፤ እስራኤል ኤና ግዶር ኤዲ እምነት ይንታ ሃማኻ ዳ ካላኻሞ እንታ ሃፓድማሞ፣¹¹እንታ ዬናንቴ ጌያና እጌያይ፤ ኤድኖ ጱፅኖ ሃዮን ይውታንባራቤ፣ ሃዮን ይዋንባራቤ ናዴ፤ ፖላን ማንግስትሮ እꬅማናንቴ ኣብርሃምቤ፣ ይሳቅቤ፣ ያእቆብቤ ላማ ክንካ ዳርቃና ኬዳርቃይ፤ ¹²ኮዶን ፖላን ማንግስትን ይናንቴ ኣሽካዻዳናም ጳልንዛራ ቡላንቴ ፅፓንዛራ ዻባና ዻባዻይ፤ ኦጎታርካሞ ኤፕቤ ግግር ማሳቤና ኮዳይ።”

¹³ኢየሱስካሞ ዎታደርና ማቶናሳ ኤያ ጋራግያ፦ “ይማ! ሃሳ እምነትንግያ ሃናንቴ ዳና ኮዳይ” ና ክያማዶ። ኣጋዛራ ካይስታ ክሳ ፓሽዲና።¹⁴ኢየሱስ ጴጥሮስ ኦኖን ክኣርዲና፤ ጴጥሮስሳ ባይስኖ ግባዛንቴ ዎዻንቴ ኮዳዃና ክያፓዶ፤ ¹⁵ሃያንቴ ኖ ኮሳ ኣኒም ክላኣሳዃ፤ ግባዝኖኻሞ ኮም ጋርዲና፤ ና ዻጳንቴኻሞ ኪም ቾችንሽዲና።

¹⁶ኮእባናናኻሞ ኤና ጱፅና ቤሮን ይሽማዳናም ኢየሱስዛራ ኤና ባእዲና፤ ኢየሱስ ቤሮናም ኬግዶርካ ዼላቅካ ሶጎ ቡልዲና፤ ኤና ሃጅሞናምካሞ ኖ ፓይላ ፓሽሽዲና፣ ¹⁷ኣጋኻሞ ኢሳይያስሳ ኣና ኣፓ ይንታ ሃማንቴን ክጌያዳ ኣፓ ሃምዲና።

“ኖ ቡርቅና ዎሳም ቻይዲና፤

ሃጅሞና ዎሳምካሞ ባእዲና።”

¹⁸ኢየሱስ ኤዲ ጱፅ ኪም ታኻንቴ ኮቡካዶን ይያፓና፤ ክሳ ታማርና ኛፓስንሳ ሳባራ ኬሳጌኻናንቴ ጌይዲና። ¹⁹ዋዳ ኣጋኻ ኣይሁድና ባርዮን ኦኖንሳ ዳምብን ታማርሳያ ኤዲ ካላ ኢየሱስዛራ ናዴ ክግያ፦ “ኣስታማራዮ ራቅና ፓይላ ሃያኣይናዛራ እንታ ሃም ጫጋና እጫጋይ” ና ክያማዶ።

²⁰ኢየሱስካሞ ክናንቴ ይማሳና፤ “ኩዬናሳ ኦሎ ዳይዲና፤ ካርያና ፖላንጋይናሳኻሞ ኦኖ ዳይዲና፤ ኮዶን ኤዲ ናሶናንቴ ሜቴን ይንዛራ ክጌክንሳያ ራቅ ቆልማሞ” ና ክግያ ክያማዶ።

²¹ኤና ኪም ጫጋይና ግዶር ኤዲ ካላ ክካላ ናዴ፦ “ጌጳዮ ብራቴንካ ቃልቴ ኣባም እዱኬኻናንቴ ናሽማ” ና ክግያ ክያማዶ።

²²ኮዶን ኢየሱስ ክናንቴ ይማሳና፦ “ኤና ዴምጵና ይሳ ኤና ጃዳናም ኬዱኬ፤ ያ ኢም ጫግማ” ና ክግያ ክያማዶ።²³ሃያንቴ ኢየሱስ ጋግንዛራ ሃንችዲና፤ ታማርና ክሳኻሞ ኪም ጫጋንቴ ጋግንዛራ ሃንቻንቴ ያእዲና። ²⁴ኬኬንሽማ ቱልማይ ጌጲካሞ ቱልማይስዲና፤ጋግኖኻሞ ኮሳ ፁዋዛራ ኬም ጁክዲና፤ ኮዶን ኢየሱስ ዎዻንቴና ክዶ። ²⁵ታማርና ክሳኻሞ ክካላ ናዴ ኪም ቃንሳንቴ፦ “ጌጳዮ ዎቲ ካይቴና ዎዶ፣ ዎም ዻኣሽማ” ክግያ ሃምዲና።

²⁶ኢየሱስካሞ ኬግያ፦ “ዬቲ ክና እምነትንሳ ቶኻና ሃርናንቴ ኮንታ ዬኩርትንዻዴ!” ሃምዲና። ሃያንቴ ኖ ዻጳንቴ ግባሮንቤም ኛፓስንቤም ጎርዲና፤ ኣጋዛራ ጫክ ሃምዲና።

²⁷ኤናኻሞ፦ “ካ ኤዲ ሃርቴ ይናንቴን ግባሮንቤ ኛፓስንቤሳ ካውል ኤሳርዻያ?” ሃማንቴ ዬርሽዲና።²⁸ኢየሱስ ኛፓስን ሳጋንቴ ፔን ጌርጌሴኖን² ሃንዻይንም ክዬስክና፤ ኤዲ ላማ ቤሮን ይሽማዳና ዱክን ራቅን ይንግዶር ይዶሮኻ ውታንቴ ክዛራ ናእዲና። ኤዲኖ ጎያ ኣጋኻ ሳጋን ኮሳ ባሻዻዛራ ኤና እግና ካሎን ዛርቦና ኬዶ። ²⁹ኬኻሞ፡- “ያ ባርያ፣ ናሳ ዎላማ ሃሳ ሃርቴ ዶኖ? ዋዳኖ ኮዬስክማ ዎም ጋልንሾታው ሃናኣዶ?” ሃማንቴ እላታንቴ።

³⁰ኬኻላንካ ሾሊ ራቅ ፔጌ ግዶር ጉቱምና ጱፅና ዼዲቴና ኬዶ። ³¹ቤሮናኻሞ ኢየሱስግያ፦ “ዎም ሃቡላያዳና ጉቱምናዛራ ዎኣርዴኻናንቴ ዎም ይእስማ” ሃማንቴና ኪም ኬምስካዶ። ³²ኢየሱስ ኬግያ፦ “ይማቴ!” ሃምዲና። ቤሮናኻሞ ኤና ግዶርካ ውታንቴ ጉቱምናዛራ ኣርድዲና፤ ጉቱምናኻሞ ፓይላ ድሪማንቴ ቃልቴ ኛፓስንዛራ ካይማንቴ ጃይዲና።³³ኤና ጉቱምናም ግሻይና ካታማንዛራ ጎብቴ ቃልቴ ዬርን ሃምማዶንቤ ኤና ቤሮን ይሽማዳናዛራ ዬራ ሃይዻዳናም ፓይላ ኤናናንቴ ጌይዲና። ³⁴ሃያንቴ ኤዲኖ ካታማሮን ዶኖ ፓይላ ኢየሱስም ሃፓናንቴ ክዛራ ናእዲና፤ ኪም ሃፓንቴ ፔን ኬሳም ጋራንቴ ክዬኤኻናንቴ ኪም ምስክዲና።

¹ 82 ግሪክ ኣፖኻ “ሙልካምባ” ሃንዻያ ብሽንዛራ ናኣያ ሃጅሞ ውሊና

² 828 ዋርቃትና ዋኒ“ጌራሴኖን” ይንታና ኬያማይ

Chapter 9

¹ኣጋሳ ራስባራ ኢየሱስ ጋግንካ ኛፓስንም ሳጋንቴ ካታማን ይኖንዛራ ማታቴ ናእዲና። ²ኦጎታርካሞ ኤና ኤዲ ራንሳ ማልግማዳ ካላም ሻላንካ ባኣቴ ክዛራ ናእዲና። ኢየሱስ እምነት ኬሳም ሼዳንቴ ኤያግያ፦ “ያ ናሳ ዎይላማ ታክናኖ፣ ሴሶን ሃሳም ጋርዽዲ” ና ክያማዶ።

³ዋዳስ ኣጋኻ ኤና ኣይሁድ ዳምብን ታማርሳይና፤ “ኤያኻ ባርያም እሪቴና ክዶ” ሃማንቴ ይሳ ኢንካ ጉንድምዲና።

⁴ኢየሱስካሞ ቃቦ ኬሳም ዼሳንቴ ይንታና ኬግያ ክያማዶ፦ “ዬሳ ዎይላምሮካ ዬርን ዛርቦን ሃርናንቴ ዬቃቤ? ⁵ኤሳንካ ‘ሴሶን ሃሳም ሃናንቴ ጋርዽዲና’ ሃንዻያቤ ‘ዻጳንቴ ይማ’ ሃንዻያቤሳ ሃማቴ ባዶን ዳያ? ⁶ኮዶን ኤዲ ናሶ ፔሮጎ ሴሶንም ጋርሳናንቴ ጌጳሞ ክሳ ኮዶንም ዬዼሴኻናንቴና።” ኢየሱስ ኣጋንታ ሃማንቴ ኤያ ራንሳ ማልግማግያ፦ “ዻጲማ! ሃሳ ሻላንም ባኣቴ ሃሳ ኦኖንዛራ ዪማ ና ክያማዶ።⁷ኣጋዛራ ኤያ ራንሳ ማልግማ ዻጳንቴ ይሳ ኦኖንዛራ ያእዲና። ⁸ዛርስኖኻሞ ዬራ እግናም ይያፓና፦ ካሎን ዬርሻንቴ ጌጳሞን ኮግያሞንም ኤዲናንቴ እማዳ ባርያም ጎሽዲና። ⁹ኢየሱስ ኦጎታርካ ውታንቴ ኪይና ኤዲ ካላ ማትዮስ ሃማንቴ ግስንጳያ፤ ግብርን ጎራዻን ራቅሮ ዳርቃንቴ ክዳዃ ሃፓንቴ፦ “ኢም ጫግማ” ና ክግያ ክያማዶ፤ ኖኻሞ ዻጳንቴ ኪም ጫግዲና።

¹⁰ኢየሱስ ማትዮስ ኦኖሮጎ ዳርቃንቴ እꬅምንቴ ክዳዃ ኤና ግብርን ጎራይና ጱፅናቤ ሴሶን ኤናቤ ክቤ ክሳ ታማርናማላ ክንካ እꬅማናንቴ ዳርቅዲና። ¹¹ፈረስ ኤናኻሞ ኦጎም ይያፓዶን ዋዳንካ ክሳ ታማርናግያ፦ “ዬሳ ኣስታማራ ኤና ግብርን ጎራይናቤ ሴሶን ኤናቤላማ ክንካ ሃርናንቴ ክእꬅሜ?” ሃማንቴና ኬኦይሳዶ።

¹²ኢየሱስካሞ ኬጌያዳናም ኤሳራንቴ ይንታና ኬግያ ክያማዶ፦ “ኤና ሃጅሞና ና ይናንቴን ኣክምን ይዛግሳይና፣ ኤና ጫንቃል ሃምና ናንቴ ትማሞ። ¹³ዬቲ ቃልቴ ‘እንታ ፃላሞንና እናሻይ፤ እናንቴ ቁሊን ዬኡካይንም ትማሞ’ ሃማንቴ ባርያሳ ጌይዻዳ ዎኻላ ኣጋም ሃርክዶንም ዼስማቴ። እንታ ሴሶን ኤናም ግስሞታና እናኣዶ፤ ኤና ጋዛናም ግስማናንቴ እንታ ናኣድማሞ።”¹⁴ኑንቆንካ ሻያያ ዮሃንስሳ ታማርና ኢየሱስ ዛራ ናዴ፤ “ዎቤ ፈረስ ኤናቤ ቶሮንዻና ዎቶሮንዻይ፤ ታማርና ሃና ሃርቴ ይንናንቴ ኬቶሮጲሞኖ?” ሃማንቴና ክካላ ኬኦይሳዶ።

¹⁵ኢየሱስካሞ ይንታና ኬግያ ክያማዶ፦ “ኡታስ ኬላማ ክንካ ክዳዃ ሃርያና ሃርናንቴ ኬሞይካዼ? ኡታስም ኬካላንካ ይንካ ቻዻያ ዋዳስ ናኣና ክናኣይ፤ ናንሲ ዋዳ ኣጋኻ ኬ ቶሮንዻና ኬቶሮንዻይ።

¹⁶ኣፓላ ጌቾዛራ ጫርቄ ሃሊ ዎዳንቴ ኤዲ ጋራያ ቆልማሞ፤ ኦጎንታ ሃይዻያዳና ጫርቃ ሃላ ኣፓላን ጌቾን ክያኣስና ሃኣሞኖ ካሎን ዎራዻና ኮዎራዻይ።¹⁷ቁንጫ ሶርብ ጌቾ ግዶር ዎይንን ዝኣን ሃሊን ኤዲ ካያ ካላኻሞ ቆልማሞ፤ ኦጎንታ ሃይዽና ቁንጫን ሶርባ ዻቃና ክዻቃይ፤ ዎይንን ዝኣኖኻሞ ይንቅማና ኮይንቅማይ፤ ቁንጫን ሶርባኻሞ ስያና ክስያይ፤ ኮዶን ዎይንን ዝኣን ሃሊንም ሶርብ ሃሊ ግዶሪና ካዻይ፤ ጎያ ኣጋኻ ሶርባቤ ዎይንን ዝኣንቤ ፃሊንካ ዳና ኬዳይ።¹⁸ኢየሱስ ኬናንቴ ዬራ ክናም ጌይቴ ክዳዃ ኣይሁድናሳ ምስኮን ኦኖንሳ ጋራ ክዛራ ናዴ ኢየሱስሳ ዎትሮ ኮምፓርሳንቴ፤ “ናኖ እሳ ጃይዲና፤ ና ኮጶቄኻናንቴ ቃልቴ ሃሳ ኣኒም ኮዛራ ዎዲማ።” ¹⁹ኢየሱስ ዻጳንቴ ክላማ ክንካ ያእዲና፤ ታማርናኻሞ ኪም ጫግዲና።

²⁰ዋዳ ኣጋኻ ኤዲ ሜ ካላ ቦን ታጲ ላማ ማኣስን ይንቅስቴ ጋልቴን ዶኖ ኢየሱስሳ ራስባራ ናዴ ክሳ ኣፓላንሳ ብራንም ላኣስዲና። ²¹ና ይሳ ዎይላምካ፦ “ክሳ ኣፓላንሳ ብራኒም ዳናኻም እላኣስና ፓሻና እፓሻይ” ሃማንቴና ኮቃባዶ።

²²ኢየሱስካሞ ራስዛራ ማታቴ ኤስንም ሼዳንቴ ኮግያ፤ “ናኖ እሳ ዎይላም ሃታክናኖ፤ ሃሳ እምነትኖ ሃም ዻኣሽዲና” ና ክያማዶ። ኤስኖኻሞ ኣጋዛራ ፓሽዲና።

²³ኢየሱስ ኣይሁድናሳ ምስኮን ኦኖንሳ ጋራ ኦኖን ክዬስካና ኤና ቱሉጞን ፑጋይናቤ ኤና እላታይናቤም ሃፓንቴ፤ ²⁴ኬግያ፦ “ኦኖሮኻ ውትማቴ፤ ናኖ ዎዻንቴና ኮዶ፤ ና ጃድማሞ” ና ክያማዶ። ኮዶን ኬ ክዛራ ሃንጭዲና።²⁵ዛርስኖ ኮውታዃ ራስባራ ኦኖንዛራ ኣርዳንቴ ኣኒን ኮሳም ዬድዲና፤ ናኖኻሞ ዻጳንቴ ዎይዲና። ²⁶ዬራ ኣጋ ሃይዻዳሳ ዼላቅኖ ራቅ ውሊም ሻምዲና።²⁷ኢየሱስ ኦጎታርካ ውታንቴ ክይና ኤዲ ኣፒካያ ላማ ክግያ፦ “ዳዊት ናሳ፣ ዎም ዻኣሽማ” ሃማንቴ እላታንቴ ኪም ጫግዲና።

²⁸ኤና ኣፕን ካያናኻሞ ኢየሱስ ክኣርዳዳ ኦናዛራ ኪም ጫጋቴ ኣርድዲና፤ ኢየሱስካሞ ኬግያ፦ “ኣፕን ዬሳም ፖችንሻናንቴ እቻላይንም ዬቲ ኣምናው ዬኣምናይ?” ሃማንቴና ኬኻላ ክኦይሳዶ። ኬኻሞ ክግያ፦ “ይኒ ጌጳዮ ኣምናና ዎኣምናይ” ሃማንቴና ኬማሳዶ።

²⁹ሃያንቴ ኢየሱስ ኣፕና ኬሳም ላኣሳንቴ ኬግያ፦ “ዬኣምናዳግያ ዬናንቴ ኮዴ” ና ክያማዶ። ³⁰ኣፕና ኬሳኻሞ ፖችምዲና። ኢየሱስ ኬግያ፦ “ዬራ ካም ኤዲ ካላካሞ ዼሳን ኮጋሬ“ ሃማንቴ ኬም ኪሊዲና። ³¹ኮዶን ኬ ኦጎታርካ ይውታና ሞሮና እግናሳ ኢሮ ኢየሱስሳ ኜሙትን ሻምሽዲና።

³²ኣጋባራ ኬውታና ኤዲ ቤሮን ይዬዳዳ ኣፖንሳ ዱዲ ካላም ክዛራ ኣንሳቴ ናዽዲና። ³³ቤራ ክባራ ክውታዃ ራስባራ ኤያ ኣፖን ዱዳ ዼላቃን ካርስዲና፤ ዛርስኖኻሞ ዬርሻንቴ፣ “ዬር ካግያማ እስራኤልና ፔሮጎ ካላኻሞ ሃፓንቴ ዼሳዻድማሞ” ና ኳማዶ።

³⁴ኮዶን ፈረስ ኤና፦ “ቤሮናም ክቡላይኖ ቤሮናሳ ጋራኻና” ና ኬያማዶ።³⁵ኢየሱስ ኣይሁድናሳ ምስኮን ኦኖና ግዶር ታማርስቴ፤ ባርያሳ ማንግስትንሳ ሜርሜርን ፃሊን ኤናናንቴ ጌያዳቴ፤ ሃጅሞንቤ ቡርቅምቤም ፓይላ ፓሽሻዳቴ ካታማናቤ ሞሮናቤም ፓይላ ሽርዲና። ³⁶ዛርስን ጱፅን ይያፓዶን ዋዳንካ እያቲ ግሽሞ ኤዲ ይንሳ ይቆልማግያ ጋርዻዳግያ ቃብማንቴ ኬዶንታኻ ክሳ ላፖም ዴስዲና።³⁷ኣጋኻ ሃማንቴ ይሳ ታማርናግያ ይንታና ክያማዶ፦ “ሃምኖ ጌጲና፤ ኮዶን ዋድማን ኤና ቶኻና፤ ³⁸ኣጋታኻ ኤያ ሃምንሳ እምባ ዋድማን ኤናም ሃምንዛራ ክይእሴኻናንቴ ምስክማቴ።”

Chapter 10

¹ኢየሱስ ታማርና ታጲና ላማናም ግስማንቴ ቤሮንቤ፣ ቡርቅምቤ፣ ሃጅሞናምቤም ፓይላ ኬፓሽሼኻናንቴ ኬናንቴ ጌጳሞን እምዲና።

²ኤና ታጲና ላማና ክይእሳዳና ናብና ኬሳ ክናና፦ ብራንቴ ጴጥሮስ ሃንዻያ ስምኦንቤ፣ ክሳ እንዳ ናሳ እንድርያስቤ፣ ዘብዴዎስ ናሳ ያዕቆብቤ፣ ክሳ እንዳ ናሳ ዮሃንስቤ፤ ³ፊልጶስቤ፣ በርቶሎሜዎስቤ፣ ቶማስቤ፣ ግቢርን ፑኡሻያ ማቴዎስቤ፣ እልፍዮስ ናሳ ያእቆብቤ፣ ታዴዎስ ሃንዻያ ልብድዮስቤ፤ ⁴ፔን ይሳናንቴ ዎያዳ¹ ስምኦንቤ፣ ቱንስሮ ኢየሱስም ሳስካቴ እማዳ ኣስቆሮቱ ፔንጋንታ ይሁዳቤና።

⁵ክና ታጲና ላማናም ኢየሱስ ይንታ ሃማንቴና ክይእሳዶ፦ “ቶርስን ኤናዛራ ዬይናኖ፤ ሰማርያ ካታማንዛራኻሞ ዬኣርድናኖ። ⁶ኦጎናንቴ እስራኤል ዛርስን ካያዶንዛራ ይማቴ። ⁷ቃልቴ፦ ‘ባርያሳ ማንግስትኖ ሳኒስዲና’ ሃንማቴ ኬራፕማቴ፤⁸ኤና ሃጅሞናም ፓሽሽማቴ፤ ኤና ጃዳናም ዻስማቴ፤ ሙልካምባን ኤናም² ፓሽሽማቴ፤ ቤሮናም ቡልማቴ፤ ዬራ ሱን ዬቻዳም ሱን እምማቴ። ⁹ዬሳ ጎርጶንካ ዎርቄቤ ዎይካሞ ብሬቤ፣ መዳብቤ ፣ዎርቄባራ ብሬ ኣሽካዻዳቤም ዬባኣናኖ። ¹⁰ጎይን ዬውትና ቁንጫ ሶርብቤ፣ ኣፓላ ኢባራ ኣርሳዻያ ላማቤ፣ ዱጙሪቤ፣ ሴጋቤ ዬባኣናኖ፤ ዋድማን ኤናናንቴ ሮራኻ ኬእꬃይኖ ዳኣንኖ ኬናንቴ ዛግሳና ኮዛግሳይ።

¹¹ካታማ ካላዛራ ዎይካሞ ሞሮ ካላዛራ ዬኣርድና፦ ኤዲ ዬም ቾቻናንቴ ናሻዳም ዛጋንቴ ክሳ ኦኖሮ ዎድምማቴ፤ ዬሳ ውታዛራ ኦና ኣጋሮ ካፕማቴ። ¹²ኦኖና ይንዛራ ዬኣርዳይናሳ እምባናም ጌስማቴ፤ ¹³ኤያ ኦና ኣጋሳ እምባ ዬም ይዛጋያዳና ጌሶኖ ዬሳ ክናንቴ ዳና ኮዳይ፤ ኮዶን ኤያ ኦና ኣጋሳ እምባ ዬም ይዛግምና፣ ጌሶን ዬሳም ዬናንቴ ክማሴ።¹⁴ኤና ዬም ቾቻናንቴ ዎይካሞ ዬራ ዬጌያይናም ኤሳራናንቴ ኬዛግምና፣ ኦናባራ ዎይካሞ ካታማባራ ዬውትና ዬሳ ራሮ ቡቡንና ዳናም ዹርዹራንቴ ውትማቴ። ¹⁵እንታ ዬናንቴ ጎንዼና እጌያይ፤ ብቶን ታኻዻያ ጋላ ሰዶምቤ፣ ገሞራቤዛራ ብቶን ታኻዻን ካላንካ፣ ካታማ ካዛራ ብቶኖ ታኻዻይኖ ሳጊና ኮዳይ።

¹⁶እያናግያ ዮዮናሳ ባክንካ ዬም ይእስና እይእሳይ፤ ታ ናንሲ ጉኖግያ ማልቲ ዳማቴ፤ ዎሌግያኻሞ ቃጂ ዳማቴ።

¹⁷ኤና ዬም ዬዳንቴ ብቶን ጳልንዛራ ኣንሳና ኬኣንሳይ፤ ኣይሁድናሳ ምስኮን ኦኖሮ ዬም ዻና ኬዻይ፤ ኣጋታኻ ዬም ማንክማቴ። ¹⁸እንካ ሃማንቴ ኤና ፔንሳ ጋርናቤ፣ ፔን ብትናቤዛራ ዬም ኣንሳና ኣንሳዻይ፤ ኬሳ ዎትሮቤ ቶርስን ኤናሳ ዎትሮቤ ዬቲ እሳ ማኚና ዬዳይ።¹⁹ዬም ዬዳዻን ዋዳንካ ሃር ዎጌዬ ዎይካሞ ሃር ዎማሴ ሃማንቴ ዬቃብናኖ፤ ዋዳ ኦጋኻ ዬራ ዬጌያይናም ዬናንቴ ጌያናጌይዻይ። ²⁰ዬግዶር ዳንቴ ዼላቃይኖ ዬምባ ጳ ፖላሮን ዳሳ ኡስኖና፤ ዬቲ ትማሞ።

²¹እንዳን ናሳ እንዳን ናሳም ዴሳዼኻናንቴ ሳስካቴ እማና ክእማይ፤ እምባኻሞ ናሳ ይሳም ዴምጲንናንቴ ሳስካቴ እማና ክእማይ፣ ናናኻሞ እምባናቤ እንዳናቤዛራ ዻጳና ኬዻጳይ፤ ሃያንቴ ኬም ዴስሳና ኬዴስሳይ። ²²እሳ ናብንካ ሃማንቴ ኤና ፓይላ ዬም ቶዛዻና ኬቶዛዻይ፤ ኮዶን ኤያ ቱንስንዛራ ዋቻዻያ ዻቃና ክዻቃይ። ²³ኤና ዬም ራቅ ካላግዶርካ ኬኦይትና፤ ራቅ ኣብዛራ ጎብማቴ፤ እንታ ዬናንቴ ጎንዼና እጌያይ፤ እስራኤል ካታማናም ፓይላ ዬዬስክስማ፣ ኤዲ ናሶ ናኣና ክናኣይ።

²⁴“ታማራ ይሳ ኣስታማራኻላ ሳግማሞ፤ ካይስታኻሞ ይሳ ጌጳኻላንካ ሳግማሞ። ²⁵ታማራ ይሳ ኣስታማራም፤ ካይስታ ይሳ ጌጳም ክታክና ዬክዲና። ኤያ ኦኖን እምባም ‘ብኤልዜቡሊና’ ኬያማዳና ክሳ ሞሮን ኤናም ኣጋሳ ጳባራ ሃርቴ ኬያምሞኖ!

²⁶ኣጋታኻ ኬም ዬኩርትንዽናኖ፤ ዬራ ክጭምንዳሳ ሃፕንዻኖ፤ ዬራ ኣቻምን ዳሳኻሞ ሃፕንዻኖ ሺዽማሞ። ²⁷ሶትንካ ዬናንቴ እጌያይናም፣ ሮሮንካ ጌይማቴ፤ዬሳ ቃሞኻ ዬኤሳርዳናም ቦዋሮ ኬራፕማቴ።²⁸ዬሳ ዋኒም ዴሳይና፣ ኮዶን ዬሳ ሳዳን ዴሳናንቴ ኤና ቻልምናም ዬኩርትንዽናኖ፤ ኦጎናንቴ ሳዳንቤ ዋንቤም ክዛራ ጋሃነምን ኖሮ ካይሳያ ባርያም ኩርትንዽማቴ። ²⁹ሱታና ላማናም ሳንትምን ካላንዛራ³ ሻንዻይናሳ ካላ ዬምባ ክዼስማ ፔሮ ዲኒማሞ። ³⁰ስትና ዬሳ ሜቴሮ ዳና ፓይላ ፓይዳዻዃና ኬዶ። ³¹ኣጋታኻ ዬኩርትንዽናኖ፤ ሱታና ጱፅና ካላንካ ዋጋኖ ዬሳ ሳጊና።

³²ኤያ ኤናሳ ዎትሮ እናንቴ ማኚ ዳያናንቴ፣ እንታ ኣባ ጳ ፖላሮን ዳሳ ዎትሮ ክሳ ማኚና እዳይ። ³³ኮዶን ኤያ ኤናሳ ዎትሮ ‘እንታ ኪም ዼስማሞ’ ሃማያም፣ እንታኻሞ ኣባ ጳ ፖላሮን ዳሳ ዎትሮ ‘እንታ ኪም ዼስማሞ’ ሃማንቴ ዜርማና እዜርማይ።

³⁴እንታ ፔንዛራ ቃሽ ባኣቴ እናኣዳ ዬቲ ማይሻና፤ እንታ ፔንዛራ ባንቆ ባኣቴና እናኣዶ፤ቃሽ ትማሞ ባኣቴ እናኣዶ። ³⁵እንታ ይንናንቴ እናኣዶኖ፦ ኣንጌን ናሳም እምባካላንካ፤ ኣንዛን ናንም እንዳንካላንካ፤ ናሳ ሜንም ኣኻንካላንካ ላላናንቴና እናኣዶ፤

³⁶ኤዲሳ ጋል ክሳ ሞሮን ኤናና ኬዳይ።

³⁷ኤያ እካላንካ ሳጊ እንዳንቤ እምባቤም ናሻያ ኣጋ ኤዲ እናንቴ ዛግሳያ ትማሞ፤ ኤያ እካላንካ ሳጊ ናሳ ይሳም ዎይካሞ ናን ይሳም ናሻያ ኣጋ ኤዲ እናንቴ ዛግሳያ ትማሞ። ³⁸ኤያ ይሳ መስቀልን ባስክሳንቴ ኢም ጫግማ ኣጋ ኤዲ እናንቴ ዛግስማሞ። ³⁹ኤያ ሳዳን ይሳም ዻኣሻናንቴ ዛጋያ፦ ሳዳን ይሳም ካይሳና ክካይሳይ፤ ኮዶን ኤያ እናንቴ ሃማንቴ ሳዳን ይሳም እማያ፦ ኣጋ ሳዳን ይሳም ሃፓና ክያፓይ።

⁴⁰ዬም ኤያ ቻያ፦ ኢም ቻና ክቻይ፤ ኤያ ኢም ቻያ፦ ኢም ንእሳዳ ኣባም ቻና ክቻይ። ⁴¹ኤያ ባርያሳ ኣፖን ጌያያም ናብን ክሳኻ ቻያ ኣጋ ባርያሳ ኣፖን ጌይዻንሳ ዋጋን ቻና ክቻይ፤ ኤያ ጋዛስም ክሳ ጋዛሞን ናብንካ ኤያ ቻያ ኣጋ ጋዛሞንሳ ዋጋን ቻና ክቻይ።⁴²ኣጋታኻ እንታ ዬናንቴ ጎንዼና እጌያይ፤ ናና ሾሊና ክና ግዶር ካላም እሳ ታማሪ ክዳኻ ሃማንቴ ኤያ ክናንቴ ኑንቆን ቃጅን እማያ ኣጋሳ ዋጋ ካላኻሞ ካይማሞ።”

¹ 104 ቀነናዊ ሃንዻይኖ ኣራማይክ ኣፖኻና፣ ቀነናዊ ሃንዻዶኖ ፔን ይሳናናንቴ ኤዲ ዎዳ ና ሃንዻዶ፦ ኤና ፔን ይሳናንቴ ዎያዳና ሮም ማንግስንት ኤና ናሽምናና

² 108 ግሪክ ኣፖኻ “ሙልካምባ” ሃንዻያ ብሽንዛራ ናኣያ ሃጅሞ ውሊና

³ 1029 ግሪክና ኣፖንካ ኣሳሪዮን ካላ ና ኮያማይ

Chapter 11

¹ኢየሱስ ታማርና ታጲና ላማናናንቴ ኤልቅሞን ጌያቴ ይቱንሳና፦ ታማርሳናንቴቤ ኣፖን ጌያናንቴቤ ገሊላ ካታማናዛራ¹ ያእዲና።

²ዮሃንስ ዻክን ኦኖሮ ዳንቴ ኢየሱስ ክርስቶስሳ ዬራ ሃይቴን ዳዻዳናም ይኤሳራዶን ዋዳንካ ታማርና ይሳም ክዛራ ይእሳንቴ፦ ³“ናኣና ክናኣይ ሃማንቴን ካላዻያ ያሞ? ሞ ኤዲ ኣብ ዎካሌ?” ሃማንቴና ክኦይሳዶ።

⁴ኢየሱስ ኬናንቴ ይንታ ሃማንቴና ክማሳዶ፦ “ዬራ ዬኤሳራዳናቤ፣ ዬራ ዬሃፓዳናቤም ቃልቴ ዮሃንስናንቴ ጌይማቴ፦ ⁵ኤና ኣፕን ካያና ሃፓና ኬያፓይ፤ ኤና ኤላና ያያና ኬያያይ፤ ሙልካምባን ኤና² ፓሻና ኬፓሻይ፤ ኤና ቃሞን ካያና ኤሳራና ኬኤሳራይ፤ ኤና ጃዳና ዻጳና ኬዻጳይ፤ ኤና ኩፕናናንቴኻሞ ሜርሜርን ፃሊን ጌይቴና ዳዻዶ፤ ⁶ኤያ እዛራ ኢን ካዽማ ኣጋ ኤዲ ፑጋዻዳና።

⁷ዮሃንስሳ ታማርና ማታቴ ኬያኣዃ ራስባራ ኢየሱስ ዛርስንናንቴ ዮሃንስሳ ዬር ይንታ ሃማንቴና ክጌያዶ፦ “ዳራንዛራ ሃር ሼዶታ ዬውታዴ? ባልጉዳናሳ ግባሮንካ ሾዋዻይንም ሼዶታው ዬውታዶ? ⁸ሞ ሃር ሼዶታ ዬውታዴ? ኤያ ኣፓላን ባሽን ኣርሳዳም ሼዶታው ዬውታዶ? ኤና ኣፓላን ባሽን ኣርሳዳና ብትና ኦኖሮና ኬዶ!⁹ታ ናንሲ ሃር ሼዶታ ዬውታዴ? ኤያ ባርያሳ ኣፖን ጌያያም ሼዶታው ዬውታዶ? ዪኒ ሊክና ኤያ ባርያሳ ኣፖን ጌያያ ካላንካ ካሎን ኖ ሳጊና። ¹⁰ኣና ዋርቃትሮ ሃም ብራንቴ ጎይን ሃሳም ሃናንቴ ክኣሽኬኻናንቴ እሳ ኤርጎን ኤያም ሃሳ ብራሮ ይእሳና እይእሳይ’ ሃማንቴን ይንሳ ኡካዻዳ ኣጋ ኖና፤¹¹እንታ ዬናንቴ ጎንዼና እጌያይ፤ ኤና ሜናሳ ኣዻዻዳና ግዶርካ ኑንቆንካ ሻያያ ዮሃንስሳ ሳጊ ካላኻሞ ውታድማሞ፤ ይያማንካሞ ፖላን ማንግስትሮ ውልሳ ሾሊን ዳያ ኣጋ ክሳ ሳጊና ክዳይ። ¹²ኣና ኑንቆንካ ሻያያ ዮሃንስ ዋዳንካ ካርሳንቴ ላይ ታ ካ ዎዳዛራ ፖላን ማንግስትኖ ጋሎ ጱፅ ግዶር ሳግቴና ኮዶ፤ ኮም ጋልንሽቴን ዳናኻሞ ካንታናና።¹³ኤና ባርያሳ ኣፖን ጌያይናቤ ሙሴ ዳምብንቤ ላይ ዮሃንስዛራ ኣፖንም ጌይዲና። ¹⁴ታ ናንሲ ኪም ቻናንቴ ዬዛጋዳና ናኣና ክናኣይ ይንግያን ሃንዻዳ ኤልያስ ኣጋ ኖና። ¹⁵ኤያ ቃሞን ኤሳራንካ ዳ ክኤሳሬ።

¹⁶ኤድን ታንጋን ኮም ሃርካ እዬክንሴ? ጳልሮጎ ዳርቃንቴ ሃርያና ይሳም ይንታ ሃማንቴ ግስማይና ናናምና ኬታኻይ፦ ¹⁷“ ‘ዬናንቴ ቱሉጞን ዎፑጓዃ ዬቲ ክርባድማሞ፤ ዬናንቴ ዙልሞ ዎቡላዃ፤ ዬቲ ኤፓድማሞ።’¹⁸ዮሃንስ እꬅማቤ ውጭማቤ ክናኣዶንናንቴ፣ ‘ቤሮ ክዛራ ዳይዲና’ ና ኬያማዶ። ¹⁹ኤዲ ናሶ እꬃዳቴቤ ውጫዳቴቤ ክንና፦ ‘ኢ ኤዲቤ፣ ውጮ ኤዲቤ ሃያንቴ ኤና ግብርን ጎራይናቤ ሴሶን ኤናቤሳ ናሽዽና’ ና ኬያማዶ። ኮዶን ሃማሞኖ ይሳ ዋድማንካ ጎንዽምዲና።”²⁰ሃያንቴ ኢየሱስ ዬራ ሃሊናም ይንግዶር ክሃያዳና ካታማና ሴሶንባራኻ ኬማታድሞንታኻ ኬም ጎሪዲና፦ ²¹“ያ ኮራዚን ሃዪ! ያ ቤተ ሳይዳ ሃዪ! ዬራ ሃሊና የግዶር ሃይዻዳናም እኒ ጢሮስቤ፣ ሲዶናቤ ግዶር ሃይዻዳና ሲዮ ኣፓላ ኣርሳንቴ ካሎን ሞይካዻንቴ ሴሶንባራኻ ኣና ማትዲና ኬዳይ። ²²ኣጋታኻ እንታ ዬናንቴ ጌያና እጌያይ፦ ብቶን ታኻዻያ ሮራ ጋላ ብቶን ዬዛራ ታኻዻንካላ ጢሮስቤ፣ ሲዶናቤዛራ ዻባሞኖ ኬዛራ ካዻይኖ ሾሊና ኮዳይ።²³ያ ኮኖ ቅፍርናሆም፣ ያ ፖላንዛራ ዼግ ዼግ ሃማናንቴው ሃዛጋዶ? ኮዶን ያ ጋሃነምንዛራ ሃንቻና ሃያንቻይ፤ ዬራ ሃሊና ሃግዶር ሃይዻዳናም ሰዶም ግዶር ሃይዻዳና እኒ ና ላይ ካዛራ ዳና ኮዳይ። ²⁴ኣጋታኻ እንታ ሃናንቴ ጌያና እጌያይ፦ ብቶን ሮራጋላ ዻባሞን ሃዛራ ካዻንካላ ሰዶም ጋይኖ ባዶና።²⁵ዋዳን ኦጎኻ ኢየሱስ ይንታና ክያማዶ፦ “ኣባ፣ ፖላንቤ ፔንቤሳ ጌጳ፣ ዬርን ኮም ኤና ሃምናቤ ኤና ዬርን ዼሳዳናቤባራኻ ኣቻንቴ፣ ናና ሾሊናናንቴ ሃዻዋዶንናንቴ፣ ጎሺኖ ሃናንቴ ኮዴ። ²⁶ዪኒ ኣባ፣ ኮኖ ዬር ፃል ማታንቴ ሃሳ ዎትሮ ሃፕንዽዲና።

²⁷“ዬር ፓይላ ውሊም ኣባባራኻ እናንቴ እንዽዲና፤ ባርያ ዎምባሳ ኦባራ ናሳም ኤዲ ኣብ ዼሳያ ቆልማሞ፤ ናሳሳ ኦባራ ናሳ ይዻርካ ናሻንቴ ኤና ይንናንቴ ክዻዋይናሳ ኦባራ ባርያ ዎምባም ኤዲ ኣብ ዼሳያ ቆልማሞ።

²⁸“ዬቲ ካንታን ቃጅና፣ ይንሳን ባስኮን ይዴፃዻዳና ፓይላ እዛራ ንማቴ፤ እንታ ዬም ኡሲ ቻይሻና እቻይሻይ። ²⁹ሃቃን እሳም ባስክስማቴ፤ እካላ ታማርማቴ፤ እንታ ኤዲ ዎይላምሳ ቃጅቤ ኢም ይርክ ሃያ እዶንታኻ፣ ሳዳኖ ዬሳ ኡሲ ቻና ኮቻይ፤ ³⁰እሳ ሃቃንቤ ባስኮንቤ ሾልጲና።”

¹ 111 ግሪክና ኣፖንካ “ኬሳ ካታማናዛራ” ና ኮያማይ

² 115 ግሪክ ኣፖኻ “ሙልካምባ” ሃንዻያ ብሽንዛራ ናኣያ ሃጅሞ ውሊና

Chapter 12

¹ኣጋሳ ራስባራ ኢየሱስ ኣይሁድናሳ ኡኩንሳን ሮራ ጋላ ሃምንሳ ግዶንካ ያእዲና፤ ታማርና ክሳኻሞ ዳቃዻንቴ ትሻን ቁንፃንቴ ጋኣን ካርስዲና። ²ፈረስ ኤና ኦጎም ሃፓንቴ ኢየሱስግያ፤ “ታማርና ሃሳ ኣይሁድናሳ ኡኩንሳን ሮራ ጋላ ዬርን ሃይዽማን ግያንዶን ሃይቴና ኬዶ” ና ኬያማዶ።

³ኖኻሞ ኬግያ ይንታና ክያማዶ፦ “ዳዊትቤ ኤና ክላማን ዳናቤ ይዳቃዻዶን ዋዳንካ ዬራ ክሃያዳናም ዬቲ ዋርቃትሮ ናባባዳይዮው? ⁴ኖ ባርዮን ኦኖንዛራ ኣርዳንቴ ክቤ ኤና ክላማንዳናቤ ኬእꬅሞን ኤና ኣይሁድናሳ ዳምብን ኣሽካይና ሶጎ ይእꬃን ባላሻን ጫራጝን እꬅዲና።⁵ሞ ኡኩንሳን ሮራጋላ ኤና ኣይሁድናሳ ዳምብን ኣሽካይና ባርዮን ኦኖሮ ዋድማ ኬኣሽክና ኬናንቴ ሴሶ ኮማትሞንም ዬቲ ሙሴ ዳምብሮ ናባባዳይዮው? ⁶ኮዶን እንታ ዬናንቴ ጌያና እጌያይ፦ ኤዲ ባርዮን ኦኖን ካላ ሳጊ¹ ኮታር ዳይዲና።⁷‘እንታ ቁልን ኡካዻን ካላንካ ፃላሞኒና እናሻይ’ ሃማንቴ ጌይዻዳ ኣፓ ሃር ክዶን ዬዼሳዳና ኤና ጋዛናዛራ ዬቲ እኒ ዻባሞን ካማሞ። ⁸ኤዲ ናሶ ኡኩንሳን ሮራሳ ጌጲና።

⁹ኢየሱስ ራቃ ኣጋሮኻ ሾሊ ሳጋንቴ ኬሳ ምስኮን ኦኖንዛራ ኣርድዲና። ¹⁰ኦጎታርካሞ ኤዲ ካላ ኣኒንሳ ማልግማዳ ዳይዲና፤ ኬ ኢየሱስም ቤርንሳናንቴ ይዛጋዶንታኻ፤ “ኡኩንሳን ሮራ ጋላ ኤናም ፓሽሻዼኻናንቴ ጌይዽዲው?” ሃማንቴ ክካላ ኦይስዲና።

¹¹ኖኻሞ ኬግያ፤ “ዬግዶርካ ኤዲ ካላሳ እያቲ ኡኩንሳን ሮራ ጋላ ኦሎሮ ኮኣርዳዳና እያታም ኦሎን ክኣርዳዶሮኻ፣ ጉቻቴ ቡላይዬው? ¹²ታ ናንሲ ኤዲ ናሶ እያቲ ካላንካ ሳጊ ዳይዮው? ኣጋታኻ ኡኩንሳን ሮራ ጋላ ዋድማ ፃል ኣሽካዼኻናንቴ ጌይዽዲና” ና ክያማዶ።

¹³ሃያንቴ ኤያግያ፦ “ኣና ሃሳም ፕክ ሃይማ” ና ክያማዶ። ኤያኻሞ ኣና ይሳም ፕክ ሃይዲና፤ ኣና ክሳ ኣና ዋግያ ፕክዲና። ¹⁴ኮዶን ፈረስ ኤና ኦጎታርካ ውታንቴ ኢየሱስም ሃሞንታ ሃያንቴ ይዴሳይንም ኦሽዲና።¹⁵ኢየሱስ ቃቦ ኬሳም ዼሳንቴ ራቃ ኣጋሮኻ ሃር ሃምዲና። ኤዲኖ ጱፅኖኻሞ ኪም ጫግዲና፤ ኖ ኤና ሃጅሞናምካሞ ፓይላ ፓሽሽዲና፤ ¹⁶ኖ ሃው ክዶንም ኤዲ ካላናንቴኻሞ ጌያን ኬጋሬኻናንቴ ኬም ክሊዲና። ¹⁷ኣጋ ይንታ ሃማንቴ ክግያዳ ኤያ ባርያሳ ኣፖን ጌያያ ኢስያስሳ ኣፖ ጌይዻዳ ክያምሜኻናንቴና፤¹⁸

“እንታ እካማዳ፣

እናሻያቤ ይንካ እዋዝንዻያ፣ እሳ ዋድማን ኤያ ኣጋና፤

እንታ ኡስን እሳም ክዛራ ዎዳና እዎዳይ፤

ኖኻሞ ብቶን ልክ ሃሞን ቶርስን ውልናንቴ ኬራፓና ክኬራፓይ።

¹⁹ኖ ዋጭምማሞ፤ እላትማሞ፤

ናቅስን ክሳም ቦዋሮ ኤሳርዽማሞ።

²⁰ብቶኖ ልክን ሃሞኖ ኮባሼኻ ክሳ ሃያዛራ፤

ባልጉዳ ሃቃስ ኣንጭ ኣንጭ ሃይዻዳም ኖ ቁንፅማሞ፤

ኗስ ካይቴን ዳምካሞ ካይስማሞ።

²¹ቶርስኖ ናብን ክሳዛራ ቃሞ ቁንፃና ኮቁንፃይ።”

²²ኣጋሳ ራስባራ ኤዲ ካላ ኣፖንቤ ኣፕንቤ ካያስ ቤሮን ይሽማዳም ኤና ክዛራ ኣንሳቴ ናእዲና፤ ኢየሱስ ኤያም ክፓሽሻዃ ኖ ሃፓንቤ ዼላቃንቤ ካርስዲና። ²³ዛርስኖኻሞ ዬርሻንቴ፦ “ካ ዳዊት ናሳሞ?” ሃምዲና።

²⁴ኮዶን ፈረስ ኤና ኦጎም ይኤሳራና፤ “ኤያ ካ ቤሮናም ይንካ ክቡላይኖ ቤሮናሳ ጌጳ ብዔልዜቡል ካንታንካና” ና ኬያማዶ።

²⁵ኢየሱስካሞ ቃቦ ኬሳም ዼሳንቴ ይንታና ክያማዶ፡- “ማንግስት ኪም ፓላያ ፓይላ ላልማና ኮላልማይ፤ ካታማ ኪም ፓላያ፤ ዎይካሞ ኦኖ ኪም ፓላያ ዎይማሞ።²⁶ሜሺ ሜሺም ይቡላያዳና ኪም ላላና ኬላላይ፤ ኦጎንታ ዳና ክሳ ማንግስትኖ ሃስ ዋቻዻንቴ ኮዎዬ? ²⁷እንታ ቤሮናም እቡላይኖ ኬሳ ጌጳ ብኤልዜቡልካ ዳና፤ ናና ዬሳ ሃርካ ኬቡሌ? ኣጋታኻ ናና ዬሳ ዬም ዻብንሻና ኬዻብንሻይ።²⁸ኮዶን እንታ ቤሮናም ባርያሳ ኡስንካ እቡላያ ዳና፤ ባርያሳ ማንግስትኖ ዬዛራ ናእዲና።

²⁹ዎይካሞ ኤዲ ካላ ኤዲ ዋች ካላሳ ኦኖን ኣርዳንቴ ኮይና ክሳም ቡራናንቴ ይዛግና፣ ብራቴንካ ኤያ ዋቻ ኣጋም ዻክማ፣ ሃስ ሃያንቴ ክቡሬ? ኮዶን ኪም ይዻክና ኦኖን ክሳም ቡራዻን ቻላና ክቻላይ። ³⁰ኤና እላማ ክንካን ትምና ፓይላ ኢም ቶዛዻና ኬቶዛዻይ፤ ኤና እላማ ክንካ ፑኡሽምና ፓይላ ላላና ኬላላይ።³¹ኣጋታኻ እንታ ዬናንቴ ጌያና እጌያይ፤ ሴሶን ኣሽክንቶንቤ፣ እሪሞንቤም ፓይላ ኤናናንቴ ጋራና ጋርዻይ፤ ኮዶን ኤያ ኡስን ጋዛን ኢራያ ሴሶን ክሳም ክናንቴ ጋርዽማሞ። ³²ኤዲ ካላ ኤዲ ናሶዛራ ዼላቅ ዛርቦ ክጌያዳና ሴሶን ክሳም ክናንቴ ጋራና ጋርዻይ፤ ኮዶን ኤያ ኡስን ጋዛንዛራ ዼላቅ ዛርቦ ጌያያናንቴ፣ ሴሶን ክሳም ፔን ኮሮቤ ፔን ቤሬ ብራዛራ ናኣናንቴ ዶሮኻሞ ክናንቴ ጋርዽማሞ።

³³ሃቃናም ፓይላ ኬሳ ኣፒንካ ዼሳዻንታኻ፣ ኣፒ ፃል ሃፓናንቴ ሃቃ ፃል ዬሳ ኮዴ፤ ኮዶን ሃቃ ዛርቦ ዬሳ ኮዳና ኣፒ ዛርቦና ዬሃፓይ። ³⁴ዬቲ ክና ጉንቶን ኦፖን ናና፤ ዬቲ ኤና ዛርቦና ዬር ፃሊ ጌያናንቴ ሃስ ዬቻሌ? ኤዲሳ ዎይላምሮጎ ቃቦን ፆፃዶኒና ኣፖኖ ኮጌያይ። ³⁵ኤዲ ጋዛ ካላ ይሳ ዎይላምሮ ዬርን ፃሊን ይፑኡሻዶሮኻ ዬር ፃሊና ክጌያይ፤ ኤዲ ዛርቦ ካላ ይሳ ዎይላምሮ ዬርን ዛርቦን ይፑኡሻዶሮኻና ዬር ዛርቦ ክጌያይ።³⁶ኮዶን እንታ ዬናንቴ ጌያና እጌያይ፤ ኤና ሱን ኣፖ ጉሮ ዼላቃይና ዬራ ዬጌያዳናሳ ብቶን ሮራጋላ ዬፓይላ ውልካላ ኦይሳና ኦይሳጳይ። ³⁷ኣጋኻሞ ኣፓ ሃጌያዳኻ ሃማንቴ ያ ጋዛና ሃማታይ፤ ኣፓ ሃጌያዳኻካሞ ሃማንቴ ሃም ዻብንሻና ዻብንሻዻይ።³⁸ሃያንቴ ፈረስ ኤናቤ ኤና ሙሴ ዳምብን ታማርሳይናቤ ኢየሱስግያ፦ “ኣስታማራ ዎቲ ሃኻላ ዬር ሃሊ ሃፓናንቴ ዛጋና ዎዛጋይ” ሃምዲና።

³⁹ኮዶን ኖ ማሳንቴ ኬግያ ይንታና ክያማዶ፦ “ሃርያኖ ታንጋይኖ ዛርቦን ኮቤ፣ ቡሎን ኮቤ ዬር ሃሊ ሃፓናንቴና ኬኦይሳይ፤ ኮዶን ኤያ ባርያሳ ኣፖን ጌያያ ዮናስ ዬር ሃሊ ማታንቴ ኤናናንቴ ክያፕንዻዳሳ ኦባራ ዬር ኣብ ኬናንቴ እንዽማሞ። ⁴⁰ዮናስ ካራን ጌጶንሳ ኢሮ ሮሮ ማካምቤ ሶቲ ማካምቤ ክዎዻዳግያ ኤዲ ናሶኻሞ ኦጎንታ ፔንሳ ኢሮ ሮሮ ማካምቤ ሶቲ ማካምቤ ዎዻና ክዎዻይ።⁴¹ነነዌ ኤና ዮናስሳ ኣፖን ጌይዻዶን ኤሳራንቴ ጎይን ዛርቦንባራ ኬማታዶንታኻ፣ ብቶን ታኻዻያ ሮራጋላ ኤዲኖ ታንጋይን ኮላማ ክንካ ዻጳንቴ ኤዲን ታንጋን ኮም ዻብንሻና ኬዻብንሻይ፤ ኮዶን ታ ኮታር ዮናስ ካላንካ ኤዲ ሳጊ ዳይዲና።⁴²ፔን ሳባ ሃንዻንሳ ኤስኖ ብትኖ ሰሎሞንሳ ሃማሞን ኤሳራናንቴ ፔንሳ ማራሮኻ ኮናኣዶንታኻ፣ ብቶን ታኻዻን ሮሮጋላ ኤዲኖ ታንጋይን ኮላማ ክንካ ዻጳንቴ ኤዲን ታንጋን ኮም ዻብንሻና ኮዻብንሻይ፤ ኮዶን ታ ኮታር ሰሎሞን ካላንካ ኤዲ ሳጊ ዳይዲና።

⁴³“ቤሮኖ ኤዲባራኻ ይውትና ኡሲ ቻናንቴ ኑንቆ ይንግዶር ይቆልማ ቦናን ራቅንዛራ ቃልቴ ኦጎታር ጋላና ክጋላይ፤ ኮዶን ኡስን ቻናንቴ ይዛጋዶንም ኖ ሃፕማሞ። ⁴⁴ሃያንቴ ‘ኦና ይንግዶር እዳዛራ ማታቴ እዬኤና’ ክያማይ፤ ኖ ማታቴ ክኒና ኦና ጉሮ ማታንቴ ጫንቃል ሳዻዃ ኣሽክሚ ክዳዃና ክያፓይ። ⁴⁵ሃያንቴኻሞ ቃልቴ ቤሮና ይካላንካ ካሎን ዛርቦናም ኣንሳቴና ክናኣይ፤ ኬኻሞ ኤያ ግዶር ካይማንቴ ዳና ኬዳይ፤ ኤያ ኣጋሳኻሞ ዴንታኖ ታንጋይኖ ኣናን ጋይን ካላ ካሎን ዛርቦ ሳጊና ኮዳይ። ኤድን ታንጋይን ዛርቦን ኮዛራ ኦጎንታና ኮዳይ።⁴⁶ኢየሱስ ዛርስንናንቴ ጌይቴ ክዳኻ፣ እንዳንቤ እንዳ ናናቤ ኪም ዼላቅሳናንቴ ይዛጋዶንታኻ ጳሎ ዎያንቴና ኬዶ። ⁴⁷ኤዲ ካላኻሞ ክግያ፦ “ሃንናቤ ሃንና ናናቤ ሃም ዼላቅሳናንቴ ጳሎ ዎያንቴና ኬዶ” ና ክያማዶ።²

⁴⁸ኢየሱስካሞ፦ “እንና ሃውቴ? ኤ እንና ናና ሃውቤቴ?” ሃማንቴና ክናንቴ ክማሳዶ። ⁴⁹ኢየሱስ ይሳ ታማርናም ዻዋንቴ ይንታና ክያማዶ፦ “እንናቤ እንና ናናቤ ክናና፤ ⁵⁰ኣባ ጳ ፖላሮን ዳሳ ቃቦን ኣሽካይና ፓይላ እንና ናሳቤ፣ እንና ናንቤ እንናቤና” ና ክያማዶ።

¹ 126 ዎይካሞ “ዬር ካላ”

² 1247 ዋርቃትና ዋኒ ራቃ ካም ሳጋናኬሳጋይ

Chapter 13

¹ሮራ ኣጋኻ ኢየሱስ ኦኖንባራኻ ውታንቴ ኛፓስንሳ ዴሞሮ ዳርቅዲና። ²ዛርስኖ ጱፅኖ ኪም ኮታኻዶንታኻ ኖ ኬም ኛፓስንሳ ዴሞሮ ጋራንቴ ጋግንዛራ ሃንቻንቴ ዳርቅዲና።³ኖ ዬር ጱፅካሞ ዻይንሶኻ ይንታ ሃማንቴ ኬናንቴ ጌይዲና፦ “ኤዲ ካላ ሃምን ጲዮታና ክያኣዶ፤ ⁴ኖ ጲይቴ ክዳኻ ጴንታና ግዶርካ ዋኒ ጎይንሳ ዴሞሮ ዲኒዲና፤ ካርያናኻሞ ናዴ ካማቴ እꬅዲና፤ ⁵ጴንታና ግዶር ዋኒካሞ ፔ ሾሊ ሺታ ይንግዶር ይዳ ራቅ ሃርቾር ግዶርና ኬዲናዶ፤ ኬ ፔኖ ሺታ ኮዶንታኻ ይሪካ ባቃልዲና፤ ⁶ኮዶን ሃዮኖ ኮይዻዃ ዋቃቅዲና፣ ጫጪካሞ ይዎዳድሞንታኻ ዋችዲና።⁷ጴንታና ዎኒካሞ ኡኩምንሳ ባክሮጎና ኬዲናዶ፤ ኬባቃላናኻሞ ኡኩምኖ ኬም ክጫንቴ ሽእሽዲና። ⁸ሃያንቴ ጴንታና ዋኒካሞ ፔን ባሽሮና ኬዲናዶ፤ ኬኻሞ ኣፒ ካይዲና፤ ኬሳ ካላ ማቶ፣ ዋኻሞ ላታም፣ ዋኻሞ ማካንታም ኣፒና ኬካዶ። ⁹ኤያ ቃሞን ኤሳራን ካዳ ክኤሳሬ!” ና ክያማዶ።

¹⁰ሃያንቴ ታማርና ክሳ ክካላ ፑጫንቴ፦ “ዛርስንናንቴ ሃርናንቴ ዻይንሶኻ ሃጌዬ”? ና ክግያ ኬያማዶ።

¹¹ኖኻሞ ኬናንቴ ይንታ ሃማንቴና ክማሳዶ፦ “ዬናንቴ ፖላን ማንግስትንሳ ኢን ኑንቆን ዬዼሴኻናንቴ እንዽዲና፤ ኮዶን ኬናንቴ እንዻድማሞ። ¹²ኤያ ይንሳን ዳናናንቴ እማና እንዻይ፤ ክናንቴኻሞ ጱፃዻና ኮጱፃዻይ፤ ኮዶን ኤያ ይንሳ ቆልማኻላ ካላስ ክሳ ዳምካሞ ቻና ቻዻይ።¹³ታ ናንሲ ይንናንቴ ኬናንቴ ዻይንሶኻ እጌያይኖ ኣጋናንቴና፦ “ኬ ሼድቴ ኬያፕሞንታኻ፤ ኤሳርቴ ዳንቴ ኬኤሳርሞንታኻ ዎይካሞ ኬጶቅስሞንታኻና። ¹⁴ኤያ ባርያሳ ኣፖን ጌያያ ኢሳይያስሳ ኣፖኖ ጌይጳዶኖ ኬዛራና ጎንዼ ኮማታይ። ኣፖኖ ኢሳይያስሳ ጌይዻዶኖ ይንታና፦

“ኤሳራዻን ኤሳራና ዬኤሳራይ፣ ኮዶን ዬቲ ጶቅስማሞ፤

ሃፓዻን ሃፓና ዬሃፓይ ኮዶን ዬሳ ዎይላምሮ ዬቲ ዎድማሞ።

¹⁵ዛርስን ኮሳ ዎይላምሮ ዲፅምዲና፤

ቃሞኖ ኬሳኻሞ ኤሳርማሞ፤

ሃፓን ጋራናንቴ ኣፒ ይሳም ኬ ዱምዲና፤

እኒ ኬ ኦጎንታ ይየየድምና ይሳ ኣፕንካ ሼዳንቴ፣

ይሳ ቃሞንካ ኤሳራንቴ፣

ይሳ ዎይላምንካኻሞ ጶቅሳንቴ

እኒ እዛራ ማታና ኬማታይ፤ እንታኻሞ ኬም ዻኣሻና እዻኣሻይ።”

¹⁶ኮዶን ዬቲ ኣፕኖ ዬሳ ኮሃፓንታኻ ዬሳ ቃሞኖኻሞ ኮኤሳራንታኻ ዬቲ ፑጋዻዳና። ¹⁷እንታ ዬናንቴ ጎንዼና እጌያይ፤ ኤና ባርያሳ ኣፖን ጌያይና ጱፅናቤ ኤና ጋዛና ጱፅናቤ ዬቲ ዬራ ዬሃፓይናም ሃፓናንቴቤ ዬራ ዬኤሳራይናም ኤሳራናንቴ ዛጋና ኬዛጋይ፤ ኮዶን ዬራ እግናም ኬ ሃፓድማሞ።

¹⁸ታ ናንሲ ኤያ ጴንታናም ጲያያሳ ዻይንሳም ኤሳርማቴ። ¹⁹ኤና ባርያ ማንግስትን ዼላቅን ኤሳራንቴ ይሳ ዎይላምሮጎ ዎድምና ፓይላ ውልሳ ኢሮጎ ጴንታን ጲዻዶንም ሜሻ ናዴ ቻና ክቻይ። ናንሲ ጴንታስ ጎይንሳ ዴሞሮጎ ዲናዳ ኣጋና።²⁰ጴንታና ፔን ሃርቾሮ ዲናዳና እግና ኤና ባርያሳ ዼላቅን ኤሳራንቴ ይሪካ ዋዛንካ ቻይናና። ²¹ኮዶን ጫጪ ይዎድሞንታኻ፣ ኬ ጌጲ ካፕማሞ፤ ባርያሳ ዼላቅንካ ሃማንቴ ጋሎ ዎይካሞ ባቆ ኬዛራ ኮኒና ጋራንቴ ራስዛራ ማታና ኬማታይ።²²ጴንታና ኡኩምንሳ ባክሮ ዲናዳና እግና ኤና ባርያሳ ዼላቅን ኤሳራንቴ፤ ፔን ኮሳ ዴንታንቤ፣ ኮሳ ዎድማሞንቤም ቃብቴ ኤና ኣፕን ካማ ሽዻዳናና። ²³ጴንታና ፔን ባሽሮ ጲዻዳና እግና ኤና ባርያሳ ዼላቅን ኤሳራንቴ ይሳ ዎይላምሮጎ ዎዳዳናና፤ ኬ ጎንዼ ኣፕን ካና ኬካይ፤ ኬግዶርካሞ ዋ ኣፒ ማቶና ክኡሻይ ፣ ዋኻሞ ኣፒ ላታሚና ክኡሻይ፣ ዋኻሞ ኣፒ ማካንታሚና ክኡሻይ።²⁴ኢየሱስ ዻይንሶ ኣብካሞ ይንታ ሃማንቴና ኬናንቴ ክጌያዶ፦ ፖላን ማንግስትኖ ኤያ ይሳ ሃምሮ ጴንታ ፃሊ ጲያዳሚና ኮታኻይ። ²⁵ኮዶን ኤና ፓይላ ራትሮ ኬዳኻ ጋልታ እስንንሳ ባክሮ ዎርዎሮን ጲያንቴና ክያኣዶ። ²⁶እስናኻሞ ጌጳንቴ ኬፑዻዃ፤ ዎርዎሮናኻሞ ኬሳ ባክሮ ሃፕንዽዲና።

²⁷ክሳ ዋድማን ኤናኻሞ ኤያ ሃምን እምባኻላ ናዴ፦“ጌጳዮ ኤ ሃሳ ሃምሮ ጴንታ ፃሊጋኬ ሃጲያዶ? ዎርዎሮኖ ሃባራኻ ኮናኣዴ” ና ክግያ ኬያማዶ። ²⁸ኖኻሞ ኬግያ፦ “ኦጎንታ ሃያዳ ጋልታና” ና ክያማዶ። ክሳ ዋድማን ኤናኻሞ ክግያ፦ “ቃልቴ ዎርዎሮናም ዎቡጬኻናንቴ ዛጋው ሃዛጋይ?” ሃማንቴ ክካላ ኦይስዲና።²⁹ኮዶን ኖ ኬግያ፦ “ኦጎንታ ዳማሞ፤ ዎርዎሮናሚና ዎቡጫይ ሃማንቴ እስናም ካውል ቡጫና ዬቡጫይ። ³⁰እስናሳ ዋቻዛራ ጋርማቴ ክንካ ኬጌዼ። እንታ ቤሬ ኤና እስናም ፓታይናግያ፦ ‘ብራቴንካ ዎርዎሮናም ኮቃዼኻናንቴ ዋና ዋና ፑኡሻንቴ ዻክማቴ፤ ኮዶን እስናም ፑኡሻንቴ እሳ ኮናሮ ካማቴ’ ሃማንቴ ኬናንቴ እጌያና እጌያይ” ና ኬግያ ክያማዶ።³¹ኢየሱስ ዻይንሶ ኣብካሞ ይንታ ሃማንቴና ኬናንቴ ክጌያዶ፦ “ፖላን ማንግስትኖ ኤዲ ካላ ኮልፒ ኣፕ ይሳ ሃምሮጎ ጲያዳምና ኮታኻይ። ³²ኮልፒ ኣፕ ሃቃናሳ ኣፒና ፓይላ ውል ካላንካ ሾሊ ይዳናኻሞ፤ ቤሬ ኖ ይጌጲና ሃምሮጎ ጲዻይና እስና ግዶርካ ሳጋና ክሳጋይ፤ ካርያና ፖላን ጋይና ክሳ ኣንትናዛራ ይዳርቃያ ሃቃ ጌጲ ማታና ክማታይ።”

³³ፕርካሞ ዻይንሶ ኣብ ይንታ ሃማንቴና ኬናንቴ ክጌያዶ፤ “ፖላን ማንግስትኖ ሜ ካላ ዹሎ ሻርቃ ማካምን ዎርሳንቴ ኛኻዻን ኣፕንላማ ቡኮ ኮቡካዳና ኮታኻይ።

³⁴ኢየሱስ ዬራ ክናም ፓይላ ዛርስንናንቴ ዻይንሶኻና ክጌያዶ፤ ኖ ዛርስንናንቴ ዻይንሶ ቆልማ ክጌያዳ ዬር ካላኻሞ ቆልማሞ። ³⁵ኦጎኖ ይንታ ኮዶኖ ኤያ ባርያሳ ኣፖን ጌያያ

“እንታ ኣፖን እሳም ዻይንሶኻና እጌያይ፤

ፔኒም ዎዳዻዶሮኻ ካርሳንቴ ዬራ ኣችምን ዳናም ጌያና እጌያይ” ሃማንቴ ጌይዻዶኖ ጎንዼ ማትዲና።

³⁶ሃያንቴኻሞ ኢየሱስ ዛርስን ጋራንቴ ኦኖንዛራ ኣርድዲና፤ ክሳ ታማርና ክካላ ናዴ ክግያ፦ “ሃምንሳ ኢሮ ዎርዎራ ዳሳ ዻይንሶም ዎናንቴ ዎኻልማ” ና ኬያማዶ።

³⁷ኖኻሞ ይንታ ሃማንቴና ኬናንቴ ክማሳዶ፡- “ጴንታን ፃሊን ጲያዳ ኤዲ ናሶና፤ ³⁸ሃምኖኻሞ ፔኖ ኮኖና፤ ጴንታስ ፃላ ባርያ ማንግስትንሳ ናና ና፤ ዎርዎራኻሞ ሜሻ ናናና፤ ³⁹ጲያንቴ ያኣዳ ኣጋ ኖ ጋልታ ዳቡሎስና፤ እስንን ፓታዻይን ዋዳኖ ፔንሳ ቱንስኖና፤ ኤና እስንን ፓታይና ባርያሳ ኤርጎን ኤናና፤

⁴⁰ዎርዎሮናም ቡጫንቴ ኖንካ ኮቃዻያግያ፤ ቤሬ ፔንሳ ቱንስሮኻሞ ኦጎንታና ኮዳይ። ⁴¹ቤሬ ኤዲ ናሶ ኤርጎን ኤና ይሳም ኒእሳና ክኒእሳይ፤ ኬኻሞ ናዴ ዬራ ሴሶን ጎይንባራ ማታድናምቤ ኤና ዛርቦናም ክሳ ማንግስትንባራ ቡላና ኬቡላይ። ⁴²ኤፒንቤ ግግርን ማሳዻንቤ ይዶንዛራ ኖን ካሎን ሮጳንዛራ ኬም ዻባና ኬዻባይ። ⁴³ዋዳን ኦጎኻ ኤና ጋዛና እምባሳ ማንግስትሮ ሃዮግያና ኬሼሽካይ። ኤያ ቃሞን ኤሳራን ካዳ ክኤሳሬ።”⁴⁴“ጳ ፖላን ማንግስትኖ ሃምንሳ ኢሮ ኮይሶ ኣቻዻዳና ኮታኻይ፤ ኤዲ ካላ ኮይሳ ኣጋም ይያፓዳ ዋዳስካ ማሳቴ ኣቻይዳና፤ ይዋዝዻዳኻ ሃማንቴ ቃልቴ ኮይና ይሳ ዳናም ፓይላ ሻንሻቴ ሃምን ኦጎም ሻንዲና

⁴⁵“ፕርካሞ ፖላን ማንግስትኖ እንቁ ባሽ ዎርቄ ሻናናንቴ ዛጋያ ኤዲና ኮታኻይ። ⁴⁶ኖ ዎርቃ ሻንንሳ ዋቻ ኣጋም ይያፓና ቃልቴ ይሳ ኮይና ዳናም ፓይላ ሻንሻቴ ዎርቃ ኣጋም ሻንዲና።⁴⁷“ፕርካሞ ጳ ፖላን ማንግስትኖ ኛፓስሮጎ ዻባዻዃ ካራ ውልሳ ሜቴ ኜፑቴይ ዬዳምና ኮታኻይ፤ ⁴⁸ኜፑቴይኖ ኮፆፃና ኤና ካራን ኤምማይና ኮም ጉቻቴ ኛፓስንሳ ማራንዛራ ቡልዲና፤ ሃያንቴ ኬ ዳርቃንቴ ካራናሳ ፃሊ ፃሊናም እዳንቴ ዛብቆሮ ካንቴ፤ ናንሲ ካራና ዛርቦና ዛርቦናም ዻብዲና።⁴⁹ቤሬ ፔንሳ ቱንስሮኻሞ ኦጎንታና ኮዳይ፤ ባርያሳ ኤርጎን ኤና ናዴ ሴሶን ኤናም ኤና ጋዛናኻላንካ እዳንቴ፤ ⁵⁰ኤፒንቤ ግግር ማሳዻቤ ይዶን ራቅንዛራ ኖን ካልሎን ሮጳንዛራ ኬ ኬም ዻባና ኬዻባይ።”

⁵¹ኢየሱስ ኬግያ፦ “ዬራ ክና ፓይላ ዬናንቴ ኣርድዲው?” ሃማንቴና ኬኻላ ክኦይሳዶ፦ ኬኻሞ፦ “ዪኒ ዎናንቴ ኣርድዲና” ና ክግያ ኬያማዶ።

⁵²ኖኻሞ ኬግያ፣ “ኣጋታኻ ኤና ፖላን ማንግስትንሳ ኢን ኑንቆን ዼሳዳ ሙሴ ዳምብን ታማርሳይና፣ ኮይና ይሳ ሻንሳ ዋቺና ይፑእሻዳና ኮይና ሃሊንቤ ጌቾንቤም ቡላያ ኤዲ ዎዱሞና ክታካይ” ና ክያማዶ። ⁵³ኢየሱስ ዻይንሶና እግናም ጌያንቴ ይቱንሳና፤ ራቃ ኣጋሮኻ ዻጳንቴ ያእዲና፤⁵⁴ይሳ ፔንዛራ ናኣንቴ ኣይሁድናሳ ባርዮን ምስካዻን ኦኖሮጎ ዛርስንም ታማርሳን ካርስዲና፤ ኬኻሞ ክሳ ትምርትን ዬርሻንቴ ይንታና ኬያማዶ፦ “ኤያ ካ ሃማሞንቤ ዬርን ሃሊን ይንካ ይኣሽካን ካንታን ሃንታርካ ክቻዴ? ⁵⁵ካ ኤያ ሃማ ኦኖን ኣሽካያ ናሳሞ? ኤ ክሳ እንዳንሳ ናብኖ ማርያሚሞ? ኤ እንዳናና ክሳ ያእቆብቤ፣ ዮሴፍቤ፣ ስምኦንቤ፣ ይሁዳቤሞ? ⁵⁶ኤ ክሳ እንዳንሳ ኣንዛን ናና ዎላማ ክንካሞ ኬዶኖ? ታ ኤያ ካ ዬር ኮውሊም ሃንታርካ ክቻዴ?”⁵⁷ኣጋታኻ ኬኻሞ ኪም ኣምንማ ጋርዲና። ኮዶን ኢየሱስ ኬናንቴ ይጌይና፦ “ኤያ ባርያሳ ኣፖን ጌያያ ይንግዶር ጎባዽሞኖ ፔን ክኖሮቤ ኦኖን ክኖሮቤ ሶጎና” ና ኬግያ ክያማዶ። ⁵⁸ኬ ኪም ኬኣምናድሞንታኻ ዬር ሃሊ ጱፅ ራቃ ኣጋሮ ኖ ሃያድማሞ።

Chapter 14

¹ዋዳን ኦጎኻ ገሊላ ፔንሳ ብታ ሄሮድስ ኣንቲጳስ ኢየሱስሳ ኘሙቲን ኤሳራንቴ፤ ²ይሳ ዋድማን ኤናግያ፦ “ኦጎንታዳና ኑንቆንካ ሻያያ ዮሃንስ ዴምጲባራኻ ዻጳንቴ ናእዲና፤ ዬራ ክና ፓይላ ሃሚማን ግያንዳናም ይንናንቴ ክንካ ኮያማይኖ ኣጋናንቴና።”

³ኣና ብራንቴ ሄሮድስ ይሳ እንዳናሳ ፊልጶስ ሜን ሄሮድያዳኻ ሃማንቴ ዮሃንስም ዻክን ኦኖሮ ዻክሳንቴና ክዶ፤ ⁴ይንካ ኪም ክዻክሳዳ ዬራ ዮሃንስ ክግያ፦ “ያ ኮም ሃኬሜኻናንቴ ዳምብኖ ጌይማሞ” ክያማዶንታኻና። ⁵ሄሮድስ ዮሃንስም ዴሳናንቴ ዛግቴና ክዶ፤ ኮዶን ዛርስኖ ኪም ኤዲ ባርያሳ ኣፖ ጌያያ ሃያንቴ ኬሼዳዶንታኻ ኖ ዛርስን ኩርትንዽዲና።

⁶ሄሮድስ ክም ኣዻዻዳ ሮራም ጎሽቴ ክዳዃ፤ ሄሮድያዳ ናኖ ዋርሳ ዻሳንቴ ክርባንቴ ኪም ኮዋዝንሳዶንታኻ፤ ⁷ና ዬራ ክካላ ኮኦይሳይናም ፓይላ ኮናንቴ እማናንቴ ኖ ኣሽንሽዲና።⁸ናኻሞ እንዳኖ ኮም ኮክላዃ፦ ሄሮድስ ግያ ይጌይና፤ “ኤናም ኑንቆንካ ሻያያ ዮሃንስሳ ሜቴንም ቱምሳንቴ ሻርቃሮ ሃያንቴ ታ እናንቴ እምማ” ና ክግያ ኮያማዶ። ⁹ና ይንታ ኮጌያና ብታ እልሊ ጃይዲና፤ ይያማንካሞ ዬራ ይኣሽንሻዳናንቴቤ ቾችና ክላማን ዳናናንቴ ሃማንቴ ዬራ ኮኦይሳዳም ኮናንቴ ኤና ኬሃዬኻናንቴ ኬናንቴ ጌይዲና፤¹⁰ዮሃንስ ዻክን ኦኖሮ ክዳዃ ብታ ኤናም ይእሳንቴ ሜቴን ክሳም ቱምስዲና፤ ¹¹ሜቴን ክሳ ቱዻዶንም ሻርቃሮ ሃያንቴ ናንናንቴ እንዽዲና፤ ናኖኻሞ ባኣቴ ቃልቴ እንዳንናንቴ እምዲና። ¹²ዮሃንስሳ ታማርና ክሳ ዋን ባኣቴ ቃልቴ ዱክዲና፤ ኬ ዬራ ሃምማዳም ቃልቴ ኢየሱስ ናንቴ ጌይዲና።¹³ኢየሱስ ዬራ ሃምማዳም ይኤሳራና ይዶሮኻ ዻጳንቴ ኤዲ ይቆልማ ራቅንዛራ ጋግንካ ያእዲና፤ ዛርስኖካሞ ራቃ ክያኣዳም ዼሳንቴ ካታማናባራኻ ኪም ጫጋቴ ያእዲና። ¹⁴ኢየሱስ ጋግንባራኻ ፔንዛራ ሃንቻንቴ፤ ኤዲ ጱፅ ይያፓና ኬናንቴ ቡርቃዽዲና፤ ሃያንቴ ኬሳ ኤና ሃጅሞናምካሞ ፓሽሽዲና።

¹⁵ፔኖኻሞ እባናዳቴ ኮያኣና፤ ክሳ ታማርና ክካላ ናዴ ክግያ፦ “ኮኖ ራቅኖ ዳራና ኮዶን ይንግዶር ዳኣኖ ኬሻንኻ ዳናኻሞ፤ ሃንቴኻሞ ፔኖ ሶትቴ ኮዶንታኻ ኬ እሳሮ ኬሻኔኻናንቴ ዛርስንም ሞሮናዛራ ይእስማ” ና ክግያ ኬያማዶ።

¹⁶ኮዶን ኢየሱስ ኬናንቴ ይማሳና፤ “ዛርስኖ ኮዬኤኻናንቴ ዛግስማሞ፤ ዬቲ ዬራ እሳይናም ኬናንቴ እምማቴ” ና ኬግያ ክያማዶ።

¹⁷ኬኻሞ ክናንቴ ይማሳና፤ “ኮታ ዎኻላ ዳና ባላሻ ዶጝቤ ካራ ላማቤ ሶጎና ዳና” ና ክግያ ኬያማዶ።

¹⁸ኖኻሞ ኬግያ ይጌይና፤” ይንዳ እግናም እናንቴ እምማቴ” ና ክግያ ክያማዶ።¹⁹ሃያንቴ ዛርስንም ሾቆንዛራ ኬዳርቄኻናንቴ ኖ ጌይዲና፤ ሙናና ዶጝናቤ ካራና ላማናቤም ቻንቴ፣ ፖላንዛራ ሼዳንቴ፣ ባርያም ምስካንቴ ባላሻን ፑጋንቴ ቁንፃንቴ ይሳ ታማርናናንቴ እምዲና፤ ኬኻሞ ዛርስንናንቴ እምዲና። ²⁰ኤዲኖ ፓይላ ውል እሳንቴ ምሽዲና፤ ሃያንቴ ሽዻዶንም ታማርና ሻርቃ ታጲ ላማና ኬፑኡሻዶ። ²¹ኤና እꬃዳና ግዶርካ ሜናቤ ናና ሾሊናቤም ፓይዳዽድማሞ ኤና ኣንጌና ሶጎ ሺ ዶንጚግያና።²²ኣጋዛራ ኖ ታማርና ኪም ብራንቴ ጋጊንካ ኛፓስንሳ ሳባራ ኬሳጌኻናንቴ ኬናንቴ ጌይዲና፤ ኖኻሞ ዛርስን ይእሳናንቴ ራስዛራ ሽዽዲና። ²³ኖ ዛርስን ይእሳንቴ ቱንስሮ ባርያም ምስካናንቴ ጌማርዛራ ይዻር ውትዲና፤ ፔኖ ኮእባናዃ ኦጎታር ይዻሪና ክዶ። ²⁴ዋዳ ኣጋኻ ጋግኖኻሞ ኛፓስንሳ ግዶን¹ ያእዲና፤ ግባሮኖ ኮናኣዃ ቱልማይካ ኬ ጋላን ካርስዲና።

²⁵ሶትንሳ ሶፅማ ኣፖኻ ኢየሱስ ኛፓስንዛራ ያያዳቴ ታማርና ይዶንዛራ ናእዲና። ²⁶ታማርናኻሞ ኖ ኛፓስንዛራ ያያዳቴ ኬዛራ ክኒካ ይያፓዶን ዋዳንካ ኩሪትንዽዲና፤ ሃያንቴ ኬ “ኮኖ ቤሮና” ሃማንቴ ኬ ኩሪትንዻንቴ እላትዲና።

²⁷ኢየሱስ ይሪካ ኬግያ “ሃይ እንታና፣ ዬኩሪትንዽናኖ ” ና ክያማዶ።²⁸ሃያንቴ ጴጥሮስ ክግያ፤ “ጌጳ፦ ያ ሃዳና ኑንቆንዛራ ያያዳቴ ሃዛራ እኔኤኻናንቴ ኢም ኤርግማ” ና ክያማዶ።

²⁹ኖኻሞ ክግያ “ንማ” ና ክያማዶ። ጴጥሮስ ጋግሮኻ ሃንቻንቴ ኑንቆንዛራ ያያዳቴ ኢየሱስዛራ ያእዲና። ³⁰ኮዶን ግባሮንሳ ካንታን ይያፓና ኩርትንዽዲና፤ ፁዋንካሞ ይካርሳና “ጌጳ፦ ኢም ዻኣሽማ” ሃማንቴ ኖ እላትዲና።

³¹ኣጋዛራ ኢየሱስ ኣን ይሳም ይእሳንቴ ኪም ዬዳንቴ፤ “ያ ካ እምነትንሳ ሾላ፤ ሃርናንቴ እይ ሃካዼ?” ና ክግያ ክያማዶ።

³²ኢየሱስቤ ጴጥሮስቤ ጋግንዛራ ኬያንቻና ግባሮኖ ጫክ ሃምዲና። ³³ሃያንቴ ኤና ጋግንሳ ኢሮ ዳና ክግያ፤ “ያ ጎንዼ ባርያ ናሳና” ሃማንቴ ክናንቴ ኮምፓርስዲና።³⁵ኤና ኦጎታር ዳና ኖ ኢየሱስ ክዶን ይዼሳና ሞሮና ኦጎታር ዳናዛራ ፓይላ ኣፖ ይእስዲና፤ ሃያንቴ ኤና ሃጂሞናም ፓይላ ክዛራ ባኣሳንቴ፤ ³⁶ኤና ሃጅሞና ክሳ ኣፓላንሳ ብራን ኬላኣሴኻ ክናሼኻናንቴ ኬ ኪም ምስክዲና፤ ኤና ላኣሳዳናኻሞ ፓይላ ፓሽዲና።

¹ 1424 ግሪክና ኣፖንካ “ጉዱጵ ያእዲና” ና ኮያማይ

Chapter 15

¹ሃያንቴ ኤና ኢየሩሳሌምባራኻ ናኣዳና ፈረስ ኤናቤ ሙሴ ዳምብን ኡካይናቤ ኢየሱስዛራ ናዴ፤ ²“ታማርና ሃሳ ዎምባናሳ ዳምብን ሃርናንቴ ኬጋራዴ? ኬ ዳኣኖን ይእꬅና ኣኒን ይሳም ሻይማሞ” ና ክግያ ኬያማዶ።

³ኢየሱስ ኬናንቴ ይንታ ሃማንቴና ክማሳዶ፦ “ኤ ዬቲ ዬሳ ዳምብንናንቴ ሃማንቴ ባርያሳ ዼላቅንም ሃርናንቴ ዬጋሬ?⁴ባርያ ይጌይና ‘ሃምባቤ ሃንናቤም ጎብማ፤ እምባዛራ ዎይካሞ እንዳንዛራ ኤያ ዬር ዛርቦ ጌያያም ዴሳዼ’ ሃማንቴ ጌይዲና፤ ⁵ኮዶን ዬቲ ኤዲ ካላ እምባቤ እንዳምቤናንቴ ‘ዬራ ይያያና ግያምናም ፓይላ ባርያናንቴ እንታ እምዲና’ ክያምና፤ ⁶ዬቲ ‘ኤያ ኣጋ እምባቤ እንዳምቤም ጎብዲና’ ሃንቴና ዬጌያይ። ኣጋታኻ ዬሳ ዳምብንናንቴ ሃማንቴ ባርያሳ ዼላቅንም ዬጋራይ።⁷ዬቲ ክና ካይስንሶን ኤና፦ ኤያ ባርያሳ ኣፖን ጌያያ ኢሳይያስ ኣና ዬሳ ይንታ ሃማንቴ ክጌያዶኖ ልኪና፤ ⁸‘ዛርስኖ ኮኖ ኢም ኣፖንካ ሶጎና ኮጎባይ፤

ኮዶን ዎይላምኖ ኬሳ እካላንካ ፔጌና ኮዶ፤

⁹ኬ ኢም ሱኒና ኬምስካይ፤

ትምርትኖ ኬሳኻሞ ኤዲ ዳምቢና’ ”

¹⁰ሃያንቴ ኖ ዛርስንም ኦራ ክዛራ ኮኔኤኻናንቴ ግስማንቴ ኬግያ ይንታና ክያማዶ፦ “ኤሳርማቴ፤ ሃያንቴ ጶቅስማቴ፤ ¹¹ኤዲ ናሶም ዬራ ሴሳያ ዬራ ክሳ ኣፖሮኻ ውታያና፤ ክሳ ኢንዛራ ኣርዳያ ትማሞ።

¹²ሃያንቴ ዋዳ ኣጋኻ ክሳ ታማርና ክካላ ናዴ ክግያ፦ “ፈረስ ኤና ዬራ ሃጌያዳናም ኤሳራንቴ ኬዋጭማዶን ያ ዼስዲው?” ና ኬያማዶ።

¹³ኮዶን ኖ ኬግያ ይንታና ክያማዶ፦ “ኣባ ጳ ፖላሮን ዳሳ ሃቃና ኮርዻድም ፓይላ ቡጫና ቡጫዻይ። ¹⁴ኬም ጋርማቴ፤ ኬ ኤና ኣፕን ካያናም ኣንሳይና ኤና ኣፕን ካያናና፤ ኤና ኣፕን ካያና ኪም ይኣንስና ኬ ፓይላ ውልቴ ኪም ዬዳቴ ቦዳሮና ኬኣርዳይ።”

¹⁵ጴጥሮስክግያ፦ “ዻይንሳም ዎናንቴ ዎኻልማና“ ክያማዶ።

¹⁶ኖኻሞ ኬግያ ይንታና ክያማዶ፦ “ዬቲ ካውል ታ ካዛራ ጶቅሳዳይዬው?” ¹⁷ዬራ ኣፖዛራ ኣርዳይና ፓይላ ኢን ዬስካንቴ ጳልንዛራ ኬውታይንም ዬቲ ዼሳይዬው?¹⁸ኮዶን ዬራ ኣፖሮኻ ውታያ ዎይላምሮኻና ክናኣይ፤ ዬራ ኤናም ሴሳያካሞ ኣጋና። ¹⁹ዬራ እግና ዎይላምሮኻ ውታይና ቃቦ ዛርቦቤ፣ ኤዲም ዴሳቤ፣ ኩጳሞቤ፣ ኤዲሳ ሜኻ ዎዽንታቤ፣ ዲባሞቤ፣ ፖጋሞኻ ማኚ ማታቤ፣ ዉፓቤና። ²⁰ዬራ ኤናም ሴሳይና ክናና፤ ኣኒን ሻይማ እꬅንዻይኖ ኤዲም ሴስማሞ።”²¹ኢየሱስ ኦጎታርካ ውታንቴ ፔን ጢሮስቤ ሲዶናቤዛራ ያእዲና። ²²ሜ ካላ ካናኣን ፔንጋይኖ ራቅን ኦጎባራኻ ውታንቴ ኢየሱስ ካላ ናዴ ክግያ፤ “ጌጳዮ፦ ዳዊት ናሳ፣ እናንቴ ቡርቃዽማ፤ ናኖ እሳ ቤሮንካ ዬድንዻንቴ ጌጲ ጋሊቴና ኮዶ” ሃማንቴ ና ኮእላታዶ።

²³ኮዶን ኖ ኮዛራ ኣፖ ካላኻሞ ማሳድማሞ፤ ዋዳ ኣጋኻ ታማርና ክሳ ክካላ ናዴ ይጌይና፤ “ና ዎሳ ራስባራ ዎም ጫግቴና ኮእላታይ፤ ኣጋታኻ ያ ኮም ይእስማ” ሃማንቴ ኪም ኦይስዲና።

²⁴ኖኻሞ ኬግያ ይጌይና፤ “ኢም ይንናንቴን ኒእሳዻዶኖ እስራኤል ኤናሳ እያና ሞሮሮ ካያዳናዛራ ሶጎና” ና ክያማዶ።

²⁵ዋዳ ኣጋኻ ኤስኖካሞ ናዴ ክሳ ራሮጎ ጳርፃንቴ ክግያ ይጌይና፤ “ጌጳዮ፦ ኢም ኬልሽማ” ና ኮያማዶ።

²⁶ኖኻሞ ኮናንቴ ይማሳና፤ “ናናሳ ዳኣኖንም ቻንቴ ቃስክናናንቴ እማ ዛግስማሞ” ና ክያማዶ።

²⁷ናኻሞ ክግያ ይጌይና፤ “ጌጳዮ፦ ኣጋ ልኪና፤ ቃስክና ኤያ ኬም ቃማያሳ ዳኣንና ክሳ ኣኖሮኻ ትርካይናም ኬእꬃይ” ና ኮያማዶ።

²⁸ዋዳ ኣጋኻ ኢየሱስ ኮግያ ይጌይና፤ “ያ ኤስኖ ኮኖ፣ እምነትኖ ሃሳ ጌጲና፤ ኦጎንታ ሃዛጋዳግያ ሃናንቴ ኮዴ” ና ክያማዶ። ናኖ ኮሳ ሳኣታ ኣጋኻ ፓሽዲና።²⁹ኢየሱስ ኦጎታርካ ዻጳንቴ ገሊላ ኛፓስን ራቅንሳ ዴሞንዛራ ቃልቴ ጌማርታዛራ ውታንቴ ዳርቅዲና። ³⁰ኤዲኖ ጱፅኖ ኤና ኤላናቤ፣ ኣፕን ካያናቤ፣ ኤና ራንሳ ያይምናቤ፣ ኣፖን ካያናቤ፣ ኤዲን ሃጅሞን ጱፅን ዋኒቤም ኣንሳቴ ክካላ ናዴ ክሳ ራን ካላ ዳኣርሳዽዲና፤ ኖኻሞ ኬም ፓሽሽዲና። ³¹ሃያንቴ ኤና ኣፖን ካያና ኬዼላቃዶንቤ፣ ኤና ራንሳ ያይምና ኬፓሻዶንቤ፣ ኤና ኤላና ጫንቃል ፓሻንቴ ኬያኣዶንቤ፣ ኤና ኣፕን ካያና ኬያፓዶንቤም ዛርስኖ ሼዳንቴ ዬርሻንቴ ኬ እስራኤልና ባርያም ጎሺዲና።

³²ኢየሱስ ይሳ ታማርናም ይዛራ ግስማንቴ ኬግያ ይጌይና፤ “ዛርስኖ ኮኖ እላማ ክንካ ሮሮ ማካም ኬካፓዶንታኻ ዬር ኬእሳያ ኮቆልማታኻ እንታ ኬናንቴ ቡርቃዽዲና፤ ኬ ጎይሮ ዳቆንካ ይቴ ኬዋቼኻናንቴ እንታ ዛግማሞ” ና ክያማዶ።

³³ታማርናኻሞ ክግያ ይጌይና፤ “ኮታ ዬርን ይቆልሞሮ ዳራን ኮሮጎ ኤዲን ኮም ፓይላ እꬅንሳናንቴ ባላሻ ኬንካ ዬካያ ሃንታ ዎያፔ?”ና ኬያማዶ።

³⁴ኢየሱስካሞ ኬግያ ይጌይና፤ “ኤሳንካ ዬሳ ባላሻ ዳና ሜምቴ?” ሃማንቴ ኬኻላ ኦይስዲና። ኬኻሞ ክግያ ይጌይና፤ “ዎኻላ ባላሻ ሶጳቤ ካራ ሻቃቅ ሃማ ቶኻ ዋኒ ሶጎና ዳና”ና ኬያማዶ።

³⁵ኖኻሞ ዛርስንም ፔሮ ኮዳርቄኻናንቴ ጌይዲና፤³⁶ባላሻና ሶጳናቤ ካራናቤም ዬዳንቴ ባርያም ምስካንቴ ኬም ፖጫንቴ ይሳ ታማርናናንቴ ኖ እምዲና፤ ኬኻሞ ዛርስንናንቴ ካሽዲና። ³⁷ኤዲኖ ፓይላ ውል እሳንቴ ምሽዲና፤ ታማርና ክሳ ባላሻንቤ ካራንቤሳ ሽዻዶንም ሻርቃ ሶጳና ኬፑእሻዶ። ³⁸ኤና እሳዳና ግዶር ሜናቤ ናና ሾሊናቤም ፓይዳዽማ ኤና ኣንጌና ሶጎ ሺ ኦይዲና። ³⁹ኢየሱስ ዛርስንም ይእሳንቴ ቱንስሮጎ መጌዶል ሃንዻን ፔንዛራ ጋግንካ ያእዲና።

Chapter 16

¹ፈረስ ኤናቤ ሙሴ ዳምብን ታማርሳይና ኤናቤ ኢየሱስ ካላ ናዴ ዬር ጃኻማ ይዛጋዶንታኻ ፖላሮኻ ዬር ሃሊ ኬናንቴ ክዻዌኻናንቴ ክካላ ኦይስዲና።

²ኖኻሞ ኬናንቴ ይማሳና ይንታና ክያማዶ፦ “ዬቲ እባንን ‘ፖላኖ ኮዛውና፣ ታ ናንሲ ፔኖ ፓኪና ኮዳዪና’ ዬያማይ፤³ፔንሳ ሶጽማ ኣፖኻሞ ‘ፖላኖ ዛውዲና፤ ሉፕኖኻሞ ሃንችዲና፤ ዶቦኖ ዻና ኮዻይ’ ሃማንቴና ዬጌያይ። ዬቲ ፖላንሳ ዴንታንም ዼስዲና፤ ኮዶን ፔን ኮሳ ዴንታንም ዬቲ ዼስማሞ። ⁴ኤና ዛርቦና ቡሎና ዬር ሃሊ ሃፓናንቴና ኬዛጋይ፤ ኮዶን ዮናስ ኤናናንቴ ዬር ሃሊ ክማታዳግያ ኣጋሳ ኦባራ ዬር ሃሊ ኣብ ኬናንቴ ዻውዽማሞ።“ ሃማንቴ ኢየሱስ ኬም ጋራንቴ ያእዲና።⁵ኬ ኛፓስን ይሳጋና ክሳ ታማርና ሙና ባኣማ ዋልዲና። ⁶ኢየሱስ ኬግያ፤ “ሃይ! ኤና ፈረስ ኤናቤ ኤና ሰዱቅ ኤናቤሳ ኛኻዻንካላንካ ዬም ማንክማቴ” ና ክያማዶ።

⁷ኮዶን ኬ ክንካ ማታንቴ ክግያ “ኬዳ ኖ ይንታ ክያማይኖ ዎቲ ሙና ዎባኣድሞንታኻና” ና ኬያማዶ።

⁸ኢየሱስካሞ ቃቦ ኬሳም ዼሳንቴ ይንታና ኬግያ ክያማዶ፦ “ዬቲ እምነትንሳ ቶኻና! ክዛራ ማታንቴ ክንካ ሙናን ዬባኣድሞን ሃርናንቴ ዬዼላቄ?⁹ሙና ዶጝ ኤዲ ሺ ዶጝናንቴ ዬካንቴ ኮሽዻዃ ሻርቃ ሜምካሞ ዬፑኡሻዶንም ዬቲ ጶቅሳይዬው? ¹⁰ፕርካሞ ኣጋንታ ሙና ሶጳ ኤዲ ሺ ኦይድናንቴ ዬካንቴ ኮሽዻዃ ሻርቃ ሜም ዬፑእሻዶን ዬቲ ጶቅሳይዬው?¹¹ታ ናንሲ እንታ ዬናንቴ እጌያይኖ ሙና ዼላቅ ኮትሞንም ዬቲ ጶቅሳይዬው? ታ ናንሲ ፈረስ ኤናቤ ሰዱቅ ኤናቤሳ ኛኻዻን ካላንካ ዬም ማንክማቴ።” ¹²ኖ ኬናንቴ ብራቴንካ ኪሊማስ ክጌያዳ ቡኮንዛራ ዎርሳዻያ ኛኻዻ ዼላቅ ኮትሞንም ኤና ፈረስ ኤናቤ ሰዱቅ ኤናቤሳ ታማርኖ ኮዶኖ ኬናንቴ ማይ ኣርድዲና።¹³ኢየሱስ ፊልጶስ ቂሳሪያ ሃንዻይን ፔን ይዬስካና ታማርና ይሳግያ፤ “ኤሳንካ ኤና ኤዲ ናሶግያ ሃው ኬያሜ? “ሃማንቴ ኬካላ ኦይስዲና።

¹⁴ኬኻሞ ክግያ፦ “ኤና ዋኒ ኑንቆንካ ሻያያ ዮሃንስና ኬያማይ፤ ዋኒ ኤልያስና ኬያማይ፤ ሃያንቴኻሞ ኤና ዋኒ ኤርምያስና ኬያማይ፤ ኤና ዋኒካሞ ኣና ኤና ባርያሳ ኣፖን ጌያይና ግዶር ካላ ኬሳና ሃማንቴና ኬጌያይ” ና ኬያማዶ።

¹⁵ኖኻሞ፦ “ኤ ዬቲ እግያ ሃው ዬያሜ?” ና ኬግያ ክያማዶ።

¹⁶ስምኦን ሃንዻያ ጴጥሮስካሞ ክግያ፦ “ያ ባርያ ላይን ዳያ ናሳ ክርስቶሲና”¹ ሃማንቴ ማስዲና።

¹⁷ኢየሱስካሞ ክግያ ይንታና ክያማዶ፦ “ዮና ናሳ ስሞኦን፦ ኮም ሃናንቴ ዻዋዳ ጳ ፖላሮን ዳ ኣባና ኤዲ ትማሞ፤ ያ ኤዲ ይንናንቴን ፓፅን እንዻዳና፤ ¹⁸ያ ጴጥሮሲና²፤ ላይታስ ካዛራ ኦኖን እሳም ዻኻና እዻኻይ፤ ኦና ኣጋም ጋሃነምንሳ ካንታኖኻሞ ቻልማሞ።³¹⁹ባርያሳ ፖላን ማንግስትንሳ ቁልፍናም ሃናንቴ እማና እእማይ፤ ዬራ ፔሮጎ ሃዻኻዳና ፓይላ ጳ ፖላሮጎኻሞ ዻኻዻዃና ኬዳይ፤ ዬራ ፔሮጎ ሃቡልዳና ፓይላ ጳ ፖላሮጎኻሞ ቡልዻዃና ኬዳይ።” ²⁰ሃያንቴኻሞ ኖ ክርስቶስ ክዶንም ኤዲናንቴ ጌያን ኬጋሬኻናንቴ ይሳ ታማርናም ክሊዲና።”²¹ኢየሱስ ዋዳ ኣጋኻ ካርሳንቴ ኢየሩሳሌምዛራ ቃልቴ ኦጎታርካሞ ዞንዛናቤ ኤና ኣይሁድናሳ ዳምብን ኣሽካይናሳ ጋርናቤ ኤና ሙሴ ዳምብን ታማርሳይናቤሳ ኣንሮ ክጋሌኻናንቴቤ፣ ክጄኻናንቴቤ፤ ሮራ ማክንሳኻ ዴምጲንባራኻ ክዻጴኻናንቴቤ ኮዛግሳይንም ይሳ ታማርናናንቴ ጌያን ካርስዲና።

²²ጴጥሮስካሞ ኢየሱስም ይዛራ ጉቻንቴ፣ “ጌጳዮ፦ ዬር ኦጎግያማ ካላኻሞ ሃዛራ ዬስካን ኮጋሬ” ሃማንቴ ኪም ጎራን ካርስዲና።

²³ኢየሱስካሞ ጴጥሮስዛራ ሽራንቴ፤ “ያ ካ ሜሻ፦ ኮታርካ እስ ይማ፤ ያ ኤዲ ዼላቂና ሃሳ ኢሮ ዶኖ ባርዮ ቃቦ ሃሳ ኢሮ ኮቆልሞንታኻ፤ ያ እናንቴ ዱርሚ ማትዲና” ና ክግያ ክያማዶ።

²⁴ሃያንቴ ኢየሱስ ይሳ ታማርናግያ ይንታና ክያማዶ፦ “ኤያ ኢም ጫጋናንቴ ዛጋያ ይባራ ማሳን ክጋሬ፤ መስቀልን ይሳምካሞ ባኣንቴ ኢም ክጫጌ። ²⁵ኤያ ሳዳን⁴ ይሳም ዻኣሻናንቴ ዛጋያ ሳዳን ይሳም ካይሳና ክካይሳይ፤ ኮዶን ሳዳን ይሳም እናንቴ ሃማንቴ እማያ ኣጋ ኤያ ሳዳን ይሳም ዻኣሻና ክዻኣሻይ። ²⁶ኤዲ ናሶ ፔን ኮም ፓይላ ይንቲ ሃያንቴ፣ ኮዶን ሳዳን ይሳም ክካይሳያዳና ክናንቴ ሃር ኮማቴ? ዎይካሞ ኤዲ ይሳ ሳዳንሳ ራቅሮ ባዛስ ካሻናንቴ ክቻላያ ሃርቴ?²⁷ኤዲ ናሶ እምባሳ ጎሺንካ ኤርጎን ኤናላማ ክንካ ናኣና ክናኣይ፤ ኤና ውልናንቴ ኬሳ ዋድምድዛራ ባዛናም ኬናንቴ ካሻና ክካሻይ። ²⁸እንታ ዬናንቴ ጎንዼና እጌያይ፤ ኤና ክና ዎያዳናሳ ባክሮ ኤዲ ናሶ ይሳ ማንግስትንካ ክናኣይን ይሳ ሃፓዛራ ዴምጲን ጂምና ዳይዲና።”

¹ 1616 ዎይካሞ “መሲህ”

² 1618 ጴጥሮስ ሃንዻዳሳ ዎኻልኖ “ላይታ” ና ሃንዻዶ

³ 1618 ዎይካሞ “ኮም ባሻናንቴ ቻልማሞ”

⁴ 1625 ግሪክና ኣፖንካ “ሳዳቤ ኡሲቤ” ና ሃንዻዶ። ሃያንቴ ፓይዳ 26ሃማያኻሞ ኦጎንታና ክጌያይ።

Chapter 17

¹ኢየሱስ ሮሮ ላሳ ራስባራ ጴጥሮስቤ፣ ያዕቆብቤ፣ ያዕቆብ እንዳናሳ ዮሃንስቤም ኬም ሶጎ ኣንሳቴ ጌማር ጉዱጲ ካላዛራ ዉትዲና።

²ኦጎታር ኬሳ ዎትሮ ኢየሱስሳ ብሽኖ ሮጲዲና፤ ዎትኖ ክሳኻሞ ሃዮግያ ሮጲዲና፤ ክሳ ኣፓላኖኻሞ ሮሮግያ ቻውሊ ማትዲና።³ኣጋዛራ ሙሴቤ ኤልያስቤ ኢየሱስ ላማ ክንካ ኬያሳውካ ኬናንቴ ሃፕንዽዲና።

⁴ጴጥሮስካሞ ኢየሱስ ግያ፤ “ጌጳዮ፦ ኮታር ዎዳና ዎናንቴ ፃሊና፤ ሃናሻያዳና ጋፓ ካላም ሃናንቴ፣ ካላም ሙሴ ናንቴ፣ ካላም ኤልያስ ናንቴ ጋፓ ማካም እኬ ” ና ክያማዶ።

⁵ኖኻሞ ኣኻራ ዼላቅቴ ክዳዃ ሉፕኖ ጫውልኖ ናዴ ኬም ክጭዲና፤ ሉፕንሳኻሞ ኢሮ፣ “ናሳ እሳ ይካ እዋዝንዻያ እናሻያ ኣጋ ኖና፤ ዬቲ ኪም ኤሳርማቴ” ሃማያ ዬፆ ኤሳርምዲና።

⁶ታማርና ክሳኻሞ ዬፃ ኣጋም ይኤሳራና ቃሲማንቴ ፔንዛራ ጳርፅዲና። ⁷ኢየሱስካሞ ኬኻላ ናዴ ኬም ላኣሳንቴ ይጌይና፣ “ዻጲማቴ፣ ዬኩርትንዽናኖ” ና ኬግያ ክያማዶ። ⁸ኬኻሞ ዻጳንቴ ኬሼድና ኢየሱስሳ ኦባራ ኤዲ ኣብ ካላካሞ ኬ ሃፓድማሞ።⁹ኬኻሞ ጌማርታባራኻ ሃንችቴ ኬዳዃ ኢየሱስ ኬግያ፣ “ኤዲ ናሶ ዴምጲንባራኻ ክሳ ዻጳዛራ ዬራ ዬያፓዳናም ኤዲ ካላናንቴኻሞ ዬጌይናኖ” ሃማንቴ ኬናንቴ ጌይዲና።

¹⁰ታማርና ክሳኻሞ ክግያ፣ “ታ ኦጎንታ ዳና ኤና ሙሴ ዳንብን ታማርሳይና ‘ኤልያስ ብራንቴ ክኔኤኻናንቴ ዛግሳና ኮዛግሳይ’ ሃማንቴ ኬጌያይኖ ሃርቴ?” ሃማንቴና ኬኦይሳዶ።

¹¹ኖኻሞ ኬናንቴ ማሳንቴ ይንታና ክያማዶ፦ “ይያማን ኤልያስ ናዴ ዬር ፓይላ ውልም ኣሽካና ክኣሽካይ፤ ¹²ኮዶን እንታ ዬናንቴ ጌያና እጌያይ፤ ኤልያስ ኣና ብራንቴ ናእዲና፤ ይያማን ኬኻሞ ክዛራ ዬራ ይዛጋዳናም ኬኣሽካዲና፤ ኪም ኬ ዼሳድማሞ። ኣጋንታ ኤዲ ናሶ ኬሳ ኣንሮጎ ጋሎ ሃፓና ክያፓይ።” ¹³ዋዳ ኣጋኻ ታማርና ክሳ ኢየሱስሳ ኤላቅና ኬናንቴ ክጌያዳና ኤያ ኤናም ኑንቆንካ ሻያያ ዮሃንስሳ ክዶን ኬ ጶቅስዲና።¹⁴ኬኻሞ ዛርስንዛራ ማታቴ ኬናኣና ኤዲ ካላ ክካላ ናዴ ክሳ ዎትሮ ኮምፓርሳንቴ ክግያ ይንታና ክያማዶ፦ ¹⁵“ጌጳዮ፣ ባንዞ፣ ናሳ እሳናንቴ ቡርቃዽማ፤ ግርጫን ጂቴ ካልሎን ጋሊቴና ክዶ፤ ኖ ሮሮ ጱፅ ኖሮቤ ኑንቆሮቤና ክዲናይ። ¹⁶ኪም ሃሳ ታማርናዛራኻሞ ባኣቴ እናኣዃ ኬ ኪም ፓሽሻናቴ ቻላድማሞ።

¹⁷ኢየሱስካሞ፦ “ዬቲ ክና ኤና ታንጋይና እምነትን ቆልምና ቆሮና፣ ላይ ሃማዛራ ዬላማ ክንካ እዴ፤ ኤ ላይ ሃማዛራ ዬናንቴ እዶንሼ፤ ናሳም ኦራ እናንቴ ባኣማቴ” ና ክያማዶ። ¹⁸ኢየሱስካሞ ቤራም ክኦይታዃ ናሳ ካላንካ ውትዲና፤ ኣጋዛራ ናሳኻሞ ፓሽዲና።

¹⁹ታማርና ሶጎ ኢየሱስዛራ ናዴ፤ “ኤ ዎትይ ይንናንቴ ቤራም ቡላን ዎቻላዲሞኖ ሃርቴ?” ሃማንቴ ክካላ ኬኦይሳዶ።

²⁰ኖኻሞ ይንታና ኬግያ ክያማዶ፦ “ዬቲ ዬቻላድሞኖ ዬሳ እምትንሳ ቶካሞንካና። እንታ ዬናንቴ ጌያና እጌያይ፤ እኒ እምነት ዬሳ ሾሊ ሻፖ ኣፕግያ ኮዳና፣ ጌማርታ ካግያ ‘ያ ካሮኻ ቡጭማንቴ እስ ይማ’ ሃማንቴ ዬጌይና ኖ ያኣና ክያኣይ፤ ዬር ዬም ባሻያኻሞ ቆልማሞ፤ ²¹ኮዶን ዬራ ካግያማ ባርያም ዋቻጳንቴ ምስካኻቤ ዳቆንካ ባርያም ሚስክንቶቤኻ ኮትምና ውትማሞ።”

²²ኬኻሞ ገሊላ ግዶር ፑጫንቴ ኬዳዃ ኢየሱስ ኬግያ ይንታና ክያማዶ፦ “ኤዲ ናሶም ኤናናንቴ ሳስካንቴ እማና ኬእማይ፤ ²³ኬኻሞ ኪም ዴሳና ኬዴሳይ፤ ኖኻሞ ሮራ ማክንሳኻ ዴምጲንባራኻ ዻጳና ክዻጳይ።” ታማርና ክሳኻሞ እልሊ ጃይዲና።²⁴ኢየሱስቤ ታማርና ክሳቤ ቅፍርናሆም ኬዬስካና፣ ኤና ኣይሁድ ባርዮን ኦኖንሳ ዲራክማ ላማና ግብርን ፑኡሻይና ጴጥሮስ ካላ ናዴ፤ “ኣስተማራ ዬሳ ኣይሁድናሳ ባርዮን ኦኖንናንቴ ግብር ካሻዬው?” ና ክግያ ኬያማዶ።

²⁵ኖኻሞ “ካሻና ኪካሻይ” ና ኬግያ ክያማዶ። ጴጥሮስካሞ ኦኖን ይኣርዳና ብራንቴ ኢየሱስ ክግያ፣ “ስምኦን፣ ፔን ኮሳ ብትና ግብርን ቻኖ ናና ይናኻላንካሞ ሞ ኤና ዋኒ ካላንካ? ሃኻላ ሃር ኮታኬ?” ና ክያማዶ።

²⁶ጴጥሮስካሞ ክግያ፦ “ኤና ዋኒ ካላንካና ኬቻይ” ና ክያማዶ። ኢየሱስካሞ ይንታና ኪያማዶ፦ “ኦጎንታ ዳና ናና ግብር ካሽማሞ። ²⁷ይያማንካሞ ዎዛራ ዻጋሳን ኬጋሬኻናንቴ፣ ያ ቃልቴ ኮርምን ሃሳም ሌኤንዛራ ዻብማ፤ ካራስ ብራንቴ ሃዬዳያሳ ኣፖም ዋሻንቴ ‘ድራክማ’ ካላስ ሃያፓያም ኢቤ ሃቤ ናብንካ ካሽማ።”

Chapter 18

¹ዋዳስ ኣጋኻ ኢየሱስሳ ታማርና ክካላ ናዴ፤ “ባርያሳ ፖላን ማንግስትሮ ፓይላ ውልሳ ሳግን ዳያ ሃውቴ?” ሃማንቴ ክካላ ኬኦይሳዶ።

²ኢየሱስካሞ ናሶ ሾሊ ካላም ግስማንቴ ኬሳ ግዶሮ ዎይሳንቴ ይንታና ኬግያ ክያማዶ፦ ³“እንታ ዬናንቴ ጎንዼና እጌያይ፤ ዬም ዬጶቃድምናቤ ናና ሾልናግያ ዬማታድምና ካላኻሞ ፖላን ማንግስትንዛራ ዬቲ ኣርድማሞ።⁴ታ ናንሲ ፖላን ማንግስትሮ ኤዲ ውል ካላንካ ሳግን ዳያ ናሳ ካ ጋንታግያ ኤያ ይም ይርክ ሃያያና፤

⁵“ናሳ ካግያማ ኤያ እሳ ናብንካ ቻያ ኢም ቻና ክቻይ። ⁶ኮዶን እንካ ኣምናይና ክና ናና ሾሊና ግዶርካ ካላም ኬሳ ካይሶን ጎይንዛራ ኣንሳያ ኤያ፣ ሱኒ ዴስማያ ጌጲ ክሳ ቆርጪሮ ዻኻዻዃ ኛፓስን ፄሪሮን ግዶሮ ዻባዻዃ ክፁዋዳና ክናንቴ ባሺና።⁷ኤናም ካይሶን ጎይንዛራ ኣንሳይን ፔን ኮናንቴ ሃይ! ኤናም ካይሶን ጎይንዛራ ኣንሳያ ዬር ኮሳ ናኣኖ ሽዽማሞ፤ ኮዶን ኤያ ኤናም ካይሶን ጎይንዛራ ኣንሳያ ኣጋናንቴ ሃይ! ⁸ኣኒን ሃሳ ዎይካሞ ራ ሃሳ ሃም ካይሶንዛራ ክኣንሳያዳና፣ ኪም ቱማቴ ዻብምማ፤ ኣኒን ላማቤ ራ ላማቤኻ ዳሃንቴ ኖን ላይ ዳይንዛራ ሃም ዻባዻንናንቴ፤ ኤላ ዳንቴ ዎይካሞ ኣኒ ካላ ዳሃንቴ ሳዳን ዻቆንዛራ ሃኣርዳዳና ባሺና።⁹ሃያንቴኻሞ ኣፒኖ ሃሳ ሃም ካይሶንዛራ ኮይኢሳያዳና፣ ኮቻራቴ ዻብምማ፤ ኣፒ ላማኻ ዳንቴ ገሃነም ኖንዛራ ሃም ዻባዻንናንቴ፤ ኣፒ ካላ ዳንቴ ሳዳን ዻቆንዛራ ሃኣርዳዳና ሃናንቴ ባሺና።¹⁰“ክና ናና ሾሊና ግዶርካ ካላም ቦውዻንባራኻ ዬም ማንክማቴ፤ እንታ ዬናንቴ ጌያና እጌያይ፤ ፖላሮን ዳና ኬሳ ኤርጎን ኤና ኣባ ፖላሮን ዳሳ ዎትንም ሮሮ ውል ሼዳናኬሻዳይ፤ ¹¹ኮኖ ኮንታ ኮማዶኖ፣ ኤዲ ናሶ ኤና ካያዳናም ዻኣሻናንቴና ክናኣዶ።¹²”ይንዳ እናንቴ ጌይማቴ፤ ኤዲ ካላሳ እያና ማቶ ካላ ኬዳና፣ ኬግዶርካ ካላ ክካይና ሳልታም ሳልናም ጌማርንዛራ ጋራንቴ ካያዳም ዛጎታ ኖ ያኣይዬው? ¹³እንታ ዬናንቴ ጎንዼና እጌያይ፤ እያታ ካያዳም ይያፕና፣ እያና ሳልታም ሳልና ካያድምናሳ ጳባራ ካላንብሻ ይያፓዳኻ ካልሎን ዋዝንዻና ክዋዝንዻይ። ¹⁴ኣጋግያ ናና ሾልና ኪና ግዶርካ ካላ ክካዬኻናንቴ ዬንባ ጳ ፖላሮን ዳሳ ቃቦ ትማሞ።¹⁵ሃምባ ናሳ ሃዛራ ዬር ዛርቦ ክኣሽካዳና¹ ክካላ ቃልቴ ሃቤ ክቤ ሶጎ ዳንቴ ክሳ ዛርቦናም ክናንቴ ጌይማ። ሃናንቴ ክኤሳራዳና፣ ሃምባ ናሳም ፕርካሞ ኪም ጎይ ፃልዛራ ያ ማስዲና። ¹⁶ኮዶን ሃናንቴ ክኤሳርድምና፤ ዼላቅኖ ፓይላ ኤዲ ማኚ ላማቤ ማካምቤካ ታኻዻንታኻ፣ ኤዲ ካላ ዎይካሞ ኤዲ ላማ ኣንሳቴ ቃልቴ ኪም ዼላቅስማ።¹⁷ኤና እግናም ክኤሳርድምና ኣይሁድናሳ ባርያም ምስካዻን ኦኖን ኤናናንቴ ጌይማ፤ ኤና እግና ናንቴኻሞ ክኤሳርድምና፣ ናንሲ ኪም ኤዲ ባርያም ዼስማግያቤ ኤዲ ግብሪ ጎራግያ ፓይድማ።

¹⁸“እንታ ዬናንቴ ጎንዼና እጌያይ፤ ዬቲ ፔሮጎ ዬዻኻዳና ፓይላ ፖላሮኻሞ ዻክሚና ኬዳይ፤ ዬቲ ፔሮጎ ዬቡላዳና ፓይላ ፖላሮኻሞ ቡልሚና ኬዳይ።

¹⁹“ፕርካሞ እንታ ዬናንቴ ጎንዼና እጌያይ፤ ፔሮጎ ላማ ዳንቴ ዬር ፓይላ ውልም ኪም ናሻንቴ ዬምስክና ኣባ ጳ ፖላሮን ዳ ዬናንቴ ኣሽካና ክኣሽካይ፤ ²⁰ኤና እሳ ናብንካ ላማ ዎይካሞ ማካም ዳንቴ ቡካይናሳ ባክሮ እንታ ዳና እዳይ።”²¹ዋዳ ኣጋኻ ጴጥሮስ ኢየሱስ ካላ ናዴ ይጌይና፦ “ጌጳዮ! ኣባ ናሳ እዛራ ዬር ዛርቦ ክኣሽክና ኢ ሜም ክናንቴ እጋሬ? ኢ ꬆጳግያው ክናንቴ እጋራይ?” ና ክያማዶ።

²²ኢየሱስካሞ ክግያ “ኢ ꬆጳ ሶጎ እንታ ሃምማሞ፤ ኢ ꬆጳታም ꬆጳግያ ሃጋሬኻ ሃናንቴ ጌያና እጌያይ” ና ክያማዶ።

²³“ኣጋታኻ ፖላን ማንግስትኖ፣ ኤዲ ብቲ ካላ ይሳ ካይስና ኮይናም ኣኒሮን ዳናም ኬንሻናንቴ ዛጋያሚና ኮታኻይ፤ ²⁴ኮይናም ኬንሻን ክካርሳና ካይስና ግዶርካ ካይሲ ካላ ታላንት ሺ ታጲ² ይንዛራን ባዛን ይዳም ክዛራ ኣንሳቴ ናዽዲና። ²⁵ካይስታ ካ ባዛን ካሻዻን ክቻላድሞንታኻ፣ ክቤ፣ ክሳ ሜንቤ፣ ክሳ ናናቤ፣ ኮይና ክሳ ዳናቤም ፓይላ ሻንሻንቴ ክሳ ባዛን ካሻዼኻናንቴ ጌጳ ክሳ ጌይዲና።

²⁶“ዋዳስ ኣጋኻ ካይስታ ኣጋ ይሳ ጌጳሳ ራሮ ጳርፃንቴ፤ “እናንቴ ዶንሽማ፤ ባዛና እዛራን ዳናም እንታ ሃናንቴ ካሻና እካሻይ” ሃማንቴ ብታም ምስክዲና። ²⁷ክሳ ጌጳኻሞ ክናንቴ ቡርቃዻንቴ ባዛና ክዛራን ዳናም ክናንቴ ጋራንቴ፤ ኪም ሱን ይእስዲና።

²⁸“ካይስታ ኣጋ ይሳ ጌጳሳ ዎትሮኻ ክውትና ዲናር ማቶ ካላ³ ይንዛራን ባዛን ክሳ ይዳ ሃርያስም ሃፓንቴ ኪም ጩቃንቴ፤ ‘እሳ ባዛና ሃዛራን ዳናም እናንቴ ካሽማና!’ ክግያ ክያማዶ።

²⁹“ካይስታሳ ሃርያስካሞ ክሳ ዎትሮ ጳርፃንቴ፦ ‘እናንቴ ሾሊ ዶንሽማ፤ ባዛና ሃሳ እዛራን ዳናም እንታ ሃናንቴ ካሻና እካሻይ’ ሃማንቴ ኪም ምስክዲና።

³⁰“ኮዶን ክናንቴ ዶንሻናንቴ ይዛጋድሞንታኻ፤ ባዛና ክዛራን ዳናም ክሳ ካሻዛራ ዻክን ኦኖንዛራ ኪም ኣርስዲና። ³¹ዬራ ሃምማዳናም ሃፓዳና ካይስና ዋኒካሞ እልሊ ጃይዲና፤ ኬ ቃልቴኻሞ ዬራ ይያፓዳናም ፓይላ ይሳ ብታ ናንቴ ጌይዲና።

³²“ዋዳ ኣጋኻ ክሳ ጌጳኻሞ ካይስታ ኣጋም ግስማንቴ ክግያ ይንታና ክያማዶ፦ ‘ያ ካይስታ ዛርባ ካ፣ ኢም ሃምስካዶንናንቴ ባዛን ሃሳም ፓይላ እንታ ሃናንቴ ጋርዲና፤ ³³ኣጋግያ እንታ ሃናንቴ ባዛን ሃዛራን ዶን እጋራዳግያ፤ ያኻሞ እኒ ሃሃርያናንቴ ባዛን ክሳም ሃጋሬኻናንቴ ዛግሳይዬው?’³⁴ዻጋሳንቴኻሞ ባዛና ክዛራን ዳናም ፓይላ ካሻቴ ክሳ ቱንሳዛራ ኤና ኤናም ዻኻይናናንቴ ኪም ሳስካቴ እምዲና።

³⁵“ኣጋታኻ ዬቲ ፓይላ ሃምባ ናናናንቴ ዬራ ዛርቦና ኬሳም ዬሳ ዎይላምሮኻ ቡላቴ ዬጋራድምና፤ ኣባ ጳ ፖላንጋንታኻሞ ዬዛራ ኦጎንታና ክያያይ።

¹ 1815 ዋርቃትና ዋኒ “ሴሶ ክኣሽካዳና” ይንታና ኬያማይ

² 1824 ብሬ ሚሊዮን ግያዳና

³ 1828 ብሬ ቄታና

Chapter 19

¹ኢየሱስ ዼላቅና እግናም ጌያቴ ይቱንሳና፦ ገሊላባራኻ ውታንቴ ዮርዳኖስ ሌኤንሳ ሳባራን ዶን ይሁዳ ፔናዛራ ያእዲና። ²ዛርሲኖ ጱፅኖ ኪም ኮጫጋዃ፣ ኖኻሞ ኦጎታር ኬም ፓሽሽዲና።

³ፈረስ ኤና ኪም ዻብንሻናንቴ ይዛጋዶንታኻ ክካላ ናዴ፦ “ኤሳንካ ኤዲ ካላ ሜን ይሳም ጎይ ኣብ ኣብካ ክቡሌኻናንቴ ዳምብኖ ጌይዱው?” ሃማንቴና ክካላ ኬኦይሳዶ።

⁴ኖኻሞ ማሳንቴ ኬግያ ይንታና ክያማዶ፦ “ኣና ብራቴንካ ባርያ ኬም ይዎዳን ኣንጌቤ ሜቤ ሃያንቴ ክዎዳዶንም ዬቲ ናባባዳይዬው?⁵ፕርካሞ ኖ ይንታና ክያማዶ፦ ‘ኤዲ ናሶ ይሳ እንባቤ እንዳንቤም ጋራና ክጋራይ፤ ሜን ይሳ ላማኻሞ ክንካና ኬዳይ፣ ኬላማ ውል ኤዲ ካላና ኬማታይ’ ሃንዻዶኖ ጎያ ካኻሞ? ⁶ታ ናንሲ ኬ ኤዲ ካላና፣ ኬ ኤዲ ላማ ትማሞ፤ ኣጋታኻ ባርያሳ ኤዲ ካላ ሃይዻዳናም ኤዲ ፓሻን ኮጋሬ።”

⁷ኬኻሞ ክግያ፦ “ታ ኦጎንታዳና ኤዲ ካላ ጎያ ይንካ ይሳ ሜንም ይቡላዳ ዋርቃት ኡካቴ እማንቴ ኮም ክቡሌኻናንቴ ሙሴ ሃርናንቴ ክጌያዴ?” ና ኬያማዶ።

⁸ኢየሱስካሞ ይንታና ኬግያ ክያማዶ፦ “ሙሴ ዬቲ ኤዲ ዬር ኤሳርማ ዬዶንም ሼዳንቴና ሜና ዬሳም ዬቡሌኻናንቴ ዬናንቴ ክጌያዶ፤ ኣና ውትንታርካ ኦጎንታ ትማሞ ኮዶ፤ ⁹እንታ የናንቴ ጌያና እጌያይ፤ ሜኖ ክሳ ቡላሞ ጎይ ኮይማ ኤያ ሜን ይሳም ቡላንቴ ሜ ኣብ ኬማያ ቡሎና ክዳይ፤ ኮምካሞ ቡላሳናክቡላሳይ፤ ኤስን ቡልዻዶንምካሞ ኤያ ኬማያ ኣጋኻሞ ቡሎና ክዳይ።”

¹⁰ታማርና ክሳኻሞ ክግያ፦ “ሜናቤ ኣንጌናቤ ዴንታኖ ኦጎንታ ኮዳና ኦጎናንቴ ሜ ኬሚማ ዳዻይኖ ፃሊና” ና ኬያማዶ።

¹¹ኮዶን ኢየሱስካሞ ኬግያ ይንታና ክያማዶ፦ “ዬራ ክናም ኤና ይንናንቴ እንዻዳናሳ ኦባራ ኤዲ ካላኻሞ ትምርትን ኮም ቻናንቴ ቻልማሞ፤ ¹²ኦጎኖኻሞ ኤና ዋኒ እንዳናሳ ኢንባራኻ ቡኡ ዳንቴና ኬውታይ፤ ዋኒካሞ ኤዲሳ ኣንካና ቡኡ ኬማታይ፤ ሃያንቴኻሞ ጳ ፖላን ማንግስትንናንቴ ሃማንቴ ዪም ቡኡ ሃያይና ኤና ዋኒ ዳይዲና። ኦጎም ኤያ ቻናንቴ ዳማያ ክቼ።”¹³ሃያንቴኻሞ ኖ ናና ሾሊናዛራ ኣን ይሳም ዻሳንቴ ኬናንቴ ባርያም ክምስኬኻናንቴ ኬም ክዛራ ኣንሳቴ ናዽዲና። ኮዶን ኤና ናናም ኣንሳቴ ናኣዳናም ታማርና ክሳ ጎሪዲና።

¹⁴ኢየሱስካሞ ኬግያ፦ “ናና እዛራ ኬኔኤ፤ ኬም ዬማርናኖ፤ ጳ ፖላን ማንግስትኖ ኬግያሃምናናንቴና” ና ክያማዶ። ¹⁵ኣኒና ይሳምካሞ ናናዛራ ዻሳንቴ ኬናንቴ ፓፂ እማንቴ ራቃ ኣጋሮኻ ዻጳንቴ ያእዲና።¹⁶ሃያንቴኻሞ ኤዲ ካላ የሱስ ዛራ ናዴ፤ “ኣስታማራዮ፦ ሳዳን ላይን ዳይንም ሃፓናንቴ ዬር ፃል ሃስ ሃማ እኣሽኬ?” ሃማንቴ ክካላ ኦይስዲና።

¹⁷ኢየሱስካሞ ክግያ፦ “ዬርን ፃሊን እካላ ሃርናንቴ ሃኦይሴ? ፃላ ሃንዻያ ባርያ ሶጎና፤ ኮዶን ሳዳንዛራ ናኣናንቴ ሃዛጋያዳና ዳምብና ኣና ጌይዻዳናም ኣሽክማ” ና ክያማዶ።

¹⁸ኤያኻሞ “እግና ዳምብና ሃምናቴ?” ሃማንቴ ክካላ ኦይስዲና። ኢየሱስካሞ ክግያ ይንታና ክያማዶ፦ “ኤዲ ሃዴስናኖ፦ ቡሎ ሃዳናኖ፣ ሃዲብምናኖ፣ ፖጋሞኻ ማኛሞ ሃዎይናኖ፤ ¹⁹ሃምባቤ ሃናቤም ጎብማ፣ ሃም ሃናሻያግያ ሃሪያናም ሃሳም ናሽማ።

²⁰ኤያ ባርሻስካሞ “እግናም ፓይላ እንታ ኣሽክዲና፤ ክናሳ ኦባራ እካላ ዻቃዳ ሃርቴ?” ና ክግያ ክያማዶ።

²¹ኢየሱስካሞ ይማሳና ኤያግያ፦ “ያ ኤዲ ጫንቃል ሃማ ዳናንቴ ሃዛጋዳና፣ ቃልቴ ኮይና ሃሳዳናም ፓይላ ሻንሻንቴ ብሬናም ኤና ኩፑና ናንቴ እምማ፤ ፖላሮኻሞ ዎድማሞን ሃፓና ሃያፓይ፤ ሃያንቴኻሞ ናዴ ኢም ጫግማ” ና ክግያ ክያማዶ።

²²ኤያ ባርሻስካሞ ክናም ኤሳራንቴ ኮይሶኖ ክሳ ጱፅ ኮዶንታኻ እልሊ ጃንቴ ያእዲና።

²³ኢየሱስካሞ ይሳ ታማርናናንቴ ይንታና ክያማዶ፦ “እንታ ዬናንቴ ጎንዼና እጌያይ፤ ኤና ዎድሞና ናንቴ ጳ ፖላን ማንግስትን ኣርዳኖ ካልሎን ኬናንቴ ዋቺና። ²⁴ፕርካሞ እንታ ዬናንቴ ጌያና እጌያይ፤ ኤዲ ዎድሞ ባርያሳ ማንግስትንዛራ ኮኣርዳን ናንቴ ጋማላ ማርፔሳ ፑላኻ ኮውታይኖ ባዶና።”

²⁵ታማርና ክሳኻሞ ዼላቅና እግናም ይኤሳራና ካልሎን ዬርሻንቴ “ታ ኦጎንታዳና ሃውቴ ዻቃናንቴ ቻላያ?” ሃማንቴ ኦይስዲና።

²⁶ኢየሱስካሞ ኬም ሼዳንቴ፤ “ኮኖ ኤዲ ናሶኻ ቻሊምማሞ፤ ኮዶን ባርያ ናንቴ የር ፓይላ ውል ቻሊማና ኮቻሊማይ።”

²⁷ጴጥሮስካሞ ክግያ ማሳንቴ፦ “ዎቲ ዬር ውልም ጋራንቴ ሃም ጫግዲና፤ ታ ሃር ዎያፔ?” ና ክያማዶ።

²⁸ኢየሱስካሞ ኬግያ ይንታና ክያማዶ፦ “እንታ ዬናንቴ ጎንዼና እጌያይ፤ ፔን ሃሊን ናኣናንቴን ዶሮጎ፣ ኤዲ ናሶ ይሳ ጎሺን ብታሞን ቦርኮቶንዛራ ክዳርቃን ዋዳንካ፣ ዬቲ ኢም ጫጋዳናኻሞ ብታሞን ቦርኮቶና ታጲ ላማናዛራ ዳርቃንቴ እስራኤልሳ ቢዛና ታጲ ላማናዛራ ብቶን ታኻና ዬታኻይ።²⁹እንካ ሃማንቴ ኤያ ይሳ ኦኖናቤ፣ እንዳን ናና ኣንጌናቤ፣ ኣንዛን ናናቤ፣ እምባቤ፣ እንዳንቤ፣¹ ናና ይሳቤ ዎይካሞ ይሳ ሃምንቤም ፓይላ ውልም ጋራያ፤ ዬራ እግናም ኢ ማቶግያ ቻና ክቻይ፤ ፕርካሞ ሳዳን ላይ ዳይንምካሞ ሃፓና ክያፓይ። ³⁰ኮዶን ኤና ጱፅና ብራሮን ዳና ራስሮ ዳናኬዳይ፤ ኤና ጱፅና ራስባራን ዳናኻሞ ብራሮ ዳናኬዳይ።

¹ 1929 ዋርቃትና ዋኒ “እንዳን ዎይካሞ ሜን” ይንታና ኬያማይ

Chapter 20

¹“ጳ ፖላን ማንግስትኖ ኤያ ካሪንትን ይሳ ኦኖሮኻ ውታንቴ ዎይንን ሃምን ይሳናንቴ ዋድማን ኤናም ዛጋቴ ያኣዳ ሃምንሳ እምባምና ኮታኻይ። ²ዋድማን ኤናናንቴኻሞ ሮራሳ ኢሮ ዲናር ካላ ካላ ካሻናንቴ ሃሳዋንቴ ቱንስሮኻሞ ይሳ ዎይንን ሃምንዛራ ኬም ይእስዲና።

³“ቡሪንሳ ሳኣት ማካምካ ቦዋንዛራ ኖ ውታንቴ ኤና ዋድማን ካይሳንቴ ዎያንቴን ዳና ዋኒም ሃፓንቴ ኬግያ፦ ⁴'ዬትካሞ ቃልቴ እሳ ዎይንን ሃምሮ ዋድምማቴ፤ ካሽና ዛግሳይናም እንታ ዬናንቴ ካሻና እካሻይ” ና ክያማዶ።⁵ኬኻሞ ሃምንዛራ ያእዲና። ኤያኻሞ ሮሮንሳ ሳኣት ላቤ ሳኣት ሳልቤ ግዶር ዋድማን ኤና ዋኒም ኤርግዲና። ⁶እባን ሮሮ ሳኣት ታጲ ካላቤ ግዶር ኖ ውታንቴ ኤና ዋኒ ሱን ዎያንቴን ዳናም ሃፓንቴ፤ “ቡሪ ቻንቴ ካዛራ ካውል ዋድማ ኣሽካን ጋራንቴ ኮታር ሃርናንቴ ዬዎያዴ?” ሃማንቴ ኬኻላ ኦይስዲና።

⁷“ኬኻሞ ክግያ፣ ‘ኤዲ ዎናንቴ ዋድማ እማያ ኮቆልሞንታኻና ዎያዶ’ ና ኬያማዶ።”

“ኖኻሞ ኬግያ፦ ‘ዬትካሞ ቃልቴ እሳ ዎይንን ሃምሮጎ ዋድምማቴ” ና ክያማዶ።

⁸“ሃዮኖኻሞ ኮእባናና ኤያ ዎይንን ሃምንሳ እምባ ኤያ ዋድማን ኤናሳ ጋራም ግስማንቴ ይጌይና፤ ‘ኤና ዋድማን ራስባራ ኣርዳዳና ግዶርካ ካርሳንቴ ኤና ብራንቴ ኣርዳዳናዛራ ኬም ፓይላ ግስማንቴ ባዛና ኬሳም ካሽማ’ ና ክግያ ክያማዶ።

⁹“ኤና ሳኣት ታጲ ካላ ግዶር ዋድማን ካርሳዳና ናዴ፣ ኬ ፓይላ ይዳዛራ ዲናር ካላ ካላ ቻይዲና። ¹⁰ኤና ብራንቴ ዋድማን ካርሳዳናኻሞ ይናኣና ኬናንቴ ዋድማን ኤና ዋኒሳ ሳጊ ካሻዻያና ኬማይሻዶ፤ ኮዶን ኬናንቴኻሞ ዲናር ካላ ካላና ካሻዻዶ።¹¹ካሽን ይሳም ይቻናኻሞ ኤያ ሃምን እምባዛራ ኬጉንድማንቴ ይጌይና፦ ¹²“ኤና ክና ቱንስሮ ኤርጋዻዳና ሳኣት ካላ ሶጎና ኬኣሽካዶ፤ ዎቲ እኒ ቡሪ ካርሳንቴ ሃዮንካ ኣትቴ ዋድምቴን ሃቃዳናላማ ክንካ ሃስ ልክ ሃካሼ?” ና ኬያማዶ።

¹³“ኖኻሞ ዋድማን ኤናሳ ካላግያ ይንታና ክያማዶ፦ 'እያርያ፣ እንታ ሃዛራ ዬር ዛርቦ ኣሽካድማሞ፤ ዲናር ካላኻ ዋድማናንቴ ያ እላማ ክንካ ሃሳዋዳይዬው? ¹⁴ታ ናንሲ ያ ባዛና ሃሳም ባኣቴ ይማ፤ ሃናንቴ እካሻዳናግያ ኤያ ቱንስሮ ናኣዳናንቴኻሞ ካሻናንቴ ዛጋና እዛጋይ።¹⁵ታ እንታ ኮይና እናኻ ዬራ እዛጋዳናም ሃያናንቴ ቻላይዬው? ሞ ፃላሞኖ እሳ ሃሳ ኣጝርማው ኮዻሳዶ?’

¹⁶“ኣጋታኻ ኤና ራስሮን ዳና ብራሮና ኬዳይ፤ ኤና ብራሮን ዳናኻሞ ራስሮና ኬዳይ።”¹⁷ኢየሱስ ኢየሩሳሌምዛራ ይቴ ዳንቴ ይሳ ታማርና ታጲ ላማናም ኬም እስ ዋና ቡላንቴ ይንታና ክያማዶ፦ ¹⁸“ታ ናንሲ ኢየሩሳሌምዛራ ዞን ዎሳ ውታኖና፤ ኤዲ ናሶ ኤና ኣይሁድናሳ ዳምብን ኣሽካይናሳ ጋርናቤ ኤና ሙሴ ዳምብን ታማርሳይናቤናንቴ ሳስካንቴ እማና እንዻይ፤ ኬኻሞ ክጄኻናንቴ ክዛራ ብቶን ታኻና ኬታኻይ፤ ¹⁹ክንካ ኬኣልሜኻናንቴቤ፣ ኬዼኻናንቴቤ ኬዚቴኻናንቴ ቶርሲን ኤና ናንቴ ሳስካቴ እማና ኬእማይ፤ ኖኻሞ ዴምጲንባራኻ ሮራ ማክንሳጋላ ዻጳና ክዻጳይ።”²⁰ኣጋሳ ራስባራ ዘብዴዎስ ናና እንዳኖ ይሳ ናና ላማናማላ ክንካ ኢየሱስ ካላ ናዴ ክሳ ዎትሮ ኮምፓርሳንቴ፣ ዬር ካላ ኮናንቴ ክያዬኻናንቴ ምስክዲና።

²¹ኖኻሞ ኮግያ፦ “ሃራ ሃዛጌ?” ና ክያማዶ። ናኻሞ ክግያ ይማሳና፦ “ናና እሳ ላማና ክናም፣ ማንግስትን ሃኖሮጎ ካላ ኬሳም ሃሳ ምዛቅባራ፣ ዋም ሃሳ ዋርካታባራ ኬዳርቄኻናንቴ ሃይማ” ና ኮያማዶ።

²²ኢየሱስካሞ ኬግያ ይማሳና፦ “ዬቲ ዬር ዬምስካያ ዼስማሞ፤ እንታ ሻርቃስ ይንካ እውጫያኻ ዬቲ ውጫናንቴ ቻላው?” ና ክያማዶ። ኬኻሞ ይማሳና ክግያ “ዪኒ፣ ቻላና ዎቻላይ” ና ኬያማዶ።

²³ኖኻሞ ኬግያ ይጌይና፦ “ይያማን ሻርቃ እውጫያኻ ዬቲ ውጫና ዬውጫይ፤ ኮዶን እሳ ምዛቅባራቤ ዋርካታባራቤ ዳርቃዻይኖ ኣባሳ ኤና ይንናንቴን ቃባዻዳናናንቴና፤ እንታ ዬር እእማያ ትማሞ” ና ክያማዶ።

²⁴ታማርና ክሳ ታጲና ዼላቅና ክናም ይኤሳራና፦ እንዳ ናና ላማናዛራ ዋጭምዲና።²⁵ኢየሱስካሞ ኬም ክዛራ ግስማንቴ ይንታና ክያማዶ፦ “ኤና ቶርስናሳ ብትና ይሳ ዛርስንዛራ ጌጲ ይዳግያ፤ ሃያንቴኻሞ ኬሳ ጋርናኻሞ ኬም ካንታኻ ኬግሻይንም ዬቲ ዼስዲና። ²⁶ኮዶን ዬሳ ባክሮ ኦንጎታ ዳን ኮጋሬ። ዬግዶር ኤያ ጌጲ ዳናንቴ ዛጋያ ዬሳ ካይሲ ክዴ፤ ²⁷ኤያ ሳጊ ዳናንቴ ዛጋያ ዬሳ ቾባራ ክዴ፤ ²⁸ኤዲ ናሶ ክናንቴ ዋድንዼኻናንቴ ናኣድማሞ፣ ኖ ይዻር ዋድማናንቴቤ ሳዳን ይሳምካሞ ውልናንቴ ሳስካቴ እማናንቴና ክናኣዶ።”²⁹ኢየሱስቤ ታማርና ክሳቤ ኢያራኮ ግዶርካ ውታንቴ ይቴ ኬዳኻ ኤዲ ጱፅ ኪም ጫግዲና። ³⁰ኦጎታርካሞ ኤዲ ኣፕ ካያ ላማ ጎይንሳ ዴሞሮ ዳርቃንቴና ኬዶ፤ ኢየሱስካሞ ኦጎኻ ክሳጋይንም ኬ ይኤሳራና፤ “ጌጳ፤ ዳዊት ናሳ ዎናንቴ ቡርቃዽማ!” ሃማንቴና ኬእላታዶ። ³¹ዛርስኖኻሞ ኬም ጎራንቴ ላይ ዳማቴ ሃማንቴ ጌይዲና፤ ኮዶን ኬ ካልሎን ይሳ ናቅሲም ዼግ ሃያንቴ፦ “ጌጳ፤ ዳዊት ናሳ ዎናንቴ ቡርቃዽማ!” ና ኬያማዶ።

³²ኢየሱስካሞ ዎያንቴ ኬም ግስማንቴ፤ “ዬናንቴ ሃር እያዬኻናንቴ ዬዛጋዴ?” ሃማንቴ ኬኻላ ኦይስዲና።

³³ኬኻሞ ክግያ፦ “ኣፕና ዎሳ ኮያፔኻናንቴ ዛጋና ዎዛጋይ” ና ኬያማዶ።

³⁴ኢየሱስካሞ ኬናንቴ ቡርቃዻንቴ፤ ኣፕና ኬሳም ክላኣሳዃ፤ ኬኻሞ ኣጋዛራ ሃፕዲና፤ ሃያንቴ ኪም ጫግዲና።

Chapter 21

¹ኢየሩሳሌም ካላ ፄድን ዳ ደብረ ዘይት ጉርባስዛራን ዳ ራቃ ቤቴ ፋጌ ሃንዻያ ኬዬስካና፤ ኢየሱስ ይሳ ታማርና ላማም ይእሳንቴ፤ ²ይንታና ኬግያ ክያማዶ፦ “ሞራ ዬኻላ ፄድን ዳዛራ ይማቴ፤ ኦጎታር ዬዬስክና ኡኩሊ ካላ ዻክማንቴ ናን ይሳ ላማ ክንካ ኮዳዃ ሃፓና ዬያፓይ፤ ኬም ቡላንቴ እዛራ ዻቴ ንማቴ። ³ኤዲ ካላ ሃርናንቴ ኦጎንታ ዬያዬ ሃማንቴ ዬኻላ ክኦይስና፤ “ጌጳ ኬም ዛጋና ክዛጋይ” ሃማንቴ ጌይማቴ፤ ኖኻሞ ኣጋዛራ ኬም ይእሳና ክይእሳይ።”

⁴ኦጎኖኻሞ ይንታ ኮያማዶኖ ኣና ኤያ ባርያሳ ኣፖን ጌያያ ይንታ ሃማንቴ ጌይዻዶኖ ጎንዼ ኮማቴኻናንቴና።

⁵“ጽዮን ናንናንቴ ይንታ ሃማንቴ ጌይማቴ፤

‘ብታ ሃሳ ኤዲ ሌሚ ማታንቴ፤

ኡኩልቶንቤ፣ ኡኩልቶን ናን ሾሊንዛራ ዳርቃንቴ ሃዛራ ናኣና ክናኣይ።’ ”

⁶ታማርና ክሳኻሞ ቃልቴ ኢየሱስሳ ኬናንቴ ጌይዻዳግያ ሃይዲና። ⁷ኡኩልቶንቤ ኮሳ ናንቤም ዻቴ ናዴ ኬሳ ዙሎሮ ኣፓላና ይሳም ኣፕዲና፤ ኖኻሞ ኬዛራ ዳርቅዲና። ⁸ዛርስንሳ ባክሮ ኤዲኖ ዼፕኖ ኣፓላና ይሳም ጎይንዛራ ኣፕዲና፤ ኤና ዋኒካሞ ሃቃንሳ ቃልጶን ቁንፃንቴ ጎይንዛራ ኣፕዲና።⁹ዛርስኖ ክሳ ዎትሮ ያኣንቤ ክሳ ራስሮን ጫጋንቤ ይንታ ሃማንቴ እላትቴና ኬዶ፦

“ዳዊት ናሳናንቴ ሆሳዕና¹”

“ጌጳሳ ናብንካ ኤያ ናኣያ ይንናንቴን ፓፅን እንዻዳና፤”

“ሆሳዕና ጳ ፖላንሳ ፖላና ግዶርካ!”

¹⁰ኖ ኢየሩሳሌም ክኣርዳና ዛርስኖ ካታማሮ ዶኖ ፓይላ ይዳዛራ “ካ ሃውቴ?” ሃማንቴ ጄክዲና።

¹¹ዛርስኖ ይጌይና “ኣጋ ገሊላ ፔን ናዝሬት ባራንኻ ናኣዳ ባርያሳ ኣፖን ጌያያ ዬሱሲ” ና ኬያማዶ።¹²ሃያንቴኻሞ ኢየሱስ ባርዮን ኦኖን ኣርዳንቴ ባርዮን ኦኖሮጎ ኤና ሻንሻይናቤ ሻናይናቤም ኦይትዲና፤ ኤና ብሬን ኦስካይናሳ ጣራጴዛንቤ ኤና ዎሌን ሻንሻይናሳ ቦርኮቶንም ውንኩርሳንቴ፤ ¹³“ ‘እሳ ኦኖኖ ባርያም ምስካዻያ ኦኖና ሃንዻይ’ ሃማንቴ ዋርቃትሮጎ ኡካዽዲና፤ ኮዶን ዬቲ ‘ኮም ዲብናሳ ውልማ’ ሃይዲና” ና ኬግያ ክያማዶ።

¹⁴ባርዮን ኦኖንሳ ኢሮኻሞ ኤና ኣፕን ካያናቤ ኤና ኤላናቤ ክዛራ ናእዲ፤ ኖኻሞ ኬም ፓሽሽዲና።¹⁵ኮዶን ኤና ኣይሁድናሳ ዳምብን ኣሽካይናሳ ጋርናቤ ኤና ሙሴ ዳምብን ታማርሳይናቤ፣ ኖ ክያያዳና ዬራ ሃሚማን ግያንዳናቤ፣ 'ዳዊት ናሳናንቴ ሆሳዕና’ ሃማንቴን ናና እላታይናቤም ይያፓና ዻጋስዲና።

¹⁶ኬኻሞ “ናና ክናሳ ዬራ ጌይዻይናም ኤሳራው ሃኤሳራይ?” ና ክግያ ኬያማዶ። ኢየሱስካሞ “ዪኒ፣ ኤሳራና እኤሳራይ፤ ዬቲ ‘ናናቤ፣ ናና ሾሊና ኣምን ቆጫይናቤሳ ኣፖሮጎ ዬርሽን ያ ዎድዲና’ ሃማንቴ ጌይዻዳም ናባባዳይዬው?”

¹⁷ሃያንቴኻሞ ኖ ኬም ጋራንቴ ቢታንያዛራ ቃልቴ ኦጎታር ዎዽዲና።¹⁸ኢየሱስ ቡሪን ካታማንዛራ ማታቴ ይቴ ዳንቴ ዳቃዽዲና፤ ¹⁹ጎይንሳ ዴሞሮኻሞ ሃቃስ ባላስ ሃንዻያም ሃፓንቴ ክዛራ ክይና ቃልጶሳ ኦባራ ኣፒ ካላኻሞ ሃፓድማሞ፤ ኖኻሞ ሃቃስግያ “ካኻ ካርሳንቴ ኣፒ ሃሳ ዳን ኮጋሬ!” ና ክያማዶ። ባላሳ ሃቃስካሞ ኣጋዛራ ዋችዲና።

²⁰ታማርና ክሳኻሞ ዬራ ሃምማዳናም ሃፓንቴ ዬርሻንቴ፤ “ባላሳ ሃቃስካሞ ኦጎንታ ሃስ ካላኻ ክዋቻዴ?” ና ኬያማዶ።

²¹ኢየሱስካሞ ኬግያ ይንታና ክያማዶ፦ “እንታ ዬናንቴ ጎንዼና እጌያይ፤ ዬሳ እምነት ኮዳና እኒ ዬሳ ሃኾ ኮቆልምና፣ ባላሳ ሃቃስ ካዛራ ዬራ ሃምማዳናም ሃያ ሶጎ ጋራንቴ፣ ጌማርታ ካግያ፦ 'ካሮኻ ቡጭማንቴ ኛፓስንዛራ ኣርድማ’ ዬያምናኻሞ ሃምማና ክያማይ፤ ²²እኒ ዬሳ እምነት ኮዳና ዬራ ምስኮሮጎ ዬኦይሳዳናም ፓይላ ቻና ዬቻይ።”²³ኢየሱስ ባርዮን ኦኖን ኣርዳንቴ ታማርስቴ ክዳዃ፦ ኤና ኣይሁድናሳ ዳምብ ኣሽካይናሳ ጋርናቤ ዛርስንሳ ዞንዛናቤ ክካላ ናዴ፤ “ያ ሃር ጌጳሞኻ ዬር ኮውልም ሃኣሽኬ? ጌጳሞን ኮም ሃናንቴ እማዳ ሃውቴ?” ሃማንቴና ክካላ ኬኦይሳዶ። ²⁴ኢየሱስ ኬግያ ይማሳና ይንታና ክያማዶ፦ “እንታኻሞ ኦይሶ ካላ ዬኻላ ኦይሳና እኦይሳይ፤ እናንቴ ኦይሳ እኦይሳዳም ዬማስና፣ እንታኻሞ ዬራ ክናም ሃር ጌጳሞኻ እኣሽካይንም ዬናንቴ ጌያና እጌያይ፤²⁵ኤሳንካ ዮሃንስሳ ኤናም ኑቆንካ ሻይዻይኖ ዳምብኖ ሃምባራኻ ኮናኣዴ? ፖላንባራሞ ሞ ኤዲ ባራኻ?”

ኬኻሞ ክንካ ሃሳዋንቴ ይንታና ክግያ ኬያማዶ፦ “ ‘ፖላንባራኻና ዎያምና ‘ታ ሃርናንቴ ክንካ ኣምናን ዬጋራዴና?’ ዎግያ ክያማይ፤

²⁶‘ኤዲ ባራና ዎያምና’፤ ዛርስኖ ፓይላ ዮሃንስም ኤያ ባርያሳ ኣፖን ጌያያ’ ሃያንቴ ኮኣምናንታኻ ኩርትንዻና ዎኩርትንዻይ።”

²⁷ኣጋታኻ ኬኻሞ ኢየሱስናንቴ “ዎቲ ዼስማሞ” ሃማንቴና ኬማሳዶ። ኖኻሞ “እንታኻሞ ዬራ ክናም ሃር ጌጳሞኻ እያያይንም ዬናንቴ ጌይማሞ” ና ኬግያ ክያማዶ።²⁸ኢየሱስ ኬግያ ይንታና ክያማዶ፦ “ይንዳ ዬናንቴ ሃር ኮታኬ? ኤዲ ካላሳ ኣንጌ ናሶ ላማና ዳና፤ ናሳ ጌጳዛራ ቃልቴ ይጌይና፦ ‘ናሳ እሳ፤ ሃይታላ ዎይንን ሃምንዛራ ቃልቴ ዋድማና’ ክግያ ክያማዶ።

²⁹“ኮዶን ናሳኻሞ፦ ‘እንታ ይማሞና’ ክግያ ክያማዶ፤ ሃያንቴ ራስባራ ቃብማይካ ያእዲና።

³⁰“ፕርካሞ እምባ ናሳ ላንሳዛራኻሞ ቃልቴ ኣጋንታና ክጌያዶ፤ ናሳኻሞ ‘ኤኤ፣ እሳ ጌጳ እንታ ያኣና እያኣይና’ ክያማዶ። ኮዶን ኖ ይማ ሽዽዲና።³¹“ናና ላማ ግዶርካ እምባሳ ዼላቃም ኤሳራንቴ ሃያዳ ሃማቴ?” ኬኻሞ ክግያ ይጌይና “ናሳ ብራሲና ” ና ኬያማዶ። ኢየሱስካሞ ይንታና ኬግያ ክያማዶ፦ “እንታ ዬናንቴ ጎንዼና እጌያይ፤ ኤና ግብርን ጎራይናቤ ኤና ቡሎናቤ ባርያ ማንግስትንዛራ ኣርዳንካ ዬም ብራና ኬብራይ፤ ³²ኤናም ኑንቆንካ ሻያያ ዮሃንስ ዬናንቴ ጋዛሞን ጎይን ዻዋናንቴ ዬዛራ ናእዲና፤ ኮዶን ዬቲ ኪም ኣምናድማሞ፤ ኤና ግብርን ጎራይናቤ ኤና ቡሎናቤ ኪም ኣምንዲና። ዬራ ሃማዳናም ሃፓንቴኻሞ ጎይን ዬሳ ዛርቦን ባራኻ ማታንቴ ዬቲ ኪም ኣምንድማሞ።³³“ዻይንሶ ኣብካሞ ኤሳርማቴ፤ ኤዲ ካላ ዎይንን ሃምንሳ እምባ ዳይዲና፤ ይሳ ሃምንሳኻሞ ቡዶንም ካርሚ ጫእዲና፤ ዎይንን ኣፕንም ይንግዶር ጩባዻን ኦሎንም ኮይዲና፤ ዎይንን ዻቃንዼኻናንቴ ኣንሳ ካይዲና፤ ሃያንቴኻሞ ሃምን ይሳም ኤና ሃምን ፓኻይናናንቴ ክራይ እማንቴ ፔ ኣብዛራ ያእዲና። ³⁴ሃምንም ይንካ ቡራዻያ ኣርፓ ክዬስካና፦ ይሳ ዎይንን ኣፕናም ቻናንቴ ይሳ ካይስናም ኤና ሃምን ፓኻይናዛራ ይእስዲና።

³⁵“ኤና ሃምን ፓኻይናኻሞ ክሳ ካይስናሳ ካላም ዻይዲና፤ ካላምካሞ ዴስዲና፤ ዋምካሞ ሱንንካ ፓክዲና። ³⁶ሃምንሳ እምባኻሞ ፕር ካይስና ብራናኻላንካ ሳጊ ካይስና ዋኒም ይእስዲና፤ኤና ሃምን ፓካይናኻሞ ፕር እኒ ኤና ብራናም ይያያዳግያ ሃይዲና። ³⁷ቱንስሮ ኖ ይጌይና ‘ናሳ እሳም ጎባና ኬጎባይ’ ሃማንቴ ናሳ ይንታም ይእስዲና።

³⁸“ኮዶን ኤና ሃምን ፓኻይና ናሳ ክሳም ይያፓና፤ ‘ካ ክሳ ሃምን ዻላያና፤ንማቴ፣ ኪም ዴሳንቴ ሃምንም ዎዻሌና’ ክግያ ኬያማዶ። ³⁹ኬኻሞ ኪም ዎይንን ሃምንሳ ቡዶንዛራ ቡላንቴ ዴስዲና።

⁴⁰“ታ ናንሲ ኤያ ዎይንን ሃምንሳ እምባ ይንና ኤና ሃምን ፓኻይናም ዬኻላ ሃስ ክያያያ ኮታኬ?”

⁴¹ኬኻሞ ክግያ “ኤና ዛርቦና እግናም ጋልንሽቴ ዴሳንቴ፤ ሃምን ኦጎም ኤና ዎይንን ሃምንሳ ኣፕናም ክናንቴ ዋዳስካ እማይና ዋኒናንቴ እማና ክእማይ” ና ኬያማዶ።

⁴²ኢየሱስካሞ ኬግያ “ዋርቃትን ጫራጝሮ

‘ኤና ኦኖን ኣሽካይናሳ ሱና ቦውዻዳ ኣጋ፣

ኦኖን ዎይሳያ ማትዲና፤

ኦጎም ሃያዳ ባርያና፤

ዋድማኖ ክሳኻሞ ዎሳ ኣፕንናንቴ ዬር ዬርሻዻዳና’ ሃማንቴ ኡካዻዶን ዬቲ ናባባዳይዮው?” ና ክያማዶ።

⁴³“ኣጋታኻ እንታ ዬናንቴ ጌያና እጌያይ፤ ባርያሳ ማንግስትን ዬኻላንካ ቻንቴ ኤና ዋድማን ኮሳም ኣሽካይናናንቴ እማና እንዻይ፤ ⁴⁴ኤያ ሱና ኣጋዛራ ዲናያ ኣና ክኣይ፤ ኤያ ሱናሳ ይንዛራ ዲናዻያኻሞ ቁርሽ ቁርሺና ክያማይ።”

⁴⁵ኤና ኣይሁድናሳ ዳምብን ኣሽካይናሳ ጋርናቤ ፈረስ ኤናቤ ዻይንሶና እግናም ይኤሳርዶን ዋዳንካ፣ ኖ ኬም ክጌያይንም ኬ ዼስዲና። ⁴⁶ኮዶን ኢየሱስም ዬዳንቴ ዻኻናንቴ ኬዛግና ኤዲኖ ኪም ባርያሳ ኣፖን ጌያያግያ ሃያንቴ ኮሼዳንታኻ ኬ ዛርስን ኩርትንዽዲና።

¹ 219 እብራይስጥና ኣፖንካ ዎም ታ ዻኣሽማ! ሃማያ ዳንቴ ጎሺ ኣፖና

Chapter 22

¹ኢየሱስ ፕርካሞ ኬናንቴ ዻይንሶ ይንታ ሃማያ ጌይዲና፤ ²“ጳ ፖላን ማንግስትኖ ኤዲ ብቲ ካላ ይሳ ናሳሳ ኬሞንናንቴ ሼካዳሚና ኮታኻይ፤ ³ብታኻሞ እꬅሞንዛራ ኤና ግስንዻዳናም ኬግስሜኻናንቴ ይሳ ካይስናም ይእስዲና፤ ኮዶን ኬ ዎቲ ንማሞና ኬያማዶ።

⁴“ፕርካሞ ኖ ካይስና ዋኒም ይእሳንቴ፦ ‘ኤና ግስንዻዳናናንቴ፦ ዋጛቤ ዋጛ ዱርፕናቤም ማቻንቴ እንታ ኣሽክዲና፤ ዬር ፓይላ ውል ሼክሚና ኮዶ፤ ኣጋታኻ እꬅሞንዛራ ንማቴ’ ሃማንቴ ጌይማቴና ኬግያ ክያማዶ።⁵“ኮዶን ኤና ግስንዻዳናኻሞ እꬅሞን ዬርዛራ ፓይድማ፤ ካላ ይሳ ሃምንዛራ ያእዲና፣ ዋኻሞ ይሳ ሃሚ ጎይዛራ ያእዲና፤ ⁶ዋኒ ኬሳ ሽዻዳናኻሞ ካይስናም ዬዳንቴ ጋልንሻንቴ ዴስዲና። ⁷ብታኻሞ ዻጋሳንቴ ሳራዊትና ይሳም ይእሳንቴ ኤና ካይስናም ዴሳዳናም ዴስስዲና፤ ካታማን ኬሳምካሞ ኮቅዲና።

⁸“ሃያንቴኻሞ ኖ ካይስና ይሳግያ ይንታና ክያማዶ፦ ‘ኬሞንሳ እꬅሞኖ ሼክሚና ኮዶ፤ ኮዶን ኤና እꬅሞንዛራ ግስንዻዳና እꬅሞንናንቴ ኤና ዳይና ኬትሞንታኻ፤ ⁹ጎይና ሳግማታናዛራ ውታንቴ ኤና ዬያፓይናም ፓይላ ኬሞንሳ እꬅሞንዛራ ግስምማቴ።' ¹⁰ካይስናኻሞ ጎይንዛራ ውታንቴ ኤና ይያፓዳናም ፓይላ ኤና ፃልናቤ ኤና ዛርቦናቤም ፑኡሻንቴ ኬሞንሳ ኦልማንም ኤና ቾችናኻ ፆኦስዲና።¹¹“ብታኻሞ ኤና ቾችና ግስንዻዳናም ሼዳናንቴ ክኣርድና፣ ኦልማንሳ ኢሮ ኤዲ ካላ ኬሞን ኣፓላን ኣርሳድማም ሃፓንቴ፤ ¹²ክግያ ይንታና ክያማዶ፦ ‘እያርያ፣ ጎብማ ኮታ ሃስ ኣርዳናንቴ ሃቻላዴ?’ ኮዶን ኤያ ኣፖ ካላኻሞ ክማሳያ ካይዲና።

¹³“ብታኻሞ ይሳ ካይስናግያ ይጌይና፦ ‘ክሳ ኣንናቤ ራናቤም ዻኻንቴ ፅፓን ጳልሎን ዶንዛራ ቡላንቴ ዻምማቴ፤ ኦጎታርካሞ ኤፕቤ ግግሪ ማሳቤና ኮዳይ’ ና ኬግያ ክያማዶ፤ ¹⁴ኤና ግስንዻዳና ምርጊና፣ ኮዶን ኤና ካማዻዳና ቶኻና።“¹⁵ኣጋሳ ራስባራ ፋራሳዊና ውታንቴ ቃልቴ ዬራ ክጌያይና ግዶርካ ሴሶ ሃፓንቴ ኪም ይዻብንሻይንም ክንካ ሃሳውዲና። ¹⁶ታማርና ይሳም ሄሮድስ ኤና ላማ ክንካ ክዛራ ይእሳንቴ ይንታና ክግያ ኬያማዶ፦ “ኣስታማራ፤ ያ ጎንዼ ኤዲ ሃዶንቤ፣ ባርያሳ ጎይን ጋዛሞኻ ሃታማርሳንቤ፣ ኤዲ ካላዛራ ዎዽማ ኤና ውልም ልክ ሃያንቴ ሃሼዳይንም ዎቲ ዼስዲና፤ ¹⁷ሃኻላ ሃር ኮታኬ? ኤሳንካ ቄሳርናንቴ ግብርን ካሻዻያ ጎይ ልኪሞ ሞ ልክታይ? ይንዳ ያ ዎናንቴ ጌይማ።

¹⁸ኮዶን ኢየሱስ ኬሳ ጃኻማን ቃቦናም ዼሳንቴ ኬግያ፦ “ዬቲ ክና ካይስንሶን ኤና ኢም ዻብንሻናንቴ ሃርናንቴ ዬዛጌ? ¹⁹ይንዳ ዲናራ ግብርን ካሻዻያም እናንቴ ዻውማቴ” ሃምዲና። ኬኻሞ ዲናር ካላም ክናንቴ ባእዲና።²⁰ኖኻሞ ኬግያ፦ “ዲናራ ካዛራን ዶኖ ዎትኖ ሃው ጋይኖቴ? ኤ ዬራ ዛራን ኡካዻዳ ሃውጋንታቴ?” ና ክያማዶ። ²¹ኬኻሞ ክግያ “ቄሳር ጋንቲ” ና ኬያማዶ። ኖኻሞ ኬናንቴ ይማሳና፦ “ታ ናንሲ ቄሳር ጋይናም ቄሳርናንቴ እምማቴ፣ ባርያ ጋይናምካሞ ባርያ ናንቴ እምማቴ” ና ኬግያ ክያማዶ። ²²ኬኻሞ ዬራ ክናምካሞ ይኤሳራና ዬርሻንቴ፤ ኪም ጋራንቴ ያእዲና።²³ሮራ ኣጋኻ ኤና ጃዳና ዴምጲንባራኻ ዻጲማሞ ሃማንቴን ቃባይና ኤና ሰዱቃዊና ኢየሱስዛራ ናዴ ክግያ፦ ²⁴“ኣስታማራ፦ ኣና ሙሴ ይጌይና ‘ኤዲ ካላ ሜን ኬማንቴ ናሶ ኣዽማ ክጅና እንዳን ናሳ ሜን ክሳም ኬማንቴ ሜቴ ክሳም ክዎይሴ’ ሃማንቴና ክጌያዶ።²⁵ታ ዎግዶርካሞ ኤና ክሳ እንዳ ናና ꬆጳና ዳና፤ ኬግዶር ናሳ ብራስ ሜን ኬማንቴ ናሶ ኣዽማ ክጃዶንታኻ ሜን ክሳም እንዳን ናሳ ኬምዲና፤ ²⁶ፕርካሞ ጎያ ኣጋኻ እንዳን ናሳ ላንሳኻሞ፣ እንዳን ናሳ ማክንሳኻሞ ላይ እንዳን ናሳ ꬆጲሳዛራ ዴንታ ኣጋኻ ናሶ ኣዽማ ጃይዲና። ²⁷ናንሲ ቱንስሮ ኤስኖኻሞ ጃይዲና። ²⁸ኣጋታኻ ኬ ፓይላ ውል ኮም ኬኬማዶንታኻ ቤሬ ዴምጵንባራ ዻጳዻያ ሮራጋላ እንዳ ናና ꬆጳና ግዶር ሃው ሜ ኮዴ?” ሃማንቴና ኬኦይሳዶ።²⁹ኢየሱስካሞ ይንታ ሃማንቴና ኬናንቴ ክማሳዶ፦ “ዋርቃትን ጋዛንቤ ባርያሳ ካንታንቤም ዬዼስሞንታኻ ዬቲ ዻምባና ዬዻምባይ፤ ³⁰ኤናኻሞ ዴምጵንባራኻ ይዻጲና ባርያሳ ኤርጎን ኤና ጋንታግያና ኬዳይ፤ ኬምማሞ፣ ኬማዽማሞ።³¹ኮዶን ኤና ዴምጲንባራኻ ኬዻጳይንም ባርያ ይንታ ሃማንቴ ክጌያዶንም ዬቲ ናባባዳይዬው? ³²‘እንታ ኣብራሃም ባርያ፣ ይስሐቅ ባርያ፣ ያዕቆብ ባርያና’ ሃማንቴ ክጌያዶንም። ኣጋታኻ ባርያ ኤና ሳዳንካ ዳና ባርዮና፤ ኤና ጃዳና ባርዮ ትማሞ።” ³³ዛርስኖኻሞ እግናም ይኤሳራና ክሳ ትምርትንም ዬርሽዲና።³⁴ኤና ሰዱቃዊናም ኢየሱስ ዼላቅካ ጫክ ክያያዶንም፣ ፈረስ ኤና ኤሳራንቴ፤ ክዛራ ፑጭዲና፤ ³⁵ኬግዶርካሞ ኤዲ ሙሴ ዳምብን ዼሳዳ ካላ ኪም ዻብንሻናንቴ ዛጋንቴ ይንታና ክግያ ክያማዶ፦ ³⁶“ኣስታማራ፦ ዳምብንሳ ኢሮጎ ውል ካላንካ ሳጋያ ዳምባ ሃማቴ?”

³⁷ኖኻሞ ይንታና ክግያ ክያማዶ፦ “ ‘ባርያ ጌጳ ሃሳም ዎይላም ሃሳ ካላኻቤ፣ ሃሳ ሳዳንካቤ፣ ሃሳ ቃቦ ካላቤኻ ናሽማ፤’ ³⁸ካ ውል ካላንካ ሳጋያ ዳምባ ብራሲና፤³⁹ዳምባ ላንሳኻሞ ኣጋምና ክታኻይ፤ ኣጋኻሞ፣ ‘ሃሪያም ሃግያ ናሽማ’ ሃማያና፤ ⁴⁰ዳምብናቤ ኣና ኤና ባርያሳ ኣፖን ጌያይናሳ ኣፖና ጌይዻዳና ፓይላ ዳምብና ላማ ክናሳ ኢሮና ኬዶ።⁴¹ኢየሱስካሞ ፈረስ ኤና ፑጫንቴ ኬዳዃ ኬኻላ፦ ⁴²“ክርስቶስባራ¹ ሃርቴ ዬሳ ቃባ ዳ? ኤ ኖ ሃዉ ናሶቴ?” ሃማንቴና ክኦይሳዶ፤ ኬኻሞ ክግያ “ኖ ዳዊት ናሶና” ና ኬያማዶ።⁴³ኖኻሞ ይንታና ኬግያ ክያማዶ፦ “ታ ኦጎንታ ዳና፣ ዳዊት ኡስን ጋዛንሳ ካንታንካ ሃርናንቴ ‘ጌጳ እሳ’ ክግያ ክያሜ? ሃርናንቴ ክግያ ይንታ ክያሜ?

⁴⁴“ ‘ባርያ ጌጳ እሳናንቴ፤

‘ጋላ ሃሳም ሃሳ ራንሳ ቾባራ ኬም ሃናንቴ

እሳ ዳኣርሳዛራ፣

ያ እሳ ምዛቅባራ ዳርቅማ’ ና ክያማዶ።” ’

⁴⁵ታ ናንሲ ዳዊት ኪም ‘ጌጳ እሳ’ ሃማንቴ ክግስማዳና፤ ታ ሃስ ዳዊትሳ ናሶ ክዴ?” ⁴⁶ኤዲ ኣፖ ክዛራ ማሳናንቴ ቻላዳ ዎይካሞ ሮራ ኣጋኻ ካርሳንቴ ኤዲ ክካላ ኦይሶ ኦይሳናንቴ ዛጋዳኻሞ ቆልማሞ።

¹ 22.42 ዎይካሞ “መሲህ”

Chapter 23

¹ሃያንቴኻሞ ኢየሱስ ዛርስንቤ ይሳ ታማርናቤናንቴ ይንታ ሃማንቴና ክጌያዶ፦ ²“ኤና ሙሴ ዳምብን ታማርሳይናቤ ፈረስ ኤናቤ ሙሴ ቦርኮቶንዛራ ዳርቅዲና። ³ኣጋታኻ ዬራ ዬናንቴ ኬጌያናም ፓይላ ኣሽክማቴ፤ ይንካኻሞ ዳማቴ፤ ኮዶን ኬ ይጌያያግያ ኬኣሽክሞንታኻ ዬራ ኬኣሽካይናም ዬኣሽክናኖ።⁴ሃያንቴኻሞ ባስክሳናንቴ ቻልዽሞን ባስኮን ዴፆን ዻኻንቴ ኤናሳ ካፓናሮጎና ኬዎዳይ፤ ኮዶን ኬ ይናንቴ ይሳ ኣንሳ ብራኻ ላኣሳኻሞ ላኣስማሞ።

⁵“ኬ ሼዳዻናንቴ ይዛጋንታኻ ዬራ ይኣሽካይናም ፓይላ ኤናሳ ዎትሮና ኬኣሽካይ፤ ኬ ሙሴ ዳምብናም ኡካንቴ ይንግዶር ካንቴ ቆቴሮ ይዻኻይና ካንካልናምና¹ ኬጌጵሳይ፤ ይሳ ኣፓላንሳ ብራኒምካሞ ጉድጵሳና ኬጉድጵሳይ።⁶ኬ እꬅሞን ራቅሮጎ ኤና ጋርና ራቅና ግዶር ዳርቃናንቴና ኬዛጋይ፤ ኣይሁድናሳ ባርያም ምስካዻን ኦኖሮጎ ቦርኮቶና ፃልና ግዶርና ዳርቃናንቴ ኬዛጋይ። ⁷ሃያንቴኻሞ ጋባን ኢሮ ኬም ጌሳዼኻናንቴቤ ኤና ኬግያ ‘ራብና’ ሃማንቴ ኬግስሜኻናንቴና ኬዛጋይ።

⁸“ኮዶን ዬቲ ‘ራብና’ ሃማንቴ ዬግስንዽናኖ፤ ኣስታማራ ዬሳ ካላ ሶጎና፤ ዬቲ ፓይላ ክሳ እንዳናሶና። ⁹ጳ ፖላሮን ዳ ዬምባ ካላ ክዶንታኻ፣ ኮታ ፔሮጎ ኤዲ ካላምካሞ ‘ኣባ’ ሃማንቴ ዬግስምናኖ። ¹⁰ኣስታማራ ዬሳኻሞ ክርስቶስ ሶጎ ክዶንታኻ፤ ዬቲ ‘ኣስታማርና’ ሃማንቴ ዬግስንዽናኖ።¹¹ዬሳ ባክሮጎ ኤያ ዬውል ካላንካ ሳግን ዳያ ዪም ዪርክ ሃያንቴ ዬናንቴ ክዋድሜ፤ ¹²ኤያ ዪም ዼግ ዼግ ሃያያ ኣጋ ቦዋዻናክቦዋዻይ፣ ኤያ ዪም ዪርክ ሃያያ ኣጋ ዼጊና ክዳይ።

¹³“ዬቲ ክና ካይስንሶን ኤና ሙሴ ዳምብን ታማርሳይናቤ ፈረስ ኤናቤ፤ ኤና ጳ ፖላን ማንግስትንዛራ ኣርዳን ኬጋሬኻናንቴ ሙልዻፖን ኬዛራ ዬድፃንታኻ ሃይ! ዬትካሞ ዬናንቴ ኣርድማሞ፣ ኤና ኣርዳናንቴ ዛጋይናምካሞ ዬቲ ኣርስማሞ። ¹⁴ዬቲ ክና ካይስንሶን ኤና ሙሴ ዳምብን ታማርሳይናቤ ፈረስ ኤናቤ ሃይ! ጎላ ዳልሶናሳ ኦኖንሳ ኢሮጎ ኮይናም ቡሪቴ፤ ጎንዼ ኤዲና ዬግያ ሃንዼኻናንቴ ባርያም ጉድጲና ዬምስካይ፤ ኣጋታኻ ዬቲ ዻባሞ ዛርቦ ቻና ዬቻይ።²

¹⁵“ዬቲ ክና ካይስንሶን ኤና ሙሴ ዳምብን ታማርሳይናቤ ፈረስ ኤናቤ፤ ኤዲ ካላም ኣይሁድና ዳምብን ጎይን ጫግሻናንቴ ኛፓስንቤ ፔንቤኻና ዬያያይ፤ ኖ ክማታን ዋዳንካ ካልሎን ዬሳ ሳጊ ገሃነም ኖን ካይሞን ናሶ ዬያያንታኻ ሃይ!

¹⁶“ዬቲ ክና ኤና ኣፕን ካያና ኤናም ኣንሳይና ሃይ! ‘ኤዲ ካላ ባርያ ኦኖንካ ክኣሽንሽና ኦጎኖ ዬርካሞ ትማሞ፤ ኮዶን ባርዮን ኦኖንሳ ኢሮጎ ዎርቃ ዳኻ ክኣሽንሽና ኣሽንሻ ኣጋ ክዛራ ዬስካና ክዬስካይ’ ሃማንቴና ዬጌያይ። ¹⁷ዬቲ ክና ኣፕን ካያና ኤና ዬርን ዼስምና! ዎርቃቤ ዎርቃም ጫራጝሻዶን ባርዮን ኦኖንቤሳ ሳጋ ሃውቴ?¹⁸ሃያንቴኻሞ ‘ኤዲ ካላ ባርያናንቴ ይንግዶር ቁሊን ኡካዻን ሙልዻንካ ክኣሽንሽና ኦጎኖ ዬርካሞ ትማሞ፤ ኮዶን ቆልታ ኮዛራ ታኻዻዳኻ ክኣሽንሽና ኣሽንሻ ኣጋ ክዛራ ዬስካና ክዬስካይና’ ሃማንቴና ዬጌያይ። ¹⁹ዬቲ ክና ኣፕን ካያና፣ ቆልታ ኡካዻዳኻቤ ቆልታ ኡካዻዳም ጫራጝሻዶን ሙልዻንቤሳ ሳጋ ሃማቴ?²⁰ኣጋታኻ ኤያ ሙልዻንካ ኣሽንሻያ፤ ሙልዻንካቤ ዬራ ኮዛራን ዳና ውልካና ክኣሽንሻይ። ²¹ሃያንቴኻሞ ኤያ ባርያሳ ኦኖንካ ኣሽንሻያ፣ ባርዮን ኦኖንቤ ኮሳ ኢሮ ዳ ባርያኻና ክኣሽንሻይ። ²²ኤያ ፖላንካ ኣሽንሻያ፣ ባርያሳ ብታሞን ቦርኮቶንቤ ብታሞን ቦርኮቶንቤዛራ ዳርቃዳቤኻና ክኣሽንሻይ።

²³“ዬቲ ክና ካይስንሶን ኤና ሙሴ ዳምብን ታማርሳይናቤ ፋርሳዊናቤ ሃይ! ዬቲ ኣዝሙድቤ፣ እንስላልቤ ከሙን ሃንዻይና ቅመምናም ባርያናንቴ ታጲና ግዶር ካላም እማ እማ፤ ዳምብንሳ ኢሮጎ ዳና ብቶንም ጎይ ልኪካ ታክንቶቤ፣ ዬሳ ፃላሞንቤ ጋዛሞንቤ ጋይና ዬራ ዋናናም ዬቲ ቦውዲና፤ ኮዶን ዬቲ ዬራ እግናም ኣሽካ ኣሽካ ክናምካሞ እኒ ዬኣሽኬኻ ዬናንቴ ዛግሳና ኮዛግሳይ። ²⁴ዬቲ ክና ኤና ኣፕን ካያና ኤናም ኣንሳይና፤ ቃሮናም ካማቴ ዻባና ዬዻባይ፤ ኮዶን ጋማላናም እዛቃና ዬእዛቃይ።

²⁵ዬቲ ክና ካይስንሶን ኤና ሙሴ ዳምብን ታማርሳይናቤ ፈረስ ኤናቤ ሃይ! ኑንቆን ሻርቃንቤ እꬅሞን ሻርቃንቤሳ ዙሎኒና ዬሻያይ፤ ኮዶን ኬሳ ኢሮጎ ዛላሞቤ ዬር ዛርቦቤና ፆፃዶኖ። ²⁶ያካ ፋራሳዊያ ኣፕን ካያስ! ብራቴንካ ኑንቆን ሻርቃንቤ እꬅሞን ሻርቃንቤሳ ኢን ሻይማ፤ ሃያንቴ ዙሎኖኻሞ ኬሳ ጫንቃልና ኮዳይ።

²⁷“ዬቲ ክና ካይስንሶን ኤና ሙሴ ዳምብን ታማርሳይናቤ ፈረስ ኤናቤ፤ ዱክና ጳልባራ ሳሊንካን ቃዻዻዃን ፃልና ግያ፦ ኮዶን ኢንሳ ኤና ጃዳናሳ ላፖምካቤ ዬርን ኤናም ሴሳንቤኻ ፆፃንቴን ዳናም ዬታኻንታኻ ሃይ! ²⁸ዬትካሞ ዱክና እግና ግያ ዎቲባራ ሼዳዽና ኤና ናንቴ ኤዲ ጋዛና ዬታኻይ፤ ኮዶን ኢኖ ዬሳ ካይስንሶቤ ዛርባሞቤኻ ፆፃንቴና ኮዶ።

²⁹“ዬቲ ክና ካይስንሶን ኤና ሙሴ ዳምብን ታማርሳይናቤ ፈረስ ኤናቤ ሃይ! ኤና ባርያሳ ኣፖን ጌያይናሳ ዱክን ሃሊስቴቤ ኤና ጋዛናሳ ዱክና ጎብስቴ፤ ³⁰‘እኒ ኣና ዎምባና ዋዳንካ ዎዳና፤ ኤና ባርያሳ ኣፖን ጌያይናም ዴሳናንቴ ዎትይ ኬላማ ክንካ ኣን ኣርስማሞ' ሃማንቴና ዬጌያይ። ³¹ዬሳ ዼላቅና እግናኻ ኣና ኤና ባርያሳ ኣፖን ጌያይናም ዴሳዳና ዬምባናሳ ናና ዬዶንም ዬቲ ዬዻር ዬዛራ ማኛሞን ዎያና ዬዎያይ።³²ታናንሲ ዬምባና ይካርሳዶን ዴንታንም ዬቲ ኣሽካቴ ቱንስማቴ!

³³“ዬቲ ክና ጉኖና፤ ኦፖን ናና! ዻባሞን ገሃነምን ጋይንባራኻ ሃስ ሃያንቴ ዬዻቄ?³⁴ኣጋታኻ እንታ ዬናንቴ ኤና ባርያሳ ኣፖን ጌያይናቤ፤ ኤና ሃምናቤ ኤና ታማርሳይናቤም ንእሳና እንእሳይ፤ ኬግዶርካሞ ኤና ዋኒም ዬቲ ዴሳና ዬዴሳይ፤ ዋኒምካሞ ዚታና ዬዚታይ፤ ዋኒምካሞ ባርያም ዬምስካይና ኦኖና ግዶር ዻና ዬዻይ፤ ዋኒምካሞ ካታማና ዋኒ ግዶርካ ካታማና ዋኒዛራ ኦይታና ዬኦይታይ። ³⁵ኣጋታኻ ኣና ኤያ ጋዛስ ኣቤል ማኣስንካ ካርሳንቴ ባርዮን ኦኖንቤ ቁሊን ኡካዻን ሙልዻንቤሳ ባክሮጎ ዬዴሳዳ በራክዩ ናሳ ዘካርያስ ማኣስንዛራ ዶን፤ ማኣስን ጋዛን ፔሮጎ ይንቅማዶን ኦጎም ፓይላ ዬኻላና ኣይሳና ኦይሳዻይ። ³⁶እንታ ዬናንቴ ጎንዼና እጌያይ፤ ዬራ ኣና ሃምማዳና ፓይላ ውል ኤዲን ታን ጋይናዛራ ዬስካና ኮዬስካይ።

³⁷“ያ ኢየሩሳሌም፣ ያ ኢየሩሳሌም ኤና ባርያሳ ኣፖን ጌያይናም ዴሳይኖ፤ ሃዛራ ኒእሳዻዳና ኤናም ሱንንካ ፓኻይኖ ካታማኖ! ባቻ ይሳ ናናም ኮሊንሳ ኢሮጎ ኮፑኡሻያግያ፦ ናና ሃሳም ፑኡሻናንቴ እንታ እይ ሜም እዛጋዴ! ኮዶን ዬቲ ናሻድማሞ፤ ³⁸ኣጋታኻ፤ ዬሳ ኦኖና ጎልቂ ማታንቴ ሽዻና ኬሽዻይ! ³⁹እንታ ዬናንቴ ጌያና እጌያይ፤ ‘ኤያ ጌጳ ናብንካ ናኣያ ፓፅን ይንናንቴ እንዻዳና’ ዬሳ ሃማዛራ ዬቲ ኢም ናንሲ ሃፕማሞ።”

¹ 23.5 ዋርቃትና ግዶር ዳምብና ዳናም ይንግዶር ኡካዻዳቤ ዎትሮቤ ቆቴሮቤ ዻኻዻያ ዬር ቱፓዻዳና

² 23.14 ዋርቃትና ዋኒ ካም ኣርስማሞ

Chapter 24

¹ኢየሱስ ባርዮን ኦኖንባራኻ ውታንቴ ክይካ፣ ታማርና ክሳ ባርዮን ኦኖን ኣሽካዻዶን ክናንቴ ዻዋናንቴ ክዛራ ናእዲና። ²ኮዶን ኖ ኬግያ፦ “ዬር ፓይላ ውል ኮም ሃፓዉ ዬያፓይ? እንታ ዬናንቴ ጎንዼና እጌያይ፤ ሱኒኖ ሱኒንዛራ ዶርማንቴ ኮዳዃ ዬያፓይኖ ኮስምማ ሽዻያ ኦጎንታ ይዳዛራ ሱኒ ካላኻሞ ዳማሞ” ና ክያማዶ።

³ኖ ደብረ ዘይት ጌማርታዛራ ዳርቃንቴ ክዳዃ፦ ክሳ ታማርና ሶጎ ክዛራ ናዴ ክግያ ይጌይና፦ “ይንዳ ዎናንቴ ጌይማ፤ ዬራ ሃጌያይና ክና ሃ ኬያምሜ? ሃሳ ናእንቶንቤ ቤሬ ቦንንሳ ቱንስሮ ዬር ሃሊ ሃምማናንቴን ዳና ዳባ ሃርቴ?” ና ኬያማዶ።

⁴ኢየሱስካሞ ማሳንቴ ይንታና ኬግያ ክያማዶ፦ “ኤዲ ካላኻሞ ዬም ሱዳን ኮጋሬኻናንቴ ዬም ማንክማቴ፤ ⁵ኤዲኖ ጱፅኖ ‘እንታ ክርስቶሲና’¹ ሃማንቴ እሳ ናብንካ ናኣና ኬናኣይ፤ ኤዲን ጱፅንምካሞ ሱዳና ኬሱዳይ።⁶ባንቆንቤ ባንቆንቤሳ ሜርሜር ኤሳራና ዬኤሳራይ፤ ዬራ እግናኻሞ ጎንዼ ማታኖ ኬሳ ሽዽማሞ፤ ይያማንካሞ ቱንስኖ ኣኻራ ኮዶንታኻ ዬራ እግናኻ ቃꬅማን ጋራንቴ ዬም ማንክማቴ። ⁷ዛርስኖ ዛርስን ዋኒዛራ ባንቆን ዻጳና ኮዻጳይ፤ ማንግስታ ዋኻሞ ማንግስታ ዋዛራ ባንቆን ዻጳና ክዻጳይ፤ ራቅ ዋና ዋና ግዶር ዳቆንቤ ዝጋንቤኻሞ ዳና ኮዳይ፤ ⁸ኮዶን ኦጎኖ ፓይላ እꬅማንሳ ካርሲና።

⁹“ዋዳ ኣጋኻ ኤና ዬም ጋሎንናንቴ ሳስካቴ እማና ኬእማይ፤ ሃያንቴኻሞ ዬም ዴሳና ኬዴሳይ፤ ናብን እሳኻ ሃማንቴ ቶርስን ውልካላ ዬቲ ቶዛዻዳና ዬዳይ። ¹⁰ዋዳ ኣጋኻ ኤዲ ጱፅኖ ራስዛራ ማታና ኮማታይ፤ ኪም ሳስካቴ እማና ኬእማይ፤ ኪም ቶዛዻና ኬቶዛዻይ። ¹¹ዎቲ ‘ባርያሳ ኣፖን ጌያይናና’ ሃማይና ፖጋሞን ኤና ጱፅና ውታና ኬውታይ፤ ኤዲን ጱፅንም ሱዳና ኬሱዳይ።¹²ዛርባሞኖ ኮጱፃዻንታኻ ኤዲ ጱፅሳ ናሽማኖ ካያና ኮካያይ፤ ¹³ኮዶን ኤያ ቱንስንዛራ ዎቻዻንቴን ዳያ ኣጋ ዻቃና ክዻቃይ። ¹⁴ማንግስትንሳ ሜርሜርን ፃሊን ኮም ቶርስን ፓይላ ውልናንቴ ማኚ ኮዴኻናንቴ፣ ፔ ውል ግዶር ጌያና ጌይዻይ፤ ሃይዻዃ ናንሲ ቱንስኖ ናኣና ኮናኣይ።

¹⁵“ታ ናንሲ ኤያ ባርያሳ ኣፖን ጌያያ ዳንኤልሳ ጌይዻዶኖ ‘ዬር ዛርቦ ካይሶ ባኣያ’ ራቅን ጋዛሮ ዎያንቴ ኮዳዃ ዬያፕና፣ ኤያ ዋርቃትን ናባባዳ ክጶቅሴ። ¹⁶ዋዳ ኣጋኻ ይሁዳ ግዶር ዳና ኤና ጉርባናዛራ ኬጎቤ፤ ¹⁷ኤያ ይሳ ኦኖንሳ ዱሪሮ ዳኻሞ ኮይና ይሳ ኦኖንባራኻ ቡላናንቴ ዱሪሮኻ ሃንቻን ክጋሬ፤ ¹⁸ኤያ ይሳ ሃምሮን ዳኻሞ ኣፓላን ይሳም ቻናንቴ ማታን ክጋሬ።¹⁹‘ሮሮና እግናኻ ሜና ስርማናቤ ሜና ናናም ቆኦሻይናናንቴ ሃይ! ²⁰ታ ናንሲ ሮራ ዬሳ ጎባንናንቴ ባርግንካቤ ኡኩንሳን ሮራ ጋላ ዳን ኮጋሬኻናንቴ ምስክማቴ፤ ²¹ዋዳ ኣጋኻ ካልሎን ጋሎ ጌጲ ዳና ኮዳይ፤ ጋላ ኣጋ ኣና ፔን ዎዳዻዶሮኻ ካርሳንቴ ሮራ ካዛራ ሃምማንቴ ዼስማና፣ ኣጋሳኻሞ ራስባራ ጋሎ ኪም ዬስካያ ዳማሞ። ²²እኒ ሮሮና እግና ኮቶኻድምና ኤዲ ናሶ ዻቅማሞ፤ ኮዶን ኤና ካማዻዳና ዻቃይናናንቴ ሮሮና እግና ቶኻና ኬዳይ።²³ዋዳ ኣጋኻ ኤዲ ዬግያ፦ ‘ክርስቶስ ካሼ ኮታ ዳይዲና’ ዎይካሞ ‘ኦ ኦጎታር ዳይዲና’ ክያምና ዬኤሳርናኖ፤ ²⁴ዎቲ ክርስቶሲና ሃማይና ፖጋሞን ኤናቤ ዎቲ ባርያሳ ኣፖን ጌያይናና ሃማይና ፖጋሞን ኤና ውታና ኬውታይ፤ እኒ ይቻላያዳና ኤና ካማዻዳናምካሞ ሱዳናንቴ ዬራ ሃሊና ጌጲና ሃምማንቴን ዼስምናቤ ዬራ ሃሚማንግያንዳናም ሃያና ኬያያይ። ²⁵ታ ናንሲ እንታ ዬናንቴ ብራንቴ ጌይዲና።

²⁶“ኣጋታኻ፦ ‘ኦ ኣጋሼ ኖ ዳራሮና ክዶ’ ዬግያ ኬያምና ኦ ኦጎዛራ ዬውትናኖ፤ ‘ኖ ካሼ ኮታር ቆፓሮ ዳይዲና’ ዬግያ ኬያምናኻሞ ኬም ዬኤሳርናኖ፤ ²⁷ጳልቃትኖ ሃዮን ይውታንባራኻ ጳልቃታንቴ ሃዮን ይዋንዛራ ኮሼሽካያግያ፣ ኤዲ ናሶሳ ናኣኖኻሞ ኣጋንታና ኮዳይ። ²⁸ዬር ይጃዳ ራቅ ግዶር ፓይላ ኩፆና ፑጫና ኬፑጫይ።

²⁹“ጋሎን ዋዳና እግናሳ ራስባራ ይሪካ ኣጋዛራ፣ ‘ሃዮኖ ፅፓና ኮፅፓይ፤ ኣርፕኖኻሞ ሮጲማሞ፤ ኤዝናኻሞ ፖላንባራኻ ትርካና ኬትርካይ፤ ፖላንሳ ካንታናኻሞ ፓይላ ጄካና ኬጄካይ።’

²

³⁰“ዋዳን ኦጎኻ ኤዲ ናሶሳ ናእንቶ ጎይ ጳ ፖላንዛራ ሃፓና ሃፓዻይ፤ ቶርስና ፔሮን ዳና ፓይላ ኤፓና ኬኤፓይ፤ ኤዲ ናሶ ካንታንካቤ ጎሺን ጌጶንካቤ ፖላንሳ ሉፕንዛራ ዳኣንቴ ኪኒካ ሃፓና ኬያፓይ፤ ³¹ኤርጎን ኤና ይሳምካሞ ሙራን ፑጋዻንሳ ዬፆን ጌጶን ላማ ክንካ ኖ ንእሳና ክንእሳይ፤ ኬኻሞ ኤና ክሳ ካማዻዳናም ፔንሳ ማራና ኦይድናባራንካ፤ ፖላንሳ ማራ ካላባራ ፖላንሳ ማራ ዋዛራ ፑእሻና ኬፑእሻይ።

³²“ትምርታ ኣጋም ባላሳ ሃቃስካላ ዼስማቴ፤ ኣንትና ክሳ ኮዳዳቴ ኬይናቤ፣ ቃልጶናኻሞ ኬጫግና፣ ዋዳ ኦጋኻ ቦናኖ ዬስክቴ ኮዶን ዼሳና ዬዼሳይ። ³³ኦጎንታ ዬራ እግና ፓይላ ውልም ዬያፕና፣ ኖ ሙልዻፖን ካላ ክሳናዶን ዼሳና ዬዼሳይ።³⁴እንታ ዬናንቴ ጎንዼና እጌያይ፤ ዬራ ፓይላ እግናሳ ሃምማዛራ ኤዲኖ ታን ጋይኖ ኮኖ ማቅማሞ። ³⁵ፔንቤ ፖላንቤ ካያና ኮካያይ፤ ኮዶን እሳ ዼላቅኖ ካይማሞ።³⁶ኮዶን ሮራ ኣጋቤ ሳኣታቤም ባርያ ዎምባሳ ኦባራ ጳ ፖላሮን ዳና ኤርጎን ኤናኻሞ፣ ናሳ ክሳኻሞ ኤዲ ሃውካሞ ዼስማሞ።³⁷ኣና ኤያ ኖሆ ቦንንካ ይያማዳግያ ኤዲ ናሶሳኻሞ ናኣኖ ኣጋንታና ኮዳይ፤ ³⁸ኣና ካይሶን ቶቦሎኖ ኮኒማ ኮሳ ብራሮ ኖሆ ጋግንዛራ ክኣርዳዳ ሮራሳ ዬስካዛራ ኤና እꬅምቴቤ ውጭቴቤ፣ ኬምቴቤ ኪም ኬምስቴቤ ኬዳግያ፤ ³⁹ካይሶን ቶቦሎንሳ ናዴ ኬም ኮሳ ካይሳዛራ ኬዼሳድማግያ፤ ኤዲ ናሶ ክኒናኻሞ ኦጎንታና ኮዳይ።⁴⁰ዋዳ ኣጋኻ ኤዲ ላማ ይሳ ሃምሮና ኬዳይ፤ ኬሳ ካላም ቻና ቻዻይ፤ ዋ ሽዻና ክሽዻይ። ⁴¹ሜ ላማ ዴስምቴና ኬዳይ፤ ኬሳ ካላም ቻና ቻዻይ፤ ዋ ሽዻና ኮሽዻይ።

⁴²“ታ ናንሲ ጌጳ ዬሳ ክናኣያ ሮራ ዬቲ ዬዼስሞንታኻ ፓኻልዻንቴ ካሊማቴ።⁴³ዬራ ክናም ዼስማቴ፤ ኤዲ ይሳ ሞሮካዳ ካላ ሶትንካ ኤያ ዲባሳ ዋዳስ ይንካ ናዻያም እኒ ይዼሳዳና፣ ዻጳንቴ እኒ ካላ ይሳ ኦኖንም ዲባን ጋርዼኻናንቴ ማንካና ክማንካይ። ⁴⁴ኤዲ ናሶኻሞ ሳኣታ ዬዼስማኻና ክናኣይ፤ ኣጋታኻ ዬትካሞ ሮሮ ውል ሼክሚ ዳማቴ።⁴⁵“ታ ናንሲ ዋዳስ ልኪ ሃማኻ ዳኣኖንም ይሳ ኦኖን ኤናናንቴ ክእሜኻናንቴ ኤያ ኦኖን እምባ ይጌጵሳዳ ኤያ ካይስታ ጋዛስቤ ፓኻላስቤ ሃውቴ? ⁴⁶ክሳ ጌጳ ማታቴ ክንና ኤልቅሞና ክሳም ቻንቴ ዋድምቴን ክዳዃ ክዬስካያ ካይስታ ኣጋ ይንናንቴ ፓፅን እንዻዳና፤ ⁴⁷እንታ ዬናንቴ ጎንዼና እጌያይ፤ ኤያ እምባኻሞ ኮይና ይሳ ውልዛራ ኤያ ኣጋም ጌጵሳና ክጌጵሳይ።⁴⁸ኮዶን እኒ ኤያ ካይስታ ኣጋ ኤዲ ዛርቦ ዳንቴ፣ ‘ጌጳ እሳ ይሪካ ንማሞ’ ሃማንቴ፤ ⁴⁹እኒ ኤና ካይስና ዋኒም ዽቴ ክዳናቤ፤ ባርያሞን ኤና ላማኻሞ ክንካ እꬃ ውጫ ሃይቴ ይዳና፤ ⁵⁰ኖ ሮራ ክዼሳድማኻቤ ዋዳስ ክቃባድማቤኻ ጌጳ ክሳ ናዴ፦ ⁵¹ኪም ሱባና ክሱባይ፤ ዴንታን ክሳምካሞ ካይስንሶን ኤና ላማ ክንካና ክያያይ፤ ኦጎታርካሞ ክናንቴ ኤፕቤ ግግሪ ማሳቤና ኮማታይ።

¹ 24.5 ዎይካሞ “መሲህ”

² 24.29 ማትዮስ 10፥22 ፤ዳንኤል 9፥27፤11፥31፤12፥11፤ሉቃስ 17፥31፤ዳንኤል 12፥1፤ራእይ 7፥14፤ሉቃስ 17፥23-24፤ሉቃስ 17፥37፤ኢሳይያስ 13፥10፤ 34፥4፤ ሕዝቅኤል 32፥7፤ኢዩኤል 2፥10፤31፤ 3፥15፤ራእይ 6፥12-13፤ ዳንኤል 7፥13፤ ዘካርያስ 12፥10-14፤ራእይ 1፥7፤ማትዮስ 24፥32 ቦና፦ ፔን ኬኖሮ ሃቃናሳ ይንካ ኮዳዻይኖቤ ጫጋዻይኖቤ ቦናንካና።ዘፕጥረት 6፥5-8፤ ሉቃስ 12፥39-40

Chapter 25

¹“ዋዳን ኦጎኻ ጳ ፖላን ማንግስትኖ ኣንዛን ናና ታጵና ኖና ይሳ ዛይትንካ ሮጳይናም ዬዳንቴ ኡታስም ቾቻናንቴ ውታዳናምና ኮታኻይ። ²ኬግዶርካሞ ኣንዛና ዶጝና ዴምጲና፤ ዶንጝ ኬሳ ፓኻላና፤ ³ኣንዛና ዴምጲናኻሞ ይሳ ኖናም ሶጎና ኬዬዳዶ፤ ዛይቲ ሻብካሞ ዬዳድማሞ። ⁴ኮዶን ኣንዛና ዶጝና ፓኻላና ይሳ ኖና ላማ ክንካ ዛይት ሻብካሞ ቀርምሽካ ዬዲና።⁵ኡታስካሞ ክካፓና፤ ኬኻሞ ኣፕ ኬሳ ኮግንዻዃ ራትዲና።

⁶“ፔኖ ግዶጋልት ኮያማና፣ ‘ኡታስ ንቴና ክዶ፤ ዉታንቴ ቾችማቴ!’ ሃማያ ዬፆ ኤሳርምዲና።

⁷“ዋዳን ኦጎኻካሞ ኣንዛና ፓይላ ዻጳንቴ ኖና ይሳም ግዶር ዛይትን ካንቴ ሼካን ካርስዲና። ⁸ኣንዛና ዴምጵናኻሞ ኣንዛና ፓኻላናግያ፦ ‘ኖና ዎሳ ካያናንቴ ኬዶንታኻ፣ ዎናንቴ ዬሳ ዛይትሮኻ እምማቴ’ ና ኬያማዶ።

⁹“ኮዶን ኣንዛና ፓኻላናኻሞ ማሳንቴ፦ ‘ዛይትና ዎሳ ዳና ዎቤ ዬቤናንቴ ኬዬክሞንታኻ፣ ኤና ዛይትን ሻንሻይናኻላ ቃልቴ ዬናንቴ ሻንማቴ’ ና ኬግያ ኬያማዶ።

¹⁰“ዛይትን ሻናናንቴ ኬሳ ያኣ፣ ኡታስ ናእዲና፤ ኣንዛና ሼካንቴን ካላዳናኻሞ ኬሞን ድግስንዛራ ኡታስ ላማ ክንካ ኣርድዲና፤ ሙልዻፖንካሞ ድፃዽዲና።

¹¹“ኣንዛና ዋኒካሞ ካፓንቴ ናዴ፦ ‘ጌጳዮ! ጌጳዮ! ዎናንቴ ሙልጳፖን ቡልማና’ ክግያ ኬያማዶ።

¹²“ኮዶን ኖ ማሳንቴ፦ ‘እንታ ዬናንቴ ጎንዼና እጌያይ፤ እንታ ዬም ዼስማሞና’ ኬግያ ክያማዶ።

¹³“ታ ናንሲ ሮራቤ ሳኣታቤም ዬዼስሞንታኻ ሼካንቴ ካሊማቴ።¹⁴“ባርያ ማንግስትኖ ኤዲ ካላ ይሳ ካይስናም ግስማንቴ ኮይና ይሳም ኬናንቴ ኤልቅማንቴ ፔ ኣብዛራ ያኣናንቴ ዳሚና ኮታኻይ፤ ¹⁵ኬውልናንቴ ኬሳ ዋቻሞዛራ፣ ካላናንቴ ብራ ታላንት¹ ሃንዻያም ዶጝ፣ ዋናንቴኻሞ ታላንት ላማ፣ ዋናንቴኻሞ ታላንት ካላ እማንቴ ያእዲና። ¹⁶ኤያ ታላትን ዶጝን ቻዳኻሞ ኣጋዛራ ይንካ ካሚ ካርሳንቴ ታላንትና ዶጝናዛራ ታላንት ዶጝና ክኣዽሳዶ፤¹⁷ኤያ ታላንትን ላማን ቻዳኻሞ ታላንት ላማና ክኣዽሳዶ፤ ¹⁸ኮዶን ኤያ ዋ ታላትን ካላን ቻዳ ይሳ ጌጳሳ ታላንታም ኦሎን ኮያንቴ ዱክዲና።

¹⁹“ካይስና እግናሳ ኤያ ጌጳ ዋዳ ጱፅሳ ራስባራ ይያኣዶን ባራኻ ናዴ ይሳ ካይስናናንቴ ኮይና ይእማዳናም ኬንሻናንቴ ዛግዲና። ²⁰ካይስና ግዶርካ ኤያ ታላንትን ዶጝን ቻዳኻሞ፣ ታላንት ኣብ ዶጝ ባኣንቴ ናዴ ክግያ፦ ‘ጌጳዮ፦ ክሼ፦ ታላንትና እዛራ ኤልቅማንቴ ሃያኣዳና ዶጝና፤ እንታ ኬዛራ ታላንት ዶጝ ኣዽስዲናና’ ክያማዶ።

²¹ጌጳ ክሳኻሞ፦ ‘ያ ፃሊና ሃያዶ፤ ያ ካይስታ ፃላና፤ ዬራ ሾላዛራ ጋዛ ሃዶንታኻ ዬር ጌጲዛራና ሃም እጌጵሳይ፤ ሃሳ ጌጳሳ ዋዛንዛራኻሞ ኣርድማና’ ክግያ ክያማዶ።

²²ሃያንቴኻሞ ኤያ ዋ ታላንት ላማን ቻዳካሞ ናዴ ክግያ፦ ‘ጌጳዮ፦ ክሼ፣ እናንቴ ኤልቅማንቴን ሃያኣዳና ታላንት ላማና፤ እንታካሞ ኬዛራ ታላንት ላማ ኣዽስዲና’ ና ክያማዶ።

²³ጌጳ ክሳኻሞ፦ ‘ያ ፃሊና ሃያዶ፤ ያ ካይስታ ፃላና፤ ዬራ ሾላዛራ ጋዛ ሃዶንታኻ ዬር ጌጲዛራና ሃም እጌጵሳይ፤ ሃሳ ጌጳሳ ዋዛንዛራኻሞ ኣርድማ’ ና ክግያ ክያማዶ።

²⁴“ኤያ ታላንት ካላ ቻዳኻሞ ናዴ፦ ‘ጌጳዮ፦ ያ ሃጲያድሞሮኻ ፓታያ፣ ሃይንቅሳድሞሮኻ ፑእሻያ ጋሮ ኤዲ ሃዶንም እንታ ዼስዲና፤ ²⁵ኣጋታኻ እንታ ሃም ኩርትንዽዲና፤ ሃያንቴ ቃልቴ ታላንታ ሃሳም እንታ ኦሎ ኮያንቴ ኪም ዱክዲና፤ ታ ታላንታ ሃሳ ካሼና“ ክግያ ክያማዶ።

²⁶“ጌጳ ክሳኻሞ ክግያ፦ 'ያ ካይሳ ዛርባቤ ዴጋስቤ፣ እጲያድሞሮኻ እፓታንቤ፣ እይንቅሳድሞሮኻ እፑኡሻንቤም ዼሳንቴው ሃዶ? ²⁷ታ እኒ እማታን ዋዳንዛራ ታላንታ እሳም ክኣዻዳና ማላ እያፔኻናንቴ ኤና ብሬን ኦስካይናናንቴ ሃእሜኻናንቴ ዛግሳና ኮዛግሳይ።

²⁸ታ ናንሲ ታላንታም ቻንቴ ኤያ ታላንት ታጵንካ ዳናንቴ እምማቴ፤ ²⁹ኤያ ይንሳ ዳናንቴ ሻባና ሻባዻይ፤ ክናንቴ ጱፃዻዳቴ ያኣና ኮያኣይ፤ ኮዶን ኤያ ይንሳን ይቆልማምካሞ ክሳ ዳስ ካላሲም ክካላንካ ቻና ቻዻይ። ³⁰ካይስታ ዋጋን ቆልማ ኣጋም ኤፕንቤ ግግሪን ማሳንቤ ይዶን ራቅን ፅፓን ጳልባራ ዶንዛራ ቡላንቴ ዻብማቴ’ ና ክያማዶ።³¹“ኤዲ ናሶ ይሳ ጎሺንካ ባርያሳ ኤርጎን ኤና ውልላማ ዪንና፣ ይሳ ብታሞን ቦርኮቶንዛራ ዳርቃና ክዳርቃይ፤ ³²ኤዲኖ ፔ ውል ግዶር ዶኖ ፓይላ ክሳ ዎትሮ ፑጫና ኮፑጫይ፤ ግሽሞን ኤያ እያናም ቁላ ጛሜይና ግዶርካ ክእዳያግያ፣ ኖኻሞ ዛርስን ኮሳ ባክሮ ዛርስንም ዛርስን ዋ ካላንካ እዳና ክእዳይ፤ ³³እያናም ይሳ ምዛቅባራ ዎይሳናክዎይሳይ፣ ቁላ ጛሜይናምካሞ ይሳ ዋርካታባራ ዎይሳና ክዎይሳይ።

³⁴“ዋዳ ኣጋኻ ብታኻሞ ይሳ ምዛቅባራ ዳናግያ ይንታና ክያማይ፦ 'ዬቲ ክና ኣባሳ ይንናንቴን ፓፅን እንዻዳና፤ ንማቴ፤ ፔን ዎዳዻዶሮኻ ካርሳንቴ ዬናንቴ ኣሽካዻዶን ማንግስትንዛራ ኣርድማቴ፤ ³⁵ኦጎኖኻሞ፣ እዳቃዻዃ ዬቲ ኢም እꬅንስዲና፤ እባኻርዻዃ ዬቲ ኢም ውሽዲና፤ቾቻሞን እናኣዃ ዬቲ ኢም ቾችዲና፤ ³⁶ፑርዱንቆ እዳዃ ዬቲ ኢም ክጭዲና፤ እያጃዻዃ ዬቲ ኢም ቶሪዲና፤ ዻክን ኤኖሮጎ እዳዃ ዬቲ ኢም ሼድዲና።’

³⁷“ኤና ጋዛናምካሞ ማሳንቴ ይንታና ክግያ ኬያማይ፦ ‘ጌጳዮ፦ ሃዳቃዻዃ ሃም ሃ ዎእꬅንሳዴ? ዎይካሞ ሃባኻርዻዃ ሃም ሃ ዎውሻዴ? ³⁸ቾቻሞን ሃናኣዃ ሃም ሃ ዎቾቻዴ? ዎይካሞ ፑርዲንቆ ሃዳዃ ሃም ሃ ዎክጫዴ? ³⁹ሃያንቴኻሞ ሃያጀዻዃ ዎይካሞ ሃም ዻኻዻዃ ሃም ሃ ዎኦይሳዴ? ’

⁴⁰“ብታኻሞ ኬናንቴ ይማሳና፦ ‘እንታ ዬናንቴ ጎንዼና እጌያይ፤ እንና ናና ሾልና ክናሳ ካላናንቴ ዬሃያዳና፣ እናንቴ ዬያያዳግያና’ ኬግያ ክያማይ።

⁴¹“ፕርካሞ ዋርካታባራን ዳናግያኻሞ ይንታና ክያማይ፦ ‘ዬቲ ክና ኣሻዻዃን ዳና፤ ዳቡሎስቤ ክሳ ኤርጎን ኤናቤናንቴ ፕጃዻዶን ኖን ካይሞን ላይን ዳንዛራ እካላንካ እድማንቴ ይማቴ፤ ⁴²ኦጎኖኻሞ ሃርቴ፣ እዳቃዻዃ ዬቲ ኢም እꬅንሳዲማሞ፤ እባኻርዻዃ ዬቲ ኢም ውሻዲማሞ። ⁴³ቾቻሞን እናኣዃ ዬቲ ኢም ቾቺንሻዲማሞ፤ ፑርዲንቆ እዳዃ ዬቲ ኢም ክጫዲማሞ፤ እያጃዻዃቤ ኢም ዻኻዻዃቤ ዬቲ ኢም ቃልቴ ሼዳዲማሞ።

⁴⁴ኬኻሞ ማሳንቴ፦ ‘ጌጳዮ፦ ሃዳቃዻዃቤ ዎይካሞ ሃባኻርዻዃቤ፣ ቾቺ ሃዳዃቤ ዎይካሞ ፑርዱንቆቤ፣ ሃያጃዻዃቤ ዎይካሞ ሃም ዻኻዻዃ ሃም ሃፓንቴ ሃ ሃም ዬስካን ዎጋራዴ?’ ና ክግያ ኬያማይ።

⁴⁵ዋዳ ኦጋኻ ኖኻሞ ማሳንቴ፤ ‘እንታ ዬናንቴ ጎንዼና እጌያይ፤ እንና ናና ሾልና ክናሳ ካላናንቴ ዬያያድማኻ፣ እናንቴኻሞ ዬያያዲማግያና’ ኬግያ ክያማይ።

⁴⁶ክናኻሞ ካይሶን ብቶን ላይን ዳይንዛራ ዬኣና ኬያኣይ፤ ኮዶን ኤና ጋዛና ሳዳን ላይን ዳይንዛራ ያኣና ኬያኣይ።”

¹ 25.15 ታላንት ካላ ’’ ዋድማ ኤድ ካላናንቴ ቦን ታጲ ዶጝናንቴ ካሻዻያ ብሬና

Chapter 26

¹ኢየሱስ ዬራ እግናም ጌያንቴ ይቱንሳና፦ ይሳ ታማርናግያ፦ ²“ሮሮ ላማሳ ራስባራ ፋሲካን ባዓልኖ ኮዶንም ዬቲ ዼስዲና፤ ኤዲ ናሶም ዚታዼኻናንቴ ሳስካቴ እማና እንዻይ” ና ኬግያ ክያማዶ።

³ኣጋሳ ራስባራ ኤና ኣይሁድናሳ ዳምብን ኣሽካይናሳ ጋርናቤ ዛርስንሳ ዞንዛናቤ ኤያ ቀያፋ ሃንዻያ ኤና ኣይሁድናሳ ዳምብን ኣሽካይናሳ ጋራ ሞሮሮ ፑጫንቴ፤ ⁴ጎይ ዼሳዽማኻ ኢየሱስም ዬዲሳናንቴቤ ዴስሳናንቴ ክንካ ኦሺዲና። ⁵ኮዶን፣ “ዛርስኖ ጄካን ኮጋሬኻናንቴ በዓል ሮሮ ዳን ኮጋሬ” ሃማንቴና ኬታኻዶ።⁶ኢየሱስ ብታንያ ግዶር ስምኦን ሃንዻያ ኤያ ኣና ሙልካምባንካዳ ኦኖሮጎ ክዳዃ፤ ⁷ሜ ካላ ሻንንሳ ዋቻ ዋኣታም ኣልባስጥሮስ ሃንዻያ ቃርምሻኻ ባኣቴ ናዴ፣ ኖ እꬅምቴ ክዳዃ ክሳ ሜቴንዛራ ካይዲና።

⁸ታማርናኻሞ ኦጎም ይያፓና ኬ ዋጭማንቴ ይንታና ኬያማዶ፦ ''ኮውሊም ሱን ሃርናንቴ ኮም ካይሳዼ? ⁹ዋኣታም ካም ብሬ ዼፕዛራ ሻንሻንቴ ኤና ኩፕናናንቴ እኒ እንዻይንም!’’

¹⁰ኢየሱስ እግናም ዼሳንቴ ይንታና ኬግያ ክያማዶ፦ “ኤስን ኮም ሃርናንቴ ዬጋልንሼ? ና እናንቴ ዬር ፃሊና ኮሃያዶ። ¹¹ኤና ኩፕና ሮሮ ውል ዬላማ ክንካና ኬዳይ፤ ኮዶን እንታ ሮሮ ውል ዬላማ ክንካ ዳማሞ።¹²ና ዋኣቲን እሳ ዛራንዛራ ይንቅሳዳኻ ኢም ዱንክንዛራ ሼክሺዲና፤ ¹³እንታ ዬናንቴ ጎንዼና እጌያይ፤ ና ዬራ ኮያዳኻ ኮም ይንካ ዾቅሳናንቴ መርመርን ፃሊን ኮም ፔና ይንግዶር ጌይዻይናሳ ውል ግዶር ጌያና ጌይዻይ።’’¹⁴ኣጋሳ ራስባራ ታማርና ታጲ ላማና ግዶር ካላ ኣስቆሮንቱ ፔን ጋንታ ይሁዳ ሃንዻያ ኤና ኣይሁድናሳ ዳምብን ኣሽካይናሳ ኤና ጋርናዛራ ቃልቴ፤ ¹⁵ኬግያ “ኪም ዬናንቴ ሳስካቴ ኢምና ዬቲ እናንቴ ሃር ዬእሜና?’’ ና ክያማዶ። ኬኻሞ ክናንቴ ዎርቄን ብሬናም ማካንታም ፓይዳንቴ እምድና። ¹⁶ዋዳስ ኣጋኻ ካርሳንቴ ይሁዳ ኢየሱስም ሳስካቴ እማናንቴ ዋዳ ልኪ ሃማ ዛግቴና ክዶ።¹⁷ባላሽን በዓላሳ ሮራ ካርሳጋላ ታማርና ኢየሱስ ካላ ናዴ፤ “ፋስካን ሃእሤኻናንቴ ሃንታር ሃናንቴ ዎኣሽኬኻናንቴ ሃዛጌ?’’ ሃማንቴና ኬኦይሳዶ።

¹⁸ኖ ኬግያ “ካታማንዛራ ቃልቴ ኤዲ ካላግያ ‘ኣስታማራ፦ “ዋዳኖ እሳ ኮዬስዶንታኻ ፋስካን በዓልን እሳ ታማርና ላማ ኦኖ ሃኖሮጎና እእሳይ’’ ና ክያማዶ’ ሃማንቴ ጌይማቴ።’’ ¹⁹ታማርና ክሳኻሞ ኢየሱስ ይጌያዳ ጎያኻ ፋስካን ዳኣኖን ኣሽክዲና።

²⁰ክእባናናኻሞ ኢየሱስ ይሳ ታማርና ታጲ ላማናላማ ክንካ እꬅማናንቴ ዳርቅዲና። ²¹እꬅምቴኻሞ ዳንቴ ኬግያ፦ “እንታ ዬናንቴ ጎንዼና እጌያይ፤ ዬሳ ካላ ኢም ሳስካቴ እማና ክእማይ’’ ና ክያማዶ።

²²ኬኻሞ ፓይላ ይዳዛራ እልሊ ጃንቴ ካላ ካላኻ ክናንቴ፦ “ጌጳዮ፦ ይንዳ ሙሽ እንታው እዳይ?’’ ና ኬያማዶ።

²³ኖ ማሳንቴ ኬግያ ይንታና ክያማዶ፦ “ኤያ ኢም ሳስካቴ እማያ እላማ ክንካ ሻርቃንሳ ኢሮ ኣኒን ይሳም ኣርሳያ ኣጋ ኖና። ²⁴ኤዲ ናሶ ኣና ክሳ ዬራ ዋርቃትሮኻ ጌይዻዳ ጎያኻ ያኣና ክያኣይ። ኮዶን ኤዲ ናሶም ኤያ ሳስካቴ እማያ ኣጋናንቴ ሃይ! ኤያ ኣጋ እኒ ኣዻዽማ ክሺዻዳና ክናንቴ ባሺና።

²⁵ኪም ሳስካቴን እማያ ይሁዳኻሞ ክግያ፦ “ራቢ፦ ይንዳ ሙሽ እንታው?’’ ና ክያማዶ። ኖኻሞ ክግያ፦ “ያ ሃጌያዳ ልኪና ’’ ና ክያማዶ።

²⁶እꬅምቴ ኬዳዃ ኢየሱስ ባላሻን ቻንቴ ምስካንቴ ቁንፃንቴ ይሳ ታማርና ናንቴ እማንቴ፤ “ችማቴ፣ እꬅማቴ ኮኖ እሳ ዋኖና ’’ ና ኬግያ ክያማዶ።

²⁷ሻርቃንኻሞ ቻንቴ ምስካንቴ ይሳ ታማርናናንቴ እማንቴ ይንታና ክያማዶ፦ “ዬቲ ፑጭ ዬዳዛራ ሻርቃ ኣጋ ግዶርካ ውጭማቴ። ²⁸ኤና ውልሳ ሴሶን ጋርዼኻናንቴ ይንቅማይኖ ኣሽንሾን ማኣስኖ እሳ ኮኖና። ²⁹እንታ ዬናንቴ ጌያና እጌያይ፤ ኣባሳ ማንግስትሮ ዬላማ ክንካ ዴንታ ሃሊካ እሳ ውጫን ሮራ ክሳ ዬስካዛራ ካሃ ካርሳንቴ ዎይንን ኣፒን ኮሮኻ እንታ ውጭማሞ።’’

³⁰ኬ ባርዮን ዋርሳን ዻሳንቴ፤ ዳብረ ዘይት ጌማርታዛራ ውትዲና። ³¹ፕርካሞ ኢየሱስ ኬናንቴ ይንታ ሃማንቴና ክጌያዶ፦ “ ‘ግሽሞን ኤያም እንታ ዻና እዻይ፤ እያናኻሞ ላልማና ኬላልማይ’ ሃማንቴ ኡካዻዶንታኻ፤ ሶታካኻ ዬቲ ፓይላ ኢም ዬዳዻያኻ ሃማንቴ ኢም ጋራንቴ ጎባና ዬጎባይ። ³²ኮዶን እንታ ዴምጲንባራ እዻጲና ዬም ብራንቴ ገሊላዛራ ያኣና እያኣይ።’’

³³ጴጥሮስካሞ ክግያ ማሳንቴ፤ “ኤና ዋኒ ሃም ዬዳዻያኻ ሃማንቴ ሃም ጋራንቴ ኬጎብና እንታ ካለካሞ ሃም ጋራንቴ ጎብማሞ’’ ና ክያማዶ።

³⁴ኢየሱስካሞ ክግያ፦ “እንታ ሃናንቴ ጎንዼና እጌያይ፤ ሶታ ካሮ ኣኻራ ባቻስ ክኤልማሳ ብራሮ እይ ማካምግያ 'እንታ ኪም ዼስማሞ' ሃማንቴ ጌያና ሃጌያይ’’ ና ክያማዶ።

³⁵ኮዶን ጴጥሮስ ክግያ፦ “ሃላማ ክንካ ዴምጲዳና ኮዛግሳያዳናኻሞ እንታ ሃም ጋራንቴ ካላኻሞ ጎብማሞ’’ ና ክያማዶ፤ ታማርና ዋኒኻሞ ፓይላ ኣጋንታና ኬያማዶ።³⁶ኣጋሳ ራስባራ ኢየሱስ ኬላማ ክንካ ራቃ ጌቴሰማኒ ሃንዻያዛራ ያእዲና፤ ይሳ ታማርናግያኻሞ፣ “እንታ ኦ ኦጎታ ቃልቴ እምስክና ዬቲ ኮታር ዳርቅማቴ’’ ና ክያማዶ። ³⁷ይላማኻሞ ክንካ ጴጥሮስቤ ዘብድዮስ ናና ላማ ውልቤም ኣንሳንቴ ቃልቴ እልል ጃንቤ ቃቦቤ ካርስዲና። ³⁸ሃያንቴኻሞ “እሳ ሳዳኖ እሳ ጃዛራ እልል ጃይዲና፤ እላማ ክንካ ዋቻዻንቴ ምስክቴ ኮታር ካፕማቴ’’ ና ኬግያ ክያማዶ።

³⁹ሾሊ ያኣግያ ሃያንቴ ዎትንካ ይሳ ፔንም ኡካንቴ፤ “ኣባዮ፣ ሃናሻዳና ጋላኻ እካላንካ ክሳጌ፤ ኮዶን እንታ እዛጋያ ግያ ጋራንቴ ቃባ ሃንታግያ ኮዴ’’ ሃማንቴና ክምስካዶ።

⁴⁰ሃያንቴኻሞ ማታቴ ይሳ ታማርናዛራ ክንና ኬ ፓይላ ራታንቴ ኬዳዃና ክዬስካዶ፤ ጴጥሮስ ግያኻሞ ይንታና ክያማዶ፦ “ታ እላማ ክንካ ሳኣት ካላናንቴ ዋቻዻንቴ ምስካዻያ ዬም ባሽዲው? ⁴¹ታናንሲ ጋሎንዛራ ኣርዳን ጋራናንቴ ዎቻዻንቴ ምስክማቴ፤ ኡሳ ሼክሚና፤ ይያማን ዋስ ክሳ ቃጂና።

⁴²ፕርኻሞ እያ ላንሳም ቃልቴ፤ “ኣባ፣ ካ ጋላ እም ዬስክማን ሳግማስ ክዳና፤ ኦጎኻሞ ቃባ ሃንታ ክያምሜ’’ ሃማንቴ ምስክዲና።

⁴³ፕርካሞ ማታቴ ክንና ኣፕ ኬሳ ኮግንዿዃ ዎዻንቴ ኬዳዃና ክያፓዶ። 44 ፕርካሞ ኬም ጋራንቴ ማታቴ ቃልቴ ምስካ እኒብራን ይምስካዳም እያ ማክንሳም ምስክዲና።

⁴⁵ሃያንቴኻሞ ይሳ ታማርናዛራ ማታቴ ናዴ ይንታና ክያማዶ፦ “ታኻሞ ዬቲ ዎዻንቴው ዬዶ? ታ ናንሲ ሳኣቲኖ ዬስክዲና፤ ኤዲ ናሶም ሴሶን ኤና ኣኒሮ ሳስካቴ እማና እንዻይ፤ ⁴⁶ዻጲማቴ! ዎኤ፤ ኢም ሳስካቴ እማያ ኤያ ንቴና ክዶ።⁴⁷ኣኻራ ጌይቴ ክቡልማ ታማርና ታጲ ላማናሳ ካላ ይሁዳ ናእዲና፤ ኤና ኤና ኣይሁድናሳ ዳምብን ኣሽካይናሳ ጋርናቤ ዛርስንሳ ዞንዛናቤ ይኒእሳዳና ቢላባቻንቤ ቁራንቤ ባኣንቴን ዳና ኤና ዹፂና ክላማን ዳና። ⁴⁸ይሁዳኻሞ ኤና ናንቴ፣ “ኤያ እንታ እሱንቃያ ኣጋ ኖና፤ ኪም ዬዲማቴ” ሃማንቴ ክጌያዶንታኻ፤⁴⁹ኖ ኢየሱስዛራ ናዴ፦ “ራቢ፣ ፃልኖ ሃናንቴ ኮዴ” ሃማንቴ ኪም ሱንቅዲና።

⁵⁰ኢየሱስኻሞ ክግያ፦ “እያርያ፣ ዬራ ይናንቴ ሃናኣዳም ሃይማ” ና ክያማዶ። ዋዳስ ኣጋኻ ኤናኻ ኢየሱስም ዬዳንቴ ዻክዲና።⁵¹ኤና ኢየሱስ ላማ ዳና ግዶር ካላ ኣን ይሳም ይእሳንቴ ቢላባቻን ጉቻንቴ ኤና ኣይሁድናሳ ዳምብን ኣሽካይናሳ ጌጳሳ ካይስታም ጫራንቴ ክሳ ቃሞን ታክዲና። ⁵²ኢየሱስካሞ ክግያ ይንታና ክያማዶ፦ “ቢላባቻን ሃሳም ኮሳ ኦኖንዛራ ማሳቴ ኣርስማ፤ ኤና ቢላባቻን ጉቻይና ቢላባቻንካና ኬካያይ። ⁵³እንታ ኣባም ኦይሳዻን እቻልማግያቤ ኖኻሞ እናንቴ ሳራዊትን ራቅ ታጲ ላማን ቡካዶንካላ ሳግን ኤርጎን ኤናም እናንቴ ክንእስማግያው ሃኻላ ኮታኻይ? ⁵⁴እኒ ኦጎንታ ኮዳያዳና ዬራ ዋርቃትን ጋዛንሳ ሃምማና ኬያማይ ሃንዻዳና ሃስ ኬያምሜ?”

⁵⁵ዋዳ ኣጋኻ ኢየሱስ ዛርስንግያ ይንታና ክያማዶ፦ “ቃው ኤዲ ዬዳያግያ ቢላባቻንቤ ቁራንቤም ባኣንቴ ኢም ዬዶታው ዬናኣዶ? ሮሮ ውል ባርዮን ኦኖሮጎ ዳርቃንቴ እታማርሳን ዋዳንካ ዬቲ እም ዬዳዲምናይ፤ ⁵⁶ኮዶን ዬራ ክና ፓይላ ይንካ ኬያማዳ ኤና ባርያሳ ኣፖን ጌያይና ዋርቃትን ጋዛሮኻ ዬራ ኬጌያዳና ጎንዼ ኮማቴኻናንቴና።” ዋዳ ኣጋኻ ታማርና ፓይላ ኪም ይዻር ጋራንቴ ላሊሚዲና።⁵⁷ዋዳ ኣጋኻ ኢየሱስም ኤና ዬዳዳናኻሞ ኤና ሙሴ ዳምብን ታማርሳይናቤ ዛርስንሳ ዞንዛናቤ ይንግዶር ይቡካዶንዛራ ኤያ ኤና ኣይሁድናሳ ዳምብን ኣሽካይናሳ ጌጳ ቃያፋዛራ ኣንሳዽዲና። ⁵⁸ኮዶን ጴጥሮስ ፔጌኻ ኤና ኣይሁድናሳ ዳምብን ኣሽካይናሳ ጌጳ ሞሮንዛራ ኪም ጫግቴና ክዶ፤ ሞሮንሳ እንዛራ ኣርዳንቴ ዬራሳ ቱንስናም ሼዳናንቴ ዛበኛና ላማ ክንካ ዳርቅዲና።

⁵⁹ዋዳ ኣጋኻ ኤና ኣይሁድናሳ ዳምብን ኣሽካይናሳ ኤና ጋርናቤ ኣይሁድናሳ ኤና ብቶን ታኻይናቤ ኢየሱስም ዴስሳናንቴ ፖጋሞኻ ኤዲ ክዛራ ማኛሞ ዎያያና ኬዛጋይ። ⁶⁰ኮዶን ማኚና ጱፅና ፖጋሞን ጋይና ኪም ኬዻብንሻዲማታኻ፤ ቱንስሮ ኤዲ ላማ ናዴ፦ ⁶¹“ኤያ ካ ‘እንታ ባርዮን ኦኖንም ኮሳንቴ፣ ሮሮ ማካምንሳ ኢሮጎ ማሳንቴ ኣሽካና እኣሽካይ’ ሃምዲና” ሃማንቴና ኬጌያዶ።⁶²ዋዳስ ኣጋኻ ኤና ኣይሁድናሳ ዳምብን ኣሽካይናሳ ጌጳ ዻጳንቴ ክግያ፦ “ኤና ክናሳ ሃም ዬራ ይንካ ኬዻብንሻይና ክና ውልናንቴ ኣፖ ሃማሳያ ቆላዮው?” ክያማዶ። ⁶³ኮዶን ኢየሱስ ኣፖ ማሳዲማሞ።

ኤና ኣይሁድናሳ ዳምብን ኣሽካይናሳ ጌጳ ክግያ፦ “ባርያ ላይን ዳያ ናብንካ ኣሽንሽማ፤ ያ ባርያ ናሳ ክርስቶስ ሃዳና ዎናንቴ ጌይማ” ና ክያማዶ።

⁶⁴ኢየሱስ ክግያ፦ “ያ ልኪ ጌይዲና፤ ኮዶን ዬውልናንቴ እጌያይ፤ ብራዛራ ኤዲ ናሶ ባርያ ካንታስሳ ምዛቅባራ ዳርቃንቴ ፖላን ሉፕንሳ ጳባራ ዳንቴ ክንና ሃፓና ዬያፓይ” ና ክያማዶ።⁶⁵ዋዳስ ኣጋኻ ኤና ኣይሁድናሳ ዳምብን ኣሽካይናሳ ጌጳ ኣፓላን ይሳም ሃኣሳንቴ፤ “ኖ ባርያም እሪድና፤ ካሳ ጳባራ ማኚ ኣብ ሃሳማ ክካላ ዎዛጌ? ባርያዛራ እሪሞ ዼላቅ ክጌያዶንም ዬቲህ ኤሳርዲና። ⁶⁶ታ ዬቲ ሃር ሃማንቴ ዬጌዬ” ና ክያማዶ። ኬኻሞ “ክጄኻናንቴ ዛግሳና ኮዛግሳይ!” ሃማንቴና ኬማሳዶ።⁶⁷ዋዳስ ኣጋኻ ኤና ክሳ ዎትሮ ፓፂን ማማ፣ ኪም ፆቅዲና፤ ዋኒካሞ ኪም ጫኣቴ፤ ⁶⁸“ካ ክርስቶስ፣ ሃም ዻዳ ሃውቴ? ዬራ ሃምማዳናም ይንዳ ዎናንቴ ጌይማ” ና ክግያ ኬያማዶ።⁶⁹ኣጋሳ ራስባራ ጴጥሮስካሞ ኤና ኣይሁድናሳ ዳምብን ኣሽካይናሳ ጌጳ ሞሮንሳ ኢሮ ዳርቃንቴ ክዳዃ፤ ሜ ካይሲ ካላ ክካላ ናዴ፤ “ያኻሞ ገልላ ጋንታ ኢየሱስ ላማ ክንካና ሃዶ” ና ክግያ ኮያማዶ።

⁷⁰ኮዶን ኖ፣ “ያ ሃጌያን ኦጎም እንታ ዼስማሞ” ሃማንቴ ኤና ውልሳ ዎትሮ ዜርምዲና።

⁷¹ኖ ሙልዻፖንዛራ ክይካ ካይሲኖ ዋ ኪም ሃፓንቴ ኤና ኦጎታር ዳናግያ፤ “ኤያ ካ ናዝሬት ጋንታ ኢየሱስ ላማ ክንካና ክዶ” ና ኮያማዶ።

⁷²ኖኻሞ ኣሽንሻንቴ፦ “ኤያ ኣጋም እንታ ዼስማሞ” ሃማንቴ ፕርካሞ ዜርምዲና።

⁷³ዋዳ ቶኻሳ ራስባራ ኤና ኦጎታር ዎያንቴን ዳናኻሞ ጴጥሮስ ካላ ናዴ ክግያ፤ “ሃሳ ዼላቅካ ሃዛራ ኬንሻና ኬንሻዻይ፤ ያኻሞ ኬግዶር ዋና” ና ኬያማዶ።

⁷⁴ኖኻሞ ኣሽንሻንቴ ዪም ኣሽቴ ኬግያ፦ “እንታ ኤያ ኣጋም ዼስማሞ” ና ክያማዶ። ኣጋዛራ ባቻ ኤሊዲና። ⁷⁵ዋዳስ ኣጋኻ ጴጥሮስ ኢየሱስ ክግያ፦ “ኣኻራ ባቻ ኮኤሊማ፤ ያ ኢም ‘እንታ ኪም ዼሰማሞ’ ሃማንቴ እይ ማካም ዜርማና ሃዜርማይ” ክያማዳም ጶቅሳንቴ ጳልንዛራ ውታንቴ ጌጲ ኤፕዲና።

Chapter 27

¹ቡሪን ኤና ኣይሁድናሳ ዳምብን ኣሽካይናሳ ጋርናቤ ዛርስንሳ ዞንዛናቤ ኢየሱስም ጎያ ይንካ ይዴሳያም ክንካ ሃሳውዲና። ²ኪም ዻኻንቴ ኣንሳቴ ቃልቴ ብታ ጲላጦስናንቴ ሳስካቴ እምዲና።

³ኪም ሳስካቴ እማዳ ይሁዳ ኢየሱስዛራ ዻባሞን ካዻዶንም ይያፓና፦ ዬራ ይየዳናንቴ እልል ጃይዲና፤ ዎርቄን ብሬና ማካንታምና ይቻዳናም ኤና ኣይሁድናሳ ዳምብን ኣሽካይናሳ ጋርናቤ ዛርስንሳ ዞንዛናቤናንቴ ማሳቴ እማንቴ፤ ⁴“ኤዲ ሴሶ ቆልማም ሳስካቴ ኢማዳኻ እንታ ጌጲ ሴስዲና” ና ክያማዶ። ኬኻሞ ክግያ፦ “ዎም ኦጎታር ዬር ኣርሳያ ቆልማሞ፤ ኦጎኖ ሃሳ ሜቴ ጋንቲና” ና ኬያማዶ።

⁵ሃያንቴኻሞ ይሁዳ ብሬናም ባርዮን ኦኖሮጎ ይንቅሳንቴ ውታንቴ ቃልቴ ዪም ጩቃቴ ዴስዲና።

⁶ኤና ኣይሁድናሳ ዳምብን ኣሽካይናሳ ጋርና ብሬናም ቻንቴ፦ “ማኣስ ባዛ ኬዶንታኻ ኮይና ዋኒዛራ ዎኬኻናንቴ ዛስክማሞና“ ኬያማዶ። ⁷ክንካ ሃሳዋንቴኻሞ ኤና ቾችናናንቴ ዱኪ ራቅ ኮዴኻናንቴ ብሬናኻ ኤያ ዳን ኣሽካያ ሃምንምና ኬሻናዶ። ⁸ታ ናንሲ ራቃ ኣጋም ላይ ካዛራ “ማኣስ ፔ” ሃማንቴና ግስንዻይ።⁹ኦጎንታ ኮማታዶኖ ኣና ኤያ ባርያሳ ኣፖን ጌያያ ኤርምያስሳ ጌይዻዶኖ ጎንዼ ማትዲና፤ ኖ ይንታ ሃማንቴና ክጌያዶ፦ “ክናንቴ ካሺ ኮዴኻናንቴ እስራኤል ናናሳ ዎርቄን ብሬና ማካንታምና ኬጌያዳናም ኬ ቻይዲና፤ ¹⁰ባርያሳ እናንቴ ጌይዻዳ ጎያኻ ኤያ ዳን ኣሽካያሳ ሃምን ናንቴ ኬ ካሽዲና።”¹¹ዋዳን ኣጋኻ ኢየሱስ ኤያ ፔንሳ ብታሳ ዎትሮ ዎይዲና፤ ፔንሳ ብታኻሞ፦ “ያ ኣይሁድናሳ ብታው?” ሃማንቴና ክካላ ክኦይሳዶ። ኢየሱስካሞ፦ “ያ ሃጌያዳግያ ኣጋንታና” ሃማንቴና ክናንቴ ክማሳዶ። ¹²ኮዶን ኤና ኣይሁድናሳ ዳምብን ኣሽካይናሳ ጋራናቤ ዞንዛናቤ ኪም ኬዻብንሻን ኖ ኣፖ ካላኻሞ ማሳዲማሞ፤ ¹³ዋዳስ ኣጋኻ ጲላጦስ ክግያ፦ “ሃሳ ዬርን ጱፅን ኬጌያይን ኮም ያ ኤሳራዬው?” ና ክያማዶ። ¹⁴ኮዶን ፔንሳ ብታናንቴ ካልሎን ዬር ዋና ኮሳ ማታዛራ ዻባሞን ኦጎ ውል ክዛራ ካዻንሳ ካላናንቴኻሞ ኖ ክናንቴ ዬር ጌያዲማሞ።¹⁵ዛርስኖ ፓሲካ ባኣልንካ ኬናንቴ ቡልዼኻናንቴ ዻክን ኤያ ኬኦይሳያም ቡልዻያ ኤያ ፔንሳ ብታሳ ዳምቢ ዳይዲና። ¹⁶ዋዳን ኦጎኻ ጋሮንካ ዼሳዻዳ ዻክሮን ዳ ባርባን ሃንዻያ ኤዲ ካላ ዳይዲና።¹⁷ጲላጦስካሞ ዛርስኖ ኮፑጫና ኬግያ፦ “ባርባንቤ ክርስቶስ ሃንዻያ ኢየሱስቤሳ ሃውም ዬናንቴ እቡሌኻናንቴ ዬዛጌ?” ና ክያማዶ። ¹⁸ጲላጦስ ይንታ ሃማንቴ ክኦይሳዶኖ ኬ ኪም ቶዛዻንቴ ሳስካቴ ክናንቴ ኬእማዶንም ይዼሳዶንታኻና። ¹⁹ኖ ብቶን ቦርኮቶንዛራ ዳርቃንቴ ክዳዃ ሜኖ ክሳ፣ “ኤያ ኣጋኻ ሃማንቴ እንታ ኒይ ሃይማኻ ጌጲ እጋላዶንታኻ፤ ኤያ ሴሶን ቆልማ ኣጋዛራ ዬር ዛርቦ ካላኻሞ ሃይናኖ” ሃማያ ኤዲካ ኣፖ ንእስዲና።²⁰ኮዶን ባርባንም ኬናንቴ ቡልዼኻናንቴቤ፣ ኢየሱስም ዴሳዼኻናንቴ ዛርስኖ ብታም ኮምስከኻናንቴ፣ ኤና ኣይሁድናሳ ዳምብን ኣሽካይናሳ ጋርናቤ ዞንዛናቤ ኬም ኪሊቴና ኬዶ። ²¹ፔንሳ ብታኻሞ ኬኻላ፦ “ኬላማ ግዶርካ ሃውም ዬናንቴ እቡሌ?” ሃማንቴና ክኦይሳዶ። ኬኻሞ “ባርባንም!” ሃማንቴና ክናንቴ ኬማሳዶ። ²²ጲላጦስካሞ ኬኻላ፣ “ኤያ ክርስቶስ ሃንዻያ ኢየሱስም ታ ሃስ እያዬ?” ሃማንቴና ክኣይሳዶ። ኬ ፓይላ ይዳዛራ “ኪም ዚታዼ!” ና ኬያማዶ።²³ጲላጦስካሞ “ሃርናንቴ? ሃርቴ ዛርባ ክኣሽካዳ?” ሃማንቴ ኬኻላ ኦይስዲና። ኮዶን “ኪም ዚታዼ!” ሃማንቴ ካልሎን ኬእላትዲና። ²⁴ጲላጦስ ዴንታ ኬሳ ዼላቅ ሙላሳ ኦባራ ዬራ ካ ዋጋ ኮቆልሞን ዼሳንቴ፤ “እንታ ኤያ ካሳ ማኣስሮኻ ጫራጚና፤ ታ ናንሲ ዬራ ኣጋ ዬሳ ሜቴ ጋንቲና” ሃማንቴ ኑንቆ ባኣሳንቴ ዛርስንሳ ዎትሮ ይሳ ኣኒም ሻይዲና።²⁵ዛርስኖ ፓይላ፣ “ማኣስኖ ክሳ ዎቤ ዎሳ ናናቤዛራ ኮዴ” ሃማንቴ ማስዲና። ²⁶ዋዳ ኣጋኻ ባርባንም ኬናንቴ ቡልዲና፤ ኢየሱስም ዻይሳንቴ ዚታዼኻናንቴ ሳስካቴ እምዲና።²⁷ኣጋሳ ራስባራ ፔንሳ ብታሳ ዎታደርና ኢየሱስም ብታ ኦኖንዛራ ኣንስዲና፤ ሳራዊቲናምካሞ ፓይላ ክዛራ ኬ ፑእሽዲና። ²⁸ኣፓላን ክሳም ቡላንቴ ኣፓላ ኣብ ዛዊ ኪም ኬኣርስስዲና። ²⁹ኡኩሚን ጋሊን ቆጴግያ ኣሽካንቴ ክሳ ሜቴሮጎ ዎዳንቴ፤ ኣና ክሳ ምዛቃዛራ ባልጉዳን ሴጋን ዬድሳንቴ፤ ክሳ ዎትሮ ኮምፓርሳንቴ፤ “ኣይሁድና ብታ፣ ፃሊኖ ሃናንቴ ኮዴ” ሃማንቴና ኪም ኬቦዋዶ።³⁰ፓጺንካሞ ክዛራ ማማንቴ፤ ባልጉዳን ሴጋስም ክካላ ቻንቴ ሜቴ ክሳም ይንካ ማሶኻ ማሶኻና ኬዻዶ። ³¹ኬ ኪም ኣጋንታ ቦዋንቴ ራስባራ ኣፓላን ዛዎንም ክካላንካ ቡላንቴ፤ ኣፓላ ክንታም ኪም ኣርስሳንቴ ዚታናንቴ ኣንሳቴ ያእዲና።³²ኪም ኣንሳቴ ኬይካኻሞ ስምኦን ሃማንቴ ግስንዻያ ቃሬና ፔን ኤዲ ካላም ሃፓንቴ ኢየሱስሳ መስቀልን ክቤኤኻናንቴ ኪም ኬ እሽክንሽዲና። ³³“ራቃ ሜቴንሳ ጉሳ” ሃማንቴን ግስንዻያ ጎልጎታ ራቃም ኬ ይዬስካና፤ ³⁴ጭሺንላማ ዎይንን ዝኣን ዎርሳዻዶንም ክውጬኻናንቴ ኬ ክናንቴ እምዲና፤ ኮዶን ኖ ሱታንቴ ውጫናንቴ ዛጋዲማሞ።³⁵ኬ ኪም ዝታንቴኻሞ ራስባራ ኣፓላን ክሳም ቡኪ ዻባንቴ ኬ ካሽምዲና። ³⁶ኦጎታር ዳርቃንቴ ዻቃኒቴና ኬዶ፤ ክሳ ሜቴባራኻሞ፦ ³⁷“ካ ኣይሁድናሳ ብታ ዬሱሲ” ና ሃማያ ይንካ ኪም ዚታዻዳም ዻዋያ ዋርቃት ኡካንቴ ኬ ዚቲዲና።³⁸ቃው ኤዲ ላማም ካላም ክሳ ምዛቅባራ ዋም ክሳ ዋርካታባራ ሃያንቴ ክላማ ክንካ ዚታዽዲና። ³⁹ኤዲኖ ጎይን ሳጋይኖ ፓይላ እሪሞ ጱፅ እሪምቴ፤ ይሳ ሜቴ ጁግቴ፤ ⁴⁰ክግያ፦ “ያ ኤያ ካ ባርዮን ኦኖንም ኮሳንቴ፤ ሮሮ ማካንሳ ኢር ማሳንቴ ኣሽካያ፤ ይንዳ ሃም ዻኣሽማ፤ ባርያ ናሳ ሃዳና ይንዳ መስቀልንባራንካ ሃንችማ” ሃምቴና ኬዶ።⁴¹ኤናኣይሁድናሳ ዳምብን ኣሽካይናሳ ጋርናኻሞ ኤና ሙሴ ዳምብን ታማርሳይናቤ ዞንዛናቤ ላማ ክንካ ማታንቴ ኪም ቦውቴ ይንታ ሃምቴና ኬዶ፦ ⁴²“ኖ ኤና ዋኒም ዻኣሽዲና፤ ኮዶን ዪም ዻኣሻዻን ቻልማሞ፤ እስራኤልናሳ ብቲ ይዳና ይንዳ ታ መስቀልንባራ ክያንቼ፤ ዎቲካሞ ክንካ ኣምናና ዎኣምናይ።⁴³ኖ ባርያዛራ ቃሞ ቁንፁዲና፤ ‘እንታ ባርያ ናሳና’ ክያማዶንታኻ፣ ይንዳ ኪም ይናሻያዳና ታ ኪም ክዻኣሼ።” ⁴⁴ክላማን ዚታዻዳና ቃው ኤናኻሞ ኦጎንታ እሪሞ ጱፅካ ኪም እሪቴና ኬዶ።⁴⁵ሮሮንሳ ሳኣት ላኻ ካርሳንቴ ሳኣት ሳልዛራ ፔኖ ውል ሶትዲና። ⁴⁶ሳኣት ሳል ኮማታና፣ ኢየሱስ ይሳ ቆርጪም ዼግ ሃያንቴ “ኤሎሄ! ኤሎሄ! ላማ ሳባቅታኒ?” ሃማንቴ እላትዲና። ኦጎኖኻሞ “ባርያ እሳ፣ ባርያ እሳ፣ ሃርናንቴ ኢም ሃጋራዴና” ሃንዻዶ።

⁴⁷ኤና ኦጎታር ዎያንቴን ዳና ግዶር ዋኒ እላቲን ክሳም ኤሳራንቴ፤ “ኖ ኤልያስም ግስምቴና ክዶ” ና ኬያማዶ።

⁴⁸ኣጋዛራ ኬግዶር ካላ ጎብቴ ቃልቴ ፕራሽ ሾሊ ቻንቴ ዎይንን ዝኣን ጋኣዶሮ ኣርሳንቴ ባልጉዳ ሃቃሳ ብራሮጎ ሃያንቴ ኖ ክውጬኻናንቴ ክሳ ኣፖዛራ ባእዲና። ⁴⁹ኮዶን ኤና ዋኒ ይጌይና፤ “ኪም ጋርማቴ፤ ይንዳ ኤልያስ ናዴ ኪም ክዻኣሻያም ዎሼዴ” ና ኬያማዶ።

⁵⁰ኢየሱስ ፕርካሞ ይሳ ቆርጪም ዼግ ሃያንቴ እላታንቴ ኡስን ይሳ ሳስካቴ እምዲና።⁵¹ዋዳስ ኣጋኻ ባርዮን ኦኖንሳ ኣፓላኖ ቆፓን ጫራጝን ክጫዶኖ ጳኻ ቻንቴ ቾ ቱንስንዛራ ራቅ ላማ ሃእዲና። ፔኖኻሞ ዝግምዲና፤ ላይታናኻሞ ጳቅዲና። ⁵²ዱክናኻሞ ቡልምዲና፤ ኤና ጫራጝና ራታዳና ጱፅናኻሞ ዱክንባራኻ ዻጲዲና፤ ⁵³ኢየሱስ ዴምጲንባራኻ ክዻጳዃ ራስባራ ዱክና ግዶርካ ውታንቴ ካታማን ጫራጝንዛራ ኣርዳንቴ ኤዲን ጱፅንናንቴ ሃፕንዽዲና።

⁵⁴ኤያ ዎታደርና ማቶናሳ ጋራቤ ኤና ክላማ ኢየሱስም ዻቃንቴን ዳና ፔኖ ኮዝግማዶንቤ ዬራ ሃማዳናቤ ይያፓና ጌጲ ኩርትንዻንቴ፣ “ኤያ ካ ጎንዼምባ ባርያ ናሳና“ ና ኬያማዶ። ⁵⁵ገሊላባራንካ ናኣዳና ኢየሱስናንቴ ዬራ ዛግሳይናም ኣሽካናንቴ ሜና ኪም ጫጋዳና ጱፅና ፔጌ ዳንቴ ዬራ ሃሚቴን ዳናም ሼዲቴና ኬዶ። ⁵⁶ኬግዶርካሞ መግዳላ ፔን ጋይኖ ማርያምቤ፣ ያዕቆብቤ ዮሴፍቤ እንዳኖ ማሪያምቤ ሃያንቴ ዘብዲዮስ ናና እንዳኖኻሞ ዳይዲና።⁵⁷ኮእባናናኻሞ ዮሴፍ ሃንጳያ ኤዲ ዎዲሞ ካላ ኣርማትያባራ ናእዲና፤ ኖኻሞ ኢየሱስሳ ታማሪና። ⁵⁸ኖኻሞ ጲላጦስካላ ናዴ ኢየሱስሳ ዋኒም ምስክዲና፤ ጲላጣስካሞ ክናንቴ እንዼኻናንቴ ኤናናንቴ ጌይዲና።⁵⁹ዮሴፍካሞ ዋን ክሳም ቻንቴ ኣፓላ ጫንቃል ላማኻ ኪም ሳርዲና። ⁶⁰ኖኻሞ ይናንቴ ሃማንቴ ላይታሮኻ ዱክን ይኮይሳዶሮጎ ዎዲዲና። ሃያንቴ ሱንን ጌጶንካ ዱክንሳ ኣፖን ሹፓንቴ ያእዲና። ⁶¹ዋዳን ኦጎኻ መግዳላ ፔን ጋይኖ ማርያምቤ ማርያም ዋቤኻሞ ዱክንካ ልኪ ዳርቃንቴና ኬዶ።⁶²ኤና ባኣልንናንቴ ኬሼካያ ሮራሳ ዋጋላሞን ኤና ኣይሁድናሳ ዳምብን ኣሽካይናሳ ጋርናቤ ፓራስ ኤናቤ ጲላጦስካላ ፑጫንቴ ክግያ፦ ⁶³“ጌጳ፦ ሱዲማን ኤያ ኣጋ ኣና ሳዳንካ ይዶን ዋዳንካ፣ ‘ሮራ ማካንሳ ራስባራ ዴምጲንባራ ዻጳና እዻጳይ’ ክያማዶንም ዎቲ ዾቅስዲና። ⁶⁴ኣጋታኻ ታማርና ክሳ ኪም ዱክንባራኻ ዲባንቴ ዛርስንግያ 'ዴምጲንባራ ኖ ዻጲዲና' ሃማንቴ ጌያን ኬጋሬኻናንቴ ዱክንም ሮራ ማክንሳዛራ ኤዲ ዻቃናያ ዎናንቴ ገይማ፤ ኣጋንታ ሃይዻዲምና ሴሳ ብራስካላ ካርናስ ጋፂና ክዳይ” ና ኬያማዶ።⁶⁵ጲላጦስካሞ ኬግያ ይጌይና፦ “ኤና ዬና ዻቃናይና ዳይዲና፤ ቃልቴ ጎያ ዬዼሳዳኻ ዻቃንስማቴ” ና ክያማዶ። ⁶⁶ኬኻሞ ቃልቴ ዱክንዛራ ማይታም ዻንቴ ዻቅማ ኤድ ዎይስዲና።

Chapter 28

¹ኡኩንሳን ሮራ ክሳጋዃ ራስባራ፣ ሳምንታሳ ሮራ ካርሳጋላ ቡሪ ዋዳ ሶፁማ ኣፖ መግዳላ ፔን ጋይኖ ማርያምቤ ማርያም ዋቤ ዱክን ሼዶታ ያእዲና።

²ዼሳዽማ ፔኖ ጌጲ ዝግምዲና፣ ጌጳሳ ኤርጎን ኤያ ፖላንባራ ሃንቻንቴ ዱክንዛራ ናዴ ዱክንሳ ኣፖን ሱንን ሹፓዶንም ውንኩርሳንቴ ዛራን ዳርቅዲና።³ኤርጎን ኤያሳ ብሽኖኻሞ ጳልቃትግያና ኮጳልቃታይ፤ ኣፓላኖ ክሳኻሞ ሺክን ዶቦግያ ጫውሊና ኮዶ። ⁴ዻቅማን ኤናኻሞ ኤርጎን ኤያም ይኩርቲንዻዶን ናንቴ ግባዚዲና፤ ኤዲ ጃዳግያ ማቲዲና።

⁵ኤርጎን ኤያኻሞ ሜናግያ ይንታና ክያማዶ፦ “ዬኩርትንዽናኖ፤ ዚታዻዳ ኢየሱስም ዬዛጋይንም እንታ ዼስዲና። ⁶ኖ ኮታር ቆልማሞ፤ ይጌያዳግያ ዻጲዲና፤ ናዴ ይንግዶር ክዎዻዳ ራቃም ሼዲማቴ። ⁷ይሪካ ቃልቴ ታማርና ክሳግያ፤ ‘ኖ ዴምጲንባራ ዻጲዲና፤ ዬምካሞ ብራንቴ ገሊላዛራ ያኣና ክያኣይ፤ ኦጎታር ኪም ሃፓና ዬያፓይ' ሃማንቴ ጌይማቴ። ታ ናንሲ እንታ ዬናንቴ ጌይዲና!”

⁸ሜናኻሞ ኩርታሞቤ ዋዛ ጌጲቤኻ ማታንቴ ታማርና ክሳ ናንቴ ጌዮታ ጎባኻ ዱክን ራቅንም ጋራንቴ ያእዲና። ⁹ኣጋዛራ ኢየሱስ ኬም ሃፓንቴ “ፃልኖ ዬናንቴ ኮዴና!” ኬግያ ክያማዶ። ኬኻሞ ኢየሱስዛራ ናዴ ራን ክሳም ዬዳንቴ ክናንቴ ጉንስምዲና። ¹⁰ኢየሱስኻሞ ኬግያ “ዬኩርቲንዽናኖ፤ ቃልቴ ገሊላዛራ ኬዬኤኻናንቴ ኣባ ናና ናንቴ ጌይማቴ፤ ኦጎታርኻሞ ኢም ሃፓና ኬያፓይ” ና ክያማዶ።¹¹ሜናኻሞ ኣኻራ ጎይሮ ኬዳዃ፤ ዻቅማን ኤናሳ ዋኒ ካታማንዛራ ቃልቴ ዬራ ሃማዳናም ኤና ኣይሁድናሳ ዳምብን ኣሽካይናሳ ጋርና ናንቴ ጌይድና። ¹²ኤና ኣይሁድናሳ ዳምብን ኣሽካይናሳ ጋርናኻሞ ዞንዛና ላማ ክንካ ፑጫንቴ ሃሳዋንቴ፤ ዎታደርናናንቴ ብሬ ኬናንቴ ዬካያ እማንቴ፤ ¹³ይንታና ኬግያ ኬያማዶ፦ “ ‘ዎቲ ዎዻንቴ ዎዳዃ፣ ክሳ ታማርና ናዴ ኪም ዲብዲና’ ሃምማቴ፤¹⁴ዼላቅና ክና ፔንሳ ብታኻላ ኬዬስካዳና፣ ዎቲ ክናንቴ ፃሊ ጌያና ዎጌያይ፤ ዬር ዛርቦ ዬዛራ ዬስካን ኮጋሬኻናንቴኻሞ ሃያና ዋያይ። ¹⁵ዎታደርናኻሞ ብሬናም ቻንቴ ኬናንቴ ጌይዻዳግያ ሃይዲና፤ ዼላቃ ካ ላይ ታዛራ ኣይሁድ ኤናሳ ባክሮ ጌይቴና ዳዻዶ።¹⁶ሃያንቴኻሞ ታማርና ክሳ ታጲ ካላና ኢየሱስ ኬናንቴ ይጌያዳ ጌማርታ ገሊላ ግዶር ዳዛራ ያእዲና። ¹⁷ኬ ኪም ይያፓናኻሞ ክናንቴ ጉንስምዲና፤ ኮዶን ዋኒ ኬሳ ኪም ሃኪዲና።¹⁸ኢየሱስኻሞ ይሳ ታማርና ኻላ ናዴ ይንታና ኬግያ ክያማዶ፦ “ፔንቤ ፓላንቤ ግዶር 'ጌጳሞን ፓይላ እናንቴ እንዽዲና። ¹⁹ታ ናንስ ቃልቴ ዛርስንናም ባርያ ዎምባቤ ናሳቤ ኡስን ጫራጝንቤሳ ናብንካ ሻያንቴ ታማርና ሃይማቴ።²⁰ኤልቅሞና እሳ ዬናንቴ እጌያዳናም ፓይላ ኬሼዴኻናንቴ ኬም ታማርስማቴ፤ እንታኻሞ ፔንሳ ቱንስንዛራ ሮሮ ውል ዬላማ ክንካና እዳይ።”

Luke

Chapter 1

¹ዎሳ ባክሮ ዬራ ሃምማዳናም¹ ኤዲኖ ጱፅኖ ይቻላዳናግያ ዋርቃትሮ ኡክዲና፤ ²ዼላቅና ክናም ካርስሮኻ ቻንቴ ኤና ሃፓዳናቤ ኤና ዼላቅና ክናም ታማርስቴን ዳናቤ ዎናንቴ ኬሳስካዳናና። ³ጎሻዻዳ ቴዎፍሎስ፤ እንታኻሞ እባራንካ ዼላቅና ክናሳ ጫጪም ፃሊ ሼዳንቴ፣ ዼላቅናሳ ካርስሮኻ ቻንቴ ቱንስንዛራ ኬም ሊክ ሊክ ሃያንቴ ሃናንቴ እኡኬኻናንቴ እናንቴ ፃሊ ማታንቴና ኬያፕንዻዶ። ⁴ዬራ ክናምካሞ ይንናንቴ እያያይኖ ዬራ ሃታማራዳ ጎንዼ ክዶን ሃዼሴኻናንቴና።⁵ይሁዳ ፔንሳ ብታ ሄሮዶስ ዋዳንካ ኤያ ኣብያ ኦላሮ ኤና ኣይሁድሳ ዳምብን ኣሽካያ ኤያ ዘካርያስ ሃንዻያ ዳይዲና፤ ሜኖ ክሳ ኤልሳቤጥ ኤያ ኣሮን ሃንዻያ ቢዛና። ⁶ኬ ላማ ውል ባርያሳ ቃቦንቤ ዳምብንቤም ፓይላ ሃያይና ዬርን ዛርቦንባራ ዪም ፔግንሳንቴ ዳና ባርያሳ ዎትሮ ኬ ኤዲ ጋዛና፤ ⁷ይያማንካሞ ኤልሳቤጥ ሴኮ ኮዶንታኻ ኬሳ ናሶ ቆልማሞ፤ ኬ ውል ካልሎን ጌችዲና።⁸ሮሮ ካላ ዘካርያስ ኦላን ይኖንሳ ዋድማን ሳኣታኻ ባርያሳ ዎትሮ ኣይሁድናሳ ዳምብን ኣሽክቴ ክዶን ዋዳንካ፤ ⁹ኣይሁድናሳ ኤና ዳምብን ኣሽካይና ጎይንካ ባርዮን ኦኖንዛራ ኣርዳንቴ ቁኛን ክጉዴኻናንቴ ቡኪ ዻባንቴ ኪም ካንዽዲና። ¹⁰ቁኛን ባርያናንቴ ጉዳዻን ዋዳንካ ዛርስኖ ፓይላ ጳልሎ ዳንቴ ምስክቴና ኮዶ።

¹¹ባርያሳ ኤርጎን ኤያ ቁኛን ጉዳዻን ሙልዻንሳ ምዛቅባራ ዎያንቴ ክናንቴ ሃፕንዽዲና። ¹²ዘካርያስካሞ ኤርጎን ኤያም ሃፓንቴ ዎይላም ታክዲና፤ ካልሎን ጌጲካሞ ኩርትንዽዲና። ¹³ኮዶን ኤርጎን ኤያ ክግያ ይንታና ክያማዶ፦ “ዘካርያስ፣ ሃኩርትንዽናኖ፤ ምስኮን ሃሳም ኤሳርዽዲና፣ ሜኖ ሃሳ ኤልሳቤጥ ኣንጌ ናሶ ሃናንቴ ኣዻና ኮኣዻይ፤ ናብን ክሳምካሞ ዮሃንስ ሃማንቴ ዎድማ።¹⁴ክንካ ዼርቃዻንቴ ዋዛና ሃዳይ፤ ኪም ኣዻዻዳኻ ሃማንቴ ኤዲኖ ጱፅኖ ዋዝንዻና ኮዋዝንዻይ፤ ¹⁵ኦጎኖኻሞ ኖ ጌጳሳ ዎትሮ ኤዲ ጌጲ ክዳይንታኻና። ዎይንን ዚኣንቤ ውጮና ዋኒ ኤናም ባርያሳይናቤም ውጭማሞ፤ እንዳንሳ ኢሮ ዳንቴ ባርያሳ ኡሲን ጫራጚን ቻና ክቻይ።¹⁶እስራኤል ኤና ግዶርካ ኤዲን ጱፅኒም ጌጳ ኬሳ ባርያዛራ ኖ ማሳና ክማሳይ፤ ¹⁷እምባናሳ ዎይላምን ኬሳ ናናዛራ ማሳናንቴ ኤና ኤሳርምናም ኤና ጋዛናሳ ሃማሞዛራ ማሳናንቴ፤ ጌጳ ናንቴ ዛርስን ሼክምን ዶን ባኣናንቴ ኤልያስ ኡስንካቤ ካንታንቤኻ ጌጳሳ ዎትሮ ያኣና ክያኣይ።

¹⁸ዘካርያስካሞ ኤርጎን ኤያግያ፦ “ዬርን ኦጎም ሃርካ እዼሴ? እንታ ኤዲ ጌቾና፤ ሜኖ እሳኻሞ ካልሎን ጌችዲና” ና ክያማዶ።

¹⁹ኤርጎን ኤያ ማሳንቴ ክግያ ይንታና ክያማዶ፦ “እንታ ባርያሳ ዎትሮ ዎያያ ገብርኤሊና፤ ዬራ ካም ሃናንቴ ጌያናንቴቤ ዼላቃ ፃላ ካም ሃናንቴ ባኣቴ እኔኤኻናንቴ ኢም ኒእሳዽዲና። ²⁰ታ ያ ቤሬ ይሳ ሮራኻ ዼላቃ እሳ ሃምማያም ጎንዼና ሃማንቴ ሃቻድሞንታኻ፣ ዬራ ካሳ ጎንዼ ማታዛራ ያ ኣፖ ካያና ሃዳይ፤ ዼላቃናንቴኻሞ ያ ቻልማሞ።”²¹ዋዳ ኣጋኻ ዛርስኖ ዘካርያስ ባርዮን ኦኖንባራ ውትማ ሃርናንቴ ክካፓዶን ኬናንቴ ዬር ዋና ኮማታዃ ካሊቴና ኬዶ። ²²ኖ ባርዮን ኣኖንባራ ይውታና ኬም ዼላቅሳናንቴ ቻልድማሞ፤ ኬላማ ይሳ ኣኒካ ዼላቃሳ ኦባራ ኣፖንካ ዼላቃናንቴ ክቻልድሞንታኻ፤ ባርዮን ኦኖሮ ባርያ ክናንቴ ዬር ካላ ክዻዋዶንም ኤና ዼስዲና።

²³ዘካርያስካሞ ባርያናንቴ ክዋድማን ዋዳኖ ኮማቃና ይሳ ኦኖንዛራ ያእዲና።²⁴ናንሲ ኣጋሳ ራስባራ ሜኖ ክሳ ኤልሳቤጥ ኢ ካምዲና፤ ኣርፒ ዶጝናንቴኻሞ ዪም ኣችዲና፤ ናኻሞ ይጌይና፦ ²⁵“ዬራ ኢም ቦውሳያም ኤናሳ ባክሮ እካላንካ ዻሳናንቴ ጌጳ ይሳ ጋዛሞንካ ኢም ሼዳንቴ ሮሮን ኮኻ ዬርን ኮም እናንቴ ሃይዲና” ና ኳማዶ።²⁶ኤልሳቤጥ ስርማዻንቴ ኣርፒ ላኽ ኮሳ ኮማታዃ፣ ባርያ ይሳ ኤርጎን ኤያ ገብርኤሊም ገሊላ ፔንሳ ናዝሬት ሃንዻን ካታማንዛራ ይእስዲና። ²⁷ይንዛራ ይእሳዻዶኖ ዳዊት ቢዛስ ዮሴፕ ሃንዻያሳ ሃራኖ ዱዲኖ ኣንጌን ዼስሞንናንቴና፤ ናን ዱድንሳኻሞ ናብኖ ማርያሚና። ²⁸ኤርጎን ኤያ ኮዶንዛራ ቃልቴ ኮግያ፦ “ያ ናሻዻዶኖ፣ ፃሊኖ ሃናንቴ ኮዴ፤ ጌጳ ሃላማና ክዶ፤ ያ ሜ ይንናንቴ ፓፂን እዻዳና” ና ክያማዶ።

²⁹ማርያምካሞ ዼላቅን ክሳኻ ካልሎን ቃꬅማንቴ፣ “ኮኖ ጌሶ ሃስ ሃማቴ?” ሃማንቴ ዼላቃም ቃባን ካርስዲና፤³⁰ኤርጎን ኤያኻሞ ኮግያ ይንታና ክያማዶ፦ “ማርያም፣ ሃኩርትንዽናኖ፤ ባርያሳ ዎትሮ ያ ካንዽዲና። ³¹ታ ያ ኢ ካማና ሃካማይ፤ ኣንጌ ናሶኻሞ ኣዻና ሃኣዻይ፤ ናብን ክሳምካሞ ኢየሱስ ሃማንቴና ሃዎዳይ። ³²ኖኻሞ ኤዲ ጌጲና ክማታይ፤ ባርያ ጌጳሳኻሞ ናሳና ሃንዻይ፤ ባርያ ጌጳ እምባ ዳዊትሳ ብታሞን ቦርኮቶን ክናንቴ እማና ክእማይ፤ ³³ኖ ያእቆብ ሞሮሮ ላይ ብቲና ክዳይ፤ ክሳ ማንግስትንሳ ቱንሲ ቆልማሞ።”³⁴ማርያምካሞ ኤርጎን ኤያግያ፤ “እንታ ኣንጌ እዼስሞንታኻ፣ ዬራ ኣጋ ሃስ ኦጎንታ ክዴ?” ና ኮያማዶ።

³⁵ኤርጎን ኤያ ማሳንቴ ኮግያ ይንታ ሃምዲና፦ “ኡስኖ ጫራጚኖ ሃዛራ ናኣና ኮናኣይ፤ ጌጳሳ ካንታኖ ሃም ክጫና ኮክጫይ፣ ኣጋታኻ ናሳ ጋዛስ ኣዻዻያ ባርያ ናሳና ሃንዻይ።³⁶ታ ሃሳ ኤዳኖ ኤልሳቤጥኻሞ ይሳ ጌችንታን ዋዳንካ ኣንጌ ናሶ ስርማዽዲና፤ ታ ኤስኖ ሴኮኖ ሃንዻዶኖ ስርማዻንቴ ኣርፓ ላይሳም ዬስክዲና፤ ³⁷ባርያም ዬር ባሻያ ቆልማሞ።”

³⁸ማርያምካሞ ክግያ “እንታ ጌጳሳ ካይሲና፤ ኣፓ ሃጌያዳግያ እናንቴ ኮዴ” ና ኳማዶ። ሃያንቴ ኤርጎን ኤያ ኮኻላንካ ያእዲና።³⁹ማርያምካሞ ዋዳስ ኣጋኻ ዪሪካ ዻጳንቴ ይሁዳ ፔንሳ ጌማርሮ ዳ ካታማ ካላዛራ ያእዲና፤ ⁴⁰ዘካርያስ ኦኖንካሞ ኣርዳንቴ ኤልሳቤጥም ጌስዲና። ⁴¹ኤልሳቤጥካሞ ማርያምሳ ጌሶንም ኮኤሳራና፣ ናሳ ኮሳ ኢሮ ዻጵዲና፤ ኤልሳቤጥካሞ ኡስን ጫራጚንካ ፆፅዲና፤⁴²ናቅሲ ይሳም ዼግ ሃያንቴ ይንታና ኮያማዶ፦ “ያ ሜና ግዶር ሜ ይንናንቴ ፓፅን እንዻዶኖና፤ ናሳ ሃሳ ኢሮኻ ውታያ ይናንቴ ፓፂን እንዻዳና። ⁴³ኤሳንካ እሳ ጌጳ እንዳኖ እዛራ ኮኔኤኻናንቴ እንታ ሃውቴ? ⁴⁴ታ ሃሳ ጌሶን እኤሳራና ናሶኖ እሳ ኢሮ ዶኖ ዋዛኻ ዻጵዲና። ⁴⁵ኮናንቴ ዬራ ሃምማና ክያማይ ሃማንቴ ጌጳ ክጌያዳ ኣፓም ኤኤ ሃማንቴ ኤስኖ ቻዶኖ ኦጎኖ ኤዲ ይንናንቴ ፓፅ እንዻዳና!”⁴⁶ማርያምካሞ ይንታና ኮያማዶ፦

“ሳዳኖ እሳ ጌጳም ዼግ ዼግና ኮያያይ፤

⁴⁷

ኡስኖ እሳኻሞ እሳ ዼሻስ ባርያኻ ዋዝንዻና ኮዋዝንዻይ፤

⁴⁸

ኦጎኖኻሞ ኖ እ ካይስቶን ይሳሳ ቦውንታም ሃፕዲና።

ሃይታላኻ ካርሳንቴ ኤዲኖ ፓይላ

እግያ ና ኤዲ ይንናንቴ ፓፂ እንዻዶኖና ኬያማይ፤

⁴⁹ኦጎኖኻሞ ካንታስ ኖ

እናንቴ ዬር ጌጲ ሃይዲና፤ ናብኖ ክሳኻሞ ጫራጚና፤

⁵⁰ፃላሞኖ ክሳኻሞ ኤና ኪም ኩርትንዻይናናንቴ

ቢዛ ኣብ ኣብዛራ ላይና ኮዳይ።

⁵¹ኖ ኣኒን ይሳኻ ዋድማ ዋቺ ኣሽክዲና፤

ኖ ኤና ይሳ ዎይላምን ቃቦንካ ፖራዻይናም ላልዲና፤

⁵²ኤና ብቲናም ኬሳ ብታሞን ቦርኮቶሮኻ ሃንችሽዲና፤

ኤና ዪም ይርክ ሃያዳናም ዼግ ዼግ ሃይዲና፤

⁵³ኤና ዳቃዻዳናም ዬር ፃልካ ምሽሽዲና፤

ኤና ዎድሞናም ኣን ጉሮ ኦይትዲና፤

⁵⁴ይሳ ፃላሞንናንቴ ሃማንቴ ይሳ ካይስታ

እስራኤልም ኬልሽዲና፤

⁵⁵ኣጋኻሞ ኣና ዎምባናናንቴ ይጌያዳግያ፣

ኣብርሃምቤ ክሳ ብዛንናንቴቤ ዬራ ይጌያዳም ላይ ጎንዼ ሃያናንቴና።”

⁵⁶ማርያም ኣርፒ ማካምግያ ኤልሳቤጥ ካላ ዳርቃንቴ ይሳ ፔንዛራ ማታቴ ያእዲና። ⁵⁷ኤልሳቤጥካሞ ኣዽማን ሮራ ኮሳ ክዬስካና፤ ኣንጌ ናሶ ኣዽዲና። ⁵⁸ኮሳ ጉልን ኤናቤ ኤዳናቤ ጌጳ ኮናንቴ ፃላሞን ጌጲ ክያያዶንም ኤሳርዲና፤ ኮላማኻሞ ኬ ዋዝንዽዲና።⁵⁹ሮራ ሎንካይሳ ጋላ ኬ ናሳም ቃማን ታስኮታ ናእዲና፤ ኬ ናብን ክሳም እምባ ዘካርያስ ናብንካ ግስማናንቴ ዛግዲና። ⁶⁰ኮዶን እንዳኖ ኤናግያ “ይንታ ዳማሞ፤ ዮሃንስ ሃንዼ” ና ኮያማዶ። ⁶¹ኬኻሞ ኮግያ፣ “ሃሳ ኤና ግዶር ኤዲ ናባ ካኻ ግስንዻዳ ቆልማሞ” ና ኬያማዶ።⁶²እምባኻሞ ክናንቴ ናብ ሃር ዎዳናንቴ ክዛጋዶንም ኬ ክካላ ኣኒካ ኦይስዲና። ⁶³ኖኻሞ ዬር ይንዛራ ዋርቃት ኡካዻያ ኦይሳንቴ “ናብኖ ክሳ ዮዋንሲና” ሃማንቴ ኡክዲና፤ ኣጋኻሞ ኤዲኖ ፓይላ ዬርሽዲና።⁶⁴ኣጋዛራ ዘካርያስሳ ኣፖኖ ቡልምዲና፤ ኣታጵኖ ክሳኻሞ ፕክዲና፤ ባርያም ጎሽቴ ዼላቃን ካርስዲና። ⁶⁵ክሳ ጉልን ኤና ፓይላ ኩርትንዽዲና፤ ዬሮ ኦጎኖ ፓይላ ይሁዳሳ ፔየስ ጌማርሮ ዳሮ ሃሳውምዲና። ⁶⁶ዬራ ኣጋም ኤና ኤሳርዳና ፓይላ “ናሳ ካ ቤሬ ብራዛራ ሃስ ሃማናንቴ ክዴ?” ሃማንቴ ዬራ ኣጋም ይሳ ዎይላምካ ዬድዲና፤ ኦጎኖኻሞ ጌጳሳ ኣኒኖ ጎንዼ ክማላና ኮዶ።⁶⁷ናሳ እምባ ዘካርያስ ኡስን ጫራጚንካ ፆፃንቴ ይንታ ሃማንቴና ክዼላቃዶ፦

⁶⁸ጎሽኖ እስራኤል ባርያ ጌጳናንቴ ኮዴ፤

ኖ ናዴ ዛርስን ይሳም ዻኣሽዲና፤

⁶⁹ይሳ ካይስታ ዳዊት ሞሮሮ፣

²ዻኣሾ ኤድ ዎናንቴ ዻስዲና፤

⁷⁰ኣጋኻሞ ኣና ኤና ባርያሳ ኣፖን ጌያይና ጫራጝናኻ ክጌያዳግያ፤

⁷¹ክሳ ዻኣሾኖኻሞ፣ ኤና ዎሳ ጋላቤ፣

ኤና ዎም ቶዛዻይናቤሳ ኣንሮኻና፤

⁷²ዬራ ኣጋም ይንታ ክያያዶኖ ዎምባናናንቴ ፃላሞን ይሳም ዻዋናንቴቤ፣

ኣፓ ጋዛስ ይጌያዳም ጶቅሳናንቴቤና፤

⁷³ኣፓ ጋዛስ ኣጋም ዎምባ ኣብርሃምናንቴ ኣሽንሻንቴ ሃያና እያያይ ሃማንቴ ይጌያዳም ጶቅሳናንቴ፤

⁷⁴ዎሳ ጋላሳ ኣንሮኻ ዎም ቡላንቴ፤

ኩርታሞ ቆልማ ክናንቴ ዎዋድሜኻናንቴቤ፤

⁷⁵ዎሳ ዴንታሮኻ ፓይላ ጫራጝማሞኻቤ ጋዛሞኻቤ ይሳ ዎትሮ ዎም ዎይሳናንቴና።

⁷⁶ፕርካሞ ያ ናሳ፣ ባርያ ጌጳሳ ኣፖን ጌያያና ሃግያ ሃንዻይ፤

ጌጳሳ ጎይን ኣሽካናንቴ ኪም ብራንቴና ሃያኣይ፤

⁷⁷ኬ ይሳ ሴሶንባራ ኬሻይማዶንታኻ፤

ዛርስንናንቴ ዼኣሾን ዼላቅን ሃጌኻናንቴ፣

⁷⁸ባርያሳ ሃይንቶን ፃላሞንካ ሃማንቴ

ቡሪ ሃዮ ፖላንባራ ዎናንቴ ውትዲና፤

⁷⁹ኣጋኻ ሃማንቴ ኤና ፂፓሮ ዳናናንቴቤ

ኤና ዴምጲን ኣፖሮ ዳናናንቴ ሮሮ ክማቴኻቤ

ዎምካሞ ጎይ ፃልዛራ ክኣንሴኻና።”

⁸⁰ናሳኻሞ ጌጲዲና፤ ኡስን ጋዛንካኻሞ ዋቻዽዲና፤ እስራኤል ዛርስንናንቴ ይሳ ሃፕንዻዛራ ዳራሮና ክዶ።

¹ 1.1 ዬራ ጎንዼምባና

² 1.69 ካንታ

Chapter 2

¹ዋዳን ኦጎኻ ኤዲን ፔሮ ዶን ፓይላ ፓይዳዼኻቤ ዋርቃት ግዶር ኡካዼኻናንቴ ቄሳር ኣውግስጦስ ኬራፕዲና። ²ፓይዳ ኣጋ ቄሬኔዎስ ሶርያ ፔንሳ ብቲ ክዶን ዋዳንካ ዛርስንም ፓይዳዻዳ ፓይዳ ካርሳና። ³ኣጋታኻ ኤዲኖ ፓይላ ዋርቃትሮ ኡካዼኻናንቴ ይሳ ካታማናዛራ ያእዲና።

⁴ዮሴፍካሞ ዳዊት ሞሮ ኤድቤ ቢዛቤ ይዶንታኻ፣ ገሊላ ፔን ግዶር ዳ ካታማስ ናዝሬትባራ ዻጳንቴ ይሁዳ ግዶር ዳ ዳዊት ካታማስ ቤቴልሔም ሃንዻንዛራ ውትዲና። ⁵ኦጎዛራ ናብን ኡካዾታ ክያኣዶኖ፣ ስርማን ባሻዽን ኣዻናንቴ ዶን ሃራን ይሳ ማርያም ማላ ክንካና።⁶ኦጎታር ኬዳኻ ኮሳ ኣዽማን ሮሮኖ ሳንዲና፤ ⁷ናሳ ይሳ ቶይዳ ኣንጌን ናሳም ኣዽዲና፤ ኣፓላንካ ኪም ኡላስዲና፤ ቾችናሳ ዎድማዻን ራቅሮ ራቅ ኮቆልማታኻ፤ ናሳም ዋጛሳ ቆሬሮ ና ዎኦስዲና።⁸ፔን ኦጎሮ ሶትንካ እያና ይሳም ግሽቴ ጳሎ ዎዻይና ግሽሞን ኤና ዳይዲና። ⁹ኬኬንሽማ ባርያሳ ኤርጎን ኤያ ኬኻላ ናዴ ዎይዲና፤ ጌጳሳ ጎሺኖኻሞ ኬኻላ ኖግያ ሮጲዲና፤ ኩርታሞ ጌጲካሞ ኬም ዬድዲና።¹⁰ኮዶን ኤርጎን ኤያ ኬግያ ይንታና ክያማዶ፦ “ዬኩርትንዽናኖ፤ ኤዲ ውል ፓይላናንቴ ዳያ ጌጲ ዋዝንሳያ ሜርሜር ፃል እንታ ዬናንቴ ባኣቴ ናእዲና። ¹¹ሃይታላ ዳዊት ካታማሮ ዬናንቴ ኤናም ዻኣሻያ ኤዲ ኣዻዽዲና፤ ኣጋኻሞ ኖ ጌጳ ክርስቶሲና።¹ ¹²ይንካ ዬዼሳያ ዬራ ካ ክዴ፦ ናሶ ኣፓላኻ ኡላሳዻዃ ዋጛሳ ቆሬሮ ዎዻንቴ ክዳዃ ሃፓና ዬያፓይ።”

¹³ኣጋዛራ ዎታደርና ፖላን ጋይና ኤርጎን ኤያ ማላ ሃፕንዽዲና፤ ባርያምካሞ ጎሺቴ ይንታና ኬያማዶ፦

¹⁴“ጎሽኖ ባርያናንቴ ጳ ፖላንሳ ፖላና ግዶር ኮዴ፤ ፃላሞኖኻሞ ፔሮ

ኤና ክናሻይናናንቴ ኮዴ!”

¹⁵ኤርጎን ኤና ኬኻላንካ ዞን ፖላንዛራ ኬያኣዃ ራስባራ ግሽሞን ኤና ክግያ፦ “ጌጳሳ ዎናንቴ ዻውዻዳ ዬራ ሃምማዳም ሼዳናንቴ ቤተልሔምዛራ ዎኤ” ና ኬያማዶ። ¹⁶ኬኻሞ ዪሪካ ያእዲና፤ ማርያምቤ ዮሴፕቤ፣ ናሳምካሞ ዋጛሳ ቆሬሮ ዎዻንቴ ክዳዃ ሃፕዲና።¹⁷ኦጎም ሃፓንቴኻሞ፣ ናሳሳ ዬርን ጌይዻዶንም ማይ ሃያንቴ ኬናንቴ ጌይዲና። ¹⁸ዬርን ኦጎም ኤና ኤሳርዳና ፓይላ ግሽሞን ኤና ኬጌያዳና ዬራም ጎሽዲና፤ ¹⁹ኮዶን ማርያም ዬራ ኣጋም ይሳ ዎይላምካ ዬዳንቴ ቃብቴና ኮዶ። ²⁰ግሽሞን ኤናኻሞ ዬራ ፓይላ ኬናንቴ ጌይዻዳግያ ኮዶን ይያፓና፦ ዬራ ይያፓዳናቤ ይኤሳርዳቤናንቴ ፓይላ ባርያም ጎሻዳቴቤ ኪም ዼግ ዼግ ሃያዳቴ ማታቴ ያእዲና።²¹ሮራ ሎንካይሳ ይንካ ቃማን ክታኻዻያ ክዬስካና፣ ኣኻራ እንዳኖ ኪም ኮስርማዽማ ባርያሳ ኤርጎን ኤያሳ ናባ ክናንቴ ክዎዳዳኻ ኢየሱስ ሃንዽዲና።

²²ሙሴ ዳምብን ጎይንካ ዮሴፕቤ ማርያምቤ ዪም ጫራጝሻንቴ ይቱንሳና፣ ናሳም ባርያናንቴ እሞታ ዬሩሳሌምዛራ ባኣቴ ውትዲና፣ ²³ኣጋኻሞ ጌጳሳ ዳምብን ጎይንካ “ኣንጌን ናና ቶይዲናም ጌጳናንቴ ጫራጝሻዻዳና ኬዳይ” ሃማንቴ ኣና ኡካዻዳግያ ዳምባ ኣጋም ሃያናንቴቤ፤ ²⁴ፕርካሞ ጌጳሳ ዳምብንካ “ኣቲ ዎሌ ላማቤ ዎይካሞ ዳራ ዎሌ ላማ” ሃማንቴ ጌይዻዳግያ ዬራ እግናም ባርያናንቴ ባኣንቴ ሙልዻሮ እማናንቴና።

²⁵ዋዳን ኦጎኻ ኤያ ጋዛስ ዋቻ ስምኦን ሃንዻያ ዬሩሳሌም ግዶር ዳይዲና፤ ኖኻሞ እስራኤልናሳ ዋዛን ካሊቴን ዳቤ ኡስን ጫራጚን ይንዛራ ይዳ ኤዲና። ²⁶ሃያንቴኻሞ ኤያ ባርያ ይካማዳም ሃፕማ ክጅሞንም ኡስኖ ጫራጚኖ ይንናንቴ ይጌያዳ ኤዲና፤²⁷ኖ ዋዳ ኣጋኻ ኡስኖ ጫራጚኖ ክናንቴ ኮጌያዃ ባርዮን ኦኖንዛራ ኣርድዲና፤ ናሳሳ እንዳንቤ እምባቤ ዳምብን ጎይንካ ዬራ ሃይዻይናም ክናንቴ ሃያናንቴ ናሳ ኢየሱስም ባኣንቴ ኬኣርዳዶን ዋዳንካ፤ ²⁸ስምኦን ናሳም ቻንቴ ሹብዲና፤ ባርያናንቴ ጎሽን እምቴ ይንታና ክያማዶ፦

²⁹“ጌጳ፦ ኣና ኣፓ እናንቴ ሃጌያዳ ጎያኻ፤

ታ ናንሲ ካይስታ ሃሳም ፃሊንካ ይእስማ፤

³⁰ኣፕኖ እሳ ኤና ውልሳ ዎትሮ ሃኣሽካዶንም፣

³¹ሃሳ ዻኣሾን ሃፕዲና።

³²ካኻሞ ቶርስን ኤዲንናንቴ ባርያሳ ቃቦን ዻዋያ ሮሮና፤

ዛርስን ሃሳ እስራኤልናንቴኻሞ ጎሺና።”

³³ናሳሳ ዬራ ጌይዻዳናም እምባቤ እንዳንቤ ዬርሽዲና። ³⁴ስምኦን ኬናንቴ ፓፂ እማንቴ እንዳን ማርያምግያ ይንታና ክያማዶ፦ “ናሳ ካ እስራኤል ፔሮ ኤዲ ጱፅሳ ዲናቤ ዻጲንቶንቤናንቴ ክዴኻናንቴና፤ ሃያንቴኻሞ ኖ ኤዲ ቶዛዻዻዳ ክዴኻናንቴ ባርያ ጌይዲና፤ ³⁵ኤዲን ጱፅንሳ ዎይላምን ቃቦኖ ክንካ ሃማንቴ ማይ ማታና ኮማታይ፤ ሃሳ ዎይላምካሞ ቤሬ እልል ጌጲ ጃኖ ኮጃይ።”

³⁶ፕርካሞ ኣሴር ቢዛኖ ፋኑኤል ናኖ ሃና ሃንዻይኖ ባርያሳ ኣፖን ጌያይኖ ኦጎታር ዳይዲና፤ ናኻሞ ኤዲ ካልሎን ጌቻዳና፤ ኣኻራ ዱዲ ዳኣንቴ ኣንጋ ይሳ ይኬማዻዳ ላማ ቦን ꬆጳና ኮዳርቃዶ። ³⁷ኮሳ ቦንኖ ሎንካይታም ኦይዲ ኮሳ ማታዛራ፣² ሮሮንቤ ሶትንቤ ባርዮን ኦኖንባራ ፔግንዽማ፣ ዳልሶ ማታንቴ ባርያም ቶሮንዽቴ ምስክቴቤ ቶሮንዽማ ምስክቴቤ ዋድምቴን ዶኖና። ³⁸ግዳ ኣጋኻ ና ናዴ ባርያም ጎሺዲና፤ ዬሩሳሌምሳ ዻኣሾንም ኤና ካላዳና ፓይላናንቴ ናሳሳ ዬርም ጌይዲና።

³⁹ዮሴፕቤ ማርያምቤ ጌጳሳ ዳምብን ጌይዻዶንም ፓይላ ኣሽካቴ ይቱንሳና ገሊላ ግዶር ዳ ይሳ ካታማስ ናዝሬትዛራ ማታቴ ያእዲና። ⁴⁰ናሳኻሞ ጌጳዳቴቤ ካንታ ኡካዳቴቤ ያእዲና፤ ሃሚካሞ ማትዲና፤ ባርያሳ ፃላሞኖ ክዛራና ኮዶ።⁴¹እንዳንቤ እምባቤኻሞ ቦንናኻ ፋሲካን ባኣልንናንቴ ዬሩሳሌምዛራ ይቴና ኬዶ። ⁴²ናሳ ቦን ታጲ ላማ ክማታዃ ኣና ይያያግያ ባኣሊንዛራ ኬ ውትዲና። ⁴³ባኣልን ኬ ቱንሳንቴ ይሳ ኦኖናዛራ ኬማታዃ፣ ናሳ ኢየሱስ ዬሩሳሌም ግዶር ሽዽዲና፤ ኮዶን እንዳንቤ እምባቤኻሞ ኖ ክሽዻዶን ዼስማሞ፤ ⁴⁴ኖ ኬኻላ ኬላማ ክንካ ክዳ ማይሻንይቴ፣ ሮሮ ካላ ጎይ ያእዲና፤ ኮዶን ራስባራ ኬ ይሳ ኤዳናቤ ኤና ይሳ ናሽዽናኻላ ኪም ዛጋን ካርስዲና፤⁴⁵ኪም ይያፓድሞንታኻ፣ ዛጋዳቴ ዬሩሳሌምዛራ ማትዲና።

⁴⁶ሮሮ ማካንሳሳ ራስባራ ኤና ታማርሳይናሳ ባክሮ ዳርቃንቴ ኬም ኤሳርቴቤ ኬም ማሳቴ ኦይሶ ኦይስቴቤ ክዳዃ ባርዮን ኦኖሮጎ ኪም ሃፕዲና፤ ⁴⁷ኤና ኪም ኤሳርዳና ፓይላ ክሳ ዼስንቶንካቤ ዬራ ክማሳይናቤም ዬርሽቴና ኬዶ።⁴⁸እንዳንቤ እምባቤኻሞ ኪም ይያፓና፣ የራ አጋም ዬርሽዲና፤ እንዳኖኻሞ ክግያ፦ “እሳ ናሳ፣ ሃርናንቴ ኢም ኮንታ ሃያዴ? ሃምባቤ እቤ ዎቲ ቃብማንቴ ሃም ዛግቴና ዎዶ” ና ኮያማዶ።

⁴⁹ኖኻሞ ኬግያ፦ “ሃርናንቴ ኢም ዬዛጌ? ኣባ ኦኖሮ እዳን ኮዛግሳይንም ዬቲ ዼሳዬው?” ና ክያማዶ። ⁵⁰ኮዶን ኬናንቴ ዬራ ክጌያዳ ኣርዳድማሞ።

⁵¹ሃያንቴ ኖ ኬ ላማ ክንካ ናዝሬትዛራ ሃንችዲና፤ ኬናንቴኻሞ ኤሳርቴና ክዶ። እንዳኖኻሞ ዬርን ኦጎም ፓይላ ይሳ ዎይላምካ ዬድቴና ኮዶ። ⁵²ኢየሱስካሞ ፃላሞኻቤ ሃማሞቤኻቤ ጉድጳሞቤኻ ባርያቤ ኤናቤሳ ዎትሮ ጌጲዲና።

¹ 2.11 እብራይስጥ አፖኻ “መሲህ” ና ሃንዻዶ ክሳ ዎኻልኖ “ካንዻዳ” ና ሃንዻዶ፤ግሪክ አፖኻኻሞ “ክርስቶሲ” ና ሃንዻዶ አጋኻሞ “ካንዻዳ” ና

² 2.37 ቦን ሎንካይታም ኦይድናንቴ ዳልሶን ማታንቴ ዶኖ

Chapter 3

¹ጢባርዮስ ሃንዻያ ቄሳር ክብትማዃ ቦን ታጲ ዶጝ ኮማታዃ፣ ኣጋኻሞ ጳንጥዮስ ጲላጦስ ይሁዳ ፔንሳ ብቲ ክዶንካ፤ ሄሮዶስ ኣንቲጳስ ገሊላ ፔንሳ ብቲ ክዶንካ፤ ክሳ እንዳን ናሳ ፊልጶስ ኢጡርያስቤ ጥራኮኒዶስቤ ፔንሳ ብቲ ክዶንካ፤ ሊሳኒዮስካሞ ሳቢላኒስ ፔንሳ ብቲ ክዶንካ፤ ²ሃናቤ ቀያፋቤ ኤና ኣይሁድናሳ ዳምብን አሽካይናሳ ጋርና ኬዶን ዋዳንካ፣ ዘካርያስ ናሳ ዮሃንስ ዳራሮ ክዳዃ ባርያሳ ኣፖኖ ክዛራ ናእዲና።³ኖኻሞ ኤናሳ ሴሶን ኬናንቴ ጋርዼኻናንቴ ሴሶን ባራኻ ማታዻይን ሻዮንም ታማርሳዳቴ ዮርዳኖስ ሌኤንሳ ራቅና ዴሞሮን ዳና ውልዛራ ናእዲና።⁴ኣጋኻሞ ኤያ ባርያሳ ኣፖን ጌያያ ኢስያስሳ ዋርቃትሮ ይንታ ሃማንቴ ኣፓ ክኡካዳ ጎያኻና፦

“ዳራሮ ኤዲ ይንታ ሃማንቴ እላያታያሳ ናቅሲ፤

‘ጌጳሳ ጎይን ቡልማቴ

ጎይን ክሳምካሞ ፕሽክሽማቴ፤

⁵ባይናኻሞ ፓይላ ኬፆፄ፣

ጌማራቤ ጉርባናቤ ፓይላ ይርክ ኬያሜ፤

ጎይኖ ቆሮኖ ጋዝ ኮያሜ፤

ጎይኖ ሃርቾኖኻሞ ጫንቃል ኮዴ፤

⁶ኤዲ ናሶ ሃንዻያ ፓይላ ባርያሳ ዻኣሾን ሃፓና ኮያፓይ።’”

⁷ዮሃንስካሞ ኤና ክካላ ሻይዾታ ናኣይናም ይንታኻሞ ሃምቴና ክዶ፦ “ዬቲ ክና ጉንቶን ኦፖን ናና! ካዮን ናኣናንቴን ዶንባራ ዬዻቄኻናንቴ ዬናንቴ ጌያዳ ሃውቴ?⁸ታ ናንሲ ሴሶንባራ ዬማታዶን ዬር ዻዋያ ኣሽክማቴ፤ ሃያንቴኻሞ ዬሳ ዎይላምንካ ‘ዎምባ ኣብርሃም ዳይድና’ ሃማንቴ ጌያን ዬካርስናኖ፤ ባርያ ሱኒና ክና ግዶርካ ኣብርሃምናንቴ ናሶ ዻሳናንቴ ክቻላይንም ዬናንቴ ጌያና እጌያይ።⁹ታኻሞ ሹኮኖ ሃቃናሳ ጫጭሮ ዎዳዽዲና፤ ሃቃና ኣፕን ካምናም ፓይላ ጫራቴ ኖንዛራ ዻባና ዻባዻይ።”

¹⁰ዛስርኖ “ታ ዎቲ ሃር ዋዬ?” ሃማንቴና ክካላ ኬኦይሳዶ።

¹¹ዮሃንስካሞ ኬናንቴ “ኤያ ይንሳ ኣፓላ ላማን ይዳ ኤያ ይንሳ ቆልማናንቴ ክእሜ፤ ኤያ ዳኣኖን ካዳኻሞ ኤያ ይንሳ ቆልማናንቴ ክካሼ” ሃማንቴና ክማሳዶ።

¹²ኤና ግብርን ፑኡሻይናኻሞ ክካላ ሻይዾታ ናዴ ክግያ፦ “ኣስታማራዮ፦ ኤ ዎቲ ሃር ዋዬ?” ና ኬያማዶ።

¹³ኖ ኬግያ “ዬናንቴ ጌይዻዳናሳ ጳባራ ሻባንቴ ኤና ኻላ ግብርን ዬችናኖ” ና ክያማዶ።

¹⁴ሃያንቴ ዎታዳርናኻሞ፣ “ኤ ዎቲ ሃር ዋዬ?” ሃማንቴ ክካላ ኦይስዲና።

ኖኻሞ ኬግያ፦ “ኤዲ ካላሳኻሞ ብሬን ካንታኻ ዬሳርናኖ፤ ኤናምካሞ ፓጋሞኻ ዬቤርንስናኖ፤ ዬናንቴ ብሬና ካሻዻይና ዬካና ኬዬካይ” ና ክያማዶ።

¹⁵ዛርስኖኻሞ ፓይላ ኪም ዼሳናንቴ ካሊቴ፣ “ኖ ይንዳ ሙሽ ክርስቶሱ?” ሃማንቴ ይሳ ኢካ ዮሃንስሳ ዬር ቃብቴና ኬዶ። ¹⁶ዮሃንስ ኤና ፓይላግያ ይንታና ክያማዶ፦ “እንታ ዬም ኑንቆካና እሻያይ፤ ኮዶን ኤያ እሳ ሳጋ ናኣና ክናኣይ፤ እንታ ክሳ ዱጙርን ካቲን ቡላን ቻልማሞ፤ ኖ ዬም ኡስን ጫራጝንካቤ ኖንካቤ ሻያና ክሻያይ፤¹⁷ቆይድኒም ሳንቴ ጫንቃል ሃያናንቴቤ፣ እስናም ኮናሮ ካናንቴ ሻርቃኖ እስንን ቡቡንሳይኖ ክሳ ኣኒሮና ኮዶ፤ ኮዶን ቱፖናም ኖን ካይሞንካ ኮቃና ክኮቃይ።”¹⁸ዮሃንስ ቃቦ ኣብ ጱፅካኻሞ ዛርስንም ኪሊቴ ባርያሳ ሜርሜርን ፃሊን ኬናንቴ ጌይዲና።

¹⁹ኮዶንካሞ ገሊላ ፔንሳ ብታ ሄሮዶስ እንዳን ናሳ ሜን ሄሮድያዳም ክኬማዳ ጎያኻቤ ክሳ ዋድማና ዋኒካ ዮሃንስ ክዛራ ክዋጭማዶንታኻ፤ ²⁰ሄሮዶስ ዬራ ክናም ዼላቅ ኣብዛራ ሻባንቴ ዮሃንስም ዻክን ኦኖን ኣርስዲና።²¹ዛርስኖ ፓይላ ኑንቆንካ ኮሻይዻዃ ራስባራ ኢየሱስካሞ ኑንቆንካ ሻይዽዲና፤ ኖ ባርያም ምስክቴ ክዳዃ ፖላኖ ቡልሚዲና፤ ²²ኡስኖ ጫራጚኖኻሞ፦ “ዎሌግያ ማታንቴ ክዛራ ሃንችዲና፤ ፖላንባራኻሞ “ናሳ እሳ እናሻያ ያና፤ ሃንካ ዋዝንዻና እዋዝንዻይ” ሃማያ ዼላቅ ኤሳርምዲና።

²³ኢየሱስካሞ ዋድማን ክካርሳንካ ቦንኖ ክሳ ማካንታምግያና ኮዶ፤ ኤና ይቃባዳግያ ኖ ዮሴፕ ናሳና፣ ዮሴፕ ኤሊ ናሳና፣ ²⁴ኤሊ ማቲ ናሳና፣ ማቲ ሌዊ ናሳና፣ ሌዊ ሚልኪ ናሳና፣ ሚልኪ ዮና ናሳና፣ ዮና ዮሴፕ ናሳና፣²⁵ዮሴፍ ማታትዩ ናሳና፣ ማትታዩ ኣሞፅ ናሳና፣ ኣሞፅ ናሆም ናሳና፣ ናሆም ኤሲሊም ናሳና፣ ኤሲሊም ናጌ ናሳና፣ ²⁶ናጌ ማኣት ናሳና፣ ማኣት ማታትዩ ናሳና፣ ማትታዩ ሴሜይ ናሳና፣ ሴሜይ ዮሴክ ናሳና፣ ዮሴክ ዮዳ ናሳና፣²⁷ዮዳ ዮና ናሳና፣ ዮና ሬስ ናሳና፣ ሬስ ዘሩባቤል ናሳና፣ ዘሩባቤል ሰላትያል ናሳና፣ ሰላትያል ኔሪ ናሳና፣ ²⁸ኔሪ ሚልኪ ናሳና፣ ሚልኪ ሃዲ ናሳና፣ ሃዲ ዮሳስ ናሳና፣ ዮሳስ ቆሳም ናሳና፣ ቆሳም ኤልሞዳም ናሳና፣ ኤልሞዳም ኤር ናሳና፣ ²⁹ኤር ኢያሱ ናሳና፣ ኢያሱ ኤልኣዛር ናሳና፣ ኣልኣዛር ዮሪም ናሳና፣ ዮሪም ማጣት ናሳና፣ ማጣት ሌዊ ናሳና፣³⁰ሌዊ ስምኦን ናሳና፣ ስምኦን ይሁዳ ናሳና፣ ይሁዳ ዮሴፕ ናሳና፣ ዮሴፕ ዮናም ናሳና፣ ዮናም ኤልያቄም ናሳና፣ ³¹ኤልያቄም ሜልያ ናሳና፣ ሜልያ ማይናን ናሳና፣ ማይናን ማታታ ናሳና፣ ማታታ ናታን ናሳና፣ ናታን ዳዊት ናሳና፣ ³²ዳዊት እሴይ ናሳና፣ እሴይ ኢዮቤድ ናሳና፣ ኢዮቤድ ቦኤዝ ናሳና፣ ቦኤዝ ሳላ¹ ናሳና፣ ሳላ ነኣሶን ናሳና፣³³ነኣሶን ኣሚናዳብ ናሳና፣ ²ኣሚናዳብ ኣራም ናሳና፣ ኣራም ኣሮኒ ናሳና፣ ኣሮኒ ኤስሮም ናሳና፣ ኤስሮም ፓሬስ ናሳና፣ ፓሬስ ይሁዳ ናሳና፣ ³⁴ይሁዳ ያእቆብ ናሳና፣ ያእቆብ ይስሃቅ ናሳና፣ ይስሃቅ ኣብርሃም ናሳና፣ ኣብርሃም ታራ ናሳና፣ ታራ ናኮር ናሳና፣ ³⁵ናኮር ሴሮህ ናሳና፣ ሴሮህ ³ራጋው ናሳና፣ራጋው ፓሌቅ ናሳና፣ ፓሌቅ ኣቤር ናሳና ፣ ኣቤር ሳላ ናሳና፣³⁶ሳላ ቃይንም ናሳና፣ ቃይንም ኣርፓክስድ ናሳና፣ ኣርፓክስድ ሴም ናሳና፣ ሴም ኖኅ ናሳና፣ ኖኅ ላሜህ ናሳና፣ ³⁷ላሜህ ማቱሳላ ናሳና፣ ማቱሳላ ሄኖክ ናሳና፣ ሄኖክ ያሬድ ናሳና፣ ያሬድ መላልኤል ናሳና፣ መላልኤል ቃይናን ናሳና፣ ³⁸ቃይናን ሄኖስ ናሳና፣ ሄኖስ ሴት ናሳና፣ ሴት ኣዳም ናሳና፣ ኣዳምምካሞ ባርያባራኻና ዎዳዻዶ።

¹ 3.32 ዋርቃትና አናን ጋይና ዋኒ “ሳላ” ና ኬያማይ

² 3.33 ዋርቃትና አናን ጋይና ዋኒ አዲም “ናሳ” ና ኬያማይ

³ 3.35 ግሪክባራ ቻዻዶ “ራጋው ጋንታ”

Chapter 4

¹ኢየሱስ ኡስን ጫራጚንካ ፆፃንቴ ዮርዳኖስ ሌኤንባራ ክሳ ማታ፣ ኡስኖ ጫራጚኖ ኪም ዳራንዛራ ኣንስዲና፤ ²ኦጎታርካሞ ሮሮ ኦይዲታም ኪም ጎይ ጶርጋዳ ይእሳናንቴ ዳቡሎስ ክካላ ኦይሶ ጋሮ ኦይስዲና፤ ሮሮና እግና ግዶርካሞ ዳኣኖ ካላኻሞ እꬅማ ዎዻንቴ ቱንስሮ ዳቃዽዲና።³ዳብሎስካሞ ክግያ “ይንዳ ያ ባርያ ናሳ ሃዳና፣ ሱና ካም ዳኣኖ ክማቴኻ ጌይማ” ና ክያማዶ። ⁴ኢየሱስካሞ ክግያ “‘ኤዲ ናሶ ዳኣኖኻ ሶጎ ዳማሞ’ ሃማንቴ ዋርቃትሮ ኡካዽዲና” ሃማንቴ ክናንቴ ማስዲና።⁵ሃያንቴ ዳብሎስ ራቅ ዼግ ሃማ ካላዛራ ኪም ቡላንቴ ማንግስትና ፔሮን ዳናም ፓይላ ክናንቴ ይሪካ ዻዋንቴ፤ ⁶ክግያ “ማንግስትና ክናሳ ጌጳሞንቤ ጎሺንቤም ፓይላ እናንቴ እንዽዲና፤ እንታኻሞ ኤያ እናሻያናንቴ እእማንታኻ ሃናንቴ እማና እእማይ፤ ⁷ኣጋታኻ እናንቴ ሃኮምፓርሳያዳና ኮኖ ፓይላ ውል ሃንቲና ኮዳይ።”⁸ኢየሱስካሞ ክግያ ይማሳና፣ “‘ባርያ ሃሳ ጌጳናንቴ ኮምፓርስማ፤ ክናንቴ ሶጎ ዋድምማ’ ሃማንቴ ዋርቃትሮ ኡካዽዲና” ና ክያማዶ።⁹ሃያንቴኻሞ ኪም ዬሩሳሌምዛራ ኣንሳቴ ቃልቴ ባርዮን ኦኖንሳ ዱሪሮ ዎይሳንቴ ክግያ፣ “ይንዳ ያ ባርያ ናሳ ሃዳና ኮታርካ ምጫ ዲኒማ፤ ¹⁰ኦጎኖኻሞ ኣና ዋርቃትሮ ይንታ ሃማንቴ ኡካዽዲና፦ “‘ሃም ኬካፔኻናንቴ ባርያ ይሳ ኤርጎን ኤናም ሃናንቴ ሃማንቴ ንእሳና ክንእሳይ፤ ¹¹ራና ሃሳ ሱኒ ላማ ዻይማን ኬጋሬኻናንቴ ኬ ሃም ይሳ ኣንናኻ ካፓና ኬካፓይ።’”¹²ኢየሱስካሞ “ ‘ባርያ ጌጳ ሃሳ ኻላ ጋሮ ኦይሶ ሃኦይስናኖ’ ሃንዽዲና’’’ ሃማንቴ ክናንቴ ማስዲና። ¹³ዳቡሎስካሞ ይሳ ጋሮን ኦይሶናም ፓይላ ይቱንሳና ዋዳ ባሺ ኣብ ይሳ ሃፓዛራ ኪም ጋራንቴ ያእዲና።¹⁴ኢየሱስካሞ ኡስን ጫራጚንሳ ካንታንካ ዳንቴ ገሊላዛራ ማትዲና፤ ኜሙትኖ ክሳኻሞ ፔን ኦጎሳ ዴሞሮ ዳና ራቅና ውልዛራ ሻሚዲና። ¹⁵ኖኻሞ ኣይሁድናሳ ባርያም ምስካዻን ኦኖሮ ታማርስቴና ክዶ፤ ኤና ፓይላ ኪም ዬርሺቴና ኬዶ።¹⁶ሃያንቴኻሞ ኖ ይንግዶር ይጌጳዳ ናዝሬት ካታማስዛራ ናእዲና፤ ሌሌ ይያያግያ ኡኩንስን ሮራ ጋላ ባርያም ምስካዻን ኦኖንዛራ ኣርድዲና፤ ባርያሳ ዋርቃትን ናባባናንቴኻሞ ዻጳንቴ ዎይዲና። ¹⁷ኤያ ባርያሳ ኣፖን ጌያያ ኢስያስሳ ዋርቃትን ቱፕምን ክናንቴ እንዽዲና፤ ኖ ዋርቃትን ቱፕምን ክቡላና ይንታ ሃማንቴ ኡካዻዳ ራቃም ሃፕዲና፦¹⁸“ጌጳሳ ኡስኖ እዛራና ኮዶ፤

ኦጎኖኻሞ ኤና ኩፕናናንቴ ሜርማርን ፃሊንም እጌዬኻናንቴ ኖ ኢም ካምዲና፤

ኤና ዻኻዻዳናናንቴ ቡልንቶን፣

ኤና ኣፕን ካያናናንቴኻሞ ሃፕንቶን፣

ኤና ጋሎሮን ዳናናንቴኻሞ ቡሊንቶን፣

¹⁹ቦና ጌጳ ጋንታ ናሻዻዳምካሞ እጌዬኻናንቴ ኢም ንእስዲና።”²⁰ሃያንቴኻሞ ዋርቃትንም ቱፓንቴ ዋድማን ኤያናንቴ ማሳቴ እማንቴ ዳርቅዲና፤ ሃያንቴ ኤና ምስኮን ኦኖንሳ ኢሮ ዳና ፓይላ ኪም ላይ ሼዲቴና ኬዶ። ²¹ኖ ኬግያ “ካ ቃሞ ዬሳኻ ዬኤሳራዳ ዋርቃትንሳ ኣፓ ጌይዻዳ ሃያኻ ጎንዼ ማትዲና” ሃማን ካርስዲና። ²²ኤዲኖ ፓይላ ክሳ ዬር ፃል ጌይቴና ኮዶ፤ ሃያንቴኻሞ ክሳ ኣፖሮኻ ዼላቅን ፃሊን ውታይንም ጎሺቴ፤ “ካ ኤ ዮሴፕ ናሳሞ?” ሃምቴና ኬዶ።²³ኖኻሞ ኬግያ “‘ያ ኤያ ዼሻን ካዳ፣ ዼሻን ሃኖንካ ሃም ፓሺሽማ፤ ቅፕርናሆም ግዶር ዬራ ሃያዳና ዎኤሳርዳናም ኮታር ካታማን ሃኖሮኻሞ ሃይማ’ ሃማያ ዻይንሳም እዛራ ዬጌያይንም እንታ ካላኻሞ ቃጋዽማሞ’’ ና ክያማዶ። ²⁴ሃያንቴኻሞ ኖ ኬግያ “እንታ ዬናንቴ ጎንዼና እጌያይ፤ ኤዲ ባርያሳ ኣፖን ጌያያም ፔን ክኖሮ ኪም ጎባዽማሞ።²⁵ኮዶን እንታ ዬናንቴ ጎንዼና እጌያይ፤ ፖላንም ቦን ማካምቤ ኣርፒ ላቤናንቴ ዲፃዻዃ ፔ ውል ግዶር ዳቆ ጌጲ ይንካ ይማታዶን ኤልያስ ዋዳንካ፤ ሜ ዳልሶ ጱፅ እስራኤል ግዶር ዳይዲና፤ ²⁶ኤልያስም ሜና ዳልሶና እግናሳ ካላዛራኻሞ ይእሳዻዲማሞ፤ ኮዶን ሲዶና ፔሮ ሳራፕታ ግዶር ዶን ዳልሶንዛራና ይእሳዻዶ። ²⁷ኤያ ባርያሳ ኣፖን ጌያያ ኤልሳዕ ዋዳንካኻሞ እስራኤል ግዶር ሙልካንባን ኤና ጱፅና ዳይዲና፤ ኮዶን ሶርያ ኤያ ንእማንሳ ኦባራ ኬ ግዶር ኤዲ ካላኻሞ ፓሻዳ ቆልማሞ” ና ክያማዶ።¹²⁸ኤና ምስኮን ኦኖንሳ ኢሮ ዳና ፓይላ ክናም ይኤሳራና ክዛራ ካልሎን ዋጭምዲና፤ ²⁹ኬ ይዳርቃዶሮኻ ዻጳንቴ ካታማንባራኻ ኪም ቡልዲና፤ ኪም ምጫኻሞ ውንኩርሳናንቴ ካታማን ኬሳም ይንግዶር ኣሽካዻዳ ጌማርታሳ ዴሎን ኣꬅንዛራ ኪም ባኣቴ ናእዲና፤ ³⁰ኮዶን ኖ ኬሳ ባክንካ ሳጋንቴ ያእዲና።³¹ሃያንቴኻሞ ኖ ገሊላ ፔንሳ ኢሮ ዶን ካታማን ቅፕርናሆም ዛራ ሃንችዲና፤ ኦጎታርካሞ ኡኩንሳን ሮራ ጋላ ዛርስንም ታማርሳን ካርስዲና፤ ³²ክሳ ዼላቅኖ ኤዲ ብቲ ዼላቅግያ ኮዶንታኻ ኤና ክሳ ታማርን ዬርሺዲና።³³ምስኮን ኦኖንሳኻሞ ኢሮጎ ኤዲ ይንዛራ ቤሮን ይዳ ዳይዲና፤ ኖኻሞ ናቅሲ ይሳም ዼግ ሃያንቴ እላታንቴ ክግያ፤ ³⁴“ናዝሬት ጋንታ ኢየሱስ፣ ዎላማ ሃሳ ሃርቴ ዶኖ? ዎም ካይሳናንቴው ሃናኣዶ? ያ ሃው ሃዶን እንታ ዼስዲና፤ ያ ኤያ ባርያሳ ጫራጛና!” ና ክያማዶ።³⁵ኢየሱስካሞ “ጫክ ሃምማ! ኤያ ካ ግዶርካ ውትማ!” ሃማንቴ ኪም ጎሪዲና። ቤራኻሞ ኤያም ዛርስን ፓይላሳ ዎትሮ ዻባንቴ ክዛራ ዬር ዛርቦ ዬስክስማ ክባራ ውትዲና። ³⁶ዬራ አጋም ኤና ፓይላ ዬርሽዲና፤ ኬ ክግያ “ኤሳንካ ኮኖ ታማር ሃርቴ? ብታሞኻቤ ካንታሞኻቤ ኖ ኡስና ዛርቦናም ጌይቴ ኦይታና ክኦይታይ፤ ኬኻሞ ውታና ኬውታይ” ና ኬያማዶ። ³⁷ክሳ ኜሙትኖኻሞ ራቅና ኦጎታር ዳና ፓይላ ውልዛራ ሻሚዲና።³⁸ኣጋሳ ራስባራ ኢየሱስ ኣይሁድናሳ ምስኮን ኦኖንባራኻ ውታንቴ ስምኦን ኦኖንዛራ ኣርድዲና። ስምኦንሳ ባይስኖ ግባዝ ጌጵካ ጋሊቴና ኮዶ፤ ኬ ኮናንቴ ሃማንቴ ኢየሱስም ምስክዲና። ³⁹ኖኻሞ ኮዛራ ኩፕ ሃማንቴ ግባዝን ኮባራንካ ጎሪዲና፤ ግባዝኖኻሞ ኣጋዛራ ኮም ጋርዲና፤ ናኻሞ ዻጳንቴ ኬም ቾችንሽዲና።

⁴⁰ሃያሳ ዋዛራ፣ ኤና ይሳ ሃጅሞ ኣብ ኣብንካ ዳናም ፓይላ ኤና ክዛራ ባኣቴ ናእዲና፤ ኖኻሞ ኤና ፓይላ ውልዛራ ኣን ይሳም ዎዳንቴ ኬም ፓሽሽዲና። ⁴¹ቤሮናኻሞ “ያ ባርያ ናሳና!” ሃማንቴ እላታንቴ ኤዲ ጱፅ ባራኻ ውትዲና። ኮዶን ኖ ኬም ጎሪዲና፤ ኖ ክርስቶስ ክዶንም ኬዼሳዶንታኻ፣ ዬር ካላኻሞ ኬጌዬኻናንቴ ኖ ዛጋዲማሞ።²⁴²ፔኖ ኮሶፃና ኢየሱስ ኤዲ ይቆልማ ራቅ ካላዛራ ያእዲና፤ ዛርስኖኻሞ ኪም ዛግቴና ኮዶ፤ ኖ ክዶን ራቅንዛራ ኬ ናእዲና፤ ኬም ጋራንቴ ያኣን ክጋሬኻናንቴ ኪም ማራናንቴ ሃይዲና። ⁴³ኮዶን ኖ ኬግያ፦ “ካታማና ዋኒዛራ ቃልቴ ባርያ ማንግስትንሳ ሜርሜርን ፃሊን እታማርሴኻናንቴ እናንቴ ዛግሳና ኮዛግሳይ፤ ይንናንቴ ኢም ንእሳዻዶኖ ቃባ ካናንቴና” ና ክያማዶ። ⁴⁴ይሁዳ ፔንሳ ባርያም ምስካዻን ኦኖና ግዶር ኖ ታማርሳን ዎይሳድማሞ።

¹ 4.27 “ሙልካምባ” ሃንዻያ ብሽንዛራ ናአያ ሃጅሞ ውሊና

² 4.41 ዎይካሞ “መሲህ”

Chapter 5

¹ዛርስኖ ኪም ታኻንቴ ጭጅቴ ባርያሳ ኣፖን ክታማርሳይንም ኤሳርቴ ኮዶን ዋዳንካ፣ ኢየሱስ ጌንሳሬጥ ኛፓስንካላ ዎያንቴና ክዶ፤¹ ²ዋዳስ ኣጋኻ ጋጊ ላማ ኛፓስንሳ ኣፖሮ ኡኩማንቴ ኬዳዃ ኖ ሃፕዲና፤ ኮዶን ኤና ካራን ኤምማይና ጋግናባራኻ ሃንቻንቴ ኜፑቴይና ይሳም ሻይቴና ኬዶ። ³ጋግና ዳና ግዶር ስምኦን ጋጋዛራ ሃንቻንቴ ፔንባራኻ ሾሊ ክፔሬኻናንቴ ኪም ኦይስዲና፤ ሃያንቴኻሞ ጋግንዛራ ዳርቃንቴ ዛርስንም ታማርሳን ካርስዲና።⁴ዼላቃም ጌያቴ ይቱንሳና ስምኦንግያ፦ “ጋግን ሃሳም ሌኤን ግዶንዛራ ጩርሻንቴ ካራን ዬዳናንቴ ኜፑቴይና ዬሳም ዻብማቴ” ና ክያማዶ። ⁵ስምኦንካሞ ክግያ ይማሳና፦ “ኣስታማራዮ፦ ሶትን ሜሌል ኤምቴ ዎቲ ቃጃንቴ ካራ ካላኻሞ ዬዳድማሞ፤ ታ ያ ሃጌያዳና ኜፑቴይናም ኑንቆሮ ዻባና እጳባይ” ና ክያማዶ። ⁶ኬ ኣጋንታ ኬሃያዶን ዋዳንካ ካልሎን ካራ ጱፅ ዬድዲና፤ ኬሳ ኜፑቴይናኻሞ ታኻን ካርስዲና። ⁷ጋጋ ዋ ግዶር ዳና ኬሳ ሃርያና ናዴ ኬም ኬኬልሼኻናንቴ ኬ ኣኒካ ግስምዲና፤ ኬኻሞ ናዴ ጋግና ላማ ውል ግዶር ካራን ፆኦስዲና፤ ጋግና ኬሳኻሞ ፁዋን ካርስዲና።⁸ስምኦን ሃንዻያ ጴጥሮስካሞ ዬርን ኦጎም ሃፓንቴ ኢየሱስሳ ቡቆሮ ጳርፃንቴ ይጌይና “ጌጳ፦ እንታ ሴሶ ኤዲና፤ እካላንካ ዪማ” ና ክያማዶ። ⁹ኖ ይንናንቴ ይንታ ክጌያዶኖ ክቤ ኤና ክማላን ዳና ካራን ጱፅን ይዬዳዶን ዬርሻንቴና፤ ¹⁰ሃያንቴኻሞ ስምኦንሳ ሃርያና ዘብድዮስ ናና፣ ያእቆብቤ ዮሃንስቤ ዬራ ኣጋም ዬርሽዲና። ኢየሱስካሞ ስምኦንግያ፦ “ሃርኩትንዽናኖ፦ ናንሲ ካኻ ካርሳንቴ ኤዲ ኤማያና ሃዳይ” ና ክያማዶ። ¹¹ኬኻሞ ጋግናም ፔንዛራ ይክድንሳና ራስባራ ፓይላ ውልም ጋራንቴ ኪም ጫግዲና።¹²ኢየሱስ ካታማናሳ ካታማ ዋሮጎ ክዶን ዋዳንካ ኤዲ ሙልካምባንካ² ዳ ካላ ካታማስ ኣጋሮ ዳይዲና፤ ኤያ ኣጋ ኢየሱስም ይያፓና ዎትሮ ክሳ ጳርፃንቴ፦ “ጌጳ፦ ሃናሻያዳና ኢም ፓሽሻዻን ቻላና ሃቻላይ” ሃማንቴ ኪም ምስክዲና። ¹³ኢየሱስካሞ ኣን ይሳኻ ኪም ላኣሳንቴ፦ “እንታ ናሽዲና፣ ፓሺማ!” ና ክያማዶ። ኣጋዛራ ኤያሳ ሙልካምባኖ ካይዲና።¹⁴ኢየሱስካሞ ክግያ “ዬራ ካም ኤዲ ካላናንቴኻሞ ሃጌይናኖ፤ ይያማን ቃልቴ ሃም ኣይሁድ ኤናሳ ዳምብ አሽካያናንቴ ዻውማ፤ ሃፓሻዶኖ ኬናንቴ ማኚ ኮዴኻናንቴ ቃልቴ ሙሴ ይጌያዳ ዳምባም ሙልዻሮ ኣሽክማ” ና ክያማዶ።¹⁵ይንታ ኮዶንካሞ ዼላቅኖ ክሳ ጌይዻይኖ ካልሎን ሻሚዲና፤ ኤዲኖ ካልሎን ጱፅኖኻሞ ኖ ዼላቅን ክጌያይንም ኤሳራናንቴቤ ሃጅሞና ይሳ ግዶር ፓሻናንቴ ፑጭቴና ኮዶ። ¹⁶ኮዶን ኢየሱስ ሮሮ ውል ራቅ ፃክርሚዛራ ውታንቴ ምስክቴና ክዶ።¹⁷ሮሮ ካላ ኢየሱስ ታማርስቴና ክዶ፤ ኦጎታርካሞ ገሊላ ፔንባራቤ ይሁዳ ፔንሳ ሞሮናባራቤ ዬሩሳሌምባራ ናኣዳና ፈረስ ኤናቤ ኤና ሙሴ ዳምብን ታማራሳይናቤ ዳርቃንቴና ኬዶ፤ ኖ ክፓሽሼኻናንቴ ባርያሳ ካንታኖ ክላማና ኮዶ።¹⁸ዋዳስ ኣጋኻ ኤና ኤዲ ራንሳ ማልግማዳ ካላም ሻላንካ ሾፓቴ ናእዲና፤ ኢየሱስሳኻሞ ዎትሮ ዎዳናንቴ ኦኖንዛራ ኣርዳናንቴኻሞ ኬ ሃይዲና። ¹⁹ዛርስንሳ ጱፃሞንካ ሃማንቴ ኦኖንዛራ ኣርስዻይኖ ኬም ኮባሻዶንታኻ ጳ ኦኖንሳ ዱርንዛራ ውታንቴ ዱሪን ጯቃታንቴ ኤያ ራንሳ ማልግማዳም ክሳ ሻላንካ ዛርንሳ ባክንካ ኢየሱስሳ ዎትሮ ሃ ንችሽዲና።

²⁰ኢየሱስካሞ እምነታ ኬሳም ሼዳንቴ ኤያግያ፣ “ያ ኤያ ካ፣ ሴሶን ሃሳም ሃናንቴ ጋርዽዲና” ና ክያማዶ።

²¹ኤና ሙሴ ዳምብን ታማርሳይናቤ ፈረስ ኤናቤ፣ “ካ ባርያም ቦዋንቴ ይንታ ዼላቃያ ሃውቴ? ባርያ ካላንብሻሳ ኦባራ ሴሶን ሽእሻናንቴ ቻላያ ሃውቴ?” ሃማንቴ ቃባን ካርስዲና።

²²ኢየሱስካሞ ቃቦ ኬሳም ዼሳንቴ ኬግያ፣ “ዎይላም ዬሳኻ ይንታ ሃማንቴ ሃርናንቴ ዬቃቤ? ²³‘ሴሶን ሃሳም ሃናንቴ ጋርዽዲና’ ሃንዻያቤ ‘ዻጳንቴ ይማ’ ሃንዻያቤሳ ባዳ ሃማቴ? ²⁴ኮዶንካሞ ይንናንቴ ይንታ እያማዶኖ ኤዲ ናሶ ፔሮጎ ሴሶን ሽእሻናንቴ ጌጳሞ ክሳ ኮዶንም ዬዼሴኻናንቴና” ና ክያማዶ። ሃያንቴኻሞ ኤያ ራንስ ማልግማዳግያ “ዻጳንቴ ሻላን ሃሳም ባኣንቴ ሃሳ ኦኖንዛራ ይማና እያማይ” ና ክያማዶ።²⁵ኖ ኣጋዛራ ዻጳንቴ ኬሳ ዎትሮ ዎይዲና፤ ይንዛራ ዎዻንቴ ይዶን ሻላን ባኣንቴ ባርያናንቴ ጎሺን እማዳቴ ይሳ ኦኖንዛራ ያእዲና። ²⁶ዋዳ ኣጋኻ ኬ ፓይላ ውልናንቴ ዬራ ኣጋ ዬር ዋና ማትዲና፤ ባርያናንቴኻሞ ጎሺ እማንቴ “ሃይታላ ዎቲህ ዬር ዋና ሃፕዲና” ሃማንቴ ካልሎን ኩርትንዽዲና።²⁷ኣጋሳ ራስባራ ኢየሱስ ኦጎታርካ ውታንቴ ያእዲና፤ ኤያ ሌዊ ሃንዻያ ግብርን ፑኡሻያ ግብርን ፑሻዻን ራቅሮ ዳርቃንቴ ክዳኻ ሃፓንቴ ክግያ “ኢም ጫግማ” ና ክያማዶ። ²⁸ኖኻሞ ዬራ ፓይላ ውልም ጋራንቴ ኪም ጫግዲና።²⁹ሌዊካሞ ኢየሱስናንቴ ይሳ ኦኖሮ ዲግስ ጌጲ ሃይዲና፤ ኤና ግብርን ፑኡሻይና ጱፅናቤ ኤና ዋኒቤ ኬላማ ክንካ እꬅምንቴና ኬዶ። ³⁰ፋራሳዊይናቤ ኤና ኬሳ ዳምብን ታማርይሳናቤ “ኤና ግብርን ፑኡሻይናቤ ሴሶን ኤናቤ ማላ ክንካ ይንናንቴ ዬቲ ዬእꬃይኖቤ ዬውጫይኖቤ ሃርቴ?” ሃማንቴ ክሳ ታማርናዛራ ጉንድምዲና። ³¹ኢየሱስካሞ “ኤና ኣኪምን ይንናንቴ ይዛግሳይና ሃጅሞናና፣ ኤና ጫንቃል ሃምናናንቴ ትማሞ፤ ³²እንታ ሴሶን ኤናም ሴሶንባራኻ ባርያዛራ ማሳናንቴና እናኣዶ፤ ኤና ጋዛናም ግስማናንቴ እንታ ናኣድማሞ” ሃማንቴ ኬናንቴ ማስዲና።³³ኬ ክግያ “ዮሃንስ ታማርና ሮሮ ጱፅና ቶሮንዻንቴ ባርያም ኬምስካይ፤ ፈረስ ኤና ታማርናኻሞ ኦጎንታና ኬያያይ፤ ኮዶን ታማርና ሃና ሮሮ ውል እꬃ ውጫና ኬያያይ” ና ኬያማዶ።

³⁴ኢየሱስካሞ ኬግያ “ኤና ግስንዻዳና ኡታስ ኬላማ ክዳዃ ኬቶሮንዼኻናንቴ ሃይዻን ቻላው ቻላዻይ? ³⁵ኮዶን ኡታስም ኬኻላ ይንካ ቻዻያ ሮራ ናኣና ክናኣይ፤ ናንሲ ዋዳ ኣጋኻ ኬ ቶሮንዻና ኬቶሮንዻይ” ና ክያማዶ።

³⁶ሃያንቴኻሞ ኬናንቴ ኖ ይንታ ሃማንቴና ዻይንሶ ክጌያዶ፦ “ኣፓላ ሃሊባራ ጫርቄ ሃኣሳንቴ ኣፓላ ጌቾዛራ ኤዲ ጋራያ ቆልማሞ፤ ኖ ኦጎንታ ይያይና ኣፓላ ሃላም ሃኣሳና ክያኣሳይ፤ ጫርቃ ሃላኻሞ ኣፓላን ጌቾንናንቴ ኣግማሞ።³⁷ዎይንን ዚኣን ሃሊን ቁንጫ ሶርብ ጌቾ ግዶር ካንቴ ኤዲ ዎዳያ ቆልማሞ፤ ኖ ኦጎንታ ክያይና ዎይንን ዚኣኖ ሃሊኖ ቁንጫን ሶርባ ጌቻ ጋይኖ ጳቃና ኮጳቃይ፤ ዎይንን ዚኣኖኻሞ ይንቅማና ኮይንቅማይ፤ ናንሲ ቁንጫን ሶርባስሳ ዋጋ ቆልማሞ። ³⁸ኣጋታኻ ዎይንን ዚኣን ሃሊን ቁንጫ ሶርብ ሃሊ ግዶር ካይንቶና ኮዛግሳይ፤ ³⁹ታ ናንሲ ዎይንን ዚኣን ጌቾን ውጫንቴ ዚኣን ሃሊን ኤዲ ዛጋያ ቆልማሞ፤ ኣጋ ሃርቴ ኖ ‘ዚኣኖ ጌቾኖ ዚኣን ሃሊን ካላ ሳጊና ኮዶ’ ክያማንታኻና።”

¹ 5.1 ዎይካሞ ገሊላና ኛፓስኖ

² 5.12 ግሪክ አፖኻ “ሙልካምባ” ሃንዻያ ብሽንዛራ ናአያ ሃጅሞ ውሊና።

Chapter 6

¹ኡኩንሳ ሮሮ ካላ ኢየሱስ ሃምንሳ ኢንካ ይቴና ክዶ፤ ታማርና ክሳኻሞ ትሻን ቁንፃንቴ ሻክምቴ ጋእቴና ኬዶ። ²ፈረስ ኤና ግዶርካሞ ኤና ዋኒ ኬግያ “ኡኩንሳን ሮራ ጋላ ዬርን ሃይዽሞንም ሃርናንቴ ዬያዬ” ና ኬያማዶ።

³ኢየሱስካሞ ይንታ ሃማንቴና ኬናንቴ ክማሳዶ፦ “ዳዊት ይዳቃዻዶን ዋዳንካ ኤና ክላማ ክንካ ዳና ላማ ዬራ ክያያዳም ዬቲ ናባባዳዬው? ⁴ኖ ባርዮን ኦኖን ኣርዳንቴ ኣይሁድናሳ ዳምብን ኣሽካይና ሶጎ ይእꬃን ሙናን ቻንቴ ጋይዲና፤ ኤና ክላማን ዳናናንቴኻሞ እምዲና።” ⁵ሃያንቴኻሞ ኢየሱስ ኬግያ፣ “ኤዲ ናሶ ኡኩንሳን ሮራሳ ጌጳና” ና ክያማዶ።

⁶ኡኩንሳ ሮሮ ኣብካኻሞ ኖ ኣይሁድናሳ ባርያም ምስካዻን ኦኖንዛራ ኣርዳንቴ ታማርስቴና ክዶ፤ ኦጎታር ኤዲ ኣን ምዛቂ ይንሳ ይማልግማዳ ካላ ዳይዲና። ⁷ኤና ሙሴ ዳምብን ታማርሳይናቤ ፋራሳዊይናቤ ኪም ጎይ ይንካ ይቤርንሳያ ዛጋንቴ ኤያም ኡኩንሳን ሮራ ጋላ ክፓሽሻይንም ሼዳናንቴ ካላንቴና ኬዶ። ⁸ኢየሱስካሞ ቃቦ ኬሳም ዼሳንቴ ኤያ ኣንንሳ ማልግማዳግያ “ዻጳንቴ ኤናሳ ዎትሮ ዎይማ!” ሃምዲና፤ ኤያኻሞ ዻጳንቴ ዎይዲና።

⁹ኢየሱስካሞ ኬግያ “ይንዳ ዬኻላ ዬር ካላ እኦይሴ፤ ኡኩንሳ ሮራ ጋላ ሃይዼኻናንቴ ጌይዻዶኖ ዬር ፃል ሃይንቶሞ ሞ ዬር ዛርቦ? ሳዳ ዻኣሻሞ ሞ ሳዳ ካይሳ?” ና ክያማዶ።

¹⁰ሃያንቴ ኢየሱስ ኤና ክሳ ዴሞሮ ዳርቃዳናም ፓይላ ሼዳንቴ፤ ኤያ ኣንንሳ ማልግማግያ፦ “ኣኒ ሃሳም ፒክ ሃይማ” ና ክያማዶ። ኤያኻሞ ጌይዻዳግያ ሃይዲና፤ ክሳ ኣናኻሞ ጫንቃል ፓሽዲና። ¹¹ኮዶን ኤና ጌጲ ዻጋስዲና፤ ኢየሱስዛራ ሃር ዋዬ ሃማንቴ ኬ ክንካ ዼላቅዲና።¹²ሮራና እግናሳ ሮሮ ካላኻ ኢየሱስ ባርያም ምስካናንቴ ጉርባስዛራ ውትዲና፤ ሶታ ኣጋም ሜሌል ባርያም ምስክቴ ዎዽዲና። ¹³ፔኖ ኮሶፃና ታማርና ይሳም ግስማንቴ ታጲ ላማናም ኬግዶር ካምዲና፤ ኬናንቴ ኤና ይእሳዻዳና ሃማንቴ ናቢ ዎድዲና።¹⁴ኬኻሞ ጴጥሮስ ሃማንቴ ክግስማዳ ስሞኦንቤ፣ እንዳን ናሳ እንድርያስቤ፣ ያእቆብቤ፣ ዮሃንስቤ፣ ፊልጶስቤ፣ በርቴሎሞስቤ፣ ¹⁵ማትዮስቤ፣ ቶማስቤ፣ እልፕዮስ ናሳ ያእቆብቤ፣ ፔን ይሳናንቴ ዎያዳ ስምኦንቤ፣ ¹⁶ያእቆብ ናሳ ይሁዳቤ ራስባራ ኢየሱስም ሳስካንቴ እማዳ ኣስቆሮንቱ ፔን ጋንታ ይሁዳቤና።¹⁷ኢየሱስ ጉርባስባራኻ ኬላማ ክንካ ሃንቻንቴ ራቅን ጳልሮ ዎይዲና፤ ኦጎታር ክሳ ታማርናሳ ዋኒ ዳይዲና፤ ይሁዳ ፔና ፓይላ ግዶርካቤ፣ ዬሩሳሌም ግዶርካቤ፣ ጢሮስቤ ሲዶና ኛፓስንሳ ማራሮኻ ናኣዶኖ ዛርስኖ ጱፅኖ ኦጎታር ዳይዲና። ¹⁸ኤና እግናኻሞ ይንናንቴ ኬናኣዶኖ ክካላ ታማራናንቴቤ ይሳ ሃጅሞና ግዶርካ ፓሻናንቴቤና። ኤና ቤሮንካ ጋሊቴን ዳናኻሞ ፓሽዲና፤¹ ¹⁹ካንታኖ ክግዶርካ ውታንቴ ኤና ፓይላም ፓሽሽቴ ኮዶንታኻ፣ ኤና ፓይላ ኪም ላኣሳናንቴ ዛግቴና ኬዶ።²⁰ኖ ታማርና ይሳዛራ ሼዳንቴ ኬግያ ይንታና ክያማዶ፦

“ዬቲ ኤና ኩፕና ባርያሳ ማንግስትኖ ዬንቲ ኮዳንታኻ፣

ዬቲ ኤዲ ፑጋዻዳና፤

²¹ዬቲ ኤና ታ ዳቃዻዳና

ቤሬ ዬምሻንታኻ ዬቲ ኤዲ ፑጋዻዳና፤

ዬቲ ኤና ታ ኤፕቴን ዳና

ቤሬ ዬያንጫንታኻ ዬቲ ኤዲ ፑጋዻዳና፤

²²ኤና ኤዲ ናሶኻ ሃማንቴ ዬም ኬቶዛዽና፤ ይሳ ባክሮኻ ዬም ዋና ቡላንቴ፤ ዬዛራ ዬር ዛርቦ ኬጌይናቤ ናቢ ዬሳም ኬሴስና ዬቲ ኤዲ ፑጋዻዳና፤ ²³እምባና ኬሳ ኣና ኤና ባርያሳ ኣፖን ጌያይናዛራ ክናም ኬያያዶንታኻ፣ ጳ ፖላሮ ካሺኖ ዬሳ ጌጲና ኮዳይ፤ ኣጋታኻ ሮራ ኣጋኻ ዋዝንዽማቴ፤ ዋርሳኻሞ ክርብማቴ።²⁴ኮዶን ዬቲ ኤና ዎድሞና ታ ዬዋዝንዻዶንታኻ፣ ሃዪ!

²⁵ዬቲ ኤና ታ ምሻዳና

ቤሬ ዬዳቃዻንታኻ ሃዪ!

ዬቲ ኤና ታ ሃንጭቴን ዳና

ቤሬ እልል ጃንቴ ዬኤፓንታኻ ሃዪ!

²⁶ኤና ፓይላ ዬሳ ዬርን ፃላሞን ኬጌይና ዬቲ ሃዪ! እምባና ኬሳ ኣና ፖጋሞንካ ባርያሳ ኣፖን ጌያይና ኤናናንቴ ኣጋንታና ኬሃያዶ።²⁷“ኮዶን ዬቲ ኤና እናንቴ ኤሳራይናናንቴ እንታ ጌያና እጌያይ፤ ጋላ ዬሳም ናሽማቴ፤ ኤና ዬም ቶዛዻይናናንቴኻሞ ዬር ፃል ሃይማቴ፤ ²⁸ኤና ዬም ኣሻይናናንቴ ዬቲ ዻክምማቴ፤ ኤና ዬዛርን ዛርቦን ኣሽካይናናንቴኻሞ ባርያም ምስክማቴ፤²⁹ኤያ ሃሳ ካርጫም ጫኣያናንቴ ካርጫ ዋምካሞ እምማ፤ ኤያ ሃሳ ኮቴን ቻያናንቴ ካርቴና ሃሳም ኪም ሃማርናኖ። ³⁰ኤና ሃኻላ ምስካይና ውልናንቴ እምማ፤ ኤያ ሃሳ ኮይሳም ቻዳ ሃናንቴ ክማሴኻናንቴ ሃኦይስናኖ።³¹ኤና ዬናንቴ ኬያዬኻናንቴ ዬራ ዬዛጋይናም፣ ዬትካሞ ኬናንቴ ኦጎንታ ሃይማቴ።

³²ኤና ዬም ናሻይናም ዬናሻያዳና ሃርካ ሳጊ ዬዴ? ሴሶን ኤናኻሞ ኤና ኬም ናሻይናም ናሻና ኬናሻይ። ³³ኤና ዬናንቴ ዬርን ፃልን ሃያዳናናንቴ ዬር ፃል ዬሃያያዳና ሃርካ ሳጊ ዬዴ? ሴሶን ኤናኻሞ ኦጎንታ ሃያና ኬሃያይ። ³⁴ኤና ብድሪ ዎናንቴ ማሳና ኬማሳይ ሃማንቴ ዬቃባይናናንቴ ዬብድርሳያ ዳና ሃርካ ሳጊ ዬዴ? ሴሶን ኤናኻሞ ዬራ ይብድርሳዳናም ፓይላ ቻና ዎቻይ ሃማንቴ ሴሶን ኤናናንቴ ብድርሳና ኬብድርሳይ።³⁵ኮዶን ጋላ ዬሳም ናሽማቴ፤ ዬር ፃልካሞ ኬናንቴ ሃይማቴ፤ ኤናኻላ ማሳቴ ቻናንቴ ቃሞ ቁንፅማ ብድርስማቴ፤ ዬቲ ኦጎንታ ዬያይና ዬሳ ካሽኖ ጌጲና ኮዳይ፤ ባርያ ጌጳሳኻሞ ናና ዬዳይ፤ ኖ ኤና ኪም ጎብምናናንቴቤ ኤና ዛርቦናናንቴቤ ፃሊና ክዶ። ³⁶ዬምባ ኤናናንቴ ክቡርቃዻያግያ ዬቲህካሞ ኤናናንቴ ቡርቃዻይና ዳማቴ።³⁷ኤናም ዬዻብንሽናኖ፣ ዬምካሞ ዻብንሻዽማሞ፤ ኤናም ዬቦውናኖ ዬምካሞ ቦውዽማሞ፤ ኤናሳ ሴሶን ጋርማቴ፣ ዬናንቴኻሞ የሳ ሴሶም ጋራ ጋርዻይ።³⁸ኤናንቴ እምማቴ፣ ዬናንቴኻሞ እማና እንዻይ፤ ሻርቃስ ይንካ ኤናናንቴ ዬሳፓርዳኻ ማሳንቴ ይንካ ዬናንቴ ሳፓራናሳፓርዻይ። ካሳ ኦባራ ሻርቃስ እንቃንቴ ጁጋዻዳኻ ፆፃንቴ ይንቅማያ ፃላኻ ሳፓራንቴ ዬናንቴ ዬሳ ዴሞዛራ እማና እንዻይ።

³⁹ሃያንቴ ኖ ዻይንሳ ካም ይንታ ሃማንቴና ኬናንቴ ክጌያዶ፦ “ኤያ ኣፕን ካያ፣ ኤያ ኣፕን ካያስም ኣንሳናንቴ ቻላው? ኬ ላማ ውል ኪም ዬዳቴ ኦሎሮ ኣርዳይዮው? ⁴⁰ታማራ ይሳ ኣስታማራ ካላንካ ሳግማሞ፤ ይያማንካሞ ኤያ ፃሊ ሃያንቴ ታማራዳ ይሳ ኣስታማራግያና ክዳይ።

⁴¹ሃንና ናሳሳ ኣፕሮን ዳ ዬራ ሾላም ሃርናንቴ ሃሼዴ? ሃሳ ኣፕሮ ቱፓን ግያንዶን ዶን ያ ሼዳይዮው? ⁴²ኣፕን ሃኖሮ ሃቃ ዶንም ሼድማ ሃንና ናሳግያ:- ‘እንና ናሳ፣ ሃሳ ኣፕሮን ዳ ዬራ ሾላም እቡሌ’ ሃስ ሃማናንቴ ሃቻሌ? ያ ካይስንሶን ኤያ ካ፣ ብራቴንካ ቱፓን ኣፕን ሃኖሮን ዶን ቡልማ፤ ሃያንቴ ናንሲ ዬራ ሾላ ሃንና ናሳሳ ኣፕሮን ዳም ቡላናንቴ ፃሊ ሃያንቴ ሼዳና ሃሼዳይ።"⁴³ሃቃ ባሺ ዳንቴ ኣፒ ዛርቦ ካያ ሃቃ ቆልማሞ፤ ሃያንቴኻሞ ሃቃ ዛርቦ ዳንቴ ኣፒ ባሺ ካያ ሃቃ ቆልማሞ። ⁴⁴ሃቃናም ፓይላ ኬሳ ኣፕናኻ ዼሳና ዼሳዻይ፤ ሃቃ ኡኩምካ ዳ ግዶርካ ሃቃ ባላስሳ ኣፕ ሾማዽማሞ፤ ካዻላ ግዶርካ ዎይን ኣፕ ጫራዽማሞ⁴⁵ኤዲ ፃል ይሳ ዎይላምሮ ዬርን ፃሊን ፆፃዶሮኻ ዬራ ፃላ ኣጋም ጌያናክጌያይ፤ ኤያ ዛርባ ይሳ ዎይላምሮ ዬርን ዛርቦን ፆፃዶሮኻ ዬራ ዛርባ ኣጋምና ክቡላይ። ኤዲ ይሳ ዎይላምሮ ዬርን ፆፃዶሮኻ ኣጋም ቡላቴ ጌያናክጌያይ።⁴⁶ዬራ እጌያይናም ዬቲ ኣሽክማሞ፤ ታ እግያ ‘ጌጳዮ፣ ጌጳዮ’ ሃርናንቴ ዬያሜ? ⁴⁷ኤዲ እዛራ ናኣያ ፓይላ እሳ ዼላቅን ኤሳራንቴ ኣሽካያ ሃውም ክታኻይንም ዬናንቴ እዻዌ፤ ⁴⁸ኤያ ኣጋ ኦኖን ዻኻንቴ ኦሎን ፄሪ ኮያንቴ ላይታንዛራ ኦኖን ይሳም ዻኻዳሚና ክታኻይ፤ ሚሮኖ ጉንዛንቴ ኦና ኣጋም ይቅዲና፤ ኦና ኣጋም ፃሊ ዻኻዻዶንታኻ ይቃናንቴ ቻላድማሞ።⁴⁹ኮዶን ኤያ እሳ ዼላቅን ኤሳራንቴ ኣሽክማ ኣጋ ኦኖን ይሳም ኦሎን ፄሪ ኮያንቴ ላይታንዛራ ዬስክማ ፔሮ ኦኖን ዻኻዳምና ክታኻይ፤ ምሮኖ ካንታኻ ናዴ ኦና ኣጋም ኮይቃዶን ዋዳንካ ይሪካ ይፕዲና፤ ይፕንቶኖ ክሳኻሞ ካልሎን ጌጲና ኮዶ።

¹ 6.18 ዎይካሞ ቤሮና ዛርቦና

Chapter 7

¹ኢየሱስ ዼላቅና ክናም ፓይላ ዛርስንሳ ዎትሮ ጌያቴ ይቱንሳና ቅፕርናሆምዛራ ያእዲና።²ኦጎታርካሞ ኤያ ፖሊስና ማቶናሳ ጋራ ዳይዲና፤ ካይስታ ክሳ ካልሎን ክናሻያ ሃጃዻንቴ ጃናንቴና ክዶ። ³ኖኻሞ ኢየሱስሳ ዬር ይኤሳራና ካይስታ ክሳም ክናንቴ ክፓሽሼኻናንቴ ኪም ክናንቴ ኬምስካኻናንቴ ኣይሁድናሳ ዞንዛና ዋኒም ክዛራ ይእስዲና። ⁴ኤና ኣፖን ባኣቴ ያኣዳናኻሞ ኢየሱስ ካላ ይናኣና፤ ኪም ካልሎን ምስካንቴ፤ “ዬራ ካም ክናንቴ ሃዬኻናንቴ ዛግሳና ኮዛግሳይ፤ ⁵ኣጋኻሞ ኤያ ካ ዛርስን ዎሳም ናሻና ክናሻይ፤ ዎሳ ምስኮን ኦኖንምካሞ ዎናንቴ ኣሽክሻዳ ኖና” ሃማንቴ ካልሎን ኪም ባንዝምዲና።

⁶ሃይዻዃ ኢየሱስ ኬላማ ክንካ ያእዲና። ኖኻሞ ክሳ ኦኖን ካላ ፄዲ ክናኣና፤ ኤያ ፖሎስና ማቶናሳ ጋራ ኤና ይሳ ሃርያናም ክዛራ ይእሳንቴ ክግያ ይንታና ክያማዶ፦ “ጌጳዮ፣ ያ እሳ ኦኖን ሃኣርዴኻ ዛግሳያ ኤዲ እትሞንታኻ ኦራ ንቴ ሃጋሊናኖ፤ ⁷ኣጋኻ ሃማንቴ እንታ ሃዛራ ያኣናንቴ እናንቴ ኮዛግሳያግያ እንታ ኢም ፓይድማሞ፤ ታ ያ ዼላቅ ካላ ሶጎ ጌይማ፣ ካይስታ እሳ ፓሻና ክፓሻይ፤ ⁸እንታ እባራንካ እሳ ጳባራ ኤዲ ኢም ኤርጋያ ዳይዲና፤ ፕር እሳ ቾባራኻሞ እኤርጋይና ፖሎስና ዳይዲና፤ ዋግያ ይማ እያምና፣ ኖ ያኣና ክያኣይ፤ ዋግያኻሞ ኒማ እያምና፣ ኖኻሞ ናኣና ክናኣይ፤ ካይስታ እሳግያኻሞ ‘ዬራ ካም ሃይማ’ እያምና፣ ዬራ ክናንቴ ጌይዻዳም ሃያና ክሃያይ።”⁹ኢየሱስካሞ ኣጋም ይኤሳራና ኤያም ዬርሺዲና፤ ኤና ኪም ጫጋይናዛራ ሽራንቴ ኬግያ “እንታ ዬናንቴ ጌያና እጌያይ፤ እምነት ኮንታ ሃማ ጌጲ እስራኤል ፔሮ ካውል እንታ ሃፓድማሞ” ና ክያማዶ። ¹⁰ኤና ይእሳዻዳናኻሞ ኦኖንዛራ ማታቴ ይናኣዶን ዋዳንካ፣ ክሳ ካይስታ ፓሻንቴ ክዳኻና ኬያፓዶ።¹¹ኣጋሳ ራስባራ ኢየሱስ ጌጲ ካፕማ፣ ካታማስ ናይን ሃንዻያዛራ ያእዲና፤ ክሳ ታማርናቤ ዛርሲ ጱፅካሞ ክላማ ያእዲና። ¹²ኢየሱስ ሙልዻፖን ይንካ ካታማንዛራ ኣርዳዻይንም ክዬስካና፤ ኤና ኤዲ ጃዳ ካላም ባኣንቴ ካታማንባራኻ ውትቴና ኬዶ፤ ናሳ ጃዳኻሞ እንዳንሳ ካላና፤ እንዳኖኻሞ ዳልሶና፤ ካታማን ዛርስኖ ጱፅኖ ኮላማ ዳይዲና። ¹³ጌጳኻሞ ኮም ይያፓና ኮናንቴ ቡርቃዻንቴ ኮግያ፣ “ሃኤፕናኖ፤ ሌምማ” ና ክያማዶ። ¹⁴ኖ ፄዲ ናዴኻሞ ሻላን ይንካ ናሳ ጃዳም ባዻዶንም ላኣስዲና፤ ኤና ባኣዳናኻሞ ትፕ ዎይዲና፤ ኢየሱስካሞ ናሳ ጃዳግያ “ያ ባርሻስ፣ ሃግያ ዻጲማና እያማይ!” ሃምዲና። ¹⁵ኤያ ጃዳኻሞ ዻጳንቴ ዳርቅዲና፤ ሃያንቴ ዼላቃን ካርስዲና። ኢየሱስካሞ ኪም ቻንቴ እንዳንናንቴ እምዲና።

¹⁶ኤዲኖ ፓይላ ውል ጌጲ ኩርትንዻንቴ ባርያም ጎሽቴ፤ “ኤዲ ባርያሳ ኣፖን ጌያያ ጌጲ ዎግዶርካ ውትዲና፤ ባርያኻሞ ዛርስን ይሳም ቃብዲና” ና ኬያማዶ።

¹⁷ኢየሱስሳ ኜሙቲኖ ኦጎኖ ይሁዳ ፔሮቤ ፔና ኮሳ ዴሞሮን ዳና ፓይላ ውል ግዶር ሻምዲና።¹¹⁸ዮሃንስሳ ታማርናኻሞ ክናም ፓይላ ዮሃንስናንቴ ጌይዲና። ኖኻሞ ኬሳ ባክሮ ታማሪ ላማም ግስማንቴ፤ ¹⁹“ናኣና ክናኣይ ይንግያ ሃንዻዳ ያሞ? ሞ ኤድ ኣብ ዎካሌ? ሃማንቴ ጌጳ ኢየሱስካላ ቃልቴ ኦይስማቴ” ሃማንቴ ኬም ክዛራ ይእስዲና።

²⁰ኤናኻሞ ኢየሱስ ካላ ናዴ ክግያ፣ “ይንግያን ናኣና ክናኣይ ሃንዻዳ ያሞ? ሞ ኤድ ኣብ ዎካሌ? ሃማንቴና ኑንቆንካ ሻያያ ዮሃንስ ሃዛራ ዎም ክንእሳዶ” ና ኬያማዶ።

²¹ዋዳ ኣጋኻ ኢየሱስ ኤዲ ጱፅም ሃጅሞሮኻቤ ቡርቅሮኻቤ ቤሮና ዛርቦና ባራ ቡልዲና፤ ኤና ኣፕን ካያና ጱፅናኻሞ ኬያፔኻ ሃይዲና፤ ²²ዮሃንስሳ ኤና ይእሳዻዳናግያ ኖ ይንታና ክያማዶ፦ “ቃልቴ ዬራ ዬያፓዳናቤ ዬኤሳርዳናቤም ዮሃንስናንቴ ጌይማቴ፤ ኤና ኣፕን ካያና ሃፓና ኬያፓይ፤ ኤና ኤላና ቲፕ ቲፕ ያያና ኬያያይ፤ ሙልካምባን ኤናኻሞ ፓሽቴና ኬዶ፤ ቃሞን ካያናኻሞ ኤሳራና ኬኤሳራይ፤ ኤና ጃዳናኻሞ ዴምጲንባራ ዻጲቴና ኬዶ፤ ኤና ኩፕናናንቴኻሞ ሜርሜርን ፃሊን ጌያና ጌይዻይ።² ²³እዛራ ኤዲ ኢ ካዽማ ሃውካሞ ይንናንቴ ፓፅ እንዻዳናና።”

²⁴ዮሃንስሳ ኤርጎን ኤና ማታቴ ኬዬኣዃ ራስባራ ኢየሱስ ዛርስንናንቴ ዮሃንስሳ ዬር ይንታ ሃማንቴ ጌይዲና፦ “ዳራንዛራ ይንናንቴ ዬናኣዶኖ ሃር ሼዳናንቴቴ? ግባሮን ይሾሻይና ባልጉዳናም ሼዶታው ዬናኣዶ? ²⁵ታ ናንሲ ሃር ሼዶታ ዬናኣዴ? ኤያ ኣፓላን ባሺን ኣርሳዳም ሼዶታው ዬናኣዶ? ኤና ኣፓላን ባሺን ኣርሳንቴ ቃያይናቤ ጋሎን ቆልማ ዳይና ኦ ማንግስት ኦኖሮ ዬናንቴ ዳይዲና። ²⁶ታ ናንሲ ሃር ሼዶታ ዬናኣዴ? ኤያ ባርያሳ ኣፖን ጌያያም ሼዶታው ዬናኣዶ? ዪኒ ልኪና፤ ዬናንቴ ጌያና እጌያይ ሼዶታ ዬናኣዳ ኤያ ባርያሳ ኣፖን ጌያያሳ ሳጋሚና።²⁷“‘ሃም ብራንቴ ጎይን ሃሳም ሃናንቴ ኣሽካያ እሳ ኤርጎን ኤያም ሃሳ ብራሮ ይእሳና እይእሳይ’ ሃማንቴ ይንሳን ኡካዻዳ ኣጋ ኖና፤ ²⁸እንታ ዬናንቴ ጌያና እጌያይ፤ ኤና ሜና ይኣዻዳና ግዶርካ ዮሃንስካላ ኤዲ ሳጋያ ቆልማሞ፤ ኮዶን ባርያ ማንግስትሮ ኤያ ውልካላንካ ሾላ ኣጋ ክካላንካ ሳጋና ክሳጋይ።”

²⁹ኤና ዬራ ኣጋም ኤሳራዳና ፓይላቤ ግብርን ኤና ፑኡሻይና ካውል፣ ዮሃንስሳ ሻዮንካ ሻይዻንቴ ባርያ ጎንዼ ክዶንም ዻውዲና፤ ³⁰ኮዶን ኤና ፈረስ ኤናቤ ኤና ሙሴ ዳምብን ዼሳዳናቤ ዮሃንስ ኣንሮጎ ሻይዻን ይጋራዶንታኻ ባርያ ኬናንቴ ቃባ ክቃባዳም ቦውዲና።

³¹ሃያንቴኻሞ ኢየሱስ ይንታና ክያማዶ፦ “ታ ናንሲ ኤዲን ታንጋን ኮም ሃርካ እዬክንሴ? ዎይካሞ ሃር ኬታኬ? ³²ኤና ጳልሮጎ ዳርቃንቴ ኪም ግስማይናምና ኬታኻይ። ኬኻሞ “ዎቲ ዬናንቴ ቱሉንጎን ፑግዲና፣ ዬቲ ክርባድማሞ፤ ዎቲ ዬናንቴ ዙልሞ ዎቡላዃ፤ ዬቲ ኤፓድማሞ’ ክግያ ሃማይናምና ኬታኻይ።³³ኦጎኖ ይንታ ኮማታዶኖ ኑንቆንካ ሻያያ ዮሃንስ እስን እꬅማቤ ዎይን ውጭማቤ ክንና ክዛራ ቤሮ ዳይዲና ና ዬያማዶ። ³⁴ፕር እንታ ኤዲ ናሶ እꬃዳቴቤ ውጫዳቴቤ እንና፣ ክግያ እꬅሞ ኤዲቤ ውጮ ኤዲቤ ኤና ግብርን ፑኡሻይናቤ ሴሶን ኤናቤሳ ሃርያናና ዬያማዶ። ³⁵ታ ናንሲ ሃማሞኖ ሊክ ኮዶንም ናና ኮሳ ፓይላ ውልካ ዼሳዽዲና።”³⁶ኣጋሳ ራስባራ ፋራሳዊይናሳ ኤዲ ካላ ኢየሱስ ክላማ ክንካ ክእꬅሜኻናንቴ ኦኖን ይሳዛራ ቾችንሻናንቴ ግስምዲና፤ ኖኻሞ ፋራሳዊያ ኦኖን ኣርዳንቴ እꬅማናንቴ ዳርቅዲና። ³⁷ካታማስ ኣጋሮ ዶኖ ሜ ሴሶ ኤድ ካላ፣ ኢየሱስ ኤያ ፋራሳዊያ ኦኖሮ እꬅምቴ ዳርቃንቴ ክዶን ይኤሳራና ና ኣልባስጥሮስ ቃርምሻኻ ሽቶ ባኣንቴ ናእዲና፤ ³⁸ክሳ ዙሎባራ ራን ክሳኻላ ዎያንቴ ኤፕቴ ራን ክሳም ይሳ እርማን ኑንቆንካ ጫፕሽቴ ይሳ ስትንካኻሞ ዹቃን ካርስዲና፤ ራን ክሳም ሱንቅቴ ሽቶንካ ቃዽዲና።³⁹ኪም ቾችንሻዳ ፋራሳዊያኻሞ ኦጎም ይያፓና፣ “እኒ ኤያ ካ ኤዲ ባርያሳ ኣፖን ጌያያ ይዳና፣ ኤስኖ ኪም ላኣሳዶኖ ሃው ኮዶንቤ፣ ሃያንቴኻሞ ሜ ሃሳማ ኮዶንም እኒ ዼሳዻን ቻላናክቻላይ፤ ና ሴሶ ኤዲና” ሃማንቴ ይሳ ዎላምንካ ቃብዲና። ⁴⁰ኢየሱስካሞ ክግያ፣ “ስምኦን፣ ሃናንቴ ዬር እጌያያ ዳይዲና” ና ክያማዶ። ኖኻሞ “ኣስታማራዮ፣ እናንቴ ጌይማ” ና ክያማዶ።⁴¹ኢየሱስካሞ ክግያ ይንታና ክያማዶ፦ “ኤያ ብሬን ብድርሳያኻላ ብሬን ብድራዳና ኤዲ ላማ ዳይዲና፤ ኤያ ዋዛራ ዲናር ማቶ ዶንጝ፣ ኤያ ላንሳዛራኻሞ ዲናር ዶጝታም ዳይዲና። ⁴²ዬር ኬካሻያ ኬሳ ኮቆልሞንታኻ ኤያ ኬላማ ውልናንቴ ባዛና ኬሳም ኬናንቴ ጋርዲና። ታ ናንሲ ኤና ላማ ውልግዶርካ ኤያ ኬናንቴ ብድርሳዳም ጌጲካ ናሻያ ሃማቴ?” ⁴³ስምኦንካሞ፦ “እካላ ይንናንቴ ባዛን ጱፅን ኤያ ጋርዻዳምና ክታኻይ” ሃማንቴና ክማሳዶ። ኢየሱስካሞ ክግያ “ሊኪና ሃጌያዶ” ና ክያማዶ።⁴⁴ኤስንዛራ ማታቴ ሼዳንቴ ስምኦንግያ ይንታና ክያማዶ፦ “ኤስን ኮም ሼድቴው ሃዶ? እንታ ሃሳ ኦኖንዛራ እኣርዳዃ ያ እሳ ራንናንቴ ኑንቆኻሞ እማድማሞ፤ ኮዶን ና ራና እሳም ይሳ እርማን ኑንቆንካ ጫፕሽቴ ይሳ ስቲንካ ዹቅዲና። ⁴⁵ያ ኢም ካላኻሞ ሱንቃድማሞ፤ ኮዶን ና እኒ እኣርዳዳሮኻ ካርሳንቴ ራን እሳም ሱንቃን ዎይሳድማሞ።⁴⁶ያ እሳ ሜቴን ዋኣትንካ ቃዻድማሞ፤ ኮዶን ና ራን እሳም ሽቶንካ ቃዽዲና። ⁴⁷ኣጋታኻ ሃናንቴ ጌያና እጌያይ፤ ና ኢም ጌጲ ኮናሻዶንታኻ ሴሶ ጱፅ ኮሳ ኮናንቴ ጋርዽዲና፤ ኮዶን ኤያ ይንሳ ሴሶን ሾሊን ጋርዻያ ኣጋ ሾሊ ሶጎና ክናሻይ።⁴⁸ኢየሱስካሞ ኤስንግያ “ሴሶን ሃሳም ሃናንቴ ጋርዽዲና” ና ክያማዶ። ⁴⁹ቾችና ክላማ ክንካ እꬅምቴ ዳርቃዳናኻሞ “ካ ኤዲሳ ሴሶም ጋራያ ኖ ሃውቴ?” ሃማንቴ ኬ ክንካ ሃሳውዲና። ⁵⁰ኢየሱስካሞ ኤስንግያ “እምነትኖ ሃሳ ሃም ዻኣሽዲና፤ ፃሊንካ ይማ” ና ክያማዶ።

¹ 7.17 ዎይካሞ አይሁድ ፔሮ

² 7.22 ግሪክ አፖኻ “ሙልካምባ” ሃንዻያ ብሽንዛራ ናአያ ሃጅሞ ውሊና

Chapter 8

¹ኣጋሳ ራስባራ ኢየሱስ ባርያ ማንግስትንሳ ሜርሜርን ፃሊንም ታማርሳዳቴ ካታማናቤ ሞሮናቤኻ ሳግዲና። ታጲ ላማና ይእስድና ክላማ ክንካ ዳይዲና፤ ²ሃያንቴኻሞ ቤሮንባራቤ ሃጅሞናባራቤ ፓሽሻዻዳና ሜና ዋኒካሞ ክላማ ክንካና ኬዶ፤ ኬኻሞ ቤሮን ꬆጳን ይንባራኻ ይውታዶኖ መግደላ ፔን ጋይኖ ማርያምቤ፣ ³ሄሮዶስ ኦኖን ዻቃናያሳ ኩዛ ሜኖ ዮሃናቤ፣ ሶስናቤ፣ ሃያንቴኻሞ ኤና ዋኒ ጱፅና ዳይዲና፤ እግናኻሞ ኮይና ይናኻ ኬናንቴ ዋድምቴን ዳናና።

⁴ኤዲኖ ጱፅካሞ ክዛራ ፑጫንቴ ኮዳዃቤ፤ ሃያንቴ ኤና ካታማ ኣብ ኣብባራኻ ክዛራ ንቴ ኬዶን ዋዳንካ፤ ኖ ዻይንሳ ካም ይንታ ሃማንቴና ኬናንቴ ክጌያዶ፦ ⁵“ኤዲ ሃሚ ፓኻያ ካላ ሃሚን ይሳዛራ ጴንታ ጲዮታና ክያኣዶ፤ ክጲያን ዋዳንካ ጴንታና ዋኒ ጎይንሳ ዴሞሮና ኬዲናዶ፤ ራንካኻሞ ኬም ትጋዽዲና፤ ካርያናኻሞ ኬም እꬅዲና። ⁶ጴንታና ዋኒካሞ ራቅን ሃርቾሮና ኬዲናዶ፤ ይባቃላናኻሞ ራቅኖ ጫፒ ኮትሞንታኻ ዋችዲና።⁷ሃያንቴ ጴንታና ዋኒ ኡኩምንሳ ባክሮና ኬዲናዶ፤ ኡኩምኖኻሞ ኬላማ ክንካ ጌጳንቴ ኬም ሹማቴ ሽእሽዲና። ⁸ጴንታና ዋኒካሞ ፔን ፃልሮና ኬዲናዶ፤ ይባቃላናኻሞ ማቶዛራ ማቶና ኬኡሻዶ።” ኖ እግናም ጌያቴ ይቱንሳና ናቅሲ ይሳም ዼግ ሃያንቴ “ኤያ ቃሞን ኤሳራን ካዳ ክኤሳሬ” ና ክያማዶ።

⁹ታማርና ክሳኻሞ ዻይንሳ ኣጋሳ ዎኻሊንም ክካላ ኦይስዲና። ¹⁰ኖኻሞ ይንታና ክያማዶ፦ “ባርያ ማንግስትንሳ ኢን ኑንቆንም ዬዼሴኻናንቴ ዬናንቴ እንዽዲና፤ ኮዶን ኤና ዋኒናንቴ

“ ‘ ኬ ሃፓንቴ ይሳ ዎይላምሮ ዎዳን ኬጋሬ፤

ኤሳራንቴኻሞ ጶቅሳን ኬጋሬካኻናንቴ ኬናንቴ ዻይንሶኻና ጌይዻይ።’

¹¹ታ ናንሲ ዻይንሳሳ ዎኻላ ካና፦ ይንግያን ጴንታኖ ሃንዻዶኖ ባርያሳ ዼላቅኖና። ¹²ጴንታና ጎይንሳ ዴሞሮ ዲናዳና እግና ኤና ባርያሳ ዼላቅን ኤሳራይናና፣ ኮዶን ኣምናንቴ ዻቃን ኬጋሬኻናንቴ ሜሻሳ ናዴ ባርያሳ ዼላቅንም ይንሳ ዎይላምሮኻ ክቻይና ኤናና። ¹³ጴንታና ሃርቾን ራቅሮ ዲናዳና እግና ኤና ባርያሳ ዼላቅንም ኤሳራንቴ ዋዛንካ ቻይናና፤ ኬ እግና ዋዳ ቶኻናንቴና ኬኣምናይ፤ ጫጪ ኬሳ ኮቆልሞንታኻ ጋሎኖ ኮናኣን ዋዳንካ ኬ ኤና እግና ይሪካ ጋራንቴ ያኣይናና።¹⁴ጴንታና ኡኩምንሳ ባክሮ ዲናዳና እግና ኤና ባርያሳ ዼላቅንም ኤሳራይናና። ኤና እግና ዋዳ ቶኻ ካፓንቴ ፔን ኮሳ ዴንታን ቃብቴቤ፣ ኮሳ ዎዲማሞንቤ፣ ኮሳ ዋዛንቤኻ እዛቃዻዃ ጎይ ልኪካ ኣፕን ካምናና። ¹⁵ጴንታና ፔን ፃልሮ ዲናዳናኻሞ እግና ኤና ባርያሳ ዼላቅንዛራ ቃቦ እማንቴቤ ዎይላም ካላቤኻ ኤሳራንቴ ይንካ ዳይናና፣ ዶንሻንቴቤ ይንካ ዋቻዻንቴቤ ኣፕን ካይናና።¹⁶“ኖንም ሮጲሳንቴ ዳሳ ኢር ዎይካሞ ኣልጋን ቾባራ ዎዳያ ኤዲ ካላኻሞ ቆልማሞ፤ ኤና ኦኖንዛራ ኣርዳይና ኖን ኬያፔኻናንቴ ዼግ ሃያንቴና ኬዎዳይ።

¹⁷ኦጎኖኻሞ ዬር ኣቺምር ዳ ሃፕንዽማ፣ ዬር ዼሳዽማ ኖንናንቴ ሃፕንዽማ፤ ዬር ኣምር ዳ ኮቆልሞንታኻና።

¹⁸ታ ናንሲ ሃሞንታ ሃያንቴ ዬኤሳራይንም ፃሊ ቃብማቴ፤ ኤያ ይንስ ዳናንቴ ሻባና ሻባዻይ፤ ኮዶን ኤያ ይንስ ቆልማኻላ እሳ ዳይዲና ይንግያን ሃማንቴ ክቃባያምካሞ ክካላ ቻና ቻዻይ።”¹⁹ኣጋሳ ራስባራ ኢየሱስ እንዳንቤ እንዳን ናናቤ ኖ ክዶን ራቅንዛራ ናእዲና፤ ኮዶን ዛርስንሳ ጱፃሞንካ ሃማንቴ ክካላ ዬስካናንቴ ኬ ቻላድማሞ። ²⁰ዋዳስ ኣጋኻ “ሃንናቤ ሃንና ናናቤ ሃም ሼዳናንቴ ናዴ ጳሎ ዎያንቴና ኬዶ” ሃማንቴ ኤና ዋኒ ክናንቴ ጌይዲና። ²¹ኢየሱስካሞ ኬናንቴ ይማሳና “እንናቤ እንና ናናቤ ባርያሳ ዼላቅን ኤሳራንቴ ይንካ ኤና ዳይና” ና ክያማዶ።²²ሮሮ ካላ ኢየሱስ ታማርና ይሳ ላማ ጋግንዛራ ሃንቻንቴ፤ ኬግያ “ኛፓስንሳ ሳባራ ዎሳጌ” ና ክያማዶ፤ ሃያንቴ ኬ ያኣን ካርስዲና። ²³ይቴኻሞ ኬዳዃ ኢየሱስሳ ኣፒ ኮግንዻዃ ራትዲና፤ ዋዳን ኦጎኻ ኛፓስሮጎ ቱልማይኖ ዻጵዲና፤ ኑንቆኖኻሞ ጋግንሳ ኢን ኮካይማዶንታኻ ኬ ካዮን ኣፖሮና ኬዶ።²⁴ታማርናኻሞ ክካላ ናዴ፤ “ጌጳዮ፣ ጌጳዮ፣ ካያናንቴና ዎዶ!” ሃማንቴ ኪም ቃንስዲና። ኖኻሞ ዻጳንቴ ግባሮንቤ ቱልማይንቤ ጎሪዲና፤ ዋዳን ኦጎኻ ቱልማይኖ ዎይዲና፣ ኛፓስኖኻሞ ጫክ ሃምዲና። ²⁵ኖኻሞ ይሳ ታማርናግያ “ዬሳ እምናትኖ ቆላ?” ና ክያማዶ። ኬኻሞ ኩርትንዻንቴቤ ጎሻንቴቤ “ካ ግባሮንቤ ኑንቆንቤም ጎራያ፣ ኬኻሞ ይንናንቴን ይኤሳራያ ኖ ሃውቴ?” ና ክግያ ኬያማዶ።²⁶ኣጋሳ ራስባራ ኬ ገሊላ ኛፓስንሳ ሳባራን ዶን ጌርጌሴኖን ፔንዛራ ጋግንካ ሳግዲና።¹ ²⁷ኢየሱስካሞ ጋግንባራ ፔንዛራ ክያንቻንዶን ዋዳንካ ቤሮን ይሽማዳ ካታማን ኦጎ ኤዲ ካላ ኪም ሃፕዲና፤ ኤያ ኣጋ ቦን ጱፅናንቴ ኣፓላ ኣርስማ ኦኖሮ ዳን ጋራንቴ ዱክን ራቅንም ይሳ ኦኖ ሃያዳና።²⁸ኤያ ኣጋ ኢየሱስም ይያፓዶን ዋዳንካ እላታንቴ ክሳ ዎትሮ ጳርፃንቴ፣ ናቅሲ ይሳም ዼግ ሃያንቴ “ባርያ ጌጳ ናሳ ኢየሱስ፣ እላማ ሃሳ ዶኖ ሃርቴ? ኢም ጋልንሻን ሃጋሬኻናንቴ እንታ ሃም ምስክዲና” ና ክያማዶ። ²⁹ኖ ይንናንቴ ይንታ ክያማዶኖ ኤያ ግዶርካ ክውቴኻናንቴ ኢየሱስ ውትማ ሃማንቴ ክጌያዶንታኻና። ቤራኻሞ ላይ ክዻጳንታኻ ኤያም ሳንሳላትንካቤ ዛውን ራን ዻኻንቤኻ ዻኻንቴ ኪም ማንካዽናኻሞ ሳንሳላትን ይንካ ዻኻዻይንምካሞ ታሽካንቴ ቤሮኖ ክዛራን ዶኖ ኪም ዳራንዛራና ኮኣንሳይ።²

³⁰ኢየሱስካሞ ክግያ “ናብኖ ሃስ ሃውቴ?” ሃማንቴ ኦይስዲና። ኖኻሞ ቤሮ ጱፅ ኪም ኮሽማዶንታኻ፣ እሳ ናብኖ “ሌጌዎን” ና ክያማዶ። ³¹ቤሮናኻሞ ኦሎን ፄሪንዛራ ኬም ይእሳን ክጋሬኻናንቴ ኪም ጌጲ ምስክዲና።

³²ራቅን ኦጎሮ ጌማርታዛራ ጉቱሚ ኬል ጱፅ ግሽቴና ዳዻዶ፤ ቤሮናኻሞ ጉቱምናዛራ ኣርድማቴ ኬግያ ክያሜኻናንቴ ኪም ምስክዲና፤ ኖኻሞ ኬኣርዴኻናንቴ ጌይዲና። ³³ቤሮናኻሞ ኤያባራንካ ውታንቴ ጉቱምናዛራ ኣርድዲና፤ ጉቱምናኻሞ ዴሎንሳ ኣፖንዛራ ምጫ ሙጉማንቴ ኛፓስንዛራ ካይማንቴ ፁውዲና።

³⁴ግሽሞን ኤናኻሞ ዬራ ሃምማዳናም ይያፓዶን ዋዳንካ፤ ጎብቴ ቃልቴ ካታማናቤ ሞሮናቤ ግዶር ጌይዲና። ³⁵ዛርስኖኻሞ ዬራ ሃይዻዳናም ሼዳናንቴ ይዶንባራኻ ውታንቴ ኢየሱስዛራ ናእዲና። ኤያ ቤሮን ይንባራ ይውታዳ ኣፓላ ኣርሳንቴ ሜቴ ክሳ ኮማቷዃ ኢየሱስሳ ራንሳ ዴሞሮ ዳርቃንቴ ክዳዃ ይያፓና ኬ ኩርትንዽዲና።³⁶ኤያ ቤሮን ይሽማዳ ክፓሻዶንም ኤና ሃፓዳና፣ ሃስ ሃማንቴ ክፓሻዶንም ዛርስንናንቴ ጌይዲና። ³⁷ጌርጌሴኖንሳ ዴሞሮ ኤና ዳና ፓይላ ጌጲ ኬኩርትንዻዶንታኻ ፣ ኦጎታርካ ክዬኤኻናንቴ ኬ ኢየሱስም ምስክዲና፤ ኖኻሞ ጋግንዛራ ሃንቻንቴ ማታቴ ያእዲና።

³⁸ኤያ ይንባራኻ ቤሮን ይውታዳኻሞ ክላማ ክንካ ዳናንቴ ኢየሱስም ምስክዲና፤ ኮዶን ኢየሱስ ይንታ ሃማንቴና ኪም ክይእሳዶ፦ ³⁹“ሃሳ ኦኖንዛራ ማታቴ ቃልቴ ዬርን ጌጶን ባርያሳ ሃናንቴ ሃይዻዶንም ጌይማ” ና ክያማዶ። ኤያኻሞ ኢየሱስሳ ዬርን ጌጶን ክናንቴ ሃይዻዶንም ካታማና ፓይላዛራ ጌያዳቴ ያእዲና።⁴⁰ዛርስኖኻሞ ፓይላ ክሳ ናኣም ካሊቴ ይዶንታኻ፣ ኢየሱስ ክናኣና ኬ ዋዛኻ ኪም ቾችዲና። ⁴¹ዋዳ ኦጎኻ ኢያኢሮስ ሃንዻያ ኣይሁድናሳ ምስኮን ኦኖንሳ ጋራ ናዴ፣ ኢየሱስሳ ራሮ ዻርፃንቴ ክሳ ኦኖንዛራ ክዬኤኻናንቴ ኪም ምስክዲና፤ ⁴²ይንናንቴኻሞ ኪም ክምስካዶኖ ናኖ ክሳ ቦንንሳ ታጲ ላማኖ ካላን ብሽኖ ኦጎኖ ሶጎ ኮዶንታኻና፤ ናኻሞ ሎቃስካና። ኦጎዛራኻሞ ይቴ ክዳዃ ዛርስኖ ኪም ይቅቴ ካልሎን ኪም ጭጅቴና ኮዶ።⁴³ቦን ታጲ ላማናንቴ ማኣስን ይንቅስቴ ዶኖ ሜ ካላ ዳይዲና፤ ኮይና ይሳ ዳናም ፓይላ ኤና ዼሻን እምባናናንቴ እማቴ ቱንሳንቴ ኤዲ ካላኻሞ ኮም ፓሽሻናንቴ ቻላዳ ቆልማሞ።³ ⁴⁴ናኻሞ ኢየሱስሳ ቡዶባራ ናዴ ክሳ ኣፓላንሳ ብራም ላኣስዲና፤ ማኣስኖ ኮሳ ይንቅምቴን ዶኖኻሞ ኣጋዛራ ዎይዲና።

⁴⁵ኢየሱስካሞ፣ “ሃውቴ ኢም ላኣሳዳ?” ና ክያማዶ። ኤና ፓይላ ዎቲ ሃም ላኣሳድማሞ ኬያማዃ ጴጥሮስ ክግያ፣ “ጌጳዮ፤ ዛርስኖ ፓይላ ሃም ታኻንቴ ይቅቴቤ ጭጅቴቤ ኮዳዃ ሃውቴ ኢም ላኣሳ ሃስ ሃሜ?”

⁴⁶ኮዶን ኢየሱስ፣ “ኤዲ ካላ ኢም ላኣስዲና፤ ካንታኻሞ እባራንካ ኮውታዶንም እንታ ዼስዲና” ና ክያማዶ።

⁴⁷ኤስኖኻሞ ዬራ ኮሳ ማይ ክዼስማዶንታኻ፤ ግባዛዳቴ ናዴ ክሳ ዎትሮ ጳርፅዲና፤ ሃርናንቴ ይላኣሳዶንቤ ሃሞንታ ይሪካ ይፓሻዶንቤም ዛርስን ፓይላ ውልሳ ዎትሮ ጌይዲና። ⁴⁸ኖኻሞ ኮግያ “ናኖ እሳ፣ እምነትኖ ሃሳ ሃም ፓሽሽዲና፤ ፃሊንካ ይማ” ና ክያማዶ።

⁴⁹ኢየሱስ ኣኻራ ዼላቅቴ ክዳዃ ኤዲ ካላ ኣይሁድናሳ ምስኮን ኦኖንሳ ጋራ ኢያኢሮስ ኦኖንባራ ናዴ፣ ኢያኢሮስ ግያ “ናኖ ሃሳ ጃይዲና፤ ናንሢ ኣስታማራም ሃቃጅሽናኖ” ና ክያማዶ።

⁵⁰ኮዶን ኢየሱስ ኣጋም ይኤሳራና ኢያኢሮስ ግያ፣ “ሃይ ሃኩርትንዽናኖ፤ ሃሳ እምነት ሶጎ ኮዴ፣ ናኖ ሃሳ ፓሻና ኮፓሻይ” ና ክያማዶ።

⁵¹ኢየሱስ ኢያኢሮስ ኦኖንዛራ ኣርዳናንቴ ይያያዶን፤ ጴጥሮስቤ፣ዮሃንስቤ፣ ያእቆብቤ ሃያንቴኻሞ ናንሳ እምባቤ እንዳንቤሳ ኦባራ ኤዲ ካላኻሞ ክላማ ኮኣርዴኻናንቴ ዛጋድማሞ። ⁵²ዋዳን ኦጎኻ ኤዲኖ ፓይላ ሃይኤ፣ ሃይኤ ሃንቴ ኤፕቴና ኬዶ። ኮዶን ኢየሱስ ኬግያ “ዬኤፕናኖ፣ ናኖ ዎዻንቴና ኮዶ፣ ጃድማሞ” ና ክያማዶ።

⁵³ኤናኻሞ ናኖ ኮጃዶንም ይዼሳዶንታኻ ክዛራ ሃንጭዲና።⁵⁴ኮዶን ኢየሱስ ናንሳ ኣኒም ዬዳንቴ “ያ ናኖ ኮኖ፣ ዻጲማ” ና ክያማዶ። ⁵⁵ናኖኻሞ ኢዞ ማስዲና፤ ኣጋዛራኻሞ ና ዻጳንቴ ዎይዲና፤ ኢየሱስካሞ ኤና እꬃሮ ኮናንቴ ኬእሜኻናንቴ ጌይዲና። ⁵⁶ናንሲ እምባቤ እንዳንቤ ዬርሽዲና፤ ኮዶን ኖ ዬራ ሃምማዳናም ኤዲ ካላናንቴኻሞ ጌያን ኬጋሬኻናንቴ ኪሊዲና።

¹ 8.26 ዋርቃትና ዋኒ "ጋድሬኔስ" ኬያማይ ዋኒካሞ "ጌርጌሴኔስ" ይንታና ኬያማይ

² 8.29 ዎይካሞ ቤሮ ዛርቦ

³ 8.43 ዋርቃትና ጱፅና ግዶር "ይሳ ዳናም ፓይላ ዼሻን እምባናንቴ እማ ቱንሳንቴ" ሃማያ ኬሳ ቆልማሞ።

Chapter 9

¹ኢየሱስ ኤና ይእሳዻዳና ታጲ ላማናም ኬም ክዛራ ግስማንቴ ቤሮና ፓይላም ኬቡሌኻናንቴቤ፣ ቡርቅንምካሞ ኬፓሽሼኻናንቴ ኬናንቴ ካንታንቤ ጌጳሞንቤም እምዲና፤ ²ሃያንቴኻሞ ባርያ ማንግስትንም ኬታማርሴኻናንቴቤ ኤና ሃጅሞናም ኬፓሽሼኻናንቴ ኬም ይእስዲና፤³ይንታኻሞና ኬግያ ክያማዶ፦ “ዬሳ ጎይንናንቴ ሴጋዳናኻሞ፣ ጋላ ባኣያ ኦኾሎ ዳናኻሞ፣ ዳኣኖዳናኻሞ፣ ብሬዳናኻሞ፣ ኣፓላ ኣብካሞ ዬቤኤኻናንቴ ዛግስማሞ። ⁴ካታማስ ኣጋሮኻ ዬሳ ውታዛራ ኦና ይንዛራን ብራንቴ ዬኣርዳያ ግዶር ካፕማቴ።⁵ካታማን ኤና ዬም ኬቾቻድምና ካታማንም ጋራንቴ ዬይና ኬናንቴ ማኚ ኮዴኻናንቴ ቡቡንና ዬሳ ራሮ ዳናም ዹርዹራንቴ ውትማቴ።” ⁶ኬኻሞ ጎያ ኣጋኻ ሃማንቴ ባርያሳ ዼላቅን ታማርሳዳቴ ራቅና ውል ግዶር ኤና ሃጂሞናም ፓሽሻዳቴ ሞሮናም ሳግዲና።

⁷ዋዳን ኦጎኻ ገሊላ ፔንሳ ብታ ሄሮዶስ ዬራ ሃምማዳናም ኤሳራንቴ ዬራ ሃማዳናኻ ዋጂዲና፤ ኦጎኖኻሞ ኤዲኖ ዋኒ ዬዋንስ ዴምጲንባራኻ ዻጲዲና ሃማንቴ ጌይቴ ኬዶንታኻና። ⁸ኤና ዋኒ ኤልያስ ፕር ሃፕንዽዲናና ኬያማይ፣ ሃያንቴ ኤና ዋኒካሞ ኣና ኤና ብራና ባርያሳ ኣፖን ጌያይና ግዶር ኤዲ ካላ ዴምጲንባራኻ ዻጵዲና ሃማንቴ ጌይቴና ኬዶ። ⁹ሄሮዶስካሞ “ኑንቆንካ ሻያያ ዮሃንስም እንታ ክሳ ዛጋራን እቱምሳዃ ጃይዲና፤ ታ ክሳ ይንታ ሃማንቴ ጌይዻን እኤሳራያ ኣጋ ኤዲ ሃውቴ?” ና ክያማዶ፤ ኪም ይሳ ኣፕካ ሃፓናንቴኻሞ ዛግቴና ክዶ።¹⁰ኤና ይእሳዻዳናኻሞ ማታቴ ናዴ ዬራ ይያያዳናም ፓይላ ኢየሱስናንቴ ጌይዲና፤ ኖ ኬም ዋና ኣንሳንቴ ቤቴ ሳይዳ ሃንዻያ ካታማስዛራ ኬላማ ክንካ ያእዲና። ¹¹ኢየሱስ ሃማዛራ ክያኣይንም ዛርስኖ ይዼሳና ኪም ጫግዲና፤ ኖኻሞ ኬም ቻንቴ ባርያሳ ማንግስትን ታማርስዲና፤ ኤና ፓሻናንቴ ዛግሳይናምካሞ ፓሽሽዲና።

¹²ፔኖ እባናዳቴ ኮያኣና፣ ክሳ ታጲና ላማና ኤና ክካላ ናዴ ክግያ፣ “ይንግዶር ዎዶኖ ዳራ ኮዶንታኻ፣ ዛርስኖ ሞሮናቤ ሞሮና ቄታና ኮታር ዳናቤዛራ ቃልቴ ዎዽንታ ራቅቤ ዳኣኖቤ ኬዛጌኻናንቴ ኬም ይእስማ” ና ኬያማዶ።

¹³ኮዶን ኖ ኬግያ፣ “ዬር ኬእꬃያ ዬቲ ኬናንቴ እምማቴ” ና ክያማዶ። ኬኻሞ ክግያ “ዛርስን ኮ ውልናንቴ ዬካያ ቃልቴ ዳኣኖ ዎሻናድምና፣ ዎሳ ዳና ሙና ዶጝቤ ካራ ላማቤሳ ኦባራ ኣብ ቆልማሞ” ና ኬያማዶ፤ ¹⁴ይንታ ይንናንቴ ኬያማዶኖ ኦጎታር ዳና ኤና ኣንጌና ሺ ዶጚያምና ኬዶንታኻና። ኢየሱስካሞ ይሳ ታማርናግያ፣ “ዛርስንም ዶጝታም ዶጝታም ሃያንቴ ዳኣርስማቴ” ና ክያማዶ።

¹⁵ታማርናኻሞ ኖ ክጌያዳ ጎያኻ ኤና ኬዳርቄኻናንቴ ሃይዲና። ¹⁶ኖኻሞ ሙናና ዶጝናቤ ካራና ላማናቤም ዬዳንቴ ፖላንዛራ ሼዳንቴ ባርያም ጎሻንቴ፤ ቁንፃንቴኻሞ ዛርስንናንቴ ኬካሼኻናንቴ ይሳ ታማርናናንቴ እምዲና። ¹⁷ኤዲኖ ፓይላ እꬃንቴ ምሽዲና፤ ኬኻላንካ ማኣሽን ሽዻዶንም ታማርና ክሳ እስሞ ሻርቃ ታጲ ላማና ኬፑኡሻዶ።¹⁸ኣጋሳ ራስባራ ኢየሱስ ይዻር ባርያም ምስክቴና ክዶ፤ ታማርና ክሳኻሞ ክላማ ክንካ ዳይዲና። ኖ ኬኻላ “ዛርስኖ እግያ ሃው ኮያሜ?” ሃማንቴና ክኦይሳዶ።

¹⁹ኬኻሞ ክግያ፣ “ኤና ዋኒ ኑንቆንካ ሻያያ ዬዋንሲና ኬያማይ፣ ዋኒ ኤልያሲና ኬያማይ፣ ኤና ዋኒካሞ ኣና ኤና ባርያሳ ኣፖን ጌያይናሳ ካላ ዴምጲንባራኻ ዻጲዲናና ኬያማይ” ና ኬያማዶ።

²⁰ኖ ኬግያ፣ “ኤ ዬቲ እግያ ሃው ዬያሜ?” ና ክያማዶ። ጴጥሮስካሞ፣ “ያ ባርያባራንካ ንእሳዻዳ ክርስቶሲና” ሃማንቴ ክናንቴ ማስዲና።¹ ²¹ኢየሱስካሞ ዬራ ካም ኤዲ ካላናንቴኻሞ ጌያን ኬጋሬኻናንቴ ኬም ጌጲ ክሊዲና። ²²ሃያንቴኻሞ ኖ ኬግያ፣ “ኤዲ ናሶ ጋሎ ክቼኻናንቴ ክናንቴ ዛግሳና ኮዛግሳይ፤ ሃያንቴኻሞ ፔን ዞንዛናኻቤ፣ ኤና አይሁድናሳ ዳምብን አሽካይናሳ ጋርናኻቤ፣ ኤና ሙሴ ዳምብን ታማርሳይናኻቤ ኪም ቦውዻምቤ ዴሳዻንቤም ሮራ ማክንሳኻኻሞ ዴምጲንባራኻ ክዻጴኻናንቴ ዛግሳና ክዛግሳይ” ና ክያማዶ።²³ሃያንቴ ፓይላ ውልናንቴ ይንታና ክያማዶ፦ “ኤያ ኢም ጫጋናንቴ ዛጋያ ዪም ክጋሬ፤ መስቀልን ይሳምካሞ ሮሮ ውል ባኣንቴ ኢም ክጫጌ፤ ²⁴ኦጎኖኻሞ ኤዲ ሃውካሞ ይሳ ሳዳን ዻኣሻናንቴ ዛጋያ ሳዳን ይሳም ካይሳና ክካይሳይ፤ ኮዶን ኤያ ሳዳን ይሳም እናንቴ ሃማንቴ ካይሳያ ሳዳን ይሳም ዻኣሻና ክዻኣሻይ። ²⁵ኮዶን ኤዲ ፔን ኮም ፓይላ ይንቲ ሃያንቴ ሳዳን ይሳም ክካይስና ዎይካሞ ዋጋ ቆልማ ክያይና ክናንቴ ሃር ኮማቴ?²⁶ኤዲ ካላኻሞ እቤ እሳ ዼላቅንቤኻ ክቦክንዽና፤ ኤዲ ናሶ ጎሺን ይኖንካቤ፣ ባርያ ዎምባቤ ኤርጎን ኤና ጋዛናቤሳ ጎሽንካ ይንና ክንካ ቦክንዻና ክቦክንዻይ። ²⁷እንታ ዬናንቴ ጎንዼና እጌያይ፤ ኤና ኮታር ዎያዳናሳ ባክሮ ባርያሳ ማንግስትን ሃፕማ ዴምጲን ጅምና ኤና ዳይዲና።²⁸ኢየሱስ ዬራ ክናም ጌያንቴ ሮሮ ሎንካይሳ ራስባራ ጴጥሮስቤ፣ ዬዋንስቤ፣ ያእቆብቤም ኣንሳንቴ ባርያም ምስካናንቴ ኩርባስዛራ ውትዲና። ²⁹ምስክቴኻሞ ክዳዃ ዎትኖ ክሳ ሮጵዲና፤ ኣፓላኖ ክሳኻሞ ሮጳንቴ ካልሎን ጫውሊ ማትዲና።³⁰ሃያንቴ ኤዲ ላማ ዋኒ እግናኻሞ ኤልያስቤ ሙሴቤ ክላማ ክንካ ዼላቅቴና ኬዶ፤ ³¹ኬ ጎሽንካኻሞ ሃፕንዻንቴ፣ ዬሩሳሌም ግዶር ዬርን ሃምማይን ኦጎኖኻሞ ኖ ፔን ኮባራኻ ሃሞንታ ክያኣይንም ጌይቴና ኬዶ።³²ዋዳ ኣጋኻ ጴጥሮስቤ ኤና ዋኒ ክላማን ኬሳ ኣፒ ካልሎን ኮግንዻዃ ራትዲና፤ ኮዶን ኬ ራትንባራ ኬዻጲና ክሳ ጎሽንቤ ኤዲ ላማ ክላማ ክንካ ዎያንቴ ኬዳዃና ኬያፓዶ። ³³ኤናኻሞ ኢየሱስም ጋራንቴ ኬያኣና፣ ጴጥሮስ ክግያ፣ “ጌጳዮ፣ ኮታር ዎዳና ዎናንቴ ፃሊና፤ ኣጋታኻ ጋፓ ማካም ዎኬ፤ ካላም ሃናንቴ፣ ዋም ሙሴናንቴ ዋ ኤልያስ ጋንቲና ክዳይ” ና ክያማዶ። ሃር ጌይቴ ይዶንካሞ ኖ ዼስማሞ።

³⁴ኖ ኣጋም ኣኻራ ጌይቴ ክዳዃ ሉፕኖ ናዴ ኬም ክጭዲና፤ ሉፕንዛራ ይኣርዳናኻሞ ኬ ኩርትንዽዲና። ³⁵ሉፕንሳኻሞ ኢሮ “ናሳ እሳ እካማዳ ካና፤ ኪም ኤሳርማቴ” ሃማያ ናቅሲ ናእዲና። ³⁶ናቅሳ ይኤሳርማዶን ዋዳንካ ኢየሱስ ይዻር ክዳዃና ሃፓዻዶ፤ ታማርናኻሞ ዬራ ይያፓዳም ይሳ ዎይላምካ ዬድዲና፤ ዬራ ይያፓዳምካሞ ዋዳ ኣጋኻ ኤዲ ካላናንቴኻሞ ጌያድማሞ።³⁷ዋጋላሞካሞ ጉርባስባራ ኬያንቻዃ፣ ዛርሲ ጱፅ ናዴ ኢየሱስማላ ኬሪዲና። ³⁸ዋዳን ኦጎኻ ዛርስንሳ ባክሮ ኤዲ ካላ ናቅሲ ይሳም ዼግ ሃያንቴ ይንታና ክያማዶ፦ “ኣስታማራዮ፣ ናሳ እሳ ዳ ኖ ሶጎ ክዶንታኻ ናሳ እሳም ሃሼዴኻናንቴ እንታ ሃም ምስክዲና። ³⁹ቤራ ኪም ክዬድና ሱን ቃባዽማና ክእላታይ፤ ኣፖንካ ክሳ ዱቦ ንእስቴ ግርጫና ክጃይ፤ ኪም ኦጎንታ ጋሊንሽቴ ዛራን ክሳም ሃጅንሻንቴና ክጋራይ፤ ⁴⁰ታማርና ሃሳኻሞ ክባራ ኬቡሌኻናንቴ እንታ ኬም ምስክዲና፣ ኮዶን ኬ ቡላናንቴ ቻላድማሞ።”

⁴¹ኢየሱስካሞ “ዬቲ ኮኖ ሃርያኖ ታን ጋይኖ ቆሮኖ፣ እምነትን ቆልሞኖ፤ ላይ ሃማዛራ ዬላማ ክንካ እዴ? ላይ ሃማዛራ ዬናንቴ እዶንሼ? ሃማንቴ ናሳ ሃሳም ኦራ ባኣማ” ና ክያማዶ።

⁴²ናሳኻሞ ንቴ ክዳዃ ቤራ ፔሮጎ ኪም ዻባንቴ ግርጫ ዴስስዲና፤ ኮዶን ኢየሱስ ቤራ ጎራንቴ ናሳባራኻ ቡላንቴ ናሳም እምባ ናንቴ እምዲና።²⁴³ኤናኻሞ ፓይላ ባርያሳ ጌጳሞን ዬርሽዲና። ኖ ዬራ ክያያዳናም ኤዲኖ ፓይላ ዬርሽቴ ኮዳዃ፣ ኢየሱስ ይሳ ታማርናግያ ይንታና ክያማዶ፦ ⁴⁴“ዬራ ዬናንቴ እጌያያ ካም ካላኻሞ ዬዋልናኖ፤ እ ኤዲ ናሶም ሳስካንቴ ኤናናንቴ እማና እንዻይ” ና ክያማዶ። ⁴⁵ኮዶን ኬናንቴ ቃባ ኣጋ ኣርዳድማሞ፤ ኬ ጶቅሳን ኬጋረኻናንቴ ዬራ ኣጋ ኬናንቴ ኣቺሚና ክዶ፤ ዬራ ኣጋም ክካላ ኦይሳናንቴኻሞ ኬ ኩርትንዽዲና።⁴⁶ኬ ግዶር ሃው ሳጊ ክዳይንም ታማርናሳ ባክሮ ክትሞ ዻጲዲና። ⁴⁷ኢየሱስካሞ ኬሳ ዎይላምንሳ ቃቦም ዼሳንቴ ናሶ ሾሊ ካላም ባኣንቴ ይሳ ዴሞሮ ዎይስዲና፤ ⁴⁸ይንታኻሞና ኬግያ ክያማዶ፦ “ናሳ ካም እንካ ሃማንቴ ኤዲ ቻያ ሃውካሞ ይዳና ኢም ቻና ክቻይ፤ ኤያ ኢም ቻያኻሞ ኣባ ኢም ንእሳዳም ቻና ክቻይ፤ ኦጎኖኻሞ ኤያ ዬውልሳ ቾባራን ዳያ ኣጋ ኖ ውልካላ ሳጋና ክሳጋይ።”⁴⁹ዮሃንስ ክግያ፣ “ጌጳዮ፣ ኤዲ ካላ ናብን ሃሳኻ ቤሮን ክቡልካ ዎቲ ሃፕዲና፤ ዎላማ ዳንቴ ሃም ክጫግሞንታኻ ዎቲ ኪም ማራናንቴ ሃይዲና” ና ክያማዶ። ⁵⁰ኢየሱስካሞ ክግያ “ዬማርናኖ፤ ኤና ዬም ቶዛዽምና ፓይላ ዬላማ ክንካና” ና ክያማዶ።⁵¹ኢየሱስ ዋዳኖ ይንካ ዞን ፖላንዛራ ክያኣይኖ ኮዬስካዶንታኻ፤ ዬሩሳሌምዛራ ያኣናንቴ ሼካቴ ዻጲዲና። ⁵²ኦጎዛራኻሞ ብርሳንቴ ኤርጎን ኤናም ይእስዲና። ኬኻሞ ክናንቴ ዬራ ዛግሳይናም ሃያናንቴ ሰማርያሳ ሞሮ ካላዛራ ኣርድዲና። ⁵³ኮዶን ዛርስኖ ኖ ዬሩሳሌምዛራ ይቴ ክዶንም ይዼሳዶንታኻ ኪም ቾቻድማሞ።⁵⁴ክሳ ታማርና ያእቆብቤ ዮሃንስቤ ኦጎም ይያፓና ክግያ፣ “ጌጳዮ፣ ኤልያስ ይያያዳግያ ጳ ፖላንባራኻ ኖኖ ሃንቻንቴ ኬም ኮካይሴኻ ዎጌኻናንቴ ናሻው ሃናሻይ?” ና ኬያማዶ። ⁵⁵ኮዶን ኢየሱስ ኬዛራ ሽራንቴ ኬም ጎራንቴ፤ “ኡስን ሃሞሮ ዬዶንም ዬቲ ዼስማሞ፤ እንታ ኤዲ ናሶ ይንናንቴ እናኣዶኖ ኤዲሳ ሳዳም ዻኣሻናንቴና፤ ካይሳናንቴ ትማሞ” ና ኬግያ ክያማዶ። ⁵⁶ኣጋሮኻኻሞ ዻጳንቴ ሞሮ ኣብዛራ ኬ ያእዲና።⁵⁷ጎይን ይቴ ኬዳኻ ኤዲ ካላ ናዴ ኢየሱስግያ “ራቅና ሃያኣይና ውልዛራ ሃም ጫጋና እጫጋይ” ና ክያማዶ።

⁵⁸ኢየሱስካሞ ክግያ “ኩዬናንቴ ኦሎ ዳይዲና፣ ካርያና ፖላን ጋይናናንቴኻሞ ኦኖ ኬሳ ዳይዲና፤ ኮዶን ኤዲ ናሶ ይሳ ሜቴም ካውል ይንግዶር ክኣቻያ ቆልማሞ” ና ክያማዶ።

⁵⁹ሃያንቴ ኤያ ዋግያ፣ “ኢም ጫግማ” ና ክያማዶ። ኤያኻሞ ክግያ “ጌጳዮ፣ ብራቴንካ ቃልቴ ኣባም እዱኬ” ና ክያማዶ።

⁶⁰ኢየሱስካሞ ክግያ “ኤና ዴምጲና ኤና ይሳ ጃዳናም ኬዱኬኻናንቴ ኬናንቴ ጋርማ፤ ያ ቃልቴ ባርያሳ ማንግስትንም ታማርስማ” ና ክያማዶ።

⁶¹ፕር ኤያ ዋ ክግያ “ጌጳዮ፣ ሃም ጫጋዻን ጫጋና እጫጋይ፤ ኮዶን ብራቴንካ ቃልቴ እሳ ሞሮን ኤናም እኤልቅሜኻናንቴ እናንቴ ናሽማ” ና ክያማዶ።

⁶²ኮዶን ኢየሱስ ክግያ፣ “ኤያ ጋይታን ዬዳንቴ ራሳዛራ ማታንቴ ሼዳያ ባርያ ማንግስትንናንቴ ኤዲ ዛግሳያ ትማሞ” ና ክያማዶ።

¹ 9.20 ዎይካሞ ክርስቶስ

² 9.42 ዎይካሞ ቤሮ ዛርቦ

Chapter 10

¹ሃያንቴ ጌጳ ኤዲ ꬆጳታም ላማ ኣብ ካማንቴ ኬም ጌጵስዲና፤ ኖ ይንዛራ ክያኣይና ካታማናቤ ሞሮና ፓይላ ውልዛራ ኪም ብራንቴ ኬዬኤኻናንቴ ላማ ላማ ሃያንቴ ይእስዲና፤ ²ይንታኻሞና ኬግያ ክያማዶ፦ “እስኖ ፑኡሻዼኻ ዛግሳይኖ ጱፂና፤ ኮዶን ኤና ዋድማይና ቶኻና፤ ኣጋታኻ ኤያ እስናሳ እምባ ኤና ዋድማይናም ሃምንዛራ ክይእሴኻናንቴ ምስክማቴ።³ታ ናንሲ ይማቴ፤ እያና ጋንታግያ ዮዮናሳ ባክንካና ዬም እይእሳይ። ⁴ጎርጶ ዎይካሞ ኦኾሎ ዎይካሞ ዱጙር ዬባኣናኖ፤ ጎይሮ ኤዲ ካላኻሞ ዬጌስናኖ።

⁵“ኦኖ ካላዛራ ዬኣርድናኻሞ ብርሳንቴ ፃሊኖ ኦና ካናንቴ ኮዴ ሃምማቴ፤ ⁶ኤዲ ፃል ኦጎታር ይዳና፣ ፃላሞኖ ዬኖ ኬዛራ ሳጋና ኮሳጋይ፤ ኦጎታር ኤዲ ፃል ኮቆልምና ፃላሞኖ ዬሳ ዬዛራ ማታና ኮማታይ። ⁷ኤያ ዋድማያናንቴ ካሺ ኮዛግሳንታኻ፤ ዬራ ዬናንቴ ኬእማይናም እስቴቤ ውጭቴቤ ኦና ይንግዶር ዬኣርዳዳሮ ዳርቅማቴ፤ ኦና ዋሮኻ ኦና ዋዛራ ዬሳግናኖ።

⁸ካታማ ካላዛራ ዬኣርድና ኤና ዬም ኬቾቻዳና፣ ዬራ ዬናንቴ ኬእማይናም እꬅማቴ፤ ⁹ኤና ሃጅሞና ኦጎታር ዳናም ፓሽሽቴ ኬግያ ‘ባርያሳ ማንግስትኖ ዬዛራ ሳንስዲና’ ሃምማቴ።¹⁰ኮዶን ካታማ ካላዛራ ዬኣርዳዃ ዬም ኬቾቻድምና፣ ጳልንዛራ ውታንቴ ይንታ ሃምማቴ፦ ¹¹‘ዎሳ ራንዛራ ዶን ዬሳ ካታማንሳ ቡቡንናም ካውል ዬናንቴ ዹርዹራና ዎዱርዹራይ፤ ኮዶን ባርያሳ ማንግስትኖ ዬኻላ ኮሳንሳዶን ኦጎም ዼስማቴ።’ ¹²እንታ ዬናንቴ ጌያና እጌያይ፤ ሮራ ኣጋኻ ካታማስ ኣጋ ካላንካ ሶዶምዛራ ዻባሞኖ ናአይኖ ባዶና ኮዳይ።

¹³ሃይ ኮራዚን! ሃይ ቤቴ ሳይዳ! ዬራ ሃምማን ግያንዳና ሃግዶር ሃይዻዳና ጢሮስቤ ሲዶናቤ ግዶር ሃይዻዳና እኒ ኣና ዋዳ ሲዮን ኣፓላን ኣርሳንቴ ዲብን ዋቃዻንቴ ሴሶንባራኻ ማታና ኬማታይ። ¹⁴ኮዶን ብቶን ሮራ ጋላ ዬካላንካ ጢሮስቤ ሲዶናቤናንቴ ዻባኖ ባዶና ኮዳይ። ¹⁵ቅፕርናሆም፣ ያኻሞ ዞን ፖላንዛራ ዼግ ዼግ ሃምዲው? ምጫ ኦሎን ፄሪንዛራ ሃንቻና ሃያንቻይ።

¹⁶“ኤያ ዬም ኤሳራያ ኢም ኤሳራና ክኤሳራይ፤ ኤያ ዬም ቺማ ኢም ቺማሞ፤ ኤያ ኢም ቺማስ ኣባ ኢም ንእሳዳም ችማሞ።”¹⁷ኤና ꬆጳታም ላማናኻሞ ዎዛኻ ማታቴ ናዴ ክግያ “ጌጳዮ፣ ቤሮና ኻውል ሃሳ ናብንካ ሃማንቴ ዎናንቴ ኤሳርዲና” ና ኬያማዶ። ¹⁸ኖኻሞ ኬግያ ይንታና ክያማዶ፦ “ሜሺ ጳልቃትግያ ፖላንባራኻ ክዲኒካ እንታ ሃፕዲና። ¹⁹ታ ናንሲ ጉኖንቤ ቆሎምፖንቤ ዬትጌኻናንቴ ጋልታሳ ካንታን ፓይላዛራ እንታ ዬናንቴ ጌጳሞን እምዲና፤ ዬር ካላኻሞ ዬም ጌናያ ቆልማሞ። ²⁰ይያማንካሞ ቤሮና ዬናንቴ ኬኤሳራዶን ኦጎኻ ሃማንቴ ዬዋዝንዽናኖ፤ ኮዶን ናብን ዬሳም ፖላሮጎ ኡካዻዳኻ አጋኻ ዋዝንዽማቴ።”

²¹ዋዳን ኦጎኻ ኢየሱስ ኡስን ጫራጚንካ ጌጲ ዋዝንዻንቴ ይንታና ክያማዶ፦ “ፖላንቤ ፔንቤሳ ጌጳ ኣባ፣ ኮም ፓይላም ኤና ማልትናቤ ኤና ዬርን ዼሳዳናቤኻላ ኣቻንቴ ናና ሾሊናንቴ ሃዻዋዶንናንቴ ሃም ጎሻና እጎሻይ፤ ዪኒ ዎምባ፣ ኮኖ ቃቦኖ ሃሳ ፃሊኖና።

²²ዬራ ፓይላ ውልም ኣባባራንካ እናንቴ እንዽዲና፤ ሃያንቴኻሞ ናሳ ሃው ክዶንም ባርያ ዎምባሳ ኦባራ ኤዲ ዼሳዳ ቆልማሞ፤ ባርያ ዎምባ ሃው ክዶንምካሞ ናሳሳ ኦባራ ኤዲ ዼሳዳ ቆልማሞ፤ ፕር ናሳኻሞ ኤያ ይንናንቴ ክዻዋያሳ ኦባራ ኤዲ ባርያ ዎምባም ዼሳያ ካላኻሞ ቆላማሞ።

²³ይሳ ታማርናዛራኻሞ ሽራንቴ ኬግያ ሶጎ ይታና ክያማዶ፦ “ዬቲ ዬራ ዬያፓይናም ኣፕና ሃፓይና ፑጋዻዳና፤ ²⁴እንታ ዬናንቴ ጌያና እጌያይ፤ ኤና ባርያሳ ኣፖን ጌያይና ጱፅናቤ ብቲና ጱፅናቤ ዬቲ ዬራ ሃፕቴ ዬዳናም ሃፓናንቴ ዛጋንቴ ኬ ሃፓድማሞ፤ ዬራ ኤሳርቴ ዬዳናም ኤሳራናንቴ ዛጋንቴ ኬ ኤሳርድማሞ።”²⁵ሮሮ ካላ ኤዲ ሙሴ ዳምብን ዼሳዳ ካላ ኢየሱስ ካላ ጋሮ ዬር ሃፓናንቴ ክግያ፣ “ኣስታማራዮ፤ ሳዳን ላይን ዳይንም ሃፓናንቴ ሃር እያዬ?” ና ክያማዶ።

²⁶ዬሱሱካሞ፣ “ዬራ ዳምብሮ ኡካዻዳ ሃርቴ? ሃሞንታ ሃናባቤ?” ሃማንቴ ክናንቴ ማስዲና።

²⁷ኤያኻሞ ክናንቴ ማሳንቴ፣ “ባርያ ጌጳ ሃሳም ሃሳ ዎይላምሮኻ ቡላንቴቤ፣ ሃሳ ሳዳንካ ፓይላቤ፣ ሃሳ ካንታንካቤ ሃሳ ቃቦንካቤ ፓይላ ናሽማ፤ ሃያንቴ ሃሃያርያምካሞ ሃም ሃናሻያግያ ናሽማና ኮያማይ” ና ክያማዶ።

²⁸ኢየሱስካሞ ክግያ፣ “ያ ሊኪና ሃጌያዶ፤ ያኻሞ ኦጎንታ ሃይማ፤ ሳዳንካ ዳና ሃዳይ” ና ክያማዶ።

²⁹ኤያኻሞ ይም ጫራጝ ሃያናንቴ ዛጋንቴ ክግያ፤ “ኤሳንካ እሳ ሃርያስ ሃውቴ?” ና ክያማዶ።

³⁰ኢየሱስካሞ ይንታ ሃማንቴና ክናንቴ ክማሳዶ፦ “ኤዲ ካላ ዬሩሳሌምባራኻ ኢያሪኮዛራ ሃንችቴ ቃውን ኤና ኤናም ዻይናዛራና ክውታዶ፤ ኬ ኣፓላን ክሳም ቡላንቴ ኪም ዻዻቴ፤ ሃያንቴ ሎቃስካ ጋራንቴና ኬያኣዶ።³¹አይሁድናሳ ዳምብን አሽካያ ኤዲ ካላኻሞ ጎይን ኦጎኻ ምጫ ይቴ ኪም ሃፓንቴ ኦኻንቴ ያእዲና። ³²ፕር ኤዲ ሌዊ ቢዛ ካላ ራቃ ኣጋም ናዴ ኖኻሞ ኪም ሃፓንቴ ኦኻንቴ ያእዲና።³³ኮዶን ሳማርያ ኤዲ ካላ ጎይን ኦጎም ይቴ ኤያ ይዶን ራቅንዛራ ዬስክዲና፤ ኤያም ሃፓንቴ ክናንቴ ቡርቃዽዲና፤ ³⁴ክካላ ናዴኻሞ ሃጅምን ክሳዛራ ዋኣትንቤ ዎይንን ዚኣንቤ ካንቴ ዻኻንቴ፤ ይሳ ኡኩልንዛራኻሞ ዎዳንቴ ኤና ቾቺና ይንግዶር ይዎድማን ኦኖንዛራ ባኣቴ ቃልቴ ኦጎታር ኪም ቶሪዲና። ³⁵ዋጋላሞንካሞ ዲናር ላማ ቡላንቴ ቾቺና ይንግዶር ይዎድማን ኦኖንሳ ኤያ እምባናንቴ እማንቴ ክግያ፣ ‘ባንዞ ኤያ ካም እናንቴ ቶርማ፤ ክናሳ ጳባራ ኮይና ሃቡላይናም እማትና ሃናንቴ ማሳናእማሳይ’ ና ክያማዶ።

³⁶“ታ ናንሲ፣ ኤና ማካምና እግና ግዶርካ ኤያ ቃውን ኤና ይዻዳናንቴ ሃርያ ማታዳ ሃኻላ ሃማቴ?”

³⁷ኤያ ዳምብን ዼሳዳኻሞ፣ “ኤያ ክናንቴ ቡርቃዻዳ” ና ክያማዶ። ኢየሱስካሞ ክግያ “ያኻሞ ቃልቴ ኣጋንታ ሃይማ” ና ክያማዶ።³⁸ኢየሱስቤ ታማርና ክሳቤ ክንካ ጎይን ኬይካ፤ ኢየሱስ ሞሮ ካላዛራ ኣርድዲና፤ ሜ ካላ ማርታ ሃንዻይኖ ኪም ይሳ ኦኖንዛራ ቾቻቴ ኣርስዲና። ³⁹ኮሳኻሞ ማርያም ሃንዻይኖ እንዳን ናኖ ዳይዲና፤ ማርያምካሞ ጌጳሳ ዼላቅን ኤሳርቴ ክሳ ራንካላ ዳርቃንቴና ኮዶ።⁴⁰ኮዶን ማርታ ዋድማ ጱፅ ኣሽክቴ ጋሊቴ ይዶንታኻ ክካላ ናዴ ክግያ፦ “ጌጳዮ፤ እንና ናኖ ዋድማን እናንቴ ሶጎ ጋራንቴ ኮዳርቅና ሃርናንቴ ላይ ሃማንቴ ሃሼዴ? ኢም ኮኬልሼኻናንቴ ኮናንቴ ጌይማ” ና ኮያማዶ።

⁴¹ኮዶን ጌጳ ይንታ ሃማንቴና ኮናንቴ ክማሳዶ፦ “ማርታ፣ ማርታ፤ ያ ዬር ጱፅናንቴ ቃብቴና ሃዶ፤ ሃያንቴኻሞ ቴሪቴና ሃዶ፤ ⁴²ኮዶን ዬራ ዛግሳያ ካላ ሶጎና፤ ማርያም ዬር ፃሊና ኮካሽማዶ፤ ኣጋምካሞ ኮኻላንካ ቻዽማሞ።”

Chapter 11

¹ሮሮ ካላ ኢየሱስ ራቅ ካላ ግዶር ባርያም ምስክቴና ክዶ፤ ምስኮን ይቱንሳና፣ ክሳ ታማርና ግዶር ካላ ክግያ፣ “ጌጳዮ፤ ዮሃንስ ታማርና ይሳም ባርያም ምስካዻን ክታማርሳዳግያ ያኻሞ ዎም ባርያም ምስካዻን ታማርስማ” ና ክያማዶ።

²ኖኻሞ ኬግያ ይንታና ክያማዶ፦ “ዬቲ ባርያም ዬምስክና ይንታ ሃምማቴ፦

“ዎምባዮ፣

ናብኖ ሃሳ ኮጫራጝሜ፤

ማንግስትኖ ሃሳ ኮኔኤ፤

³ሮራኻ ዎእꬃን ዳኣኖን ሮራኻ ሮኻ ዎናንቴ እምማ፤

⁴ኤና ዎዛራ ሴሶን ሃያዳናሳ ሴሶን ኬሳም ፓይላ ዎቲ ኬናንቴ ዎጋራግያ፣

ሴሶን ዎሳም ዎናንቴ ጋርማ።

ጋሎንዛራ ዎም ሃኣርስናኖ፤ ዬርን ዛርቦሮኻ ዎም ዻኣሽማ።”

⁵ሃያንቴኻሞ ኖ ኬግያ ይንታና ክያማዶ፦ “ዬግዶር ኤዲ ካላሳ ሃርያ ኮዳና፣ ሶትን ግዶጋልትንካ ኦኖን ክሳዛራ ቃልቴ፤ ‘እያርያ፤ ሙና ማካም እናንቴ ብድርስማ፤ ⁶እሳ ሃርያ ካላ ጎይባራ ክናኣዃ ዬር ክናንቴ እእማያ ካላኻሞ ቆልማሞ’ ሃማንቴ ምስክዲና ይንዳ ዎያሜ። ⁷“ኤያ ኦኖሮን ዳኻሞ ኢም ሃጋሊንሽናኖ፤ ሙልዻፖን ቁልፓዽዲና፤ ናና እሳኻሞ እላማ ክንካ ዎዻንቴና ኬዶ፤ ናንሲ እንታ ዻጳንቴ ሃናንቴ እማናንቴ ቻልማሞ” ሃማው ክያማይ? ⁸እንታ ዬናንቴ ጌያና እጌያይ፤ ክሳ ሃርያስ ክዶንናንቴ ዻጳንቴ ይእማድምናኻሞ ኪም ክጋልንሻንናንቴ ሶጎ ሃማንቴ ክዛጋይናም ፓይላ ክናንቴ እማና ክእማይ።

⁹“ኣጋታኻ እንታ ዬናንቴ ጌያና እጌያይ፤ ኦይስማቴ ዬናንቴ እማና እንዻይ፤ ዛግማቴ ሃፓና ዬያፓይ፤ ሙልዻፖን ካላ ናዴ ግስምማቴ ዬናንቴ ቡላና ቡልዻይ፤ ¹⁰ኦጎኖኻሞ ኤና ኦይሳይና ፓይላ ቻና ኬቻይ፤ ኤና ዛጋይናኻሞ ሃፓና ኬያፓይ፤ ኤና ሙልዻፖንካላ ናዴ ግስማይናናንቴኻሞ ቡላና ቡልዻይ።

¹¹“ዬሳ ባክሮ ኤዲ ካላ ናሶ እምባ ዳንቴ፣ ናሳ ክካላ ካራ ክምስክና፣ ጉኖን እማያ እምባ ሃውቴ? ¹²ዎይካሞ ሙቃዮ ክምስክና ቆሎምፖን እማያ ሃውቴ? ¹³ዬቲ ኤዲ ዛርቦ ዳንቴ፣ ናና ዬሳናንቴ ዬር ፃል እማዻን ዬዼሳዳና፤ ታ ኦጎንታ ዳና ዬምባ ፖላሮን ዳ ኤና ክካላ ምስካይናናንቴ ኡስን ጫራጚን ሃርቴ ሻባንቴ ክእምሞኖ!”¹⁴ሮሮ ካላ ኢየሱስ ኤዲ ኣፖ ካያ ካላዛራ ቤሮ ቡልቴና ክዶ፤ ቤራኻሞ ክውታዃ ራስባራ ኤያ ኣፖን ካያስ ዼላቅዲና፤ ዛርስኖኻሞ ዬራ ኣጋም ዬርሺዲና። ¹⁵ኮዶን ኤዲኖ ዋኒ፣ “ቤሮናሳ ጌጳ ብኤል ዜቡልካና ቤሮናም ክቡላይ” ና ኬያማዶ።

¹⁶ሃያንቴ ኤና ዋኒካሞ ጋሮ ዬር ሃፓናንቴ ፖላሮኻ ኬናንቴ ዬር ሃሊ ክዻዌኻናንቴና ኬዛጋዶ።

¹⁷ኮዶን ኢየሱስ ቃቦ ኬሳም ዼሳንቴ ይንታና ኬግያ ክያማዶ፦ “ማንግስት ኪም ፓላያ ፓይላ ካያና ክካያይ፤ ኦና ኪም ፓላያኻሞ ይፓና ክይፓይ።¹⁸ዬቲ እግያ ያ ቤራም ሃቡላይኖ ብኤልዜቡል ቤሮናሳ ጌጳኻናና ዬያማይ፣ ኮዶን ሜሺ ኪም ይፓላያ ዳና ክሳ ማንግስትኖ ሃስ ሃማንቴ ዋቻዻንቴ ኮዎዬ? ¹⁹እንታ ቤሮን እቡላይኖ ብኤል ዜቡልካ ኮዳና፣ ታ ናንሲ ናና ዬሳ ሃውካ ኬቡሌ? ኣጋታኻ ኬ ዬዛራ ብቶን ታኻይናና ኬዳይ። ²⁰ኮዶን እንታ ቤሮናም ባርያ ኣኒንካ እቡላያ ዳና፣ ባርያሳ ማንግስትኖ ዬዛራ ኮናኣዶንም ዼስማቴ።

²¹ኤዲ ዋቺ ካላ ኦኖን ይሳም ሼካንቴ ክማንክና፣ ኮይና ክሳ ፃሊንካ ዳና ኬዳይ። ²²ኮዶን ኤዲ ካሎን ዋቺ ክዛራ ናዴ ክላማ ዳማንቴ ኪም ይባሽና፣ ዻክዾን ይንካ ክኤርማዶንም ቡልሳና ክቡልሳይ፤ ኮይና ክሳም ሮጋንቴኻሞ ኤና ዋኒናንቴ ካሻና ክካሻይ።

²³“ኤያ እላማን ትማ ኢም ቶዛዻና ክቶዛዻይ፤ ኤያ እላማ ክንካ ፑእሽማኻሞ ላላና ክላላይ።

²⁴“ቤሮ ኤዲ ባራንካ ይውትና ኡኩንሳናንቴ ኑንቆ ይቆልማ ራቅዛራ ቃልቴ ጋላና ክጋላይ፤ ራቅ ይንግዶር ይኡኩንሳያም ሃያፓድምና፣ ‘ኦና ይንባራ እናኣዳዛራ ማታና እማታይ’ ና ክያማይ። ²⁵ማታቴ ክንና ኦኖን ሳዻዃቤ ኣግሳዿዃቤና ክያፓይ። ²⁶ሃያንቴ ቃልቴ ይካላንካ ካልሎን ዛርቦ ዳና ቤሮ ꬆጳናም ኣንሳቴና ክናኣይ፤ ኣርዳንቴኻሞ ኦጎታር ዳና ኬዳይ፤ ኤያ ኣጋናንቴ ዴንታ ብራስ ካላንካ ካርናስ ካሎን ዛርቦና ክዳይ።”

²⁷ኢየሱስ ኣጋም ጌይቴ ክዳዃ፣ ዛርስንሳ ባክሮኻ ሜ ካላ ናቅሲ ይሳም ዼግ ሃያንቴ “ናሶን ኦሎኖ ሃም ባኣዶኖቤ ኣምና ሃቆጫዳናቤ ፑጋዻዳና” ና ኮያማዶ።

²⁸ኮዶን ኖ “ኤና ፑጋዻዳና ባርያሳ ዼላቅን ኤሳራንቴ ይንካ ዳይና” ና ክያማዶ።²⁹ዛርሲ ጱፅካሞ ክዛራ ኮፑጫዶን ዋዳንካ ኢየሱስ ይንታና ክያማዶ ፦ “ኤዲኖ ታን ጋይኖ ኮኖ ኤዲ ዛርቦና፤ ዬር ሃሊ ሃፓናንቴና ኮዛጋይ፤ ኮዶን ዮናስዛራ ዬራ ሃላ ሃምማዳሳ ኦባራ ዬር ሃሊ ኣብ ኬናንቴ ሃይዽማሞ። ³⁰ኦጎኖኻሞ ዮናስ ነነዌ ኤናናንቴ ዬር ሃሊ ክማታዳግያ፣ እንታ ኤዲ ናሶኻሞ ኤዲን ታን ጋይን ኮናንቴ ዬር ሃሊና እማታይ።³¹ኤስኖ ደቡብ ጋይኖ ብትኖ ብቶን ታኻዻን ዋዳንካ ኤዲን ታን ጋይን ኮላማ ክንካ ዻጳንቴ ኬም ዻብንሻና ኮዻብንሻይ፣ ኦግኖኻሞ ና ሳላሞንስ ሃማሞን ኤሳራናንቴ ፔን ፔጌንባራ ናእዲና፣ ታ ኤዲ ኮታር ሳላሞን ካላ ሳጊ ዳይዲና።³²ነነዌ ኤና ዮናስሳ ታማርን ኤሳራንቴ ዻቆን ጎይንዛራ ኬኣርዳዶንታኻ ብቶን ታኻዻን ዋዳንካ ኤዲን ታን ጋይን ኮላማ ክንካ ዻጳንቴ ኬም ዻብንሻና ኬዻብንሻይ፤ ታ ኤዲ ኮታር ዮናስ ካላ ሳጊ ዳይዲና።³³ኤዲ ኖን ሮጵሳንቴ ራቅ ኣቺምር ዎይካሞ ኣኻሾሳ ኢር ዎዳያ ቆልማሞ፤ ኦጎኖኻሞ ኦኖንዛራ ኣርዳይናናንቴ ፓክ ኮዴኻ ኖንም ዼግ ሃያንቴና ክዎዳይ። ³⁴ሃሳ ብሽንናንቴ ሮሮን ማታይኖ ኣፕኖ ሃሳና፤ ኣፕኖ ሃሳ ጫንቃል ኮዳና ብሺኖ ሃሳ ፓይላ ፓኪና ኮዳይ፤ ኮዶን ኣፕኖ ሃሳ ሃጅሞ ኮዳና ብሺኖ ሃሳ ፓይላ ፂፓና ኮዳይ። ³⁵ኣጋታኻ ሃሳ ኢሮ ኖኖ ሮጳይኖ ፂፓን ኮጋሬኻናንቴ ሃም ማንክማ። ³⁶ታ ናንሲ ብሺኖ ሃሳ ፓይላ ፓክ ኮዳናቤ፣ ሃሳ ብሺንሳ ራቅ ፂፓዳ ኮቆልምና፣ ኖኖ ሃሳ ብሺሮን ዳና ጉራንሳዻዳግያና ኬሼሽካይ።³⁷ኢየሱስ ዼላቃቴ ክሳ ቱንሳ፣ ፋራሳዊ ካላ ክላማ ክንካ ክእꬅሜኻናንቴ ይሳ ኦኖሮ ኪም ግስምዲና፤ ኖኻሞ ክላማ ክንካ ኣርዳንቴ እꬅማናንቴ ዳርቅዲና። ³⁸ፋራሳዊያ ኢየሱስ ዳኣኖንሳ ብራሮ ኣኒን ይሳም ክሻያድሞንም ይያፓና ቃቦ ያእዲና።³⁹ጌጳኻሞ ክግያ ይንታና ክያማዶ፦ “ታ ዬቲ ፈረስ ኤና ኑንቆን ሻርቃንቤ እꬅሞን ሻርቃንቤሳ ዙሎን ሶጎና ዬሻያይ፤ ኮዶን ዬሳ ኢኖ ማዝንቶምቤ ዛርባሞምቤኻና ኮፆፃዶ። ⁴⁰ዬቲ ኤና ዴምጲና፣ ባርያ ጳልን ጋይንም ዎዳዳ ኢን ጋይን ዎዳዳይዬው? ⁴¹ኮዶን ዬራ ኢሮ ዳናም ኤና ኩፒናናንቴ እምማቴ፣ ሃያንቴ ናንሲ ዬር ፓይላ ውል ዬናንቴ ጫንቃሊና ኮዳይ።

⁴²ኮዶን ዬት ፈረስ ኤና ሃይ! ኣዝሙድቤ ጤና ኣዳምቤ ዎና ዬጲያዳናሳ ታጲና ግዶርካ ካላም ባር ናንቴ እማና ዬእማይ፤ ኮዶን ብቶንም ጎይ ልኪካ ታክንቶባራቤ ባርያም ናሻዻንባራቤ ዬቲ ግባርስድማሞ፤ ኮዶን ዬቲ እኒ ኪና ኦም ጋርማ ክናምካሞ ዬኣሽኬኻናንቴ ዛግሳና ኮዛግሳይ።

⁴³ዬት ፈረስ ኤና ሃይ! ኣይሁድናሳ ምስኮን ኦኖሮ ጎሺ ቦርኮቶ ዬናሻንታኻ ጋባንሳ ግዶሮ ኤና ዬም ጎሺ ጌሶኻ ኬጌሴኻናንቴ ዬዛጋንታኻ ሃይ! ⁴⁴ኤና ዼስማ ትጋዳቴ ይያኣይና ሃፕንዽምና ዱክናም ዬታኻንታኻ ሃይ!”

⁴⁵ኤና ሙሴ ዳምብን ዼሳዳና ግዶር ኤዲ ካላ ይማሳና “ኣስታማራዮ፣ ኦጎንታ ሃጌይና ዎም ካውል እሪቴና ሃዶ” ሃማንቴና ክጌያዶ።

⁴⁶ኢየሱስካሞ ይንታና ክያማዶ፤ “ዬቲ ኤና ዳምብን ዼሳዳና ሃይ፤ ኤና ባስክሳናንቴ ይቻልሞን ባስኮን ዴፆንና ኤናም ዬባስክስሳይ፤ ኮዶን ዬቲ ዬናንቴ ዬሳ ኣንሳ ብራኻ ላኣሳናንቴኻሞ ዛግማሞ።⁴⁷ዬምባና ይዴሳዳና ኤና ባርያሳ ኣፖን ጌያይናሳ ዱክንም ዬኣሽካንታኻ ሃይ! ⁴⁸ታ ናንሲ ዬቲ ዬምባና ዋድማና ኬኣሽካዳናም ኣሽካይና ኬሳ ማኚናና፤ኬ ኤና ባርያሳ ኣፖን ጌያይናም ዴስዲና፣ ዬትካሞ ኬሳ ዱክናም ኣሽካናዬኣሽካይ።⁴⁹ኣጋታኻ ባርያሳ ሃማሞኖ ይንታና ኮያማዶ፤ ‘ኤና ባርያሳ ኣፖን ጌያይናቤ ኤና ይእሳዻናቤም ኬናንቴ ኒእሳና እኒእሳይ፤ኬ ዋኒም ዴሳና ኬዴሳይ፤ ዋኒምካሞ ኦይታንቴና ኬያያይ።’ ⁵⁰ኣጋታኻ ኤዲኖ ታን ጋይኖ ኮኖ ኣና ፔን ጋላፕን ኮም ዎዳዻዳሮኻ ካርሳንቴ ኤና ባርያሳ ኣፖን ጌያይናሳ ማኣስን ይንቅማዶንም፣ ፓይላ ኬኻላ ኦይሳናኦይሳዻይ፤ ⁵¹ኣቤል ማኣስሮኻ ካርሳንቴ ሙልዻንቤ ባርያ ኦኖንቤሳ ባክሮ ይንቅማዶን ዘካርያስ ማኣስንዛራ ዶንም ኬኻላ ኦይሳና ኦይሳዻይ፤ ዪኒ፣ ዬናንቴ ጌያና እጌያይ፤ ኤዲን ታን ጋይን ኮኻላ ዬራ ክናም ኦይሳና ኦይሳዻይ።

⁵²“ዬቲ ኤና ዳምብን ዼሳዳና ሃይ! ዼስንቶን ሙልዻፖን ቡላይን ዬርን ዬቲ ቻይዲና፤ ኮዶን ዬትካሞ ዬናንቴ ኣርዳድማሞ፤ ኤና ኣርዳይናምካሞ ዬቲ ማርዲና።”

⁵³ኢየሱስ ኦጎባራ ክውታዃ ኤና ሙሴ ዳምብን ታማርሳይናቤ ፈረስ ኤናቤ ኪም ርብንዻንቴ ኦይሶኻ ኪም ዬዲዲና፤ ⁵⁴ዼላቅና ክሳ ኣፖሮኻ ውታይናኻ ኪም ሴሳናንቴ ዛግቴና ኬዶ።

Chapter 12

¹ዋዳ ኣጋኻ ኤዲኖ ፓይዶንሳ ሺ ጱፅ ግያንዶኖ ኪም ይሳ ትጋዛራ ፑጫንቴ ኮዳዃ፣ ኢየሱስ ይሳ ታማርናናንቴ ይንታ ሃማንቴና ክጌያዶ፦ “ኤና ፈረስ ኤናሳ ኛኻዻን ኣፕንካላ ፔጌንዽማቴ፤ ኦጎኖኻሞ ካይስንሶና።²ዬር ክጫሚ ዳ ጳል ውትማ ካላኻሞ ቆልማሞ፣ ዬር ዼሳዽማ ኣቺምር ዳ ካላኻሞ ቆልማሞ። ³ኣጋታኻ ዬራ ፅፓሮጎ ዬዼላቃዳና ፓይላ ሜሌል ሃሞሮ ኤሳርማና ኬኤሳርማይ፤ ቆፓሮጎ ዳንቴ ዬራ ክሳ ቃሞሮ ዬሃሽክማዳና ጳሎ ማይ ጌያና ጌይዻይ።

⁴“እያርያናቶ፤ እንታ ዬናንቴ ጌያና እጌያይ፤ ኤና ዋን ዴሳይናም፣ ሃያንቴ እስ ዬር ኣብ ካላኻሞ ኣሽካናንቴ ቻልምናም ዬኩርትንዽናኖ። ⁵ኮዶን ይንናንቴ ዬኩርትንዼኻናንቴ ዛግሳያ ሃው ክዶንም ዬናንቴ ዻዋና እዻዋይ፤ዴሳንቴ ጋሃነምንዛራ ዻባናንቴ ጌጳሞ ይንሳ ይዳም ኪም ኩርትንዽማቴ፤ ዪኒ፣ ዬግያ ኪም ኩርትንዽማቴና እያማይ።⁶ሱታና ዶጝናም ሽልንጋ ታጳዛራ ሻንሽቴ ዳዻዳይዬው? ኮዶን ኬግዶር ካላኻሞ ባርያኻላ ዋልሚ ዳማሞ። ⁷ዬሳ ሜቴሮን ዳና ስቲና ካውል ፓይላ ፓይዳዿዃና ኬዶ፤ ታ ናንሲ ዬኩርትንዽናኖ፤ ሱታና ጱፅና ባዛንሳ ጳባራ ባዛኖ ዬኖ ጌጲና።

⁸እንታ ዬናንቴ ጌያና እጌያይ፤ ኤና ኤናሳ ዎትሮ እናንቴ ማኛሞን ዎያይና ውልናንቴ፣ እንታ ኤዲ ናሶኻሞ ባርያሳ ኤርጎን ኤናሳ ዎትሮ ኬሳ ማኚ ዳና እዳይ። ⁹ኤናሳ ዎትሮ እንታ ኪም ዼስማሞ ሃማንቴ ኤያ ዜርማያ፣ ባርያሳ ኤርጎን ኤናሳ ዎትሮ ኪም ዼስዽማሞ ሃማና ሃንዻይ። ¹⁰ኤና እ ኤዲ ናሶዛራ ቦውንታ ዼላቅ ጌያይና ውልናንቴ ኬሳ ሴሶን ኬናንቴ ጋራና ጋርዻይ፤ ኮዶን ኤያ ኡስን ጫራጚኒም ኢራያናንቴ ሴሶን ክሳም ክናንቴ ካላኻሞ ጋርዽማሞ።

¹¹ኤና ዬም ዬዳንቴ ኣይሁድናሳ ምስኮን ኦኖንዛራ ዎይካሞ ኤና ብቲናቤ ኤና ጋርናቤዛራ ኣንሳቴ ኬይና ሃሞንታ ዬማሳይንም ዎይካሞ ኬናንቴ ሃር ዬማሳይንም ዬቃብምናኖ፤ ¹²ሳኣታ ኣጋኻ ኡስኖ ጫራጚኖ ዬራ ዬጌዬኻናንቴ ዛግሳይናም ዬናንቴ ጌያና ኮጌያይ።”¹³ዛርስንሳ ባክሮ ኤዲ ካላ ክግያ ይጌይና፤ “ኣስታማራዮ፣ እንና ናሳ ዻልማን ኮይሶንሳ እናንቴ ዬስካይናም ክካሼኻናንቴ ክናንቴ ጌይማ” ና ክያማዶ።

¹⁴ኢየሱስካሞ ክግያ፣ “ያ ኤያ ካ፣ ኢም ዬዛራ ኤዲ ብቶ ታኻያ ዎይካሞ ኤዲ ጌጲ ሃያዳ ሃውቴ?” ና ክያማዶ።

¹⁵ሃያንቴኻሞ ኬግያ “ኤዲሳ ሳዳኖ ዎድማሞዛራ ኮጌክንዻድሞንታኻ፣ ዬም ማንክማቴ፤ ዛላሞሮኻኻሞ ፓይላ ዬም ማንክማቴ” ና ክያማዶ።

¹⁶ኖ ጫግሻንቴኻሞ ይንታ ሃማንቴና ዻይንሶ ኬናንቴ ክጌያዶ፦ “ኤዲ ዎድሞ ካላ ሃምንሳ ካሎን ጌጲ ኡሻዳ ዳይዲና፤ ¹⁷ኤያ ኣጋ፣ እስንን እሳም ይንግዶር እካያ ኮና ጌጲ ኮቆልሞንታኻ ሃስ እያዬ? ሃማንቴ ይሳ ዎይላምካ ቃብዲና።

¹⁸ይንታኻሞና ክያማዶ፦ ‘ይንታና እያያይ፤ ኮናና እሳ ዳናም ኮሳንቴ ኮና ኣብ ጌጲ ጌጲና እዻይ፤ ሃያንቴ ኬግዶር እሳ እስናቤ ኮይናቤም ፓይላ ካና እካይ፤ ¹⁹ሳዳን እሳምካሞ፣ “እሳ ሳዳኖ፣ ዋዳ ጱፅናንቴ ሃናንቴ ዬካያ ኮይሶ እንታ ዶሪዲና፤ ታ ናንሲ ኡሲ ችማ፤ እስማ፤ ውጭማ፤ ዋዝንዽማኻሞ” ኮግያ ሃማና እያማይ።

²⁰ኮዶን ባርያ ክግያ ‘ያ ኤያ ዴምጳ ካ፣ ሳዳን ሃሳም ሃኻላ ሶታ ካኻ ቻናንቴ ዛጋና ኬዛጋይ፤ ታ ናንሲ ሃናንቴ ሃማንቴ ሃኬራዶኖ ሃውናንቴ ኮዴ?’ ና ክያማዶ።

²¹ኣጋታኻ ኤያ ይናንቴ ሃማንቴ ኮይሶን ፑኡሻያ፣ ኮዶን ባርያሳ ዎትሮ ዎድሞን ትማ ቱንስኖ ክሳ ኣጋንታና።”²²ሃያንቴኻሞ ኢየሱስ ይሳ ታማርናግያ ይንታና ክያማዶ፦ “ኣጋታኻ ዬናንቴ ጌያና እጌያይ፤ ዬሳ ሳዳንናንቴ ሃር ዬእꬃይንም ዎይካሞ ዬሳ ብሺንናንቴ ሃር ዬኣርሳይን ኦጎናንቴ ዬሞይካዽናኖ፤ ²³ኦጎኖኻሞ ሳዳኖ ዳኣኖን ካላ፣ ብሺኖኻሞ ኣፓላን ካላንካ ሳጊና።²⁴ይንዳ ካርያናም ሼድማቴ፤ ኬ እስን ጲማሞ፣ ፓትማሞ፣ ይንግዶር እስንን ኬካያ ኮና ኬሳ ቆልማሞ፤ ኮዶን ባርያ ኬም እꬅንሳና ክእꬅንሳይ። ታ ዬቲ ካርያና ካላንካ ካሎን ሳጋይዬው? ²⁵ኤሳንካ፣ ዬግዶር ሞይካዻንቴ ይሳ ቦንናዛራ ክንዲ ካላ ሻባናንቴ ቻላያ ሃውቴ? ²⁶ታ ናንሲ ዬራ ሾላም ሃያናንቴ ዬቻሊምና፣ ዬራ ዋኒናንቴ ሃርናንቴ ዬሞይካዼ?

²⁷“ይንዳ ኡሺምና ሃሞንታ ኬጌጳይንም ሼድማቴ፤ ኬ ኣሽክቴ ጋልማሞ፤ ፑታ ዽማሞ፤ ኮዶን ዬናንቴ ጌያና እጌያይ፤ ሳላሞን ካውል ይሳ ጎሺን ኦጎ ውልካ ኡሽምና ክናሳ ካላግያ ኣፓላ ኣርሳድማሞ። ²⁸ታ ናንሲ ሃይታላ ሃፕንዻንቴ ሳኻ ኖንዛራ ካዻይና ሾቆና ጳልን ጋይናም ባርያ ኦጎንታ ከኣርስሳያ ዳና፣ ዬቲ እምነትንሳ ቄታና ዬቤም ሃርቴ ኬኻላንካ ሳጊ ክኣርስስሞኖ?²⁹ኣጋታኻ ሃር ዎእꬄ ዎይካሞ ሃር ዎውጬ ሃማንቴ ዛጋኻ ዬሞይካዽናኖ፤ ³⁰ኦጎቤም ኤዲኖ ፔን ጋላፕሮ ዶኖ ፓይላ ዛጋና ኮዛጋይ፤ ዬሮ ኦጎኖ ፓይላ ዬናንቴ ኮዛግሳይንም ዬምባ ዼስዲና።³¹ክናሳ ኦባራ ሳጊ ዬቲ ባርያሳ ማንግስትን ዛግማቴ፤ ዬርን ኦጎም ፓይላ ዬናንቴ ሻባንቴ እማና እንዻይ።

³²“ዬቲ ኤና ቄታና፣ ይሳ ማንግስትን ዬናንቴ እማናንቴ ዬምባሳ ቃቦኖ ፃሊኖ ኮዶንታኻ፣ ዬኩርትንዽናኖ፤³³ኮይና ዬሳም ሻንሻንቴ ኤና ኩፕናናንቴ ብሬንናም ካሽማቴ፤ ዲብን ይድብሞን ራቅሮቤ፣ ኦሎሎን ይእꬅሞን ራቅሮቤ፣ ሶርብን ጌችሞሮ ኮይሶ ማቅማ ፖላሮ ዬናንቴ ፑኡሽማቴ፤ ³⁴ዬሳ ዎይላምኖ ኮይና ዬሳሳ ራቃ ይንግዶር ዳዻዳሮና ኮዳይ።³⁵ዻክዻንቴ ሼክሚ ዳማቴ፤ ዬሳ ኖናኻሞ ሮጳንቴ ኬዴ፤ ³⁶ኬሳ ጌጳ ጋይዶንባራ ክሳ ማታዛራ ኤና ካላይና ጌጳ ኬሳ ናዴ ኦኖንሳ ሙልዻፖንካላ ናዴ ክግስምና ኤና ዪሪካ ቡላይናግያ ሼክሚ ዳማቴ።³⁷ኬሳ ጌጳ ክናኣን ዋዳንካ ካይስና ቃይማንቴ ኬዳዃ ክያፓይና ፓፅን ይንናንቴ እንዻዳናና፤ ዬናንቴ ጎንዼና እጌያይ፣ ኬሳ ጌጳ ዻክዻንቴ ዎያንቴ፤ ኬም እꬅንስናንቴ ዳኣርሳና ክዳኣርሳይ፤ ናዴ ኬም እꬅንሳና ክእꬅንሳይ። ³⁸ጌጳ ሶትንሳ ግዶጋልት ግዶር ዎይካሞ ሶፅማ ኣፖ ግዶርካ ናዴ ኣጋንቴ ቃይማንቴ ኬዳዃ ክያፓይና ካይስና እግና ፓፅን እንዻዳናና።³⁹ኮዶን ካም ዼስማቴ፤ ዲባ ሳኣታ ሃማኻ ክናኣን እኒ ኦኖን እምባ ይዼሳዳና፣ ክሳ ኦኖንሳ ኩባን ቡጫንቴ ክሳ ዲባዛራ ኖ ላይ ሃማንቴ ሼድማሞ። ⁴⁰እንታ ኤዲ ናሶ ሳኣታ ዬቃባድማኻ እናኣንታኻ፣ ዬትካሞ ሼካንቴ ካሊማቴ።”

⁴¹ጴጥሮስ ክግያ፣ “ጌጳዮ፣ ዻይንሳ ካም ሃጌያይኖ ዎናንቴ ሶጎሞ ሞ ኤና ዋኒናንቴ ካውል?” ና ክያማዶ።

⁴²ጌጳኻሞ ይንታ ሃማንቴና ክማሳዶ፦ “ታ ናንሲ ኤያ ጌጳ ይሳ ሞሮን ኤናናንቴ ዋዳ ሊኪ ሃማኻ ዳኣኖን ክእሜኻናንቴ ኬዛራ ይጌጵሳዳ ዋድማን ኤያ ጋዛስቤ ፓኻላስቤ ሃውቴ? ⁴³ጌጳ ክሳ ማታቴ ክንና ዋድማን ኤያ ኦጎንታ ዋድምቴ ዳ ኣጋ ፑጋዻዳና፤ ⁴⁴ዬናንቴ ጎንዼና እጌያይ፤ ኖ ኪም ኮይና ይሳ ዳና ፓይላ ውልዛራ ጌጵሳና ክጌጵሳይ።⁴⁵ኮዶን ዋድማን ኤያ ኣጋ፣ ‘ጌጳ እሳ ይሪ ንማሞ፣ ኖ ካፓና ክካፓይ’ ሃማንቴ ቃባንቴ ካይስና ኣንጌናቤ ሜናቤም ክዽናቤ፣ ይዛጋዳግያ እꬃማቤ፣ ውጫቤ፣ ክክባርያዳናቤ፤ ⁴⁶ዋድማን ኤያ ኣጋሳ ጌጳ ኖ ሮራ ክቃባድማኻቤ ሳኣታ ክዬክንስድማኻ ናኣና ክናኣናይ፤ ሃያንቴኻሞ ኪም ኝክ ኝክ ቱማና ክቱማይ፤ ዴንታን ክሳምካሞ ኤና ኣምንድምና ላማና ክያያይ።

⁴⁷ጌጳ ክሳ ዬራ ይዛጋይናም ዼሳንቴ ሼክማቤ ቃቦ ክሳም ኣሽክማስ ካይስታ ኣጋም ኪም ዛርቦ ዻና ዻዻይ፤

⁴⁸ኮዶን ይሳ ጌጳሳ ቃቦን ዼስማ፣ ዬር ኪም ዻይሳያግያ ሃማ ዋድማ ሶጎ ኣሽካዳ ካይስታም ዬካ ዬካና ዻዻይ። ኤና ይንናንቴ ጱፅ እንዻዳና ፓይላ ውልካላ ጱፅና ዛጋዻይ፤ ኤና ኤልቅሞን ጱፅን ቻዳናኻላኻሞ ዬር ጱፂና ካላዻይ።⁴⁹እንታ ይንናንቴ እናኣዶኖ ፔሮ ኖን ኣስናንቴና፤ ታ ካዛራ ኮዬዳዳና ሃሞንታ እኒ እዋዝንዼ! ⁵⁰ኮዶን ሻዮ እሻይዻያ ዳይዲና፤ ኦጎኖ ኮሳ ሃምማዛራ እንታ ጌጲ ሞይካዽዲና።⁵¹ዬኻላ ፔንዛራ ፃላሞን ባኣናንቴ እናኣዳው ኮታኻይ? ይንታ ትማሞ፤ ዬናንቴ ጌያና እጌያይ፣ እንታ ይንናንቴ እናኣዶኖ ፓሽንታን ባኣናንቴና። ⁵²ካኻ ካርሳንቴ ሞሮን ካሎንሳ ኢሮ ክንካ ፓሽማዳና ኤዲ ዶጝ ዳና ኬዳይ፤ ኤና ላማና ኤና ማካምናዛራ ዻጳናኬዻይ፣ ኤና ማካምና ኤና ላማናዛራ ዻጳንቴ ኪም ላላና ኬላላይ፤ ⁵³እምባ ይሳ ናሳዛራ ዻጳናክዻጳይ፣ ናሳኻሞ እምባዛራ ዻጳናክዻጳይ፤ እንዳኖ ይሳ ናንዛራ ዻጳናኮዻጳይ፣ ናኖኻሞ እንዳንዛራ ዻጳናኮዻጳይ፤ ኣኻኖ ናሳ ሜንዛራ ዻጳናኮዻጳይ፣ ናሳ ሜኖኻሞ ኣኻንዛራ ዻጳንቴ ኪም ላላና ኬላላይ።”⁵⁴ሃያንቴኻሞ ኖ ዛርስንናንቴ ይንታና ክያማዶ፦ “ሉፕኖ ሃዮን ይዋንባራ ኮውታን ዬያፕና፣ ይሪካ ‘ዶቦኖ ናኣናንቴና ኮዶና’ ዬያማይ፤ ኦጎንታኻሞ ዳና ኮዳይ፤ ⁵⁵ዳቡብ ግባሮኖ ዳቡብባራ ኮግባርስና፣ ‘ፔኖ ኦይዻና ኮኦይዻይና’ ዬያማይ፤ ኦጎንታኻሞ ዳና ኮዳይ። ⁵⁶ዬቲ ክና ካይስንሶን ኤና፣ ፔንቤ ፖላንቤሳ ዴንታንም ዬክንስዻን ዬቲ ዼስዲና፤ ዋዳን ታን ጋይን ኮሳ ዴንታም ዬክንስዻይኖ ሃስ ዬም ኮባሻዴ?

⁵⁷“ታ ዬናንቴ ጎይ ልኪ ሃማኻ ሃርቴ ዬታክሞኖ? ⁵⁸ሃሳ ቁፓሞን ኤያ ላማ ክንካ ኣኻራ ኤያ ብቶን ታኻያሳ ዎትሮ ዎዮታ ሃይና፤ ኣኻራ ጎይሮጎ ዳንቴ ክላማ ክንካ ቃሽማናንቴ ዛግማ፤ ኦጎንታ ሃያድምና ኖ ሃም ጉቻቴ ኤያ ብቶን ታኻያዛራና ክያኣያ፤ ኤያ ብቶን ታኻያኻሞ ሃም ኤያ ዻኻያናንቴ ሳስካንቴና ክእማይ፤ ኤያ ዻኻያኻሞ ሃም ዻክን ኦኖንዛራ ኣርሳና ክኣርሳይ፤ ⁵⁹ሃናንቴ ጌያና እጌያይ፤ ሽልንጋ ቱንስም ሃሳ ካሻቴ ቱንስዛራ ኦጎታርካ ያ ውትማሞ።

Chapter 13

¹ዋዳን ኦጎኻ፣ ኤና ዋኒ ኢየሱስ ካላ ናዴ ይጌይና፦ “ገሊላ ኤና ሙልዻሮጎ ባርያናንቴ ቁሊ ኡኩቴ ኬዶን ዋዳንካ፣ ጲላጦስ ኬም ክዴሳንቴ ኬሳ ማኣስናም ቁላ ኬኡካዳና ማላ ክንካ ዎርስዲና” ሃማንቴ ክናንቴ ጌይዲና። ²ኖኻሞ ኬናንቴ ይንታ ሃማንቴና ክማሳዶ፦ “ታ ገሊላ ኤና ክና ጋሎኖ ኦጎኖ ኬዛራ ኮዬስካዶኖ ገሊላ ኤና ዋኒ ፓይላ ካላንካ ዬኻላ ካልሎን ሴሶ ኤድ ኬዳው ኮታኻይ? ³ኦጎንታ ትማሞ፤ እንታ ዬናንቴ እጌያና እጌያይ ሴሶንባራኻ ዬማታድምና ዬትካሞ ፓይላ ኣጋንታ ካያና ዬካያይ።⁴ዎይካሞ ሰሊሆም ግዶር ካርሚኖ ሱኒን ጋይኖ ይንዛራ ኮይፖዃ ጃዳና ኤና ታጲ ሎንካይና ኤና ዬሩሳሌም ግዶር ዳና ፓይላ ግዶርካ ዬኻላ ሳጊ ሴሶ ኤድ ኬዳው ኮታኻይ? ⁵ኦጎንታ ትማሞ፤ እንታ ዬናንቴ እጌያና እጌያይ፤ ዬትካሞ ሴሶንባራኻ ዬማታድምና ፓይላ ኣጋንታ ካያና ዬካያይ።

⁶ሃያንቴኻሞ ኖ ይንታ ሃማንቴ ዻይንሳ ካም ኬናንቴ ጌይዲና፦ “ኤዲ ካላ ይሳ ዎይንን ሃምን ራቅሮጎ ክኮራዳ ባላስ ሃቃ ካላ ክሳ ዳይዲና፤ ኖኻሞ ኣፒ ክግዶር ዛጋናንቴ ናዴ ኣፒ ካላኻሞ ሃፓድማሞ። ⁷ኖ ዎይንን ሃምንሳ ዋድማን ኤያግያ ‘እንታ ክግዶር ኣፒ ሃፓና እያፓይ ሃማንቴ ቦን ማካም ባላሳ ካዛራ ናዴ፤ እንታ ኣፕ ካላኻሞ ሃፓድማሞ፤ ኣጋታኻ ኪም ጫራቴ ዻብማ፤ ኖ ፔኒም ሃርናንቴ ሱን ክውጬ?’ ና ክያማዶ።

⁸“ኮዶን ኖ ይንታ ሃማንቴና ክናንቴ ክማሳዶ፦ ‘ጌጳዮ፣ ዴሞን ክሳም እሳ ዎዳዛራቤ ዱባ እሳ ካዛራ ቦና ካናንቴ ሶጎ ጋርማ፤ ⁹ቦና ናኣያ ኣፒ ክካዳና ኦጎ ፃሊና፤ ክካድምና ኪም ጫራና ሃጫራይ።”¹⁰ኢየሱስ ኡኩንሳን ሮራ ጋላ ኣይሁድናሳ ምስኮ ኦኖ ካላ ግዶር ታማርስቴና ክዶ። ¹¹ኦጎታርካሞ ቦን ታጲ ሎንካይግያ ኤስኖ ቤሮንሳ ዙሎን ቁንዱል ይያዶኖ ሜ ኻላ ዳይዲና፤ ናኻሞ ዙሎኖ ኮሳ ቁንዱል ኮያማዶንታኻ ካች ሃማናንቴ ካላኻሞ ቻላድማሞ።¹²ኢየሱስካሞ ኮም ይያፓዶን ዋዳንካ ኮም ግስማንቴ፣“ያ ኤስኖ ኮኖ፣ ሃጅማ ሃም ዬዳዳሮኻ ያ ጫንቃል ሃምዲና” ና ክያማዶ፤ ¹³ኣን ይሳምካሞ ኮዛራ ዎድዲና፤ናኻሞ ኣጋዛራ ካች ሃማንቴ ዎይዲና፤ ባርያናንቴኻሞ ጎሺን እምዲና።

¹⁴ኮዶን ኤያ ኣይሁድናሳ ምስኮን ኦኖንሳ ጋራ ኢየሱስ ኡኩንሳን ሮራ ጋላ ክፓሽሻዶታኻ፣ ዋጭማንቴ ዛርስንግያ፤ “ዋድማን ይንካ ኣሽካዻይና ሮሮና ላና ዳይዲና፤ ኣጋታኻ ሮሮና እግናኻ ናዴ ፓሽማቴ፤ ኡኩንሳን ሮራኻ ትማሞ” ና ክያማዶ።

¹⁵ጌጳኻሞ ክናንቴ ማሳንቴ ይንታና ክያማዶ፦ “ዬቲ ክና ካይስንሶን ኤና፣ ዬሳ ባክሮ ኤዲ ይሳ ዋኻም ዎይካሞ ኡኩልታም ክሳ ዻክድሮኻ ኡኩንሳን ሮራ ጋላ ቡላንቴ ኑንቆ ዉሾታ ያኣያ ቆላይዬው? ¹⁶ታ ኤስኖ ኮኖ ኣብርሃም ናሶ ኮዳዃ፣ ሜሺ ኮም ቦን ታጲ ሎንካይናንቴ ይዻዃዃ ዶኖ፤ ዻክን ኦጎሮኻ ኡኩንሳን ሮራ ጋላ ኮም ቡሊንቶ ዛግሳይዬው?”

¹⁷ኖ ኣጋም ክጌያዶን ዋዳንካ ኤና ክሳ ቁፓሞን ኤና ፓይላ ቦኪንዽዲና፤ ኮዶን ዛርስኖ ፓይላ ዬር ሃሊ ኖ ክያያዳኻ ዋዝንዽዲና።¹⁸ሃያንቴኻሞ ኢየሱስ ይንታና ክያማዶ፦ “ባርያ ማንግስትኖ ሃር ኮታኬ? ሃርላማ ኮም እዬክንሴ? ¹⁹ኪም ኤዲ ካላ ቻንቴ ይሳ ሃምሮ ይጵያዳ ሻፖ ኣፒና ክታኻይ፤ ኖ ጌጳንቴኻሞ ሃቃ ጌጲ ማትዲና፤ ካርያና ፖላን ጋይናኻሞ ክሳ ኣንትናዛራ ዱንክዲና።”

²⁰ሃያንቴኻሞ ኖ ይንታና ክያማዶ፦ “ባርያ ማንግስትንም ሃር ላማ ክንካ እዬክንሴ? ²¹ሜ ካላ ቡኮኖ ኮዱቤኻናንቴ ዹሎ ጱፅ ላማ ኮዎርሳዳ ኛኻዻ ኣፓ ሾላምና ክታኻይ።²²ኣጋሳ ራስባራ ኢየሱስ ዬሩሳሌምዛራ ይቴ ዳንቴ፣ ይንካ ይሳጋይና ካታማናቤ ሞሮናቤ ግዶር ታማርሳዳቴ ይቴና ክዶ። ²³ኤዲ ካላ ክካላ ናዴ ክግያ፣ “ጌጳዮ፣ ኤና ዻቃይና ኤዲ ቄታ ሶጎው?” ና ክያማዶ። ኖኻሞ ኬግያ ይንታና ክያማዶ፦ ²⁴“ሙልዻፓ ቆቃስካ ኣርዳናንቴ ማይሽምማቴ፤ እንታ ዬናንቴ ጌያና እጌያይ፤ኤዲኖ ጱፅኖ ኣርዳናንቴ ዛጋና ኮዛጋይ፤ ኮዶን ኬናንቴ ቻልምማሞ፤²⁵ኤያ ኦኖንሳ እምባ ኦኖንም ክቁልፓዃ ዬቲ ጳልባራ ዎያንቴ፣ ‘ጌጳዮ፤ ዎናንቴ ቡልማ’ ሃማንቴ ሙልዻፖን ካላ ዎያንቴ ግስማናዬግስማይ። ኮዶን ኖ፣ ‘ሃው ዬዶንቤ ሃምባራኻ ዬናኣዶንቤም እንታ ዼስማሞ’ ሃማንቴና ዬናንቴ ክማሳይ።

²⁶“ዬትካሞ፣ ‘ዎቲ ሃላማ ክንካ እꬅምዲና፣ ክንካኻሞ ዎቲ ውጭዲና፤ዎሳ ኛርን ጳሎኻሞ ያ ታማርስዲና’ ና ዬያማይ።

²⁷ኖኻሞ ዬግያ፣ ‘እንታ ዬናንቴ እጌያና እጌያይ፤ ዬቲ ሃው ዬዶንቤ ሃምባራኻ ዬናኣዶንቤም እንታ ዼስማሞ፤ ዬቲ ክና ኤና ዛርቦና ፓይላ እካላንካ ፔጌ ዳማቴ’ ና ክያማይ።

²⁸“ኣብርሃምቤ፣ ይሳሃቅቤ፣ ያእቆብቤ፣ ኤና ባርያሳ ኣፖን ጌያይናቤም ፓይላ ባርያ ማንግስትንሳ ኢሮ ዬያፕናቤ፤ ናንሲ ዬም ጳሎ ዻባዻዃ ዬሽዽና ዋዳን ኣጋኻ ኤፕቤ ግግሪ ማሳቤና ኮዳይ። ²⁹ኤዲኖ ሃዮን ይውታንባራቤ፣ ሃዮን ይዋንባራቤ፣ ጳባራቤ፣ ቾባራቤ ናዴ ባርያሳ ማንግስትሮ እꬅሞን ራቅሮጎ ዳርቃና ኬዳርቃይ። ³⁰ኤና ራስባራን ዳናሳ ባክሮ ኤና ብራሮን ዳይና ዳይዲና፣ ኤና ብራሮን ዳናሳ ባክሮ ኤና ራስባራ ዳይና ዳይዲና።”³¹ዋዳን ኦጎኻ ፈረስ ኤና ግዶር ኤና ዋኒ ክካላ ናዴ ክግያ፣ “ሄሮዶስ ሃም ዴሳናንቴ ክዛጋዶንታኻ ኮታርካ ዻጳንቴ ይማ” ና ኬያማዶ።

³²ኖኻሞ ኬግያ ይንታና ክያማዶ፦ “ቃልቴ ኩዪታ ኣጋናንቴ ዬሳ ጌያኖ፤ ‘ሃይታላቤ ሳኻቤ ቤሮናም ቡላና እቡላይ፤ ኤና ሃጅሞናም ፓሽሻና እፓሽሻይ፤ ሮራ ማክንሳ ጋላኻሞ እቃባዳዛራ ዬስካና እዬስካይ ሃማንቴ ኖ ጌይዲና’ ሃምማቴ፤ ³³ኮዶን ኤያ ባርያሳ ኣፖን ጌያያ ዬሩሳሌምሳ ኦባራ ራቅ ኣብ ግዶር ክጄኻናንቴ ክዛግስሞንታኻ፣ ሃይታላቤ ሳኻቤ፣ ኦሽጋላቤ ኦጎዛራ ያኣና እያኣይ፤

³⁴“ዬሩሳሌም፣ ዬሩሳሌምዮ፣ ያ ኤና ባርያሳ ኣፖን ጌያይናም ዴሳይኖ፣ ኤና ሃዛራ ንእሳዻዳናምካሞ ሱኒንካ ፓኻይኖ! ባቻ ይሳ ናናም ይሳ ኮልንሳ ኢሮ ኮፑኡሻያግያ ናና ሃሳም ፑኡሻናንቴ ሃማግያ እዛጋዴ፤ ኮዶን ያ ጋርዲና፤ ³⁵ሼድማቴ፤ ታ ኦኖና ዬሳ ጎልቂ ማታንቴ ሽዽዲና። ዬናንቴ ጌያና እጌያይ፤ ኤያ ጌጳ ናብንካ ናኣያ ፑጋዻዳና ዬሳ ሃማዛራ ካኻ ካርሳንቴ ዬቲ ኢም ሃፕማሞ።”

Chapter 14

¹ኡኩንሳ ሮሮ ካላ ኢየሱስ እꬅማናንቴ ኤና ፋራሳዊይናሳ ጋርናሳ ካላ ኦኖንዛራ ክኣርዳዶን ዋዳንካ፤ ኤና ኪም ኣፒ ማራኻ ሼድቴና ኬዶ። ²ኦጎታርካሞ ኤዲ ብሺ ኤትማኻ ጋላያ ካላ ኢየሱስሳ ዎትሮ ዳርቃንቴ ዳይዲና። ³ኢየሱስካሞ ኤና ሙሴ ዳምብን ዼሳዳናቤ ፈረስ ኤናቤግያ፣ “ኡኩንሳ ሮራ ጋላ ኤና ሃጅሞናም ፓሽሻዻያ ልኪሞ ሞ ልኪታይ?” ሃማንቴ ኬኻላ ኦይስዲና።⁴ኮዶን ኬ ዬር ካላኻሞ ጌያድማሞ። ኖኻሞ ኤያም ዬዳንቴ ፓሽሻንቴ ይእስዲና።

⁵ሃያንቴኻሞ ኬግያ፣ “ዬሳ ኤዲ ካላሳ፣ ናሶ ዎይካሞ ዋኪ ኡኩንሳን ሮራ ጋላ ኦሎሮ ኮኣርዲና ይሪካ ቡልማ ሃውቴ?” ና ክያማዶ። ⁶ኬኻሞ ዬር ካላኻሞ ማሳናንቴ ቻላድማሞ።⁷ኢየሱስካሞ ኤና ግስንዻዳና ጎሺ ቦርኮቶ ኬዛጋይንም ሃፓንቴ ይንታ ሃማንቴ ዻይንሳ ካም ኬናንቴ ጌይዲና። ⁸“ኤዲ ካላ ጋይዶንዛራ ሃም ክግስምና፣ ጌጳሞ ራቅዛራ ሃዳርቅናኖ፤ ኤዲ ጌጳሞኻ ሃሳ ሳጊ ግስንዻዳና፤ ⁹ዬላማ ውልም ኤያ ግስማዳ ናዴ ሃግያ ‘ራቃ ካም ኤያ ካናንቴ ጋርማ’ ና ክያማይ፤ ያኻሞ ቦክንዻናንቴ ራቅ ይርክ ሃማዛራ ሃንቻንቴ ዳርቃና ሃዳርቃይ።¹⁰ኮዶን ሃም ግስንዻን ዋዳንካ ራቅ ይርካ ሃማ ሼዳንቴ ዳርቅማ፤ ኤያ ሃም ግስማዳ ይንና ሃግያ እያርያ ራቃ ሃናንቴ ዛግሳያ ካሮ ዳርቅማና" ና ክያማይ፤ ዋዳ ኣጋኻ ሃምካሞ ኤና ሃላማ እꬃማናንቴ ዳርቃዳና ውልሳ ዎትሮ ጎባና ጎባዻይ። ¹¹ኦጎኖኻሞ ኤና ዪም ዼግ ዼግ ሃያይና ፓይላ ይርክ ማታና ኬማታይ፤ ኤና ዪም ይርክ ይርክ ሃያይናኻሞ ፓይላ ዼግ ዼግ ማታና ኬማታይ።”

¹²ፕር ኢየሱስ ኤያ ኪም ግስማዳግያ ይንታና ክያማዶ፦ “ትፓን ዳኣኖንናንቴቤ ዎይካሞ እባንን ዳኣኖንናንቴቤ ኤናም ሃግስምና፣ እናንቴ ኢ ባዛ ማሳናኬማሳይ ሃማንቴ ኤና ሃሳ ናሽዽናም ዎይካሞ ሃንና ናናም ዎይካሞ ኤዳና ሃሳም ዎይካሞ ሃሳ ጉልን ኤና ዎድሞናም ሃግስምናኖ።¹³ኮዶን ዳኣኖን ባኻንቴ ኤናም ሃግስማን ዋዳንካ ኤና ኩፕናቤ፣ ኤና ዛራንሳ ጆግናቤ፣ ኤላናቤ፣ ኤና ኣፕን ካያናቤም ግስምማ፤ ያኻሞ ፑጋዻዳና ሃዳይ። ¹⁴ኦጎኖኻሞ ኤና እግና ሃናንቴ ኢን ባዛን ማሳዻን ኬቻልሞንታኻ፣ ኤና ጋዛናሳ ዴምጲንባራ ኬዻጳን ዋዳንካ፣ ሃናንቴ ኢን ባዛናም ማሳና ማሳዻይ።”¹⁵ኤና ኢየሱስ ማላ ክንካ እꬅማናንቴ ዳርቃዳና ግዶርካ ኤዲ ካላ ኣጋም ይኤሳራና ክግያ “ኤያ ባርያ ማንግስትሮጎ እꬅማናንቴ ዳርቃያ ፑጋዻዳና”ና ክያማዶ።

¹⁶ኢየሱስካሞ ክናንቴ ይንታና ክያማዶ፦ “ኤዲ ካላ ግስሞ ጌጲ ኣሽካንቴ ኤዲ ጱፅ ግስምዲና፤ ¹⁷ግስሞን ሳኣትኖ ኮዬስኳዃ ቾቺና ግስንዻዳናናንቴ ‘ዬር ፓይላ ውልም ኣሽክሚና፤ ንማቴ’ ሃማንቴ ክግስሜኻ ካይስታ ይሳም ኬዛራ ይእስዲና።

¹⁸“ኮዶን ኬ ፓይላ ውል ሽዻናንቴ ዬር ይንቲ ጌያን ካርስዲና፤ ዋ ክግያ፣ ‘ታ ኣኻራ ሃሚ እሻናዶንታኻ ቃልቴ እሼዴ፤ እዛራ ሃዻጋስናኖ እንታ ዬስክማሞ’ ሃምዲና።

¹⁹“ዋኻሞ ክግያ፣ ‘ዋኪ ሃሚ ፓኻያ ታጲ እንታ ሻንዲና፤ ኬም እርርሶታ እያኣይንታኻ፤ እዛራ ሃዻጋስናኖ እንታ ዬስክማሞ’ ሃማንቴ ጌይዲና።

²⁰“ዋኻሞ ክግያ ‘እንታ ኣኻራ ኡታ እዶንታኻ፣ ናኣናንቴ እንታ ቻልማሞ’ ና ክያማዶ።

²¹“ካይስታኻሞ ማታቴ ናዴ ኦጎም ይሳ ጌጳናንቴ ጌይዲና። ዋዳ ኣጋኻ ኦኖንሳ ጌጳ ዋጭማንቴ ካይስታግያ፣ ‘ይሪካ ካታማንሳ ጎይና ጌጲናቤ ሾሊናቤዛራ ዪማ፤ ኤና ኩፕናቤ፣ ኤና ዛራንሳ ኣርስናቤ፣ ኤና ኣፕን ካያናቤ፣ ኤላናቤም ኦራ ኣርስማ’ ና ክያማዶ።

²²“ኤያ ካይስታኻሞ ክግያ፣ ‘እሳ ጌጳ፤ ዬራ ሃጌያዳና ፓይላ ሃምሚዲና፤ ፕርካሞ ራቅ ሽዻዳ ዳይዲና’ ሃማንቴ ጌይዲና።

²³“ጌጳኻሞ ካይስታግያ ‘ጎይና ካታማን ጋይናዛራቤ ጎይና ካታማንሳ ቡዶሮ ዳናዛራ ውትማ፤ ኦኖኖ እሳ ኮፆፄኻናንቴ ኤና ሃያፓይናም ፓይላ ኣንስቴ ናዴ ኣርስማ፤ ²⁴ዬናንቴ ጌያና እጌያይ፤ ኤና እግና ግስንዻዳና ግዶርካ ኤዲ ካላኻሞ ግስሞን እሳም እꬅማሞ’ ና ክያማዶ።²⁵ዛርስኖ ጱፅኖ ክላማ ክንካ ይቴ ኮዳዃ፣ ኢየሱስ ኬዛራ ማታንቴ ኬግያ ይንታና ክያማዶ፦ ²⁶“ኤና እዛራ ናኣይና ፓይላ እምባቤ እንዳንቤም፣ ሜን ይሳቤ ናና ይሳቤም፣ እንዳን ናና ኣንዛናቤ እንዳን ናና ኣንጌናቤም ሃያንቴ ይሳ ሳዳንምካሞ ካውል ይጋራድምና፣ ኖ እሳ ታማሪ ዳናንቴ ቻልማሞ፤ ²⁷ኤያ ይሳ መስቀልን ባስክሳንቴ ኢም ጫጋድማ ኣጋ ኖ እሳ ታማሪ ዳናንቴ ቻልማሞ።

²⁸“ዬግዶርካ ኤዲ ካላ ኦኖን ኣሽካናንቴ ይዛግና፣ ኣሽካቴ ይቱንሳያቤ ይቱስማቤም ብራቴንካ ዳርቃንቴ ኦኖን ኣሽካን ዋጋን ቃብማ ሃውቴ? ²⁹ኦኖን ኣሽካን ካርሳንቴ ቱንሳን ይባሻዻዳና፣ ኤና ሃፓይና ፓይላ ኪም ኦልታና ኬኦልታይ፤ ³⁰ኬ ‘ኤያ ካ ኦኖ ኣሽካ ካርስዲና፤ ኮዶን ቱንሳኖ ኪም ባሸዲና’ ና ኬያማይ።

³¹“ዎይካሞ ኤዲ ቢቲ ካላ ቢቲ ኣብም ማላ ኪም ኡካናንቴ ይዻጲና፣ ቢታ ዋ ባንቆን ኤና ሺህ ታጲን ይንሳ ይዳ፣ ብታ ዋ ባንቆን ኤና ሺህ ላማታም ኣንሳቴ ናኣያም፣ ይባሻንቤ ይባሽሞንቤም፣ ብራቴንካ ዳርቃንቴ ብታ ኦሽማ ሃውቴ? ³²ዳማን ይባሻዻዳና ብታ ዋ ኣኻራ ፔጌ ክዳዃ፣ ኣፖን ኤናም ይእሳንቴ ቃሺና ክኦይሳይ፤ ³³ኣጋንታ፣ ዬግዶርካ ሃውካሞ ዬራ ዳናም ፓይላ ጋርማ፣ እሳ ታማሪ ዳናንቴ ቻልማሞ።

³⁴“ሶቆ ባሺና፤ ሶቆ ይሳ ዳፃሞን ኮካይስና፣ ሃስ ሶቆ ማታንቴ ዳፃዻን ክቻሌ? ³⁵ፔንናንቴቤ ዬር ፔን ሽትሻያ ኣሽካናንቴ ኮኣግሞንታኻ፣ ቡዶንዛራ ዻባና ዻባዻይ። ናንሲ ‘ኤያ ቃሞን ኤሳራን ካዳ ክኤሳሬ።”

Chapter 15

¹ሮሮ ካላ ኤና ግብርን ፑኡሻይናቤ፣ ሴሶን ኤናቤ ፓይላ ኢየሱስ ክጌያይን ኤሳራናንቴ ክካላ ፑጭዲና። ²ኤና ፈረስ ኤናቤ ኤና ሙሴ ዳምብን ታማርሳይናቤ፣ “ኤያ ካ ሴሶን ኤናም ናሻናክናሻይ ኬላማኻሞ ክንካ እꬅማና ክእꬅማይ” ሃማንቴ ጉንድምዲና።

³ኢየሱስካሞ ይንታ ሃማንቴና ኬናንቴ ዻይሳ ካም ክጌያዶ፦ ⁴“ዬሳ ባክሮ ኤዲ ካላሳ እያት መቶ ካላ ኮዳና፣ ኬግዶርካሞ ካላ ክካያዳና፣ ሳልታም ሳልናም ጳልሮጎ ጋራንቴ ካያዳም ዛጋቴ ይሳ ሃፓዛራ ይማ ሃውቴ? ⁵ይያፕና ካሎን ዋዝንዻንቴ ይሳ ካፓናሮ ዎዳንቴ፤⁶ይሳ ኦኖንዛራ ማታቴ ናኣና ክናኣይ፤ ይሳ ሃርያናቤ ጉሊን ኤናቤም ክዛራ ግስማንቴ ኬግያ፣ ‘እሳ እያታ ካያዳም እንታ ሃፕዲና፤ እላማ ክንካ ዋዝንዽማቴ’ ና ክያማይ። ⁷ዬናንቴ ጌያና እጌያይ፤ ኣጋግያ ኤና ጋዛና ሴሶንባራኻ ማታን ይዛግስምና ሳልታም ሳልናኻ ዋዝንዻዻንሳ ኦባራ ባርያዛራ ማታያ ሴሶን ኤያኻ ሃማንቴ ጳ ፖላሮ ዋዛ ጌጲና ኮዳይ።⁸“ዎይካሞ ሜ ካላ ሽልንጊ ታጲ ይንሳን ዶኖ፣ ታጲና ግዶርካ ካላ ክካይና፣ ይሳ ሃፓዛራ ኦኖሮ ኖንኒም ኣሳንቴ ኦኖን ሳንቴ ሃፓናንቴ ካሎን ዛግሞኖ ኤስኖ ና ሃውቴ? ⁹ይያፓን ዋዳንካኻሞ ይሳ ሃሪያናቤ ጉልን ኤናቤም ክዛራ ግስማንቴ ኬግያ፣ ‘እሳ ሽልንጋ ካያዳም እንታ ሃፕዲና እላማ ክንካ ዋዝንዽማቴ’ ና ኮያማይ። ¹⁰ዬናንቴ ጌያና እጌያይ፤ ኣጋግያ ሴሶ ኤድ ካላ ባርያዛራ ክማትና ባርያሳ ኤርጎን ኤናሳ ዎትሮጎ ዋዛና ክዳይ።¹¹ሃያንቴኻሞ ኢየሱስ ኬግያ ይንታና ክያማዶ፦ “ኤዲ ካላሳ ናሶ ላማ ዳይዲና። ¹²ኬግዶርካሞ ናሳ ሾላ እምባግያ፣ ‘ኣባ፣ ኮይና ሃሳ ግዶርካ እናንቴ ዬስካይናም እናንቴ እማ’ ና ክያማዶ፤ እምባኻሞ ኬናንቴ ኮይና ይሳም ካሽዲና።

¹³“ሮሮ ጱፅ ካፕማ፣ ናሳ ሾላ ኮይና ይና ፓይላ ውልም ባኣንቴ ፔ ፔጌዛራ ያእዲና፤ ኦጎታርካሞ ኮይናኻ ኣልማቴ ቱንስዲና። ¹⁴ኮይናም ፓይላ ኣልማቴ ክቱንሳዃ፣ ፔን ኦጎሮ ዳቆ ጌጲ ኣርድዲና፤ ኖኻሞ ጋሊዲና።¹⁵ኣጋታኻ ኖ ፔን ኦጎ ኤዲ ካላዛራ ኣርድዲና፤ ኤያኻሞ ጉቱምና ክሳም ክግሼኻናንቴ ግሽሞንዛራ ኪም ይእስዲና። ¹⁶ጉቱምናሳ እꬃዻይንም ቱፖን እꬃናንቴ ኣጝርዽቴና ክዶ፤ ኮዶን ኦጎምካሞ ኤዲ ክናንቴ እማያ ቆልማሞ።

¹⁷“ኮዶን ዎይላም ይጶቃና ይንታና ክያማዶ፦ ‘ኣባሳ ዋድማን ኤናሳ ዳኣኖ ሃማግያ ኬዳ ኮሽዻዴ፤ ኮዶን እንታ ኮታር ዳቆንካ ጃናንቴና እዶ! ¹⁸ታ ዻጳንቴ ኣባዛራ ቃልቴ፣ ክግያ ይንታ እያማይ፦ “ኣባዮ፤ ፖላሮ ባርያሳ ዎትሮ ፔሮኻሞ ሃሳ ዎትሮጎ እንታ ሴሶ ኣሽክዲና፤ ¹⁹ካሃ ካርሳንቴ ሃሳ ናሶ ሃማንቴ ግስዼኻናንቴ እንታ ዛግስማሞ፤ ሃሳ ዋድማን ኤናሳ ካላግያ ኢም ሼድማ’ ና እያማይ።²⁰ሃያንቴ ኖ ዻጳንቴ እምባዛራ ያእዲና። ኮዶን ኣኻራ ፔጌ ክዳዃ፣ እምባ ኪም ሃፓንቴ ክናንቴ ቡርቃዽዲና፤ ክዛራኻሞ ጎባኻ ናዴ ዬዳንቴ ሱንቅዲና።

²¹“ናሳኻሞ ክግያ፣ ‘ኣባዮ፤ፖላሮ ባርያሳ ዎትሮ ፔሮኻሞ ሃሳ ዎትሮጎ እንታ ሴሶ ኣሽክዲና፤ ናንሲ ካሃ ካርሳንቴ ሃሳ ናሶ ሃማንቴ ግስዼኻናንቴ እንታ ዛግስማሞ’ ና ክያማዶ።

²²“ኮዶን እምባ ይሳ ዋድማን ኤናግያ ይንታና ክያማዶ፦ ‘ይሪካ ኣፓላና ግዶርካ ኣፓላ ባሺ ባኣቴ ናዴ ኪም ኣርስስማቴ፤ ክሳ ኣኒሮኻሞ ጋዉ ኮጝማቴ፤ ራሮ ክሳኻሞ ዱጙሪ ኣርስስማቴ ²³ዋኻ ዱርፓምካሞ ጉቻቴ ናዴ ማችማቴ፤ እꬅቴ፤ ዎዋዝንዼ፤ ²⁴እሳ ናሳ ካ ጃይዲና፣ ኮዶን ታ ሳዳን ካና ክዶ፤ ኖ ካይቴ ዻብዲና፣ ኮዶን ታ ሃፓዽዲና።” ሃያንቴኻሞ ኬ ዋዝንዻን ካርስዲና።

²⁵“ዋዳ ኦጋኻ ናሳ ጌጳ ሃሚሮና ክዶ፤ ሃያንቴኻሞ ኦኖንዛራ ማታቴ ፄዲ ክናኣና፣ ሙራ ፑጋዽካቤ ዋርሳ ክርባዽካቤና ክኤሳራዶ፤ ²⁶ኖኻሞ ዋድማን ኤናሳ ካላም ግስማንቴ ኮኖ ና ሃርቴ እኤሳራይኖ ሃማንቴ ክካላ ኦይስዲና። ²⁷ዋድማን ኤያኻሞ፣ ‘ሃንና ናሳ ፃሊንካ ማታቴ ክናኣዶንታኻ ሃምባ ዋኪ ዱርፒ ክናንቴ ማችዲና’ ና ክያማዶ።

²⁸“እንዳን ናሳ ጌጳኻሞ ዋጭምዲና፤ኦኖንዛራኻሞ ኣርዳናንቴ ዛጋድማሞ፤ እምባኻሞ ጳልንዛራ ውታንቴ ክኣርዴኻናንቴ ኪም ምስክዲና። ²⁹ኮዶን ኖ ማሳንቴ እምባግያ ይንታና ክያማዶ፦ ‘እንታ ቦንና ክናሳ ኢር ሃናንቴ ካይስግያ ዋድምዲና፤ኢም ሃኤርጋዳና ኤርጎና ግዶርካ ካላምካሞ እንታ ጋራድማሞ፤ ኮዶን እሳ ሃያሪያና ማላ ክንካ እዋዝንዼኻናንቴ እናንቴ እንቃሶ ናሶ ዳናኻሞ እማድማሞ፤ ³⁰ኮዶን ናሳ ሃሳ ካ ኮይና ሃሳኻ ኤና ቡሎና ላማ ኣልማቴ ቱንሳንቴ ክንና፣ ዋኻ ዱርፓምና ክናንቴ ሃማቻዶ’ና ክያማዶ።

³¹“እምባኻሞ ክግያ ይንታና ክያማዶ፦ ‘ናሳ እሳ፣ ያ ሮሮ ውል እላማ ክንካና ሃዶ፤ ኮይና እና ፓይላ ውል ሃንቲና፤ ³²ኮዶን ሃንና ናሳ ካ ጃይዲና፣ ኮዶን ታ ሳዳኻ ማትዲና፤ ኖ ካይቴ ዻብዲና፣ ታ ሃፓዽዲና፤ ኣጋታኻ ዋዝንዽቴ ዎእꬄ፣ ዎውጬ።’”

Chapter 16

¹ኢየሱስ ይሳ ታማርናግያ ይንታና ክያማዶ፦ “ኤዲ ዎዲሞ ካላ ኮይና ክሳም ክማንኬኻናንቴ ኮይና ይሳዛራ ኤዲ ክጌጵሳዳ ካላ ዳይዲና፤ ኤያ ክጌጵሳዳ ኣጋኻሞ ኤያ ዎድንታሳ ኮይናኻ ክኣልማይንም ክናንቴ ኣፖ ዬስክዲና። ²ኣጋታኻ ኤያ ዎድንታ ኪም ግስንሳንቴ፣ ‘ኮኖ ሃሳ እኤሳራይኖ ሃርቴ? ካሃ ካርሳንቴ ያ ኮይና እሳም ማንካናንቴ ሃቻልሞንታኻ፣ ኮይና እሳም ፓይላ እናንቴ እምማ’ ና ክያማዶ።

³“ኤያ ኮይናም ማንካያ ይሳ ዎይላምካ ይንታና ክያማዶ፦ ‘ጌጳ እሳ ኢም ጌጳሞሮኻ ኦይታናንቴና ክዶ፤ ፓክማያ እሳ ካንታ ቆልማሞ፤ ሃያንቴኻሞ ምስክማናንቴ ቦክንዻና እቦክንዻይ፤ ኣጋታኻ ሃር እያዬ? ⁴ኢም እሳ ጌጳሞሮኻ ኦይታዻዳና ኤና ይሳ ኦኖናዛራ ኢም ኬኣርሴኻናንቴ ዬራ እየያያም እንታ ዼስዲና።’

⁵ኣጋታኻ ኤያ ክሳ ጌጳሳ ኤና ይንዛራን ባዛን ይዳናም ፓይላ ግስምዲና፤ ኤያ ብራስግያኻሞ ‘ጌጳሳ ባዛና ሃዛራን ዳና ሜምቴ?’ ና ክያማዶ።

⁶ኖኻሞ ‘እዛራን ዳና ዛይቲ ዳጋንት መቶ ካላና’ ና ክያማዶ። ኤያ ኮይናም ማንካያኻሞ ክግያ ‘ዋርቃታ ይንካ ሃኣርዳዳም ችማ፤ይሪካ “ዳ ዶጝታም” ሃማንቴ ኡኩማ’ ና ክያማዶ።

⁷ሃያንቴኻሞ ዋግያ ‘ሃዛራ ሜሚቴ ዳና?’ ና ክያማዶ። ኖኻሞ ክግያ ‘እዛራ ናሙቹሌ ሶርብ ዶጝታምና ዳና’ ና ክያማዶ። ኤያ ኮይናም ማንካያኻሞ ክግያ፣ ‘ዋርቃታ ሃሳ ብድሪ ጋንታም ቻንቴ፤ “ ኦይዲታም” ሃማንቴ ኡኩማ’ ና ክያማዶ።

⁸ክሳ ጌጳኻሞ ኤያ ኮይናም ማንካያ ማልታ ኣጋሳ ማልታሞንም ዬርሽዲና፤ ኤና ፔን ኮ ናና ኤና ይም ታኻይና ማላ ክንካ ዴንታን ይሳ ዶንካ ናና ሮሮን ጋይና ካላንካ ማልቲና። ⁹ኣጋታኻ ዬናንቴ ጌያና እጌያይ፣ ኮይና ፔን ኮ ጋይና ኬማቃን ዋዳንካ ኦኖን ላይን ዳዻይንዛራ ዬም ቻዼኻናንቴ፣ ኮይና ክናኻ ዬናንቴ ዬሳ ሃርያናም ፑኡሽማቴ።

¹⁰“ኤያ ዬር ሾልካ ጋዛን ዳያ ዬር ጌጲካኻሞ ጋዛ ዳና ክዳይ፤ ኤያ ዬር ሾልካ ጋዛን ዳድማ ዬር ጌጲካኻሞ ጋዛ ዳማሞ። ¹¹ታ ናንሲ ኮይሶን ፔን ኮ ጋንካ ጋዛ ዬዳድምና፣ ኮይሶን ጎንዼንም ሃውቴ ዬዛራ ኤልቅማያ? ¹²ኤና ኣብና ኮይሶንካ ጋዛ ዬዳድምና፣ ኮይና ዬናም ሃውቴ ዬናንቴ እማያ?

¹³ካላኻ ኤዲ ጌጲ ላማናንቴ ካይሲ ዳንቴ ዋድማ ኣሽካናንቴ ቻላያ ኤዲ ካላኻሞ ቆልማሞ፤ ካላም ይቶዛዽና ዋም ናሻና ክናሻይ ዎይካሞ ዋም ይጎብና ዋም ቦዋና ክቦዋይ። ባርያናንቴቤ ብሬናንቴቤ ካላኻ ካይሲ ዳናንቴ ዬቲ ቻልማሞ።

¹⁴ብሬን ናሻይና ፈረስ ኤና እግና ኦጎም ፓይላ ኤሳራንቴ ኢየሱስዛራ ሃንጭዲና። ¹⁵ኖኻሞ ኬግያ ይንታና ክያማዶ፦ “ዬቲ ኤናሳ ዎትሮጎ ዬም ጋዛን ሃያይናና፤ ኮዶን ባርያ ዬሳ ዎይላምን ዼስዲና፤ ዬራ ኤናሳ ዎትሮ ጎሻዻዳና ባርያሳ ዎትሮጎ ቦውሚና ኬዳይ።

¹⁶ዳምብንቤ ኤና ባርያሳ ኣፖን ጌያይናሳ ዼላቅንቤም ላይ ዮሃንስዛራ ጌይቴ ዳዽዲና፤ሃያንቴኻሞ ባርያ ማንግስትንሳ ሜርሜርን ፃሊን ጌይዽዲና፤ ኤናኻሞ ፓይላ ኦጎዛራ ኣርዳናንቴ ማይሽምቴና ኬዶ። ¹⁷ኮዶን ዳምብሮኻ ዬር ሾሊ ኡካዻዳ ካላ ኣሽካዽማ ክሽዻንናንቴ ፖላንቤ ፔንቤ ኮካያይኖ ባዶና።

¹⁸“ኤያ ሜን ይሳም ቡላንቴ ሜ ኣብ ኬማያ ኣጋ ኩጳሞና ክያኣይ፤ ኤያ ኤስን ኣንጋ ካላንካ ውታዶንም ኬማያ ኣጋኻሞ ኩጳሞና ክያኣይ።¹⁹ሃያንቴኻሞ ኢየሱስ ይንታና ክያማዶ፦ “ኣፓላን ዋችንቤ ኣፓላን ፃሊንቤም ኣርሳያ ዬር ውል ይንካላ ይፆፃዃ ዋዛንካ ዳ ኤዲ ዎድሞ ካላ ዳይዲና። ²⁰ፕርካሞ ኤዲ ካላ ብሽንሳ ሃጅምን ጉራ ኩፓስ ኣልኣዛር ሃንዻያ ኤያ ዎድንታ ኣጋሳ ሻንሮ ዎዽቴና ክዶ፤ ²¹ኖኻሞ ኤያ ዎድንታ ዳኣኖን ክእꬅና ክሳ ኣንሮኻ ፓላሞና ድናይናም እꬃናንቴና ክኣጝርዻይ፤ ቃስክናኻሞ ናዴ ሃጅምን ክሳም ዻጵቴና ኬዶ።

²²ኤያ ኩፓ ኣጋ ጃይዲና፤ ባርያሳ ኤርጎን ኤናኻሞ ናዴ ኪም ኣብርሃምሳ ዴሞዛራ ኣንሳቴ ያእዲና። ሃያንቴ ኤያ ዎድንታኻሞ ክጃዃ ዱካዽዲና። ²³ኖ ሲኦሊሮ ጋሊቴ ዳንቴ ካች ሃማንቴ ኣብርሃምምቤ ክሳ ዴሞሮን ዳም ኣልኣዛርም ሃፕዲና።²⁴ኖኻሞ፣ ‘ኣባ ኣብርሃም፣ ባንዞ እናንቴ ቡርቃዽማ፤ ኮታር ኖን ሮጳን ኮኻ ጋሊቴ እዶንታኻ፣ ኣልኣዛር ይሳ ኣንሳ ብራም ኑንቆሮ ኣርሳንቴ ናዴ እሳ ኣታጲም ክቃጅሼኻናንቴ እናንቴ ንእስማ’ ሃንቴ እላትዲና።

²⁵ኮዶን ኣብርሃም ክግያ ይንታና ክያማዶ፦ ‘ናሳ እሳ፣ ያ ኣና ሳዳንካ ፔሮጎ ሃዶን ዬርን ፃልን ሃያፓዳ፣ ኣጋግያ ኣልኣዛርካሞ ዬር ዛርቦ ክያፓዶንም ጶቅስማ፤ ኮዶን ታ ኖ ኮታ ክዋዝንዽና፣ ያ ጋሊቴና ሃዶ። ²⁶ኮ ውልሳ ጳባራ ኤና ኮታርካ ዬዛራ ሳጋን ኬጋሬኻናንቴቤ፤ ሳ ሃኻላን ዳናኻሞ ዎዛራ ሳጋን ኬጋሬኻናንቴ ዎቤ ዬቤሳ ባክሮጎ ዴሎ ጌጲ ዎዳዽዲና።

²⁷“ኖኻሞ ይንታና ክያማዶ፦ ‘ኣባ፣ ኦጎንታ ዳና፤ኣልኣዛርም ኣባ ኦኖንዛራ ሃይእሴኻናንቴ እንታ ሃም ምስክዲና። ²⁸እሳ እንዳን ናና ዶጝና ዳይዲና፤ ኬኻሞ ጋሎን ራቅን ኮዛራ ናኣን ኬጋሬኻናንቴ ኬናንቴ ክጌዬ።

²⁹“ኮዶን ኣብርሃም ክግያ ይጌይና፣ ‘ሙሴቤ ኤና ባርያሳ ኣፖን ጌያይናቤ ኬሳ ዳይዲና፣ ኬም ኬኤሳሬ’ ና ክያማዶ።

³⁰ኤያ ዎድንታኻሞ ክግያ፣ ‘ኣባ ኣብርሃም ኦጎንታ ትማሞ፤ ኤዲ ካላ ዴምጲንባራ ዻጳንቴ ኬናንቴ ክይና ባርያዛራ ማታና ኬማታይ’ ና ክያማዶ።

³¹ኣብርሃምካሞ ሙሴቤ ኤና ባርያሳ ኣፖን ጌያይናቤም ኬኤሳራድምና፣ ኤዲ ካላ ዴምጲንባራኻ ክዻጳዳናኻሞ ኬ ኣምንማሞ’ ና ክያማዶ።

Chapter 17

¹ኢየሱስ ይሳ ታማርናግያ ይንታና ክያማዶ፦ “ኤናም ዬር ጎይ ጋዳዛራ ይእሳያ ኮሳ ናኣኖ ሽዽማሞ፤ ኮዶን ኤናም ጎይን ጋዳንዛራ ይእሳን ዬርን ባኣያ ኤያ ኣጋናንቴ ሃይ። ²ኤያ ኣጋ ናና ካናና ክናሳ ካላም ጎይ ጋዳዛራ ክይእሳንናንቴ፣ ሱኒ ዴስማያ ክሳ ቆርጭሮ ዻኻንቴ ኛፓስሮጎ ዻባዽና ክናንቴ ባሺና።³ኣጋታኻ ዬም ማንክማቴ። “ሃምባ ናሳ ክሴሳዳና ኪም ጎሪማ፤ እንታ ዻቢና ክያማዳና ሴሶን ክሳም ክናንቴ ጋርማ። ⁴ሮራሳ ኢሮ ኢ ꬆጳግያ ሃም ክሴሳዳና፣ ‘እንታ ዻቢና’ ሃማንቴ ኢ ꬆጳ ሃዛራ ክማትና ሴሶን ክሳም ክናንቴ ጋርማ።

⁵ኤና ይእሳዻዳናኻሞ ጌጳግያ፣ “ዎናንቴ እምነትን ሻብማ” ና ኬያማዶ።

⁶ጌጳኻሞ፣ “ዬናንቴ ኮልፒ ኣፕግያ ዳናኻሞ እኒ እምነት ሾሊ ኮዳና፣ ሻፖን ሃቃስካግያ፣ ‘ካሮኻ ቡጭማንቴ ቃልቴ ኛፓስንሳ ግዶሮ ዎይማ’ ዬያምና ዬናንቴ ኤሳራና ክኤሳራይ” ና ክያማዶ።

⁷ሃያንቴኻሞ ኢየሱስ ይንታና ክያማዶ፦ “ዬሳ ባክሮጎ ኤዲ ካላሳ ሃሚ ፓኻያ ዋድማ ኤድ ዎይካሞ ግሽሞ ኤዲ ኮዳና፣ ኖ ዋድማንባራኻ ክሳ ናኣ ክግያ፣ ‘ይሪካ ዳኣኖንዛራ ንማ’ ሃማው ክያማይ? ⁸ኦጎንታ ይያማንናንቴ ክግያ፣ ‘ብራቴንካ እባንን ዳኣኖን እእꬄኻናንቴ እናንቴ ባክማ፤ እሳ እꬅማቴቤ እሳ ውጫቴቤ ቱንሳዛራ ያ ዋቻዻንቴ እናንቴ ዋድምማ፤ ሃያንቴ ያኻሞ እꬃናሃእꬃይ፤ ውጭናሃውጫይ’ ሃማይዬው?⁹ታ ናንሲ ኤያ ካ፣ ዋድማን ኤያ ክናንቴ ክኤሳራዶንታኻ ኪም ማሳቴ ጎሻው ክጎሻይ? ¹⁰ኣጋታኻ ዬትካሞ ዬራ ዬናንቴ ጌይዻዳናም ፓያላ ዬዋድምና፣ ‘ዎቲ ዋድማን ኤና ፓይዶን ቆልምናና፤ ዬራ ዎባራንካ ዎዋድሜኻናንቴ ዛግሳይናም ዎቲ ኣሽክዲና’ ሃምማቴ።”¹¹ኣጋሳ ራስባራ ኢየሱስ ዬሩሳሌም ዛራ ይቴ፣ ሰማርያቤ ገሊላቤሳ ባክንካ ሳጋንቴ ያእዲና፤ ¹²ሞሮ ካላዛራኻሞ ይኣርዳና ኤና ሙልካምባን ዬድንዻዳና ታጲና ኪም ሃፕዲና፤ ኬኻሞ ፔጌ ዎያንቴ፣ ¹³ናቅሲ ይሳም ዼግ ሃያንቴ ክግያ፣ “ጌጳ ኢየሱስ፣ ዎናንቴ ቡርቃዽማ!” ና ኬያማዶ።

¹⁴ኖኻሞ ኬም ይያፓና፣ “ቃልቴ ዬም ኤና አይሁድናሳ ዳምብን አሽካይናናንቴ ዻውማቴ” ና ክያማዶ። ኬኻሞ ጎይሮጎ ይቴ ዳንቴ ፓሽዲና።

¹⁵ኬግዶርካሞ ዋ ይፓሻዶን ይያፓና ናቅሲ ይሳም ዼግ ሃያንቴ ባርያናንቴ ጎሺን እማዳቴ ኢየሱስዛራ ማትዲና፤ ¹⁶ኢየሱስሳ ዎትሮ ኮምፓርሳንቴ ክናንቴ ጎሽን እምዲና፤ ኤያ ኣጋኻሞ ሰማርያ ፔን ኤዲና።

¹⁷ኢየሱስካሞ ይንታ ሃማንቴና ክካላ ክኦይሳዶ፦ “ኤና ፓሻዳና ታጲ ጋኬ? ኤ ኤና ሳልና ሃሞንታ ኬያኣዴ? ¹⁸ቶርስን ኤያ ካሳ ኦባራ ኤዲ ማታቴ ናዴ ባርያናንቴ ጎሺ እማያ ቆላይዬው?” ¹⁹ኖ ኤያግያኻሞ “ዻጳንቴ ይማ፤ እምነትኖ ሃሳ ሃም ፓሽሽዲና” ና ክያማዶ።²⁰ኤና ፈረስ ኤና ኢየሱስም ባርያ ማንግስትኖ ሃ ኮኔኤ? ሃማንቴ ክካላ ኦይስዲና። ኖኻሞ ኬናንቴ ይንታ ሃማንቴ ማስዲና፦“ባርያ ማንግስትኖ ዬር ሃፓዻያኻ ንማሞ፤ ²¹ኤናኻሞ ኮግያ፣ ‘ና ኮታሪና’ ዎይካሞ ‘ኦ ኦጎታሪና ኮዶ’ ሃማናንቴ ቻልማሞ፤ባርያሳ ማንግስትኖ ዬሳ ባክሮና ኮዶ።”

²²ኖ ይሳ ታማርናግያኻሞ ይንታና ክያማዶ፦ “እ ኤዲ ናሶሳ ሮሮና ግዶር ካላም ሃፓናንቴ ዬኣጝርዻን ዋዳኖ ናኣና ኮናይ፤ ኮዶን ዬቲ ሃፕማሞ። ²³ኤዲኖኻሞ ዬግያ፣ ‘ኦ ኦጎታሪና’ ዎይካሞ ‘ኮታሪና ክዶ’ ሃማና ኬያማይ፤ ኮዶን ኬም ጫጋቴ ዬይናኖ፤ ²⁴ኦጎኖኻሞ ጳልቃትኖ ጳልቃታንቴ ፖላንም ፓይላ ፓክ ኳያያግያ፣ ሮራ እንታ ኤዲ ናሶ ይንካ እናኣያ ጋላ ኦጎንታና ክዳይ።²⁵ኮዶን ኦጎኖ ኮሳ ሃምማሳ ብራር ኤዲ ናሶ ጋሎ ጱፅ ጋልንቶቤ ኤድን ታን ጋይን ኮኻላ ክቦውዼኻናንቴ ዛግሳና ክዛግሳይ።

²⁶“ኣና ኖህ ዋዳንካ ይያማዳግያ፣ ኤዲ ናሶ ዋዳንካኻሞ ኦጎንታ ዳና ኮዳይ፤ ²⁷ኖሆ ጋግንዛራ ክኣርዳዳ ሮራ ክሳ ዬስካዛራ ኤና እꬅቴቤ፣ ውጭቴቤ፣ ኬምቴቤ፣ ኬማዽቴቤና ኬዶ፤ ካይሶን ኑንቆኖኻሞ ናዴ ፓይላ ውልም ካይስዲና።

²⁸“ሎጥ ዋዳንካኻሞ ኣና ኦጎንታና፤ ኤና እስቴቤ ውጭቴቤ፣ ሻንቴቤ ሻንሽቴቤ፣ ሃቃንካሞ ኮርቴቤ ኦኖን ዻክቴቤና ኬዶ፤ ²⁹ኮዶን ሎጥ ሶዶምባራ ክውታዳ ሮራ ጋላ ኖቤ ዲን ሃንዻያ ኮቃያቤ ዶቦግያ ፖላንባራኻ ዻንቴ ፓይላ ውልም ካይስዲና።

³⁰“እንታ ኤዲ ናሶ እናኣን ዋዳንካኻሞ ኦጎንታና ኮዳይ። ³¹ሮራ ኣጋኻ ኤያ ኦኖንስ ዱርሮን ዳ ኦኖንሳ ኢሮጎ ኮይና ዳናም ቻናንቴ ሃንቻን ክጋሬ፤ ሃያንቴኻሞ ኤያ ሃምሮን ዳኻሞ ይሳ ኦኖንዛራ ራስዛራ ማታን ክጋሬ።³²ዬት ሎጥ ሜኒም ጶቅስማቴ። ³³ኤና ሳዳን ይሳም ዳሳናንቴ ዛጋይና ፓይላ ሳዳን ይሳም ካይሳና ኬካይሳይ፤ ኮዶን ኤና ሳዳን ይሳም ሳስካንቴ እማይና እግና ሳዳን ይሳም ዳሳና ኬዳሳይ።³⁴እንታ ዬናንቴ ጌያና እጌያይ፤ ሶታ ኣጋኻ ኤዲ ላማ ዼጴ ካላ ግዶሪና ኬዎዻይ፤ ኤያ ዋም ቻና ቻዻይ፤ ዋ ሽዻና ክሽዻይ። ³⁵ሜ ላማ ክንካ ዴስማና ኬዴስማይ፤ ኤስን ዋም ቻና ቻዻይ፤ ዋ ሽዻና ኮሽዻይ። ³⁶ኤዲ ላማ ሃምን ክንካና ኬፓክማይ፤ ኤያ ዋም ቻና ቻዻይ፤ ዋ ሽዻና ክሽዻይ።”

³⁷ኬኻሞ ክግያ ማሳንቴ፣ “ጌጳዮ፤ ኬም ኮሳ ቻዻኖ ሃሞዛራቴ?” ና ኬያማዶ። ኖኻሞ፣ “ዬር ጃዳ ይዳ ራቅ ግዶር ኩፆና ፑጫና ኬፑጫይ” ና ክያማዶ።

Chapter 18

¹ታማርና ክሳ ቃጆ ቆልማ ሮሮ ውል ኬምስኬኻ ኮዛግሳይንም ዻዋናንቴ ኢየሱስ ዻይንሳ ካም ኬናንቴ ጌይዲና፦ ኬግያ ይንታኻሞና ክያማዶ፦ ²“ካታማ ካላ ግዶር ባርያም ኩርትንዽማቤ ኤዲም ጎብማ ብቶ ታኻያ ኤዲ ካላ ዳይዲና።³ካታማስ ኣጋሮኻሞ ሜ ዳልሶ ካላ ዳይዲና፤ ናኻሞ ‘ቁፓሞን ኤያ እሳ ላማ እሳ ሃሳዋስ ዳናንቴ እናንቴ ብቶ ታክማ’ ሃማንቴ ላይና ክዛራ ኮያኣይ። ⁴“ኤያ ብቶን ታኻያኻሞ ብራቴንካ ኮናንቴ ኤሳርድማሞ፤ ኮዶን ራስባራ ይሳ ዎይላምካ ይንታና ክያማዶ፦ ‘እንታ ባርያም እኩርትንዽምናኻሞ፣ ኤዲም እጎብምናኻሞ፤ ⁵ኤስኖ ዳልሶኖ ኮኖ ሮሮ ውል ናዴ ኢም ጋልንሻን ኮጋሬኻናንቴ ኮናንቴ ብቶን ታኻና እታኻይ፤ ኮናንቴ ብቶን እታኻድምና ሮሮ ውል ናዴ ኢም ቃጅሻናኮቃጅሻይ።”

⁶ጌጳኻሞ ይንታና ክያማዶ፦ “ኤያ ብቶን ልክን ታክማሳ ጌይዻዳም ኤሳርማቴ። ⁷ኤ ባርያ ሮሮንቤ ሶትንቤ ክዛራ እላታይና ኤና ይሳ ካምድናናንቴ ብቶን ታኻይዬው? ኤሳራንቴኻሞ ኤሳርድማግያ ላይ ጫክ ክዳይ? ⁸ዬናንቴ ጌያና እጌያይ፤ ብቶን ታኻናክታኻይ ኣጋንታ ይሪካ ኬናንቴ ብቶን ታኻና ክታኻይ፤ ኮዶን እንታ ኤዲ ናሶ እናኣን ዋዳንካ ፔሮጎ ኬዳ ኤዲ እምነትካ እንታ ሃፓው?⁹ኤና ይም ጋዛግያ ሃያንቴ ፓይዳንቴ ፖራዻይናቤ ኤና ዋኒም ቦዋይናቤናንቴ ዻይንሳ ካም ኢየሱስ ይንታ ሃማንቴ ጌይዲና፦ ¹⁰“ኤዲ ላማ ዋኒ ባርዮን ኦኖን ምስኮታ ናእዲና፤ ካላ ፈረስ ኤና፣ ኤያ ዋ ግብር ፑኡሻያና።¹¹ኤያ ፋራሳዊኻሞ ፃክሪሚ ዎያንቴ ይናንቴ ይንታ ሃማንቴና ክምስካዶ፦ ‘ባርያዮ፤ እንታ ኤና ዋኒ ጋንታ ግያ ሰሪ ኤዲቤ፣ ጋኻ ኤዲቤ፣ ቡሎቤ፣ ሃያንቴኻሞ ኤያ ካ ግብርን ፑኡሻያግያኻሞ እትሞንታኻ ጎሽኖ ሃናንቴ ኮዴ፤ ¹²ሳምንታሳኻሞ ኢሮጎ ሮሮ ላማ ቶሮንዻንቴና እምስካይ፤ ዬራ እያፓይናሳ ታጲና ግዶርካኻሞ ካላም ሃናንቴ እማና እማይ።’

¹³“ኮዶን ኤያ ግብርን ፑኡሻያ ፔጌ ዎያንቴ፣ ፖላንዛራ ሼዳን ጋራንቴ ዎቲ ይሳም ኣቻንቴ፤ ሃያንቴ ይሳ ሳዳም ጫእቴ ‘ባርያዮ፤ እ ሴሶን ኤያናንቴ ሴሶን እሳም እናንቴ ጋርማ’ ሃምቴና ክዶ።

¹⁴“ዬናንቴ ጌያና እጌያይ፤ ፋራሳዊያ ካላንካ ኤያ ኣጋ ባርያሳ ዎትሮ ኤዲ ጋዛግያ ፓይዳዻዃ ይሳ ኦኖንዛራ ማትዲና፤ ኤና ዪም ዼግ ዼግ ሃያይና ፓይላ ቦዋዻናኬቦዋዻይ፤ ኮዶን ኤና ይም ዪርክ ዪርክ ሃያይና ዼጊና ኬዳይ።”¹⁵ኢየሱስ ናናናንቴ ክዻክሜኻናንቴ ኤዲኖ ናናም ክዛራ ባኣቴ ንቴና ኮዶ፤ ክሳ ታማርናኻሞ ኦጎም ይያፓና ኬም ጎርዲና። ¹⁶ኮዶን ኢየሱስ ናናም ይዛራ ግስማንቴ ይንታና ክያማዶ፦ “ናናም እዛራ ኬኔኤኻናንቴ ጋርማቴ፣ ዬማርናኖ፤ ባርያሳ ማንግስትኖ ክናግያን ዳናናንቴና። ¹⁷ዬናንቴ ጎንዼና እጌያይ፤ ኤና ባርያሳ ማንግስትን ናሶግያ ናሻንቴ ቻድምና ኮዛራ ካላኻሞ ኣርድማሞ።¹⁸ኤና ኣይሁድናሳ ጋርና ግዶር ካላ ክግያ፣ “ኣስታማራ ፃላዮ፤ ሳዳንካ ላይ ዳናንቴ ሃር እያዬኻ ኮዛግሴ?” ሃማንቴ ኦይስዲና።

¹⁹ኢየሱስካሞ ይንታ ሃማንቴና ክናንቴ ክማሳዶ፦ “ሃርናንቴ እግያ ፃላስ ሃሜ? ባርያ ካላስሳ ኦባራ ኤዲ ካላኻሞ ፃሊ ቆልማሞ፤ ²⁰‘ኩጳሞ ሃይናኖ፣ ኤዲ ሃዴስናኖ፣ ሃድብምናኖ፣ ፖጋሞኻ ማኛሞ ሃዎይናኖ፣ ሃምባቤ ሃንናቤም ጎብማ’ ሃማይና ዳምብናም ያ ዼስዲና።”

²¹ኤያኻሞ ክግያ፣ “እግናም እንታ እሳ ናሳሞሮኻ ካርሳንቴ ኣሽክቴና እዶ” ና ክያማዶ።

²²ኢየሱስካሞ እግናም ይኤሳራና ክግያ፣ “ታ ናንሲ ሃኻላ ዬር ካላ ሽዽዲና፤ ኮይና ሃሳ ዳናም ፓይላ ሻንሻቴ ብሬና ኬሳም ኤና ኩፕናናንቴ እምማ፤ ፖላሮጎ ኮይሶ ሃፓና ሃያፓይ፤ ሃያንቴ ናዴ ኢም ጫግማ” ና ክያማዶ።

²³ኮዶን ኤያ ኣጋ ዬራ እግናም ይኤሳራና፣ ኮይሶ ክሳ ጱፅ ኮዶንታኻ እልል ጃይዲና።²⁴ኢየሱስካሞ ኤያም ሼዳንቴ ይንታና ክያማዶ፦ “ኤና ዎድሞናናንቴ ባርያ ማንግስትንዛራ ኣርድንቶኖ ካልሎን ዋቺና። ²⁵ኤና ዎድሞና ባርያ ማንግስትን ኬኣርዳንናንቴ ጋማላ ማርፌሳ ፑላኻ ኮኣርዳይኖ ባዶና።”

²⁶ኦጎም ኤና ኤሳርዳናኻሞ፣ “ታ ኦጎንታ ዳና፣ ሃውቴ ዻቃያ?” ና ኬያማዶ።

²⁷ኢየሱስካሞ፣ “ኤዲ ናሶናንቴ ዬር ቻልምማ ባርያናንቴ ቻልማና ኮቻልማይ” ና ክያማዶ።

²⁸ጴጥሮስካሞ ክግያ፣ “ዎቲ ዬራ ዎሳ ዳናም ፓይላ ጋራንቴ ሃም ጫግዲና” ና ክያማዶ።

²⁹ኢየሱስካሞ ኬግያ ይንታና ክያማዶ፦ “ዬናንቴ ጎንዼና እጌያይ፤ ባርያ ማንግስትንናንቴ ሃማንቴ ኦኖን ይሳም ዎይካሞ ሜን ይሳም ዎይካሞ ይሳ እንዳን ናናም ዎይካሞ እምባቤ እንዳምቤም ዎይካሞ ናና ይሳም ጋራዳ፤ ³⁰ዋዳን ኮኻ ዬር ጱፅ ሳጊቤ፣ ዋዳን ናኣይንካኻሞ ሳዳን ላይን ዳይንም ሃፓና ክያፓይ።”³¹ኢየሱስካሞ ይሳ ታማርና ታጲ ላማናም ዋና ቡላንቴ ኬግያ፦ “ታ ናንሲ ዬሩሳሌምዛራ ውታናንቴና ዎዶ፤ ኤና ባርያሳ ኣፖን ጌያይና እ ኤዲ ናሶሳ ዬራ ዋርቃትሮ ኬኡካዳና ፓይላ ሃምማና ኬያማይ። ³²ኢም ኤና ቶርስናናንቴ ሳስካንቴ እማና እንዻይ፤ ኬኻሞ ኢም ቦዋና ኬቦዋይ፤ ጋልንሻና ኬጋልንሻይ፤ ፓፅንካሞ እዛራ ማማና ኬማማይ፤ ኢም ዻና ኬዻይ፤ ሃያንቴኻሞ ኢም ዴሳና ኬዴሳይ። ³³እንታኻሞ ሮራ ማክንሳኻ ዴምጲንባራኻ ዻጳናእዻጳይ” ና ክያማዶ።

³⁴ኮዶን ክሳ ታማርና ዬራ እግና ፓይላ ግዶር ዬር ኬናንቴ ኣርዳዳ ካላኻሞ ቆልማሞ፤ ዬራ ክጌያዳና ኬኻላ ሽርሚና ኬዶ፤ ኖ ዬር ሃር ኬናንቴ ክጌያዶንም ኬ ዼሳድማሞ።³⁵ኢየሱስ ኢያሪኮዛራ ክሳንሳዶን ዋዳንካ፣ ኤዲ ኣፒ ካያ ካላ ጎይንሳ ዴሞሮ ዳርቃንቴ ምስክምቴና ክዶ። ³⁶ኤያ ኣፕን ካያስካሞ ዛርስኖ ኦጎኻ ኮሳጋይንም ኤሳራንቴ ኬኻላ ዬር ሃር ኮዶንም ኦይስዲና። ³⁷ኬኻሞ ክግያ፣ “ናዝሬት ጋንቴ ኢየሱስ ኮኻ ሳግቴና ክዶ” ሃማንቴ ጌይዲና።

³⁸ኖኻሞ፣ “ዳዊት ናሳ ኢየሱስዮ፣ እናንቴ ቡርቃዽማ!” ሃማንቴ እላትዲና።

³⁹ኤና ብራንቴ ይቴን ዳናኻሞ ጫክ ክያሜኻናንቴ ኪም ጎርዲና፤ ኮዶን ኖ፣ “ዳዊት ናሳዮ፤ እናንቴ ቡርቃዽማ!” ሃማንቴ ካልሎን እላትዲና።

⁴⁰ኢየሱስካሞ ዎያንቴ ኤያም ክዛራ ኬኣንሴኻናንቴ ኤናናንቴ ጌይዲና፤ ክዛራኻሞ ክናኣዃ፤ ⁴¹ኖ ክግያ “ሃር ሃናንቴ እያዬኻናንቴ ሃዛጌ?” ሃማንቴ ኦይስዲና። ኤያ ኣፕን ካያስካሞ፣ “ጌጳዮ፤ ሃፓናንቴና እዛጋይ” ና ክያማዶ።

⁴²ኢየሱስካሞ ክግያ፣ “ሼድማ፤ እምነትኖ ሃሳ ሃም ዻኣሽዲና” ና ክያማዶ። ⁴³ኤያኻሞ ኣጋዛራ ሃፓን ቻልዲና፤ ባርያም ጎሻዳቴ ኢየሱስም ጫግዲና። ዛርስኖኻሞ ፓይላ ኦጎም ይያፓና ባርያናንቴ ጎሽን እምዲና።

Chapter 19

¹ኢየሱስ ኢያርኮዛራ ኣርዳንቴ ኦጎኻ ሳጋንቴ ይቴና ክዶ። ²ዘክዮስ ሃንዻያ ኤዲ ካላ ኦጎታር ዳይዲና፤ ኖ ኤና ግብርን ፑኡሻይናሳ ጋሪቤ ኤዲ ዎድሞቤና።³ኖኻሞ ኢየሱስ ሃንዻያ ሃማ ክዶንም ሃፓናንቴ ዛጋና ክዛጋይ፤ ኖ ኤዲ ፄዲ ይዶንታኻ ዛርስንስ ጱፃሞንካ ሃማንቴ ኪም ሃፓናንቴ ቻላድማሞ። ⁴ኢየሱስካሞ ጎይን ኦጎኻ ሳግቴ ክዶንታኻ፣ ኪም ሃፓናንቴ ብራዛራ ጎብቴ ቃልቴ ሻፖ ካላም ውትዲና።

⁵ኢየሱስካሞ ራቃ ኣጋም ይዬስካና፣ ዞን ኪም ሼዳንቴ፣ “ዘክዮስ ይሪካ ሃንችማ! ሃይታላ ኦኖን ሃኖሮጎ ሃቃናእያቃይ” ና ክያማዶ። ⁶ኖኻሞ ይሪካ ሃንቻንቴ ዋዛኻ ኪም ቾችዲና።

⁷ኤና ኦጎታር ዳናኻሞ ኦጎም ሃፓንቴ፣ “ሴሶን ኤያ ኦኖሮጎ ኣርዳንቴ ቾችንሻዻናንቴና ክዶ” ሃማንቴ ጉንድምዲና።

⁸ኮዶን ዘክዮስ ዎያንቴ ጌጳግያ “ጌጳዮ፣ ኮይሶን እሳ ዶሮኻ ባኻላም ኤና ኩፕናናንቴ እማና እእማይ፤ ኤዲም ፖጋሞኻ እሳርዳናኻሞ፣ ኤያ ኣጋናንቴ ኦይዲግያ ሻባንቴ ማሳና እማሳይ” ና ክያማዶ።

⁹ኢየሱስካሞ ክግያ ይንታና ክያማዶ፦ “ኤያ ካ ኣብርሃም ናሶ ክዶንታኻ፣ ሃይታላ ሳዳን ዻቆኖ ኦኖን ኮዛራ ናእዲና፤ ¹⁰ኦጎኖኻሞ እንታ ኤዲ ናሶ ይንናንቴ እናዻዶኖ ኤና ካያዳናም ዛጋናንቴቤ ዻኣሻናንቴቤና።¹¹ዛርስኖኻሞ ኦጎም ኤሳርቴ ኬዳዃ፤ ኖ ዬሩሳሌምዛራ ክሳንስዶንታኻቤ ኤዲን ካላ ባርያሳ ማንግስትኖ ኮናኣዳግያ ኬማይሻዶንታኻ፣ ኖ ፕር ዻይንሶ ኣብ ኬናንቴ ጌይዲና፤ ¹²ይንታኻሞና ክያማዶ፦ “ኤዲ ጎሻዻዳ ካላ ብታሞን ቻንቴ ማታናንቴ ፔ ፔጌ ካላዛራ ያእዲና፤¹³ይሳ ዋድማን ኤና ግዶርካኻሞ ታጲናም ግስማንቴ ምናን¹ ሃንዻይና ብሬ ታጲ ኬናንቴ እማንቴ ኬግያ፣ ‘እሳ ማታቴ ናኣዛራ ይንካ ንግድማቴ’ ና ክያማዶ።

¹⁴ክሳ ፔን ኤናኻሞ ኪም ይቶዛዻዶንታኻ፤ ‘ዎዛራ ክብትሜኻናንቴ ዎቲ ዛግማሞ’ ሃማንቴ ክሳ ራስባራ ኣፖ ክናንቴ ይእስዲና።

¹⁵“ይያማንካሞ ኤያ ጎሻዻዳ ኤጋ ብቲ ማታንቴ ይሳ ፔንዛራ ማታቴ ናእዲና፤ ክሳ ዋድማን ኤናኻሞ ምናን ሃንዻይና ክእማዳናኻ ንግዳቴ ሜም ኬፑኒሳዶንም ዼሳናንቴ ኬም ግስንስዲና።

¹⁶“ዋድማን ኤያ ብራስካሞ ናዴ ክግያ፣ ‘ጌጳዮ፣ ምናና እናንቴ ሃእማዳኻ ንግዳንቴ እንታ ምናን ታጲ ፑኒስዲና’ ና ክያማዶ።

¹⁷“ክሳ ጌጳኻሞ ክግያ፣ ‘ያ ዋድማን ኤያ ጋዛስ፣ ፃሊና ሃያዶ፤ ዬራ ሾላኻ ሃጋዛዻዶንታኻ፣ ካታማ ታጲዛራ ሃናንቴ ጌጳሞ እንዽዲና’ ና ክያማዶ።

¹⁸“ዋድማን ኤያ ላንሳኻሞ ናዴ ክግያ፣ ‘ጌጳዮ፤ ምናና እናንቴ ሃእማዳኻ ንግዳንቴ ምናን ዶጝ እንታ ፑኒስዲና’ ና ክያማዶ።

¹⁹“ክሳ ጌጳኻሞ ክግያ ‘ሃናንቴኻሞ ካታማ ዶጝዛራ ጌጳሞ እንዽዲና’ ና ክያማዶ።

²⁰“ዋድማን ኤያ ዋኻሞ ናዴ ክግያ ይንታና ክያማዶ፦ ‘ጌጳዮ፣ ሃሳ ምናና ኣፓላንካ ቱፓቴ እዎዳዳ ካሼ፤ ²¹ያ ዬራ ሃዎዳድማም ቻያ፣ ሃጲያድሞንም ፓታያ ጋሮ ኤድ ሃዶንታኻ እንታ ሃም ኩርትንዽዲና።’

²²“ጌጳ ክሳኻሞ ክግያ ይንታና ክያማዶ፦ ‘ያ ዋድማን ኤያ ዛርባ! ኣፓ ሃጌያዳኻ ሃዛራ ብቶን ታኻና እታኻይ እንታ ዬራ እዎዳድማም ቻያ፣ እጲያድሞንምካሞ ፓታያ፣ ጋሮ ኤዲ እዶንም ሃዼሳዳና፤ ²³እኒ ናዴ ምናና እሳም ኬፑናዳናኻ እቼኻናንቴ፣ ሃርናንቴ ኤና ይንካ ኣሽካይናናንቴ እማን ሃጋራዴ?’

²⁴“ክሳ ጌጳኻሞ ኤና ኦጎታር ዎያንቴን ዳናግያ፣ ‘ምናናም ክካላንካ ቻንቴ ኤያ ምናን ታጲ ይንሳ ይዳናንቴ እምማቴ’ ና ክያማዶ።

²⁵“ኬኻሞ ጌጳግያ ‘ጌጳዮ፣ ክካላ ምናን ታጲ ዳይዲና’ ና ኬያማዶ።

²⁶“ኖኻሞ ይንታና ክያማዶ፦ ‘ዬናንቴ ጌያና እጌያይ፤ ኤያ ይንሳ ዳናንቴ ሻባና ሻባዻይ፤ ኮዶን ኤያ ይንሳ ቆልማሳ ዳምካሞ ክካላ ቻና ቻዻይ። ²⁷ኮዶን እንታ ኬዛራ እብትሜኻናንቴ ኤና ዛጋድምና እሳ ጋላ እግናም ኦራ ኣንሳቴ ናዴ እሳ ዎትሮጎ ኬም ዴስማቴ።’ ”²⁸ኢየሱስ ኣጋም ጌያንቴ ናንሲ፣ ዬሩሳሌምዛራ ውታናንቴ ኬም ብራንቴ ይቴና ክዶ፤²⁹ደብረዘይት ሃንዻያ ጉርባስ ካላን ዳና ካታማና ቤተ ፋጌቤ ቢታንያቤዛራ ይዬስካዶን ዋዳንካ ይሳ ታማርና ግዶርካ ላማ ኬሳም ይንታ ሃማንቴና ክይእሳዶ፤ ³⁰“ሞራ ዬሳ ዎትሮን ዳዛራ ይማቴ፤ ኦጎታርካሞ ዬኣርዲና ኤዲ ይንዛራ ይዳርቃድማ ኡኩሊ ናሶ ዻክማንቴ ክዳዃ ሃፓና ዬያፓይ፤ ቡላንቴኻሞ ኦራ ዻቴ ንማቴ። ³¹ኤዲ ሃውካሞ ዬግያ፣ ‘ሃርናንቴ ዬቡሌ?’ ሃማንቴ ኮኦይስና፣ ‘ጌጳናንቴ ዛግሳና ኮዛግሳይ’ ሃማንቴ ጌይማቴ።”

³²ኤና ይእሳዻዳናኻሞ ቃልቴ ኬናንቴ ክጌያዳግያ ኮዳዃ ሃፕዲና። ³³ኤና እምባናኻሞ ኡኩልቶን ናሳም ኬቡልካ ሃፓንቴ፣ “ኡኩልቶን ናሳም ሃርናንቴ ዬቡሌ?” ሃማንቴ ኬኻላ ኦይስዲና።

³⁴ኬኻሞ፣ “ጌጳናንቴ ዛግሳና ክዛግሳይ” ና ኬያማዶ።

³⁵ሃያንቴኻሞ ኬ ኡኩልቶን ናሳም ኢየሱስዛራ ዻቴ ናዴ፣ ኣፓላና ይሳም ኡኩልቶን ናሳዛራ ኣፓንቴ ኢየሱስም ክዛራ ዼግ ዳኣርስዲና። ³⁶ኤናኻሞ ኖ ጎይን ክያኣንዛራ ኣፓላና ይሳም ኣፕቴና ኬዶ።

³⁷ደብረዘይት ጉርባስካ ጎይን ምጫ ሃንቻንዛራ ኬሳንሳዶን ዋዳንካ፣ ኤዲኖ ጱፅኖ ኪም ጫጋዶኖ ዬርን ሃምማንቴን ዼስሞን ይያፓዶንታኻ ዋዝንዻንቴ እላታንቴ ይንታ ሃማንቴ ባርያም ጎሻን ካርስዲና፦ ³⁸“ብታ ጌጳሳ ናብንካ ናኣያ ፑጋዻዳና!” “ፖላሮ ፃላሞኖ፣ ፖላናሳ ፖላሮኻሞ ጎሽኖ ኮዴ!”

³⁹ዛርስንሳኻሞ ባክሮጎ ፈረስ ኤና ዋኒካሞ ኢየሱስግያ፣ “ኣስታማራዮ፣ ታማርና ሃሳም ጎርማ” ና ኬያማዶ። ⁴⁰ኖኻሞ ኬግያ፣ “ዬናንቴ ጌያና እጌያይ፤ ኬ ጫክ ኬያምናኻሞ፣ ሱኒና እላታና ኬእላታይ” ና ክያማዶ።

⁴¹ኢየሱስ ዬሩሳሌምዛራ ይሳንሳና ካታማስም ሼዳንቴ ኮናንቴ ኤፕዲና፤ ⁴²ይታኻሞና ክያማዶ፦ “እኒ ሃናንቴ ፃላሞን ባኣያም ሃይታላ ሃዼሳዳና ሃርቴ ዶኖ! ኮዶን ታ ኖ ሃሳ ኣፕሮኻ ካይዲና፤⁴³ጋላ ሃሳ ዴሞሮ ሃሳ ካርሚን ጫኣንቴ፣ ራቅ ውልባራኻ ታኻንቴ ሃም ይንካ ኬጋልንሻን ዋዳኖ ናኣና ኮናኣይ፤ ⁴⁴ሃቤ ካርምንሳ ኢሮጎ ሃላማን ዳና ናና ሃሳቤም ፔን ላማ ክዛራ ዎርሳና ኬዎርሳይ፤ ሱኒናኻሞ ሱንንዛራ ኬዴኻናንቴ ኬ ጋርማሞ፤ ኦጎኖኻሞ ባርያ ይንካ ሃዛራ ክናኣዳ ዋዳስም ያ ዼሳድማሞ።”⁴⁵ኣጋሳ ራስባራ ኢየሱስ ባርዮን ኦኖን ኣርዳንቴ፣ ኦጎታርካ ኤና ኮይሶን ሻንሻይናም ኦይትዲና፤ ⁴⁶ሃያንቴኻሞ ኬግያ “ ‘ኦኖኖ እሳ ምስኮ ኦኖና ኮዳይ’ ሃማንቴ ዋርቃትሮጎ ኡካዽዲና፤ ኮዶን ዬቲ ‘ኤና ዲብናሳ ኣዽሚ ራቅ’ ሃይዲና” ና ክያማዶ።

⁴⁷ሮሮ ውልካሞ ባርዮን ኦኖንሳ ኢሮጎ ኖ ታማርስቴና ክዶ፤ ኤና ዳምብን ኣሽካይናሳ ጋርናቤ፣ ኤና ሙሴ ዳምብን ታማርሳይናቤ፣ ኤና ዛርስንሳ ጋርናቤ ኪም ዴሳናንቴ ዛግቴና ኬዶ፤ ⁴⁸ኮዶን ዛርስኖ ፓይላ ታማርን ክሳም ኮቻዶንታኻ፣ ዬራ ኬሃያያ ኬኻላ ካይዲና።

¹ 19.13 ምናን ካላ ዋድማ ኤድ ካላሳ ኣርፒ ማካም ካሺና

Chapter 20

¹ሮሮ ካላ ኢየሱስ ዛርስንም ባርዮን ኦኖሮ ክታማርስካቤ ባርያሳ ሜርሜርን ፃሊን ክጌይካ ኤና ዳምብና ኣሽካይናሳ ጋርናቤ፣ ኤና ሙሴ ዳምብን ታማርሳይናቤ ዞንዛናቤ ፑጫንቴ ክዛራ ናእዲና፤ ²ኬኻሞ፣ “ዋድማና ክና ሃዋድማይና ሃር ብታሞኻ ኮዶን ዎናንቴ ጌይማ፤ ብታሞን ኮም ሃናንቴ እማዳ ኖ ሃውቴ?” ሃማንቴ ክካላ ኦይስዲና።

³ኖኻሞ ኬናንቴ ይንታ ሃማንቴ ማስዲና፦ “እንታኻሞ ኦይሶ ካላ ዬኻላ እኦይሴ፤ ዬቲ ይንዳ እናንቴ ማስማቴ፤ ⁴ዮሃንስሳ ኤናም ኑንቆንካ ሻይዻይኖ ዳምብኖ ባርያባራኻሞ ሞ ኤዲባራ ናኣዳ?”

⁵ኬኻሞ ክንካ ይንታ ሃሳውዲና፦ “‘ባርያባራኻና ዎያምና’፣ ዎግያ ‘ታ ሃርቴ ኪም ዬኣምናድሞኖ’ ና ክያማይ፤ ⁶‘ኤዲባራና ዎያምና’ ዛርስኖ ፓይላ ዮሃንስ ባርያሳ ኣፖን ጌያያ ክዶንም ኬኣምናንታኻ ዎም ሱንኒካ ፓኻና ኬፓኻይ።”

⁷ኣጋታኻ ኬ፣ “ሃምባራኻ ኮናኣዶንም ዎቲ ዼስማሞ” ሃማንቴ ክናንቴ ማስዲና።

⁸ኢየሱስካሞ ኬግያ፣ “ኣጎንታ ኮዳና፤ እንታኻሞ ዬራ ክናም ሃር ጌጳሞኻ እኣሽካይንም ዬናንቴ ጌይማሞ” ና ክያማዶ።⁹ኣጋሳ ራስባራ ኢየሱስ ይንታ ሃማንቴ ዻይንሳ ካም ዛርስንናንቴ ጌያን ካርስዲና፤ “ኤዲ ካላ ዎይን ሃቃ ኮራንቴ ኤና ሃሚን ፓኻይናናንቴ እማንቴ ዎይንን ኣፕኖ ኮኡሽና እናም እናንቴ እምማቴ ሃማንቴ ፔ ኣብዛራ ቃልቴ ሮሮ ጱፅ ዎዽዲና። ¹⁰ዋዳኖ ይንካ ዎይንን ኣፕን ፑሻዻይኖ ኮሳናዃ፤ ዎይንንሳ ኣፕን ክናንቴ ኬንእሴኻናንቴ ኖ ይሳ ዋድማን ኤያም ኬዛራ ይእስዲና፤ ኮዶን ክሳ ሃሚን ኤና ፓኻይና ክሳ ዋድማን ኤያም ዻንቴ ኣን ጉሮ ንእስዲና።¹¹ፕር ኖ ይሳ ዋድማ ኤድ ኣብ ካላም ይእስዲና፤ ኤና ክሳ ሃሚን ፓኻና ኪምካሞ ፕር ዻይዲና፤ ክንካኻሞ ኣልማንቴ ኣን ጉሮ ይእስዲና። ¹²ፕርካሞ ኖ ይሳ ዋድማን ኤያ ማክንሳም ይእስዲና፤ ሃሚን ፓኻይና ኣጋምካሞ ፕር ማዳንቴ ኪም ዎንን ሃሚንሳ ቡዶሮ ዻብዲና።

¹³“ዎይንን ሃምንሳ እምባኻሞ ይጌይና፣ ‘ታ ናንሲ ሃር እያዬ? ይንዳ ፕርካሞ ናሳ እሳ እናሻያም ይእሳና እይእሳይ፤ ኬዳ ኪም ጎባና ኬጎባይ’ ና ክያማዶ።

¹⁴“ኤና ሃምን ፓኻይናኻሞ ክሳ ናሳም ይያፓና፣ ካ ኪም ዻላያና፣ ንማቴ ኪም ዎዴሴ፤ ኦጎንታ ዋይና ዻልማኖ ዎንቲና ኮዳይ” ሃማንቴ ክንካ ዼላቅዲና፤¹⁵ዎይንን ሃምንባራኻ ኪም ጳልንዛራ ቡላንቴ ኬ ዴስዲና። ታ ናንሲ ዎይንን ሃምንሳ እምባ ኬም ሃስ ክያዬ? ¹⁶ናዴ ኤና ሃምን ፓኻይና እግናም ዴሳናክዴሳይ፤ ዎይንን ሃምንካሞ ኤና ዋኒናንቴ እማና ክእማይ።” ዛርስኖኻሞ ኣጋም ይኤሳራዶን ዋዳንካ፣ “ዬር ኦጎንታ ሃማ ዳን ኮጋሬ” ና ኬያማዶ።

¹⁷ኢየሱስካሞ ኬም ሼዳንቴ ኬናንቴ ይንታና ክያማዶ፦ “ታ ‘ኤና ሱኒንካ ኦኖን ዻኻይናሳ ሱና ቦውዻዳ ኣጋ ሱኒ ዛጋዻያ ማትዲና¹’ ሃማንቴ ኡካዻዳ ኣፓሳ ዎኻልኖ ሃርቴ? ¹⁸ሱና ካዛራ ኤና ዲናይና ፓይላ ኣና ኬኣይ፤ ሱና ካሳ ይንዛራ ይዲናይና ኤና ፓይላ ዹሎ ማታና ኬማታይ።”

¹⁹ኤና ሙሴ ዳምብን ታማርሳይናቤ ኤና ዳምብን ኣሽካይናሳ ጋርናቤ ኖ ዻይንሳ ኣጋም ክጌያዶኖ ኬዛራ ኮዶንም ዼሳንቴ፣ ሳኣታ ኣጋኻ ኪም ዬዳናንቴ ዛግዲና፤ ኮዶን ኬ ዛርስንም ኩርትንዽዲና። ²⁰ኬ ኢየሱስም ኤያ ካንታቤ ጌጳሞቤ ካዳ ፔንስ ብታናንቴ ሳስካቴ እማናንቴ፣ ክሳ ኣፖንባራኻ ዼላቅና ውታይናኻ ኪም ዬዳናንቴ ዛግቴና ኬዶ፤ ኣጋታኻ ጎንዼ ኤዲግያ ማታንቴ ክላማ ክንካ ሃሳዋይና ዶያን ኤናም ኬ ክዛራ ይእስዲና።²¹ዶያን ኤናኻሞ ይንታ ሃማንቴና ክካላ ኬኦይሳዶ፦ “ኣስታማራዮ፣ ያ ጎንዼን ሃጌያንቤ ሃታማርሳይንቤ ሃያንቴኻሞ ባርያሳ ጎይን ጋዛን ጎንዼምባ ሃታማርሳይንቤ ኤዲ ሃውዛራኻሞ ሃዎዽሞንም ዎቲህ ዼስዲና፤ ²²ኤሳንካ ቄሳርናንቴ ግብርን ካሻዻይኖ ልኪሞ ሞ ልክታይ?”

²³ኮዶን ኖ ኬሳ ጃኻማን ዼሳንቴ ኬግያ ይንታና ክያማዶ፦ ²⁴“ይንዳ እናንቴ ዲናር ካላም ዻውማቴ፤ ክዛራ ዶኖ ሃው ዎት ክታኬ፣ ዛራን ኡካዻዳኻሞ ሃው ጋንትቴ?”

²⁵ኬኻሞ፣ “ቄሳር ጋንቲና” ሃማንቴና ክናንቴ ኬማሳዶ። ኖኻሞ ኬግያ “ታ ናንሢ ቄሳር ጋይንም ቄሳርናንቴ እምማቴ፤ ባርያ ጋይናምካሞ ባርያናንቴ እምማቴ” ና ክያማዶ።

²⁶ኣጋታኻ ዼላቅና ክጌያዳናኻ ሃማንቴ ዛርስንስ ዎትሮጎ ኪም ዻብንሻናንቴ ኬ ቻላድማሞ፤ ዬራ ኬናንቴ ክማሳዳናም ዬርሻንቴ ኬ ላይ ሃምዲና።²⁷ኤና ዴምጲንባራኻ ዻጲማሞ ሃማይና ኤና ሰዱቃዊና ዋኒ ኢየሱስ ካላ ናዴ ኣይሶ ኦይስዲና፤ ²⁸ክግያ ይንታኻሞና ኬያማዶ፦ “ኣስታማራዮ፤ ኤዲ ካላ ሜ ኬማንቴ ናሶ ኣዽማ ክጅና እንዳን ናሳ ሜን ክሳ ዳልሶንም ኬማንቴ ናናም ኣዽቴ እንዳናሳናንቴ ሜቴ ክዎይሴኻናንቴ ሙሴ ዎናንቴ ኡክዲና።²⁹ታ ናንሲ ኣና ክሳ እንዳ ናሶ ꬆጳና ዳና፤ እንዳን ናሳ ብራስ ሜ ኬማንቴ ናሶ ኣዽማ ጃይዲና፤ ³⁰ፕር እንዳን ናሳ ላንስኻሞ ኮም ባስካንቴ ኣጋንታ ናሶ ኣዽማ ጃይዲና፤ ³¹ማክንስኻሞ ኮም ባስክዲና፤ ናና ሶጳናኻሞ ኣጋንታ ፑጭ ኮም ባስካንቴ ናሶ ኣዽማና ኬጃዶ። ³²ቱንስሮኻሞ ኤስኖ ጃይዲና። ³³ኣጋታኻ ናና ꬆጳና ፓይላ ኮም ኬዬዳዶንታኻ፣ ዴምጲንባራ ዻጳዻይን ዋዳንካ ና ሃው ሜ ኮዴ?”

³⁴ኢየሱስካሞ ኬናንቴ ይንታ ሃማንቴና ክማሳዶ፦ “ፔን ኮ ናና ኬማና ኬኬማይ፤ ኬማዻና ኬኬማዻይ፤ ³⁵ኮዶን ዴምጵንባራኻ ዻጳንቴ ፔን ናኣንናንቴ ዶንም ኤና ሃፓይና ኬምማሞ ዎይካሞ ኬማዽማሞ፤ ³⁶ኬ ባርያሳ ኤርጎ ኤናግያ ኬዶንታኻ ናንሲ ኬ ጅማሞ፤ ኬ ዴምጲንባራ ናና ዻጳዳና ኬዶንታኻ ኬ ባርያ ናናና።³⁷ሙሴ ሃቃስ ሮጳያሳ ዬር ዋርቃትሮ ይኡካዶንካ ጌጳም፣ ‘ኣብርሃም ባርያ፣ ይሳሃቅ ባርያ፣ ያእቆብ ባርያ’ ክያማዳ ኤና ዴምጲንባራ ኬዻጳይንምና ክዻዋይ፤ ³⁸ኬ ፓይላ ክናንቴ ሳዳንካ ኬዶንታኻ፣ ኖ ኤና ሳዳንካ ዳና ባርያና፣ ኤና ጃዳና ባርያ ትማሞ።”

³⁹ኤና ሙሴ ዳምብን ታማርሳይና ዋኒካሞ ክግያ፣ “ኣስታማራዮ፤ ያ ፃሊና ሃጌያዶ” ና ኬያማዶ። ⁴⁰ኣጋኻ ካርሳንቴ ኤዲ ክካላ ኦይሶ ኦይሳናንቴ ዛጋዳ ቆልማሞ።⁴¹ሃያንቴ ኢየሱስ ኬግያ ይንታና ክያማዶ፦ “ኤና ክርስቶስም ኖ ዳዊት ናሶና ሃስ ኬያሜ? ⁴²ኦጎኖኻሞ ዳዊት ይባራንካ ዋርሳን ዋርቃትሮ ይንታ ሃምዲና፦

“ ‘ጌጳ እሳ ጌጳግያ፣

⁴³ጋላ ሃሳም ራን ሃሳሳ ቾባራ እሳ ሃያዛራ

እሳ ምዛቅባራ ዳርቅማ” ና ክያማዶ።

⁴⁴ታ ናንሲ ዳዊት ኪም ‘ጌጳ’ ሃማንቴ ክግስማዳና ሃስ ክሳ ናሶ ክዴ?”⁴⁵ዛርስኖ ፓይላ ኪም ኤሳርቴ ኮዳዃ ይሳ ታማርናግያ ይንታና ክያማዶ፦ ⁴⁶ኣፓላን ውልፑስ ሃሞን ጉድጶን ኣርሳንቴ ያዮን ዛጋይና፣ ጳልሮጎ ጌሶን ዛጋይና፣ ኦይሁድናሳ ምስኮን ኦኖሮቤ ድግስን ራቅሮቤ ጎሺን ራቅን ዛጋይና ኤና ሙሴ ዳምብን ታማርሳይናኻላ ዬም ማንክማቴ፤ ⁴⁷ኬ ባርያም ጉዱጲ ምስክቴ ሜና ዳልሶናም ታይስቴ ኬሳ ኦኖናምና ኬቡራይ፤ ኤና ኬም ኬሼዴኻናንቴኻሞና ኬምስካይ፤ ኬ እግናም ብቶ ዛርቦ ካላና ኮካላይ።”

¹ 20.17 ኦኖን ሱንንካ አሽካዻንሳ ጉሊናም የዳያ

Chapter 21

¹ኢየሱስ ካች ሃማንቴ ክሼዲና ኤና ዎድሞና ባርዮ ኦኖንሳ ብሬን ፑኡሻዻን ሳጥንሮ ብሬን ኬዻብካ ሃፕዲና። ²ሃያንቴኻሞ ኤዲ ሜ ዳልሶ ኩፒ ካላ ሳንቲም ላማም ሳጥንን ኦጎሮ ኮዻብካ ሃፕዲና፤ ³ይንታኻሞና ክያማዶ፦ “ዬናንቴ ጎንዼና እጌያይ፤ ኤና ፓይላ ውል ካላ ኤስኖ ዳልሶኖ ኩፒኖ ኮኖ ሳጊ እምዲና፤ ⁴ኤና ክና ዋኒ ኬእማዶኖ ኮይና ይሳ ጱፅና ዳና ግዶሮካና፤ ኮዶን ና ኩፒ ዳንቴ ካላኻሞ ሽእሽማ ይሳ ዳናም ፓይላ እምዲና።”⁵ክሳ ታማርና ግዶር ዋኒ ባርዮን ኦኖኖንም ሱኒና ፃሊናኻቤ ኤና ባርያናንቴ ኮይና ኬእማዳናቤኻ ኣሽካዻዃ ኮጎባዶንም ክንካ ሃሳውቴ ኬዳዃ፣ ኢየሱስ ይንታና ክያማዶ፦ ⁶“ኮኖ ዬያፓይኖ ፓይላ ኮስምማ ሱኒ ሱኒዛራ ኮንታ ዶርማንቴ ኮሽዽሞን ዋዳኖ ናኣና ኮኣናይ።”

⁷ኬኻሞ ክግያ፣ “ኣስታማራዮ፣ ታ ናንሲ ዬሮ ኦጎኖ ፓይላ ሃ ኮያሜ? ሃያንቴኻሞ ዬሮ ኦጎኖ ኮያማንሳ ብራሮ ዬራ ብራንቴ ሃፕንዻያ ሃርቴ?” ⁸ኖኻሞ ኬናንቴ ይንታ ሃማንቴና ክማሳዶ፦ “ዬቲ ጎይ ጋዳ ያኣና ዬም ማንክማቴ፤ ኤዲኖ ጱፅኖ፣ ‘እንታ ክርስቶስና’፣ ሃያንቴኻሞ፣ ‘ዋዳኖ ሳንዲና’ ሃማንቴ እሳ ናብንካ ናኣና ኬናኣይ፤ ኮዶን ዬቲ ኬም ዬጫግናኖ። ⁹ባንቆንቤ ዛርስንሳ ጄካን ዬኤሳርና ዬቃꬅምናኖ፤ ዬራ ኣጋ ብራንቴ ክያሜኻናንቴ ዛግሳና ኮዛግሳይ፤ ኮዶን ቱንስኖ ይሪካ ሃምማሞ።”

¹⁰ሃያንቴኻሞ ኬናንቴ ይንታና ክያማዶ፦ “ዛርስኖ ዛርስን ዋኒዛራ ዻጳና ኮዻጳይ፣ ማንግስትካሞ ማንግስት ዋዛራ ዻጳና ክዻጳይ፤ ¹¹ፔንሳ ዝጋ ጌጲ ማታና ኮማታይ፤ ዳቆምቤ ሃጅሞምቤ ራቅ ዋና ዋና ግዶር ዳና ኮዳይ፤ ዬር ኩርትንሳያቤ ፖላንባራኻ ዬር ሃምማንቴ ዼስማ ሃምማና ኮያምማይ።

¹²“ኮዶን ዬሮ ኦጎኖ ፓይላ ኮያምማ ኮሳ ብራሮ ኤና ዬም ዬዳና ኬዬዳይ፤ ዬም ኦይታንቴና ኬያያይ፤ ኣይሁድናሳ ምስኮን ኦኖንዛራቤ ዻክን ኦኖንዛራቤ ዬም ኣርሳና ኬኣርሳይ፤ ኤና ብትናቤ ኤና ጌጵናቤሳ ዎትሮ ዬም ባኣና ኬባኣይ፤ ኮኖ ፓይላ እንካ ሃማንቴ ዬዛራ ዬስካና ኮዬስካይ። ¹³ኦጎኖኻሞ ኤናናንቴ ማኚ ዬዴኻናንቴ ዬናንቴ ጎይ ፃሊና ኮዳይ።¹⁴ኣጋታኻ ሃር ዎማሴ ሃማንቴ ብራንቴ ዬቃብምናኖ። ¹⁵ዬሳ ቁፓሞን ኤና ፓይላ ዜርማናንቴቤ ማሳናንቴ ኬቻልሞን ኣፖንቤ ሃሞሞንቤም እንታ ዬናንቴ እማና እእማይ።¹⁶ዬምባናቤ ዬንዳናቤ፣ ዬንዳና ናናቤ፣ ዬሳ ኤዳናቤ፣ ዬያርና ካውል ዬም ሳስካንቴ እማና ኬእማይ፤ ዬግዶር ዬሳ ዋኒም ዴሳና ኬዴሳይ፤ ¹⁷እንካ ሃማንቴ ኤና ውልሳ ዎትሮጎ ቶዛዻዻዃና ዬዳይ። ¹⁸ኮዶን ዬሳ ስትና ግዶርካ ስቲ ካላኻሞ ካይማሞ፤ ¹⁹ዎቻዻንቴ ዎያንቴኻሞ ሳዳን ዬሳም ዻኣሻና ዬዻኣሻይ።²⁰ዬሩሳሌምም ባንቆን ኤናኻ ታኻዻዃ ዬያፕና፣ ዋዳኖ ይንካ ኮካያይኖ ኮዬስካዶን ዼስማቴ። ²¹ዋዳ ኣጋኻ ኤና ይሁዳ ግዶር ዳና ጉርባናዛራ ኬጎቤ፤ ኤና ካታማሮጎ ዳናኻሞ ኦጎባራ ኬውቴ፤ ኤና ካታማንሳ ቡዶሮ ዳናኻሞ ካታማንዛራ ኣርዳን ኬጋሬ፤ ²²ዬራ ዋርቃትሮ ኡካዻዳና ፓይላ ጎንዼ ኬማቴኻናንቴ ዋዳ ኣጋ ዻባሞን ይንካ ካዻያ ሮራና።²³ፔን ኮሮ ጋሎ ጌጲ ማታና ኮማታይ፤ ዛርስን ኮዛራኻሞ ቦክ ናኣና ኮናኣይ፤ ኣጋታኻ ዋዳን ኦጎኻ ሜና ስርማናናንቴቤ ናናም ቆኦሻይናናንቴቤ ሃይ! ²⁴ሃልፓካ ኬ ጃና ኬጃይ፤ ቶርስን ውልዛራ ኬም ሮጋና ሮጋዻይ፤ ዬሩሳሌምካሞ ኤና ቶርስና ዋዳኖ ኮሳ ማቃዛራ፤ ኤና ቶርስናኻ ኮም ትጋዻዃና ኮዳይ።²⁵“ሃዮንዛራቤ፣ ኣርፕንዛራቤ ኤዝንንዛራቤ ዬር ሃፓንቴ ዼሳዻድማ ማታና ኮማታይ፤ ኛፓስን ቱልማይንሳ እርጎንካ ሃማንቴ፣ ኤድኖ ፔሮ ዶኖ ፓይላ ቃብማና ኮቃብማይ፤ ሃያንቴኻሞ ጄካና ኬጄካይ፤ ²⁶ፖላናሳ ካንታና ኬጄካንታኻ፣ ኤድኖ ኩርታሞኻቤ ፔሮ ናኣናንቴ ዶኖ ሃርቴ ሃማንቴ ካሊቴ ቃጃና ኬቃጃይ።²⁷ዋዳን ኦጎኻ እንታ ኤዲ ናሶ ካንታንካቤ ጎሺ ጌጵካቤ ሉፕንካ እኒካ ኢም ሃፓና ኬያፓይ። ²⁸ዬትካሞ ዬራ እግና ሃምማን ኬካርስና፣ ዻቆኖ ዬሳ ኮሳናዶንታኻ፣ ዻጳንቴ ዎይማቴ፤ ዎትን ዬሳም ዞን ካች ሃይማቴ።”

²⁹ጫግሻንቴኻሞ ኖ ዻይንሳ ካም ይንታ ሃማንቴ ኬናንቴ ጌይዲና፦ ባላስንቤ ሃቃና ዋኒቤም ፓይላ ሼድማቴ፤ ³⁰ቃልጶና ኬሳ ኬኮዳዃ ዬያፕና፣ ዬቲ ዬባራንካ ዋዳን ኦጎኻ ቦናኖ ኮሳናዶንም ዼስዲና። ³¹ሃያንቴኻሞ ዬራ እግና ኬያማይንም ዬያፕና ባርያሳ ማንግስትኖ ኮዬስካዶንም ዼስማቴ።

³²“ዬናንቴ ጎንዼና እጌያይ፤ ዬሮ ኦጎኖ ፓይላ ኮሳ ሃምማዛራ ኤዲኖ ታን ጋይኖ ካይማሞ።¹ ³³ፖላንቤ ፔንቤ ካያና ኬካያይ፤ ኮዶን እሳ ዼላቅኖ ካይማሞ።”

³⁴ኣጋታኻ ዴንታ ሱን ሃማኻቤ፣ ውጮ ጵፅ ውጭቴቤ ዴንታን ዬዶንናንቴ ቃብምቴ ዎይላምኖ ዬሳ ካያንቴ፣ ሮራ ኣጋ ዛኒግያ ዬኬንሽማ ዬም ዬዳን ክጋሬኻናንቴ ፓኻልዽማቴ፤ ³⁵ዬራ ኣጋ ኤዲን ፔን ጋላፕሮ ዶንዛራ ፓይላ ዬስካና ክዬስካይ።³⁶ኣጋታኻ ዬርን ናኣንባራኻ ዬዻቄኻናንቴቤ እ ኤዲ ናሶሳ ዎትሮጎ ዎያን ዬቻሌኻናንቴ ሮሮ ውል ዋቻዻንቴ ምስክማቴ።”

³⁷ኢየሱስ ሮሮን ባርዮን ኣኖሮጎ ታማርስቴ ዳንቴ፣ ኮዶን ሶትን ደብረዘይት ሃንዻያ ጉርባስዛራ ውታንቴ ዎዽቴና ክዶ። ³⁸ዛርስኖኻሞ ፓይላ ኪም ኤሳራናንቴ ባርዮን ኦኖንዛራ ክዛራ ቡሪን ንቴና ኮዶ።

¹ 21.32 ዎይካሞ ቢዛኖ ኮኖ ሳግማሞ

Chapter 22

¹ዋዳን ኦጎኻ ፋስካ ሃንዻያ ኣይሁድናሳ ባላሻን¹ ይንካ እꬃዻያ ባኣላ ዬስክዲና። ²ኤና ዳምብን ኣሽካይናሳ ጋርናቤ ኤና ሙሴ ዳምብን ታማርሳይና ዛርስንም ይኩርትንዻዶንታኻ፣ ሃሞንታ ሃያንቴ ኢየሱስም ይንካ ይካይሳያ ጎይ ዛግቴና ኬዶ።

³ሜሻኻሞ ኤና ታጲ ላማናሳ ካላ ግዶር ኣስቆሮቱ ሃንዻያ ይሁዳዛራ ኣርድዲና፤ ⁴ይሁዳኻሞ ኤና ዳምብን ኣሽካይናሳ ጋርናቤ ኤና ባርዮን ኦኖን ዻቃናይናሳ ጋርናቤዛራ ቃልቴ ኢየሱስም ሃስ ሃያንቴ ኬናንቴ ይእማይንም ኬላማ ክንካ ሃሳውዲና።⁵ኬኻሞ ዼላቃ ኣጋኻ ዋዝንዻንቴ፣ ክናንቴ ብሬ እማናንቴ ክላማ ዼላቅዲና። ⁶ኖኻሞ ዼላቃም ናሽዲና፤ ኪም ሳስካቴ እማናንቴ ዛርስን ይንግዶር ይቆልማ ዋዳ ሊኪ ሃማ ካሊቴና ክዶ።⁷ኣጋሳ ራስባራ ፋስካን እያትን ይንካ ማቻዻያ ባላሻን ባኣላ ዬስክዲና። ⁸ኢየሱስካሞ፣ “ፋስካን ዳኣኖን ዎእꬄኻናንቴ ቃልቴ ዎናንቴ ባክማቴ” ሃማንቴ ጴጥሮስቤ ዮሃንስቤም ይእስዲና።

⁹ኬኻሞ ክግያ፣ “ሃናንቴ ሃንታ ዎባኬኻናንቴ ሃዛጋዴ?” ና ኬያማዶ።¹⁰ኖኻሞ ኬግያ ይንታና ክያማዶ፦ “ካታማንዛራ ዬኣርድና ኤዲ ዳኻ ኑንቆ ባኣዳ ዬም ሃፓና ክያፓይ፤ ኪም ጫጋቴ ኦኖን ክኣርዳይንዛራ ኣርድማቴ፤ ¹¹ኦኖን እምባግያ፣ ‘ኣስታማራ ይጌይና፣ “እሳ ታማርና ላማ ክንካ ፋስካን ዳኣኖን እባንን ጋይን ይንግዶር እእꬃያ ቾችና ራቃ ሃንታሪቴ?” ና ሃግያ ክያማይ’ ሃምማቴ።¹²ኖኻሞ ፎቅን ኦኖንዛራ ራቅ ዎሪ ኣሽካዻዃ ዳም ዬናንቴ ዻዋና ክዻዋይ፣ ኦጎታር ዎናንቴ ባክማቴ።”

¹³ኬኻሞ ቃልቴ ኢየሱስ ኬናንቴ ክጌያዳግያ ኮዳዃ ሃፕዲና፤ ፋስካን ዳኣኖንካሞ ኬ ኦጎታር ባክዲና።

¹⁴ሳኣታኻሞ ክዬስካዃ ኢየሱስ ኤና ይሳ ይእሳዻዳናላማ እꬅማናንቴ ዳርቅዲና፤ ¹⁵ኬግያ ይንታና ክያማዶ፦ “ጋላ ካ ኣኻራ እዛራ ኮዬስክማ ፋስካን ዳኣንታ ካም ዬላማ ክንካ እꬃናንቴ ጌጲ ዛግቴና እዶ፤ ¹⁶ዬናንቴ ጌያና እጌያይ፤ ባርያ ማንግስትንካ ዬራ ካሳ ዎኻላ ጎንዼ ክሳ ሃምማዛራ ፋስካን ዳኣንታ ካም ላንሲ እንታ እꬅማሞ።”

¹⁷ሻርቃስም ዻሳንቴ ባርያም ምስካንቴ ኬግያ ይንታና ክያማዶ፦ “ችማቴ፣ ካሮኻ ፓይላ ውጭማቴ፤ ¹⁸ዬናንቴ ጌያና እጌያይ፤ ካኻ ካርሳንቴ ባርያሳ ማንግስትኖ ኮሳ ናኣዛራ፣ ዎይንን ኣፓ ካሮኻ እንታ ውጭማሞ።”

¹⁹ባላሻንም ዻሳንቴ ባርያም ምስክዲና፤ ፖጫንቴኻሞ ኬናንቴ እማንቴ፣ “ኮኖ ዬናንቴ እንዻይኖ እሳ ዋኖና፤ ኣጋም ይንታ ሃይቴ ኢም ጶቅስማቴ” ሃማንቴ ጌይዲና።

²⁰ኣጋንታኻሞ ዳኣኖንሳ ራስባራ ሻርቃስም ዻሳንቴ ይንታና ክያማዶ፦ “ሻርቃሮ ዶኖ ዎይንኖ ኮኖ እሳ ማኣስን ዬናንንቴ ይንቅማይንካ ኣሽካዻዶኖ ኣሽንሾኖና።²¹ኮዶን ኤያ ኢም ሳስካቴ እማያ ሻርቃሮ እላማ ክንካ ኣን ኣርስቴና ክዶ። ²²እንታ ኤዲ ናሶ ኣና ብራንቴ ዬራ እናንቴ ጌይዻዳ ጎያ ኣጋኻና እያኣይ፤ ኮዶን ኤያ ኢም ሳስካቴ እማያ ኣጋናንቴ ሃይ።” ²³ኬኻሞ ኬግዶር ኦጎንታ ይንታ ሃያያ ሃው ክዶንም ክካላ ኦይስማን ካርስዲና።

²⁴ፕርካሞ ኬሳ ባክሮጎ ሃውቴ ሳጊ ዳያ ሃማያ ዜርማ ዻጲዲና። ²⁵ኢየሱስካሞ ኬግያ ይንታና ክያማዶ፦ “ቶርስን ኤናሳ ብትና ዛርስን ይሳም ካንታኻና ኬሻናይ፤ ዛርስን ይኖንዛራ ይሳ ጌጳሞን ዻዋይና ኤና ዬርን ፃልን ኣሽካይና ሃማንቴና ግስንዻይ።²⁶ኮዶን ዬባራንካ ይንታ ዳን ኮጋሬ፤ ኦጎናንቴ ዬግዶርካ እሽማ ካናግያ ክዴ፤ጌጳኻሞ ካይሲግያ ክዴ። ²⁷ኤሳንካ ኤያ ዳኣኖን እꬃናንቴ ዳርቃዳቤ ኤያ ዎያንቴ ክናንቴ ዋድማያቤሳ ሃማቴ ሳጋ? ኤያ እꬅማናንቴ ዳርቃዳሞ? ኮዶን እንታ ዬሳ ባክሮ ዳ ኤዲ ካይሲ ካላግያና እዶ።²⁸ዬትካሞ እሳ ጋሎን ዋዳንካ እካላንካ ፔጌ ይማ እሳ ዴሞሮ ዎያዳናና፤ ²⁹ኣባ ኢም ክጌጵሳዳግያ እንታኻሞ እሳ ማንግስትሮ ዬም ጌጵሳ እጌጵሳይ፤ ³⁰ኦጎኖኻሞ እሳ ማንግስትሮ እእꬃይሮኻ ዬእꬅኻቤ ዬውጨኻቤ፣ ሃያንቴኻሞ ብታሞን ቦርኮቶሮ ዳርቃንቴ እስራኤልናሳ ብዛና ታጲ ላማናዛራ ብቶን ዬታኬኻናንቴና።”³¹ፕርካሞ ኢየሱስ ይንታና ክያማዶ፦ “ስምኦን ስምኦንዮ፤ ሜሺ ዬም ናሙችሌግያ ሃሳናንቴ ምስክዲና፤ ³²ኮዶን ሃሳ እምነትኖ ካያን ኮጋሬኻናንቴ እንታ ሃናንቴ ባርያም ምስክዲና፤ ያኻሞ ሃማትና ሃምባ ናናም ሶቦርስማ።”

³³ስምኦንካሞ ክግያ፣ “ጌጳዮ፤እንታ ሃላማ ክንካ ዻክን ኦኖን ኣርዳዻያ ኮዳናኻሞ፣ዴምጲናንቴኻሞ ሼክሚና እዶ” ና ክያማዶ።

³⁴ኢየሱስካሞ ክግያ፣ “ጴጥሮስዮ፤ ሃይታላ ባቻ ኮኤሊማ እንታ ኪም ዼስማሞ ሃማንቴ ኢ ማካምግያ ዜርማና ሃዜርማይና እያማይ” ና ክያማዶ።

³⁵ሃያንቴኻሞ ኢየሱስ ኬኻላ “ኣና ጎርጶ ቆልማቤ ሶርቢ ቆልማቤ ዱጝሪ ቆልማቤ ዬም እይእሳዃ ዬር ዬሳ ጆጋዳ ዳይዲው? ሃማንቴ ኦይስዲና። ኬኻሞ “ዎኻላ ዬር ካላኻሞ ጆጋዳ ቆልማሞ” ሃምዲና። ³⁶ኖኻሞ ኬግያ ይንታና ክያማዶ፦ “ኮዶን ታ ኤያ ጎርጶን ካዳ ጎርጳ ይሳም ክዬዴ፣ ኤያ ሶርብን ካዳኻሞ ሶርባ ይሳም ክዬዴ፤ኤያ ሃልፓን ቆልማኻሞ ኣፓላን ይሳም ሻንሻንቴ ሃልፓ ክሻኔ።³⁷ዬናንቴ ጌያና እጌያይ፤ ‘ሴሶን ኤና ላማ ኪም ፓይዳዽዲና’ ሃማንቴ ዋርቃትሮ ኡካዻዳ እዛራ ክያሜኻናንቴ ዛግሳና ኮዛግሳይ፤ ዬራ እሳ ዋርቃትሮጎ ኡካዻዳናሳ ቱንስኖ ጎንዼ ዬስክዲና።” ³⁸ክሳ ታማርናኻሞ ክግያ፣ “ጌጳዮ፣ ሃልፓ ላማ ኮታር ዳይዲና” ና ኬያማዶ። ኖኻሞ ኬግያ፣ “እግና ዬክዲና” ና ክያማዶ።³⁹ኢየሱስ ሌሌ ይያያግያ ውታንቴ ደብረዘይት ጉርባስዛራ ያእዲና፤ ታማርና ክሳኻሞ ኪም ጫግዲና። ⁴⁰ኦጎታር ኬዬስካና ኖ ኬግያ፣ “የሳ እምነትን ጋርሳያ ጎይ ጶርጋዳዛራ ያኣን ዬጋሬኻናንቴ ምስክማቴ” ና ክያማዶ።⁴¹ኖኻሞ ኬኻላ ሾሊ ፔጌ ቃልቴ ኮምፓርሳንቴ ምስክዲና፤ ⁴²ይንታኻሞና ክያማዶ፦ “ኣባዮ፣ ሃናሻዳ፣ ጋላ ካም እካላንካ ችማ፤ ኮዶን እንታ እናሻዳግያ ዳን ክጋሬ፣ ሃናሻዳግያ ኮዴ።”⁴³ባርያሳ ኤርጎን ኤያ ፖላንባራኻ ክናንቴ ሃፕንዻንቴ ኪም ሶቦርስዲና። ⁴⁴ኖ ካሎን ቃብማንቴ ጌጲ ምስክቴና ክዶ፤ ክሳ እርማኖኻሞ ማኣሲግያ ፔንዛራ ዽጵቴና ኮዶ።

⁴⁵ይሳ ምስኮንባራኻ ዻጳንቴ ይሳ ታማርናኻላ ናእዲና፤ ኬኻሞ ሞይካዻንቴ ራትሮ ኬዳዃ ሃፓንቴ ኬግያ፣ ⁴⁶“ሃርናንቴ ዬራቴ? የሳ እምነትን ጋርሳያ ጎይ ጶርጋዳዛራ ያኣን የጋሬኻናንቴ ዻጳንቴ ምስክማቴ” ና ክያማዶ።⁴⁷ኖኻሞ ኣኻራ ዼላቅቴ ክዳዃ፣ ኤዲ ጱፅ ናእዲና፤ ክሳ ታማርና ታጲ ላማናሳ ካላ ይሁዳ ሃንዻያ ኬም ኣንሳቴ ንቴና ክዶ፤ ኪም ሱንቃናንቴ ክዛራ ክድሚዲና። ⁴⁸ኮዶን ዬሱሰ ክግያ፣ “ይሁዳ፣ እ ኤ ኤዲ ናሶም ሱንቃኻው ሳስካቴ ሃእማይ?” ና ክያማዶ።

⁴⁹ኤና ኢየሱስሳ ዴሞሮ ዳናኻሞ ዼላቃሳ ዴንታ ሼዳንቴ ክግያ “ጌጳዮ፣ ሃልፓንካ ኬም ዎኡካያው?” ና ክያማዶ። ⁵⁰ኬሳ ባክሮኻሞ ኤዲ ካላ ኣይሁድና ኤናሳ ዳምብን ኣሽካይናሳ ጋራሳ ካይስታም ክሳ ቃማ ምዛቃም ታክዲና።

⁵¹ኮዶን ኢየሱስ፣ “ጋርማ!፣ ካኻ ካርሳንቴ የር ይንታ ሃማ የሃይናኖ!” ሃማንቴ ኤያሳ ቃሞንም ላኣሳንቴ ፓሽሽዲና።

⁵²ሃያንቴ ኢየሱስ ኤና ኪም ዬዶታ ናኣዳና ኤና ኣይሁድናሳ ዳምብን ኣሽካይናሳ ጋርናቤ፣ ኤና ባርዮን ኦኖን ዻቃናይናሳ ጋርናቤ፣ ዞንዛናቤናንቴ ይንታና ክያማዶ፦ “ቃው ኤዲ ዬዳያግያ ሃልፓቤ ቁራቤ ዬዳንቴው ዬናአዶ? ⁵³ሮሮ ውል ባርዮን ኣኖሮጎ ዬላማ እዶንካ ኣን ዬሳም ዬቲ እዛራ ዻሳድማሞ፤ ኮዶን ዋዳኖ ኮኖ ዬቤ ሜሻቤ ዬዛጋዳም ይንካ ዬአሽካን ዋዳኖ ሊክን ዶኖና።”⁵⁴ኣጋሳ ራስባራ ኤና ኢየሱስም ዬዳንቴ ኣንሳቴ ኤና ኣይሁድናሳ ዳምብን ኣሽካይናሳ ጋራ ኦኖንዛራ ኣርስዲና፤ ጴጥሮስካሞ ኪም ፔጌኻ ጫግቴና ክዶ። ⁵⁵ኤናኻሞ ኤያ ጋራ ኦኖንሳ ሻንሮ ኖን ኣሳንቴ ክንካ ፑጫንቴ ዳርቃንቴ ኬዳዃ ጴጥሮስካሞ ኬላማ ክንካ ዳርቃንቴና ክዶ።⁵⁶ሜ ካይሲ ካላ ጴጥሮስ ኖንሳ ዴሞሮ ዳርቃንቴ ክዳዃ ኪም ፃሊ ሼዳንቴ፣ “ኤያ ካ ክማላ ክንካና ክዶ” ና ኮያማዶ።

⁵⁷ኮዶን ኖ ኮግያ፣ “ያ ኤስኖ ኮኖ፣ እንታ ኪም ዼስማሞ” ሃማንቴ ዜርምዲና።

⁵⁸ሾሊ ሶጎ ካፕ ሃማንቴ ኤዲ ኣብ ካላ ኪም ሃፓንቴ ክግያ፣ “ያኻሞ ፕር ኬግዶር ካላና” ና ክያማዶ። ኮዶን ጴጥሮስ ክግያ፣ “ያ ኤያ ካ፣ እንታ ኖ ትማሞ” ና ክያማዶ።

⁵⁹ሳኣት ካላግያ ካፓንቴ፣ ፕር ኤዲ ካላ ጎንዼ ዼሳንቴ፣ “ኤያ ካ ገሊላ ኤድ ክዶንታኻ፣ ጎንዼኻ ክላማ ክንካ ዳይዲና” ና ክያማዶ።

⁶⁰ኮዶን ጴጥሮስ ክግያ፣ “ያ ኤያ ካ፣ ሃጌያይን ኦጎም እንታ ዼስማሞ” ና ክያማዶ፤ ኣጋም ጌያቴ ክቱንስማ ባቻ ኤሊዲና።⁶¹ጌጳኻሞ ጴጥሮስም ማታቴ ሼድዲና፤ ጴጥሮስካሞ ጌጳሳ ክግያ፣ “ሃይታላ ባቻ ክኤሊማ እንታ ኪም ዼስማሞ ሃማንቴ ኢ ማካም ዜርማና ሃዜርማይ” ሃማንቴ ክናንቴ ክጌያዳ ክካላ ጶቅ ሃምዲና። ⁶²ጴጥሮስካሞ ጳልንዛራ ውታንቴ ጌጲ ኤፕዲና።⁶³ኤና ኢየሱስም ዻቃናይናኻሞ ኪም ቦውቶቤ ዻቤ ካርስዲና፤ ⁶⁴ኣፕን ክሳምካሞ ክጫንቴ፣ “ይንዳ ጌይማ፤ ሃም ዻዳ ሃውቴ?” ሃማንቴ ክካላ ኦይስቴና ኬዶ። ⁶⁵ፕርካሞ ኢሪሞ ዼላቅ ጱፅ ጌይቴ ኪም ቦውቴቤና ኬዶ።⁶⁶ፔኖ ኮሶፆዃ፣ ዛርስንሳ ዞንዛናቤ፣ ኤና ኣይሁድናሳ ዳምብን አሽካይናሳ ጋርናቤ፣ ኤና ሙሴ ዳምብን ታማርሳይናቤ ፑጭዲና፤ ኢየሱስምካሞ ይሳ ዎትሮ ዎይስዲና። ⁶⁷ኬኻሞ ክግያ፣ “ያ ክርስቶስው? ይንዳ ዎናንቴ ጌይማ” ሃምዲና። ኢየሱስካሞ ኬግያ ይንታና ክያማዶ፦ “ዬናንቴ እጌይና፣ ዬቲ ኢም ኣምንማሞ፤ ⁶⁸ዬኻላ እዎይስናኻሞ ዬቲ እናንቴ ማስማሞ።⁶⁹ኮዶን ካኻ ካርሳንቴ እንታ ኤዲ ናሶ ባርያ ካንታንሳ ምዛቃባራ ዳርቃና እዳርቃይ።”

⁷⁰ዋዳ ኣጋኻ ኬ ፓይላ ክግያ፣ “ያ ታ ባርያሳ ናሶው?ና ኬያማዶ። ኖኻሞ ኬግያ፣ “ዪኒ እዶንም ዬቲ ጌይዲና” ና ክያማዶ።

⁷¹ኬኻሞ፣ “ታ ናንሲ ማኚ ኣብ ዎናንቴ ሃር ኮዛግሴ? ዎቲ ዎዻርካ ክሳ ኣፖሮኻ ኤሳርዲና” ና ኬያማዶ።

¹ 22.1 ባኣላ ኣጋ ኣይሁድ ኤና ግብፅባራ ግቦኻ ይውታዶን ጶቅሳናንቴ ኛኻዻን ኣፕን ይንዛራ ካዻድሞን ባላሻን ይንካ ኬእꬃያና

Chapter 23

¹ኤና ኦጎታር ፑጫንቴ ዳና ፓይላ ዻጳንቴ ኢየሱስም ጲላጦስዛራ ኣንሳቴ ያእዲና፤ ²ይንታኻሞ ሃማንቴ ኪም ቤሪንሳን ካርስዲና፣ “ኤያ ካ ዛርስን ዎሳም ጎይ ጶርጋዳ ይእስቴቤ፣ ቄሳርናንቴኻሞ ግብርን ካሻን ጋርዼኻናንቴቤ ፕርካሞ ‘እንታ ክርስቶስ ብቲና’ ሃማንቴ ክጌይካ ዎቲ ኪም ሃፕዲና።

³ጲላጦስካሞ፣ “ያ ኣይሁድናሳ ብቲው?” ሃማንቴ ክካላ ኦይስዲና። ኢየሱስካሞ ክግያ “ዪኒ፣ ሃጌያዳ ልኪና” ና ክያማዶ።

⁴ጲላጦስካሞ፣ ኤና አይሁድናሳ ዳምብን አሽካይናሳ ጋርናናንቴቤ ዛርስንናንቴቤ ይጌይና፤ “እንታ ኤያ ካዛራ ሴሶ ካላኻሞ ሃፓድማሞ” ና ክያማዶ። ⁵ኮዶን ኬ ይጌይና፣ “ኤያ ካ ገሊላ ግዶር ካርሳንቴ ላይ ካዛራ ይሁዳ ፔና ፓይላ¹ ግዶርካሞ ይሳ ትምርትን ታማርስቴ ዛርስን ዻስቴና ክዶ።”

⁶ጲላጦስካሞ ዬራ ኣጋም ኤሳራንቴ፣ ኖ ገሊላ ኤድ ክዶንም ዼሳናንቴ ኦይስዲና፤ ⁷ጲላጦስ ኢየሱስ ብታ ሄሮዶስ ፔንባራ ክናኣዶንም ይዼሳዶን ዋዳንካ፣ ሄሮዶስ ዋዳን ኦጎኻ ዬሩሳሌም ግዶር ክዶንታኻ ኪም ክዛራ ይእስዲና።

⁸ሄሮዶስካሞ ኢየሱስም ሌሌ ሃፓናንቴ ዛግቴ ይዶንታኻ፣ ኪም ሃፓንቴ ካሎን ዋዝንዽዲና፤ ኖ ክሳ ዬር ክኤሳራዶንታኻ፣ ዬር ሃሚማግያንዳ ክኣሽካዃ ሃፓናንቴ ዛግቴና ክዶ። ⁹ክካላ ኦይሶ ጱፅካሞ ኖ ኦይስዲና፤ ኮዶን ኖ ክናንቴ ኣፖ ካላኻሞ ማሳድማሞ። ¹⁰ኤና አይሁድናሳ ዳምብን አሽካይናሳ ጋርናቤ ኤና ሙሴ ዳምብን ታማርሳይናቤ ኦጎታር ዎያንቴ ኪም ጌጲ ቤሪንስቴና ኬዶ።¹¹ሄሮዶስካሞ ይሳ ዎታደርና ማላ ክንካ ኪም ቦዋንቴ ኦልትዲና፤ ኪም ጎሺ ኣፓላ ኣርስሳንቴ ጲላጦስዛራ ማሳቴ ይእስዲና። ¹²ሄሮዶስቤ ጲላጦስቤ ኣና ክሳ ቁፓሞ ኤድ ዳንቴ ኮዶን ሮራ ኣጋኻ ክንካ ቃሽምዲና።

¹³ጲላጦስካሞ ኤና አይሁድናሳ ዳምብን አሽካይናሳ ጋርናቤ፤ኤና ብትናቤ፤ ዛርስንቤም ክዛራ ፑኡሻንቴ፤ ¹⁴ኬግያ ይንታና ክያማዶ፦ “ኤያ ካ ዛርስኒና ክዻሳይ ሃማንቴ ዬቲ እዛራ ባእዲና፤ እንታኻሞ ዬሳ ዎትሮ ክካላ ኦይሳንቴ፣ ኪም ይንካ ይቤሪንሳዳ ሴሶም ክዛራ ካላኻሞ እንታ ሃፓድማሞ።¹⁵ፕርካሞ ሄሮዶስ ኣጋንታ ዬር ካላኻሞ ክዛራ ይፓድሞንታኻ ኪም ዎዛራ ማስዲና፤ ዬያፓዳግያ ኤያ ካ ዬር ኪም ዴምጲዛራ ባኣያ ሴሶ ካላኻሞ ሴሳድማሞ፤ ¹⁶ኣጋታኻ እንታ ኪም ዻንቴ ቡላና እቡላይ።² ¹⁷ኖ ይንታ ይንናንቴ ክጌያዶኖ ባኣልን ዋዳንካ ዻኪ ኤድ ካላ ኬናንቴ ቡልዼኻናንቴ ግዲ ኮዛግሳንታኻና።

¹⁸ዛርስኖኻሞ ፓይላ ክንካ ማታንቴ፣ “ኤያ ካም እስ ካይስማ! ባርባንም ዎናንቴ ቡልማ!” ሃማንቴ እላትዲና። ¹⁹ባርባንካሞ ካታማንሳ ኢሮጎ ዛርስንም ዬር ዛርቦናናንቴ ክዻስሳዃቤ ኤዲ ክዴሳዃቤ ዻኻዻዳ ኤዲና።

²⁰ጲላጦስካሞ ኢየሱስም ቡላናንቴ ይዛጋዶንታኻ፣ ፕርካሞ ኬም ዼላቅስዲና፤ ²¹ኮዶን ኬ ክግያ፣ “ኪም ዚትማ! ኪም ዚትማ!” ሃማንቴ እላትቴና ኬዶ።

²²ጲላጦስካሞ ማክንሳኻ ኬግያ፣ “ሃርናንቴ? ኤያ ካ ሴሳ ክኣሽካዳ ሃርቴ? ሴሶ ኪም ዴምጲዛራ ባኣያ እንታ ክዛራ ሃፓድማሞ፤ ኣጋታኻ እንታ ኪም ዻንቴ ቡላና እቡላይ” ና ክያማዶ።

²³ኮዶን ኬ ናቅሲ ይሳም ዼግ ሃያንቴ ኪም ዚታዼኻናንቴ ብታም ምስክዲና፤ ኬሳ እላትኖኻሞ ካሎን ካንታዽዲና። ²⁴ኣጋታኻ ጲላጦስ ዬራ ኬኦይሳዳም ሃይዼኻናንቴ ኪም ዻብንሽዲና። ²⁵ኤያ ዛርስንም ዬር ዛርቦናንቴ ክዻስሳዃቤ ኤዲ ክዴሳዃቤ ዻኻዻዳም፣ ኬናንቴ ቡልዼኻናንቴ ኬኦይሳዳ ኤያ ኣጋም ኖ ኬናንቴ ቡልዲና፤ ኮዶን ኬ ኢየሱስም ኬቃባዳግያ ኬናንቴ ኖ ሳስካቴ እምዲና።²⁶ኬ ኢየሱስም ዬዳንቴ ኣንስቴ ዳንቴ፣ ስምኦን ሃንዻያ ቀሬና ፔን ኤዲ ካላ ሞራ ካታማንሳ ቡዶሮ ዳ ባራ ክኒካ ሃፓንቴ ክሳ መስቀልን ባኣሳንቴ ኢየሱስም ጫጋንቴ ክዬኤኻናንቴ ኪም እሽክንሽዲና።²⁷ኤዲ ጱፅቤ ሜና ይሳ ሳዳን ጫእቴ ክናንቴ ኤፓይናቤ ክሳ ራስባራ ኪም ጫግቴና ኬዶ። ²⁸ኮዶን ኢየሱስ ኬዛራ ሽራንቴ ኬግያ ይንታና ክያማዶ፤ “ዬቲ ዬሩሳሌም ሜና ዬናንቴቤ ዬሳ ናናናንቴቤ ኤፕማቴ እናንቴ ዬኤፕናኖ፤²⁹‘ሜና ሴኮናቤ ናሶን ኦሎኖ ናሶን ኣዻድሞንቤ፣ ኣምና ናሶን ቆኦሻድምና ፑጋዻዳናና’ ዬያማን ዋዳኖ ናኣና ኮናይ፤ ³⁰ዋዳን ኦጎኻ ኤና “ጌማራግያ፣ “ዎዛራ ዲኒማቴ” ጉርባናግያኻሞ፣ “ዎም ኣችማቴ” ሃማና ኬያማይ።’ ³¹ታ ናንሲ ሃቃ ኣቅካ ኬ ይንታ ኬሃያዳና፣ ሃቃ ዋችካ ሃሞንታ ኬያዬ?”

³²ክላማ ዴሳዼኻናንቴ ሴሶ ኤድ ላማ ዋኒም ኬ ቻይዲና።³³ራቃ ቀራኒዮ ሃንዻያም ኬ ይዬስካና ኬ ኪም ዚትዲና፤ ሴሶን ኤናሳ ካላም ክሳ ምዛቅባራ፣ዋምካሞ ክሳ ዋርካታባራ ሃያንቴ ኬ ዚትዲና። ³⁴ኢየሱስካሞ፣ “ኣባዮ፣ ዬራ ይያያይናም ኬዼስሞንታኻ ሴሶን ኬሳም ኬናንቴ ጋርማ” ሃምዲና። ኬኻሞ ክሳ ኣፓላን ቡኪ ዻባንቴ ካሽምዲና።

³⁵ዛርስኖኻሞ ዎያንቴ ሼድቴና ኮዶ። ኤና ጌጵናኻሞ፣ “ኤና ዋኒም ኖ ዻኣሽዲና፤ ባርያ ይካማዳ ክርስቶስ ኖ ይዳና፣ ይንዳ ዪም ክዻኣሼ” ሃምቴ ኪም ቦውዲና።

³⁶ዎታደርናኻሞ ናዴ ኪም ቦውቴና ኬዶ፤ ዎይን ዚኣ ጋኣዳ ክናንቴ ክውጬኻ እምቴ፣ ³⁷ክግያ “ያ ኣይሁድናሳ ብቲ ሃዳና፣ ይንዳ ሃም ዻኣሽማ” ሃምቴና ኬዶ።

³⁸ጳ ክሳ ሜቴባራ፣ “ካ ኣይሁድናሳ ብታና” ሃማንቴ ኡካዻዳ ዋርቃቲ ዳይዲና።

³⁹ሴሶን ኤና ዝታዻዳናሳ ካላ ኪም ዛርቦ ኢሪቴ ክግያ፣ “ያ ክርስቶስ ሞ? ይንዳ ሃምካሞ ዎምካሞ ዻኣሽማ” ሃምቴና ክዶ።

⁴⁰ኮዶን ሴሶን ኤያ ዋ ይንታ ሃማንቴ ኪም ጎሪዲና፦ “ያ ዻባሞ ክግያ ዳ ችቴ ዳንቴ፣ ያ ባርያም ሾልካሞ ኩርትንዻይዬው? ⁴¹ዎቲ ዬራ ዎኣሽካዳናኻ ሃማንቴ ዻባሞን ዎዛራ ካዻዶንታኻ፣ ዻባሞን ልኪ ችቴና ዎዶ፤ ኮዶን ኤያ ካ ዬር ዛርቦ ካላኻሞ ኣሽካድማሞ።”

⁴²ፕርካሞ ኖ፣ “ኢየሱስዮ፣ ቤሬ ሃሳ ማንግስትንካ ሃኒና³ ኢም ቃብማ” ና ክያማዶ።

⁴³ኢየሱስካሞ ክግያ፣ “ሃናንቴ ጎንዼና እጌያይ፤ ሃይታላ እላማ ክንካ ገነትሮ ዳና ሃዳይ” ና ክያማዶ።⁴⁴ዋዳኖኻሞ ሳኣት ላግያና ኮዶ፤ ሳኣት ሳልዛራ ፔኖ ፓይላ ፅፓ ማትዲና። ⁴⁵ኦጎኖኻሞ ሃዮኖ ኮካያዶንታኻና። ባርዮን ኣኖንሳኻሞ ኣፓላኖ ጋዳን ዻኻዻዶኖ ዻሪ ሃኣንቴ ላማ ማትዲና።⁴⁶ኢየሱስካሞ ናቅሲ ይሳም ዼግ ሃያንቴ እላታንቴ፣ “ኣባዮ ሳዳን እሳም እንታ ሃናንቴ እምዲና!” ሃምዲና፤ ኣጋንታኻሞ ሃማንቴ ጃይዲና።

⁴⁷ፖሎስና ማቶናሳ ጌጳ ዬራ ኣጋም ሃፓንቴ፣ “ኤያ ካ ጎንዼምባ ጋዛና ክዶ” ሃማንቴ ባርያም ጎሽዲና።⁴⁸ኤና ዬርን ኦጎም ሼዳናንቴ ራቃም ፑጫዳና ፓይላ ዬራ ሃምማዳም ይያፓና ሳዳ ይሳም ጫኣዳቴ ማትዲና። ⁴⁹ኮዶን ኤና ኢየሱስም ዼሳዳና ፓይላቤ ሃያንቴ ገሊላ ፔሮኻ ካርሳንቴ ሜና ኪም ጫጋዳና ዬራ እግናም ሼድቴ ፔጌ ዎያንቴና ኬዶ።⁵⁰ኤና ኣይሁድናሳ ብቶን ታኻይና ግዶር ዳ ዮሴፕ ሃንዻያ ኤድ ፃሊ ጋዛ ካላ ዳይዲና። ⁵¹ኤያ አጋ ኬሳ ኦሽሮቤ ኬሳ ዋድማሮቤ ቆልማሞ፤ ኖኻሞ ኣርማትያስ ሃንዻያ ኣይሁድ ፔየስ ኤድ ዳንቴ፣ ባርያሳ ማንግሳትንሳ ናኣም ካሊቴና ክዶ።⁵²ኤያ ኣጋ ጲላጦስ ካላ ቃልቴ ክካላ ኢየሱስሳ ብሽን ምስክዲና፤ ⁵³ክናንቴ እንዻዃ ኪም ሃንችሻንቴ ኣፓላ ናይሎንካ ኪም ቱፕዲና፤ ዱኪ ላይታ ግዶር ኮይዻዳ ኤዲም ይንግዶር ዱካዻድማ ግዶር ኪም ዎድዲና።⁵⁴ሮራ ኣጋኻሞ ይንካ ኤናሳ ባኣልንናንቴ ሼካዻያና፤ ኡኩንሳን ሮራኻሞ ዬስካናንቴና ክዶ።

⁵⁵ሜና ገሊላባራኻ ካርሳንቴ ኢየሱስ ማላ ናኣዳና ዮሴፕም ጫጋቴ ቃልቴ ዱክን ሃፕዲና፤ ብሽን ክሳም ሃሞንታ ኬዎዳዶንም ኬ ሼድዲና። ⁵⁶ሃያንቴ ኬ ማታንቴ ሽቶቤ ጋምሬቤ ኣሽክዲና ዳምብን ይጌያንካ ሃማንቴ ኡኩንሳን ሮራ ጋላ ኬ ኡኩንስዲና።

¹ 23.5 አይሁድ ፔና ፓይላ ግዶር

² 23.16 ዋርቃትና አናን ጋይና ዋኒ 17ም ሻባና ኬሻባይ፤ ኖኻሞ ይንታና ክያማይ “ይንናንቴ ክጌያዶኖ ባኣልን ዋዳንካ ዻኪ ኤድ ካላ ኬናንቴ ቡልዼኻናንቴ ግዲ ኮዛግሳንታኻና”።

³ 23.42 ሃሳ ብታሞንካ ሃኒና

Chapter 24

¹ሳምንታሳ ሮራ ካርሳ ጋላ ሜና ጋምሬን ይኣሽካዶንም ባኣንቴ ኣኻራ ፔኖ ቡሪ ሶቲ ኮዳዃ ዱክንዛራ ያእዲና። ²ሱኒኖኻሞ ዱክንሳ ኣፖሮኻ ውንኩርስማንቴ ኮዳዃ ኬ ሃፕዲና፤ ³ዱክን ኦሎንዛራ ኬኣርድና ጌጳ ዬሱሱሳ ብሽን ኬ ሃፓድማሞ።⁴ዬራ ሃምማዳኻ ኬ ቴርቴር ሃንቴ ኬዳዃ፤ኣፓላ ጫውሊ ፑ ሃማ ኣርሳዳና ኤዲ ላማ ዋኒ ኬኬንሽማ ኬኻላ ዎይዲና። ⁵ሜናኻሞ ይኩርትንዻዶንናንቴ ሃማንቴ ፔንዛራ ኩፕ ሃማንቴ ኬዳዃ፣ ኤናኻሞ ኬግያ ይንታ ሃምዲና፦ “ኤያ ሳዳንካ ዳም ኤና ጃዳናሳ ባክሮ ሃርናንቴ ዬዛጌ?⁶⁻⁷ኖ ዻጲዲና! ኮታር ቆልማሞ፤ ሃያንቴኻሞ ኣና ገሊላ ግዶር ዳንቴ ‘እ ኤዲ ናሶም ሴሶን ኤናሳ ኣንሮ ሳስካንቴ እማናኬእማይ ሃያንቴ ዚታናኬዚታይ ሮራ ማክንሳኻኻሞ ዴምጲንባራ ዻጳናእዻጳይ’ ሃማንቴ ዬራ ዬናንቴ ክግያዳም ጶቅስማቴ፦⁸ዋዳ ኣጋኻ ሜና ኣፓ ክጌያዳም ጶቅስዲና።

⁹ሜና ዱክን ራቅንባራኻ ማታንቴ ዬርን ኦጎም ፓይላ ታማርና ክሳ ታጲ ካላናናንቴቤ ኤና ዋኒናንቴ ፓይላ ጌይዲና። ¹⁰ዬራ ኣጋም ኤና ይእሳዻዳናናንቴ ሜና ጌያዳና፣ መግዳላ ፔን ጋይኖ ማርያምቤ፣ ዮሃናቤ፣ ያእቆብ እንዳኖ ማርያምቤ፣ ሜና ዋኒ ኬማላን ዳናቤና።¹¹ኮዶን ሜናሳ ኬናንቴ ሜርሜራ ጌይዻዳ ኬኻላ ባርያሞ ኣፖ ኬዼላቃያግያ ማይሻንቴ ኬም ኣምናድማሞ። ¹²ኮዶን ጴጥሮስ ዻጳንቴ ዱክንዛራ ጎብዲና፤ ኦጎታርካሞ ዬስካንቴ ዱክን ኦሎንሳ ኢን ኩፕ ሃማንቴ ክሼድና፣ ኣፓላስ ናይሎና ዋና ክዳዃ ሃፕዲና፤ ዬራ ሃምማዳም የርሻዳቴ ይሳ ኦኖንዛራ ማትዲና።¹³ሮራ ኣጋኻ ኤና ኪም ጫጋይናሳ ላማ ዋኒ ዬሩሳሌም ካላ ኪሎ ሜትር ታጵ ካላግያ ፔግንዻዳ፣ ኤማውስ ሃንዻያ ካታማስዛራ ይቴና ኬዶ፤ ¹⁴ኬኻሞ ዬራ ሃምማዳናም ፓይላ ክንካ ሃሳውቴና ኬዶ።¹⁵ኬ ክንካ ሃሳውቴቤ ዼላቅቴቤ ኬዳዃ ኢየሱስ ኬኻላ ናዴ ኬማላ ያኣን ካርስዲና፤ ¹⁶ኮዶን ኬ ኪም ዼሳን ኬጋሬኻናንቴ ኬሳ ኣፕኖ ክጭሚና ኮዶ።

¹⁷ኖኻሞ ኬግያ፣ “ጎይሮ ይቴ ክንካ ይንታ ዬያሳዋይኖ ሃርቴ?” ሃምዲና። ኬኻሞ ሞይካዻንቴ ዎይዲና። ¹⁸ኬግዶር ካላ ቀለዮጳ ሃንዻያ፣ “ሮሮና ክና ግዶር ኮታ ዬሩሳሌም ግዶር ዬርን ሃምማዶንም ዼስማ ያ ሶጎ ፔንሳ ቾቺው?” ሃማንቴ ክናንቴ ማስዲና።

¹⁹ኖኻሞ ኬግያ፣ “ዬራ ሃምማዳ ዳቢ ሃርቴ?” ና ክያማዶ። ኬኻሞ ክግያ ይንታ ሃምዲና፦ “ባርያቤ ኤናቤሳ ዎትሮ ፓይላ ዋድማንካቤ ዼላቅንካቤ ዋቻስ ባርያሳ ኣፖን ጌያያ ናዝሬት ጋንታ ኢየሱስሳ ዼላቅና፤ ²⁰ኪም ኤና አይሁድናሳ ዳምብን አሽካይናሳ ጋርናቤ ዎሳ ብትናቤ ዴምጲ ክጄኻናንቴ ዻባሞ ክዛራ ካዽዲና፤ ኬ ኪም ዚትዲና።²¹ኮዶን ዎቲ እስራኤልም ዻኣሻና ክዻሻይ ሃማንቴ ክዛራ ቃሞን ዎቁንፃዳ ኖና፤ ውልሳ ጳባራ ዬራ ካ ክያሟዃ ሃይታላ ሮራ ማካንሳና።²²ፕርካሞ ዎግዶር ሜና ዋኒ ዎናንቴ ዬር ዋና ጌይዲና፤ ኬኻሞ ቡሪን ዻጳንቴ ዱክን ኦሎንዛራ ያእዲና፤ ²³ብሽን ክሳም ይያፓድሞንታኻ ማታቴ ናዴ፣ ኖ ኣፕካ ክዶንም ኬናንቴ ጌያዳና ኤርጎን ኤናም ይያፓዶንም ዎናንቴ ጌይዲና። ²⁴ዎግዶርካኻሞ ኤና ዋኒ ዱክን ኦሎንዛራ ቃልቴ ሜና ይጌያዳግያ ኣጋንታ ኮዶን ሃፕዲና ኮዶን ኬ ኢየሱስም ሃፓድማሞ።”

²⁵ኖኻሞ ኬግያ ይንታና ክያማዶ፦ “ዬቲ ክና ዬርን ጶቅስምና፣ኤና ባርያሳ ኣፖን ጌያይናሳ ኣፖን ጌይዻዶንም ዎይላምንሳ ኣምናናንቴ ጵጭጭምና፤ ²⁶ክርሰቶስ ጋላ ካም ክጋላንቤ ይሳ ጎሽንዛራ ክኣርዳይንም ዛግሳይዬው?” ²⁷ሙሴ ዋርቃትሮኻ ካርሳንቴ ኤና ባርያሳ ኣፖን ጌያይናሳ ኣፖን ኬጌያዶን ፓይላዛራ ዋርቃትን ጋዛሮ ዬርን ክሳ ኡካዻዶንም ኬናንቴ ፃሊ ጌይዲና።

²⁸ኬ ሞራ ይንዛራን ይያኣያም ይዬስካና፣ ኢየሱስ ሳጋንቴ ያኣያግያና ክዶ። ²⁹ኮዶን ኬ “ሃዮኖ እባንቴ ኮዶንታኻ፣ ፔኖኻሞ ሶትቴ ኮዶንታኻ ዎላማ ክንካ ዎዽማ” ሃማንቴ ኬ ኪም ካሎን ምስክዲና፤ ኣጋታኻ ኖ ኬላማ ክንካ ዎዻናንቴ ኣርድዲና።

³⁰ኖ ኬላማ ክንካ እꬅማናንቴ ይዳርቃዶን ዋዳንካ ባላሻን ቻንቴ ባርያም ጎሽዲና፤ ቁንፃንቴኻሞ ኬናንቴ እምዲና። ³¹ዋዳ ኣጋኻ ኬሳ ኣፕና ፖችምዲና፤ ኬኻሞ ኪም ዼስዲና፤ ኖኻሞ ኬኻላንካ ካይዲና። ³²ኬኻሞ ክግያ፤ “ጎይሮ ንቴ ዎዳዃ፣ ዎም ዼላቅስቴ ዋርቃትን ጋዛን ዎናንቴ ጌይቴ ክዳዃ ዎይላምኖ ዎሳ ኣትቴሞ ኮዶኖ?” ና ኬያማዶ።

³³ሳኣታ ኣጋኻ ኬ ዻጳንቴ ዬሩሳሌምዛራ ማትዲና፤ ኤና ታጲ ካላናቤ ኤና ኬላማን ዳናቤ ክንካ ፑጫንቴ ኣጎታር ኬዳዃ ኬ ሃፕዲና፤ ³⁴ኬኻሞ ክግያ፣ “ጌጳ ዴምጲንባራ ጎንዼ ዻጲዲና፣ ስምኦንናንቴኻሞ ሃፕንዽዲና” ሃምቴና ኬዶ። ³⁵ኤና ኪም ጫጋይና ላማናኻሞ ዬራ ጎይሮጎ ሃምማዳናቤ ኢየሱስ ባላሻን ኬናንቴ ክፓጫዶን ዋዳንካ ኬ ኪም ሃሞንታ ሃያንቴ ኬዼሳዶንም ኬናንቴ ጌይዲና።³⁶ኬ ኣጋም ዼላቅቴ ኬዳዃ፣ ኢየሱስ ይዻር ኬሳ ባክሮጎ ዎያንቴ ኬግያ፣ “ፃሊኖ ዬናንቴ ኮዴ” ና ክያማዶ።

³⁷ኮዶን ኬ ቃꬅማንቴ ጌጲ ኩርትንዽዲና፤ ቤሮ ይያፓዳኻሞና ኬማይሻዶ።³⁸ኖኻሞ ኬግያ ይንታና ክያማዶ፦ “ሃርናንቴ ዎይላም ዬታኬ? ሃርናንቴ ዬሳ ዎይላም ኮቃጋዼ? ³⁹ኣንና እሳቤ ራና እሳቤም ሼድማቴ፣ ኣጋ እንታና። ይንዳ ኢም ላኣሳንቴ ሼድማቴ፤ እዛራ ብሽቤ ላፖቤ ዬሻዳዳግያ ቤሮዛራ ብሽቤ ላፖቤ ቆልማሞ።”

⁴⁰ኣጋም ኖ ይጌያና ኣንና ይሳቤ ራና ይሳቤም ኬናንቴ ዻውዲና።⁴¹ኬኻሞ ዋዝንዽቴቤ ዬርሽቴቤ ኣኻራ ኣምናድማሞ። የሱስ ኬግያ፣ “የኻላ ዬር እꬃዻያ ዳይዲው?” ና ክያማዶ። ⁴²ኬኻሞ ካራ ኮቅዲ ሾሊ ካላ ክናንቴ እምዲና፤ ⁴³ኖኻሞ ቻንቴ ኬሳ ዎትሮጎ እꬅዲና።

⁴⁴ኖኻሞ ኬግያ፣ “ኣና ዬላማ ክንካ እዶን ዋዳንካ ‘ሙሴ ዋርቃትሮቤ ኤና ባርያሳ ኣፖን ጌያይናሳ ኣፖን ኬጌያዶሮቤ፣ ዋርሳና ዋርቃትሮ ኡካዻዳናቤ ግዶር ዬራ እሳ ጌይዻዳና ፓይላ ሃምማና ኬያምማይ’ ሃማንቴ ዬናንቴ እጌያዳ ኣፓ እሳ ካና” ና ክያማዶ።

⁴⁵ዋዳ ኣጋኻ ዋርቃትን ጋዛንሳ ዼላቅኖ ኮአርዴኻናንቴ ሜቴን ኬሳም ኬናንቴ ዋጭ ሃይዲና፤ ⁴⁶ኬግያ ይንታኻሞና ክያማዶ፦ “ይንታ ሃማንቴ ዋርቃትሮ ኡካዽዲና፤ ‘ክርስቶስ ጋሎን ጋላና ክላይ፤ ሮራ ማክንሳኻኻሞ ዴምጲንባራ ዻጳና ክዻጳይ፤ ⁴⁷ባርያ ኤናሳ ሴሶን ክጋሬኻናንቴ ባርያዛራ ማትንቶ ዼላቅ ዬሩሳሌም ግዶርካ ካርሳንቴ ቶርስን ኤና ፓይላናንቴቤ ክሳ ናብንካ ጌያና ጌይዻይ’⁴⁸ዬትካሞ ዬራ ክናሳ ማኚና ዬዳይ። ⁴⁹እንታኻሞ ኣባሳ ዼላቃ ጌይዻዳም ዬናንቴ ንእሳና እንሳይ፤ ኮዶን ዬቲ ጳባራኻ ካንታ ዬሳ ሃፓዛራ ዬሩሳሌም ግዶር ካፕማቴ።”⁵⁰ኣጋሳ ራስባራ ኖ ኬም ኣንሳቴ ቢታንያዛራ ውትዲና፤ ኣን ይሳም ዻሳንቴ ኬም ፑግዲና። ⁵¹ኬም ፑግቴ ክዳዃ፣ ኬኻላንካ ኪም ፖላንዛራ ቻዽዲና።⁵²ሃያንቴ ኬ ክናንቴ ኮምፓርስዲና፤ ዋዛ ጌጵካኻሞ ዬሩሳሌምዛራ ኬ ማትዲና፤ ⁵³ኬኻሞ ሮሮ ውል ባርያም ጎሽቴ ባርዮን ኦኖሮጎና ኬዶ።

John

Chapter 1

¹ብራቴንካ ዬር ውሊም ዎዳዽማ ዼላቂና ዶኖ፤ ዼላቅኖኻሞ ባርያ ላማ ክንካና ኮዶ፤ ዼላቃኻሞ ባርያና። ²ኖኻሞ ዬር ውሊም ብራቴንካ ዎዳዽማ ባርያ ላማ ክንካና ክዶ።

³ዬራ ፓይላ ውል ክንካ ዎድምዲና፤ ዬራ ዎድማዳና ግዶር ክንካ ዎድማድማ ዬር ካላኻሞ ቆልማሞ።⁴ሳዳኖ ክካላና ኮዶ፤ ሳዳስ ኣጋኻሞ ኤዲ ናሶሳ ሮሮና ክዶ። ⁵ሮሮኖኻሞ ፅፓሮጎ ሮጳና ኮሮጳይ፤ ፅፓኖኻሞ ሮሮን ካላኻሞ ባሻድማሞ።

⁶ባርያ ባራንካ ንእሳዻዳ ዮሃንስ ሃንዻያ ኤዲ ካላ ዳይዲና። ⁷ኤና ፓይላ ክንካ ሃማንቴ ኬኣምኔኻናንቴ፣ ሮሮንናንቴ ማኚ ማታንቴ ናእዲና። ⁸ዮሃንስ ሮሮንናንቴ ማኚ ማታንቴና ክናኣዶ፤ ኖ ይባራንካ ሮሮ ትማሞ።⁹ኤና ውልናንቴ ሮሮን እማያ ሮራ ጎንዻስ ፔንዛራ ንቴና ክዶ።

¹⁰ኖ ፔሮና ክዶ፤ ፔኒም ክንካና ዎዳዻዶ፣ ኮዶን ፔኖ ኪም ዼሳድማሞ። ¹¹ኖ ኤና ይናዛራ ናእዲና፤ ኮዶን ኤና ክና ኪም ቻድማሞ፤¹²ኮዶን ኤና ኪም ቻዳናናንቴቤ ኪም ኣምናዳናናንቴቤ ባርያ ናሶ ይንካ ኬዳን ጌጳሞን ኖ ኬናንቴ እምዲና፤ ¹³እግናም ባርያ ካላንካና ኣዻዻዶ፤ ማኣስቤ፣ ዋባራቤ፣ ዎይካሞ ኣንጌ ቃቦኻ ትማሞ ኣዻዻዶ።¹⁴

ዼላቅኖኻሞ ኤዲ ማታንቴ ዎሳ ባክሮ ዳይዲና፤ ውቲካሞ ፃላሞንቤ ጎንዼቤም ፆፃንቴ እምባባራኻ ናኣዳ ክሳ ናሳ ካላስሳ ጎሽን ሃፕዲና።

¹⁵ዮሃንስካሞ፣ “‘ኤያ እሳ ራስባራ ናኣያ ኣና እሳ ብራሮ ክዶንታኻ እካላንካ ሳጊና’፣ ሃማንቴ ይንናንቴ ማኛሞን እዎያዳ ኣጋ ኖ” ና፤ ሃማንቴ እላታንቴ ክናንቴ ማኛሞ ዎይዲና።¹⁶ክካላ ፆፃዶኖ ፃላሞሮኻ ዎቲ ፓይላ ውል ኣና ብራንቴ ዎቻዶን ፃላሞንዛራ ፃላሞ ኣብ ቻይዲና፤ ¹⁷ዳምብን ሙሴኻ እንዽዲና፤ ኮዶን ባርያሳ ፃላሞንቤ ጎንዼንቤ ኢየሱስ ክርስቶስካ ናእዲና። ¹⁸ባርያም ሃፓዳ ኤዲ ካላኻሞ ቆልማሞ፤ ኮዶን ባርያ ዎምባሳ ዴሞሮ ዳ ኖ ክሳ ናሳ ካላስ ባርያ ኪም ዻውዲና።¹⁹ኣይሁድናኻሞ ዮሃንስሳ ዴንታም ኬኦይሴኻናንቴ፣ ኤና ኣይሁድናሳ ዳምብን ኣሽካይናምቤ ሌዊ ኤናቤም ኢዬሩሳሌም ግዶርካ ክዛራ ኬይእሳዃ ዮሃንስሳ ዼላቃ ጌይዻዳ ካና። ²⁰ኖ ጌያን ጋራድማሞ፣ “እንታ ክርስቶስ ትማሞ” ሃማንቴ ማዪ ጌይዲና። ²¹ኬኻሞ “ታ ናንሲ ያ ሃውቴ? ያ ኤልያሲው?” ሃማንቴ ክካላ ኦይስዲና። ኖኻሞ “እንታ ኤልያስ ትማሞ” ሃምዲና። ኬኻሞ ክግያ “ታ ናንሲ ያ ባርያሳ ኣፖን ጌያያው?” ሃምዲና። ኖኻሞ “እንታ ትማሞ” ሃማንቴ ማስዲና።²²ቱንስሮኻሞ ኬ ክግያ፣ “ታ ናንሲ ያ ሃውቴ? ኤና ዎም ንእሳዳናናንቴ ኣፖ ዎጌኻናንቴ ሃባራንካ ሃሳ ሃር ሃጌዬ?” ሃምዲና። ²³ዮሃንስካሞ ኬናንቴ “ኣና ኤያ ባርያሳ ኣፖን ጌያያ ኢሳይያስ ይጌያዳ፤ ‘ጌጳሳ ጎይን ኣሽክማቴ’ ሃማንቴን ዳራሮ ናቅሳ እላታያ ኣጋ እንታ” ና ሃማንቴ ማስዲና።²⁴ፈረስ ኤና ይእሳዻዳና ግዶር ኤና ዋኒ፤ ²⁵“ታ ያ ክርስቶስ ሃትምና፤ ዎይካሞ ኤልያስ ሃትምና፤ ዎይካሞ ኤያ ባርያሳ ኣፖን ጌያያ ሃትምና ሃርናንቴ ሃሻዬ?” ሃማንቴ ክካላ ኦይስዲና።²⁶ዮሃንስካሞ ኬናንቴ ይንታ ሃማንቴና ክማሳዶ፦ “እንታ ዬም ኑንቆንካና እሻያይ፤ ኮዶን ዬቲ ዬዼስማስ ዬሳ ባክሮጎ ዳይዲና። ²⁷ኤያ እሳ ራስባራ ናኣያ ይንሳ ዱጙርንሳ ካትን ቡላዻን እቻልማ ኣጋ ኖና።” ²⁸ኦጎኖ ይንታ ኳማዶኖ ዮርዳኖስሳ ሳባራ ዮሃንስሳ ኤናም ይንግዶር ሻይቴ ዳዻዶን ቢታንያ ግዶሪና።²⁹ዋጋላሞን ዮሃንስ ኢየሱስ ክዛራ ክኒካ ሃፓንቴ ይንታና ክያማዶ፦ “ፔንሳ ሴሶን ካይሳያ ባርያሳ እያታ ካና፤ ³⁰‘እሳ ራስባራ ናኣያ እሳ ብራሮ ክዶንታኻ እካላንካ ሳጊና’ ይንግያን እያማዳ ኣጋ ኖና፤ ³¹እንታኻሞ እባራንካ ኪም ዼሳድማሞ፤ እንታ ኑንቆንካ ሻያዳቴ እናኣዶኖ እስራኤል ግዶር ክያፕንዼኻናንቴና።”

³²ሃያንቴኻሞ ዮሃንስ ይንታ ሃማንቴና ክጌያዶ፦ “ኡስኖ ዎሌግያ ማታንቴ ፖላንባራኻ ናዴ ክዛራ ኮዳርቃዃ እንታ ሃፕዲና፤ ³³ኑንቆንካ እሻዬኻናንቴ ኢም ንእሳዳ ባርያ እግያ፤ ‘ኡስን ጫራጝንካ ሻያያ፣ ኡስኖ ጫራጝኖ ኮያንችካቤ ክዛራ ኮዳርቅካቤ ሃያፓያ ኣጋ ኖና’ ሃማንቴ እናንቴ ክሳ ጌያዛራ እንታ ኪም ዼሳድማሞ፤ ³⁴ታ እንታ ኪም ሃፕዲና፤ ኖ ባርያ ናሳ ክዶኒም እንታ ክሳ ማኚና።”³⁵ዋጋላሞን ዮሃንስ ይሳ ታማርና ላማና ማላ ክንካ ፕር ራቃ ኣጋሮና ክዶ፤ ³⁶ኢየሱስካሞ ኦጎኻ ክሳግካ ዮሃንስ ሃፓንቴ፤ “ባርያሳ እያታ ካሼ” ሃምዲና።³⁷ኣጋም ክጌያና ታማርና ክሳ ላማናኻሞ ኤሳራንቴ ኢየሱስም ጫግዲና። ³⁸ኢየሱስካሞ ማታቴ ራስዛራ ሼዳንቴ ኪም ኬጫግካ ሃፓንቴ፤ “ሃር ዬዛጌ?” ሃማንቴ ኬኻላ ኦይስዲና። ኬኻሞ ክግያ “ረቢ፣ ዴንታኖ ሃሳ ሃንታሪቴ ?” ና ኬያማዶ። “ረቢ” ሃንዻያሳ ዎኻልኖ ኣስታማራ ይንታና ሃንዻዶ። ³⁹ኖኻሞ ኬግያ “ንማቴ ሼዶ” ና ክያማዶ። ሃያንቴ ኬ ቃልቴ ሃንታር ክዶንም ሼድዲና፤ ሮራ ኣጋም ክላማ ክንካ ሃቅዲና። ዋዳኖ ኦጎኻ ሳኣት ታጲግያና ኮዶ።⁴⁰ዮሃንስሳ ዬራ ጌይዻዳናም ኤሳራንቴ ኪም ጫጋዳና ኤና ግዶርካ ዋ ስምኦን ሃንዻያ ጴጥሮስ እንዳናሳ እንድርያሲና። ⁴¹እንድሪያስካሞ ብራቴንካ ክሳ ሃይዲኖ እንዳን ናሳ ስምኦንም ዛጋንቴ፤ “መሲህም ዎቲህ ሃፕዲ” ና ሃማንቴ ጌያናንቴና ክዶ። “መሲህ” ሃንዻዳሳ ዎኻልኖ ክርስቶሲና ሃንዻዶ። ⁴²ኖ ኪም ኢየሱስዛራኻሞ ኣንሳቴ ናእዲና። ኢየሱስካሞ ኪም ሼዳንቴ፤ “ያ ዮና ናሳ ስምኦኒና፣ ኬፋ ሃማንቴና ሃም ግስንዻይ” ና ክያማዶ። “ኬፋ” ሃንዻዳሳ ዎኻልኖ ጴጥሮሲና ሃንዻዶ።⁴³ዋጋላሞን ኢየሱስ ገሊላዛራ ያኣናንቴ ዛጋንቴ ፊልጶስም ሃፓንቴ ክግያ፤ “ኢም ጫግማ” ና ክያማዶ። ⁴⁴ፊልጶስካሞ እንድሪያስቤ ጴጥሮስቤግያ ቤቴ ሳይዳ ካታማን ኤዲና። ⁴⁵ፊልጶስካሞ ናትናኤልም ሃፓንቴ ክግያ፤ “ሙሴሳ ዳምብን ዋርቃትሮጎ ይንሳ ኡካዻዳቤ፤ ኤና ባርያሳ ኣፖን ጌያይናቤሳ ኤያ ይንሳ ዋርቃትሮን ኬኡካዳ ዮሴፕ ናሳ ናዝሬት ካታማን ጋንታ ኢየሱስም ዎቲህ ሃፕዲና” ና ክያማዶ።⁴⁶ናትናኤልካሞ ክግያ፣ “ናዝሬት ባራንካ ዬር ፃል ናኣው ኮናኣይ ?” ና ክያማዶ።

ፊልጶስካሞ ክግያ፣ “ናዴ ሼድማ” ና ክያማዶ።

⁴⁷ኢየሱስካሞ ናትናኤል ክዛራ ክንካ ሃፓንቴ፤ “ጋሮን ዼስማ ጎንዻ እስራኤል ኤያ ካሼ” ና ክያማዶ። ⁴⁸ናትናኤልካሞ ክግያ፣ “ሃስ ኢም ሃዼሳዴ?” ሃማንቴና ክኦይሳዶ። ኢየሱስካሞ ክግያ “ኣኻራ ፊልጶስ ሃም ክግስምማ ሃቃስ ባላሳሳ ዴሞሮጎ ዳርቃንቴ ሃዳዃ እንታ ሃም ሃፕዲ” ና ሃማንቴና ክማሳዶ።⁴⁹ናትናኤልካሞ ክግያ፣ “ረቢ፣ ያ ባርያ ናሳና፤ ያ እስራኤልናሳ ብታ” ና ክያማዶ።

⁵⁰ኢየሱስካሞ፣ “ሃቃስ ባላሳሳ ዴሞሮ ሃዳዃ እንታ ሃም ሃፕዲና እያማዳናንቴው ሃኣምናዶ? ኣኻራ ክናሳ ሳጊ ዬር ሃፓና ሃያፓይ” ና ክግያ ክያማዶ፦ ⁵¹ሻባንቴኻሞ “እንታ ዬናንቴ ጎንዼና እጌያይ፤ ፖላኖ ኮቡልሟዃ ባርያሳ ኤርጎን ኤና ኤዲ ናሶዛራ ኬውትካቤ ኬያንችካቤ ሃፓና ዬያፓይ” ና ኬግያ ክያማዶ።

Chapter 2

¹ሮራ ማክንሳካ ገሊላ ፔሮ ቃና ሃንዻያ ካታማስ ግዶር ጋይዶ ዳይዲና፤ ኢየሱስ እንዳኖኻሞ ኦጎታር ዳይዲና። ²ኢየሱስቤ ክሳ ታማርናቤም ጋይዶንዛራ ግስንዺዲና።³ዝኣኖ ዎይኒን ጋይኖ ኮማቃዶን ዋዳንካ፤ ዬሱስ እንዳኖ ክግያ፣ “ዝኣኖ ኬሳ ማቅዲና” ና ኮያማዶ።

⁴ዬሱስካሞ ኮግያ፣ “ያ ኤስኖ ኮኖ፣ እግያ ሃር ሃይማ ሃሜ? ዋዳኖ እሳ ኣኻራ ዬስካድማሞ” ና ክያማዶ።

⁵እንዳኖኻሞ ዋድማን ኤና ኦጎታር ዳናግያ፤ “ዬራ ዬናንቴ ክጌያይናም ፓይላ ሃይማቴ” ና ኮያማዶ።

⁶ኣይሁድናሳ ጫራጝማን ጎይን ዳምብንካ፣ ሊትሪ ሦጳታም ዶንጝ ግዶርካ ካርሳንቴ ሊትሪ ማቶ ካላቤ ኣፖ ታጲ ዶንጝቤ ዬዳይና ሱንንካ ኣሽካዻዳና ዳና¹ ላና ኑንቆን ጋይና ኦጎታር ዳይዲና።

⁷ዬሱስካሞ ዋድማን ኤናግያ፣ “ዳና ግዶር ኑንቆን ፆኦስማቴ” ና ክያማዶ። ኬኻሞ ዳናሳ ኣፖዛራ ኮሳ ዬስካዛራ ኑንቆን ፆኦስዲና።

⁸ኖኻሞ ኬግያ፣ “ኬግዶርካ ቆልጳንቴ ጋይዶንሳ ኤያ ጌጳናንተ እማቴ” ና ክያማዶ።

ኬኻሞ ኖ ክጌያዳግያ ሃይዲና።

⁹ኤያ ጋይዶንሳ ጌጳ ኑንቆን ዎይንን ዝኣንዛራ ኦስክማዶንም ሱትዲና፤ ይያማን ዎይንን ዝኣኖ ሃምባራኻ ኮናኣዶንም ኖ ዼሳድማሞ፤ ኮዶን ዋድማን ኤና ኑንቆን ቆልጳዳና ዼስዲና። ኖኻሞ ኡታስም ዋና ግስማንቴ፤ ¹⁰“ኤና ፓይላ ብራቴንካ ዎይንን ዝኣን ባሺኒና ኬእማይ፤ ቾችናኻሞ ጌጲ ኬውጫዃ ራስባራ ዝኣንሳ ጋጋኒና ክባኣይ፤ ኮዶን ያ ዎይንን ዝኣን ባሺኒም ካዛራ ካፕስዲና” ና ክያማዶ።

¹¹ኢየሱስካሞ ብራንቴ ዬር ዬርሻዻያ ካርሲ ክያያዳ ኣጋ ገሊላ ፔን ግዶር ቃና ካታማሮ ጎና ኪያያዶ፤ ጎሺን ይሳምካሞ ዻውዲና፤ ታማርና ክሳኻሞ ክንካ ኣምንዲና።¹²ኖ ኣጋሳኻሞ ራስባራ እንዳንቤ፣ እንዳናናቤ፣ ይሳ ታማርናቤ ላማ ክንካ ቅፕርናሆም ሃንቺዲና፤ ኦጎታርካሞ ሮሮ ቶኻ ኬ ካፕዲና።

¹³ኣይሁድናሳካሞ ፋሲካ ባኣልኖ ኮዬስካና ኢየሱስ ኢዬሩሳሌምዛራ ዉትዲና፤ ¹⁴ባርዮን ኦኖሮካሞ ዋጛቤ፣ እያናቤ፣ ወሌናቤም ኤና ሻንሻይናቤ ናንሲ ኤና ዳርቃንቴ ብሬን ኦስካይናቤም ሃፕዲና።¹⁵ኖ ጉፃ ኣላጛ ኣሽካንቴ ዋጛቤ፣ እያናቤም ፓይላ ባርዮን ኦኖሮካ ኦይትዲና፤ ኤና ብሬን ኦስካይናሳካሞ ብሬን ላልዲና፤ ቦርኮቶን ኬሳምካሞ ውንኩርስዲና። ¹⁶ኤና እግና ወሌን ሻንሻይናምካሞ፤ “ክናም ኮታርካ ኦይትማተ፤ ኣባሳ ኦኖንም ሻኒ ኦኖ ዬሃያይኖና!” ክያማዶ።

¹⁷ታማርና ክሳካሞ፣ “ሃሳ ኦኖን ናንቴ ናሽማኖ እሳ ዶኖ ኢም ዳኣርስማሞ” ሃማንቴ ኡካዻዶኖ ኬናንቴ ጶቅ ሃምዲና።

¹⁸ኣይሁድናካሞ ክግያ፣ “ኦጎ ውልም ሃያናንቴ ጌጳሞ ሃሳ ኮዶንም ዻዋናንቴ ዎናንቴ ዬር ሃሚማ ግያንዳ ሃር ሃዻዌ?” ሃማንቴና ኬጌያዶ።

¹⁹ዬሱስካሞ ኬግያ፣ “ባርዮን ኦኖን ኮም ኮስማቴ፤ እንታ ኮም ሮሮ ማካንሳ ኢር ዻኻና እዻኻይ” ሃማንቴና ክማሳዶ።

²⁰ኣይሁድናካሞ ክግያ፣ “ባርዮን ኦኖን ኮም ኣሽካናንቴ ቦን ኦይድታም ላና ኮቻዶ፤ ታ ያ ሃስ ሃያንቴ ሮሮ ማካንሳ ኢር ሃዻኬ?” ና ኬያማዶ። ²¹ኮዶን ኖ ባርዮን ኦኖኖ ሃማንቴ ክጌያዶኖ ብሽን ይኖንና ክጌያዶ። ²²ታማርና ክሳካሞ ኖ ዴምጲን ባራኻ ክዻጳዃ ራስባራ፣ ዬራ ክጌያዳ ሃር ክዶንም ጶቅስዲና፤ ዋርቃትን ይጌያዶንቤ ዬሱስሳ ኣፖን ጌይዻዶንቤም ኣምንዲና።

²³ፋሲካን ባኣልን ዋዳንካ ዬሱስ ዬሩሳሌም ግዶር ክዳዃ ኤዲኖ ጱፂኖ ዬራ ሃሚማን ግያንዳና ክኣሽክቴ ክዳናም ሃፓንቴ ክሳ ናብንካ ኣምንዲና።² ²⁴ኮዶን ኢየሱስ ኤናም ፓይላ ይዼሳዶንታኻ ኬም ኣምንማሞ። ²⁵ኖ ኤናሳ ኢሮን ዶን ይዼሳዶንታኻ፤ ኤዲ ካላኻሞ ኤዲሳ ዬር ክናንቴ ኮጌኻናንቴ ዛግሳድማሞ።

¹ 2.6

² 2.23

Chapter 3

¹ፋራሳዊና ግዶር ኣይሁድናሳ ጋራ ኒቆድሞስ ሃማንቴን ግስንዻያ ኤዲ ካላ ዳይዲና፤ ²ኖኻሞ ሶትካ ዬሱስ ካላ ናዴ፤ “ረቢ፣ያ ባርያ ካላንካ ኣስታማራ ናኣዳ ሃዶንም ዎቲ ዼስዲና፤ ኦጎኖኻሞ ሃርቴ ኤዲ ካላኻሞ ባርያ ይልላማ ይዳ ክትምና ዬራ ሃሚማን ግያንዳና እግና ሃኣሽካይናም ሃያናንቴ ቻልማሞ” ና ክግያ ክያማዶ።

³ዬሱስካሞ ይማሳና፤ “ሃናንቴ ጎንዼና እጌያይ፤ ኤዲ ካላ ፕር ማሳንቴ ኣዻዻዲምና¹ ባርያ ማንግስትንዛራ ኣርዳናንቴ ቻልማሞ” ና ክግያ ክያማዶ።

⁴ኒቆድሞስካሞ፣ “ኤዲ ናሶ ኮጌቻዃ ፕር ማሳንቴ ኣዻዻናንቴ ሃስ ኮቻልሜ? ፕር ማሳንቴ ኣዻዼኻናንቴ እንዳንሳ ኢን ኣርዳዻን ቻላው ክቻላይ?” ና ክግያ ክያማዶ።

⁵ኢየሱስካሞ ክናንቴ ይንታ ሃማንቴ ማስዲና፦ “ሃናንቴ ጎንዼና እጌያይ፤ ኤዲ ኑንቆንካቤ ኡስንካቤ ኣዻዻዲምና ባርያ ማንግስትንዛራ ኣርዳናንቴ ቻልማሞ፤ ⁶ኤያ ዋሮኻ ኣዻዻዳ ኣጋ ዋና፤ ኤያ ኡስሮኻ ኣዻዻዳ ኣጋ ኡሲና።⁷‘ፕር ማሳንቴ ኣዻዺማቴ’ ሃግያ እያማዶንናንቴ ሃዬርሽናኖ፤ ⁸ግባሮኖ ራቃ ይዛጋያዛራና ኮግባርሳይ፤ ሄፆን ኮሳም ኤሳራና ሃኤሳራይ፤ ኮዶን ሃምባራ ኮናኣዶንቤ ሃሞዛራ ኮያኣንቤም ያ ዼስማሞ፤ ኤና ኡስሮኻ ኣዻዻዳና ፓይላ ኦጎንታ ይንታና።”

⁹ኒቆዶሞስካሞ ክካላ፣ “ኦጎኖ ሃስ ኦጎንታ ኮዴ?” ሃማንቴ ኦይስዲና።

¹⁰ኢየሱስካሞ ክናንቴ ይንታ ሃማንቴና ክማሳዶ፦ “ያ እስራኤልናሳ ኣስታማሪ ዳንቴ ዬራ ክናም ሃስ ዼስማ ሃዴ? ¹¹ሃናንቴ ጎንዼና እጌያይ፤ ዬራ ዎዼሳዳናም ጌያና ዎጌያይ፤ ዬራ ዎያፓዳናምካሞ ማኚና ዎዳይ፤ ኮዶን ዬቲ ዎሳ ማኛሞንም ቺማሞ።¹²እንታ ዬናንቴ ዬርን ፔን ኮሮ ዶን እጌያዃ ዬቲ ክና ኣምናድምና፤ ዬርን ፖላን ጋይንም ዬናንቴ እጌይና ሃስ ዬኣምኔ? ¹³ኤዲ ናሶ ፖላንባራኻ ሃንቻዳሳ ኦባራ ፖላንዛራ ውታዳ ኤዲ ካላኻሞ ቆልማሞ።²¹⁴ሙሴ ዳራሮ ጉኖን ክዚታዳግያ ኤዲ ናሶምካሞ ኣጋንታና ዚታዻይ፤ ¹⁵ኦጎኖኻሞ ክንካ ኤና ኣምናይና ሳዳንካ ላይ ኬዴኻናንቴና።

¹⁶“ኤና ክንካ ኣምናዳና ሳዳንካ ላይ ኬዴኻናንቴቤ ካያን ኬጋሬኻናንቴቤ ባርያ ናሳ ይሳ ካላስም ክሳ እማዛራ ፔኒም ኦጎንታ ሱን ናሽዲና። ¹⁷ባርያ ናሳ ይሳም ፔንዛራ ይናንቴን ክንእሳዶኖ ፔኒም ዻብንሻናንቴ ትማሞ፤ ፔኒም ክንካ ዻኣሻናንቴና። ¹⁸ኤና ክንካ ኣምናዳናም ዻብሻዺማሞ፤ ኮዶን ኤና ክንካ ኣምናድምና ባርያ ናሳ ካላን ብሻሳ ናብንካ³ ኬኣምናድሞንታኻ ታ ኬም ዻብሻዺዲና።¹⁹ዻባሞኖኻሞ ኮኖና፡- ሮሮኖ ፔንዛራ ናእዲና፤ ኮዶን ኤናሳ ዋድማኖ ዛርቦ ኮዶንታኻ ሮሮን ካላንካ ፂፓኒና ኬናሻዶ። ²⁰ኤና ዬርን ዛርቦን ኣሽካይና ፓይላ ሮሮን ቶዛዻና ኬቶዛዻይ፤ ዬርን ዛርቦን ኬኣሽካይንም ሃፓን ጋርዼኻናንቴ ሮሮንዛራ ኬ ንማሞ። ²¹ኮዶን ኤና ጎንዼንካዳና ዋድማና ኬሳም ባርያኻ ኣሽካዻዶን ኮዶንም ማይ ሃፓዼኻናንቴ ሮሮን ዛራ ናኣና ኬናኣይ።⁴²²ኣጋሳ ራስባራ ዬሱስቤ ታማርና ክሳቤ ይሁዳ ፔንዛራ ያእዲና፤ ኦጎታርካሞ ሮሮ ቶኻ ካፕዲና፤ ኤናምካሞ ሻይዲና።

²³ዋዳን ኦጎኻ ዮሃንስካሞ ራቃ ሳሌምሳ ዴሞሮን ዳ ሄኖን ሃንዻያ ግዶር ኑንቆ ጱፅ ኮዶንታኻ ኤናም ሻይቴና ክዶ፤ ኤናኻሞ ሻይዻናንቴ ክዛራ ንቴና ኬዶ። ²⁴ኦጎኖኻሞ ኮያማዶኖ ዮሃንስ ኣኻራ ዻክን ኦኖን ከርድማና።²⁵ዮዋንስሳ ታማሪ ዋኒቤ ኣይሁድ ኤዲ⁵ ካላቤሳ ባክሮ ዳምብን ይንካ ጫራጝማዻይንሳ ዜርማ ዼላቅ ዻስዲና። ²⁶ዮዋንስሳ ታማርና ክዛራ ናዴ ክግያ፤ “ረቢ፣ ኤያ ዮርዳኖስ ሌኤንሳ ሳባራ ይላማን ሃዳ፤ ይናንቴን ማኛሞን ሃዎያዳ ኤናም ኑንቆንካ ሻይቴና ክዶ፤ ኤናኻሞ ፓይላ ክዛራ ይቴና ኬዶ” ና ኬያማዶ።

²⁷ዮሃንስካሞ ኬናንቴ ይንታ ሃማንቴና ክማሳዶ፦ “ጳባራኻ እንዻድምና ኤዲ ካላኻሞ ዬር ካላ ቻናንቴ ቻልማሞ። ²⁸'እንታ ክርስቶስ⁶ ትማሞ ኮዶንካሞ ኪም ብራንቴ ኢም ንእሳዺዲና' እያማዳግያ ዬቲህካሞ ዬባራንካ ማኚና ዬዳይ።²⁹ኡታኖ ኡታስ ጋንቲና፤ ኡታስሳ ዬራ ጌይዻዳ ክካላ ዎያንቴ ኤሳራያ ሃርያስ ክሳ ናቅስም ይኤሳርና ጌጲና ክዋዚንዻይ፤ ዋዛስ ኣጋ እንቲና፤ ኖኻሞ ታ ሃሚዲና። ³⁰ኖ እካላንካ ክሳጌ፤ ኮዶን እንታ ክሳ ቾባራ እዴ።

³¹“ጳባራኻ ናኣያ ውልካላ ሳጊና፤ ፔሮኻ ናኣዳ ፔን ጋንቲና፣ ኖ ፔን ጋይኒና ክጌያይ፤ ፖላንባራ ናኣያ ውልሳ ሳጊና፤ ³²ኖ ይያፓዳናቤ ይኤሳርዳናቤምና ክጌያይ፤ ኮዶንካሞ ማኛሞን ክሳም ኤዲ ካላኻሞ ቺማሞ። ³³ማኛሞን ክሳም ኤያ ቻዳ ባርያ ጎንዼ ክዶንም ማኚ ማቲዲና።³⁴ባርያ⁷ ኡሳም ሳፋርማ ክእማንታኻ፤ ኤያ ባርያ ንእሳዳ ባርያሳ ዼላቅንና ክጌያይ። ³⁵ባርያ ዎምባ ናሳ ይሳም ናሻና ክናሻይ፤ ዬራ ፓይላ ውልም ኣኒሮ ክሳ እምዲና። ³⁶ናሳኻ ኤና ኣምናይና ፓይላ ሳዳኖ ላይን ዳይኖ ኬሳ ዳና ኮዳይ፤ ኮዶን ኤና ናሳኻ ኣምኒምና ባርያሳ ዋጪኖ ኬዛራና ኮዳይ፣ ሳዳን ኬ ሃፕማሞ።⁸

¹ 3.3

² 3.13

³ 3.18

⁴ 3.21

⁵ 3.25

⁶ 3.28

⁷ 3.34

⁸ 3.36

Chapter 4

¹ዮሃንስ ጋይናሳ ሳጊ ኢየሱስ ታማሪ ምርግካ ክዶንቤ ክሻያንቤም ፈረስ ኤና ኤሳርዲና፤ ²ኮዶን ሻያዳ ኢየሱስ ትማሞ፣ ክሳ ታማርናና። ³ጌጳካሞ ኣጋም ይዼሳና ይሁዳ ፔን ጋራንቴ ጋሊላዛራ ማታቴ ያእዲና።

⁴ኖ ሳማርያኻ ሃያንቴ ክሳጌኻናንቴ ዛስክዲና። ⁵ናንሲ ሳማርያ ግዶር ያዕቆብ ናሳ ይሳ ዮሴፕ ናንቴ ራቃ ክእማዳኻላ ፄዲን ዳ ካታማስ ሲካር ሃንዻያዛራ ናእዲና።⁶ኦጎታርካሞ ያዕቆብሳ ኦሎ ኑንቆ ዳይዲና፤ ዬሱስካሞ ጎይንባራ ንቴ ይቃጃዶንታኻ ኦሎንሳ ዴሞሮ ዳርቅዲና፤ ዋዳኖካሞ ትፓ ጭርና ኮዶ።

⁷ሳማርያ ሜ ካላ ኑንቆ ቆልጶታ ኮንና ኢየሱስ ኮግያ “ኢም ኑንቆ ውሽማ” ና ክያማዶ። ⁸ታማርና ክሳካሞ ካታማንዛራ ዳኣኖ ሻኖታ ያእዲና።

⁹ሳማርያ ኤስኖኻሞ ክግያ፣ “ያ ኣይሁድ ኤዲ ዳንቴ እ ሳማርያ ኤስንካላ ኢም ኑንቆ ውሽማ ሃማንቴ ሃስ ሃኦይሴ?” ና ኮያማዶ። ይንታ ይናንቴን ኮያማዶኖ ኣይሁድ ኤናቤ ሳማርያ ኤናቤ ክዛራ ኬያይሞንታኻና።¹

¹⁰ዬሱስካሞ ኮግያ፣ “እኒ ባርያሳ ዬርን እማዻይንቤ፣ ሃግያ 'ኢም ኑንቆ ውሽማ' ሃማያ ሃው ክዶንቤም ሃጴሳዳና፤ ያ እኒ ክካላ ኦይሳና ሃኦይሳይ፤ ኖኻሞ ሳዳን ኑንቆን ሃናንቴ እምዲና ክዳይ” ሃማንቴ ማስዲና።

¹¹ኤስኖኻሞ ክግያ ይንታና ኮያማዶ፦ “ጌጳ፣ ዬር ይንካ ኑንቆን ሃቆልጳያ ቆልማሞ፤ ኦሎኖኻሞ ፄሪና፤ ታ ያ ሳዳን ኑንቆን ኦጎም ሃንታርካ ሃቼ? ¹²ኤሳንካ ያ ኣባ ዎንታ ዎናንቴ ኦሎን ኑንቆን ኮም እማዳ ያዕቆብ ካላንካ ሳጊው? ክቤ፣ ናና ክሳቤ፣ ቆላ ክሳቤ ኦሎን ኑንቆን ኮሮኻ ውጭዲና።”

¹³ኢየሱስካሞ ኮናንቴ ይንታ ሃማንቴ ማስዲና፦ “ኤያ ኑንቃ ካሮኻ ውጫያ ፕርካሞ ባኻርዻና ክባኻርዻይ፤ ¹⁴ኮዶን ኑንቆን እ እማን ኤያ ውጫያ ካላኻሞ ባኻርዺማሞ፤ እንታ ኑንቆን እ እማይኖ ክሳ ኢሮ ቱያያ ላይ ሳዳ ዻቆ ኤልሲና ኮዳይ።”

¹⁵ኤስኖኻሞ ክግያ፣ “ጌጳ፣ ሃሬ ባንዞ ባኻርዻን እጋሬኻናንቴቤ ኑንቆ ቆልጶታ ናኣን እጋሬኻናንቴ ኑንቃ ኣጋም እናንቴ እምማ” ና ኮያማዶ።

¹⁶ኖ ኮግያ፣ “ቃልቴ ኣንጋ ሃሳም ግስማንቴ ማታቴ ኒማ” ና ክያማዶ።

¹⁷ኤስኖኻሞ ክግያ፣ “እሳ ኣንጌ ቆልማሞ” ሃማንቴና ክናንቴ ኮማሳዶ።

ዬሱስካሞ ኮግያ ይንታና ክያማዶ፦ “ኣንጌ እሳ ቆልማሞ ሃማዳ ልኪና፤

¹⁸ይያማን ብርካ ኣንጌና ሃሳ ዶጚና ዳና፤ ታ ሃላማን ዳ ሃሳ ኣንጌ ክዳድሞን፣ ሃጌያዳ ጎንዼና።

¹⁹ኤስኖኻሞ ክግያ ይንታ ሃምዲና፤ “ጌጳ፣ ያ ኤዲ ባርያሳ ኣፖን ጌያያ ሃዶንም እንታ ሃም ሸድቴና እዶ፤ ²⁰ዎምባናኻሞ ጌማርታ ካሮ ባርያም ምስክዲና፤ ኮዶን ዬቲህ ኣይሁድ ኤና ኤዲ ይንግዶር ባርያም ምስክንቶ ኮዛግሳያ ዬሩሳሌም ሶጎና ሃማንቴና ዬጌያይ።”

²¹ኢየሱስካሞ ኮግያ ይንታና ክያማዶ፦ “ያ ኤስኖ ኮኖ፣ ዬራ እጌያይናም ኤሳርማ፤ ጌማርታ ካዛራቤ ኢዬሩሳሌምቤ ግዶር ባርያ ዎምባም ይንካ ዬምስኪሞን ዋዳኖ ናኣና ኮናኣይ። ²²ዬቲህ ክና ሳማርያ ኤና ዬር ዬዼስማሚና ዬምስካይ፤ ኮዶን ዻቆኖ ኣይሁድባራ ኮናኣንታኻ ዎቲህ ባርያ ዎዼሳዳሚና ዎምስካይ።²³ኤና ጎንዼኻ ምስካይና ባርያ ዎምባም ኡሲንካቤ ጎንዼኻቤ ኬምስካይን ዋዳኖ ናኣና ኮናኣይ፤ ዋዳኖ ኦጎኖኻሞ ታ ናእዲና፤ ባርያ ዎምባ ኤና ኦጎንታ ጎንዼኻ ኪም ምስካይናምና ክዛጋይ። ²⁴ባርያ ኡሲና፤ ኤና ኪም ምስካይናኻሞ ኡስንካቤ ጎንዻኻቤ ኬምስኬኻና ኮዛግሳይ።”

²⁵ኤስኖኻሞ ክግያ፣ “ክርስቶስ ሃንዻያ መሲህ ክናኣይንም እንታ ዼስዲና፤ ኖ ይንና ዬር ፓይላ ውልም ዎናንቴ ጌያና ክጌያይ” ና ኮያማዶ።

²⁶ኢየሱስካሞ፣ “ሃም ዼላቅሳያ ኣጋ እንታ ኖ” ና ሃማንቴ ኮናንቴ ማይ ጌይዲና።²⁷ዋዳ ኣጋኻ ታማርና ክሳ ማታቴ ናእዲና፤ ኖ ሜ ላማ ክንካ ሃሳውቴ ክዶን ይያፓና ዬርሽዲና፤ ይያማንካሞ፣ “ሃራ ሃዛጋዴ? ዎይካሞ ኤስን ማላ ክንካ ሃርናንቴ ሃሳዌ?” ሃማንቴ ክካላ ኦይሳዳ ኤዲ ካላኻሞ ቆልማሞ።

²⁸ኤስኖካሞ ይሳ ዳንም ጋራንቴ ካታማንዛራ ማትዲና፤ ዛርስንናንቴኻሞ፤ ²⁹“ኤያ ዬራ እያያዳና ውልም እናንቴ ጌያዳም ኒማቴ ሼዶ፤ ኬዳ ኖ ክርስቶሱው?”² ኮያማዶ። ³⁰ኬኻሞ ካታማንባራኻ ውታንቴ ክዶንዛራ ያእዲና።

³¹ዋዳ ኣጋኻ ታማርና ክሳኻሞ ክግያ፤ “ረቢ፣ ዳኣኖ እሲማ” ና ኬያማዶ።

³²ኮዶን ኖ ኬግያ፣ “ዬቲህ ዬዼስሞኖ ዳኣኖ እ እሳያ እሳ ዳይዲና” ና ክያማዶ።

³³ታማርና ክሳኻሞ፤ “ይንዳ ሙሽ ኤዲ ክናንቴ ዳኣኖ ባኣቴ ናእዲው?” ሃማንቴና ክካላ ኬኦይሳዶ።

³⁴ኢየሱስካሞ ኬግያ ይንታና ክያማዶ፦ “ዳኣኖ እሳ ባርያ ኢም ኒእሳዳሳ ቃቦን ኣሽካናንቴቤ፤ ክሳ ዋድማናም ኣሽካቴ ቱንሳቤና። ³⁵ዬቲህካሞ፣ 'ኣርፒ ኦይድሳ ራስባራ እስኖ ኮዋቻዃ ፓታና ፓታዻይ ጋኬ ዬያማይ? ታ ናንሲ ይንዳ ሃምንም ካች ሃማንቴ ሼድማቴ፤ እስኖ ዋቺዲና ና ዬግያ እያማይ። ³⁶ታኻሞ ኤያ ሃምን ፓታያ ይሳ ዳሙስናም ችቴና ክዶ፤ ኤያ ኣጋኻሞ ሳዳን ላይን ዳይንናንቴ እስንን ፑእሻና ክፑእሻይ፤ ኦጎንታ ኮዶኖ ኤያ ሃምን ጲያዳቤ ሃምን ፓታያቤ ክንካ ኬዋዝንዼኻናንቴና።³⁷ታ ናንሲ 'ኤያ ዋ ሃምን ጲያና ክጲያይ፤ ኤያ ዋኻሞ ሃምን ፓታያና ክፓታይ፤' ሃማንቴ ጌይዻዳ ዻይንሳ ጎንዼ ማትዲና። ³⁸ዬቲህ ይንዛራን ካንታን ዬሳም ዬካይሳድሞንም ዬፓቴኻናንቴ እንታ ዬም ይእሲዲና፤ ዋድማን ዋችንም ኤና ዋኒ ኣሽክዲና፤ ዬቲህካሞ ኬሳ እርማን ባዛን ፑእሺዲና።”³⁹ኤስኖካሞ፣ “ዬራ እ እያያዳናም ፓይላ እናንቴ ጌይዲ” ና ሃማንቴ ኮጌያዶንታኻ፤ ካታማ ኣጋሮኻ ሳማርያ ኤዲ ጱፅ ኪም ኣምንዲና። ⁴⁰ናንሲ ሳማርያ ኤና ክካላ ይናኣና፤ ኬላማ ክንካ ክካፐኻናንቴ ኪም ጌጲ ምስክዲና፤ ኦጎታርካሞ ኖ ሮሮ ላማ ካፕዲና።⁴¹ዼላቅን ክጌያዶን ኤሳራንቴ ኤና ጱፅና ዋኒካሞ ኪም ኣምንዲና።

⁴²ኬኻሞ ኤስንግያ፣ “ታ ናንሲ ይንናንቴ ዎኣምናይኖ ያ ዎናንቴ ሃጌያዶንናንቴ ሶጎ ትማሞ፤ ዎቲህ ዎዻር ኤሳርዲና፤ ኤያ ካ ጎንዼ ፔን ዻኣሻያ ክዶንም ዎቲህ ዼስዲና” ና ኮግያ ኬያማዶ።⁴³ሮሮና ላማና እግናሳ ራስባራ ኢየሱስ ገሊላዛራ ያእዲና፣ ⁴⁴ኤዲ ባርያሳ ኣፖን ጌያያ ፔን ይኖሮጎ ጎባዺማሞ ሃማንቴ ኢየሱስ ይዻር ብራንቴ ጌይዲና። ⁴⁵ኖ ገሊላ ክዬስካና ገሊላ ኤና ኪም ዋዛኻና ኬቼቻዶ። ኣጋኻሞ ሃርቴ ኬ ፋሲካን በኣልንካ ዬሩሳሌም ግዶር ዳንቴ ዬራ ክኣሻካዳናም ፓይላ ይያፓዶንናንቴና።

⁴⁶ኢየሱስካሞ ይንግዶር ኑንቆን ዎይንን ዝኣንዛራ ክኦስካዳ ራቃ ገሊላ ግዶር ዳ ቃና ካታማስዛራ ፕር ማታቴ ናእዲና። ቅፕርናሆም ግዶር ይንሳ ናሶን ይያጃዻዳ ብታ ኦኖንሳ ጁሎ ካላ ዳይዲና። ⁴⁷ኤያ ኣጋኻሞ ዬሱስ ይሁዳ ባራንካ ገሊላዛራ ክናኣዶን ይኤሳራና፤ ክዛራ ቃልቴ ናሳ ይሳ ጃናንቴን ዳም ናዴ ክዻኣሼኻናንቴ ምስክዲና።

⁴⁸ዬሱስካሞ ክግያ፣ “ዬር ሃማድማቤ ዬር ዬርሻዻያቤ ዬሃፓድምና ዬቲህ ኣምንማሞ” ና ክያማዶ።

⁴⁹ብታ ኦኖንሳ ጁላኻሞ ክግያ፤ “ጌጳ፣ ባንዞ ኣኻራ ናሳ እሳ ክጂማ እናንቴ ዬስክማ” ና ክያማዶ።

⁵⁰ኢየሱስካሞ ክግያ፣ “ይማ! ናሳ ሃሳ ሳዳንካ ዳና ክዳይ” ና ክያማዶ። ኤያኻሞ ኢየሱስ ኣፓ ክጌያዳም ኣምናንቴ ያእዲና።⁵¹ኣኻራ ኖ ጎይሮ ክዳዃ ክሳ ዋድማን ኤና ኪም ሃፓንቴ ናሳ ክሳ ሳዳንካ ክዶንም ክናንቴ ጌይዲና። ⁵²ኖኻሞ ናሳ ሳኣት ሜምካ ክፓሻዶን ኬሃላ ክኦይስና፤ ኬኻሞ “ና ሳኣት ሶጳኻ ግዶርና ግባዝኖ ኮጋራዶ” ና ኬያማዶ።

⁵³ናሳ እምባኻሞ ሳኣታ ኣጋ ዬሱስ “ናሳ ሃሳ ሳዳንካ ዳና ክዳይ” ክያማዳ ሳኣታ ክዶን ጶቅስዲና፤ ክቤ ኤና ክሳ ሞሮን ኤናቤ ፓይላ ኣምንዲና።

⁵⁴ዬራ ኣጋኻሞ ኢየሱስ ይሁዳ ባራንካ ገሊላዛራ ናዴ ዬራ ሃምማንቴን ዼስምና ክያያዳና ግዶር ላንሳና።

¹ 4.9

² 4.29

Chapter 5

¹1 ኣጋሳ ራስባራ ኣይሁድ ኤናሳ በኣሊና ዶኖ፤ ኢየሱስካሞ ኢዬሩሳሌምዛራ ውትዲና። ²ኢዬሩሳሌም ግዶር እያና ሙልዻፖንሳ ዴሞሮ እብራይስ ኣፖንካ ቤቴ ሳይዳ ሃንዻያ ጱላ ዳይዲና፤ ጱላካሳ ዴሞሮጎ ሻንና ዶንጝና ጱላም ታኻዳና ዳይዲና። ³ጋፓና እግናሳ ኢሮኻሞ ኤና ሾኮሎናቤ፣ ኣፕን ካያናቤ፣ ኤና ያዪምናቤ፣ ኤና ራንቤ ኣንኒቤ ይኣሽኪምና ኑንቆኖ ኮቱልማይሳን ካሊቴ ጋፓና ግዶር ዎዻንቴና ኬዶ። ⁴(ሃዮ ዋኒ ባርያሳ ኤርጎን ኤያ ሃንቻንቴ ኑንቆንም ክቱልማይሳን ዋዳንካ፤ ኤያ ብራንቴ ኑንቆንዛራ ኣርዳያ ሃጂሞና ኪም ዬዳዳና ግዶርካ ፓሽቴና ኪዶ።)¹⁵ኦጎታርካሞ ሌኤ ማካንታም ሎንካይ ይሳ ሃጂሞንካ ዎዻንቴ ዳ ኤዲ ካላ ዳይዲና። ⁶ኢየሱስካሞ ኤያ ኣጋም ኦጎታር ዎዻንቴ ክዳዃ ሃፓንቴ፤ ቦን ጱፅ ዴንታ ኣጋኻ ክካፓዶን ዼሳንቴ ክግያ፤ “ፓሻናንቴ ዛጋው ሃዛጋይ ?” ና ክያማዶ።⁷ኤያ ሃጂማኻሞ ማሳንቴ፤ “ጌጳ፣ ኑንቆኖ ኮቱልማይሳን ዋዳንካ ኤዲ ኢም ኑንቆንዛራ ሃንችሻያ ቆልማሞ፤ ሃንቻናንቴ እያይና ኤና ዋኒ ኢም ብራና ኬብራይ” ና ክግያ ክያማዶ።

⁸ኢየሱስካሞ ክግያ፣ “ዻጲማ፤ ሃሳ ዸጴንካሞ ባኣንቴ ይማ” ና ክያማዶ።⁹ኤያኻሞ ኣጋዛራ ፓሺዲና፤ ዸጴን ይሳምካሞ ባኣንቴ ያእዲና።

ኦጎኖኻሞ ይንታ ኮያማዶኖ ኣይሁድናሳ ኡኩንሳን ሮራጋላና፤

¹⁰ናንሲ ኣይሁድናኻሞ ኤያ ፓሻዳግያ፤ “ሃይታላ ኣይሁድናሳ ኡኩንሳን ሮራ ክዶንታኻ፤ ዸጴን ሃሳም ባኣንቴ ሃዬኤኻናንቴ ዳምብኖ ጌይማሞ” ና ኬያማዶ።

¹¹ኮዶን ኖ ኬናንቴ፣ “ኤያ ኢም ፓሽሻዳ፤ 'ዸጴን ሃሳም ባኣቴ ይማና' ክያማዶ” ሃማንቴና ክማሳዶ።

¹²ኬኻሞ፣ “ጰጴን ሃሳም ባኣቴ ይማ ሃማዳ ኖ ሃውቴ?” ሃማንቴና ክክላ ኬኦይሳዶ።

¹³ኢየሱስካሞ ዛርስንሳ ባክን ክኣርዳዶንታኻ፤ ኤያኻሞ ሃው ኪም ክፓሽሻዶንም ዼሳድማሞ።¹⁴ኣጋሳ ራስባራ ኢየሱስ ኤያም ባርዮን ኦኖሮጎ ሃፓንቴ፤ ታ ያ ፓሽዲና፤ ናንሲ ሃይታላኻ ካርሳንቴ ሴሶ ሃኣሽክናኖ፤ ፕር ሴሶ ሃኣሽክና ዬር ዛርቦ ካኻላንካ ሳጊ ሃም ዬስካና ኮዬስካይ። ¹⁵ኤያኻሞ ኤያ ኪም ፓሽሻዳ ኢየሱስ ክዶንም ቃልቴ ኣይሁድ ኤናናንቴ ጌይዲና።¹⁶ኣይሁድ ኤናኻሞ ኢየሱስ ዬራ ክናም ኬሳ ኡኩንሳን ሮራጋላ ክያያዶንናንቴ ሃማንቴ ኪም ኦይትዲና። ¹⁷ኢየሱስካሞ ኬግያ፣ “ኣባኻሞ ሮሮ ውል ኣሽክቴና ክዶ፤ እንታኻሞ ኣሽካና እኣሽካይ” ና ክያማዶ። ¹⁸ታ ናንሲ፣ ኢየሱስ ኣይሁድናሳ ኡኩንሳን ሮራም ክሽእሻዶንናንቴቤ ባርያም ይሳ እምባ ሃያንቴ፤ ዪም ባርያ ላማ ልኪ ክያያዶንናንቴ ኪም ዴሳናንቴ ኣይሁድ ኤና ጌጲና ኬዛጋዶ።¹⁹ኢየሱስካሞ ኬናንቴ ይንታ ሃማንቴ ማስዲና፦ “እንታ ዬናንቴ ጎንዼና እጌያይ፤ ናሳ ባርያ ዎምባ ክኣሽክካ ይያፓዳናም ሶጎና ክኣሽካይ፤ ይባራንካ ዬር ካላኻሞ ኣሽካናንቴ ቻልማሞ፤ ዬራ ዎምባሳ ኣሽካዻይናም ፓይላ ናሳኻሞ ኣሽካና ክኣሽካይ። ²⁰ባርያ ዎምባ ናሳም ክናሻንታኻ ዬራ ይኣሽካይናም ፓይላ ክናንቴ ዻዋና ክዻዋይ፤ ዬቲህካሞ ዬዬርሼኻናንቴ ዬራ ክናሳ ሳጊ ክናንቴ ዻዋና ክዻዋይ።²¹ኣጋኻሞ ባርያ ዎምባ ኤና ዴምጲናም ክጶቅሳያ ግያቤ ሳዳንካሞ ክእማያግያ፤ ናሳኻሞ ኤና ይዛጋይና ውልናንቴ ሳዳን እማና ክእማይ። ²²ባርያ ዎምባ ኤዲም ካላኻሞ ዻብንሽማሞ፤ ኮዶን ዻብንሻንም ፓይላ ናሳ ናንቴ ሳስካቴ እምዲና። ²³ኣጋኻሞ ኤና ፓይላ ባርያ ዎምባም ኬጎባያግያ፣ ናሳምካሞ ኬጎቤኻናንቴና፤ ኤና ናሳም ጎብምና፣ ናሳም ኒእሳዳ ባርያ ዎምባምካሞ ጎብማሞ።

²⁴እንታ ዬናንቴ ጎንዼና እጌያይ፤ ኤያ እሳ ዼላቅን ኤሳራያ፣ ኢም ኒእሳዳም ኣምናያ፣ ኣጋሳ ሳዳ ዻቆ ላይና ኮዳይ፤ ኖ ዴምጲንባራኻ ሳዳንዛራ ሳግዲና፤ ካዮንዛራ ንማሞ።²⁵እንታ ዬናንቴ ጎንዼና እጌያይ፤ ኤና ጃዳና ባርያ ናሳሳ ናቅስን ይንካ ኬኤሳራን ዋዳኖ ናኣና ኮናኣይ፤ ዋዳ ኣጋ ታ ናእዲና፤ ኤና ናቅሳ ኣጋም ኤሳራይና ሳዳንካ ዳና ኬዳይ።²⁶ባርያ ዎምባ ይባራንካ ክካላ ሳዳኖ ኮዳግያ፤ ናሳኻሞ ይባራንካ ሳዳኖ ክካላ ኮዴኻናንቴ ኖ ክናንቴ ጌጳሞን እምዲና፣ ²⁷ናሳኻሞ ኤዲ ናሶ ክዶታኻ ክዻብንሼኻናንቴ ባርያ ዎምባ ጌጳሞን እምዲና።

²⁸ዬራ ካም ዬዬርሺናኖ፤ ዱክሮን ዳና ካውል ክሳ ናቅስም ይንካ ኬኤሳራን ዋዳኖ ናኣና ኮናኣይ፣ ²⁹ኤና ዋድማን ፃሊን ኣሽካዳናኻሞ ሳዳንካ ዳናንቴ፤ ኤና ዋድማን ዛርቦን ኣሽካዳናኻሞ ካዮንዛራ ያኣናንቴ ኬውል ዱክንባራ ዻጳንቴ ውታና ኬውታይ።³⁰እንታ እባራንካ እዻር ዬር ካላኻሞ ሃያናንቴ ቻልማሞ፤ እ ዻብንሻይኖ እ ኤሳርዳግያ ሶጎና፤ ኢም ኒእሳዳ ኣባሳ ቃቦን እዛጋምቤ እሳ ቃቦ እዛግሞንታኻ፣ ዻብንሻኖ እሳ ልኪና። ³¹እንታ እናንቴ ማኛሞ እዎይና፣ ማኛሞኖ እሳ ጎንዼ ትማሞ። ³²እሳ ማኚ ኣብ ዳይዲና፣ ኖ እሳ ዼላቅና ክጌያይና ጎንዼምባ ኬዶንም እንታ ዼስዲና።

³³ዮሃንስዛራ ዬቲህ ኤዲ ይእስዲና፤ ኖኻሞ ጎንዼ ጌይዲና፤ ³⁴ይያማን እንታ ኤዲሳ ማኛሞ ዛግማሞ፤ ኮዶን ኦጎንታ ሃማንቴ እጌያይኖ ዬቲህ ዬዻቀኻናተና። ³⁵ዮሃንስ ዬሳዻዳ ሮጳያ ኩሻና፤ ዬቲህካሞ ሮሮ ቶኻናንቴ ክሳ ሮሮንካ ዋዝንዻናንቴ ዛግዲና።³⁶ዮሃንስ እሳ ማኛሞን ክጌያዳሳ ኦባራ እሳ ሳጊ ማኚ ዳይዲና፤ ባርያ ዎምባ ኣሽካቴ እቱንሤኻናንተ እናንቴ ክእማዶኖ፣ ታ ኮኖ ኣሽክቴ እዶኖ ባርያ ዎምባ ኢም ክንእሳዶኖ እናንቴ ማኛሞን ዎያና ክዎያይ። ³⁷ኢም ንእሳዳ ባርያ ዎምባ ኖ ይዻር እናንቴ ማኛሞ ዎይዲና፣ ዬቲህ ካላኻሞ ክሳ ናቅስም ኤሳርድማሞ፤ ዴንታን ክሳምካሞ ሃፓድማሞ፤ ³⁸ኖ ክንእሳዳም ዬኣምናድሞንታኻ፤ ዼላቅኖ ክሳ ዬሳ ኢሮ ዳማሞ።³⁹ዋርቃትን ጋዛንካ ሳዳን ዻቆን ላይ ዳይን ይንካ ዬያፓያግያ ዬቲህ ዋርቃትኒና ዬኬንሻይ፤² ዋርቃትና እግና እሳ ማኛሞን ጌያይናና። ⁴⁰ኮዶን ሳዳን ዻቆን ላይ ዳይን ሃፓናንቴ ዬቲህ እዛራ ናኣናንቴ ዛግማሞ።

⁴¹“እንታ ኤዲ ካላንካ ጎሺ ዛግማሞ፤ ⁴²ኮዶን እንታ ዬም ዼሳና እዼሳይ፤ ዬሳ ዎይላምሮ ባርያም ዬናሻያ ናሽማ ኮቆልሞን እንታ ዼሳና እዼሳይ።⁴³እንታ ኣባሳ ናብንካ እናኣዃ ዬቲህ እናንቴ ኤሳርድማሞ፤ ኮዶን ኤዲ ኣብ ናቢ ይሳኻ ክንና ዬቲህ ኪም ቻና ዬቻይ። ⁴⁴ዬቲህ ክካላንካ ጎሺን ቻይና ዬዳና፤ ካላን ብሻ ባርያ ባራ³ ናኣይን ጎሺንም ዬዛግምና፤ ሃስ ኣምናን ዬዳንዳዬ?

⁴⁵“እንታ ዬም ባርያ ዎምባሳ ዎትሮ ቤሪንሳያ ዬቲማይሻና፤ ዬም ባርያዛራ ቤሪንሳያ ይንዛራ ቃሞን ዬቁንፃዳ ሙሴና፣ ⁴⁶ሙሴ ብራንቴ ክኡካዶኖ ዋርቃትኖ ኢሚና ኮጌያይ፤ ዬቲህ ሙሴም ዬኣምናዳና ኢምካሞ ኣምናና ዬኣምናይ፤ ⁴⁷ኖ ክኡካዳናም ዬኣምናድምና፤ እንታ እጌያይንም ሃሳ ሃያንቴ ዬኣምኔ?”

¹ 5.4

² 5.39

³ 5.44

Chapter 6

¹ኣጋሳ ራስባራ ኢየሱስ ጥብርያዶስ ሃንዻይንም ገሊላ ኛፓስን ሳጋንቴ ራቃ ፔጋ ኛፓስንሳ ዴሞሮ ዳዛራ ያእዲና። ²ኤዲኖ ጱፅኖ ኤና ሃጂሞናም ፓሽሽቴ ዬራ ሃሚማን ግያንዳናም ክኣሽካዳናም ይያፓና ኪም ጫግዲና። ³ሃያንቴኻሞ ኢየሱስ ይሳ ታማርና ላማ ክንካ ጌማርታዛራ ውታንቴ ዳርቅዲና።⁴ኣይሁድናሳኻሞ ፋሲካ በኣልኖ ዬስክቴና ኮዶ።

⁵ኢየሱስካሞ ካች ሃማንቴ ክሼድና ዛርስኖ ክዛራ ንቴ ኮዶንም ሃፕዲና፤ ፊልጶስግያ “ኤና ክናሳ ዳኣኖን እሳዻን ሃንታር ዎሻኔ?” ና ክያማዶ። ⁶እግናምካሞ ይንናንቴን ክኦይሳዶኖ ክሳ ቃቦን ዼሳናንቴና፤ ኖ ይባራንካ ሃያናንቴ ይቃባዳም ዼሳና ክዼሳይ።

⁷ፊልጶስካሞ ክግያ፣ “ኤዲኖ ኮኖ ውል ሾሊ ላፅ ላፅ ኬእሤኻናንቴ ዲናር¹ ማቶ ላማ ዳኣኖ ዬክማሞ” ሃማንቴና ክማሳዶ።

⁸ታማርና ክሳ ግዶርካ ዋ ስምዖን ሃንዻያ ጴጥሮስ እንዳናሳ እንድርያስ ይንታና ክያማዶ፦ ⁹“ገብስ ባላሻ ሻቃቅ ሃማ ዶንጝቤ ካራ ሻቃቅ ሃማ ላማቤ ዬዳዳ ናሶ ካላ ኮታር ዳይዲና፤ ኮዶን እግና ኤዲን ኮውልናንቴ ሃስ ኬዬኬ?”

¹⁰ኢየሱስካሞ ኬግያ፣ “ኤናም ኬዳርቄኻናንቴ ሃይማቴ” ና ክያማዶ። ራቃ ኣጋሮ ሾቆ ጌጲ ኮዶንታኻ፤ ኤና ኣንጌና ሺይ ዶንጝያምና ዳርቅዲና። ¹¹ኢየሱስካሞ ባላሻና ዶጝናም ቻንቴ ምስካንቴ ኤና ዳርቃዳናናንቴ ኬ ኬዛጋይናግያ እምዲና፤ ካራናምካሞ ኦጎንታ ሃይዲና። ¹²ኤና ፓይላ ውል እሳንቴ ከምሾዃ ራስባራ፤ ኢየሱስ ታማርና ይሳ ግያ “ፑርፆና ካላኻሞ ሽዻን ኮጋሬኻናንቴ ፑእሽማቴ” ና ክያማዶ።¹³ታማርናኻሞ ባላሻና ገብስን ጋይና ዶጝናም ኤና ኬእሳዃ ሽዻዶንም ሻርቃ ታጲ ላማ ፓሲና ኬፑእሻዶ።

¹⁴ኤናኻሞ ኢየሱስ ዬራ ሃሚማን ግያንዳና ክኣሽካዳናም ሃፓንቴ ራስባራ፤ “ፔንዛራ ናኣያ ኤያ ባርያሳ ኣፖን ጌያያ ጎንዼ ካ” ና ሃማንቴና ኬጌያዶ። ¹⁵ኢየሱስካሞ ኤና ናዴ ኪም ግዲካ ብትንሳናንቴ ከቃባዶን ዼሳንቴ፤ ፕርካሞ ሃርር ሃማንቴ ይዻር ጌማርታዛራ ያእዲና።¹⁶ኮእባናናኻሞ ታማርና ክሳ ኛፓስንዛራ ሃንችዲና፤ ¹⁷ጋግንዛራኻሞ ሃንቻንቴ ቅፕርናሆምዛራ ሳጋናንቴ ዻጲዲና። ሃዮኖኻሞ እባንዲና፤ ኢየሱስካሞ ኣኻራ ኬዛራ ናኣድማሞ። ¹⁸ግባሮ ጌጲ ግባርስቴ ኮዶንታኻ ኑንቆኖኻሞ ቱልማይስዲና።¹⁹ኪሎ ሜትር ዶጝግቤ ላቤግያ ጋግንካ ኬያኣዃ፤ ኢየሱስ ኑንቆንዛራ ያያዳቴ ጋግንዛራ ክኒካ ኬ ሃፓንቴ ቃꬅምዲና። ²⁰ኮዶን ኖ ኬግያ፤ “እንታና፣ ዬኩርትንዺናኖ” ሃምዲና። ²¹ኬኻሞ ጋግሮ ክያንቼኻናንቴ ዛግዲና፤ ኣጋዛራ ጋግኖ ኬ ያኣያ ራቃ ማራስዛራ ዬስክዲና።

²²ቡርንካሞ ኤና ኛፓስንሳ ሳባራ ሽዻዳና፤ ኦጎታር ጋጊ ካላ ሶጎ ኮዶንም ጶቅስዲና፤ ኢየሱስ ጋግሮ ክያንቻድሞንቤ ታማርና ክሳ ይዻር ኬያኣዶንም ዼስዲና። ²³ኣጋሳ ራስባራ ጋግና ዋኒካሞ ጥብርያዶስ ባራንካ፣ ጌጳ ባላሻን ፑጋንቴ ዛርስንም ክእꬅንሳዶን ራቃዛራ ናእዲና።²⁴ኤናኻሞ ኢየሱስቤ ታማርና ክሳቤ ኦጎታር ከቆልሞንም ይዼሳና፤ ጋግናኻ ኢየሱስም ዛጋቴ ቅፕርናሆምዛራ ያእዲና። ²⁵ኤናኻሞ ኪም ኛፓስንሳ ሳባራ ይያፓዶን ዋዳንካ ክግያ፤ “ረቢ፣ ኮታ ሃ ሃናኣዴ?” ሃምዲና።

²⁶ኢየሱስካሞ ኬናንቴ ይንታ ሃማንቴና ክማሳዶ፦ “እንታ ዬናንቴ ጎንዼና እጌያይ፤ ኢም ይንናንቴን ዬዛጋይኖ ባላሻን እሳንቴ ዬምሻዶንናንቴና፤ ዬራ ሃሚማን ግያንዳና እያያዳና ዬሃፓዳናናንቴ ትማሞ። ²⁷ዳኣኖን ካያንናንቴ ዬኣሽክናኖ፤ ኮዶንካሞ ኤዲ ናሶ ዬናንቴ እእማን ሳዳን ላይን ዳን ዳኣኖንናንቴ ኣሽክማቴ። ሳዳን ዻቆን ክእማን ኖ ክዶንም ባርያ ዎምባ ክዛራ ማይተም ዻይዲና።”

²⁸ኬኻሞ ክግያ፣ “ታ ባርያሳ ዛጋዻን ዋድማን ኣሽካናንቴ ሃር ዎያዬኻናንቴ ኮዛግሴ?” ና ኬያማዶ።

²⁹ኢየሱስካሞ፣ “ባርያሳ ዋድማኖ ኖ ክንእሳዳ ኤያኻ ዬኣምኔኻናንቴ” ና ሃማንቴ ኬናንቴ ማስዲና።³⁰ኣጋታኻ ኬ ክካላ ይንታ ሃማንቴና ኬኦይሳዶ፦ “ሃም ዎኣምኔኻናንቴ ዎናንቴ ዬር ሃምማንቴ ዼስማ ሃር ሃዻዌ? ሞ ሃር ሃኣሽኬ? ³¹'ዎምባና ኣና ኬእሤኻናንቴ ፖላንባራኻ ኬናንቴ ማንና ኢምዲና፤' ሃማንቴ ኡካዻዳግያ ዎምባናኻሞ ዳራሮ ማንና ሃንዻያ ዳኣንታም እሲዲና።

³²ኢየሱስካሞ ኬግያ ይንታና ክያማዶ፦ “እንታ ዬናንቴ ጎንዼና እጌያይ፤ ፖላሮኻ ማንናን ዬናንቴ እማዳ ሙሴ ትማሞ፤ ኮዶን ማንና ጎንዼምባን ፖላሮኻ ዬናንቴ እማያ ኣባና። ³³ባርያሳ ዳኣንኖ ና ፖላሮኻ ሃንቻንቤ ፔንናንቴ ሳዳን ዻቆንም እማያና።”

³⁴ኬኻሞ ክግያ፣ “ጌጳ፣ ታ ናንሲ ዎናንቴ ዳኣንታ ኣጋም ሮሮ ውል ኢምማ” ና ኬያማዶ።

³⁵ኢየሱስካሞ ኬግያ ይንታና ክያማዶ፦ “ሳዳን ዳኣንታ እንታና፤ ኤያ እዛራ ናኣያ ካላኻሞ ዳቃዺማሞ፤ ኤያ እንካ ኣምናያኻሞ ካላኻሞ ባኻርዺማሞ። ³⁶ኮዶን ዬናንቴ እጌያዳግያ፤ ዬቲህ ኢም ሃፓንቴኻሞ ኣምንማሞ። ³⁷ኣባሳ እናንቴ እማዻይና ፓይላ እዛራ ናኣና ኬናኣይ፤ እዛራ ናኣዳናም እንታ ጳልንዛራ ካላኻሞ ቡልማሞ።³⁸ፖላንባራ እያንቻዶኖ ቃቦ እንቲ ኣሽካናንቴ ትማሞ፤ ኢም ንእሳዳ ኣባሳ ቃቦን ኣሽካናንቴና። ³⁹ኢም ንእሳዳ ኣባሳ ቃቦኖ፣ ኤና እናንቴ ክእማዳና ፓይላ ውል ግዶር እካላንካ ካላኻሞ ክካይማ ፔንሳ ቱንሲንጋላ እዻሴኻናንቴና። ⁴⁰ኣባሳ ቃቦኖ ኤና ናሳም ሃፓንቴ ክንካ ኣምናይና ፓይላ ሳዳን ላይን ዳንካ ኬዴኻናንቴና፤ እንታኻሞ ፔንሳ ቱንሲንጋላ ኬም ዻሳና እዻሳይ።”

⁴¹ኣይሁድ ኤናኻሞ ኢየሱስ፣ “ፖላሮኻ ሃንቻዳ ዳኣንታ እንታ” ና ክያማዳናንቴ ጉንድማን ካርስዲና። ⁴²ፕርካሞ “ካ እምባቤ እንዳንቤም ዎዼሳዳ ዮሴፕ ናሳ ዬሱሲሞ? ታ 'ፖላንባራና እያንቻዶ' ሃስ ክያሜ?” ና ኬያማዶ።

⁴³ኢየሱስካሞ ይማሳና ኬግያ ይንታና ክያማዶ፦ “ክንካ ዬጉንድምናኖ። 44 ኣባ ኢም ንእሳዳ ክግስማድምና ኤዲ ካላኻሞ እዛራ ናኣናንቴ ዳንዳይማሞ፤ ኤያ እዛራ ናኣያም እንታ ፔንሳ ቱንሲንጋላ ኪም ዻሳና እዻሳይ። ⁴⁵ኤና ባርያሳ ኣፖን ጌያይናሳ ዋርቃትሮጎ፤ 'ኬ ፓይላ ባርያ ካላንካ ታማራዳናና ኬዳይ' ሃማንቴ ኡካዺዲና፤ ኣጋንታ ኣባም ኤሳራይናቤ ክካላንካ ታማራይና ፓይላ እዛራ ናኣና ኬናኣይ።⁴⁶ባርያ ባራኻ ናኣዳሳ ኦባራ ኤዲ ባርያ ዎምባም ሃፓዳ ቆልማሞ፤ ባርያ ዎምባ ሃፓዳ ክባራ ናኣዳ ኖ ሶጎና። ⁴⁷እንታ ዬናንቴ ጎንዼና እጌያይ፣ ኤና ኣምናይና ፓይላ ሳዳኖ ላይን ዳይኖ ኬሳ ዳይዲና።⁴⁸እንታ ሳዳንሳ ዳኣኖና። ⁴⁹ዬምባና ዳራሮ ማንናን እሲዲና፤ ይያማይን ኬ ጃይዲና።⁵⁰ኮዶን ኤዲ ደምእን ጃዽሞንናንቴ እሳዻን ግያንዳ ፖላንባራ ሃንቻያ ዳኣንታ ካና። ⁵¹ፖላሮኻ ሃንቻዳ ዳኣንታ ላይን ዳ እንታና፤ ኤዲ ሃውካሞ ዳኣንታ ካሮኻ ይእꬅና ላይና ክዳይ። ዳኣንታ ኣጋኻሞ ፔንናንቴ ሳዳ ክዴኻናንቴ እእማይኖ እሳ ዋኖና።”

⁵²ሃይዻዃ ኣይሁድ ኤና “ዎቲ ዌእሤኻናንቴ ኤያ ካ ይሳ ዋኒም ዎናንቴ እማዻን ሃስ ክዳንዳዬ?” ሃምቴ ክንካ ካልሎን ዜርማን ካርስዲና።

⁵³ኢየሱስካሞ ኬግያ ይንታና ክያማዶ፦ “እንታ ዬናንቴ ጎንዼና እጌያይ፤ ኤዲ ናሶሳ ዋም ዬእሳድምና፣ ክሳ ማኣስንካሞ ዬውጫድምና ዬባራንካ ዬሳ ሳዳ ቆልማሞ።⁵⁴ኤያ እሳ ዋን እሳያቤ፣ ማኣስን እሳም ውጫያቤ፣ ሳዳኖ ላይን ዳይኖ ክሳ ዳና ኮዳይ፤ እንታኻሞ ፔንሳ ቱንሲንጋላ ኪም ዻሳና እዻሳይ። ⁵⁵ዋኖ እሳ ዳኣኖ ጎንዼምባና፤ ማኣስኖ እሳኻሞ ጎንዼ ውጫዻያና፤ ⁵⁶ኤያ እሳ ዋኒም እሳያ፣ ማኣስን እሳምካሞ ውጫያ ኖ እላማና ክዳይ፤ እንታኻሞ ክላማና እዳይ።⁵⁷ባርያ ዎምባ ላይን ዳ ኢም ክንእሳዳግያቤ፤ እንታኻሞ ክንካ ሃማንቴ ሳዳንካ እዳግያ፤ ኤያ ኢም እሳያኻሞ እንካ ሃማንቴ ሳዳንካ ዳና ክዳይ። ⁵⁸ፖላንባራኻ ሃንቻዳ ዳኣንታ ካና፤ ዬምባናኻሞ ማንናን እሲዲና ይያማን ኬ ጃይዲና፤ ኮዶን ኤያ ዳኣንታ ካም እሳያ ሳዳንካ ላይ ዳና ክዳይ።” ⁵⁹ኢየሱስ ኣጋንታ ክጌያዶኖ ቅፕርናሆም ካታማሮ ኣይሁድናሳ ባርዮን ምስካዻን ኦኖሮ ታማርስቴ ዳንቴና።⁶⁰ኤና ኢየሱስም ጫጋዳና ግዶር ኤዲኖ ጱፅኖ ኦጎም ይኤሳራና፤ “ኮኖ ዼላቅ ዋቺና፤ ዼላቅን ኮም ቻናንቴ ዳንዳያያ ሃውቴ?” ሃምዲና። ⁶¹ኤና ኪም ጫጋይና ዬራ ኣጋኻ ኬጉንድማዶንም ኢየሱስ ዼሳንቴ ኬግያ ይንታና ክያማዶ፦ “ኮኖ ዬናንቴ ዬር ዛርቦው ኮማታይ?⁶²ታ ኤዲ ናሶ ኣና ብራንቴ ይዶንዛራ ክውቲካ ዬያፕና ሃር ሃማናንቴ ዬዴ? ⁶³ባርያሳ ኡስኖ ሳዳን እማና ኮእማይ፤ ኮዶን ዋኖ ፖትማሞ። ዼላቃ ዬናንቴ እጌያዳ ኡስካሞ ሳዳኻሞና።⁶⁴ይያማንካሞ ዬግዶር ኤና ኣምንምና ዳይድና።” ኢየሱስ ኣጋንታ ክጌያዶኖ ኬሃውቤ ኬኣምናድሞንቤ ሳስካንቴ እማያ ሃው ክዶንቤም ብራንቴ ይዼሳዶንናንቴና። ⁶⁵ሃያንቴ ኢየሱስ፣ “'ባርያ ዎምባ ክግስማድምና ኤዲ ካላኻሞ እዛራ ናዻን ዳንዳይማሞ' ሃማንቴን ዬናንቴ እጌያዳ ካኻ ሃማንቴ” ና ክያማዶ።⁶⁶ኣጋሳ ራስባራ ኤና ኪም ጫጋዳና ግዶርካ ምርግና ራስዛራ ማትዲና፤ ኣጋኻ ካርሳንቴ ኪም ጫጋድማሞ። ⁶⁷ኢየሱስ ታማርና ታጲ ላማናግያ፤ “ዬቲህካሞ ያኣናንቴ ዛጋው ዬዛጋይ?” ሃምዲና። ⁶⁸ስምዖን ሃንዻያ ጴጥሮስ ይንታ ሃማንቴና ክናንቴ ክማሳዶ፦ “ጌጳ፣ ዎቲህ ሃውዛራ ዌዬኤ? ሃኻላ ሳዳን ዻቆን እማያ ዼላቅ ዳይዲና። ⁶⁹ያ ባርያሳ ጫራጛ ካላስ ሃዶንም ዎቲህ ኣምንዲና፤ ሃያንቴኻሞ ዎቲህ ዼስዲና።”

⁷⁰ኢየሱስካሞ ኬግያ ይማሳና፣ “ዬ ታጲ ላማናም ካማዳ እንታሞ? ኮዶን ዬግዶር ኤዲ ካላ ዳብሎሲ” ና ሃምዲና። ⁷¹ኢየሱስ ኣጋንታ ክጌያዶኖ፣ ታማርና ክሳ ታጲ ላማና ግዶር ቤሬ ኪም ሳስካንቴ እማዳ ፔን ኣስቆሮንቱ ጋንታ ስምዖን ናሳ ይሁዳሳና።

¹ 6.7

Chapter 7

¹ኣጋሳ ራስባራ ኢየሱስ ኣይሁድ ኤና ኦጎታን ዳና ኪም ዴሳናንቴ ኬዛጋዶንታኻ፤ ይሁዳ ፔሮ ያያን ጋራንቴ ገሊላ ፔሮ ያይቴና ክዶ። ²ኮዶን ኣይሁድናሳ ኦልማን በኣልኖ ኮዬስካዶን ዋዳንካ፤³ኢየሱስሳ እንዳናና ክግያ ይንታና ኬያማዶ፦ “ታማርና ሃሳ ዬራ ሃምማን ግያንዳና ሃያያይናም ኬያፐኻናንቴ ኮታርካ ይሁዳዛራ ይማ፤ ⁴ዪም ዻዋናንቴ ዛጋ ዛጋ ኣዺምካ ዋድማያ ኤዲ ካላኻሞ ቆልማሞ። ያኻሞ ዬራ ክናም ሃያንታኻ ሃም ፔንናንቴ ማይ ዻውማ።”⁵እንዳናና ክናኻሞ ኪም ኣምናድማሞ።

⁶ኢየሱስካሞ ኬግያ ይንታና ክያማዶ፦ “ኣኻራ እናንቴ ዋዳ ኣጋዳ ዬስካድማሞ፤ ኮዶን ዬናንቴ ሮሮ ውል ዋዳና ኣጊሚና ኮዶ፤ ⁷ፔኖ ዬም ቶዛዻናንቴ ዳንዳይማሞ፤ ኮዶን እንታ ፔንሳ ዬርን ዛርቦንም እጌያንታኻ፤ ፔኖ ኢም ቶዛዻና ኮቶዛዻይ።⁸ዬቲህ በኣላ ኣጋዛራ ይማቴ፤ እናንቴ ዋዳስ ልኪ ሃማ ኣኻራ¹ ክዬስካድሞንታኻ፤ እንታ በኣላ ኣጋዛራ ይማሞ።” ⁹ኖ ኣጋም ኬናንቴ ይጌያና ገሊላ ግዶር ካፕዲና።

¹⁰ይያማንካሞ ክሳ እንዳናና በኣልንዛራ ኬያኣዃ ራስባራ፤ ኖኻሞ ማይ ይማ ሃፓዺማ በኣልንዛራ ያእዲና። ¹¹በኣልሮኻሞ ኣይሁድ ኤና፤ “ኤያ ኣጋ ሃንታ ክዴ?” ሃምቴ ኪም ዛግቴና ኬዶ።¹²ኪምካሞ ዛርስንሳ ባክሮጎ ሃሽክሞኻ ኤና ጱፅና ሃሳውቴና ኬዶ። ኤና ዋኒካሞ “ኖ ኤዲ ፃሊ” ና ሃምዲና።

ኮዶን ኤና ዋኒካሞ “ይንታ ትማሞ፤ ካ ዛርስን ካይሳያ” ና ሃምዲና።

¹³ይያማንካሞ ዛርስኖ ኣይሁድ ኤናም ኬኩርትንዻዶንናንቴ ሃማንቴ፤ ክሳ ዼላቅም ማይ ጌያዳ ኤዲ ካላኻሞ ቆልማሞ።¹⁴በኣልንሳ ግዶ ላማሮ ኢየሱስ ባርዮን ኦኖን ኣርዳንቴ ታማርሳን ካርስዲና። ¹⁵ኣይሁድናኻሞ ዬርሻንቴ “ኤያ ካ ዋርቃትንም ታማርማ ሃስ ክዼሳዴ?” ሃምዲና።

¹⁶ኢየሱስካሞ ኬግያ ይንታና ክያማዶ፦ “ታማርኖ እታማርሳይኖ እባራንካ ትማሞ፤ ባርያ ኢም ንእሳዳባራንካ ናኣዳና።¹⁷ኤዲ ሃውካሞ ባርያሳ ቃቦም ሃያናንቴ ይዛግና፤ ታማርኖ እኖ ባርያ ካላንካ ዎይካሞ እባራንካ ኮዶንም ዼሳና ክዼሳይ። ¹⁸ኤያ ይባራንካ ጌያያ እግናም ይንናንቴ ክጌያይኖ ይናንቴ ጎሺን ይዛጋንታኻና፤ ባርያ ኪም ንእሳዳሳ ጎሺንናንቴ ዋድማያ ኣጋ ኤዲ ጎንዼና፤ ፖጋሞኻሞ ክዛራ ሃፓዺማሞ።¹⁹ሙሴ ዳምብንም ዬናንቴ እማዳዬው? ኮዶንካሞ ዬግዶር ኤዲ ካላኻሞ ዳምብን ጎይን ጫጋዳ ቆላማሞ። ኢም ዴሳናንቴ ሃርናንቴ ዬዛጌ?”

²⁰ዛርስኖ ክግያ፣ “ሃም ቤሮ ሺሚዲና፤ ሃውቴ ሃም ዴሳናንቴ ዛጋያ?” ና ኬያማዶ።

²¹ኢየሱስካሞ ማሳንቴ ኬግያ ይንታና ክያማዶ፦ “ዋድማ ካላ እኣሽኳዃ፤ ዬራ ኣጋ ዬፓይላ ውልናንቴ ዬር ዋና ማትዲና። ²²ቃማን ታኻዻንሳ ናእድኖ ዎምባና ካላንካና፣ ሙሴ ካላንካ ትማሞ፤ ይያማንካሞ ቃማን ታኻዻን ሙሴ ዬናንቴ ክእማዶንታኻ፣ ኡኩንሳን ሮራጋላ ካውልና ዬሳ ናናም ቃማን ዬታስካይ።²³ሙሴ ዳምብኖ ሽዻን ኮጋሬኻናንቴ ኡኩንሳን ሮራጋላ ናናም ቃማን ታኻዻያዳና፤ ኡኩንሳ ሮራጋላ ኤዲ ካላሳ ቢሽንም ፓይላ እፓሽሻዶንናንቴ እዛራ ሃርናንቴ ዬዋጭሜ? ²⁴ኤናሳ ዎትም ሼዳንቴ ብቶን ታኻን ጋራንቴ ብቶ ልኪ ሃማ ታክማቴ።²⁵ዋዳ ኣጋኻ ኢዬሩሳሌም ግዶር ኤና ዳና ዋኒ ይንታና ኬያማዶ፦ “ኬ ዴሳናንቴ ኤያ ኬዛጋያ ካኖሞ? ²⁶ካሼ፣ ኖ ጳልሮጎ ዎያንቴና ክያሳዋይ፤ ኬ ዬር ካላኻሞ ክዛራ ጌይማሞ፤ ይንዳ ሙሽ ኤና ጋሪና ካውል ኖ ክርስቶስ² ክዶንም ቻይዱው? ²⁷ኤያ ካ ሃምባራኻ ክናኣዶንም ዎቲህ ዼስዲና፤ ኮዶን ክርስቶስ ክንና ሃምባራኻ ክናኣይንም ኤዲ ካላኻሞ ዼስማሞ።

²⁸ኢየሱስ ባርዮን ኦኖንሳ ሻንሮጎ ታማርስቴ ዳንቴ ይሳ ናቅስም ዼግ ሃያንቴ ይንታና ክያማዶ፦ “ልኪና ዬጌያዶ፤ ዬቲህ ኢም ዼሳና ዬዼሳይ፤ ሃምባራኻ እናኣዶንካሞ ዬቲህ ዼሳና ዬዼሳይ፤ እንታ ኮታ እዶኖ ቃቦ እንቲካ ትማሞ፤ ኮዶን ባርያ ኢም ንእሳዳ ኣጋ ጎንዼምባና፤ ዬቲህ ኪም ዼስማሞ። ²⁹ኮዶን እንታ ክካላንካ እናኣዶንታኻ ኖኻሞ ኢም ክንእሳዶንም እንታ ኪም ዼሳና እዼሳይ።”

³⁰ዋዳ ኣጋኻ ኬ ኪም ዬዳናንቴ ዛግዲና፤ ይያማን ዋዳኖ ክሳ ኣኻራ ኮዬስካድሞንታኻ፤ ክዛራ ይሳ ኣኒም ይእሳዳ ኤዲ ካላኻሞ ቆልማሞ። ³¹ዛርስንሳ ባክሮኻ ኤዲ ጱፅ ክንካ ኣምንዲና፤ ኬኻሞ፣ “ቤሬ ክርስቶስ ክንና፣ ዬራ ሃሚማን ግያንዳና ኤያ ካ ክኣሽካዳና ክናሳ ዬር ሳጊ ኣሽካው ክኣሽካይ?” ና ኬያማዶ።

³²ዛርስኖ ክሳ ዬር ሃሽክሞኻ ኮጌይካ ፋራሳዊይና ኤሳርዲና፤ ካህንናሳ ኤና ጋርናቤ ፋራሳዊይናቤ ኪም ኬዬዴኻናንቴ ኤና ባርዮን ኦኖን ዻቃናይናም ይእስዲና።

³³ኢየሱስ ኬግያ ይንታ ክያማዶ፦ “ዬላማ ክንካ እካፓይኖ ዋዳ ቶኻና፤ ሃያንቴ ኢም ንእሳዳ ኣባዛራ ያኣና እያኣይ። ³⁴ዬቲህ ኢም ዛጋና ዬዛጋይ፤ ኮዶን ዬቲህ ኢም ሃፕማሞ፤ እዶንዛራ ናኣናንቴኻሞ ዬቲህ ዳንዳይማሞ።”

³⁵ኣይሁድናኻሞ ክግያ ይንታና ኬያማዶ፦ “ኤያ ካም ሃፓናንቴ ዎዳንዳይሞኖ ሃሞዛራ ያኣናንቴ ክቃባዴ? ኤና ዎሳ ግርክናሳ ባክሮጎ ላልማንቴን ዳናዛራ ቃልቴ ግርክናም ታማርሳናንቴው ክዛጋዶ? ³⁶'ዬቲህካሞ ኢም ዛጋና ዬዛጋይ፤ ኮዶን ዬቲህ ኢም ሃፕማሞ፤ ሃያንቴ ዬቲህ እዶንዛራ ናኣናንቴ ዳንዳይማሞ?' ክያማዶኖ ሃር ሃማናንቴ ክዛጋዴ?”

³⁷በኣልንሳ ሮራ ጌጳ ቱንሲንጋላ፣ ኢየሱስ ዎያንቴ ናቅስን ይሳም ዼግ ሃያንቴ ይንታና ክያማዶ፦ “ኤዲ ሃውካሞ ባኻርዻዳ ይዳና እካላ ናዴ ክውጬ፤ ³⁸ኤያ እንካ ኣምናያሳ፣ ዋርቃትንሳ ጌይዻዳግያ፣ ክሳ ኢሮጎ³ ሳዳን ኑንቆን ኤልሲ ቱያያና።”³⁹ኖ እግናም ክጌያዳ ኤና ኪም ኣምናይና ኡስን ቤሬ ኬቻንታኻና፤ ዬሱስ ኣኻራ ክጎሻድሞንታኻ ዋዳ ኣጋኻ ባርያ ኡስን ኤና ኣምናይናናንቴ እማዻድማሞ።

⁴⁰ዛርስንሳ ባክሮ ኤና ዋኒ ክሳ ዼላቅንም ኤሳራንቴ፤ “ጎንዼ ኤያ ካ ናኣና ክናኣይ ሃማንቴ ጌይዻዳ ባርያሳ ኣፖ ጌያያ” ና ኬያማዶ።

⁴¹ዋኒካሞ፣ “ኣጋ ክርስቶሲ” ና ኬያማዶ።

ፕር ኤና ዋኒካሞ “ክርስቶስ ገሊላ ባራንካ ሃስ ክኔኤ?

⁴²ክርስቶስ ዳዊት ብዛሮኻቤ ዳዊትሳ⁴ ይንግዶር ዳዻዶን ቤቴሌም ግዶርካ ክናኣይ ሃማንቴሞ ዋርቃትኖ ኮጌያይኖ?” ኬያማዶ።⁴³ኣጋታኻ ኢየሱስካ ሃማንቴ ዛርስኖ ታክምዲና። ⁴⁴ኤና ዋኒካሞ ኪም ዬዳናንቴ ዛግዲና፤ ኮዶንካሞ ኣን ይሳም ክዛራ ኤዲ ካላኻሞ ዻሳድማሞ።⁴⁵ቱንሲሮኻሞ ባርዮን ኦኖን ዻቃናይና ኤና፣ ካህንናሳ ጋሪናቤ ፋራሳዊይናቤዛራ ማታቴ ያእዲና፤ ኬኻሞ ኤና ዻቃናይና ግያ፤ “ኪም ኣንሳቴ ሃርናንቴ ናኣን ዬጋራዴ?” ና ኬያማዶ።

⁴⁶ኤና ዻቃናይና ኬናንቴ ይማሳና “ኤያ ኣጋግያ ኤዲ ካላኻሞ ዼላቃንቴ ዼስማሞ” ኬያማዶ።

⁴⁷ፈረስ ኤናኻሞ ኬናንቴ ይንታ ሃማንቴና ኬማሳዶ፦ “ዬምካሞ ታይሳዺዲው? ⁴⁸ኤሳንካ ኤና ጋሪናቤ ፈረስ ኤናቤ ግዶር ኤዲ ክንካ ኣምናዳ ዳይዲው? ⁴⁹ዛርስኖ ኮኖ ዳምብን ዼስሞኖ ኣሻዻዳና።”

⁵⁰ካሳ ብራሮ ኢየሱስካላ ያኣዳ ኬግዶር ዳ ኒቆድሞስ ኬኻላ ይንታ ሃማንቴና ክኦይሳዶ፡- ⁵¹“ዎሳ ዳምብኖ ብራቴንካ ኤዲ ካላም ኤሳርማቤ ዬር ክያዶንም ዼስማቤ ብቶን ታካው ኮታኻይ?”

⁵²ኬኻሞ ክናንቴ፤ “ያኻሞ ገሊላ ግዶርካ ሃናኣዶ? ኤዲ ባርያሳ ኣፖን ጌያያ⁵ ገሊላባራ ክንሞንም ዋርቃትሮ ኬንሽማ፤ ቤሬ ዼሳና ሃዼሳይ” ሃማንቴና ኬማሳዶ።

⁵³ዬራ ኣጋሳ ራስባራ ኤና ፓይላ ይሳ ኦኖንዛራ ያእዲና።

¹ 7.8

² 7.26

³ 7.38

⁴ 7.42

⁵ 7.52

Chapter 8

¹1 ኮዶን ኢየሱስ ደብረዘይትዛራ ያእዲና። ²ፕር ቡርንካሞ ኖ ባርዮን ኦኖንሳ ሻንንዛራ ውትዲና፤ ዛርስኖካሞ ክዛራ ኮናኣዃ፤ ኬም ታማርሳናንቴ ዳርቅዲና። ³ኤና ሙሴ ዳምብን ታማርሳይናቤ ፈረስ ኤናቤ ኩጳሞን ኮይካ ሜ ካላም ኣንሳቴ ናዴ፤ ዛርስንሳ ዎትሮ ዎይሳንቴ፤⁴ኢየሱስግያ ይንታና ኬያማዶ፦ “ረቢ፣ ኤስኖ ኮኖ ኩጳሞ ኮይካና ዬዳዻዶ፤ ⁵ሙሴ ሜና እግና ግያምናም ሱኒንካ ፓኻቴ ዴሳዼኻናንቴ ዳምብሮ ዎናንቴ ጌይዲና፤ ያ ኤ ሃራ ሜ?” ⁶ኦይሳ ኣጋምካሞ ይናንቴን ክካላ ኬኦይሳዶኖ ክዛራ ሴሶ ሃፓንቴ ኪም ኬቤሪንሳናንቴና። ኮዶን ኢየሱስ ኩፕ ሃማንቴ ይሳ ኣኒንሳ ሳይታናኻ ፔንዛራ ኡካን ካርስዲና።⁷ክካላ ላይ ኦይሶ ጱፅ ኬኦይሳዃ ኖ ካች ሃማንቴ ኬግያ፤ “ዬሳ ባክሮ ኤያ ይንዛራን ሴሶን ይቆልማ ብራንቴ ኮዛራ ሱኒን ክፓኬ” ና ክያማዶ። ⁸ፕርካሞ ኩፕ ሃማንቴ ፔንዛራ ኡክዲና።

⁹ኬ ኣጋም ይኤሳራና ዞንዛናኻ ካርሳንቴ ፓይላ ውል ይዳዛራ ካላካላ ውትዲና፤ ኢየሱስ ይዻር ሽዺዲና፤ ኤስኖኻሞ ኦጎታር ክሳ ዎትሮ ዎያንቴና ኮዶ። ¹⁰ኢየሱስካሞ ካች ሃማንቴ ኮግያ፤ “ያ ኤስኖ ኮኖ፣ ኤና ሃንታ ኬያኣዴ? ኤና ሃዛራ ዻባሞን ካዳና ቆላዬው?” ክያማዶ። ¹¹ናኻሞ ክግያ፣ “ጌጳ፣ ኤዲ ካላኻሞ እዛራ ዻባሞ ካዳ ቆልማሞ” ኮያማዶ። ኢየሱስካሞ ኮግያ፣ “ይማ፣ እንታኻሞ ሃዛራ ዻባሞ ካማሞ፤ ኮዶን ታ ናንስ ካኻ ካርሳንቴ ሴሶ ሃኣሽክናኖ” ክያማዶ።¹²ፕርካሞ ኢየሱስ ኤናግያ፤ “እንታ ፔንሳ ሮሮና፤ ኤያ ኢም ጫጋያናንቴ ሳዳ ዻቆ ሮሮ ማታና ኮማታይ፤ ኖ ፂፓሮጎ ካላኻሞ ያይማሞ” ና ክያማዶ። ¹³ፋርሳዊናኻሞ ኢየሱስግያ፤ “ዼላቅ ሃንቲ ሃጌያንታኻ፤ ማኛሞን ሃሳም ኤዲ ቻያ ቆልማሞ” ና ኬያማዶ።¹⁴ኢየሱስካሞ ማሳንቴ ኬግያ ይንታና ክያማዶ፦ “እንታ ዼላቅና ክናም እንታ ሃው እዶን እጌያያ ዳና፣ ሃምባራ እናኣዶንቤ ሃሞዛራ እያኣምቤ እዼሳዶንታኻ፣ ማኛሞኖ እሳ ጎንዼና፤ ኮዶን ዬቲህ ሃምባራ እናኣዶንቤ ሃሞዛራ እያኣንቤም ዬር ካላኻሞ ዬዼሳዳ ቆልማሞ። ¹⁵ዬቲህ ኤዲግያ ቃባንቴና ኤናዛራ ዻባሞን ዬካይ፤ እንታ ኤዲ ካላዛራኻሞ ዻባሞ ካማሞ። ¹⁶ዻባሞን እካያዳናኻሞ እንታ ኢም ንእሳዳ ባርያ ኣባ ማላ ክንካና፣ እጳር እትሞንታኻ ዻባሞኖ እሳ ልኪና።¹⁷ኤዲ ላማሳ ማኛሞኖ ጎንዼኻ ሃማንቴ ኮማታይንም ዬሳ ዳምብሮ ኡካዺዲና። ¹⁸እናንቴ ማኚን ዳያ ዋ እንታና፤ እሳ ማኛ ዋ ኢም ንእሳዳ ኣባና።”

¹⁹ሃያንቴ ኬ ክካላ፣ “ሃምባ ሃንታ፣ ሃንታ ክዴ?” ሃማንቴ ኬኦይሳዶ። ኢየሱስካሞ፣ “ኣባምካሞ ኢምካሞ ዬቲህ ዼስማሞ፤ ኢም ዬዼሳዳና ኣባምካሞ ዼሳና ዬዼሳይ” ሃማንቴ ኬናንቴ ማስዲና። ²⁰ኢየሱስ ክናም ክጌያዶኖ ባርዮን ኦኖንሳ ሻንሮ ኮይናም ዎዳዻምባራ ኦኖንሳ ደሞሮ ታማርስቴ ዳንቴና፤ ኣኻራ ኪም ዬዳዻን ዋዳኖ ኮዬስካድሞንታኻ ኤዲ ኪም ዬዳድማሞ።²¹ኢየሱስ ፕርካሞ ኬግያ፤ “እንታ ያኣና እያኣይ፤ ዬቲህ ኢም ዛጋና ዬዛጋይ፤ ዬሳ ሴሶንካኻሞ ጃና ዬጃይ፤ ኮዶን እንታ እያኣንዛራ ናኣናንቴ ዬቲህ ዳንዳይማሞ” ና ክያማዶ። ²²ኣይሁድና ኤናኻሞ፣ “'እንታ እያኣንዛራ ዬቲህ ናኣናንቴ ዳንዳይማሞ' ክያማዶኖ፣ ዪም ዴሳናንቴው?” ና ኬያማዶ።

²³ኮዶን ኖ ኬግያ ይንታና ክያማዶ፦ “ዬቲህ ቾባራና ዬዶ፤ እንታ ጳባራና እዶ፤ ዬቲህ ፔን ኮባራና፤ እንታ ፔን ኮባራ ትማሞ። ²⁴ዬሳ ሴሶንካ ዬጃይንም እንታ ዬናንቴ ጌይዲና፤ ኤያ እንታ¹ ብራንቴ እጌያዳ ኤያ ኣጋ እንታ ኖ እዶን ዬኣምናድምና፤ ዬሳ ሴሶንካ ጃና ዬጃይ።”

²⁵ኬኻሞ ክግያ፣ “ኤሳንካ ያ ሃውቴ?” ና ኬያማዶ። ኢየሱስካሞ ኬናንቴ ይንታ ሃማንቴ ክማሳዶ፦ “ኣና ኮውል ካርሳንቴ ዬናንቴ ጌያያ ኣጋ እንታና። ²⁶እንታ ዬዛራ እጌያያቤ ዻባሞካናንቴ እዳ ዬር ጱፅ ዳይዲና፤ ኮዶን ኢም ንእሳዳ ኖ ጋዛና፤ ክካላንካ እኤሳርዳናም ፔንናንቴ ጌያና እጌያይ።”

²⁷ኢየሱስ ኬናንቴ ኦጎንታ ሃማንቴ ባርያ ዎምባሳ ክጌያዶንም ኬ ጶቅሳድማሞ።²⁸ኣጋታኻ ኢየሱስካሞ ኬግያ ይንታ ክያማዶ፦ ''ኤዲ ናሶም ዼግ ዼግ ዬሃያያ ዋዳስካ፤ ኣጋ እጌያዳ ኖ እንታ እዶንቤ፤ ዎምባ ኢም ይታማርሳዶንም እጌያንቤ፤ እባራንካ ዬር ካላኻሞ እያይሞንቤም ዬቲህ ዼሳና ዬዼሳይ፤ ²⁹ኢም ንእሳዳ ኖ እላማ ክንካና ክዶ፤ እንታ ሮሮ ውል ዬራ ኪም ዋዝንሳያም እያያንታኻ ኖ ኢም ይዻር ጋራድማሞ። ³⁰ኖ እግናም ክጌያና ኤና ምርግና ክንካ ኣምንዲና።³¹ኢየሱስ ኣይሁድ ኤና ክንካ ኣምንዳናግያ ይንታና ክያማዶ፦ “እሳ ታማሪንካ ዋቻዻንቴ ዬዎይና፣ ጎንዼ ዬቲህ ኢም ጫጋይናና ዬዳይ። ³²ጎንዼንምካሞ ዼሳና ዬዼሳይ፤ ጎንዼኖኻሞ ዬም ካይሳሞባራኻ ቡላና ኮቡላይ።”

³³ኬኻሞ ይማሳና፦ “ዎቲህ ኣብርሃም ናሶና²፤ ዎቲህ ኤዲናንቴ ካይሲ ማታንቴ ዼስማሞ፤ ታ ዎግያ 'ካይሳሞባራኻ ውታና ዬውታይ'፤ ሃስ ሃሜ?” ና ክግያ ኬያማዶ።

³⁴ኢየሱስካሞ ኬናንቴ ይንታ ሃማንቴና ክማሳዶ፦ “እንታ ዬናንቴ ጎንዼና እጌያይ፤ ኤና ሴሶን ኣሽካይና ሴሶንሳ ካይሲና። ³⁵ካይሲ ኤዲ ሞሮር ላይ ዳማሞ፤ ኮዶን ናሳ ሞሮን ጋንታ ሞሮሮ ላይ ዳና ክዳይ። ³⁶ታ ናንሲ ባርያ ናሳ ዬም ካይሳሞንባራኻ ክቡልና፤ ዬቲህ ጎንዼ ቡልዻዳና ዬዳይ።³⁷ዬቲህ ኣብርሃም ናሶ ዬዶንም እንታ ዼስዲና፤ ኮዶንካሞ ዼላቅን እሳም ዬኤሳርሞንታኻ ዬቲህ ኢም ዴሳናንቴ ሼካቴ ዎይዲና። ³⁸እንታ ኣባ ካላንካ እያፓዳናምና እጌያይ፤ ዬቲህካሞ ዬምባ ካላንካ ዬኤሳርዳናም ሃያና ዬሃያይ።

³⁹ኬኻሞ፣ “ዎምባ ኣብርሃሚና” ሃማንቴ ክናንቴ ማሲዲና። ኢየሱስካሞ ኬግያ ይንታና ክያማዶ፦ “እኒ ኣብራሃም ናሶ ዬዳና፣ ዬራ ኣብርሃምሳ ኣሽካዻዳናም ኣሽካና ዬኣሽካይ። ⁴⁰ባርያ ካላንካ ኤሳራንቴ ዬናንቴ ጎንዻም እጌያዃ ኢም ዴሳናንቴ ዬቲህ ሼካቴ ዎይዲና፤ ኮዶን ኣብርሃም ኦጎንታ ሃያድማሞ። ⁴¹ዬቲህካሞ ዬኣሽካይና ዬራ እግና ዬምባሳ ኣሽካዻይናና።”

ኬኻሞ ክናንቴ፣ “ዎቲህ ኩጳሞ ጎይካ ኣዻዻዳ ኤድ ትማሞ፤ ዎምባ ባርያ ካላስ ሶጎና” ሃማንቴ ማሲዲና።

⁴²ኢየሱስካሞ ኬግያ ይንታና ክያማዶ፦ “እኒ ባርያ ዬምባ ክዳና፣ እንታ ባርያ ባራንካ እናኣዶንታኻ፣ እኒ ኢም ናሻና ዬናሻይ፤ ኖና ኢም ንእሳዳ፣ ቃቦ እንቲካ ትማሞ እናኣዶ። ⁴³ዬራ እጌያይናም ሃርቴ ዬጶቅስሞኖ? ዬቲህ ዬጶቅስሞኖ ዼላቅን እሳም ኤሳራናንቴ ዬዳንዳይሞንታኻና። ⁴⁴ዬቲህ ዬምባ ዳቡሎስ ጋንቲና፤ ዬምባሳ ቃቦም ሃያናንቴ ዛጋና ዬዛጋይ። ኖ ካርስሮካኻሞ ኤናሳ ሳዳን ካይሳያና፤ ክግዶር ጎንዼ ኮቆልሞንታኻ ኖ ጎንዼኻ ዎያድማሞ። ኖ ፖጋሞ ኤዲና፤ ፖጋሞንሳኻሞ እምባ ክዶንታኻ፣ ፖጋሞንም ይጌያን ይባራኻ ዬዳቴና ክጌያይ።⁴⁵ኮዶን እንታ ጎንዼ እጌያንታኻ፤ ዬቲህ ኢም ኣምንማሞ። ⁴⁶ዬግዶርካ እግያ 'ያ ሴሶ ኤዲና' ሃማንቴ ኢም ዻብንሻያ ኤዲ ማኚ ዳ ዳይዲው? እንታ ጎንዼ እጌያያዳና ሃርቴ ይንናቴ ኢም ዬኣማንሞኖ? ⁴⁷ኤና ባርያ ጋይና ባርያ ይጌያይናም ኤሳራና ኬኤሳራይ፤ ኮዶን ዬቲህ ባርዮ ኤድ ዬትሞንታኻ ዬራ ባርያ ይጌያይናም ኤሳርማሞ።⁴⁸ኣይሁድናካሞ ክናንቴ ይማሳና፦ “ያ ሳማርያ ኤዲና፣ ሃያንቴኻሞ ሃም ቤሮ ሽሚዲና፤ ሃማንቴ ዎጌያዳ ኣጋ ልኪሞ?” ና ኬያማዶ።

⁴⁹ኢየሱስካሞ ኬናንቴ ይንታ ሃማንቴና ክማሳዶ፦ “ቤሮ ኢም ሽማድማሞ፤ እንታ ኣባም ጎባና እጎባይ፤ ኮዶን ዬቲህ ኢም ዾንካና ዬዾንካይ።⁵⁰እንታ እናንቴ ጎሺ ዛግማሞ፤ ኮዶን እጎሻዼኻ ዛጋያ ባርያና፤ ብቶን ታኻያኻሞ ኣጋ ኖና። ⁵¹እንታ ዬናንቴ ጎንዼና እጌያይ፤ ኤያ እሳ ዼላቅንካ ዋቻዻንቴ ዳያ ካላኻሞ ዴምጲ ጅማሞ።”

⁵²ኣይሁድ ኤናኻሞ ክግያ ይንታና ኬያማዶ፦ “ቤሮ ሃም ኮሺማዶንካሞ ታ ዎቲህ ዼሲዲና፤ ኣብርሃም ጃይዲና፤ ኤና ባርያሳ ኣፖን ጌያይናኻሞ ጃይዲና፤ ኮዶን ያ ኤያ ሃሳ ኤላቅንካ ዋቻዻንቴ ዳያ ካላኻሞ ዴምጲ ጅማሞ ሃማንቴና ሃጌያይ። ⁵³ያ ዎምባ ኣብርሃም ካላንካ ሳጊው? ኖ ጃይዲና፤ ኤና ባርያሳ ኣፖን ጌያይናኻሞ ጃይዲና፤ ኤሳንካ ያ ሃግያ ሃው ሃማናንቴ ሃዛጋዴ?”

⁵⁴ኢየሱስካሞ ክግያ ይንታ ሃማንቴ ማሲዲና፦ “እንታ እኒ ኢም እጎሻዳና ጎሺኖ እሳ ዬር ቆልማሞ፤ ኮዶን ኢም ጎሻያ ይንግያ ባርያ ዎሳ ዬያማያ ኣባና። ⁵⁵ዬቲህ ኪም ዬዼስምናኻሞ እንታ ኪም ዼሳና ዬዼሳይ፤ እኒ እንታ ኪም ዼስማሞ እያማዳና፣ እንታኻሞ ዬንታግያ ፖጋሞ ኤዲና እዳይ። ኮዶን እንታ ኪም ዼሳና ዬዼሳይ፤ ዼላቅን ክሳምካሞ ኤሳራና እኤሳራይ። ⁵⁶ዬምባ ኣብርሃም ሮራ እንታም ሃፓናንቴ ክዛራ ቃሞ ቁንፃንቴ ዋዝንዺዲና፤ ኖ ሃፓንቴኻሞ ዋዝንጲዲና።”

⁵⁷ኣይሁድ ኤናኻሞ ክግያ፤ “ያ ኣኻራ ቦን ዶጝታም ፆፃድማ፤ ኣብርሃምም ሃፕዲው!” ና ኬያማዶ። ⁵⁸ኢየሱስካሞ ኬግያ፤ “እንታ ዬናንቴ ጎንዼና እጌያይ፤ ኣና ኣብርሃም ኣዻዺማ ብራንቴ ዳ ኣጋ እንታና” ና ክያማዶ። ⁵⁹ኢየሱስ ኣጋም ክጌያና፤ ኬ ኪም ፓኻናንቴ ሱኒ ቻይዲና፤ ኮዶን ኖ ኬሳ ባክሮኻ ካያንቴ ባርዮን ኦኖሮኻ ውታንቴ ያእዲና።

¹ 8.24

² 8.33

Chapter 9

¹ኢየሱስ ጎይንካ ኪይካ እንዳንሳ ኢንባራኻ ይውታዳዛራ ካርሳንቴ ኤዲ ኣፕ ካያ ሃፕዲና። ²ታማርና ክሳኻሞ ክግያ፣ “ረቢ፣ ኤያ ካም ይንካ ይንታን ኣዻዻዶኖ ሴሶን ኣሽካዳ ሃውቴ? ኖ ሞ ኣሽካዳ ዎይ እምባቤ እንዳንቤ?” ሃማንቴና ኬኦይሳዶ።

³ኢየሱስካሞ ኬግያ ይንታ ሃማንቴና ክማሳዶ፦ “ኖኻሞ ዎይ እምባቤ እንዳንቤኻሞ ሴሶ ኣሽካድማሞ፤ ኦጎኖ ይንናንቴን ይንታ ኪም ኣፒካያ ኣዻዻዶኖ፤ ባርያሳ ዋድማን ክዛራ ዻዋናንቴና። ⁴ኣኻራ ሮሮ ኮዳኻ ባርያ ኢም ንእሳዳሳ ዋድማን ዎኣሽኬኻናንቴ ዛግሳና ዎዛግሳይ፤ ሶቲ ይንካ ኤዲ ካላኻሞ ኣሽካናንቴ ይቻልማ ናኣና ኮናኣይ። ⁵ፔሮጎ እዶን እንታ ፔንሳ ሮራና።”

⁶እግናም ጌያንቴ ራስባራ፤ ፔንዛራ ፓፅ ማማንቴ ሲሮ ሙናንቴ ኤያሳ ኣፕሮ ቃዻንቴ ክግያ፤ ⁷“ቃልቴ ሰሊሆምሳ ጱላሮጎ ሻዺማ” ና ክያማዶ። ሰሊሆም ሃንዻያ ኣጋ ንእሳዻዳ ሃንዻያና። ኤያኻሞ ቃልቴ ሻዻንቴ ሃፓዳቴ ማታቴ ናእዲና።

⁸ክሳ ጉልን ኤናቤ፣ ኣና ኪምስምካ ሃፓዳና ኤና፤ “ኤያ ካ ኣና ዳርቃንቴ ምስኪምቴ ዳው?” ና ኬያማዶ። ⁹ኤና ዋኒካሞ “ጎንዼምባ ኖና” ሃምድና።

ኤና ዋኒካሞ፣ “ኪሚና ክታኻይ፤ ይያማን ካ ኖ ትማሞ” ና ኬያማዶ።

ኮዶን ኖ ኬግያ፣ “እንታ ኖና” ክያማዶ።

¹⁰ኬኻሞ ክግያ፣ “ታ ሃሳ ኣፕኖ ሃስ ሃማንቴ ኮፖችማዴ?” ሃማንቴና ኬኦይሳዶ።

¹¹ኖኻሞ፤ “ኤያ ዬሱስ ሃማንቴ ግስንዻያ እሳ ኣፕን ሲሮኻ ቃዻንቴ ሰሊሆም ቃልቴ እሻዼኻናንቴ ክጌያዃ እንታ ዬኣንቴ እሻዻና ሃፓን ካርስዲና።

¹²ኬኻሞ ክግያ፣ “ታ ኤያ ኣጋ ሃንታ ክዴ?” ና ኬያማዶ።

ኖኻሞ ኬግያ፣ “ሃውዼ፣ እንታ ዼስማሞ” ና ክያማዶ።

¹³ኬኻሞ ኤያ ኣና ኣፕን ካያስም ፈረስ ኤናዛራ ኣንሲዲና። ¹⁴ኢየሱስ ሲሮን ሙናንቴ ኤያሳ ኣፕን ክፖችሻዳ ሮራ ኣይሁድናሳ ኡኩንሳን ሮራጋላና። ¹⁵ሃያንቴ ፋራሳዊይና ክካላ ክሳ ኣፕኖ ሃስ ሃያንቴ ኮያፓዶን ኦይስዲና። ኤያኻሞ ኬግያ፣ “ኖ እሳ ኣፕሮ ሲሮና ክቃዻዶ፤ እንታኻሞ ሻዻንቴ ካሼ ሃፓና እያፓይ” ና ክያማዶ።

¹⁶ፋራሳዊይና ግዶርካ ኤና ዋኒ፤ “ኣይድናሳ ኡኩንሳን ሮራም ክጎብማታኻ፣ ኤያ ካ ባርያ ካላንካ ትማሞ” ና ኬያማዶ።

ኮዶን ኤና ዋኒ፣ “ሴሶ ኤዲ ዬራ ሃሚማን ግያንዳና ክናም ሃስ ክያዬ?” ና ኬያማዶ። ኣፖ ኬሳ ኪም ጋኣድማሞ።

¹⁷ሃያንቴኻሞ ኬ ኤያ ብራንቴ ኣፕን ካያንቴ ዳዛራ ማታቴ ሼዳንቴ፤ “ኤያ ሃሳ ኣፕን ፖችንሻዳግያ ታ ያ ሃር ሃማንቴ ሃጌዬ?” ና ክግያ ኬያማዶ።

ኤያኻሞ ኬግያ፣ “ኖ ኤዲ ባርያሳ ኣፖን ጌያያና” ሃማንቴ ማስዲና።

¹⁸ኣይሁድና እምባቤ እንዳንቤዛራ ኤዲ ይእሳንቴ ኬሳ ግስማዛራ ኤያ ካ ኣፕ ካያ ክዶንቤ ታ ሃፕቴ ክዶንቤም ኣምንድማሞ።¹⁹ኬኻሞ እምባቤ እንዳንቤኻላ፣ “ኣፕ ካያና ኣዻዻዶ ሃማንቴ ዬጌያያ ናሳ ዬሳ ካው? ታ ሃስ ሃፓናንቴ ክዳንዳያዴ?” ና ሃማንቴ ኬ ኦይሳዶ።

²⁰እምባቤ እንዳንቤኻሞ፣ “ናሶ ዎንቲ ክዶንቤ ኣፕ ካያ ኣዻዻዶን ዎቲ ዼስዲና፤ ²¹ኮዶን ታ ሃስ ሃያንቴ ሃፓናንቴ ክዳንዳያዶንቤ ኣፕን ክሳም ሃው ክፖችንሻዶን ዎቲ ዼስማሞ፤ ኖ ታ ጫንቃል ክዶንታኻ ይሳ እንጋይናም ይዻር ጌያዻን ክቻላንታኻ ክካላ ኦይስማቴ።”²²እምባቤ እንዳንቤኻሞ ይንናንቴ ይንታ ኬያማዶኖ ኣይሁድናኻሞ ብሪሳንቴ ኤያ ዬሱስ ክርስቶሲና¹ ሃማያም ኣይሁድናሳ ባርዮን ምስካዻን ኦኖሮ ኦይታና ኦይታዻይ ሃማንቴ ኬጌያዃ ኣይሁድናም ይኩርትንዻዶንናንቴና። ²³ኣጋታኻ እምባቤ እንዳንቤኻሞ ኬግያ፣ “ኖ ጫንቃል ክዶንታኻ ክካላ ኦይስማቴ” ና ኬያማዶ።

²⁴ፕርካሞ ፋራሳዊይና ኤያ ኣፕን ካያስም ግስማንቴ ክግያ፤ “ያ ኤያ ካ ባርያም ጎሺማ²፤ ኤያ ካ ሴሶ ኤድ ክዶንም ዎቲህ ዼስዲና” ና ኬያማዶ።

²⁵ኤያ ኣፕንሳ ፓሽሻዻዳ ኬናንቴ፦ “ኖ ሴሶ ኤድ ክዶንም እንታ ዼስማሞ፤ ኮዶንካሞ ኣና እንታ ኣፕ ካያ እዶንቤ ታ ሃፕቴ እዳቤም ሶጎና እዼሳዶ” ሃማንቴ ማስዲና።

²⁶ሃያንቴ ኬኻሞ፣ “ሃናንቴ ኖ ሃር ክያያዴ? ኣፕን ሃሳም ሃስ ሃያንቴ ክፖችንሻዴ?” ሃማንቴ ኪም ኦይስዲና።

²⁷ኖኻሞ ኬናንቴ ይማሳና፣ “እኒ ብራንቴ እንታ ዬናንቴ ጌይዲና፤ ኮዶን ዬቲህ እናንቴ ኤሳርድማሞ፤ ፕር ሃርናንቴ ኤሳራናንቴ ዬዛጌ? ዬቲህካሞ ኪም ጫጋይና ማታናንቴ ዛጋው ዬዛጋይ?” ና ክያማዶ።

²⁸ኣጋሳ ራስባራ ኬ ኪም ካልሎን ኢራንቴ ይታና ኬያማዶ፦ “ያ ኪም ጫጋያ ዳማ፤ ዎቲህ ሙሴም ጫጋይናና! ²⁹ባርያ ሙሴም ክዼላቅሳዶንም ዎቲህ ዼስዲና፤ ኮዶን ኤያ ካ ሃምባራኻ ክናኣዶንም ዎቲህ ዼስማሞ” ና ኬያማዶ።

³⁰ኣያኻሞ ኬናንቴ፣ “ኖ ሃምባራኻ ክናኣዶንም ዬዼሳድማ ኣጋ ዬር ዋና ማትዲና፤ ኮዶንካሞ ኖ ኣፕና እሳም እናንቴ ፖችንሽዲና። ³¹ባርያ ኤና ኪም ኩርትንዻይናቤ ቃቦን ክሳም ሃያይናም ክኤሳራን፤ ሴሶን ኤናም ክኤሳርሞን ዎቲህ ዼስዲና፤³²ኤዲ ኣፕ ካያ ኣዻዻዳሳ ኣፕን ኤዲ ፖችንሻዳ ዳይዲና ሃማንቴ ጌይዻዃ ፔንም ዎዳዻዶንካ ካርሳንቴ ኤዲ ካላኻሞ ኤሳራንቴ ዼስማሞ። ³³ኤያ ካ እኒ ባርያ ካላንካ ይትምና ዬራ ካም ሃያናንቴ ዳንዳይማሞ።”

³⁴ኬኻሞ ክናንቴ፣ “ያ ካ ሴሶን ላማ ክንካን ኣዻዻዳ ዎም ታማርሳናንቴ ሃርቴ ሃኩርቲንዻዲሞኖ?” ሃማንቴ ማሳቴ ኪም ኦይትዲና።³⁵ዬሱስካሞ ኤያም ኬኦይታዶንም ኤሳርዲና፤ ሃያንቴ ኪም ይያፓና ክግያ፣ “ያ ኤዲ ናሶኻ ኣምናው?” ና ክያማዶ።

³⁶ኤያኻሞ፣ “ጌጳ፣ ሃም እኣምኔኻናንቴ ኖ ሃውቴ?” ሃማንቴ ኪም ኦይስዲና።

³⁷ዬሱስካሞ ክግያ፣ “ካሼ፣ ያ ሃፕዲና፤ ሃላማኻሞ ክንካ ዼላቃያ ኣጋ እንታና” ና ክያማዶ።

³⁸ኤያኻሞ፣ “ጌጳ፣ እንታ ኣምናና እኣምናይ” ሃማንቴ ክናንቴ ኮምፓርስዲና።

³⁹ዬሱስካሞ፣ “ኤና ኣፕን ካያና ኬያፔኻናንቴቤ ኤና ሃፓይናኻሞ ኣፕን ኬካዬኻናንቴ ፔን ኮዛራ ብቶን ታኻናንቴ እንታ ናእዲና” ና ክያማዶ።

⁴⁰ፋራሳዊይና ክላማን ዳናኻሞ ኖ ክጌያይናም ኤሳራንቴ ክግያ፤ “ያ ሃር ሃማናንቴ ሃዛጋዴ? ታ ዎቲህ ኣፕ ካያው?” ና ኬያማዶ።

⁴¹ኢየሱስካሞ ኬግያ፣ “እኒ ኣፕ ካያ ዬዳድምና እኒ ዬዛራ ሴሶ ዳማሞ፤ ኮዶን ታ ዬቲህ ዎቲ ሃፓና ዎያፓይ ዬያማንታኻ፤ ሴሶኖ ዬሳ ይዳዛራና ኮዳይ” ና ክያማዶ።

¹ 9.22

² 9.24

Chapter 10

¹ሃያንቴ ኢየሱስ ኬግያ ይንታና ክያማዶ፦ “እንታ ዬናንቴ ጎንዼና እጌያይ፤ እያናሳ ዜሌንዛራ ሙልዻፖን ጋራንቴ ካርሚን ጱላንቴ ኣርዳያ ኤያ ኣጋ ዲቢቤ ሳሪ ኤዲቤና። ²ኮዶን ኤያ ሙልዻፖንካ ኣርዳያ ኣጋ እያናሳ ግሽሞን ኤያና።³ኤያ ሙልዻፖን ቶላያኻሞ ግሽሞን ኤያናንቴ ሙልዻፖን ቡላና ክቡላይ፤ እያናኻሞ ግሽሞን ኤያሳ ናቅስም ኤሳራና ኬኤሳራይ። ኖ እያና ይሳምካሞ ኬሳ ናብናኻ ግስማንቴ ቡላና ክቡላይ። ⁴እያና ይናምካሞ ቡላንቴ ኬም ብራንቴ ኬሳ ዎትሮና ክያኣይ፤ እያናኻሞ ክሳ ናቅሲ ይዼሳዶንታኻ ኪም ጫጋና ኬጫጋይ።⁵ኮዶን እያና ኤያ ይዼስማሳ ናቅስንም ይዼስሞንታኻ፤ ክናንቴ ሙግማና ኬሙግማይ፤ ኬ ካላኻሞ ኪም ጫግማሞ።” ⁶ኢየሱስ ዻይንሳ ካም ኬናንቴ ጌይዲና፤ ኮዶን ኖ ኬናንቴ ሃር ክጌያዶንም ኬ ጶቅሳድማሞ።⁷ኣጋታኻ ፕርካሞ ኢየሱስ ኬግያ ይንታና ክያማዶ፦ “እንታ ዬናንቴ ጎንዼና እጌያይ፤ እያናሳ ሙልዻፓ እንታና። ⁸ኢም ብራንቴ ናኣዳና ፓይላ ዲቢቤ ሳሪ ኤዲቤና፤ ኮዶን እያናኻሞ ኬም ኤሳርድማሞ።⁹ሙልዻፓ እንታና፤ እንካ ኣርዳይና ፓይላ ዻቃና ኬዻቃይ¹፤ ይንካ ኣርዳና ኬኣርዳይ፤ ይንካ ዉታና ኬዉታይ፤ ዼዲ ራቅካሞ ሃፓና ኬያፓይ። ¹⁰ኤያ ዲባ ዲባናንቴቤ ዴሳናንቴቤ ካይሳናንቴ ሶጎና ክናኣይ፤ ኮዶን እንታ ሳዳንካ ኬዴኻናንቴቤ ሳዳኖ ኦጎኖ ኬናንቴ ፓሽ ኮዋሜኻናንቴቤና እናኣዶ።

¹¹ግሽሞን ኤያ ፃላ እንታና፤ ግሽሞን ኤያ ፃላ ይሳ እያናናንቴ ሃማንቴ ሳዳን ይሳም ሳስካንቴ እማና ክእማይ። ¹²ኮዶን ኤያ ካሻዻዃ እያናም ግሻያ እያና ክንቲ ኬትሞንታኻ፤ ዮዮና ኬንና ኬም ጋራንቴ ጎባና ክጎባይ፤ ዮዮናኻሞ እያናም ሳራና ኬሳራይ ሃያንቴኻሞ ላላና ኬላላይ። ¹³ኖ ይንናንቴ ክጎባይኖ፤ ክናንቴ ካሻዻዃ ይግሻንታኻቤ እያናናንቴ ይቃብሞንታኻና።

¹⁴ግሽሞን ኤያ ፃላ እንታና፤ እያና እሳም እንታ ዼስዲና፤ ኬኻሞ ኢም ዼስዲና። ¹⁵ኣጋኻሞ ባርያ ዎምባ ኢም ክዼሳዳግያቤ እንታኻሞ ኪም እዼሳዳግያና። እሳ እያናናንቴ ሳዳን እሳም ሳስካቴ እማና ኢማይ። ¹⁶ዜሌን ኮሮ ቆልምና እሳ እያና ዋኒ ዳይዲና፤ ኬምካሞ ዻቴ ናእንቶ እባራንካ ዛግሳና ኮዛግሳይ፤ ኬኻሞ ናቅስን እሳም ኤሳራና ኬኤሳራይ፤ ኬኻሞ ኬ ላማ ክንካ ዜሌ ካላና ኬዳይ፤ ግሽሞን ኤያ ኬሳ ካላና ክዳይ።¹⁷እንታ ማሳቴ እሳ ሳዳን ቻንቴ ሳስካቴ እ እማንታኻ፤ ኣባ ኢም ናሻና ክናሻይ። ¹⁸ሳዳን እሳም ቃቦ እንቲካ ሳስካቴ እማና እ እማይ፤ ይያማን ኤዲ ካላኻሞ እካላንካ ቻናንቴ ቻልማሞ። ሳዳን እሳም ሳስካቴ እማናንቴቤ ማሳቴ ቻናንቴቤ እሳ ጌጳሞ ዳይዲና፤ ጌጳማኻም እንታ ኣባ ካላንካና እቻዶ።”

¹⁹ዼላቃ ካኻ ሃማንቴ ኣይሁድናሳ ባክሮጎ ፕርካሞ ፓሽሞ ማትዲና። ²⁰ኤና ምርግናኻሞ፣ “ኣጋ ቤሮን ይሽማዳ ባርያሞ ኤዲና፤ ዬቲህ ሃርናንቴ ኪም ዬኤሳራይ?” ና ኬያማዶ።

²¹ኮዶን ኤና ዋኒ፣ “ኤያ ካ ኤዲ ቤሮ ይሽማዳግያ ትማሞ ኪዼላቃይ፤ ቤሮ ኤዲ ኣፕ ካያሳ ኣፕን ፖቺንሻው ክፖችንሻይ?” ና ኬያማዶ።²²ኢዬሩሳሌም ግዶር ባርዮን ኦኖን ሃልሳዻያ በኣላ ዬስክዲና፤ ዋዳኖኻሞ ባርጊና። ²³ኢየሱስካሞ ባርዮን ኦኖንሳ ግብሮ ሰላሞን ይኣሽካዶን ሻንሮ ያይቴና ክዶ። ²⁴ኣይሁድናካሞ ኪም ታኻንቴ፤ “ላይ ሃማዛራ ዎይላም ዎሳም ጋዳ ሃያንቴ ዎም ሃዳሴ? ያ ክርስቶስ² ሃዳና ይንዳ ዎናንቴ ማይ ጌይማ” ና ክግያ ኬያማዶ።

²⁵ኢየሱስካሞ ኬናንቴ ይንታ ሃማንቴና ክማሳዶ፦ “እንታ ዬናንቴ ጌይዲና፤ ኮዶን ዬቲህ ኣምንማሞ፤ ኣባሳ ናብንካ ዬራ እያያይና እሳ ማኚና፤ ²⁶ኮዶን እያና እና ዬትሞንታኻ ዬቲህ ኢም ኣምንማሞ።²⁷እሳ እያና ናቅስን እሳም ኤሳራና ኬኤሳራይ፤ እንታ ኬም ዼስዲና፤ ኬኻሞ ኢም ጫጋና ኬጫጋይ። ²⁸እንታ ኬናንቴ ሳዳን ላይን ዳይንም እማና እ እማይ፤ ኬ ካላኻሞ ካይማሞ፤ እሳ ኣንሮኻ ኬም ሳራናንቴ ቻላያ ኤዲ ካላኻሞ ቆልማሞ።²⁹ኬም እናንቴ እማዳ ኣባ ውልካላ ሳጊና፤ ኣባሳ ኣንሮኻ ኬም ሳራናንቴ ኤዲ ካላኻሞ ቻልማሞ። ³⁰እቤ ባርያ ዎምባቤ ካላና ዎዶ።”

³¹ኣይሁድና ፕርካሞ ኪም ፓኻናንቴ ሱኒን ካምዲና።³²ኮዶን ኢየሱስ ኬግያ፣ “እንታ ባርያ ዎምባ ካላንካ ዬርን ሃሚማን ግያንዶን ጱፅን ዬናንቴ ዻውዲና፤ ታ ክናሳ ሃማናንቴ ሃማንቴ ኢም ሱንንካ ዬፓኬ?” ና ክያማዶ። ³³ኣይሁድናካሞ፣ “ይንናንቴ ዎቲህ ሃም ዎፓኻይኖ፤ ያ ሱን ኤድ ዳንቴ ሃም ባርያ ሃያዶንናንቴቤ ባርያዛራ እሪሞ ዼላቅ ሃጌያዶንናንቴቤና፤ ዬራ ክና ሃኣሽካዳናናንቴ ትማሞ” ሃማንቴና ክናንርው ኬማሳዶ።

³⁴ኢየሱስካሞ ኬግያ ይንታ ሃማንቴና ክማሳዶ፦ “ዬሳ ዳምብሮጎ 'እንታ ዬቲህ ባርዮና ሃምዲና' ሃማንቴ ኡካዻዳዬው? ³⁵ኤና ባርያሳ ዼላቅን ይንናንቴ ይናኣዳናም ባርያ 'ባርዮና' ሃማንቴ ክግስማዳና፤ ዋርቃትንካሞ ሺእሻናንቴ ቻላዽምና፤ ³⁶ታ ናንሲ 'እንታ ባርያ ናሳና' እያማዳናንቴ ባርያ ዎምባ ይናንቴ ካማንቴ ጫራጝሻንቴ ፔንዛራ ይንእሳዳም ያ ባርያም እሪዲና ሃማንቴ ሃርናንቴ ኢም ዬዻብንሼ?³⁷ኣባሳ ዋድማና ኣሽካዻይናም እኣሽካድምና ኢም ዬኣምንናኖ፤ ³⁸ኮዶን ኣባሳ ዋድማና ኣሽካዻይናም እ ኣሽካያዳና፤ ዬቲህ ኢም ዬኣምንድምናኻሞ፤ ባርያ ዎምባ እንካ ክዶንቤ፣ እንታኻሞ ክንካ እዶንቤ ዬዼሴኻናንቴቤ ዬጶቅሴኻናንቴ ዬራ ሃሚማን ግያንዳናም ሃማይናም ኣምንማቴ።” ³⁹ፕር ኬ ኪም ዬዳናንቴ ዛግዲና፤ ኮዶን ኖ ኬኻላንካ ዻቅዲና።

⁴⁰ሃያንቴኻሞ ኢየሱስ ኣና ዮሃንስ ይንግዶር ኤናም ክሻያን ዮርዳኖስ ሌኤንሳ ሳባራ ማታቴ ያእዲና፤ ኦጎታር ካፕዲና። ⁴¹ኤዲ ጱፅካሞ ክዛራ ናእዲና። ኬኻሞ፣ “ዮሃንስ ዬር ሃሚማን ግያንዳ ካላኻሞ ሃያድማሞ፤ ኮዶንካሞ ኤያ ካሳ ዬራ ክጌያዳና ፓይላ ውል ጎንዼና” ኬያማዶ። ⁴²ራቃ ኣጋሮካሞ ኤዲ ጱፅ ኢየሱስካ ኣምንዲና።

¹ 10.9

² 10.24

Chapter 11

¹ማርያምቤ እንዳናን ማርታቤ ይንግዶር ኬዳ ሞራ ብታንያ ግዶር ዳ ኣላዘር ሃንዻያ ኤያ ሃጃዺዲና። ²ኦጎኖ ማርያም ይንሳ እንዳናሳ ኣላዘር ይያጃዻዶኖ፣ ጌጳሳ ብሽሮጎ ዋኣትን ጋማን ካሃንቴ ይሳ ስትንካ ራን ክሳ ዹቃዶኖና።³ክሳ እንዳናናኻሞ፣ “ጌጳ፣ ኤያ ሃናሻያ ሃጃዺዲና” ና ሃማንቴ ኢየሱስዛራ ኣፖ ማስዲና። ⁴ኢየሱስካሞ ኣጋም ይኤሳራዶን ዋዳንካ፤ “ሃጂማ ካ ባርያ ናሳም ይንካ ጎሻዼኻናንቴቤ፣ ባርያናንቴኻሞ ጎሺና፤ ኪም ዴምጲዛራ ዬስክሳያ ትማሞ” ና ክያማዶ።⁵ኢየሱስ ማርታቤ እንዳናንቤ ኣላዘርቤም ናሻና ክናሻይ። ⁶ይያማንካሞ ኣላዘር ክያጃዻዶንም ኖ ይኤሳራዶን ዋዳንካ፤ ራቃ ይዳሮጎ ሮሮ ላማ ካፕዲና።

⁷ሃያንቴኻሞ ኖ ይሳ ታማርናግያ፣ “ይሁዳ ፔንዛራ ማታቴ ዎዬኤ” ክያማዶ።

⁸ኬኻሞ ክግያ፣ “ረቢ፣ ሮሮ ቶኻሳ ብራር ኣይሁድና ሃም ሱኒንካ ፓኻናንቴ ዛግዲና፤ ፕር ማታቴ ኦጎዛራው ሃያኣይ?” ክያማዶ።

⁹ኢየሱስካሞ፣ “ኻዮንሳ እባናዛራ ሳኣት ታጵ ላማ ፓሲ ሮሮሞ ኮዶኖ? ኤያ ሮሮንካ ያያያ ፔን ኮሳ ሮሮንካ ሃፕቴ ክያያንታኻ ዱርሚ ኪም ጁምፒማሞ።¹⁰ኮዶን ሮሮ ኮቆልሞንታኻ ኤያ ዱርሚን ይጁምፓያ ሶትንካ ያያያና” ሃማንቴ ኬናንቴ ማሲዲና።

¹¹ኖ ክናም ኬናንቴ ጌያንቴ፣ “ዎያርያ ኣላዘር ዎዻንቴና ክዶ፤ እንታኻሞ ኪም ራትሮኻ ቃንሦታና እያኣይ” ና ኬግያ ክያማዶ።

¹²ታማርና ክሳኻሞ ክግያ፣ “ጌጳ፣ ኖ ዎዻንቴ ይዳና ፓሻና ክፓሻይ” ና ኬያማዶ። ¹³ኦጎኖ ኢየሱስሳ ኬናንቴ ጌይዻዶኖ ኣላዘርሳ ዴምጲኖና፤ ኮዶን ክሳ ታማርናናንቴ ጎንዼምባ ራትናንቴ ክዎዻዳ ክጌያዳና ኬማይሻዶ። ¹⁴ኣጋታኻ ኖ ኬናንቴ ይንታ ሃማንቴ ማይ ጌይዲና፦ “ኣላዘር ጃይዲና፤¹⁵ዬኣምኔኻናንቴ ራቃ ኣጋሮጎ እቆልማኻ ዬናንቴ ሃማንቴ እንታ ዋዛና፤ ታ ናንሲ ክዛራ ዎኤ።”

¹⁶ሃያንቴ ዲድሞስ ሃማንቴ ግስንጳያ ቶማስ ታማርና ዋኒግያ፤ “ዎቲካሞ ቃልቴ ክላማ ክንካ ዎጄ” ና ክያማዶ።¹⁷ኢየሱስ ቢታንያ ክዬስካን ኣላዘርም ዱካዻዃ ሮሮ ኦይዲ ማትዲና። ¹⁸ብታንያኻሞ ኢዬሩሳሌም ግዶርካ ኪሎ ሜትር ላማቤ ኣፖ ሎንካይቤና ኮፔግንዻይ። ¹⁹ኤና ኣይሁድና ዼፕናካሞ ማርታቤ ማርያምቤም ኬሳ እንዳናሳ ክጃዶንታኻ ኬም ሌንሦታ ናዴ ዳይዲና። ²⁰ማርታካሞ ኢየሱስ ክናኣዶንም ኤሳራንቴ ኪም ቾቻናንቴ ውትዲና፤ ኮዶን ማርያም ኦኖሮ ሽዺዲና።²¹ማርታካሞ ኢየሱስግያ፣ “ጌጳ፣ ያ እኒ ኮታ ሃዳና እንና ናሳ ጂማሞ። ²²ታኻሞ ያ ዬራ ሃኦይሳይናም ፓይላ ባርያ ሃናንቴ ክእማይንም እንታ ዼስዲና” ኮያማዶ።

²³ኢየሱስካሞ ኮግያ፣ “ሃንና ናሳ ዻጳና ክዻጳይ” ና ክያማዶ።²⁴ማርታካሞ ክግያ፣ “ፔንሳ ቱንሲንጋላ ዴምጲንባራ ዻጳዻያ ሮራ ጋላ ክዻጳይንም እንታ ዼስዲና” ና ኮያማዶ።

²⁵ኢየሱስካሞ ኮግያ፣ “ዴምጲንባራ ዻጳዻንቤ ሳዳንቤ እንታና፤ ኤያ እንካ ኣምናያ ይጃዳናኻሞ ሳዳንካና ክዳይ። ²⁶ኤያ እንካ ዳሃያቤ፤ እንካ ኣምናያኻሞ ካላኻሞ ጂማሞ፤ ኣጋም ያ ኣምናው ሃኣምናይ?” ና ክያማዶ።

²⁷ናኻሞ ክግያ፣ “ዪኒ፣ ጌጳ፣ ያ ፔንዛራ ናኣያ ባርያ ናሳ ክርስቶስ¹ ሃዶንም ኣምናና እኣምናይ” ና ኮያማዶ።

²⁸ክናም ጌያንቴ ራስባራ፤ ና ማታንቴ ቃልቴ እንዳናን ማርያምም ዋና ግስማንቴ ኮግያ፤ “ኣስታማራ ናእዲና፤ ሃም ዛጋና ክዛጋይ” ና ኮያማዶ። ²⁹ማርያምካሞ ክናም ይኤሳራና፤ ይሪካ ዻጳንቴ ክዛራ ያእዲና።³⁰ዋዳስ ኣጋኻ ኢየሱስ ማርታሳ ኪም ቾቻዻዳ ራቃ ግዶርና ክዶ፤ ኣኻራ ሞሮንዛራ ኣርዳድማሞ። ³¹ኣይሁድ ኤና ማርያምም ኦኖሮጎ ሌንስቴን ዳናኻሞ፤ ና ይሪካ ዻጳንቴ ኮያኣን ይያፓና ዱክንዛራ ኤፖታ ኮያኣያ ማይሻንቴ ኮም ጫግዲና።

³²ማርያምካሞ ኢየሱስ ይዳ ራቃም ናዴ ይያፓና ክሳ ራሮ ጳርፃንቴ ክግያ፣ “ጌጳ፣ ያ እኒ ኮታ ሃዳና፣ እንና ናሳ ጂማሞ” ና ኮያማዶ።³³ኢየሱስ ናኻሞ ኮኤፓና ኣይሁድና ኮም ጫጋቴ ናኣዳናኻሞ ኬኤፓን ይያፓዶን ዋዳንካ፤ ኖ እልል ጃንቴ፤ ³⁴“ኪም ሃንታር ዬዎዳዴ?” ሃማንቴ ኣይስዲና።

ኬኻሞ፣ “ጌጳ፣ ናዴ ሼድማ” ና ክግያ ኬያማዶ።

³⁵ኢየሱስካሞ እርማ ኑንቆ ይንቅስዲና።³⁶ኣይሁድ ኤናኻሞ፣ “ኖ ሃሞንታ ኪም ክናሻይንም ሼድማቴ!” ና ኬያማዶ።

³⁷ኮዶን ኬግዶርካሞ ኤና ዋኒ ይጌይና፤ “ኤያ ኣፕን ካያስሳ ኣፕን ፖችሻዳ፤ ኖ ኤያ ካም ጃን ክጋሬኻናንቴ ሃያናንቴ ቻላዬው?” ና ኬያማዶ።³⁸ኢየሱስ ፕርካሞ ካልሎን እልል ጃንቴ ዱክንዛራ ናእዲና፤ ዱክኖኻሞ ሱኒንካ ሹፓዻዳ ኦሎ ቆፓና። ³⁹ኖኻሞ ኬግያ፣ “ሱኒን ጳስማቴ” ና ክያማዶ።

ኤያ ጃዳሳ እንዳናኖ ማርታኻሞ ክግያ፣ “ጌጳ፣ ታ ኖ ዱክሮ ሮሮ ኦይዲ ይካፓዶንታኻ ቾቃና ክቾቃይ” ና ኮያማዶ።

⁴⁰ኢየሱስካሞ ኮግያ፣ “ያ እኒ ሃኣምናዳና ባርያሳ ጎሺን ሃፓና ሃያፓይ ሃማንቴ እንታ ሃናንቴ ጌያዳዬው?” ና ክያማዶ።⁴¹ኣጋታኻ ኬ ሱናም ዻስዲና። ኢየሱስካሞ ዞን ፖላንዛራ ሼዳንቴ ይንታና ክያማዶ፦ “ኣባ፣ ኢም ሃኤሳራዶንናንቴ ጎሺኖ ሃናንቴ ኮዴ፤ ⁴²ሮሮ ውልካሞ ኢም ሃኤሳራይንም እንታ ዼስዲና፤ ኮዶን ክናም እጌያይኖ ኮታር ኤና ዎያዳና ኢም ያ ሃንእሳዶን ኬኣምኔኻናንቴና።”

⁴³ኢየሱስ ክናም ጌያንቴ ራስባራ ናቅሲ ይሳም ዼግ ሃያንቴ፤ “ኣላዘር፣ ኦራ ውትማ” ሃማንቴ ግስምዲና። ⁴⁴ኤያ ጃዳኻሞ ኣኒን ክሳቤ ራና ክሳቤ ኣፓላ ሃርቃኻ ዻካዻዳዛራ ዎትን ክሳምካሞ ሻሺንካ ቁራዻዳዛራ ውትዲና። ኢየሱስካሞ ኤናግያ፣ “ኣፓላን ይንካ ኪም ሳራዻዶንም ክዛራንካ ዻስማቴ ክዬኤ” ና ክያማዶ።⁴⁵ናንሲ ማርያም ሌንሦታ ናኣዳና ኢየሱስሳ ዬራ ሃይዻዳናም ሃፓዳና ኣይሁድ ኤና ግዶርካ ኤዲኖ ጱፅኖ ክንካ ኣምንዲና። ⁴⁶ኮዶን ኬግዶር ኤና ዋኒ ቃልቴ ኢየሱስሳ ዬራ ሃይዻዳናም ፈረስ ኤናናንቴ ጌይዲና።⁴⁷ሃያንቴኻሞ ኤና ካህንናሳ ጋርናቤ ፈረስ ኤናቤ ኣይሁድሳ ኤና ብቶን ታኻይናም ኦሺናንቴ ግስምዲና። ኬኻሞ፣ “ኤያ ካ ኮጱፅን ዬር ሃሚማን ግያዶን ኣሽክቴ ክዶንታኻ፤ ዎቲ ሃስዋዬ? ⁴⁸ኪም ሱን ኦጎንታ ዎጋርና፣ ኤና ፓይላ ኪም ኣምናና ኬኣምናይ፤ ሮም ኤና ናዴ ባርዮን ኦኖን² ዎሳቤ ዛርስን ዎሳም ዎኻላንካ ቻና ኬቻይ” ኬያማዶ።

⁴⁹ኬሳ ባክሮ ቦና ኣጋኻ ካህንናሳ ብቲ ማታዳ ቀያፓኻሞ ኬናንቴ፣ “ዬቲህ ዬር ካላኻሞ ዼስማሞ፤ ⁵⁰ዛርስኖ ፓይላ ኮካያንናንቴ፤ ዛርስንናንቴ ሃማንቴ ኤዲ ካላ ክጂና ዬናንቴ ፃሊ ኮዳይንም ዬቲህ ጶቅስማሞ” ሃማንቴ ጌይዲና።

⁵¹ኖ እግናም ክጌያዶኖ ይባራንካ ትማሞ፤ ኮዶን ኖ ቦና ኣጋኻ ካህንናሳ ብቲ ይዶንካ ሃማንቴ ኢየሱስ ኣይሁድ ዛርስንናንቴ ክጂይንምና ኣፖ ክጌያዶ። ⁵²ኮዶን ኢየሱስ ክጃይኖ ኣይሁድ ዛርስንናንቴ ሶጎ ትማሞ፤ ኖ ክጃይኖ ባርያሳ ናና ላልማዳና ክዛራ ፑኡሻናንቴኻሞና። ⁵³ሮራ ኣጋኻ ካርሳንቴ ኣይሁድ ኤና ኪም ዴሳናንቴ ቱምዲና።

⁵⁴ኢየሱስ ዋዳ ኣጋኻ ካርሳንቴ ኣይሁድናሳ ግዶሮጎ ማይ ያያድማሞ፤ ኮዶን ቃልቴ ዳራንካላ ዳ ኤፕሬም ሃንጳያ ሞራሮጎ ይሳ ታማርና ላማ ካፕዲና። ⁵⁵ኣይሁድናሳ ፋሲካ በኣልኖ ኮዬስኳዃ፤ በኣልንሳ ብራር ኤዲኖ ጱፅኖ ዪም ጫራጝሻናንቴ ይሳ ፔና ግዶርካ ኢዬሩሳሌምዛራ ናእዲና።⁵⁶ኤና እግና ኢየሱስም ዛግቴ ዳንቴ ባርያን ኦኖሮጎ ዎያንቴ፤ “ዬኻላ ሃር ኮታኬ? ኤያ ካ በኣልንናንቴ ንማ ሽዻው ክሽዻይ?” ሃማንቴ ክካላ ኦይስዲና። ⁵⁷ኮዶን ኤና ካህንናሳ ጋርናቤ ፈረስ ኤናቤ ኢየሱስም ዬዳናንቴ ይዛጋዶንታኻ፤ ኖ ሃንታ ክዶንም ኤዲ ሃፓዳ ኬናንቴ ኮጌዬኻናንቴ ዛርስንናንቴ ኣፖ ዎድዲና።

¹ 11.27

² 11.48

Chapter 12

¹ፋሲካን በኣላ ክዬስክማ ሮሮ ላሳ ብራሮ ኢየሱስ ዴምጲንባራ ይዻሳዳ ኣላዘር ይዳ ሞራ ብታንያዛራ ናእዲና። ²ኦጎታርካሞ ኢየሱስናንቴ እባን ደኣኖ ባሃዺዲና። ማርታ ኤናም ኮቾቺንሻን፤ ኣላዘር ኤና ኢየሱስ ማላ ደኣኖንናንቴ ዳርቃ ዳና ግዶርና ክዶ። ³ማርያምካሞ ናርዶስ ሃንዻያ ዋኣታ ጭሊማ ሸኒንሳ ዋቻም ቃርሙሻም ጆጊ ባኣቴ ናዴ፤ ኢየሱስ ራሮ ካሃንቴ ይሳ ስትንካ ራን ክሳም ዹቅዲና። ዋኣትንሳ ጋማኖ ኦኖኖንሳ ኢሮ ፆፂዲና።⁴ኢየሱስሳ ታማርና ግዶር ካሳ ራስባራ ኪም ሳስካቴ እማዳ ኣስቆሮንቶ ፔንባራ ናኣዳ ይሁዳ ዬራ ኣጋም ርብንዻንቴ፤ ⁵“ዋኣትኖ ኮኖ ዲናር ማቶ ማካምዛራ ሸንሻንቴ ዲናርናም ኤና ኩፕናናንቴ ሃርቴ እማዺሞኖ?” ና ክያማዶ። ⁶ኖ ኦጎንታ ክጌያዶኖ ብሬን ዎዳያ ኞቾቾን ሶርባ ይዬዳንታኻቤ፤ ሶርባሳ ኢሮ ዎዳዻዶን ዋኒም ቻያ ዲቢ ዳንቴቤና፤ ኖ ኤና ኩፕናናንቴ ጎንዼ ቃባንቴ ትማሞ።

⁷ኢየሱስካሞ ክግያ፣ “ያ ኮም ጋርማ፤ ና ኦጎንታ ኢም ኮቃዻዶኖ ኢም ዱክንናንቴ ይሼካዶንታኻና፤ ⁸ኤና ኩፕና ሮሮ ውል ዬላማና ኬዶ፤ ኮዶን ኢም ዬቲ ሮሮ ውል ሃፕማሞ” ና ክያማዶ።

⁹ኦጎኻ ኣይሁድ ኤዲኖ ጱፅኖ ኢየሱስ ራቃ ኣጋሮ ክዶን ዼሳንቴ ክዛራ ናእዲና፤ ኬ ይንናንቴ ኬናኣዶኖ ኢየሱስናንቴ ሃማንቴ ሶጎ ትማሞ፤ ኖ ዴምጲንባራ ክዻሳዳ ኣላዘርም ሼዶታ ካውልና ኬናኣዶ። ¹⁰ኣጋታኻ ካህንናሳ ጋርና ኣላዘርም ካውል ዴሳናንቴ ክንካ ሃሳውዲና። ¹¹ኬ ኣጋንታ ኬያሳዋዶኖ ኖ ዴምጲንባራ ክዻጳዳኻ ሃማንቴ ኣይሁድ ኤዲኖ ኢየሱስዛራ ይቴ ክንካ ኬኣምናንታኻና።¹²ዋጋላኻሞን በኣልንናንቴ ናኣዶኖ ኤዲኖ ጱፅኖ፣ ኢየሱስ ኢዬሩሳሌምዛራ ንቴ ክዶን ኤሳርዲና፤ ¹³ጉሎንሳ ቃልጶን በኣንቴ ኪም ቾቻናንቴ ውትዲና፤ ሃያንቴ እላታንቴ፣

“ሆሳና!”¹

“ኤያ ጌጳ ናብንካ ናኣያ ይንናንቴ ፓፂን እንዻዳና!”

“እስራኤል ብታ ፓፂን እንዻዳና!” ና ኬያማዶ።

¹⁴ሃማንቴ ኡካዻዳግያ ዬሱስ ኡኩልቶን ናን ሃፓንቴ ዛራን ኡታንቴ ዳርቃንቴ ናእዲና፤

¹⁵ሃማንቴ ኡካዻዳግያ ኢየሱስ ኡኩልቶን ናን ሃፓንቴ ዛራን ኡታንቴ ዳርቃንቴ ናእዲና።

¹⁶ታማርና ክሳ ዬራ እግናም ፓይላ ብራንቴ ጶቅሳድማሞ፤ ኮዶን ኢየሱስ ፓላንዛራ ዬኣንቴ ክጎሻዻዃ ራስባራ ዬራ ክና ኣና ክሳ ኡካዻዳናቤ ኤናኻሞ ዬራ እግናም ክዛራ ኬኻያዳግያ ኬ ጶቅስዲና።¹⁷ኢየሱስ ኣላዘርም ዴምጵንባራ ግስማቴ ክዻሳይን ኤና ክማላን ዳና፤ ኣላዘር ዴምጵንባራ ክዻዶን ጌይቴና ኬዶ። ¹⁸ኤዲኖ ጱፅኖ ኪም ቾቾታ ኬውታዶኖ ዬራ ሃሚማን ግያንዳና ክኣሽካዳናም ኤሳራንቴና። ¹⁹ኣጋታኻ ኤና ፈርሳዊይና ክንካ ማታንቴ፤ “ታ ዎቲ ሃስ ዋዬ? ዬቲህ ሃፓዳይ! ኤዲኖ ፓይላ ክዛራ ማታንቴ ኪም ጫግዲና” ና ኬያማዶ።²⁰ባርያም ምስካናንቴ በኣልንዛራ ናኣዳና ኤና ግዶር ግሪክ ኤናኻሞ ዳይዲና። ²¹ኬ ገሊላ ፔሮ ዳ ቤተ ሳይዳ ባራኻ ናኣዳ ፊልጶስዛራ ናዴ ክግያ፤ “ጌጳ፣ ዎቲ ኢየሱስም ሃፓናንቴ ዛጋና ዎዛጋይ” ና ኬያማዶ። ²²ፊልጶስካሞ ቃልቴ እግናም እንድሪያስናንቴ ጌይዲና፤ እንድሪያስቤ ፊልጶስቤ ቃልቴ ኣፓ ኣጋም ኢየሱስናንቴ ጌይዲና።²³ኢየሱስካሞ ኬናንቴ ይንታ ሃማንቴና ክማሳዶ፦ “ኤዲ ናሶም ይንካ ጎሻዻያ ሳኣታ ሳኒዲና፤ ²⁴እንታ ዬናንቴ ጎንዼና እጌያይ፤ ናሙችሌ ኣፕ ፔሮ ድናንቴ ኮጫፓድምና ኣጋንታ ይዻሪና ኮዳይ፣ ኮዋማይን ይጫፓዳና ኣፒ ጱፂና ኮኡሻይ።²⁵ኤያ ሳዳን ይሳ ናሻያ ሳዳን ይሳም ካይሳና ክካይሳይ፤ ኤያ ፔን ኮሮ ሳዳን ይሳ ቶዛዻያ ሳዳን ይሳም ሳዳን ዻቆን ላይን ዳዻንናንቴ ዳሳና ክዳሳይ። ²⁶ኤያ እናንቴ ዋድማያ ኢም ክጫጌ፤ ኤያ እናንቴ ዋድማያ ራቃ እዳያ ግዶርና ክዳይ፤ ኣባኻሞ ኪም ጎሻና ክጎሻይ።

²⁷“ታ እንታ ካልሎን ቃብምዲና፤ ሃር እያሜ? ኣባ ሳኣታ ካሮኻ ያ ኢም ዻኣሻይ? ኤይ ኤይ፣ ኮዴ፤ ይንናንቴ እናኣዶኖ ሳኣታ ካናንቴና። ²⁸ኣባ ናብን ሃሳም ዼግ ሃይማ።”

ሃያንቴ “እንታ ዼግ ሃይዲና፤ ፕርካሞ እንታ ዼግ ሃያና እያያይ” ሃማያ ናቅሲ ፖላንባራ ናእዲና።

²⁹ኤዲኖ ጱፅኖ ኦጎታር ዶኖ ዼላቅን ኦጎም ኤሳራንቴ፤ “ኮኖ ጉጋናቲና” ና ኬያማዶ፤ ኤና ዋኒ ፕር ይጌይና፤ “ባርያሳ ኤርጎ ኤድ ክናንቴ ጌይዲና” ና ኬያማዶ።

³⁰ኢየሱስካሞ ኬናንቴ፣ “ዼላቃ ካ እናንቴ ትማሞ ክናኣዶ፣ ዬናንቴና ክናኣዶ፤ ³¹ፔን ኮዛራ ዻባሞን ካዻይን ዋዳኖ ታና፤ ፔን ኮሳ ብታምካሞ ታ ጳሎ ዻባና ዻባዻይ።³²ፔን ኮባራ እንታ ዼግ እያምና፤ ኤዲ ውሊም እዛራ ፑኡሻና እፑኡሻይ” ና ክያማዶ። ³³ኖ ይንናንቴ ይንታ ክጌያዶኖ፤ ጎያ ሃማኻ ዴምጲ ይጃይንም ዻዋናንቴና።

³⁴ዛርስኖኻሞ ይጌይና፣ “ክርስቶስ² ጅማ ላይ ክዳይንም ዎቲ ዳምብን ዋርቃትሮጎ ኤሳርዲና፤ ታ ያ 'ኤዲ ናሶ ዼግ ክማቴኻናንቴ ዛግሳና ኮዛግሳይ' ሃማንቴ ሃስ ሃጌዬ? ‘ኤዲ ናሶ' ሃንዻያ ኣጋ ሃውቴ?” ና ክግያ ኬያማዶ።

³⁵ኢየሱስካሞ ኬናንቴ፣ “ካኻ ካርሳንቴ ዬናንቴ ዋዳ ቶኻናንቴ ሶጎ ሮሮ ዳይዲና፤ ፅፓኖ ዬዛራ ኮንማ ዬናንቴ ሮሮ ኮዳዃ ያይማቴ፤ ኤያ ሶትንካ ያያያ ሃንታ ይኣይንም ዼስማሞ። ³⁶ሮሮ ናሶ ማታናንቴ፤ ሮሮ ዬናንቴ ኮዳዃ ሮራ ካኻ ኣምንማቴ” ና ክያማዶ። ኢየሱስ ዬራ ኣጋም ጌያንቴ ይቱንሳና ኬኻላንካ ያእዲና፣ ኬሳ ባክሮኻ ካይዲና።³⁷ኢየሱስ ዬራ ክና ሃሚማን ግያንዳናም ፓይላ ኬሳ ዎትሮ ክኣሻካዃኻሞ፤ ታኻሞ ኤና ኪም ጎንዼ ሃማንቴ ኣምናድማሞ፤ ³⁸ኦጎኖ ይንታ ኮያማዶኖ ኣና ባርያሳ ኣፖን ጌያያ ኢሳይያስ፣

“ጌጳ፣ ሜርሜራ ዎጌያዳም ጎንዼ ሃማንቴ ሃውቴ ቻዳ?

ጌጳሳ ካንታኖ ሃውናንቴ ኮማይማዴ?” ሃማንቴ ክጌያዳ ኣፓ ጎንዼ ክማቴኻናንቴና።

³⁹ኣጋታኻ ኬ ኢየሱስካ ኣምናዻን ቻላድማሞ፤ ሃያንቴኻሞ ኢሳይያስ ፕር ዋርቃትሮ ራቅ ኣብ ግዶር፣ ⁴⁰“ኖ ኣፕን ኬሳም ካይስዲና፤

ዎይላምን ኬሳም ቃባን ኬጋሬኻናንቴ ሽርሽዲና፤

ኣጋታኻ ኣፒ ኬሳካሞ ሃፕማሞ፤

ዎይላም ኬሳካሞ ቃብማሞ፤

ኬም እዻኣሼኻናንቴኻሞ ኬ እዛራ ማትማሞ” ክያማዳግያና።

⁴¹ኢሳይያስ ኦጎም ይንናንቴ ክጌያዶኖ ኢየሱስሳ ጎሺን ሃፓንቴ ክሳ ዬርን ክጌያዶንታኻና። ⁴²ኦጎንታ ኮዳይንካሞ ዛርስንሳ ኤና ጌጵና ካውል ኤዲኖ ጱፅኖ ክንካ ኣምንዲና፤ ኦጎንታ ኮዶን ፈረስ ኤና ኣይሁድናሳ ምስኮን ኦናባራኻ ኬም ኦይታን ኬጋረኻናንቴ ኢየሱስካ ይኣምናዶን ኬ ማይ ሃያድማሞ። ⁴³ኣጋ ይንታ ይንናንቴ ኬያማዳ፤ ኬ ባርያኻላንካ ጎሺን ሃፓን ጋራንቴ ኤዲ ካላ ጎሺን ሃፓናንቴ ኬዛጋዶንታኻና።

⁴⁴ሃያንቴ ኢየሱስ እላታንቴ ይንታና ክያማዶ፦ “ኤዲ ሃውካሞ እንካ ይኣምንና እንካ ሶጎ ትማሞ ክኣምናይ፤ ኢም ንእሳዳ ኣባኻ ካውልና ክኣምናይ። ⁴⁵ኤያ ኢም ሃፓያ ኢም ንእሳዳ ኣባም ታ ሃፕቴና ክዶ።⁴⁶ኤያ ኢም ኣምናያ ፅፓሮጎ ዳን ክጋረኻናንቴ እንታ ፔን ኮዛራ ሮሮ ማታንቴ ናእዲና።

⁴⁷ኤያ እሳ ዼላቅም ኤሳራንቴ ይንካ ኣሽክማዛራ ክዛራ ዻባሞን ካያ እንታ ትማሞ፤ እንታ ፔን ዻኣሻናንቴና እናኣዶ፤ ፔንዛራ ዻባሞን ካናንቴ እንታ ናኣድማሞ።⁴⁸ኤያ ኢም ችማቤ፤ ዼላቅን እሳም ቦዋያቤዛራ ዻባሞን ካያ ዬር ካላ ዳይዲና፤ ኣፓ እጌያዳ ኣጋ ቤሬ ፔንሳ ቱንሲሮ ኪም ዻብንሻና ክዻብንሻይ፤ ኣጋኻሞ ሃርቴ፣ ⁴⁹ኣፓ ኣጋም እንታ እባራንካ ጌያድማሞ፤ ኮዶን ኢም ንእሳዳ ባርያ ዎምባ ሃር እጌያይንቤ ሃሞንታ እዼላቃይንቤም እናንቴ ጌይዲና። ⁵⁰ኣፓ ክንታ ሳዳን ዻቆንዛራ ክዬስክሳይንም እንታ ዼስዲና፤ ኣጋታኻ ዬራ እንታ እጌያያ ፓይላ ባርያ ዎምባ እናንቴ ክጌያዳም ሶጎና።”

¹ 12.13

² 12.34

Chapter 13

¹ዋዳ ኣጋ ኣይሁድናሳ ፋሲካን በኣልንሳ ብራሮና ክዶ፤ ኢየሱስ ፔን ኮም ጋራንቴ ባርያ ዎምባዛራ ይንካ ክያኣይኖ ዋዳኖ ኮዬሳካዶን ዼስዲና። ፔሮን ዳናም ኤና ይናም ናሽዲና፤ ኬም ይሳ ዎይላምሮኻ ቡላንቴ ካልሎን ናሽዲና። ²ኬ እባንን ደኣኖን እሳናንቴ ዋዳኖ ኮዬስኳዃ፤ ኢየሱስም ሳስካቴ ክእሜኻናንቴ ዳቡሎስ ስምኦን ናሳ ኣስቆሮንቱ ፔን ጋንታ ይሁዳሳ ዎይላምሮጎ ቃቦ ዛርቦ ዻሲዲና።³ባርያ ዎምባ ዬር ውልም ኢየሱስ ጌጳሞንሳ ቾባራ ክሃያዶንቤ፤ ባርያ ባራንካ ኪም ንእሳዻዶንቤ፤ ፕር ባርያዛራ ኖ ማታቴ ይያኣንቤም ዼሳንቴ፤ ⁴ኖ እሲሞንባራኻ ዻጳንቴ፤ ኣፓላን ጳባራ ይኣርሳዶን ቡላንቴ ዎዲዲና፤ ኣፓላስ ይንካ ራን ይዹቃያም ይሳ ካርናሮጎ ዻክዲና። ⁵ሃያንቴኻሞ ሻርቃኻ ኑንቆ ቻንቴ ይሳ ታማርናሳ ራን ሻያንቴ፤ ኣፓላስ ካርናሮጎ ይዻኻዳኻ ራን ኬሳም ዹቃን ካርስዲና።

⁶ኖ ኣጋንታ ሃይቴ ስምኦን ሃንዻያ ጴጥሮስዛራ ናእዲና። ጴጥሮስካሞ ክግያ፣ “ጌጳ፣ ያ እሳ ራን ሃስ ሃሻዬይ?” ና ክያማዶ።

⁷ኢየሱስካሞ ክናንቴ ማሳንቴ፤ “ዬራ እያያም ያ ታ ዼስማሞ፤ ኮዶን ቤሬ ጶቅሳና ሃጶቅሳይ” ና ክያማዶ። ⁸ጴጥሮስካሞ ክግያ ይጌይና፣ “ኤይ ኤይ ኦጎንታ ዳማሞ፤ ያ እሳ ራን ሻይማሞ” ና ክያማዶ። ኢየሱስካሞ ክናንቴ ይማሳና፣ “ራን ሃሳም እሻያድምና፤ ያ ካኻ ካርሳንቴ እላማ ክንካ ዳማሞ” ና ክያማዶ። ⁹ስሞኦን ሃንዻያ ጰጥሮስካሞ ክናንቴ ማሳንቴ፤ “ጌጳ፣ ኦጎንታ ዳና፣ እሳ ራን ሶጎ ሃሻያንናንቴ፤ እሳ ኣኒንቤ ሜቴንቤምካሞ ፓይላ ሻይማ” ና ክያማዶ።

¹⁰ኢየሱስካሞ ክናንቴ ይማሳና፤ “ኤያ ብሽን ሻይዻዳናንቴ፤ ዛግሳያ ራን ሻይዻያ ሶጎና፤ ክሳ ብሽኖ ዋኒ ጫንቃሊና ኮዶ። ዬቲህ ጫንቃሊና ዬዶ፤ ኮዶን ዬቲህ ፓይላ ጫንቃል ትማሞ” ና ክያማዶ። ¹¹ኢየሱስ፣ “ዬቲህ ፓይላ ጫንቃል ትማሞ” ክያማዶኖ፤ ኪም ሳስካቴ እማያ ሃው ክዶን ይዼሳዶንናንቴና።¹²ራን ኬሳም ሻያቴ ይቱንሳና ይሳ ኣፓላን ኣርሳንቴ ማታንቴ ይሳ ራቃሮ ዳርቃንቴ ኬግያ ይንታና ክያማዶ፦ “ዬራ ዬናንቴ እያያዳ ዬናንቴ ኣርድዱው? ¹³ዬቲህ እግያ፣ 'ኣስታማራቤ፣ ጌጳቤና' ዬያማይ፤ ዬቲህ ልኪና ዬጌያይ፤ ዬቲህ ዬጌያግያ እንታ ኣስታማራቤ ጌጳቤና። ¹⁴ታ ናንሲ እንታ ዬሳ ጌጳቤ ኣስታማራቤ ዳንቴ ዬሳ ራን እሻያዳና፤ ዬቲህካሞ ክሳ ራናም ኣጋንታ ዬሻዬኻናንቴ ዛግሳና ኮዛግሳይ። ¹⁵እንታ ዬናንቴ እያያዳግያ ዬቲህካሞ ዬኣሽኬኻናንቴ እንታ ዬናንቴ ዬር ካላ ዻውዲና።¹⁶እንታ ዬናንቴ ጎንዼና እጌያይ፤ ካይሲታ ይሳ ጌጳ ካላንካ ሳጊ ዳማሞ፤ ኤርጎን ኤያኻሞ ኪም ኤርጎን ይእሳዳ ኤያ ካላንካ ሳጊ ዳማሞ። ¹⁷ታ ናንሲ ዬራ እግናም ዼሳንቴ ዬኣሸካያዳና ዬቲህ ፓፅን ቻና ዬቻይ። ¹⁸“ኦጎኖ እጌያይኖ ዬውልም ትማሞ፤ ኤና እካማዳናም እንታ ዼስዲና። ኮዶን 'ኤያ እላማ ክንካ እሳ ዳኣኖን እሳያ እዛራ ዛርቦኻ ዻጲዲና' ሃማንቴ ዋርቃትሮ ኡካዻዶን ዼላቅኖ ጎንዼ ኮማቴኻናንቴና።

¹⁹ዬራ ኣጋ ጎንዼ ክማትና፤ ብርካ ዬናንቴ እጌያዳ ኣጋ እንታ እዶንም ዬኣምኔኻናንቴ፤ ዬራ ኣጋ ኣኻራ ጎንዼ ክማትማ ታ እንታ ዬናንቴ ጌይዲና። ²⁰እንታ ዬናንቴ ጎንዼና እጌያይ፤ ኤያ እይእሳዳም ኤያ ቻያ፣ ኢም ቻና ክቻይ፤ ኤያ ኢም ቻያ፣ ኢም ንእሳዳ ኣባም ቻና ክቻይ።”

²¹ኢየሱስ ዬራ እግናም ይጌያና፤ ይሳ ዎይላምካ እልሊ ጃንቴ “እንታ ዬናንቴ ጎንዼና እጌያይ፤ ዬሳ ባክሮኻ ኤዲ ካላ ኢም ሳስካቴ እማና ክእማይ” ሃማንቴ ኬናንቴ ማይ ጌይዲና። ²²ክሳ ታማርናኻሞ ኖ ሃውም ክጌያዶንም ኬናንቴ ኮኣርዳድማታኻ ኪም ማታቴ ሼድዲና።²³ዋዳ ኣጋኻ ክሳ ታማርና ግዶር ክሳ ናሽዻ ክሳ ደሞባራ ዳርቃንቴና ክዶ። ²⁴ስምኦን ሃንዻያ ጴጥሮስ ታማራ ኣጋም ዻዋንቴ ክግያ፣ “ኖ ሃውም ክጌዬ ይንዳ ክካላ ኣይስማ” ና ክያማዶ።

²⁵ታማራ ኣጋኻሞ ኢየሱስሳ ዴሞንዛራ ክድማንቴ፤ “ጌጳ፣ ኤያ ኣጋ ሃጌያያ ሃውቴ?” ሃማንቴ ክካላ ኦይሲዲና።²⁶ኢየሱስካሞ ክግያ፣ “ባላሻ ቁንፅዳ ካም ሻርቃሮኻ ይንናንቴ ዱጋቴ እእማያ ኣጋ ኖና” ና ክያማዶ። ሃያንቴኻሞ ባላሻ ቁንፅዳም ሻርቃሮኻ ዱጋንቴ ስምኦን ናሳ ኣስቆሮንቱ ፔን ኤያ ይሁዳናንቴ እምዲና። ²⁷ይሁዳኻሞ ባላሻ ኣጋም ክሳ ቻ፤ ኣጋዛራ ሜሺ ክሳ ኢሮ ኣርድዲና። ኢየሱስካሞ ክግያ፣ “ዬራ ሃያናንቴ ሃዛጋዳም ዪሪ ሃይማ” ና ክያማዶ።²⁸ኢየሱስ ክናንቴ ኦጎንታ ሃርናንቴ ክጌያዶንም ኤና ዳርቃንቴ እꬅምንቴ ዳና ግዶር ኤዲ ካላኻሞ ዼሳድማሞ። ²⁹ይሁዳ ብሬ ዬዳያ ክዶንታኻ፤ ኤና ዋኒ ካላ በኣልንናንቴ ኖ ኮይሶ ክሻኔኻናንቴ ዎይካሞ ኤና ኩፕናናንቴ ዬር ክእሜኻናንቴ ኢየሱስ ክጌያዳና ኬማይሻዶ። ³⁰ይሁዳኻሞ ባላሻ ኣጋም ይቻና ኣጋዛራ ውታንቴ ያእዲና፤ ዋዳኖኻሞ ሶትና ኮዶ።³¹ይሁዳኻሞ ክውታዃ ራስባራ ኢየሱስ ይንታና ክያማዶ፦ “ታ ኤዲ ናሶ ጎሻዺዲና፤ ኣጋኻ ሃማንቴ ባርያኻሞ ክንካ ጎሻዺዲና። ³²ታ ናንሲ ባርያ ክንካ ክጎሻዻዳና¹፤ ባርያኻሞ ናሳ ይሳም ይካላ ጎሻና ክጎሻይ፤ ዪሪካኻሞ ኪም ጎሻና ክጎሻይ።

³³“ናና እሳ፣ ዬላማ ክንካ እካፓይኖ ዋዳ ቶኻና፤ ዬቲህካሞ ኢም ዛጋና ዬዛጋይ፤ ኣይሁድ ኤናግያ 'እንታ እያኣንዛራ ዬቲህ ናዻን ዳንዳይማሞ' ሃማንቴ እጌያዳግያ፤ ታኻሞ ዬናንቴ ኣፓ ኣጋሚና እጌያይ፦ እንታ እያኣንዛራ ዬቲህካሞ ናዻን ዳንዳይማሞ።

³⁴እንታ ዬናንቴ ኣፖ ሃሊ እማና እእማይ፤ ኣፓ ኣጋኻሞ ዬቲህ ኪም ዬናሼኻናንቴና፤ ታ ናንሲ እንታ ዬም እናሻዳግያ፣ ዬቲህካሞ ኪም ናሽማቴ። ³⁵“ዬቲህ ኪም ዬናሽና፤ እሳ ታማርና ዬዶንም ኤና ፓይላ ኣጋኻ ዬም ዼሳና ኬዼሳይ።

³⁶ስምኦን ሃንዻያ ጴጥሮስካሞ ክግያ ይጌይና፤ “ጌጳ፣ ያ ሃያኣይኖ ሃሞዛራቴ?” ና ክያማዶ። ኢየሱስካሞ ክናንቴ፣ “እያኣንዛራ ታ ያ ኢም ጫጋዻን ዳንዳይማሞ፤ ኮዶን ቤሬ ኢም ጫጋና ሃጫጋይ” ሃማንቴ ማስዲና። ³⁷ጴጥሮስካሞ ክግያ፣ “ጌጳ፣ ታ ይንናንቴ ሃም ጨጋዻን እዳንዳይሞኖ ሃርናንቴቴ? እንታ እሳ ሳዳንም ሃናንቴ ሃማንቴ ሳስካቴ እማና እእማይ” ና ክያማዶ።

³⁸ኢየሱስካሞ ክናንቴ፣ “ያ ጎንዼ ሳዳን ሃሳም እናንቴ ሃማንቴ ሳስካቴ እማው ሃእማይ? እንታ ሃናንቴ ጎንዼና እጌያይ፤ ባቻስ ኣኻራ ክኤሊማ ማካምግያ ያ ኢም 'እንታ ኪም ዼስማሞ' ሃማንቴ ዜርማና ሃዜርማይ” ሃማንቴ ማስዲና።

¹ 13.32

Chapter 14

¹“ዬቲህ ዬቃብምናኖ፤ ባርያም ኣምንማቴ¹፣ ፕር ኢምካሞ ኣምንማቴ። ²ኣባሳ ኦኖሮጎ ኦኖ ጱፅ ይንግዶር ዳዻያ ዳይዲና፤ እኒ ኦጎንታ ኮትምና እንታ ዬናንቴ ኦኖ ቆልማሞ ሃማንቴ ማይ ጌያና እጌያይ፤ እንታ ይንናንቴ እያኣይኖኻሞ ዬናንቴ ራቅ ኣሽካናንቴና። ³እንታ ቃልቴ ዬናንቴ ራቅንም ኣሽካቴ እቱንስና፤ ዬቲህካሞ እላማ ክንካ እዶሮጎ ዬዴኻናንቴ ፕር ማታቴ ዬም ቾታ ናኣና እናኣይ።⁴እንታ እያኣያ ራቃዛራ ጎያ ዬስክሳያም ዬቲህ ዼስዲና።” ⁵ቶማስካሞ ክግያ ይጌይና፣ “ጌጳ፣ ያ ሃሞዛራ ሃያኣይንም ዎቲህ ዼስማሞ፤ ታ ዎቲ ጎያ ኣጋም ሃስ ዼሳናንቴ ዎቻሌዬ?” ና ክያማዶ።

⁶ኢየሱስካሞ ክግያ፣ “ጎያቤ ጎንዻቤ ሳዳስቤ እንታና፤ እንካ ኮትምና ኤዲ ካላኻሞ ባርያ ዎምባዛራ ናኣናንቴ ቻላያ ቆልማሞ። ⁷እኒ ኢም ዬዼሳዳና፣ እኒ ኣባምካሞ ዼሳና ዬዼሳይ። ታ ናንሲ ካኻ ካርሳንቴ ዬቲህ ኪም ዼስዲና ሃያንቴኻሞ ዬቲህ ኪም ሃፕዲና” ና ክያማዶ።

⁸ፊልጶስካሞ ክግያ፣ “ጌጳ፣ ባርያ ዎምባም ዎናንቴ ዻውማ፤ ናንሲ ዎናንቴ ዬካና ክዬካይ” ና ክያማዶ።

⁹ኢየሱስካሞ ክግያ፣ “ያ ካ ፊልጶስ፣ ዴንታን ኮውል ዬላማ ክንካ እዶን ያ ኢም ዼሳዬው? ኤያ ኢም ሃፓዳ ባርያ ዎምባም ሃፕዲና፤ ያ ሃስ እግያ 'ባርያ ዎምባም ዎናንቴ ዻውማ' ሃማንቴ ሃጌዬ?¹⁰እንታ ባርያ ዎምባኻ እዶንቤ፣ ባርያ ዎምባኻሞ እንካ ክዶንቤም ያ ኣምናዬው? ዼላቅኖ ኮኖ ዬናንቴ እጌያይኖ እባራንካ ትማሞ፤ ኮዶን እግዶር ዳንቴ ይሳ ዋድማን ኣሽካያ ባርያ ዎምባና። ¹¹እንታ ባርያ ዎምባኻ እዶንቤ፤ ባርያ ዎምባኻሞ እንካ ክዶንቤም ዬናንቴ እጌይና ኢም ኣምንማቴ፤ ዬራ ዋኒካ ሃማንቴ ዬኣምንድምና ዬራ ሃሚማን ግያንዳና እኣሽካዳና ክናኻ ሃማንቴ ኢም ኣምንማቴ።¹²እንታ ዬናንቴ ጎንዼና እጌያይ፤ ኤያ እንካ ኣምናያ ዋድማና እኣሽካይናም ኣሽካና ክኣሽካይ። እንታ ባርያ ዎምባዛራ እያኣንታኻ ኖ ዋድማና ክናሳ ሳጊ ኣሽካና ክኣሽካይ። ¹³ባርያ ዎምባ ናሳ ይሳኻ ክጎሻዼኻናንቴ ዬቲህ ዬራ እሳ ናብንካ ዬምስካይናም ፓይላ እንታ ሃያና እያያይ። ¹⁴ዬር ፓይላ ውልም እሳ ናብንካ ዬምስክና እንታ ሃያና እያያይ” ና ክያማዶ።¹⁵“ዬቲህ ኢም ዬናሻያዳና፤ እንታ ዬናንቴ እጌያይና ዼላቅና እሳም ኤሳራና ዬኤሳራይ። ¹⁶እንታ ባርያ ዎምባም ምስካና ኢምስካይ፤ ኖኻሞ ዬላማ ክንካ ላይ ዳያ ዬም ሶቦርሳን ኡስን ጋዛን ዬናንቴ ንእሳና ክንእሳይ። ¹⁷ኡሳ ጋዛ ኣጋኻሞ ጎንዼን ዻዋያና፤ ፔኖ ጋላፕኖ ኪም ይያፕሞንናንቴቤ ይዼስሞንናንቴቤ ኪም ቻናንቴ ቻልማሞ። ኮዶን ኖ ዬላማ ክንካ ክዶንናንቴቤ ዬሳ ኢሮ ክዳይንታኻ ዬቲህ ኪም ዼሳና ዬዼሳይ።¹⁸ናሶ እምባቤ እንዳቤ ይቆልማግያ እንታ ዬም ጋርማሞ፤ እንታ ዬዛራ ማታቴ ናኣና እናኣይ። 19 ዋዳ ቶኻሳ ራስባራ ፔኖ ኮኖ ኢም ሾሊካሞ ሃፕማሞ፤ ኮዶን ዬቲህ ኢም ሃፓና ዬያፓይ። እንታ ሳዳንካ ላይን ዳያ እዶንታኻ፣ ዬቲህካሞ ሳዳንካ ላይና ዬዳይ። ²⁰እንታ ኣባኻ እዳግያ፣ ዬቲህካሞ እንካ ዬዶንም፣ እንታኻሞ ዬንካ እዶንም ሮራ ኣጋኻ ዬቲህ ዼሳና ዬዼሳይ።²¹ኤያ ኢም ናሻያ እሳ ዼላቃ እጌያዳም ኤሳራንቴ ይንካ ዋድማያና፤ ኤያ ኢም ናሻያም ኣባኻሞ ኪም ናሻና ክናሻይ፣ እታኻሞ ኪም ናሻና እናሻይ፤ ኢምካሞ ክናንቴ ዻዋና እዻዋይ።”

²²ሃይዻዃ ፔን ኣስቆሮንቱ ጋንታ ትማ ይሁዳ ዋ ክግያ ይጌይና፣ “ጌጳ፣ ያ ሃም ዎናንቴ ሶጎ ሃዻዋይኖ ፔን ናንቴ ሃም ሃዻውሞኖ ሃርቴ?” ና ክያማዶ።

²³ኢየሱስካሞ ክግያ ይንታና ክያማዶ፦ “ኤያ ኢም ናሻያ ይዳና፣ ኖ ዼላቃ እሳም ኤሳራንቴ ዋድማና ክዋድማይ። ኣባኻሞ ኪም ናሻና ክናሻይ፤ ክዛራኻሞ ዎቲ ናኣና ዎናኣይ፤ ክላማኻሞ ክንካ ዎቲ ዳና ዎዳይ። ²⁴ኤያ ኢም ናሽማ፣ ዼላቃ እሳ እጌያዳም ኤሳርማሞ። ኣፖኖ ኮኖ ዬናንቴ እጌያይኖ ዬኤሳራይኖ ኢም ንእሳዳ ባርያ ዎምባ ጋንቲና፣ እንቲ ትማሞ።

²⁵“ታ ዬላማ ክንካ ዳንቴ ኮ ውልም እንታ ዬናንቴ ጌይዲና፤ ²⁶ኮዶን ባርያ ዎምባ እሳ ናብንካ ክንእሳያ ዬም ሶቦርሳያ ኡሳ ጋዛስ ዬር ውልም ዬም ታማርሳና ክታማርሳይ፤ ዬራ ዬናንቴ እጌያዳናምካሞ ፓይላ ዬናንቴ ጶቅሳና ክጶቅሳይ። ²⁷እንታ ፃላሞን ዬናንቴ ጋራና እጋራይ፤ እሳ ፃላሞንም ዬናንቴ እማና እእማይ። ፃላሞኖ ዬናንቴ እእማይኖ፤ ፔኖ ዬናንቴ ፃላሞን ይእማንግያ ትማሞ። ዎይላምኖ ዬሳ ቃብማን ኮጋሬ፤ ኩርትንዻንካሞ ኮጋሬ።

²⁸“ ‘እንታ ያኣና እያኣይ፣ ማታቴካሞ ዬዛራ ናኣና እናኣይ' እያማዶንም ዬቲህ ኤሳርዲና፤ እኒ ኢም ዬናሻያዳና ባርያ ዎምባ እካላንካ ክሳጋንታኻ ባርያ ዎምባዛራ እያኣይንም ዬቲህ እኒ ዋዝንዻና ዬዋዝንዻይ። ²⁹ዬራ ዬናንቴ እጌያዳና ኬያምና ዬኣምኔኻናንቴ፤ ዬራ እግና ኣኻራ ኬያምማ እንታ ዬናንቴ ጌይዲና። ³⁰ታ ፔን ኮሳ ጌጳ ንቴ ክዶንታኻ፤ ናንሲ እንታ ዬላማ ጌጲ ሃሳውማሞ። ኖኻሞ እዛራ ክሳ ጌጳሞ ቆልማሞ፤ ³¹ኮዶን እንታ ባርያ ዎምባም እናሻንቤ ኣባሳ እናንቴ ዼላቅና ጌይዻዳናም እያያንም ፔኖ ኮዼሴ።

“ዻጲማቴ፣ ኮታርካ ዎኤ።”

¹ 14.1

Chapter 15

¹“ዎይና ሃቃስ ጎንዻስ እንታና፤ ዎይና ኣጋም ኮራዳ ኣባና። ²ኖኻሞ ኣንትና እዛራን ዳና ኣፕን ካምናም ፓይላ ቱማቴ ዻባና ክዻባይ፤ ኣንትና ኣፕን ካይናምካሞ ጌጲይ ኬኬኻናንቴ ኖ ሳጛና ክሳጛይ።¹³ኣፓ ዬናንቴ እጌያዳኻ ሃማንቴ ዬቲህ ታ ጫንቃሊና ዬዶ። ⁴ዬቲህ እንካ ዳማቴ፣ እንታኻሞ ዬንካ ዳና እዳይ፤ ዎይናሳ ሃቃና ኣንትና ክሳ ጫጫዛራ ይዳድምና፣ ኬ ይባራንካ ኣፒ ካናንቴ ቻልማሞ፤ ዬቲህካሞ እንካ ዬዳድምና ኣፒ ካናንቴ ቻልማሞ።

⁵“እንታ ዎይና ሃቃሲና፤ ዬቲህካሞ እሳ ኣንትናና። ኤዲ ሃውካሞ እንካ ይዳና፣ እንታኻሞ ክንካ እዳና ኖ ኣፒ ጱፅ ካና ክካይ፤ ዬቲህ እንካ ዬዳድምና ዬር ካላኻሞ ሃያናንቴ ቻልማሞ። ⁶ኤያ እንካ ዳማ፣ ሃቃሳ ኣንቲ ጫራቴ ዻባዻዃ ዋቻዳግያና ክዶ፤ ኣንትና እግናምካሞ ካማቴ ኖሮጎ ዻባዻዃ ኣታና ኬኣታይ። ⁷ዬቲህ እንካ ዬዳና፣ ዼላቅኖ እሳኻሞ ዬግዶር ኮዳና፣ ዬራ ዬዛጋይና ፓይላ ውልም ምስክማቴ፣ ዬናንቴ እማና እንዻይ።⁸ዬቲህ ኣፕ ጱፅ ካሃንቴ፣ ታማሪ እንቲ ዬዶንም ኤና ናንቴ ዬዻውና፣ ኣጋኻ ኣባ ጎሻዻና ክጎሻዻይ።

⁹“ባርያ ዎምባ ኢም ክናሻዳግያ፣ እንታኻሞ ዬም ናሽዲና፣ ዬቲህ እሳ ናሽማስካ ዳማቴ።¹⁰እንታ ኣባሳ ጌይዻዳም ኤሳራንቴ ክሳ ናሽማንካ እዳግያ፤ ዬቲህካሞ ዬናንቴ እጌያዳም ኤሳራንቴ ይንካ ዬዳና፣ ዬቲህ እሳ ናሽማንካ ዳና ዬዳይ። ¹¹እሳ ዋዛኖ ዬንካ ኮዴኻናንቴቤ፣ ዋዛኖ ዬሳኻሞ ፓሲ ኮዴኻናንቴ ዬራ እግናም እንታ ዬናንቴ ጌይዲና።¹²እንታ ዬናንቴ እጌያያ ካና፦ እንታ ዬም እናሻዳግያ፣ ዬቲህካሞ ኪም ናሽማቴ። ¹³ኤያ ይሳ ሃሪያና ዬሲናናንቴ ሃማንቴ ሳዳን ይሳም ሳስካቴ እማያ ኤያሳ ኦባራ፣ ኤዲ ናሽማኻዳ ካላኻሞ ቆልማሞ።¹⁴እንታ ዬራ ዬናንቴ እጌያይናም ዬኣሽካያ ዳና፤ ዬቲህ እሳ ሃሪያና ዬሲናና። ¹⁵ናንሲ ካኻ ካርሳንቴ፣ እንታ ዬግያ ካይስና ሃማሞ፤ ኤያ ካይስታ ክሳ ጌጳሳ ዬራ ኣሽካዻያም ዼስማሞ፤ ኮዶን እንታ ኣባ ካላንካ ዬራ እኤሳራዳናም ፓይላ ዬናንቴ እዻዋዶንታኻ፤ እንታ ዬግያ እሳ ሃሪያና ዬሲና ሃምዲና።¹⁶ዬም ካማዳ እንታና፣ ዬቲህ ኢም ካማድማሞ፤ ዬቲህ ዬዬኤኻናንቴቤ ኣፒ ዬኬኻናንቴ፤ ዬሳ ኣፕናኻሞ ኬዴኻናንቴ እንታ ዬናንቴ ጌጳሞ እምዲና። ኣጋታኻ ባርያ ዎምባ እሳ ናብንካ ዬራ ዬምስካይናም ፓይላ ዬናንቴ እማና ክእማይ። ¹⁷ዬቲህ ኪም ዬናሼኻናንቴ፤ ዼላቃ ዬናንቴ እጌያያ ኣጋና።¹⁸“ፔኖ ዬም ኮቶዛዺና፣ ብራንቴ ኢም ኮቶዛዻዶንም ዬቲህ ዼስማቴ። ¹⁹ዬቲህ እኒ ፔን ኮጋይን ዬዳና፤ ፔኖ እኒ ዬም ይንትግያ ሃያንቴ ናሻና ኮናሻይ፤ እንታ ዬም ፔን ኮኻላ ዋና ሃያንቴ እካማዶንታኻ፤ ዬቲህ ፔን ኮጋንት ትማሞ፤ ፔኖ ዬም ኮቶዛዻይኖ ኦጎናንቴና።²⁰'ኤያ ካይሳ ይሳ ጌጳ ካላንካ ሳጊ ዳማሞ' ሃማንቴ ብራንቴ ዬናንቴ እጌያዳ ዼላቃም ጶቅስማቴ። ኬ ኢም ይኦይታዳና፣ ዬምካሞ ኦይታና ኬኦይታይ፤ ኬ ዼላቃ እንታም ይኤሳራዳና፣ ዬሳ ዼላቅን ኤሳራና ኬኤሳራይ። ²¹ኢም ንእሳዳ ኣባም ኬዼስሞንታኻ፤ እሳ ናብንካ ሃማንቴ ዬራ እግናም ዬዛራ ሃያና ኬሃያይ። ²²እኒ እንታ ናዴ ኬናንቴ እጌያድምና፤ እኒ ኬናንቴ ሴሶ ማትማሞ፤ ኮዶን ታ ናንሲ ኬሴሶን ይሳናንቴ ዬር ኬጌያያ ቆልማሞ።²³ኤያ ኢም ቶዛዻያ፣ ኣባምካሞ ቶዛዻና ክቶዛዻይ። ²⁴ኤዲ ዋኒሳ ዬር ሃይዻድማ፣ እኒ ኬሳ ግዶሮ እያያድምና፤ እኒ ኬግያ ሴሶ ኤድ ሃንዺማሞ። ኮዶን ታ ዬራ ሃሚማን ግያንዳና እግናም ኬ ሃፕዲና፤ ይያማን እቤ ኣባቤም ኬ ቶዛዺዲና። ²⁵ኦጎኖ ኦጎንታ ኮማታዶኖ፤ 'ዻብንሾ እቆልማ ኬ ኢም ቶዛዺዲና' ሃማንቴ ኬሳ ዳምብሮኻ ኡካዻዶኖ ኣፖኖ ጎንዼ ኮማቴኻና።

²⁶“እንታ ባርያ ዎምባ ባራኻ ዬናንቴ እንእሳያ፣ ክባራኻ ውታያ፣ ኤናም ሶቦርሳያ፣ ዬርን ጎንዼን ዻዋያ ባርያሳ ኡሳ ጋዛስ ይኒና እሳ ማኚና ክዳይ። ²⁷ዬቲህካሞ ኣና ካርስሮ ብራንቴ እላማ ክንካ ዬዶንታኻ እሳ ማኚና ዬዳይ።

¹ 15.2

Chapter 16

¹“ኮ ውልም ዬናንቴ እጌያዶኖ፤ ጎይ ጶርጋዳ ያኣን ዬጋሬኻናንቴና። ²ኣይሁድናሳ ባርዮን ምስካዻን ኦኖንባራ ዬም ቡላና ኬቡላይ፤ ካሳ ኦባራ ኤና ዬም ዴሳይና ባርያናንቴ ዋድምቴ ክዶን ይንካ ኬማይሻን ዋዳኖ ናኣና ኮናኣይ።³ዬር ውል ፓይላ ኦጎም ይንናንቴ ዬዛራ ኬያያይኖ፤ እቤ ኣባቤም ኬ ይዼስሞንታኻና። ⁴ዬራ ኣጋም ዬናንቴ ብራንቴ እጌያዶኖ፤ ቤሬ ዋዳስ ክዬስክና ዬጶቅሴኻናንቴና። እንታ ኣና ዬላማ ክንካ እዶንታኻ እንታ ዬራ ኣጋም ዬናንቴ ብርካ ጌያድማሞ።⁵“ታ ናንሲ እንታ ኢም ንእሳዳ ኣባዛራ ያኣና እያኣይ፤ ይያማን ዬግዶርካ ኤዲ እግያ 'ያ ሃሞዛራ ሃዬኤ?' ሃማንቴ ኦይሳያ ቆልማሞ። ⁶እንታ ዬራ ክናም እጌያዶንናንቴ፣ ዬቲህ እልሊ ጃይዲና። ⁷ኮዶን እንታ ዬናንቴ ጎንዼና እጌያይ፤ እንታ እያኣያ ዬናንቴ ፃሊና። እንታ እያኣድምና ዬም ሶቦርሳያ ባርያሳ ኡሳ ጋዛስ ዬናንቴ ንማሞ፤ ኮዶን እንታ እይና ኪም ዬናንቴ ንእሳና እንእሳይ።⁸ኖ ይኒና ፔኒም ሴሶንናንቴቤ¹፣ ጋዛሞንናንቴቤ፣ ዻባሞን ካዻንናንቴ ዶሆን ዴሳና ክዴሳይ። ⁹ኖ ፔኒም ሴሶንናንቴ ዶሆን ክዴሳይኖ፤ ኤና እንካ ኬኣምንሞንታኻና፤ ¹⁰ፔኒም ጋዛሞንናንቴ ዶሆን ክዴሳይኖ፤ እንታ ባርያ ዎምባዛራ እያኣንታኻቤ ካኻ ካርሳንቴ ዬቲህ ኢም ዬያፕሞንታኻና። ¹¹ኖ ፔኒም ዻባሞን ካዻንናንቴ ዶሆን ክዴሳይኖ፤ ፔን ኮሳ ብታዛራ ዻባሞ ካዻዶንታኻና።

¹²እኒ ዬር ጱፅ ዬናንቴ እጌያያ ዳይዲና፤ ኮዶን ዬቲህ ዬዳናንቴ ቻልማሞ። ¹³ጎንዼን ዻዋያ ባርያሳ ኡሳ ጋዛስ ይኒና፤ ዬርን ጎንዼን ውልዛራ ዬም ኣንሳና ክኣንሳይ። ኖ ይባራንካ ጌይማሞ፤ ዬራ ይኤሳርዳናም ሶጎና ክጌያይ። ፕርካሞ ኖ ዬርን ብራዛራ ሃማይንም ዬናንቴ ጌያና ክጌያይ። ¹⁴ኖ ዬራ እና ዳና ግዶርካ ቻንቴ ዬም ዼስሳንቴ ኢም ጎሻና ክጎሻይ።¹⁵ዬራ ባርያ ዎምባ ጋይና ፓይላ እንቲና፤ ታ ናንሲ 'እና ዳና ግዶርካ ቻንቴ ዬም ዼስሳና ክዼስሳይ' ሃማንቴ ዬናንቴ እጌያዶኖ ኣጋናንቴና።

¹⁶ዋዳ ቶኻሳ ራስባራ ዬቲህ ኢም ሃፕማሞ፤ ይያማን ዋዳ ቶኻሳ ራስባራ ዬቲህ ፕር ኢም ሃፓና ዬያፓይ።¹⁷ታማርና ክሳኻሞ ዋኒ ክግያ ይጌይና፣ “'ዋዳ ቶኻሳ ራስባራ ዬቲህ ኢም ሃፕማሞ፤ ይያማን ዋዳ ቶኻሳ ራስባራ ዬቲህ ኢም ሃፓና ዬያፓይ፤ ፕርካሞ እንታ ባርያ ዎምባዛራ እያኣንታኻ' ክያማይኖ ኖ ሃር ሃማናንቴ?” ና ኬያማዶ። ¹⁸“'ዋዳ ቶኻሳ ራስባራ' ኖ ክያማዶኖ ኦጎኖ ዳባ ሃርቴ? ዬራ ክጌያይና እግና ዎናንቴ ኣርዳድማሞ” ሃማንቴ ኬ ክካላ ኦይስዲና።

¹⁹ኬ ኢየሱስ ካላ ኦይሳናንቴ ኬዛጋዶንም ዼሳንቴ ኬግያ ይንታና ክያማዶ፦ “'ዋዳ ቶኻሳ ራስባራ ዬቲህ ኢም ሃፕማሞ፤ ይያማን ዋዳ ቶኻሳ ራስባራ ፕር ኢም ሃፓና ዬያፓይ' እያማዳ ሃር ክዶንም ኪካላ ዬኦይሳይ? ²⁰እንታ ዬናንቴ ጎንዼና እጌያይ፤ ዬቲህ ኤፓና ዬኤፓይ፣ ሃያንቴኻሞ ዎይላም ካያና ዬካያይ፤ ኮዶን ፔኖ ዋዝንዻና ኮዋዝንዻይ፤ ይያማንካሞ ዬሳ ዎይላምን ካያሞኖካሞ ዋዛንዛራ ማታና ኮማታይ። ²¹ሜ ካላ ኮሳ ኣዺማን ሮራ ክዬስክና ጱፂና ኮቃባይ፤ ይኣዺና ኤዲ ፔንዛራ ኮናኣዶንታኻ ይሳ ቃቦንም ፓይላ ዋላና ኮዋላይ።²²ዬናንቴኻሞ ታ ኦጎንታ ቃቦ ዋዳና፤ ይያማን እንታ ዬም ፕር እያፓንታኻ ዬቲህ ዋዝንዻና ዬዋዝንዻይ፤ ዋዛን ዬሳም ዬኻላ ቻያ ኤዲ ካላኻሞ ዳማሞ፤ ²³ሮራ ኣጋኻ ዬቲህ እካላ ዬር ካለኻሞ ምስክማሞ፤ እንታ ዬናንቴ ጎንዼና እጌያይ፤ እሳ ናብንካ ዬምስካይና ዬራም ፓይላ ባርያ ዎምባ ዬናንቴ እማና ክእማይ። ²⁴ሌሌ እሳ ናብንካ ዬቲህ ዬር ካለኻሞ ምስካድማሞ፤ ምስክማቴ፣ ዬቲህ ቻና ዬቻይ፤ ዋዛኖ ዬሳኻሞ ጌጲና ኮዳይ።

²⁵ካውል እንታ ዬናንቴ ዻይንሦንካ እጌያዶንታኻ፤ ኮዶን ታ ናንሲ ዬናንቴ ባርያ ዎምባሳ ዬር ዻይንሦኻ ጌይዻን ጋራንቴ ዬናንቴ ማይ እጌያይኖ ዋዳኖ ናኣና ኮናኣይ።²⁶ሮራ ኣጋኻ እሳ ናብንካ ዬቲህ ምስካና ዬምስካይ፤ ኦጎኖኻሞ እንታ ራቃ ዬንታሮጎ ዳንቴ ባርያ ዎምባም ዬናንቴ ምስካና እምስካይ ትማሞ እያማዶ። ²⁷ዬቲህ ኢም ዬናሻዶንታኻ፤ ፕር እንታ ባርያ ባራኻ እናኣዶንም ዬኣምንዶንታኻ፤ ባርያ ዎምባ ይዻርካ ዬም ናሻና ክናሻይ። ²⁸እንታ ባርያ ዎምባ ባራንካ ውታንቴ ፔን ኮዛራ ናእዲና፤ ኮዶን ታ ፔን ኮም ጋራንቴ ባርያ ዎምባዛራ ማታቴ ያኣና እያኣይ።”

²⁹ሃያንቴኻሞ ታማርና ክሳ ክግያ፣ “ታ ያ ዎናንቴ ጳይንሦ ቆልማ ማይና ሃጌያይ፤ ³⁰ታ ያ ዬር ፓይላ ውልም ሃዼሳዶንቤ፤ ኤዲ ካላኻሞ ሃኻላ ኦይሶ ኮኦይሴኻናንቴ ሃዛግሞን ዎናንቴ ኣርድዲና፤ ኦጎኖኻሞ ያ ባርያ ባራኻ ሃናኣዶንም ዎኣምኔኻናንቴ ሃይዲና” ና ኬያማዶ።

³¹ዬሱስ ኬናንቴ ይማሳና፣ “ታ ዬቲ ኢም ኣምንድው? ²³²ዬቲ ዋና ዋና ፃር ሃማንቴ ይንካ ዬላሊማይን ዋዳኖ ናኣና ኮናኣይ፤ ዋዳስ ኦጋኻሞ ታና፤ ኢምካሞ ይዻር ጋራና ዬጋራይ፤ ይያማን ኣባ እላማ ክንካ ክዶንታኻ እንታ እዻር ትማሞ እዶ።

³³ዬቲ እንካ ሃማንቴ ፃሊንካ ዬዴኻናንቴ እንታ ኣጋም ዬናንቴ ጌይዲና። ዬቲህ ፔን ኮሮ ዬዶንታኻ ዬሳ ጋሎ ዳይዲና፤ ኮዶን ዬቲህ ዎቻዽማቴ፣ እንታ ፔኒም ባሺዲና” ና ክያማዶ።

¹ 16.8

² 16.31

Chapter 17

¹ዬሱስ ዬራ እግናም ጌያቴ ይቱንሳና፤ ፓላንዛራ ዼግ ሼዳንቴ ይንታ ሃማንቴና ክምስካዶ፦

²ኖ ኤና ሃኻላንካ ይቻዳና ውልናንቴ ሳዳን ዻቆን ላይን ዳን ክእሜኻናንቴ፤ ኤዲ ፓይላ ውልዛራ ጌጳሞን ያ ክናንቴ ኢምዲና።³ያ ሶጎ ባርያ ጎንዻ ሃዶንቤ ያ ሃንእሳዳ ኢየሱስ ክርስቶስም ኬ ኬዼሴኻናንቴ ኮኖ ሳዳኖ ላይን ዳይኖና። ⁴ያ ሃእማዳና ዋድማናም እንታ ኣሽካቴ ቱንሳንቴ ሃም እንታ ፔሮጎ ጎሽሺዲና። ⁵ባርያ ዎምባ፣ ኮዋማይን ኣና ብርካ ኣኻራ ፔን ዎዳዽማ ሃላማ ክንካ ጎሺን ይንካ እዶንካ ሃኻላ ታ ኢም ጎሺማ።⁶“ኤና ክና ፔሮኻ እናንቴ ሃእማዳናናንቴ፣ ናብን ሃሳም እንታ ዼስስዲና፤ ኬ ኣና ብርካ ሃንቲና፤ ያ ኬም እናንቴ እምዲና፤ ኬኻሞ ሃሳ ዼላቅንም ኤሳርዲና። ⁷ያ እናንቴ ዬራ ሃእማዳና ፓይላ ሃባራንካ ኮዶንም ታ ኬ ዼስዲና። ⁸ኣጋኻሞ ዼላቅን እናንቴ ሃእማዶንም ኬናንቴ እ እማዃ ኬ ኤሳርዲና፤ እንታ ሃባራንካ እናኣዶንም ኬ ዼስዲና፤ ያ ኢም ሃንእሳዶንም ኬ ኣምንዲና።⁹ኬ ሃንቲ ኬዶንታኻ ኬናንቴ እንታ ምስካና ኢምስካይ፤ እንታ ኤና እናንቴ ሃእማዳና ሃናናንቴና እምስካይ፣ እንታ ፔንናንቴ ምስክማሞ። ¹⁰እንቲን ዳና ፓይላ ውል ሃንቲና፤ ሃና ፓይላ ውል እንቲና፤ ኬንካኻሞ እንታ ጎሻዽዲና። ¹¹ታ ናንሲ እንታ ፔን ኮሮጎ ካፕማሞ፤ ኮዶን ኬ ፔሮና ኬዶ፤ ሃዛራ እሳ ናኣኖና። ባርያ ዎምባ ጫራጛ፣ ዎቲ ካላ ዎዳግያ ኬኻሞ ካላ ኬዴኻናንቴ ሃሳ ናብን እናንቴ ሃእማዶንካ ኬም ግሽማ።¹²ኬላማ እዶን ዋዳንካ ናብን እናንቴ ሃእማዶንካ እንታ ኬም ግሽዲና፤ እንታ ኬም ማንክዲና። ዋርቃትሮ ኡካዻዶን ዼላቅኖ ጎንዼ ኮማቴኻናንቴ ካዮን ናሳሳ ኦባራ ኬ ግዶርካ ካያዳ ኤዲ ኣብ ካላኻሞ ቆልማሞ። ¹³እንታ ሃዛራ ናኣናንቴና እዶ፤ ኮዶንካሞ እሳ ዋዛኖ ኬሳ ኢሮ ጌጲ ኮዴኻናንቴ ታ ኮ ፔሮ ዳንቴና ክናም እጌያይ። 14 ሃሳ ዼላቅንም እንታ ኬናንቴ እምዲና፤ እንታ ፔን ኮሮኻ እትሞንታኻ፣ ኬኻሞ ፔሮኻ ኬትሞንታኻ ፔኖ ኬም ቶዛዺዲና።¹⁵ይንናንቴ ሃም እምስካይኖ ኬም ሜሺን ባራኻ ሃግሼኻናንቴና፤ እንታ ኢምስካይኖ ፔን ኮሮኻ ኬም ሃቡለኻናንቴ ትማሞ። ¹⁶እንታ ፔሮኻ እትሞንታኻ፤ ኬኻሞ ፔን ኮጋንት ትማሞ። ¹⁷ዼላቅኖ ሃሳ ጎንዼና፤ ዼላቅን ሃሳ ጎንዼምባንካ ኬም ጫራጝሽማ¹።¹⁸ያ ኢም ፔንዛራ ሃንእሳዳግያ፤ እንታኻሞ ኬም ፔንዛራ ይእስዲና። ¹⁹ኬኻሞ ጎንዼ ጫራጚ ኬደኻናንቴ፤ እንታ ኬናንቴ ኢም ጫራጝሽዲና።²⁰እንታ ኢምስካይኖ ኤና ኣፖን ኬኖን ኤሳራንቴ ኣምናይና ውልናንቴና፤ እንታ እምስካይኖ ክናናንቴ ሶጎ ትማሞ፤ ²¹ባርያ ዎምባ፣ እንታ ኦጎንታ ኢምስካይኖ፤ ያ እንካ ሃዳግያቤ፣ እንታኻሞ ሃንካ እዳግያ፤ ኬ ፓይላ ካላ ኬዴኻናንቴና፤ ፕርካሞ ያ ኢም ሃንእሳዶን ፔኖ ኢም ኮኣምኔኻናንቴ፣ ኬኻሞ ዎላማ ካላ ኬዴኻናንቴና።²²ዎቲ ካላ ዎዳግያ፣ ኬኻሞ ካላ ኬዴኻናንቴ፤ ጎሺን እናንቴ ሃእማዶንም፣ እንታ ኬናንቴ ኢምዲና። ²³ኬ ዎላማ ክንካ ካላ ኬዴ እያማዶኖ፤ እንታ ኬንካ እዳግያ፣ ያኻሞ እንካ ሃዳግያና። ያ ኢም ሃንእሳዳግያቤ ኢም ሃናሻዳ ናሽማስካ ኬምካሞ ሃናሻዳግያ ፔኖ ኮዼሴኻናንቴ፤ ክንካ ኬሳ ዴንታኖ ጎንዼ ካላ ኮዴ። ²⁴ባርያ ዎምባ፣ እናንቴ ሃእማዳና ክና እንታ እዶሮ ኬዴኻናንቴቤ፤ ኣና ፔን ዎዳዺማ ብራንቴ ኢም ያ ናሻንቴ፣ እናንቴ ሃእማዶንም ጎሺን ኬያፔኻናንቴ ዛጋና እዛጋይ። ²⁵ባርያ ዎምባ ጋዛስ፣ ፔኖ ሃም ኮዼስምናኻሞ እንታ ሃም ዼሳና እዼሳይ፤ ክናኻሞ ያ ኢም ሃንእሳዶን ኬዼስዲና። ²⁶እናንቴ ዶኖ ናሽማኖ ሃሳ፣ ኬዛራ ኮዴኻናንቴ፣ እንታኻሞ ኬግዶር እዴኻናንቴ ኬ ሃም ኬዼሴኻናንቴ² እንታ ሃይዲና፤ ታኻሞ ኬ ሃም ኬዼሴኻናንቴ እንታ ሃያና እያያይ።

Chapter 18

¹ኢየሱስ ክናም ይጌያና ራስባራ ይሳ ታማርና ላማ ክንካ ቄድሮን ባዪም ሳጋንቴ፤ ሳባራ ሃቃና ማርማርና ኮርዲና ራቃዛራ ኣርድዲና። ²ኢየሱስ ታማርና ላማ ክንካ ኣጋሮ ዋዳ ዼፕናንቴ ይፑጫንታኻ፤ ኪም ሳስካንቴ እማዳ ይሁዳኻሞ ራቃ ኣጋም ዼሳንቴ ክዶ። ³ይሁዳኻሞ ሮሜ ማንግስታሳ ፖልስናቤ፣ ካህንናሳ ጋርናቤ ፈረስ ኤና ይእሳዻዳና ኣይሁድናሳ ባርዮን ኦኖን ዻቃናይና ኤናቤም ኣንሳንቴ ራቃ ኣጋ ሃቃና ኮርዲናዛራ ናእዲና፤ ኤና እግናኻሞ ኩሻናቤ ቃርሙሽንሳ ኢሮ ኖን ሮጳምቤ ባንቆን ኮይናም ዬዳንቴ ባኣቴና ኬናኣዶ።⁴ኢየሱስካሞ ዬር ይዛራ ኮዬስካይንም ዼሳንቴ ብራዛራ ውታንቴ፤ “ዬቲህ ሃውም ዬዛጋዴ?” ሃማንቴ ኬም ኦይስዲና። ⁵ኬኻሞ ክግያ፣ “ዎቲ ናዝሬት ጋንታ ኢየሱስምና ዎዛጋይ” ና ኬያማዶ። ኢየሱስካሞ ኬግያ፣ “ኣጋ እንታና” ና ክያማዶ። ኤያ ኪም ሳስካቴ እማያ ይሁዳኻሞ ኬላማ ክንካ ዎያንቴና ክዶ።⁶ኢየሱስካሞ፣ “ኣጋ እንታና” ክያማና ኬ ፓይላ ራስዛራ ክድማንቴ ፔንዛራ ጳርፂዲና። ⁷ፕርካሞ ኢየሱስ ኬግያ” ዬቲህ ሃውም ዬዛጌ?” ሃማንቴ ኦይስዲና። ኬኻሞ ክናንቴ ይማሳና “ናዝሬት ጋንታ ኢየሱስምና ዎዛጋይ” ና ኬያማዶ።⁸ኢየሱስካሞ ኬግያ ይማሳና፣ “ኣጋ እንታና ሃማንቴ ዬናንቴ እንታ ጌይድሞ! ዬቲህ ኢም ዬዛጋዳና ክናም ጋርማቴ፣ ኬዬኤ” ና ክያማዶ። ⁹ኖ ይንናንቴ ኦጎንታ ኬያማዶኖ፤ “እናንቴ ሃእማዳና ክና ግዶር ካላኻሞ እካላንካ ካያድማሞ” ሃማንቴ ክጌያዳ ዼላቃ ጎንዼ ክማቴኻና።

¹⁰ዋዳ ኣጋኻ ብላባቻን ዬዳንቴን ዳ ስምኦን ሃንዻያ ጴጥሮስ ይሳ ብላባቻንም ጉቻንቴ ኤያ ካህንናሳ ካይሳሳ ቃማ ምዛቃም ታክዲና፤ ኤያ ካይስታሳ ናብኖ ማልኮሲና ሃንዻይ።

¹¹ኢየሱስካሞ ጴጥሮስግያ፣ “ሃሳ ብላባቻን ኮሳ ኦኖንዛራ ኣርስማ፤ ባርያ ዎምባሳ እናንቴ እንዻዶን ሻርቃንካ እንታ ውጫን እጋረሃው?” ና ክያማዶ።¹²ዋዳ ኣጋኻ ሮሜ ማንግስታሳ ፖልስናቤ ኬሳ ጌጳቤ ኤና ኣይሁድናሳ ባርዮን ኦኖን ዻቃናይና ላማ ክንካ ኢየሱስም ዬዳንቴ ዻክዲና፤ ¹³ብራቴንካ ቀያፋሳ ባይሳ ሃናዛራ ኬኣንሳቴ ያእዲና፤ ቀያፋኻሞ ቦና ኣጋኻ ካህንናሳ ብታና። ¹⁴ኣጋ ቀያፋ ሃንዻያ፣ 'ኤዲ ካላ ዛርስንናንቴ ጃዻይኖ ፃሊና' ሃማንቴ ኣይሁድ ኤናም ኪላዳና።¹⁵ስምኦን ሃንዻያ ጴጥሮስቤ ታማሪ ካላቤ ኢየሱስም ጫግዲና። ታማራ ኣጋኻሞ ካህንናሳ ብታ ክዼሳዶንታኻ ኖ ኢየሱስ ማላ ክንካ ካህንናሳ ብታ ሞሮንዛራ ኣርድዲና። ¹⁶ኮዶን ጴጥሮስ ሙልዻፖንሳ ጳልባራ ሽዺዲና። ካህንናሳ ብታ ይዼሳያ ታማራኻሞ ማታንቴ ኤስን ሙልዻፖን ዻቃናይንም ዼላቅሳንቴ ጴጥሮስም ኣንሳቴ ኣርድዲና።

¹⁷ኤስኖ ሙልዻፖን ዻቃናይኖ ጴጥሮስግያ ይጌይና፤ “ያ ኤያ ካሳ ታማርና ግዶር ዳ ዋሞ?” ና ኮያማዶ።

ጴጥሮስካሞ ኮግያ፣ “እንታ ክሳ ታማሪ ትማሞ” ና ክያማዶ።

¹⁸ዋዳ ኣጋኻ ፔኖ ቃጂሚ ኮዶንታኻ፤ ካህንናሳ ብታ ካይስናቤ ኣይሁድናሳ ባርዮን ኦኖን ዻቃናይና ኖን ይኣሳዶንሳ ዴሞሮጎ ዎያንቴ ሾልንዽቴና ኬዶ፤ ጴጥሮስካሞ ኬላማ ክንካ ዎያንቴ ኖን ሾልንዽቴና ክዶ።¹⁹ዋዳስ ኣጋኻ ካህንናሳ ብታ ኢየሱስ ካላ ክሳ ታማርናሳቤ ትምርትን ክታማርሳይንቤም ኦይስዲና። ²⁰ኢየሱስካሞ ክናንቴ፤ “እንታ ፔንናንቴ ማይ ጌይዲና፤ ኣይሁድናሳ ይንግዶር ፑጫንቴ ባርዮን ዪምስካይን ኦኖሮቤ ኬሳ ባሪዮን ኦኖንቤ እንታ ሮሮ ውል ታማርስዲና፤ እንታ ዬር ኣቺሚ እጌያዳ ቆልማሞ፤ ²¹ሃርናንቴ ኢም ሃኦይሴ? ኤና ኢም ኤሳርዳናም ኦይስማ፤ እንታ ዬራ እጌያዳናም ኬ ዼስዲና” ሃማንቴ ማስዲና።

²²ኢየሱስ እግናም ክጌያና ክሳ ዴሞሮጎ ዎያንቴ ዳና ኣይሁድናሳ ባርዮን ኦኖን ዻቃናይና ግዶር ኤዲ ካላ፤ “ካህንናሳ ብታዛራ ያ ኦጎንታ ሃማንቴው ሃማሳይ?” ሃማንቴ ኪም ጫእዲና። ²³ኢየሱስካሞ ክግያ፣ “እንታ ዬር ዛርቦ እጌያዳና፣ እንታ ዬራ ዛርባ እጌያዳም ጌይማ፤ እንታ ዬራ እጌያዳ ጎንዼ ክዳና ሃርናንቴ ኢም ሃጬኤ?” ና ክያማዶ። ²⁴ሃና ኢየሱስም ኣጋንታ ዻካዻዳዛራ ክዳኻ ካህንናሳ ብታ ኤያ ቀያፋዛራ ይእስዲና።²⁵ስምኦን ሃንዻያ ጴጥሮስ ዎያንቴ ኖን ሾልንዽቴ ክዳኻ ኤና ክግያ፣ “ያኻሞ ክሳ ታማርና ግዶርዳ ዋሞ?” ሃማንቴ ኦይስዲና።

ኖኻሞ፣ “ኣጋ እንታ ትማሞ” ሃማንቴ ዜርምዲና።

²⁶ካህንናሳ ብታሳ ካይስና ግዶርዳ ዋ ጴጥሮስሳ ኤያ ቃሞን ታኻዻዳሳ ኤዳስ ጴጥሮስግያ፤ “ኦ ሃቃና ማርማርናም ኮርዻዳ ራቃሮ ክላማ ክንካ እንታ ሃም ሃፓዳዬው?” ሃማንቴ ኦይስዲና። ²⁷ጴጥሮስ ፕርካሞ ዜርምዲና፤ ኣጋዛራ ባቻስ ኤሊዲና።²⁸ኣይሁድናኻሞ ኢየሱስም ቀያፋ ጋይሮኻ ኤያ ሮም ማንግስታሳ ብትንሳዻዳዛራ ኣንሳቴ ያእዲና፤ ኣጋጋላኻሞ ፔኖ ቡሪና። ኣይሁድ ኤና ፋሲካን እሳናንቴ ኬስያና ሃማንቴ ሮም ማንግስታሳ ኤያ ብትንሳዻዳ ሞሮንዛራ ኣርዳድማሞ። ²⁹ናንሲ ጲላጦስ ኬዛራ ናዴ፤ “ኤያ ኻም ዬር ይንካ ዬዻብንሻያ ሃርቴ?” ሃማንቴ ኬኻላ ኦይስዲና።

³⁰ኬኻሞ ክናንቴ፣ “ኤያ ካ እኒ ሴሶ ክኣሽካድምና ዎቲህ ሃዛራ ባኣማሞ” ሃማንቴ ኬ ማስዲና።

³¹ጲላጦስካሞ ኬግያ፣ “ዬቲህ ዬጳር ኪም ኣንሳቴ ቃልቴ ዳምብን ዬሳኻ ክዛራ ብቶን ታክማቴ” ና ክያማዶ።

ኣይሁድ ኤናኻሞ ክግያ፣ “ዎቲህ ኤዲ ሃውካሞ ክጄኻናንቴ ብቶ ይንካ ዎታኻያ ጌጳሞ ዎሳ ቆልማሞ” ና ኬያማዶ።

³²ኦጎኖኻሞ ይንታ ኮማታዶኖ፣ ኢየሱስ ዴምጲ ሃሳማኻ ይጃይንም ዼላቃ ክጌያዳ ጎንዼ ክማቴኻናንቴና።³³ጲላጦስ ይሳ ሞሮንዛራ ማታንቴ ኢየሱስም ግስንሳንቴ፤ “ያ ኣይሁድናሳ ብታው?” ሃማንቴ ኦይስዲና። ³⁴ኢየሱስካሞ ክናንቴ፣ “ቃባ ኣጋ ሃንቲሞ ሞ ኤና ዋኒሳ ዬር እሳ ሃናንቴ ጌይዻዳ?” ሃማንቴ ማስዲና። ³⁵ጲላጦስካሞ ክግያ ማሳንቴ፣ “እንታ ኣይሁድ ኤዲው? እዛራ ሃም ንእሳዳና ኤና ሃሳቤ ካህንናሳ ጋርናቤና፤ ኤሳንካ ያ ሃር ሃያዴ?” ና ክያማዶ።

³⁶ኢየሱስካሞ ክግያ፣ “ማንግስትኖ እኖ ፔን ኮሮኻ ትማሞ፤ ማንግስትኖ እኖ እኒ ፔን ኮሮኻ ኮዳና ኣይሁድ ኤና ኢም ዬዳን ኬጋሬኻናንቴ ካይስና እሳ ኢም ማንካና ኬማንካይ፤ ኮዶን ታ ማንግስትኖ እኖ ፔን ኮሮኻ ትማሞ” ና ክያማዶ። ³⁷ጲላጦስካሞ ክግያ፣ “ኦጎንታ ዳና ያ ብቲ ግያኬ!” ና ክያማዶ። ኢየሱስካሞ ክግያ፣ “እንታ ብቲ እዶንም ያ ሃጌያዳ ኣጋ ልኪና፤ ኢም ይንናንቴ ኣዻዻዶንቤ፣ ፔን ኮዛራ እናኣዶንቤም ጎንዼንም ጌያናንቴና፤ ኤና ጎንዼን ናሻይና ፓይላ ኢም ኤሳራና ኬኤሳራይ” ና ክያማዶ።³⁸ጲላጦስካሞ ክግያ፣ “ጎንዼኖ ሃርቴ?” ና ክያማዶ። ኖ እግናም ይጌያና ራስባራ ኣይሁድ ኤናዛራ ውታንቴ ኬግያ፣ “ኤያ ካ ዛራ እንታ ዻባሞ ሃፓድማሞ። ³⁹ኮዶንካሞ ፋሲካ ባኣልንካ ዻክ ኤዲ ካላም ዬናንቴ ቡልዻያ ዬሳ ዳምቢ ዳይዲና፤ ታ ናንሲ 'ኣይሁድና ብታም' ዬናንቴ እቡሌኻናንቴ ዛጋው ዬዛጋይ?” ና ክያማዶ።

⁴⁰ፕር ኬ እላታንቴ፤ “ኦጎንታ ዳማሞ፣ ኪም ትማሞ ሃቡላይ! ባርባንም ዎናንቴ ቡልማ!” ና ኬያማዶ። ኮዶን ኣጋ ባርባን ኤዲ ዴሳያና።

Chapter 19

¹ሃያንቴ ጲላጦስ ኢየሱስም ዻይስዲና። ²ሮም ማንግስታሳ ፖልስና ኡኩምን ቆጰግያ ኣሽካንቴ ክሳ ሜቴሮጎ ሃያንቴ፤ ኣፓላ ዛዊ ኪም ኣርስስዲና፤ ³ኬ ማሶኻ ማትቴ፣ “ኣይሁድ ኤናሳ ብታ ፃሊኖ ሃናንቴ ኮዴ” ሃንቴ ኪም ጫእቴና ኬዶ።

⁴ጲላጦስ ፕር ጳልንዛራ ውታንቴ ኬግያ፣ “ታ ናንሲ ይንናንቴ ኪም ዬዛራ እቡልዶኖ ኪም ዻብንሻያ ሴሶ ካላኻሞ ክዛራ እያፓድሞንም ዬቲህ ዬዼሴኻናንቴና” ና ክያማዶ። ⁵ኢየሱስ ኡኩምን ቆጰን ሜቴሮ ሃያንቴ ኣፓላን ዛዎን ኣርሳንቴ ዉትዲና፤ ጲላጦስካሞ ኣይሁድ ኤናግያ፣ “ኤያ ኣጋሼ!” ና ክያማዶ። ⁶ካህንናሳ ጋርናቤ ኤና ባርዮን ኦኖን ዻቃናይና ኪም ይያፓና፤ “ኪም ዚትማ! ዚትማ!” ሃማንቴ እላትዲና።

ኮዶን ጲላጦስ ክግያ፣ “ዬቲህ ኪም ቻንቴ ዚትማቴ፤ እባራንካ ኪም ዻብንሻያ ሴሶ እንታ ሃፓድማሞ” ና ክያማዶ።

⁷ኣይሁድ ኤናኻሞ፤ “ዎሳ ዳምቢ ዳይዲና፤ ኖ ዪም ባርያ ናሳ ክያያዶንታኻ ዎሳ ዳምብን ጎይንካ ክናንቴ ዴምጲና ኮዛግሳይ” ና ኬያማዶ።

⁸ጲላጦስካሞ እግናም ይኤሳራና ካልሎን ኩርትንዺዲና ⁹ሃያንቴ ሞሮን ይሳዛራ ማታንቴ ኢየሱስግያ፤ “ያ ሃምባራኻ ሃናኣዴ?” ሃማንቴ ኦይስዲና። ኮዶን ኢየሱስ ኣፖ ካላኻሞ ክዛራ ማሳድማሞ።¹⁰ጲላጦስ ክግያ፣ “ያ ኢም ዼላቅሳዬው? እንታ ሃም ቡላናንቴ ዎይካሞ ዚታናንቴ እሳ ጌጳሞ ኮዶንም ያ ዼሳዬው?” ና ክያማዶ።

¹¹ኢየሱስካሞ ክግያ፣ “እኒ ሃናንቴ ጌጳሞን ጳባራኻ እንዻድምና እዛራ ሃሳ ጌጳሞ ዳማሞ፤ ኣጋታኻ ኤያ ኢም ሃናንቴ ሳስካቴ እማዳ ሴሶ ጌጲ ካና ክዶ” ና ክያማዶ።¹²ኣጋሳ ራስባ ጲላጦስ ኢየሱስም ቡላናንቴ ዛግዲና፤ ኮዶን ኣይሁድ ኤና፣ “ያ ኪም ሃቡልና ያ ቄሳርሳ ሃሪያ ትማሞ፤ ዪም ብቲግያ ሃያንቴ ሼዳያ ኤያ ቄሳሪም ቶዛዻያና” ሃማንቴ ላይ እላትዲና። ¹³ጲላጦስ እግናም ይኤሳራና ኢየሱስም ጳልንዛራ ቡልንቴ፤ 'ሱና ላይታስ' ሃንዻያ ኤና ኣራማይክና ኣፖንካ ራቃ 'ጋባታ' ሃማንቴ ግስንዻያ ግዶር ዻባሞን ካዻን ቦርኮቶንዛራ ዳርቅዲና።¹⁴ሮራ ኣጋ ፋሲካን በኣልንናንቴ ኤናሳ ይንካ ሼካዻያና፤ ዋዳኖኻሞ ሳኣት ላቤግያና፤ ጲላጦስካሞ ኣይሁድ ኤናግያ፣ “ብታ ዬሳ ካሼ!” ና ክያማዶ።

¹⁵ኮዶን ኬ፣ “ኪም ካይስማ! ካይስማ! ዚትማ!” ሃማንቴ እላትዲና። ጲላጦስካሞ ኬናንቴ፣ “ብታ ዬሳም እዝቴዬው?” ና ክያማዶ።

ካህንናሳ ጋርናኻሞ፣ “ቄሳርሳ ኦባራ ዎሳ ብቲ ኣብ ቆልማሞ” ሃማንቴ ማስዲና።

¹⁶ቱንሲሮኻሞ ጲላጦስ ኢየሱስም ኬዝቴኻናንቴ ኤናናንቴ ሳስካቴ ኢምዲና፤ ሮም ማንግስታሳ ፖልስና ኢየሱስም ኣንሲዲና።¹⁷ኢየሱስካሞ ይንዛራ ይዚታዻያ ሃቃስም ባኣቴ ኤና ኣራማይክና ኣፖንካ 'ጎልጎታ' ሃማንቴ ግስንዻያ 'ሜቴን ጉሳ' ሃንዻያ ጌማርታዛራ ውቲዲና። ¹⁸ኦጎታርካሞ ኤና ኪም ዚትዲና፤ ክላማ ክንካ ኤዲ ላማም፣ ኤዲ ካላም ክሳ ምዛቅባራ ኤዲ ካላም ዋርካታባራ ሃያንቴ ኬ ዚትዲና፤ ኢየሱስም ኬሳ ግዶሮና ኬዚታዶ።¹⁹ጲላጦስካሞ ዋርቃት ኡካንቴ ኢየሱስም ዚታዻዶን ሃቃንዛራ ክሳ ጳባራ ዚትዲና፤ ዋርቃታ ኡካዻዳኻሞ 'ናዝሬት ጋንታ ኣይሁድ ብታ ኢየሱስ' ሃማያና። ²⁰ራቃ ኢየሱስም ይንግዶር ዝታዻዳ ካታማንሳ ዴሞሮ ክዶንታኻ፤ ኣይሁድ ኤዲኖ ዋርቃታም ናባብዲና፤ ዋርቃታም ኮሳ ኡካዺድኖ ኣራማይክ ኣፖንካቤ ላቲን ኣፖንካቤ ግሪክ ኣፖንካቤና።²¹ኣይሁድ ካህንናሳ ጋርና ጲላጦስ ይኡካዳ ዋርቃታም ኬ ይናሽድሞንታኻ ክግያ “ኖ 'እንታ ኣይሁድናሳ ብቲና' ክያማዳግያ ሃማንቴ ኡኩማ፤ 'ኖ ኣይሁድ ኤናሳ ብታና' ሃማንቴ ሃኡክናኖ” ና ኬያማዶ።

²²ጲላጦስካሞ ኬናንቴ፣ “እንታ ዋርቃታ ኡካዳም ኡክዲና” ሃማንቴ ማስዲና።

²³ሮም ማንግስታሳ ፖሊስና ኢየሱስም ዚታንቴ ራስባራ ኣፓላ ኢን ባራ ክኣርሳያም ሶጎ ጋራንቴ ኣፓላን ጌጶን ጳባራ ክኣርሳይንም ቻንቴ ኬ ውልናንቴ ካላ ካላ ኮዬስከኻናንቴ ኤዲ ኦይዲ ማታንቴ ካሽምዲና፤ ኣፓላ ኢን ባራ ክኣርሳያም ዛጋራሮካ ካርሳንቴ ክሳ ራንዛራ ጃግን ቆልማ ካላ ብሽ ኣሽካዻዳና። ²⁴ኣጋታኻ ኬ ክንካ ማታንቴ፤ “ዎቲ ቡኪ ዎዳዃ ኤያ ይንዛራ ይዬስካያዛራ ክዬስኬ፤ ሃኣሳን ዎጋሬ” ና ኬያማዶ። ኦጎኖኻሞ ይንታ ኮያማዶኖ፤

“ኣፓላን እሳም ኬ ካሽምዲና፤

ኣፓላስ ኢን ባራ እኣርሳያዛራ ኬ ቡኪ ዎድዲና” ሃማያ ዋርቃትንሳ ኣፓ ጌይዻዳ ጎንዼ ክማቴኻናንቴና።

ወታደርናሳ ሃይዻዳ አጋና።

²⁵ሃቃስ ኢየሱስም ይንዛራ ዚታዻዳሳ ዴሞሮ ክሳ እንዳንቤ፣ ክሳ እንዳንሳ እንዳናንቤ፣ ቀልዮጳ ሜን ማርያምቤ፣ መግዳላ ፔንጋይኖ ማርያምቤ ክንካ ዎያንቴና ኬዶ። ²⁶ራቃ ኣጋሮ ኢየሱስ ይሳ እንዳንቤ ታማራ ክናሻያ ኮሳ ዴሞሮ ዎያንቴ ክዳዃ ይያፓና፤ ይሳ እንዳንግያ፣ “ያ ኤስኖ ኮኖ፣ ናሳ ሃሳ ኣጋሼ” ና ክያማዶ፤ ²⁷ታማራ ኣጋግያ፣ “ሃንና ኦጎሼ” ና ክያማዶ። ዋዳ ኣጋኻ ካርሳንቴ ታማራ ኣጋ ኮም ይሳ ኦኖንዛራ ኣንሳቴ ያእዲና።²⁸ሃያንቴኻሞ ኢየሱስ ዬር ፓይላ ውል ኮማቃዶንም ዼሳንቴ፤ ኣፓ ዋርቃትሮ ጌይዻዳ ጎንዼ ክማቴኻናንቴ፤ “እንታ ባኻርዺዲና” ና ክያማዶ። ²⁹ኦጎታርካሞ ዎይንን ዚኣን ፃቅሞንሳ ይንግዶር ክዳ ዳ ዳይዲና፤ ኬኻሞ ዎይንን ዝኣሮ ፕራሽን ፖጭዲን ጯፕ ሃያንቴ ሃቃስ ሂሶጵ ሃንዻያኻ ክሳ ኣፖዛራ ባእዲና። ³⁰ኢየሱስካሞ ዎይንን ፃቅማን ሱታንቴ ራስባራ፣ “ታ ናንሲ ዬር ፓይላ ውል ማቅዲና” ጌያንቴ ላንቁስ ሃማንቴ ኡስን ይሳም ሳስካቴ እማንቴ ጃይዲና።³¹ሮራ ኣጋ ኣይሁድ ኤና ኡኩንሳ ሮራናንቴ ይንካ ኬ ሼካያ ክዶንታኻ፤ ኣይሁድና ኤና ዚታዻዃ ጃዳና ሃቃንዛራ ኡኩንሳ ሮራጋላ ኬያቄኻናንቴ ኬዛጋድሞንታኻ፤ ኡኩንሳን ሮራ ኣጋ ኡኩንሳ ሮሮ ዋና ክዶንታኻ ኤና ዚታዻዳናሳኻሞ ጎቦዝና ኬሳም ቁንፃንቴ ሃንችሻዼኻናንቴ ጲላጦስም ኬ ምስክዲና። ³²ኣጋታኻ ፖሊስና ክርስቶስ ላማ ክንካ ኤና ዚታዻዳና ግዶር ኤያ ብራስሳ ጎቦዝናም ቁንፂዲና፤ ፕር ኤያ ዋሳኻሞ ጎቦዝናም ቁንፂዲና። ³³ኮዶን ኢየሱስ ዛራ ኬኒና ኖ ክጃዶንታኻ፤ ጎቦዝና ክሳም ኬ ቁንፃድማሞ።³⁴ኮዶን ፖሊስና ግዶር ኤዲ ካላ ኢየሱስሳ ዴሞን ባንቆንካ ኡክዲና፤ ኣጋዛራ ማኣስቤ ኑንቆቤ ይንቅምዲና። ³⁵ኤያ ኦጎም ሃፓዳ ኣጋ ማኛሞን ዎይዲና፤ ማኛሞኖ ክሳ ጎንዼና፤ ኤያ ኣጋ ጎንዼን ይጌያን ዼስዲና፤ ዬቲህካሞ ዬኣምኔኻናንቴ ኖ ማኚ ማትዲና።³⁶ኦጎኖኻሞ ይንናንቴ ይንታ ኮማታዶኖ፤ “ክሳ ላፖሮኻ ካላኻሞ ቁንፃዺማሞ” ሃማንቴ ዋርቃትሮ ኡካዻዶኖ ጎንዼ ኮማቴኻናንቴቤ፤ ³⁷ፕር ዋርቃቲ ኣብ ግዶር “ኤና ኪም ኡካዳና ኪም ሃፓና ኬያፓይ” ሃማንቴ ኡካዻዶኖ ጎንዼ ኮማቴኻናንቴና።³⁸ኣጋሳ ራስባራ ኣርማትያ ፔን ጋንታ ዮሴፕ ኢየሱስሳ ዋሲም ቻናንቴ ጲላጦስም ምስክዲና፤ ዮሴፕካሞ ኣይሁድ ኤናም ይኩርትንዻዶንታኻ ኢየሱስም ኤዲ ኣዺምካ ጫጋያና። ኖ ጲላጦስካላ ኦይሳንቴ ናዴ ኢየሱስሳ ዋሲም ቻይዲና። ³⁹ኣና ብራንቴ ሶትንካ ኢየሱስ ካላ ናኣዳ ኤያ ኒቆዲሞስ ኪሎ ግራም ማካንታም ኦይዲግያ ቁኛቤ ዋልቅንቶቤ ክዛራ ዎርሳዻዳ ዋኣቲ ባኣቴ ናእዲና።⁴⁰ኬኻሞ ኢየሱስሳ ዋሲም ቻንቴ ኣይሁድና ኤና ጎይንካ ኪም ቱፓንቴ ዋኣቲንካ ቃዻንቴ ኣፓላ ዹስ ሃማኻ ሳሪዲና። ⁴¹ኢየሱስም ራቃ ይንግዶር ዝታዻዳ ሃሚና፤ ሃማ ኣጋሳ ኢሮ ኤዲ ይንግዶር ዱካዻድማ ኦሎ ሃሊ ዳይዲና። ⁴²ሮራ ኣጋ ኣይሁድናሳ ይንካ ኡኩንሳን ሮራናንቴ ኬ ሼካያ ክዶንታኻቤ፤ ኦላ ኣጋ ፄዲ ክዶንታኻ ኢየሱስም ኬ ኦጎታር ዱክዲና።

Chapter 20

¹ሳምንታሳ ሮራ ካርሳጋላ ቡሪ ሶቲ ኣኻራ ሜሌል ኳሚማ መግደላ ፔን ጋይኖ ማርያም ዱክንዛራ ያእዲና፤ ሱና ዱክን ዲፃዳ ዱክንሳ ሙልዻፖሮ ውንኩርሳዻዃ ና ሃፕዲና። ²ሃይዻዃ ና ጎባካ ስምኦን ሃንዻያ ጴጥሮስቤ ታማራ ዋ ኢየሱስሳ ናሻዻያቤዛራ ናዴ ኬግያ፣ “ኤና ጌጳም ዱክሮኻ ቡላንቴ ቻይዲና፤ ሃንታር ኪም ኬዎዳዶንካሞ ዎቲህ ዼስማሞ” ና ኮያማዶ።³ሃያንቴ ጴጥሮስቤ ታማራ ዋቤ ውታንቴ ዱክንዛራ ያእድና። ⁴ኬ ላማ ውልካሞ ጎብቴና ኬዶ፤ ታማራ ዋኻሞ ጴጥሮስም ብራንቴ ዱክን ራቅንም ዬስክዲና፤ ⁵ኖ ኩፕ ሃማንቴ ዱክንሳ ኦሎን ክሼድና፤ ኣፓላስ ዹስ ሃማ ኢየሱስም ይንካ ሳራዻዳም ኦጎታር ክዳዃ ሃፕዲና፤ ኮዶን ኖ ዱክንዛራ ኣርዳድማሞ።⁶ክሳ ራስባራ ጎብቴን ዳ ስምኦን ሃንዻያ ጴጥሮስ ዬስካንቴ ዱክንዛራ ኣርዳንቴ፤ ኣፓላስ ዹስ ሃማ ይንካ ኪም ሳራዻዳም ሃፕዲና። ⁷ሃያንቴኻሞ ኖ ኢየሱስሳ ሜቴሮጎ ጫርቃ ቁራዻዳምካሞ ሃፕዲና፤ ጫርቃ ኣጋ ኣፓላን ኪም ይንካ ሳራዻዶን ካላንካ ዋና ይቱፕማዳዛራና ክዶ።⁸ሃያንቴኻሞ ታማራ ብራንቴ ዱክን ራቅንዛራ ዬስካዳኻሞ ዱክንሳ እንዛራ ኣርዳንቴ ሼዳንቴ ኣምንዲና። ⁹ኬ ይንታ ኬሃያዶኖ ኢየሱስ ዴምጲንባራኻ ክዻጳይንም ኬ ኣኻራ ዋርቃትሮኻ ኬዼሳድሞንታኻና። ¹⁰ኣጋሳ ራስባራ ታማርናኻሞ ማታቴ ይሳ ኦኖናዛራ ያእዲና።¹¹ኮዶን ማርያም ዱክንሳ ጳልባራ ዎያንቴ ኤፒቴና ኮዶ፤ ኤፓይካኻሞ ዱክንም ሼዳናንቴ ኩፕ ሃምዲና። ¹²ኢየሱስም ይንግዶር ኣቻዻዳ ራቃሮጎ ኤርጎን ኤድ ላማ ኣፓላን ጫውሊ ኣርሳዳና ክሳ ሜቴንሳ ዳዻዶንባራቤ ክሳ ራንሳ ዳዻዶንባራቤ ዳርቃንቴ ኬዳዃ ና ሃፕዲና። ¹³ኬኻሞ ኮግያ፣ “ያ ኤስኖ ኮኖ፣ ሃርናንቴ ሃ ኤፔ?” ሃማንቴ ኦይስዲና።

ናኻሞ፣ “ኤና እሳ ጌጳም ቻይዲና፤ ሃንታር ኬዎዳዶንካሞ እንታ ዼስማሞ” ና ኮያማዶ።

¹⁴እግናምካሞ ና ጌያንቴ ይሳ ቡዶዛራ ማታቴ ኮሼድና ኢየሱስ ዎያንቴ ክዳዃ ሃፕዲና፤ ኮዶን ኢየሱስ ክዶንም ና ዼሳድማሞ። ¹⁵ኢየሱስካሞ ኮናንቴ፣ “ያ ኤስኖ ኮኖ፣ ሃርናንቴ ሃ ኤፔ? ሃውም ሃዛጌ?” ና ክያማዶ። ናኻሞ ኤያ ሃሚን ጳቃናያ ማይሻንቴ ክግያ፣ “ጌጳ፣ ባንዞ ያ ሃቻዳና እቼኻናንቴ ኪም ሃዎዳዳ ራቃም እናንቴ ጌይማ” ና ኮያማዶ።¹⁶ኢየሱስካሞ ኮም፣ “ማርያም” ሃማንቴ ግስምዲና። ናኻሞ ክዛራ ማታንቴ ኣራማይክና ኣፖንካ ክግያ “ረቡኒ!” ሃምዲና። ረቡኒ ሃንዻያ ኣፓሳ ዎካልኖ “ኣስታማራ” ና ሃንዻዶ። ¹⁷ኢየሱስካሞ ኮግያ፣ “ኣኻራ ባርያ ዎምባዛራ እያኣድሞንታኻ ታ ያ ኢም ጋርማ፤ ኦጎናንቴ እንና ናና ካላ ያ ቃልቴ ሃሳ ጌያኖ 'እንታ ኣባቤ ዬምባቤዛራ፣ እሳ ባርያቤ ዬሳ ባርያቤዛራ ያኣና እያኣይ' ሃምዲና ሃማንቴ ኬናንቴ ጌይማ” ና ክያማዶ። ¹⁸መግደላ ፔን ጋይኖ ማርያምካሞ ክሳ ታማርናዛራ ቃልቴ፤ “ጌጳም እንታ ሃፕዲና!” ሃማንቴ ዬራ ኢየሱስ ኮናንቴ ክጌያዳናምካሞ ኬናንቴ ጌይዲና። ኢየሱስ ታማርናናንቴ ሃፕንዺዲና¹⁹ሳምንታሳ ሮራ ካርሳጋላ ሮራ ኣጋኻ ሶቲንካ ታማርና ኣይሁድናም ኩርትንዻንቴ ሙልዻፖናም ይዛራ ዲፃንቴ ፑጫንቴ ኬዳዃ ኢየሱስ ኬሳ ባክሮ ዎያንቴ ኬግያ፣ “ፃሊኖ ዬናንቴ ኮዴ” ና ክያማዶ። ²⁰ኢየሱስ እግናም ኬናንቴ ይጌያና፤ ኣኒን ይሳቤ ይሳ ዴሞንቤ ኬናንቴ ዻውዲና፤ ታማርናኻሞ ጌጳም ይያፓና ጌጲ ዋዝንዺዲና።²¹ኢየሱስ ፕርካሞ ኬግያ፣ “ፃሊኖ ዬናንቴ ኮዴ፤ ባርያ ዎምባ ኢም ክንእሳዳግያ፤ እንታኻሞ ዬም ይእሳና እይእሳይ” ና ክያማዶ። 22 ኢየሱስ እግናም ኬናንቴ ጌያንቴ ኬዛራ ኡፕ ሃማንቴ “ኡስን ጋዛን ችማቴ፤ ²³ኤናሳ ሴሶንም ዬጋርና ሴሶን ኬሳም ጋራና ጋርዻይ፤ ኮዶን ኬሳ ሴሶንም ዬጋራድምና ሴሶን ኬሳም ጋርዺማሞ” ና ክያማዶ።²⁴ዋዳስ ኣጋኻ ታማርና ታጲ ላማና ግዶር ዋ ዲዲሞስ ሃማንቴ ግስንዻያ ቶማስ ኢየሱስ ክናኣዶን ዋዳስካ ታማርና ግዶር ቆልማሞ። ²⁵ታማርና ዋኒካሞ ክግያ፣ “ዎቲህ ጌጳም ሃፕዲና” ና ኬያማዶ።

ኮዶን ኖ ኬግያ፣ “ኣኒን ክሳ ምስማሪንካ ኡካዻዳ ማዳስም እያፓድምናቤ፤ ምስማርንሳ ኣርዳዻዳ ራቃሮጎ ኣኒን እሳም እኣርሳድምና፤ ክሳ ዴሞሮካሞ ኣኒን እሳም እኣርሳድምና እንታ ኣምንማሞ” ና ክያማዶ።

²⁶ሮሮ ሎንካይሳ ራስባራ ታማርና ኦኖንሳ ኢሮጎና ኬዶ፤ ቶማስካሞ ኬላማ ክንካ ዳይዲና፤ ሙልዻፖናምካሞ ዲፃዺዲና፤ ኮዶን ኢየሱስ ናዴ ኬሳ ባክሮ ዎያንቴ ኬግያ፤ “ፃሊኖ ዬናንቴ ኮዴ” ና ክያማዶ። ²⁷ሃያንቴኻሞ ቶማስግያ፤ “ኣኒን ሃሳም ኦራ ኣቼ፤ ኣኒን እሳምካሞ ሼድማ፤ ኣኒን ሃሳምካሞ እሳ ዴሞሮጎ ኣርስማ፤ ኢ ሃካዺናኖ፤ ኣምንማ” ና ክያማዶ።

²⁸ቶማስካሞ ክግያ፣ “እሳ ጌጳ፣ እሳ ባርያ” ሃምዲና።

²⁹ኢየሱስካሞ ክግያ፣ “ያ ኢም ሃያፓዶንናንቴ ኣምንዲና፤ ኮዶን ኤና ሃፕማ ኣምናይና ፑጋዻዳና” ና ክያማዶ።³⁰ዬራ ሃሚማንግያንዳና ጱፅና ዋኒ ዋርቃታ ካሮጎ ኡካዻድምናም ኢየሱስ ይሳ ታማርናሳ ዎትሮ ኣሽክዲና። ³¹ኮዶን ኢየሱስ ኖ ክርስቶስ ክዶንቤ፤ ባርያ ናሳ ክዶንም ዬኣምኔኻናንቴቤ፤ ኣምናንቴኻሞ ክሳ ናብንካ ሳዳ ዬሳ ኮዴኻናንቴ ክናም ዬናንቴ ኡካዺዲና።

Chapter 21

¹1 ኣጋሳ ራስባራ ዬሱስ ጥብሪያዶስ ኛፓስን¹ ካላ ፕር ይሳ ታማርናናንቴ ሃፕንዺዲና፤ ኖ ክያፕንዻዶኖ ኣጋንታና፦ ²ስምኦን ሃማንቴ ግስንዻያ ጴጥሮስቤ፣ ዲዲሞስ ሃንዻያ ቶማስቤ፣ ገልላ ፔሮጎ ቃና ሃንዻያ ራቃባራ ናኣዳ ናትናኤልቤ፣ ዘብድዮስ ናናቤ፣ ታማሪ ላማ ዋኒ ማላ ክንካና ኬዶ። ³ስምኦን ሃማንቴን ግስንዻያ ጴጥሮስ ኬግያ፣ “እንታ ካራ ኤሞታና እያኣይ” ና ክያማዶ። ኬኻሞ ክግያ፣ “ዎቲህካሞ ሃላማ ያኣና ዎያኣይ” ና ኬያማዶ። ሃያንቴ ኬ ውታንቴ ጋግንዛራ ሃንቻንቴ ያእዲና፤ ኮዶን ሶታ ኣጋኻ ካራ ካላኻሞ ዬዳድማሞ።

⁴ፔኖ ኮሶፃና ዬሱስ ኛፓስን ካላ ዎያንቴና ክዶ፤ ኮዶን ታማርና ዬሱስ ክዶንም ዼሳድማሞ።

⁵ኖኻሞ ኬግያ፣ “ናናቶ፣ ካራ ዬኻላ ዳይዱው?” ና ክያማዶ።

ኬኻሞ ክናንቴ ይማሳና፤ “ዎኻላ ካራ ቆልማሞ” ና ኬያማዶ።

6 ኖ ኬግያ፣ “ዬሳ ኜፑቴይንም ጋግንሳ ምያቅባራ ዻብማቴ፤ ካራ ሃፓና ዬያፓይ” ና ክያማዶ። ኬኻሞ ኜፑቴይንም ኬ ዻባና፤ ካራንሳ ጱፃሞንካ ሃማንቴ ኜፑቴይንም ጉቻኖ ኬም ባሽዲና።

⁷ኢየሱስሳ ናሻዻያ ታማራ ጴጥሮስግያ፣ “ኣጋ ጌጳ ታይ!” ና ክያማዶ። ስምኦን ሃማንቴ ግስንዻያ ጴጥሮስካሞ “ጌጳ ታይ” ሃማያም ኤላቃ ኤሳራንቴ፤ ኣፓላን ጳባራንዶን ይቡላዶን ማሳቴ ኣርሳንቴ ጱላንቴ ኑንቆንዛራ ዋይዲና። ⁸ታማርና ዋኒ ፔን ካላንካ ኬ ፔግንዻዶኖ ክንዲ ዺብ ላማ² ግያና፤ ኜፑቴይን ይንግዶር ካራን ይፆፃዶን ጉቻዳቴ ፔንዛራ ጋግንካ ኬ ናእዲና። ⁹ኬኻሞ ፔንዛራ ኬዬስክና ካራ ይንዛራ ይዳ ቆሽናቤ ባላሻቤ ሃፕዲና።

¹⁰ዬሱስካሞ ኬግያ “ካራና ታኪ ዬዬዳዳና ግዶርካ ይንዳ ዋኒም ባኣማቴ” ና ክያማዶ።

¹¹ስምኦን ሃንዻያ ጴጥሮስካሞ ጋግንዛራ ሃንቻንቴ ኜፑቴይንም ጉችዲና፤ ኜፑቴንሳኻሞ ኢሮ ዳና ካራና ጌጲ ጌጲና መቶ ካላቤ ዶንጝታም ማንካንቤና፤ ካራን ኦጎ ውልም ዬዳንቴኻሞ ኜፑቴይኖ ታኻድማሞ።¹²ዬሱሱካሞ ኬግያ፤ “ንማቴ፣ ቁርሺ እሦ” ና ክያማዶ። ኬ ኖ ጌጳ ክዶን ይዼሳዶንታኻ፤ ታማርና ግዶርካ ክግያ “ያ ሃውቴ?” ሃማንቴ ኤዲ ኦይሳናንቴ ዛጋዳ ቆልማሞ። ¹³ዬሱስካሞ ናዴ ባላሻንቤ ካራንቤም ኬናንቴ

እምዲና።

¹⁴ኢየሱስካሞ ዴምጲንባራኻ ዻጳንቴ ታማርናናንቴ ዪም ክዻዋዳ ካ እያ ማክንሳና።¹⁵ናንሲ ኬ እꬅማቴ ኬቱንሳዃ ራስባራ፤ ዬሱስ ስምኦን ሃንዻያ ጴጥሮስግያ፣ “ዮና ናሳ ስምኦን፣ ክና ኻላንካ ኢም ሳጊ ናሻው ሃናሻይ?” ና ክያማዶ።

ኖኻሞ ክግያ፣ “ዪኒ፣ ጌጳ፤ ሃም እናሻይንም ያ ዼስዲና” ና ክያማዶ።

ዬሱስካሞ ክግያ፣ “እሳ እያና ናናናንቴ ኦያ ኢምማ” ና ክያማዶ።

¹⁶ዬሱስ ፕር ላንሲ ክግያ፣ “ዮና ናሳ ስምኦን፣ ያ ኢም ናሻው ሃናሻይ?” ና ክያማዶ።

ኖኻሞ ክናንቴ ይማሳና “ዪኒ፣ ጌጳ፤ ሃም እናሻይንም ያ ዼስዲና” ና ክያማዶ።

ዬሱስካሞ ክግያ፤ “እሳ እያናም ግሽማ” ና ክያማዶ።

¹⁷ዬሱስካሞ ማክንሳኻ ክግያ፣ “ዮና ናሳ ስምኦን፣ ያ ኢም ናሻው ሃናሻይ?” ና ክያማዶ።

ጴጥሮስካሞ ኢ ማካም “ያ ኢም ናሻው ሃናሻይ?” ሃማንቴ ክኦይሳዶንታኻ፣ ሞይካዻንቴ ክግያ “ጌጳ፣ ያ ዬር ውልም ዼስዲና፤ ሃም እናሻይንምካሞ ያ ዼስዲና” ና ክያማዶ።

ዬሱስካሞ ክግያ ይንታና ክያማዶ፦ “እሳ እያናም ዼዲስማ።

¹⁸እንታ ሃናንቴ ጎንዼና እጌያይ፤ ኣና ባርሻ ሃዶን ሃሳ ኣፓላንም ሃዻር ዻክዻንቴ ራቃ ሃዛጋዳዛራ ይቴና ሃዶ፤ ኮዶን ሃጌችና ያ ኣኒን ዼግ ሃያዃ ኤዲ ኣብ ሃም ኣፓላን ዻክዺሳንቴ ራቅን ያኣናንቴ ሃዛግሞንዛራ ሃም ኣንሳና ክኣንሳይ።¹⁹ዬሱስ ኣጋንታ ክጌያዶኖ፤ ጴጥሮስ ቤሬ ዴምጲ ሃሳማኻ ጃንቴ ባርያም ክጎሻይንም ዻዋናንቴና። ኣጋሳ ራስባራ ዬሱስ ጴጥሮስግያ “ኢም ጫግማ” ና ክያማዶ።

²⁰ጴጥሮስ ራስዛራ ማታንቴ ክሼድና ታማራ ዬሱስ ይናሻያ ኬም ክጫግካ ሃፕዲና፤ ታማራ ኣጋ ኣና እባንን ዳኣኖን ኬእሳዶን ዋዳንካ ዬሱስሳ ዴሞንዛራ ክድማንቴ፤ “ጌጳ፣ ሃውቴ ሃም ሳስካቴ እማያ?” ሃማንቴ ኦይሳዳና። ²¹ጴጥሮስካሞ ኪም ሃፓንቴ ዬሱስግያ “ጌጳ፣ ኤ ኖ ሃስ ክያሜ?” ሃማንቴ ኦይስዲና።

²²ኢየሱስካሞ ክናንቴ ይማሳና፤ “እሳ ማታዛራ ኖ ሳዳንካ ክዴኻናንቴ እዛግና ሃርታ ሃሳ ካያዶኖ? ያ ኢም ጫግማ” ና ክያማዶ። ²³ዼላቃ ዬሱስሳ ጌይዻዳኻ ሃማንቴ፤ እምባ ናና ግዶሮ ታማራ ኣጋ ዴምጲ ጅማሞ ሃማያ ዼላቅ ሻሚዲና። ኮዶን ዬሱስ “እሳ ማታዛራ ኖ ሳዳንካ ክዴኻናንቴ እዛግና ሃርታ ሃሳ ካያዶኖ?” ና ክያማዶ፤ ኖ ክጅሞን ክናንቴ ጌያድማሞ።

²⁴ኤያ ዬራ እግናሳ ማኚ ማታዳቤ ዬራ ክናም ኡካዳ ታማራ ካና፤ ዬራ ማኚን ማታንቴ ክጌያዳና ጎንዼ ክዶን ዎቲ ዼስዲና።

¹ 21.1

² 21.8

Acts

Chapter 1

¹ቴዎፍሎስ፣ ኢየሱስ ሃያናንቴቤ ታማርሳናንቴቤ ዋድማና ይካርሳዳናም ፓይላ እሳ ዋርቃታ ብራስሮ እንታ ሃናንቴ ኡክዲና፤ ²ኣጋኻሞ ኖ ሮራ ይንካ ክዻጳዳሳ ዬስካዛራ ኤና ካማንቴ ይእሳዳናናንቴ ኡስን ጋዛንካ ኣፓ ኬናንቴ ክጌያዳና። ³ይሳ ጋሎንሳ ራስባራ ኖ ይዻር ኬዛራ ናዴ ሳዳንካ ይዶንም ኬናንቴ ጎይ ጱፅካ ዻውቴ ሮሮ ኦይዲታምሳ ኢር ሃዮ ሃዮኻ ኬናንቴ ሃፕንዽቴ ባርያ ማንግስትንሳ ዬር ኬናንቴ ጌይዲና።⁴ኖ ኬላማ ክንካ እꬅምቴ ዳርቃንቴ ዳንቴ ይንታ ሃማንቴ ኬም ኤልቅምዲና፦ “ኢየሩሳሌም ግዶርካ ዬውትናኖ፤ ኮዶን እንታ ዬናንቴ ዼላቅና እጌይካ ዬኤሳርዳናም፣ ዎምባ ይጌያዳ ኣፓም ካሊማቴ፤ ⁵ዮሃንስ ኑንቆንካና ክሻያዶ፣ ኮዶን ዬቲ ሮሮ ቶኻሳ ራስባራ ኡስን ጋዛንካ ሻይዻና ዬሻይዻይ።”

⁶ኬኻሞ ፑጭንቴ ዳንቴ ክግያ፦ “ጌጳ፣ እስራኤል ማንግስትን ፕር ማሳንቴ ይንካ ሃዎይሳን ዋዳኖ ታው?” ሃማንቴ ኦይስዲና።

⁷ኖኻሞ ኬግያ ይንታና ክያማዶ፦ “ባርያ ዎምባ ጌጳሞን ይኖንካ ዋዳስ ዎይካሞ ሮራ ክታኻዳም ዬዼሴኻናንቴ ዬናንቴ ጌይዻድማሞ፤ ⁸ኮዶን ኡስኖ ጋዛኖ ዬዛራ ኮያንቻን ዋዳንካ ካንታን ቻና ዬቻይ፤ ኢየሩሳሌምቤ ይሁዳቤ ሳማርያቤ ግዶር ፓይላ፣ ፔንሳ ማራንዛራ እሳ ማኚና ዬዳይ።”

⁹ኖ ኣጋም ኬናንቴ ጌያንቴ ራስባራ ኬ ኪም ኬሼድካ ዞን ፖላንዛራ ዻጲዲና፤ ሉፕኖኻሞ ኬሳ ኣፕሮኻ ኪም ካይስዲና።

¹⁰ኖ ዞን ክያኣዃ ኬ ፖላንዛራ ላዪ ሼድቴ ኬዳዃ፣ ኬኬንሽማ ኣፓላን ጫውልን ኣርሳዳና ኤዲ ላማ ናዴ ኬኻላ ዎይዲና፤ ¹¹ይንታኻሞና ኬግያ ኬያማዶ፡- “ዬቲ ክና ገሊላ ኤና ዞን ፖላንዛራ ሼድቴ ኮታር ሃርናንቴ ዬዎያዴ? ኣጋ ዬኻላንካ ፖላንዛራ ክይካ ዬያፓዳ ኢየሱስ ኣጋንታ ፖላንዛራ ክይካ ዬያፓዳ ኣጋግያ ኣጋንታ ማታቴ ናኣና ክናኣይ።”¹²ሃያንቴኻሞ ኬ ደብረ ዘይት ሃንዻያ ጌማርታሮኻ ኢየሩሳሌምዛራ ማትዲና፤ ጌማርታ ኣጋኻሞ ኢየሩሳሌም ግዶርካ ኤዲ ካላ ኡኩንሳን ሮራ ጋላ ኪዬኤኻናንቴ¹ ጌይዻዳግያና ክፔግንዻይ። ¹³ኬ ካታማስዛራ ይኣርዳዶን ዋዳንካ ኦኖን ይንግዶር ይዶንሳ ኦና ጳባራን ዳዛራ ውትዲና፤ እግናኻሞ፣ ጴጥሮስቤ፣ ዮሃንስቤ፣ ያእቆብቤ፣ እንድርያስቤ፣ ፊልጶስቤ፣ ቶማስቤ፣ በርተሎሜዎስቤ፣ ማትዮስቤ፣ እልፍዮስ ናሳ ያእቆብቤ፣ ፔን ይሳዛራ ዎዻያ ስምኦንቤ፣ ያእቆብ ናሳ ይሁዳቤና። ¹⁴ኬ እግና ፓይላ ሜናኻሞ ኢየሱስ እንዳን ማርያምቤ እንዳን ናናቤ ላማ ክንካ ማታንቴ ዎይላም ካላኻ ዋቻዻንቴ ባርያም ምስክቴና ኬዶ።

¹⁵ሮሮና እግና ግዶር ጴጥሮስ እንዳን ናና ማቶ ካላቤ ላማታምናቤሳ² ባክሮ ዎያንቴ፤ ¹⁶ይንታና ክያማዶ፦ “እንና ናናቶ፣ ኢየሱስም ኤና ዬዳይናም ኣንሳዳና ይሁዳሳ ኡስኖ ጋዛኖ ዳዊት ኣፖንካ ዋርቃትንሳ ብርሳንቴ ጌይዻዳ ኣፓ ክያሜኻናንቴ፤¹⁷ኖ ዎሳ ባክሮ ዳንቴ ዋድማን ኮም ዋድማናንቴ ዎግያ ባሊ ሃፕዲና።”

¹⁸ኤያ ኣጋ ይሳ ዋድማን ዛርቦንካ ብሬን ክናንቴ ካሻዻዶንካ ፔ ሻንዲና፤ ኦጎታርካሞ ይሳ ዎትንካ ፔን ኡካንቴ ኢ ጳቃንቴ ክሳ ኢን ዬሮ ጳልን ውትዲና፤ ¹⁹ዬራ ኣጋኻሞ ኤና ኢየሩሳሌም ግዶር ዳናናንቴ ፓይላ ኤሳርምዲና፤ ፔያስ ሻንዻዳሳ ናብን ኣፖን ኬኖንካ ‘ኣኬልዳማ’ ሃማንቴ ግስንዽዲና፤ ክሳ ዎኻልኖኻሞ ‘ማኣስ ፔና’ ሃንዻዶ።

²⁰ጴጥሮስካሞ ጫግሻንቴ ይታና ክያማዶ፡-

“ዋርሳን ዋርቃትሮ ክግያ፣

‘ክሳ ራቅኖ ይንግዶር ክዳይኖ ጉሮ ኮዴ፤

ኤዲ ግዶር ዳያኻሞ ሃፓን ጋርዼ’ ሃያንቴኻሞ ፣

‘ጌጳሞን ክሳምካሞ ኤዲ ኣብ ኮቼ’ ሃማንቴ ኡካዽዲና።

²¹ኣጋታኻ ጌጳ ኢየሱስ ዎሳ ባክሮ ራቅና ክኣርዳዳቤ ክያኣዳናቤ ፓይላ ግዶር ኤና ዎላማን ሮሮ ውል ዳናሳ ባክሮ ኤዲ ካላም ካምንቶ ዛግሳና ኮዛግሳይ፤ ²²ኣጋኻሞ ኤዲ ዮሃንስ ኤናም ሻያን ክካርሳዶሮኻ ቻንቴ ኢየሱስ ዎኻላንካ ክያኣዳ ሮራዛራ ዎላማን ዳ ክዴ፤ ኦጎኖኻሞ ኤና ክናሳ ካላ ዎላማ ክንካ ኢየሱስ ዴምጲንባራ ክዻጳዶንሳ ማኚ ክዴኻናንቴ ኮዛግሳንታኻና።”

²³ኣጋታኻ ኢዮስጦስ ኬያማያም በርስያን ሃንዻዳ ዮሴፍቤ ማቲያስቤም ኬላማ ውልም ኬ ባእዲና።²⁴ይንታ ሃማንቴኻሞ ኬ ምስክዲና፡- “ጌጳ፣ ያ ኤና ፓይላሳ ዎይላምን ዼስዲና፤ ኤና ክና ላማናሳ ባክሮ ኤያ ሃካማዳም ዎናንቴ ዻውማ፤ ²⁵ይሁዳ ራቅን ይኖንዛራ ያኣናንቴ ዋድማን ክጋራዶንም ክኣሽኬኻናንቴቤ ኤዲ ይእሳዻዳ ክዴኻናንቴ ጌጲስማ።” ²⁶ሃያንቴኻሞ ኬናንቴ ኬ ቡኪ ዻባዲና፤ ቡካኻሞ ማቲያስዛራ ውትዲና፤ ኖኻሞ ኤና ይእሳዻዳና ታጲ ካላና ላማ ክንካ ፓይዳዽዲና።

¹ 1.12

² 1.15

Chapter 2

¹ሮራ ዶጝታማ ባኣላ ክዬስካዶን ዋዳንካ ኬ ፓይላ ውል ክንካ ማታንቴ ራቅ ካላር ፑጫንቴና ኬዶ፤ ²ኬንሻዽማ ሳይሌ ጌጲግያ ናቅሲ ፖላንባራኻ ናዴ ይንግዶር ዳርቃንቴ ኬዶን ኦኖንም ኮዳዛራ ኢን ሉም ሃይዲና። ³ዬር ኖሳ ብራግያ ዳኻሞ ኬናንቴ ሃፕንዽዲና፤ ፃር ሃማንቴኻሞ ኬውልዛራ ዳርቅዲና። ⁴ኬ ፓይላ ውል ኡስን ጋዛንካ ማትዲና፤ ኡስኖ ጋዛኖ ኬዼላቄኻ ኬናንቴ ክእማዳግያ ኣፖ¹ ኣብ ኣብካ ኬ ዼላቃን ካርስዲና።

⁵ዋዳስ ኣጋኻ ቶርስና ፔን ጋላፕሮ ዳና ፓይላ ውል ግዶርካ ናኣዳና ባርያም ጫጋይና ኣይሁድ ኤና ኢየሩሳሌም ግዶርና ኬዶ። ⁶ናቅሳ ኣጋም ኬ ይኤሳራና ዛርሲ ጱፅ ክዛራ ፑጫንቴ፣ ኬ ፓይላ ውል፣ ኤና ኣፖን ኬኖንካ ኬዼላቃይንም ይኤሳርዳኻ ኬናንቴ ዬር ዋና ማቲዲና፤ ⁷ኬ ጌጲ ዬርሻንቴ ይንታና ኬያማዶ፦ “ክና ዼላቃይና ፓይላ ገሊላ ፔን ኤናሞ?⁸ታ ዎቲህ ፓይላ ውል ኣፖና ዎና ዎና ይንካ ዼላቃቴ ዎጌጳዳና ኣፖና ዎናኻ ኬዼላቅካ ዎኤሳራይኖ ሃሞንታ ኮዳዃቴ? ⁹ዎቲህ ጳርቴ ኤና፣ ሜድ ኤና፣ ኢላሜጤም ኤና፤ ሃያንቴኻሞ ዎቲህ ኤና መስጴጦምያቤ፣ ይሁዳቤ፣ ቀጶዶቅያቤ፣ ጳንጦስቤ፣ እስያቤ፣ ¹⁰ፍርግያቤ፣ ጵንፍልያቤ፣ ግብፅቤ፣ ሊብያ ፔሮ ቀሬናሳ ዴሞሮን ዳና ራቅና ግዶር ዳይናቤ፤ ዎቲህ ሮምባራ ናኣዳና፣ ¹¹ኣይሁድ ኤናቤ፣ ኣይሁድ ማታዳና ኤናቤ፣ ቀርጤስቤ ኣራብ ፔን ኤናቤ ዳንቴ፤ ኤዲኖ ባርያሳ ዋድማን ጌጶንም ኣፖና ዎና ዎናኻ ኬዼላቃይንና ዎኤሳራይ።”¹²ኬ ፓይላ ውል ዬርሽቴቤ ኬናንቴ ዬር ዋና ኮማታዃቤ፦ “ዬራ ካ ዬር ሃር ክዴ?” ክግያ ሃምዲና።

¹³ኤና ዋኒካሞ ይጌይና፣ “ኬ ዎይን ዚኣ ሃሊ ጱፅ² ውጭዲና” ሃማንቴ ኬዛራ ሃንጭዲና።¹⁴ዋዳ ኣጋኻ ጴጥሮስ ኤና ታጲ ካላና ላማ ክንካ ዻጳንቴ ዎይዲና፤ ናቅሲ ይሳምካሞ ዼግ ሃያንቴ ዛርስንናንቴ ይንታ ሃማንቴና ክጌያዶ፦ “ዬቲህ ይሁዳ ፔን ኤናቤ ኢየሩሳሌም ግዶር ዳና ፓይላ፣ ዬር ካላም ዼስማቴ፣ ፃሊ ሃያንቴኻሞ እናንቴ ኤሳርማቴ። ¹⁵ዋዳኖ ኣኻራ ሳኣት ማካም ኮዶንታኻ፤ ዬቲህ ቃብቴ ዬዳግያ ኤና ክና ባርያዻድማሞ።¹⁶ኮዶን ኮኖ ኤያ ባርያሳ ኣፖን ጌያያ ኢዮኤልካ ይንታ ሃማንቴ ጌይዻዶኖና፦

¹⁷“ባርያ ይንታና ክያማይ፣ ሮራ ቱንሳጋላ፣

ኤና ሳዳንካ ዳና ፓይላ ውልዛራ ኡስን እሳም ካና እካይ፤

ዬሳ ኣንጌን ናናቤ ኣንዛን ናናቤ ባርያሳ ኣፖን ጌያና ኬጌያይ፤

ባርሻና ዬሳኻሞ ዬር ሃሊ ሃፓና ኬያፓይ፤

ኤና ጋርናኻሞ ሃይማን ሃፓና ኬያፓይ።

¹⁸ዋዳ ኣጋኻ እሳ ዋድማን ኤና ኣንጌናቤ ሜናቤዛራ፤

ኡስን እሳም ካና እካይ፤

ኬኻሞ ባርያሳ ኣፖን ጌያና ኬጌያይ።

¹⁹ጳ ፖላንባራ ዬራ ሃምማን ግያንዳናም ዻዋና እዳዋይ፤

ቾ ፔሮኻሞ ዬር ሃሊ እማና እእማይ፤

ማኣስቤ፣ ኖቤ፣ ጩቢ ጉዳ ማታና ኮማታይ።

²⁰ሮራ ጌጳ ጎሻዻዳ ጌጳ ጋንታ ኣኻራ ክኒማ ክሳ ብራሮ፣

ሃዮኖ ፅፓንዛራ ማታና ኮማታይ፣

ኣርፕኖኻሞ ማኣስግያ ማታና ኮማታይ።

²¹ኤና ጌጳሳ ናብን፣

ግስማይና ፓይላ ዻቃና ኬዻቃይ።’

²²“እስራኤል ኤናቶ፣ ኣፓ ካም ኤሳርማቴ፤ ዬቲህካሞ ዬባራኻ ዬዼሳዳግያ፣ ባርያ ዬሳ ባክሮ ዬራ ሃምማን ግያንዳናቤ፣ ዬራ ሃምማንቴ ዼስምናቤ፣ ዬራ ሃፓንቴ ዼሳዽምናቤም ክንካ ኣሽካንቴ ናዝሬት ጋንታ ኢየሱስናንቴ ማኚ ማቲዲና። ²³ባርያ ኣና ይታኻዳግያቤ ዼስቶን ይሳ ኣናንጋይንቤኻ ኤያ ካም ሳስካንቴ ዬሳ ኣንሮ ዬናንቴ እምዲና፤ ዬቲህካሞ ኤና ዛርቦናሳ ኣንካ ዝቲሳንቴ³ ኪም ዴስዲና። ²⁴ኮዶን ባርያ ዴምጲንሳ ጋሎንባራ ቡላንቴ ኪም ዻስዲና፤ ዴምጲኖ ኪም ዬዳቴ ሺእሻናንቴ ቻላድማሞ።²⁵ዳዊትካሞ ዬር ክሳ ይንታ ሃማንቴ ጌይዲና፦

“ጌጳ እሳም ሮሮ ውል እሳ ዎትሮና እያፓይ፤ ኖ እሳ ምዛቅባራ ክዶንታኻ፣

እንታ ካላኻሞ ኩርትንዽማሞ።

²⁶ኣጋታኻ ዎይላምኖ እሳ ዋዝንዽዲና፤ ኣፖኖ እሳኻሞ ዋዛና ኮዼላቃይ፣

ብሺኖ እሳኻሞ ዋዛና ኮዳይ።

²⁷ሳዳን እሳም ያ ስኦልሮ ጋርማሞ፤

ኤያ ሃሳ ጫራጛም ክጫፔኻናንቴ ያ ሃይማሞ።

²⁸ሳዳን ጎይን እዼሴኻናንቴ ያ ሃይዲና፤

ሃሳ ዎትሮኻሞ ኢ ዋዛንዼኻ ሃያና ሃያይ።’

²⁹“እና ናናቶ፣ ዎምባና ኣና ብራና ግዶር ዳዊት ክጃዃ ኪም ዱካዻዶንቤ ክሳ ዱክኖኻሞ ዎሳ ባክሮ ታ ካዛራ ኮዶንም ማይ ጌያናንቴ ቻላና እቻላይ። ³⁰ኖ ኤዲ ባርያሳ ኣፖን ጌያያ ክዶንታኻ ባርያ ክሳ ብዛሮኻ ኤዲ ካላም ክሳ ብታሞን ቦርኮቶንዛራ ክዎዳይንም ኣሽንሻንቴ ኣፖ ክጌያዶንም ኖ ዼስዲና። ³¹ኖ ዬራ ኣጋም ብርሳንቴ ይያፓዶንታኻ ስኦልሮኻ ክሽዽሞንም ክሳ ዋኖኻሞ ኮጫፕሞንም ክርስቶስሳ⁴ ዴምጲንባራኻ ክዻጳይንም ጌይዲና።³²ኢየሱስ ኣጋም ባርያ ዴምጲንባራኻ ዻስዲና፤ ዎቲህ ፓይላ ዬራ ኣጋሳ ማኚናና። ³³ኣጋታኻ ኖ ባርያሳ ምዛቅባራ ጌጳዻንቴ፣ እማና እንዻይ ሃማንቴ ጌይዻዶን ኡስን ጋዛን ባርያ ዎምባ ካላንካ ቻንቴ ታ ዬራ ዬሼዳይናቤ ዬኤሳራይናቤም እምዲና።³⁴ዳዊት ፖላንዛራ ውታማድሞ፤

ኮዶን ኖ ይንታ ሃምዲና፦

“ ‘ጌጳ፣ ጌጳ እሳም፣

³⁵“ጋላ ሃሳም ሃሳ ራንሳ ቾባራ ሃናንቴ እሳ ሃያዛራ

እሳ ምዛቅባራ ዳርቅማ” ሃምዲና።’

³⁶ታ ናንሲ፣ ባርያ ዬቲ ካ ዬዚታዳ ኢየሱስም ጌጳኻሞ ክርስቶስካሞ ክሃያዶንም እስራኤል ኤዲኖ ፓይላ ኮዼሴ!”

³⁷ዛርስኖኻሞ ዬራ እግናም ይኤሳርዶን ዋዳንካ ዎይላም ኬሳም ጌጲ ላኣስዲና፤ ጴጥሮስቤ ኤና ይእስዲና ዋኒቤግያ “ዎንዳና ናናቶ፣ ታ ሃር ዋዬ?” ና ኬያማዶ።

³⁸ጴጥሮስካሞ ይንታና ኬግያ ክያማዶ፡- “ዬሳ ጎይን ዛርቦባራኻ ማትማቴ፤ ሴሶን ዬሳም ዬናንቴ ጋርዼኻናንቴ ዬቲህ ፓይላ ውል ዬዳዛራ ኢየሱስ ክርስቶስ ናብንካ ሻይዽማቴ፤ ኡስን ጋዛንሳ እምንቶንም ቻና ዬቻይ። ³⁹ኣፓ ጌይዻዳ ዬናንቴቤ ዬሳ ናናናንቴቤ ሃያንቴኻሞ ጌጳ ዎሳ ባርያ ኤና ይዛራን ክግስማይና ፔጌን ዳናናንቴ ካውልና።”

⁴⁰ዼላቅ ኣብ ጱፅካሞ ኬናንቴ ጌያንቴ “ሃርያን ቆሮን ኮሮኻ ዬም ዻኣሽማቴ” ሃማንቴ ኬም ክሊዲና። ⁴¹ኤና ዼላቅን ጌይዻዶንም ቻዳናም ሻይዽዲና፤ ዋዳ ኣጋኻ ኤዲ ሺ ማካምግያማኻሞ ኬዛራ ሻብምዲና። ⁴²ኬኻሞ ኤና ይእስድናሳ ትምርትንካቤ ክንካ ፑጫንቴቤ ክንካ እꬅምቴቤ ባርያም ምስክቴ ዋቻዻንቴና ኬዶ።⁴³ኤና ይእስድናሳ ኣኒንካ ዬር ጱፅ ሃምማንቴ ዼስምማቤ ዬራ ሃምማን ግያንዳና ኬያማንታኻ፣ ኤዲኖ ፓይላ ውል ኩርታሞር ኣርድዲና። ⁴⁴ኤና ኣምናዳኻሞ ፓይላ ክንካና ኬዶ፤ ዬራ ይሳ ዳናምካሞ ኬ ፓይላ ክዛራ ሃይዲና። ⁴⁵ኬ ይሳ ዎድማሞንቤ ኮይና ይሳቤም ሻንሻንቴ ኤና ፓይላ ውልናንቴ ኬናንቴ ዛግሳይናግያ እምቴና ኬዶ።⁴⁶ሮሮ ውል ባርዮን ኦኖሮጎ ክንካ ኬርቴቤ፣ ይሳ ኦኖና ግዶር ክንካ ማታንቴ ባላሻን ቁንፃንቴ፣ ዳኣንና ይሳም ዋዛኻቤ ዎይላም ካላቤኻ እꬅምቴና ኬዶ። ⁴⁷ባርያናንቴኻሞ ኬ ጎሺ እምቴ ዛርስን ፓይላ ውልሳ ዎትሮ ጎሻዽቴና ኬዶ፤ ጌጳኻሞ ኤና ዻቃይናም ሮሮ ውል ኬዛራ ሻብቴና ክዶ።

¹ 2.4

² 2.13

³ 2.23

⁴ 2.31

Chapter 3

¹ሃዮ ካላ ጴጥሮስቤ ዮሃንስቤ ባርያም ምስካዻን ዋዳንካ ሮሮንሳ ሳኣት ሳልካ ባርዮን ኦኖንዛራ ውትቴና ኬዶ። ²ባርዮን ኦኖንዛራ ኤና ኣርዳይናኻላ ዬር ክምስኬኻናንቴ ሮሮ ውል ኤና ኪም ባኣቴ ናዴ ፃሊ ሃንዻይን ባርዮን ኦኖንሳ ሙልዻፖሮ ዳኣርሳዻያ ኤዲ እንዳንሳ ኢንባራ ይውታዳዛራ ያይማ ኤዲ ካላ ዳይዲና። ³ኖኻሞ ጴጥሮስቤ ዮሃንስቤ ባርዮን ኦኖንዛራ ኬኣርድካ ሃፓንቴ ኬኻላ ዬር ምስክዲና።⁴ጴጥሮስካሞ ዮሃንስማላ ዳንቴ ኤያም ላይ ሼዳንቴ፣ “ይንዳ ዎም ሼድማና” ክያማዶ። ⁵ኤያኻሞ ዬር ካላ ኬኻላ ሃፓናንቴ ማይሻንቴ ኬም ላዪ ሼድዲና።

⁶ኮዶን ጴጥሮስክ ክግያ፣ “እሳ ብሬቤ ዎርቄቤ ቆልማሞ ኮዶን እሳ ዳም ሃናንቴ እማና እማይ፤ ናዝሬት ጋንታ ኢየሱስ ክርስቶስ ናብንካ ዻጳንቴ ያይማና” ክያማዶ።⁷ክሳ ኣና ምዛቃምካሞ ዬዳንቴ ዻስዲና ኣጋዛራ ክሳ ራንቤ ጋራን ቡቆናቤ ዋቻዽዲና፤ ⁸ኖ ጩራንቴኻሞ ትፕ ዎይዲና፤ ያያንካሞ ካርስዲና፤ እስቤ ኦራቤ ይቴቤ ጩርቴቤ ባርያም ጎሻዳቴ ኬላማ ባርዮን ኦኖንሳ ሻንንዛራ ኣርድዲና።⁹ዛርስኖኻሞ ፓይላ ኖ ያይቴ ባርያም ጎሽቴ ክዶን ይያፓዶን ዋዳንካ፣ ¹⁰ኤያ ካ ኣና ፃሊን ሃንዻይን ባርዮን ኦኖንሳ ሙልዻፖሮ ዳርቃንቴ ምስክማያ ክዶንም ዼስዲና፤ዬራ ክዛራ ሃማዳ ኬናንቴ ካሎን ዬር ዋና ማትዲና።¹¹ኤያ ፓሻዳኻሞ ጴጥሮስ ዮሃንስቤም ዬዳንቴ ክዷዃ፤ ዛርስኖ ፓይላ ኬናንቴ ካሎን ዬር ዋና ኮማቷዃ ኬ ይንግዶር ኬዳ ሰላሞንሳ ያዮን ራቃ ሃንዻያዛራ ጎባኻ ናእዲና። ¹²ጴጥሮስካሞ ኦጎም ይያፓዶን ዋዳንካ ይንታና ኬግያ ክያማዶ፤ “እስራኤል ዛርስናቶ፣ ኮም ሃርናንቴ ካሎን ዬር ዋና ሃያንቴ ዬሼዴ? ሃያንቴኻሞ ዎሳ ካንታንካ ዎይካሞ ዎሳ ጋዛሞኻ ኤያ ካ ፓሻንቴ ክያዬኻ ዋያዳግያ ፓይዳንቴ፣ሃርናንቴ ዎም ላይ ኦጎንታ ዬሼዼ?¹³ዬቲህ ክጄኻናንቴ ሳስካንቴ ዬእማዳ፣ጲላጦስ ቡላናንቴ ክዛጋዶንካሞ ክሳ ዎትሮ ዬዜርማዳ ዎምባና ባርያ፣ኣብራሃምቤ፣ይሳቅቤ ያእቆብቤ ባርያናሳ ይሳ ኢየሱስም ጎሽዲና፤ ¹⁴ኤያ ጫራጛቤ ጋዛስቤም ዬቲ ቶዛዻንቴ ኤናም ዴሳዳም ዬናንቴ ክቡሌኻናንቴ ዬቲህ ጲላጦስም ምስክዲና፤¹⁵ኤያ ሳዳን ይንካ ሃፓዻያም ዬቲህ ዴስዲና፤ ኮዶን ባርያ ኪም ዴምጲንባራኻ ዻስዲና፤ ዎቲካሞ ኦጎናንቴ ማኚናና። ¹⁶ካ ኤያ ዬያፓያቤ ዬዼሳዳ ክዋቻዻዶኖ ኢየሱስ ናብንካ ኣምናንቴና፤ ዬቲህ ፓይላ ውል ዬያፓዳግያ ጫንቃል ክፓሼኻናንቴ ሃያዶኖ ኢየሱስሳ ናብንቤ ክንካ ሃማንቴ ሃፓዻን እምነትንካና።

¹⁷እና ናናቶ፣ ታኻሞ ዬቲህ ይንናንቴ ኮም ዬያያዶኖ ዬሳ ኤና ጋርና ጋንታግያ ዼስማ ዬያያዶንም እንታ ዼስዲና። ¹⁸ኮዶን ክንታ ክርስቶስ ¹ጋሎን ክቼኻ ባርያ ኤና ይሳ ኣፖን ጌያይናኻ ፓይላ ኣፓ ይጌያዳም ሃይዲና።¹⁹ታ ናንሲ ሴሶን ዬሳም ዬናንቴ ጋርዼኻናንቴ ሴሶን ጎይንባራኻ ማቲማቴ፤ ጎይን ዬኖንባራኻሞ ማቲማቴ፤ ጌጳ ባራንካ ዬናንቴ ዬም ይንካ ዻሳቴ ዎይሳዻያ ዋዳ ናኣና ኮናኣይ። ²⁰ሃያንቴ ኣና ብርሳንቴ ዬናንቴ ሃማንቴ ቃባዻዳ ክርስቶስም ኣጋኻሞ ኢየሱስም ዬናንቴ ንእሳና ክንእሳይ።²¹ባርያ ብርሳንቴ ኤና ክሳ ኣፖን ጌያይና ኣፖንካ ክጌያዳግያ፣ ዋዳኖ ይንካ ዬር ፓይላ ውልም ክያልሳንሣ ኮሳ ዬስካዛራ ኖ ፖላሮ ክካፔኻናንቴ ዛግሳና ኮዛግሳይ። ²²ሙሴ ኣና ይንታ ሃምዲና፦ ‘ጌጳ ባርያ ዬንታ ኤድ ኣፖ ጌያያ እግያማ ዬሳ ባክሮኻ ዬናንቴ ዻሳና ክዻሳይ፤ ኖ ዬናንቴ ክጌያይናም ፓይላ ኤሳርማቴ። ²³ኤያ ኣፖን ጌያያ ኣጋም ኤያ ኤሳርማ ዛርስን ይሳሳ ባክሮኻ ክካዬ።’

²⁴ጎንዼኻሞ ሳሙኤልካ ካርሳንቴ ኤና ኣፖን ጌያይና ዻጳዳና ፓይላ ዋዳና ክናሳ ዬር ጌይዲና። ²⁵ዬቲህካሞ ኤና ባርያሳ ኣፖን ጌያይና ናናና፤ ሃያንቴኻሞ ባርያ ኣብራሃም ግያ፣ ‘ቶርስን ፔሮን ዶን ፓይላም ሃሳ ቢዛንካ ፑጋና ፑጋዻይ’ ሃማንቴ ክጌያዳ ኣፓም ዻላይናና። ²⁶ባርያ ናሳ ይሳም ይዻሳዶን ዋዳንካ፤ ዬ ፓይላ ውልም ዬሳ ዛርባሞሮኻ ማሳንቴ ፑጋናንቴ ኪም ብርሳንቴ ዬዛራ ንእስዲና።”

¹ 3.18

Chapter 4

¹ጴጥሮስቤ ዮሃንስቤ ዛርስንናንቴ ጌይቴ ኬዳዃ፣ ካህንናቤ ኤና ባርዮን ኦኖን ዻቃናይናሳ ጋራቤ ሃያንቴኻሞ ሰዱቃዊይና ዼሳዽማ ኬዛራ ናእዲና። ²ኬኻሞ ኤና ይእስዲና ዛርስንም ኬ ታማርሳዳኻቤ ኢየሱስካ ሃማንቴ ዴምጲንባራኻ ዻጲንቶኖ ኮዶንም ኬጌያዳኻ ጌጲ ዻጋስዲና። ³ጴጥሮስቤ ዮሃንስቤምካሞ ኬ ዬድዲና፤ ዋዳኖኻሞ ሶቲ ኮዶንታኻ ኮሳ ሶፃዛራ ኬም ዻክን ኦኖሮጎ ኬ ዎኦስዲና። ⁴ይንታ ኮዶንካሞ ኤና ዼላቅን ኤሳርዳና ግዶር ኤዲኖ ጱፅኖ ኣምንዲና፤ ኣንጌናሳኻሞ ፓይዶኖ ሺ ዶጝ ዬስክዲና።

⁵ቡርን ኮሳ ኤና ኬሳ ጌጲናቤ ዞንዛናቤ፣ ሃያንቴኻሞ ኤና ሙሴ ዳምብን ኡካይናቤ ኢየሩሳሌም ግዶር ክንካ ፑጭዲና። ⁶ካህንናሳ ጋራ ሃናቤ፣ ቀያፋቤ፣ ዮሃንስቤ፣ እስክንድሮስቤ ካህንናሳ ጋራሳ ኤዳናቤ ፓይላ ኦጎታር ናእዲና። ⁷ኬኻሞ ጴጥሮስቤ ዬዋስቤም ይሳ ባክሮ ዎይሳንቴ፣ “ዬራ ካም ይንካ ዬያያዶኖ ሃር ካንታኻቴ ዎይካሞ ሃው ናብንካቴ?” ሃማንቴ ኬ ኦይስዲና።

⁸ዋዳን ኦጎኻ ጴጥሮስ ኡስን ጋዛንካ ማታንቴ ኬግያ ይንታና ክያማዶ፦ “ዬቲህ ክና ዛርስንሳ ኤና ጋርናቤ ዞንዛናቤ፤ ⁹ሃይታላ ኤያ ራንሳ ማልግማ ናንቴ ዬራ ፃላ ሃይዻዳም ሃሞንታ ክፓሻዶንም ዬኦይሳያዳና፤ ¹⁰ዬቲህ ዬዝታዳኻ ኮዶን ባርያ ዴምጲንባራኻ ይዻሳዳ ናዝሬት ጋንታ ኢየሱስ ክርስቶስ ናብንካ ክፓሻዶንቤ ዬሳ ዎትሮ ክውያዶንቤም ዬቲህ ዬዳናኻሞ እስራኤል ዛርስኖኻሞ ፓይላ ካም ዼስማቴ።¹¹ኖኻሞ፣

“ ‘ዬቲህ ኤና ኦኖን ኣሽካይና ዬቦዋዳ፣

ሱና ኣጋ¹ ኦኖንሳ ጉራሲና።’

¹²ዻቆ ኤዲ ኣብ ሃውካኻሞ ሃፓዽማሞ፤ ዎዻቄኻናንቴ ኤናናንቴ እንዻዳ ናባ ካሳ ኦባራ ፖላንሳ ቾባራ ናቢ ኣብ ዳ ቆልማሞ።

¹³ኤናኻሞ ጴጥሮስቤ ዮሃንስቤ ኩርትንዺማ ኦጎንታ ኬዼላቃዶን ይያፓዶን ዋዳንካ፣ ኤዲ ታማርዲማ ኬዶንም ዼሳንቴ ኬናንቴ ዬር ዋና ማቲዲና፤ ኣና ኢየሱስ ላማ ክንካ ኬዶን ኬ ዼስዲና። ¹⁴ኤያ ፓሻዳም ኦጎታር ኬላማ ክንካ ዎያንቴ ክዳዃ ይያፓዶንታኻ ዬር ኬጌያያ ኬኻላ ካይዲና።¹⁵ሃያንቴ ኤና ብቶን ታኻይናሳ ዎትሮ ኬም ኬውቴኻናንቴ ኬ ጌይዲና፤ ሃያንቴኻሞ ኬ ክንካ ፑጫንቴ ሃሳውዲና። ¹⁶ይንታኻሞና ክግያ ኬያማዶ፦ “ታ ናንሲ ኤና ክናም ሃስ ዋዬ? ኤዲኖ ኢየሩሳሌም ግዶር ዶኖ ፓይላ ዬራ ሃምማን ግያንዳና ኣንን ኬኖንካ ሃይዻዳናም ዼስዲና፣ ኣጋታኻ ካም ካይስንሳናንቴ ዎቲህ ቻልማሞ። ¹⁷ይያማንካሞ ዬራ ካ ዛርስንሳ ባክሮ ካሎን ሻማን ክጋሬኻናንቴ፣ ኤና ክና ናባ ካኻ ፕርካሞ ኤዲ ካላናንቴኻሞ ጌያን ኬጋሬኻናንቴ ኬም ኩርቲንሳንቴ ዎጌዬ።”

¹⁸ኬም ግስንሳንቴኻሞ ኢየሱስ ናብንካ ካላኻሞ ዼላቃን ኬጋሬኻናንቴቤ ታማርሳን ኬጋሬኻናንቴ ኬ ኬናንቴ ጌይዲና።¹⁹ኮዶን ጴጥሮስቤ ዮሃንስቤ ማሳንቴ ኬግያ ይንታና ኬያማዶ፦ “ባርያናንቴ ኤሳራን ጋራንቴ ዬናንቴ ኤሳርዻይኖ ልኪ ኮዳና ይንዳ ዬቲህ ጌይማቴ፤ ²⁰ዎቲህ ዎባራንካ ዬራ ዎያፓዳናቤ ዎኤሳራዳናቤም ጌያን ጋርማሞ።”

²¹ፕርካሞ ኬም ኩርትንሳንቴ ጌያንቴ ኬም ጋርዲና፤ ኣጋኻሞ ዛርስኖ ፓይላ ዬራ ሃምማዳናንቴ ባርያናንቴ ጎሺን እምቴ ኬዶንታኻ ኬዛራ ዬር ዛርቦ ሃያናንቴ ኬ ቻላዲማሞ። ²²ኤያ ዬራ ሃምማን ግያዳኻ ፓሻዳሳ ቦንኖ ክሳ ኦይዲታምሳ ጳባራና ኮዶ።²³ጴጥሮስቤ ዮሃንስቤ ኬም ቡልዻዃ ኤና ይሳዛራ ማታቴ ቃልቴ ኤና ካህንናሳ ጋርናቤ ዞንዛናቤሳ ኬዛራ ዬራ ጌይዻዳናም ፓይላ ኬናንቴ ጌይዲና። ²⁴ኬኻሞ ክናም ይኤሳርዶን ዋዳንኻ ክንካ ማታንቴ ናቅሲ ይሳም ዼግ ሃያንቴ ባርያዛራ ይንታና ኬያማዶ፦ “ውልሳ ጌጳ ባርያ፣ ያ ፖላንቤ፣ ፔንቤ፣ ኛፓስንካሞ፣ ኬሳ ኢሮን ዳናም ካውል ፓይላ ዎድዲና፤ ²⁵ያ ኡስን ጋዛንካ ሃሳ ዋድማን ኤያ ዎምባ ዳዊት ኣፖንካ ይንታ ሃማንቴ ጌይዲና፦

“ ‘ቶርስኖ ሃርናንቴ ኮዻጋሳዴ?

ኤ ኤዲኖ ሃርናንቴ ሱን ባንቆ ኮፓኬ?

²⁶ኤና ፔን ብቲና ጎይዲና፤

ኤና ፔን ግሻይና ክዛራ ፑጭዲና፤

ጌጳዛራቤ

ኤያ ክሳ ክካማዳዛራ² ኬ ኦሺዲና።’

²⁷ጎንዼኻሞ ሄሮዶስቤ ጳንጦስ ጲላጦስቤ፣ ቶርስን ዋኒቤ እስራኤል ዛርስንቤ ላማ ካታማስ ካሮ ያ ሃካማዳ ሃሳ ናሳ ጋዛስ ኢየሱስዛራ ባንቆ ፓኻናንቴ ፑጭዲና፤ ²⁸ኣጋኻሞ ክያማዶኖ ሃሳ ካንታንቤ ቃቦንቤ ዬራ ኣና ኬታኻዳ ጎንዼ ክያሜኻና።²⁹ጌጳ ታኻሞ ዎም ኬኩርትንሳይንም ሼድማ፤ ሃሳ ዋዲማን ኤና ኣፖን ሃሳም ኩርትንዺማ ጌያናንቴ ኬቻሌኻናንቴ ሃይማ። ³⁰ፓሽሻናንቴ ኣንን ሃሳም ጳስማ፤ ናሳ ሃሳ ጋዛስ ኢየሱስ ናብንካ ዬራ ሃምማን ግያንዳናቤ ዬራ ሃምማንቴ ዼስምናቤም ሃይማ።”

³¹ኬኻሞ ባርያም ኬምስካዃ ራስባራ ራቃ ይንግዶር ኬዳ ዝግምዲና፤ ኬ ፓይላ ውልዛራ ኡስኖ ጋዛኖ ካይምዲና፤ ባርያሳ ዼላቅንምካሞ ኩርትንዽማ ኬ ጌይዲና።³²ኤና ኣምናዳናኻሞ ፓይላ ዎይላም ካላኻቤ ቃቦ ካላኻቤ ማታንቴ ክንካና ኬዶ፤ ይሳ ኮይና ዳናምካሞ ፓይላ ኬ ይንቲ ሃይዲና፣ ኤዲ ይንቲግያ ሶጎ ሃያንቴ ፓይዳያ ካላኻሞ ቆልማሞ። ³³ኤና ይእስዲናኻሞ ጌጳ ኢየሱስሳ ዴምጲንባራኻ ዻጳዻዶንም ካንታኻ ጌያዳቴ ብራዛራ ያእዲና፤ ኬ ውልዛራ ባርያሳ ኬልሾ ጌጲና ዶኖ።³⁴ኬሳ ባክሮኻሞ ጋሎ ኤድ ካላኻሞ ቆልማሞ፤ ኣጎኖኻሞ ኬ ይሳ ሃምናም ዎይካሞ ይሳ ኣኖናም ፓይላ ሻንሻንቴ ኮይናም ባኣቴ ናዴ፣ ³⁵ኤና ይእስድናሳ ኣንሮ ዎድቴ፣ ኤና ፓይላ ውልናንቴ ዛግሳይናግያ ካሽቴና ኬዶ።

³⁶ቆጵሮስ ግዶር ዳ ዮሴፕ ሃንዻያ ሌዊ ኦሎ ኤዲ ካላ ዳይዲና፤ ኤና ይእስድናኻሞ ኪም ባርናባስ ሃማንቴ ግስምዲና፣ ዎኻልኖ ክሳካሞ 'ሌንሳ ናሶ' ና ሃንዻዶ። ³⁷ኖኻሞ ፔያ ይሳም ሻንሻንቴ ናዴ ኤና ይእስድናሳ ኣንሮጎ እምዲና።

¹ 4.11

² 4.26

Chapter 5

¹ኤያ ሃናንያ ሃንዻያ ይሳ ሜን ሳጲራ ላማ ክንካ ራቅ ሻንሽዲና። ²ክሳ ሜኖኻሞ ዼሳንቴ ኖ ብሬና ይሻንሻዳና ግዶርካ ዋኒም ሺእሻንቴ ሽዻዳናም ባኣቴ ናዴ ኤና ይእስድናሳ ኣንሮጎ ዎድዲና።

³ኮዶን ጴጥሮስ ይንታና ክያማዶ፦ “ሃናንያ፣ ኡስን ጋዛን ሃታይሴኻናንቴቤ ራቅን ሃሻንሻዶንሳ ብሬን ዋኒም ሃሽእሽኻናንቴ ሜሺ ሃሳ ዎይላምሮጎ ዬር ዛርቦ ሃርናንቴ ክፆኦሳዴ? ⁴ኣኻራ ሃሻንሽማሳ ብራር ኤ ሃንቲሞ? ሃሻንሻዃኻሞ ብሬና ሃሳ ኣንሮሞ ኬዶኖ? ኤ ዬራ ካም ሃሳ ዎይላምካ ሃስ ሃቃባዴ? ያ ባርያምና ሃታይሳዶ ኤዲ ትማሞ ሃታይሳዶ።

⁵ሃናንያኻሞ ኣጋም ይሳ ኤሳራ ጳርፃንቴ ጃይዲና፤ ኤና ኦጎም ኤሳራዳና ፓይላ ጌጲ ኩርትንዽዲና። ⁶ባርሻናኻሞ ዻጳንቴ ኤያም ቱፓንቴ ባኣቴ ቃልቴ ዱክዲና።

⁷ክሳ ሜኖኻሞ ሳኣት ማካምግያ ካፓንቴ ዬራ ሃምማዳም ዼስማ ናዴ ኣርድዲና። ⁸ጴጥሮስካሞ ኮግያ፣ “ይንዳ እናንቴ ጌይማ፤ ራቅን ዬሳም ብሬና ክናዛራው ዬሻንሻዶ?” ሃምዲና።

ናኻሞ ክግያ፣ “ዪኒ፣ ኮይና ክናዛራና ዎሻንሻዶ” ና ኮያማዶ።

⁹ጴጥሮስካሞ ኮግያ፣ “ጌጳሳ ኡስንም ታይሳናንቴ ሃስ ኦጎንታ ዬዋድማዴ? ኤና ሃሳ ኣንጋም ዱካዳና ማታቴ ናዴ ኮታ ሙልጳፖሮና ኬዶ፤ ሃምካሞ ባኣቴ ያኣና ኬያኣይ” ሃምዲና።

¹⁰ናኻሞ ኣጋዛራ ክሳ ራን ባክሮጎ ጳርፃንቴ ጃይዲና፤ ባርሻናኻሞ ኬኣርዲና ና ጃንቴ ኮዳዃ ሃፕዲና፤ ኮም ቡላንቴ ኣንጋ ዱክንሳ ዴሞሮ ዱክዲና። ¹¹ባርዮን ኤና ፓይላቤ ኤና ኦጎም ኤሳራዳናቤዛራ ፓይላ ኩርታሞ ጌጲ ኣርድዲና።¹²ኤና ይእስድናኻሞ ዛርስንሳ ባክሮ ዬርን ጱፅን ሃምማን ግያንዶንቤ ዬር ዬርሻዻያቤ ሃይዲና፤ ባርዮን ኤናኻሞ ሰላሞንሳ ያዮን ራቃ ሃንዻያ ግዶር ፑጭቴና ኬዶ። ¹³ኤዲ ካላኻሞ ኬዛራ ካይማናንቴ ዛጋዳ ቆልማሞ፤ ኮዶን ኤዲኖ ኬም ጎባና ኬጎባይ።¹⁴ኤና ኣንጌና ጱፅናቤ ሜና ጱፅናቤ ሮሮ ውል ኣምንቴ ኬዛራ ካይምቴና ኬዶ። ¹⁵ኣጋኻ ሃማንቴ፣ ጴጥሮስ ኦጎኻ ክሳግና ክሳ ሹፖኖ ኤና ዋኒም ኮላኣሴኻናንቴ ሃማንቴ ኤና ሃጅሞና ኬሳም ኣልጋንካቤ ሻላንካቤኻ ባኣቴ ጎይን ዴሞሮ ዎኦስቴና ኬዶ። ¹⁶ኢየሩሳሌምንሳ ዴሞሮ ዳና ካታማና ግዶርካ ኤና ሃጂሞናቤ ኤና ቤሮን ይሽማዃ ጋሊቴን ዳናቤም ኤዲኖ ባኣቴ ንቴንዶኖ ራቅንም ቆቅስቴና ኬዶ፤ ኤና ኬ¹ ባኣዳናኻሞ ፓይላ ፓሽቴና ኬዶ።¹⁷ኣጋኻ ሃማንቴ ካህንና ጋራቤ ክላማን ዳና ሰዱቃዊና ፓይላ ኬዛራ ፆላሳዽዲና፤ ¹⁸ኤና ይእስዲናምካሞ ኬ ዬዳንቴ ዻክን ኦኖሮ ኣርስዲና። 19 ኮዶንካሞ ባርያሳ ኤርጎን ኤያ ሶትንካ ናዴ ዻክን ኦኖንሳ ሙልዻፖን ቡላንቴ ኬም ቡላንቴ፣ ኬግያ፦²⁰“ይማ፣ ባርዮን ኦኖንሳ ሻንሮ ዎይማቴ፤ ሳዳን ዼላቅን ኮም ፓይላ ዛርስንናንቴ ጌይማቴ” ና ክያማዶ።

²¹ፔኖ ኮሳፃናኻሞ ጎያ ኬናንቴ ጌይዻዳኻ ሃማንቴ፣ ኬ ባርዮን ኦኖን ኣርዳንቴ ዛርስን ታማርሳን ካርስዲና።

ካህንናሳ ጋራቤ ኤና ክላማን ዳናቤ ናዴ ኣይሁድናሳ ብቶን ታኻይናቤ እስራኤልናሳ ዞንዛናቤም ክዛራ ቡክናንቴ ፑእሽዲና፤ ኤና ይእስድናም ኣንሳቴ ናዼኻናንቴ ዻክን ኣኖንዛራ ኬ ኤናም ይእስዲና።

²²ኤና ባርዮን ኦንኖን ዻቃናይናኻሞ ዻክን ኦኖንዛራ ቃልቴ ኬም ሃፓድማሞ፤ ማታቴ ናዴ ኬግያ ይንታና ኬያማዶ፦ ²³ዻክን ኣኖኖ ፃሊ ዲፃዻዃና ኮዶ፤ ኤና ዻቃናይናኻሞ ሙልዻፖሮ ዎያንቴ ኬዳዃና ዎያፓዶ፤ ኮዶን ቡላንቴ ዎኣርዲና ኢሮጎ ኤዲ ካላኻሞ ቆልማሞ።²⁴ኤና ባርዮን ኣኖን ዻቃናይናሳ ጋራቤ ካህንናሳ ጋርናቤ ዬራ ኣጋም ኤሳራንቴ ኬናንቴ ዬር ዋና ኮማታዃ ኬ ዬርሽዲና።

²⁵ዋዳ ኣጋኻ ኤዲ ካላ ናዴ ኬግያ፣ “ኤና ዻክን ኣኖን ዬኣርሳዳና ባርዮን ኣኖንሳ ሻንሮ ዎያንቴ ዛርስንም ታማርስቴና ኬዶ” ና ክያማዶ።²⁶ኤና ባርዮን ኣኖን ዻቃናይናሳ ጋራ ዎታደርና ይሳ ላማ ክንካ ቃልቴ ኬም ኣንሳቴ ናእዲና፤ ኤና ኬም ኣንሳቴ ናኣዳናኻሞ ዛርስኖ ኬም ሱኒንካ ፓኻና ሃማንቴ ይኩርትንዻዶንታኻ ካንታኻ ኣንሳቴ ናኣድማሞ።

²⁷ኤና ይእስድናምካሞ ኬ ኣንሳቴ ናዴ ኤና ብቶን ታኻይናሳ ዎትሮ ዎይስዲና፤ ኤና ኣይሁድናሳ ዳምብን ኣሽካይናሳ ጋራኻሞ ኬኻላ ይንታ ሃማንቴና ክኣይሳዶ፦ ²⁸“ናባ ካኻ ታማርሳን ዬጋሬኻናንቴ ብርሳንቴ ዎቲ ዬናንቴ ጌይዲና፤ ኮዶን ዬቲ ዬሳ ታማሪንካ ኢኢየሩሳሌምም ፆኦስዲና፤ ሃያንቴኻሞ ኤያ ካሳ ማኣስን ዎም ኣይሳዼኻናንቴ ታኻንቴ ዬቲ ዻጵዲና!”

²⁹ጴጥሮስቤ ኤና ይእስዲና ዋኒቤ ማሳንቴ ይንታና ኬያማዶ፦ “ኤና ናንቴ ዎኤሳራንናንቴ ባርያናንቴ ዎቲ ዎኤሳራይኖ ዛግሳና ኮዛግሳይ! ³⁰ዬቲ ሃቃንዛራ ዝታንቴ ዬዴሳዳ ኢየሱስም ዎምባና ባርያ ዴምጲባራኻ ዻስዲና፤ ³¹ኖኻሞ እስራኤልናንቴ ሴሶንባራኻ ማትንቶ ጎይቤ ኬሳ ሴሶንሳ ጋርንቶ ጎይ ክዴኻናንቴ፣ ባርያ ኪም ውልሳ ጳባራ ክዴኻቤ ዻኣሾ ኤድ ሃያንቴ ይሳ ምዛቅባራ ዼግ ዼግ ሃይዲና። ³²ዎቲካሞ ዬራ ክናሳ ማኚና፤ ሃያንቴኻሞ ባርያ ኤና ክናንቴ ኤሳራይናናንቴ ክእማዶኖ ኡስኖ ጋዛኖ ማኚና።

³³ኤናኻሞ ዼለቃ ኣጋም ይኤሳራና ጌጲ ዻጋስዲና፤ ኬም ዴሳናንቴኻሞ ዛግዲና። ³⁴ኮዶን ዛርስን ውልሳ ጎባዻያ ሙሴ ዳምብን ታማርሳያ ኤያ ገማልያል ሃንዻያ ፈርሳዊ ካላ ኤና ብቶን ታኻይናሳ ባክሮ ዎያንቴ ኤና ይእስድናም ኤና ኬም ጳልንዛራ ኬቡላዃ ሾሊ ኬካፔኻናንቴ ጌይዲና፤³⁵ኤና ብቶን ታኻይናግያኻሞ ይንታና ክያማዶ፦ “ዬቲህ እስራኤል ኤናቶ፣ ኤና ክናዛራ ዬራ ሃያናንቴ ዬዛጋዳም ፃሊ ሃያንቴ ዬቃበኻ ዛግሳና ኮዛግሳይ። ³⁶ኣና ካሳ ብራር፣ ኤያ ቴዎዳስ ዻጳንቴ ዪም ጌጲግያ ክያያዃ ኤዲ ማቶ ኦይዲ ኪም ጫግዲና፤ ኮዶን ኪም ዴሳዽዲና፤ ኤና ኪም ጫጋዳናኻሞ ፓይላ ላልምዲና፤ ክሳ ዬራኻሞ ሽዽዲና። ³⁷ክሳ ራስባራኻሞ፣ ዛርስን ፓይዳዻን ዋዳንካ ገሊላ ኤያ ይሁዳኻሞ ዻጳንቴ ዛርሲ ዻስዲና፤ ኤዲ ኪም ጫጋዳኻሞ ሃፕዲና፤ ኮዶን ኖኻሞ ካይዲና፣ ኤና ኪም ጫጋዳናኻሞ ላልምዲና።³⁸ኣጋታኻ ታኻሞ እንታ ዬናንቴ እጌያያ ኤና ክናም ጋርማቴ፣ ዬላኣስናኖ፤ ኬሳ ቃቦኖ ዎይካሞ ኬሳ ዋድማኖ ኤዲባራ ኮዳና ካያና ኮካያይ፤ ³⁹ኮዶን ባርያባራ ኮዳና ዬቲ ኬም ዎይሳናንቴ ቻልማሞ፤ ኬዳ ዬቲ ባርያ ላማ ክንካ ዋጭምቴ ዬዶ።”

⁴⁰ኬኻሞ ክሳ ክሊማሲም ኤሳራንቴ፣ ኤና ይእስድናም ግስንሳንቴ ዻይስዲና፤ ፕርካም ኢየሱስ ናብንካ ዼላቃን ኬጋሬኻናንቴ ጌያንቴ ኬም ጋርዲና።

⁴¹ኤና ይእስድናኻሞ ናብን ክሳኻ ሃማንቴ ኤና ሃንጫዻን ይዛግሳይና ኬዶንታኻ ኤና ብቶን ታኻይናሳ ዎትሮኻ ዋዛኻ ውታንቴ ያእዲና፤ ባርዮን ኦኖሮቤ ኦኖና ግዶርቤ፣ ኢየሱስ² ኖ ክርስቶስ ክዶንም ሮሮ ውል ታማርሳሮኻቤ ጌያሮኻቤ ኬ ራስዛራ ካላኻሞ ማታድማሞ።

¹ 5.16

² 5.41

Chapter 6

¹ባርዮን ኤና ጱፃዻዳቴ ይቴ ኬዶን ዋዳንካ፣ ግርክባራ ናኣዳና ኣሁድ ኤና፣ ይሁዳ ግዶር ዳና ኣይሁድናዛራ ጉንድምዲና፤ ኬ ይንናንቴ ኬጉንድማዶኖ ሮሮውል ዳኣኖንሳ ካሽንቶንባራ ኬሳ ዳልሶናም ፃሊ ሼዳዻድሞንታኻና።²ኣጋታኻ ኤና ይእስድና ታጲ ላማና ኤና ኣምናዳና ዋኒም ክዛራ ፑኡሻንቴ ኬግያ ይንታና ኬያማዶ፦ “ዎቲ ዳኣኖን ካሻናንቴ ሃማንቴ ባርያሳ ዼላቅን ዋድማን ዎጋሬኻናንቴ ዎም ዛግስማሞ። ³ኣጋታኻ ዎንዳና ናናቶ፣ ዬግዶርካ ኡስን ጋዛንካ ዳና ሃማሞን ይንሳ ይዳና ኤዲ ዼስዲ ꬆጳ ካምማቴ፤ ጌጳሞን ኮም ክናንቴ እማና ዎእማይ። ⁴ኮዶን ዎቲ ባርያም ምስካናንቴቤ ዼላቅንም ጌያናንቴቤ ዋቻዻና ዎዋቻዻይ።

⁵ቃባ ኣጋ ኬ ፓይላ ውልም ዋዝንስዲና፤ እምነትንካቤ ኡስን ጋዛንካቤ ፆፃዳም እስጢፋኖስቤ ሃያንቴኻሞ ፊልጶስቤ፣ ጵሮኮሮስቤ፣ ኒቃሮናንቤ፣ ጢሞናንቤ፣ ጰርሜናንቤ፣ ኣይሁድ ኤድ ማታዳ ፔን ኣንፆኪያ ኤያ ኒቆላዎስቤም ኬ ካምዲና። ⁶ኤና እግናምካሞ ኬ ኣንሳቴ ናዴ ኤና ይእስድናሳ ዎትሮ ዎይስዲና፤ ኤና ይእስድናኻሞ ባርያም ምስካንቴ ኣን ይሳም ኬዛራ ዎድዲና።

⁷ባርያሳ ዼላቅኖኻሞ ጌጳዳቴ ያእዲና፤ ኢየሩሳሌም ግዶር ኤና ኣምናዳና ካሎን ጱፃዻዳቴ ያእዲና፤ ካህንናሳካሞ ኤዲ ጱፅ ኣምንዲና።⁸ዋዳን ኦጎኻ እስጢፋኖስ ባርያሳ ፃላሞንካቤ ካንታንቤኻ ማታንቴ ዛርስንሳ ባክሮ ዬርን ዬርሻዻንቤ ዬርን ሃምማንቴ ዼስሞን ግያንዶንቤም ሃይቴና ክዶ። ⁹“ኤና ካይሳሞንባራኻ ውታዳናሳ ምስኮን ኦና” ሃንዻያ ግዶር ዳና ኤና ቀሬናባራቤ፣ እስክንድርያባራቤ፣ ኪልቂያባራቤ፣ እስያ ፔናባራቤ ናኣዳና ዼላቅ ዻሳንቴ እስጢፋኖስ ላማ ዜርማ ካርስዲና፤¹⁰ኮዶን ኖ ይንካ ክዼላቃይን ሃማሞንቤ ኡስን ጋዛንቤም ኬ ባሻናንቴ ቻላድማሞ።

¹¹ሃያንቴ ኬ “እስጢፋኖስኖ ሙሴቤ ባርያቤም ክእርካ ዎቲ ኤሳርዲና” ሃማይና ኤናም ዼሳዽማ ዎይስዲና።

¹²ጎያ ኣጋኻ ሃማንቴ ኬ ዛርስንቤ፣ ዞንዛናቤ፣ ኤና ሙሴ ዳምብን ታማርሳይናቤም ዻሳንቴ፣ እስጢፋኖስኖም ዬድሳንቴ ኤና ኣሁድናሳ ብቶን ታኻይናሳ ዎትሮ ኬ ባእዲና። ¹³“ኤያ ካ ራቃን ጋዛን ኮሮቤ ዳምብንዛራቤ እርሞን ካላኻሞ ጋራድማሞ” ሃማንቴ ክዛራ ኤና ፖጋሞንካ ማኛሞን ዎያይናምካሞ ኬ ዎይስዲና። ¹⁴ኣጋኻሞ ኣጋ ናዝሬት ጋንታ ኢየሱስ ራቃ ካም ክካይሳንቤ ሙሴባራኻ ዳምብን ዎቻዶንም ክኦስካይንም ክጌይካ ዎቲ ኤሳርዲና።

¹⁵ኤዲኖ ብቶን ታኻዻይሮ ዳርቃዶኖኻሞ ፓይላ እስጢፋኖስም ላይ ኬሼድና ዎትኖ ክሳ ኬኻላ ባርያሳ ኤርጎ ኤድ ዎቲግያ ማትዲና።

Chapter 7

¹ኤና ባርያናንቴ ዳምብን ኣሽካይናሳ ብታ ክግያ፤ “ዬራ ካ ሃዛራ ቤርንሳዻዳ ጎንዼው?” ሃምዲና።

²እስጢኖስካሞ ይንታ ሃማንቴና ክማሳዶ፦ “እንና ናናቤ ዎምባናቤዮ፣ እናንቴ ኤሳርማቴ! ዎኮጎ ኣብርሃም ካራንዛራ ኒማ ኣኻራ መስጴጦምያ ግዶር ዳንቴ ጎሻዻያ ባርያ ክናንቴ ሃፕንዻንቴ፤ ³ክግያ ‘ሃሳ ፔሮኻቤ ኤና ሃሳባራኻቤ ውታንቴ ሃናንቴ እዻዋያ ፔያስዛራ ይማ’ ሃምድና።

⁴ኖኻሞ ከላዳና ፔሮኻ ውታንቴ ካራን ግዶር ዳርቅዲና። እምባ ክጃዃ ባርያ ኪም ባኣቴ ታ ዬቲህ ፔያስ ይንግዶር ዬዳ ካዛራ ናእዲና። ⁵ራቃ ካሮኻሞ ባርያ ክናንቴ ፔ ሾሊካሞ እማድማሞ፤ ኮዶን ዋዳን ኦጎኻ ኖ ካላኻሞ ናሶ ቆልማ፣ ክቤ ክሳ ራስባራ ቢዛኖ ናኣይኖ ክኖ ፔን ኮም ኬዻላይንም ባርያ ክናንቴ ኣሽንሻንቴ ጌይዲና።⁶ፕርካሞ ባርያ ክናንቴ ይንታ ሃማንቴ ጌይዲና፦ “ቢዛኖ ሃሳ ቶርስን ፔሮ ቾቺና ኮዳይ ቦን ማቶ ኦይዲካሞ ካይሲ ማታንቴ ጋሊቴኻሞ ዳና ኬዳይ። ⁷ኮዶን ኤና ኬም ካይሲ ሃያንቴ ሻናዳናም እንታ ኬኻላ ኦይሳና እኦይሳይ። ፔን ኦጎባራ ኬ ውታንቴ ናዴ ፔን ኮሮ ኢም ጎሻና ኬጎሻይ። ⁸ሃያንቴኻሞ ቃማን ታኻዻን ዳምብን ክናንቴ እምዲና፤ ኣብርሃምካሞ ይሳሃቅም ኣዽዲና፤ ሮራ ሎንካይሳኻኻሞ ክሳ ቃማን ታክዲና። ይሳሃቅካሞ ያእቆብም ኣዽዲና፤ ያእቆብካሞ ቢዛና ታጲ ላማና እምባናም ኣዽዲና።

⁹ኤና ቢዛናሳ እምባናኻሞ ዮሴፕም ቶዛዻንቴ ግብፅዛራ ካይሲ ክዴኻናንቴ ኪም ሻንሽዲና፤ ኮዶን ባርያ ክላማ ክንካና ክዶ፤ ¹⁰ክሳ ጋሎንባራ ባርያ ኪም ቡላንቴ ግብፅ ግዶር ቢታ ፈርኦንካላ ዎቲ ፃላሞቤ ሃማሞቤ ክናንቴ እምዲና፤ ፈርኦን ግብፅ ግዶርቤ ይሳ ኦኖሮጎ ፓይላ ኪም ጌጲስዲና።

¹¹“ዋዳን ኦጎኻ ግብፅ ፔሮቤ ከነኣን ፔሮቤ ፓይላ ጋሎ ጌጲ ባኣዳ ዳቆ ናእዲና፤ ዎምባናኻሞ ዬር ይእሳያ ካይስዲና። ¹²ያእቆብካሞ ግብፅ ግዶር እስን ኮዶን ይኤሳራና ዎምባናም ዹርካ ብራንቴ ግብፅዛራ ይእስድና። ¹³ፕርካሞ ያያ ላንሳኻ ኬይና ዮሴፕ እንዳናናናቴ ይም ማይ ጌይዲና፤ ፈርኦንካሞ ዮሴፕ ኤናም ዼስዲና።¹⁴ኣጋሳ ራሳባራ ዮሴፍ ኤዲ ይእሳንቴ እምባ ያእቆብቤ ክሳ ሞሮን ኤና ሦጳታም ዶጝናም ይሳም ፓይላ ንእስዲና። ¹⁵ያእቆብካሞ ግብፅዛራ ሃንችዲና፤ ክቤ ዎምባናቤኻሞ ኦጎታር ጃይዲና፤ ¹⁶ኬሳ ዋናምካሞ ፔን ሴኬምዛራ ባኣዻዃ ኣብርሃም ዔሞር ናና ኻላ ራቃ ኮይሶኻ ክሻናዳሮ ኬም ዱካዽዲና።

¹⁷“ባርያ ኣብርሃምናንቴ ኣፓ ኣሽንሻንቴ ክጌያዳ ጎንዼ ክማታይን ዋዳኖ ኮዬስካዃ፣ ዛርስኖ ዎቲኖ ግብፅ ግዶር ጱፃዻዳቴ ያእዲና። ¹⁸ኣጋሳ ራስባራ ዮሴፍም ዼስማ ብቲ ኣብ ግብፅ ግዶር ብትምዲና። ¹⁹ኖኻሞ ዛርስን ዎሳም ጋሮኻ ጋሊንሽዲና፣ ናና ኬሳ ታን ኣዻዻዳናምካሞ ኬጄኻናንቴ ጳልሎ ኬዻበኻ ኖ ኬም እሸክንሽዲና።

²⁰ዋዳን ኦጎኻ ሙሴም ኣዻዺዲና፤ ኖኻሞ ባርያባራ ናሽማን ሃፓዳ ናሶ ፃሊና¹ ክዶ። ኖኻሞ እምባ ኦኖሮ ኣርፒ ማካም ኪም ማንካዻዃ ጌጵዲና። ²¹ኪም ጳልሎ ዻባዻዃ ፈርኦን ናኖ ሃፓንቴ ካማንቴ ናሶ ይንትግያ ሃያንቴ ኪም ጌጵስዲና።²²ሙሴኻሞ ግብፅሳ ሃማሞንም ፓይላ ታማርዲና፤ ይሳ ዼላቅንካቤ ዋድማንካቤ ዋቺ ማትዲና።

²³ሙሴሳ ቦኒኖ ኦይድታም ኮማታዃ፣ ይሳ እንዳናና እስራኤል ናናም ሼዶታ ያኣናንቴ ቃብዲና። ²⁴ኖኻሞ ግብፅ ኤድ ካላ ክሳ ኤናሳ ኤዲ ካላም ክዽካ ሃፓንቴ ግብፅ ኤያም ዴስዲና፤ ኤያ ክሳ ጋላያናንቴኻሞ ኖ ዎይዲና። ²⁵ኖኻሞ ክሳ ኤና ባርያ ክንካ ሃማንቴ ኬም ካይሳሞሮኻ ክቡላያም ኬዼሳዳግያና ክማይሻዶ፤ ኮዶን ኬ ዼሳድማሞ።²⁶ቡርን ኮሳኻሞ ፕር እስራኤል ኤዲ ላማ ዋኒ ኪም ዽቴ ኬዳዃ ኖ ዬስክዲና፤ ኬም ቃሻናንቴኻሞ ዛጋንቴ፣ ኬግያ ‘ዬቲህ ኤና ክና፣ ዬቲህ ክሳ እንዳናሶና፤ ሃስ ኪም ዬቶሼ?’ ሃምዲና።

²⁷“ኮዶን ክሳ ሃርያስም ኤያ ቶሻያ ሙሴም ይቃንቴ ይንታና ክያማዶ፤ ‘ሃም ዎዛራ ጌጲቤ ቢቶ ታኻያቤ ሃያንቴ ዎዳዳ ሃውቴ? ²⁸ሞ ያ ና ግብፅ ኤያም ሃዴሳዳግያ ኢምካሞ ዴሳናንቴው ሃዛጋዶ?’²⁹ሙሴኻሞ ዬራ ኣጋም ይሳ ኤሳራ፣ ምድያምዛራ ጎብቴ ቃልቴ ፔን ኦጎሮጎ ቾቺ ዳንቴ ዳርቅዲና፤ ኦጎታርካሞ ኣንጌ ናሶ ላማ ኣዽዲና።

³⁰ቦን ኦይድታምሳ ራስባራ፣ ሲና ጌማርታሳ ዴሞሮ ዳራን ዶሮ፣ ሃቃስ ዳቡጫማ ሮጳያሳ ኢሮ ባርያሳ ኤርጎ ኤድ ክናንቴ ሃፕንዽዲና።³¹ሙሴ ዬራ ይያፓዳ ክናንቴ ዬር ዋና ማትዲና፤ ዬራም ፃሊ ሼዳናንቴ ክፄድስና ባርያባራ ዼላቅ ክግያ፦ ³²‘እንታ ሃኮጎና ኣብርሃም ባርያ፣ ይሳሃቅ ባርያ፣ ያእቆብ ባርያና’ ክያማዃ ኤሳርዲና። ሙሴኻሞ ጌጲ ኩርትንዽዲና፤ ሼዳናንቴኻሞ ዛጋድሞ።

³³ጌጳኻሞ ክግያ ይንታና ክያማዶ፦ ‘ሃሳ ዱጙርን ራሮኻ ቡልማ፤ ራቃ ይንግዶር ሃዎያዳ ጫራጚና ክዶ። ³⁴ግብፅ ግዶር ዶን ዛርስን እኖንሳ ጋሎም ጎንዼ እንታ ሃፕዲና፤ ኬሳ ጋሎንሳ እላትን እንታ ኤሳርዲና፤ ኬም ዻኣሻናንቴኻሞ እንታ ሃንችዲና። ታ ናንሲ ንማ፤ ግብፅዛራ ሃም ማሳቴ ይእሳና እይእሳይ።’

³⁵“ናንሲ ኬ እግና ክግያ፣ ‘ሃም ጌጲቤ ብቶ ታኻያቤ ሃያዳ ሃውቴ?’ ሃማንቴ ኬቦዋዳ ሙሴ ኣጋም ሃቃስ ዳቡጫማ ሮጳያሳ ኢሮ ኤርጎን ኤያ ክናንቴ ይያፕንዻዳኻ ሃማንቴ ባርያ ኪም ኤዲ ጌጲቤ ዻኣሻያቤ ሃያንቴ ኬዛራ ይእስዲና። ³⁶ኖኻሞ ግብፅባራ ኬም ኣንሳቴ ቡልዲና፤ ግብፅ ግዶርቤ ኛፓስን ዛዎን ሃንዻይሮቤ ዳራሮ ቦን ኦይድታም ዬራ ሃምማን ግያንዳናቤ ዬራ ሃምማንቴ ዼስምናቤም ኖ ሃይዲና።

³⁷እስራኤል ዛርስንግያ፣ ‘ባርያ ኤዲ እግያ ዳ ባርያሳ ኣፖን ጌያያም ዬግዶርካ ዬናንቴ ቡላና ክቡላይ’ ሃማንቴ ጌያዳ ሙሴ ካ ኖና።³⁸ኖኻሞ ሲና ጌማርታሮ ክናንቴ ጌያዳ ባርያሳ ኤርጎን ኤያቤ ዎኮጎናቤ ማላ ክንካ ዳራሮ ዛርስንሳ ባክሮና ክዶ፤ ዎዛራ ሳስካናንቴኻሞ ሳዳን ዼላቅን ኖ ቻይዲና።

³⁹ኮዶን ዎኮጎና ኪም ናሻድማሞ፤ ክናንቴ ኤሳራናንቴ ይዛጋድሞንታኻ ይሳ ቃቦንካ ግብፅዛራ ማትዲና። ⁴⁰ኣሮን ግያኻሞ ይጌይና ‘ዬራ ባርዮግያ ሃያንቴ ዎምስካይና ዎሳ ብራሮ ያኣይናም ዎናንቴ ኣሽክማ፤ ግብፅባራ ዎም ኣንሳቴ ቡላዳ ሙሴ ክዛራ ሃርው ዬስካዶኖ ዎቲ ዼስማሞ” ሃምዲና።⁴¹ዋዳን ኦጎኻ ኬ ዬር ኦቶግያ ዳ ኣሸካንቴ፣ ዬራ ይምስካያ ኣጋናንቴ ኬ ቁሊ ኡክዲና፤ ዬራ ይሳ ኣኒንካ ይኣሽካዳኻ ዋዝንዻንቴ ክርብዲና። ⁴²ኮዶን ባርያ ኬኻላንካ ፔግንዽዲና፤ ፖላሮ ዶን ኤዝንን ኬምስካኻናንቴ ኬም ሳስካቴ ኤዝንንናንቴ ኖ እምዲና፤ ጎያ ኣጋኻኻሞ ኤና ባርያሳ ኣፖንሳ ጌያይናሳ ዋርቃትሮጎ ይንታ ሃማንቴ ኡካዻዳ ኣፓ ጎንዼ ማትዲና፦

“‘ዬቲህ እስራኤል ኤና፣ ቦን ኦይድታም ዳራሮ ዬዶን ዋዳንካ፤ ቁሊን ሙልዻሮ ዬቲህ እናንቴ ኡክዲው

ዎይካሞ ዬርን እናንቴ ዬእማያ እናንቴ ባእድው?

⁴³ኮዶን ምስካናንቴ ዬኣሽካዳና ሞሎክሳ ኦኖንቤ፣

ዬራ ዬምስካይና ሬምፉምሳ ኤዝንንቤም

ዬቲህ ዼግ ዼግ ሃይዲና።

ኣጋታኻ እንታ ዬም ሮጋዼኻናንቴ ሃያና እያይ፤ ባቢሎንሳ ኦባራኻሞ ዬም ሙጋና እሙጋይ።

⁴⁴ባርያ ሙሴናንቴ ክዻዋዳኻቤ ክጌያዳ ጎያኻቤ ኣሽካዻዶኖ ባርያ ዼላቅንሳ ይንግዶር ዳዻን ዱንካኖ፣ ዎምባና ማላ ክንካ ዳራሮና ኮዶ። ⁴⁵ዎኮጎናኻሞ ባርያ ዼላቅንሳ ይንግዶር ዳዻን ዱንካንም ቻንቴ፣ ባርያ ኢያሱካ ሃማንቴ ክኦይታዳና ቶርስናሳ ፔን ይዻላዶን ዋዳንካ ኮም ባኣንቴ ኬ ኤርድዲና፤ ናኻሞ ዳዊት ቦኒንሳ ዬስካዛራ ኦጎታር ዳርቅዲና፤ ⁴⁶ዳዊትካሞ ባርያሳ ዎትሮጎ ናሽማን ይያፓዶንታኻ ያእቆብ² ባርያናንቴ ይንግዶር ክዳያ ኦኖ ኣሽካናንቴ ባርያም ምስክዲና፤⁴⁷ኮዶን ክናንቴ ኦኖን ኣሽካዳ ሳላሞኒና።

⁴⁸ኮዶን ባርያ ጌጳ ኤዲሳ ኣኒካ ኣሽካዻዳ ኦኖ ግዶር ዳማሞ፤ ኣጋኻሞ ኤያ ባርያሳ ኣፖን ጌያያ ይንታ ክጌያዳኻና፦

⁴⁹“ፖላኖ እሳ ቦርኮቶኖና፤

ፔኖኻሞ እሳ ራንሣ ይንዛራ ዎይዻይኖና፤

ታ ዬቲህ እናንቴ ኦኖ ሃስ ሃማ ዬኣሽኬ?

ክያማይ ጌጳ፤

ዎይካሞ ራቃ ይንግዶር እዳያ ሃማቴ?

⁵⁰ዬርኮ ፓይላ ውልም ኣሽካዶኖ ኣኒኖ እሳሞ?

⁵¹“ዬቲህ ዎይላምንሳ ጶቅስምና፣ ቃሞንሳ ኤሳርምና ሜቴንሳ ቆሮና! ዬምባና ጋንታግያ ኡስን ጋዛንም ሮሮ ውልና ዬቶዛዻይ። ⁵²ኤና ባርያሳ ኣፖን ጌያይና ግዶር ዬምባናሳ ኤዲ ኦይታዽማ ዳይድው? ኤያ ጋዛስ ናእንቶን ጌያዳና ኤናም ኬ ዴስዲና፤ ዬቲህካሞ ታ ኪም ሳስካቴ እምዲና፣ ሃያንቴኻሞ ዴስዲና፤ ⁵³ባርያሳ ኤርጎን ኤያ ባራ ዳምብን እንዻዶን ዬቲህ ቻይዲና ኮዶን ዬቲህ ኮንካ ዳድማሞ።”⁵⁴ኤዲኖ ብቶን ታኻዻን ራቅሮ ፑጫንቴ ዶኖ ኦጎም ኤሳራንቴ ካልሎን ዋጭምዲና፤ ኣሲካሞ ክዛራ ጋእዲና። ⁵⁵ኮዶን እስጢፋኖስ ባርያሳ ኡስን ጋዛንካ ማታንቴ ፖላንዛራ ላይ ክሼድና ባርያሳ ጎሺንቤ፣ ኢየሱስካሞ ባርያሳ ምዛቅንባራ ዎያንቴ ክዳዃ ሃፓንቴ፣ ⁵⁶“ታ ፖላኖ ዋጭ ኮያማዃ ኤዲ ናሶም ባርያሳ ምዛቅንባራ ዎያንቴ ክዳዃ እንታ ሃፕቴና እዶ” ሃምዲና።

⁵⁷ዋዳን ኦጎኻ ኬ ካልሎን እላትቴ ቃሞ ይሳም ሹፓንቴ ክዛራ ጎብዲና፤ ⁵⁸ኪም ዬዳንቴኻሞ ካታማንሳ ቡዶንዛራ ቡላንቴ ሱኒንካ ፓኻን ካርስዲና። ኦጎኖ ይንታ ኮያማን ዋዳንካ ኤና እስጢፋኖስዛራ ማኛሞን ዎያዳና ኣፓላና ይሳም ሳኦል ሃንዻያ ኤያ ባርሻስ ካላ ዎድዲና።

⁵⁹እስጢፋኖስም ኬ ፓክቴ ኬዳዃ፣ ኖ ይጌይና “ጌጳ ኢየሱስ፣ ሳዳን እሳም ችማ” ሃማንቴ ምስክዲና፤ ⁶⁰ሃያንቴ ኮምፓርሳንቴ፣ ናቅሲ ይሳም ዼግ ሃያንቴ፦ “ጌጳዮ! ኬሳ ሴሳ ካም ሃፓይድናኖ” ሃማንቴ እላትዲና፤ ኣጋንታ ሃማንቴኻሞ ራትዲና።

¹ 7.20

² 7.46

Chapter 8

¹ሳኦል እስጢፋኖስም ዴሳዻይንም ናሽዲና። ²ኤና እምነትንካ ዋቻዻዳናኻሞ እስጢፋስኖም ዱክዲና፤ ሃያንቴኻሞ ክናንቴ ካልሎን ኤፕዲና። ³ኮዶን ሳኦል ባርዮን ኤናም ካይሳናንቴ ዻክዻቴ ዻጲዲና፤ ኦኖናዛራኻሞ ኣርድቴ ኤና ኣምናዳና ኣንጌናቤ ሜናቤም ጉቻቴ ቡልቴ ዻክን ኦኖን ኣርስቴና ክዶ።⁴ኤና ላልማዳናኻሞ ይያኣዳና ራቅና ግዶር ፓይላ ባርያሳ ዼላቅን ጌይዲና። ⁵ፊልጶስካሞ ሰማርያ ካታማናሳ ካላዛራ ሃቻንቴ ክርስቶስሳ¹ ዬር ጌይዲና።⁶ኤዲ ጱፅካሞ ፊልጶስሳ ጌይዻዳም ኤሳርቴቤ ዬራ ሃምማን ግያንዳና ክያያዳናም ሃፓንቴ ዎይላም ካላኻ ማታንቴ ኪም ኤሳርቴና ኬዶ። ⁷ቤሮናኻሞ² እላታዳቴ ኤና ጱፅና ግዶርካ ውትዲና፤ ኤና ጱፅና ራንሳ ማልግምናቤ ኤላናቤ ፓሸዲና፤ ⁸ኣጋኻ ሃማንቴ ካታማ ኣጋሮ ዋዛ ጌጲ ማትዲና።⁹ኮዶን ሌሌ ካሳ ብራሮ ካታማስሮ ይሳ ኣሽኮንካ ሰማርያ ኤናም ፓይላ ዬርሺሻዳ፣ ሲሞን ሃንዻያ ኤዲ ካላ ዳይዲና፤ ኖኻሞ ዪም ኤዲ ጌጲግያ ሃያንቴ ፓይዲቴና ክዳይ። ¹⁰ናናኻ ካርሳንቴ ኤና ጌጲናዛራ ፓይላ፣ ክግያ “ኤያ ካ ‘ካንታስ ጌጳ’ ሃማንቴ ዼሳዻዳ ባርያሳ ካንታሲና’’ ሃምንቴ ኪም ጎንዼኻ ኤሳርቴና ኬዶ፤ ¹¹ኖ ቦን ጱፅናንቴ ይሳ ኣሽኮንካ ኤናም ክዬርሽሻዶንታኻ፣ ክዛራ ኣፒ ዎዳንቴ ጫግቴና ኬዶ።¹²ኮዶን ፊልጶስ ባርያሳ ማንግስትንቤ ኢየሱስ ክርስቶስሳ ናብን ክጌያዶንም ኣምናንቴ ኤና ኣንጌናቤ ሜናቤ ኑንቆንካ ሻይዽዲና፤ ¹³ሲሞን ካውል ኣምናንቴ ሻይዽዲና፤ ፊልጶስም ራቅና ክያኣይና ውል ግዶርካሞ ጫግዲና፤ ዬራ ሃይማዳና ዼሳዽማን ግያንዳናቤ ሃምማን ግያንዳናቤም ሃፓንቴ ዬርሽዲና።

¹⁴ኤና ይእስዲና ኢየሩሳሌም ግዶር ዳና ሰማርያ ኤና ባርያሳ ዼላቅን ኬቻዶንም ይኤሳራዶን ዋዳንካ፣ ጴጥሮስቤ ዮሃንስቤ ኬዛራ ይእስዲና። ¹⁵ኬኻሞ ሰማርያ ዬስካንቴ ኡስን ጋዛን ኬቼኻናንቴ ሰማርያ ኤናናንቴ ምስክዲና፤ ¹⁶ኦጎኖኻሞ ዋዳን ኦጎኻ ኬ ጌጳ ኢየሱስ ናብንካ ኑንቆንካ ሻይዽዲና፤ ኮዶን ኡስኖ ጋዛኖ ኣኻራ ኬሳ ኤዲ ካላዛራኻሞ ሃንቻድማሞ። ¹⁷ኣጋታኻ ጴጥሮስቤ ዮሃንስቤ ይሳ ኣንናም ኬዛራ ዎድዲና፤ ኬኻሞ ኡስን ጋዛን ቻይዲና።

¹⁸ሲሞንካሞ ኤና ይእስድና ኣንና ይሳም ኤናዛራ ኬዎዳን ዋዳንካ ኡስን ጋዛን ኬናንቴ እንዻይንም ሃፓንቴ፣ ኬናንቴ ብሬ ባኣንቴ ኬግያ፦ ¹⁹“ኤና ይንዛራ ኣንን እሳም እዎዳይና ፓይላ ኡስን ጋዛን ኬቼኻናንቴ ጌጴሞን ኮም እናንቴኻሞ እምማቴ” ና ክያማዶ።

²⁰ኮዶን ጴጥሮስ ክግያ ይንታና ክያማዶ፦ “ባርያ ካሺ ቆልማ ዬራ ይእማዳም ብሬኻ ሻናናንቴ ያ ቃብዲና፣ ሃቤ ሃሳ ብሬንቤ ክንካ ካይማቴ! ²¹ዎይላምኖ ሃሳ ባርያሳ ዎትሮ ጋዛ ኮትሞንታኻ፣ ያ ዋድማን ኮሮ ሃሳ ባሊ ዎይካሞ ሃሳ ራቅ ቆልማሞ። ²²ታ ሃሳ ሴሶን ኦጎባራኻ ማትማ፤ ባርያም ምስክማ፤ ሃሳ ዎይላምንሳ ቃቦን ኦጎም ኖ ኬዳ ሃናንቴ ጋራና ክጋራይ፤ ²³ኦጎኖኻሞ እንታ ያ ቃቦ ዛርቦኻ ዳንቴቤ ሴሶኻ ዻክማንቴቤ ሃዳኻና ሃም እሸዳይ።

²⁴ሲሞንካሞ ማሳንቴ ኬግያ፦ “ዬራ ዬጌያዳና ግዶር ዬር ካላኻሞ እዛራ ዬስካን ኮጋሬኻናንቴ እናንቴ ባርያም ምስክማቴ” ሃምዲና።

²⁵ጴጥሮስቤ ዮሃንስቤኻሞ ጌጳሳ ዼላቅንናንቴ ማኛሞ ዎያንቴ ዼላቅን ማይ ጌያንቴ ይቱንሳና፤ ሰማርያሳ ሞሮና ጱፅና ግዶር ሜርሜርን ፃሊን ጌያዳቴ ኢየሩሳሌምዛራ ማትዲና።²⁶ጌጳሳ ኤርጎን ኤያ ፊልጶስግያ፣ “ዻጳንቴ ሃዮን ይውታንሳ ምዛቅባራ ዬሩሌምባራ ጋዛዛራ ሃንቻን ዳራን ጎይንዛራ ይማ” ሃምድና። ²⁷ኖኻሞ ዻጳንቴ ያእዲና። ኢትጵያን ፔንሳ ኤስን ቢትን ህንደኬሳ ቾባራ ዳንቴ ኮይና ኮሳም ፓይላ ማንካያ ኢትዮጵያ ኤድ ጋር ካላም ሃፕዲና። ኤያ ኣጋኻሞ ባርያም ምስካናንቴ ኢየሩሳሌምዛራ ያኣዳና። ²⁸ኖ ይማታናኻሞ ፓርዳን ጋርንዛራ ዳርቃንቴ፣ ባርያሳ ኣፖን ጌያያ ኢሳያስሳ ዋርቃትን ናባብቴና ክዶ።²⁹ባርያሳ ኡስኖኻሞ ፊልጶስግያ፣ “ፓርዳንሳ ጋርን ኦጎዛራ ክድምማ” ሃምዲና።

³⁰ፊልጶስካሞ ይርካ ፓርዳን ጋርንዛራ ያእዲና፤ ኤያ ጋራኻሞ ባርያሳ ኣፖን ጌያያ ኢሳያስሳ ዋርቃትን ክናባብካ ኤሳራንቴ፣ ክግያ “ኤሳንካ ያ ዬራ ሃናባባያ ካ ሃናንቴ ኣርዳው ክኣርዳይ?” ና ክያማዶ።

³¹ኤያ ጋራኻሞ ክናንቴ ማሳንቴ፣ “ኤዲ እናንቴ ጌያያ ኮቆልማ ሃስ እናንቴ ኮኣርዴ” ሃምዲና፤ ኖኻሞ ፊልጶስ ፓርዳን ጋርንዛራ ውታንቴ ክላማ ክንካ ክዳርቄኻናንቴ ኪም ምስክዲና።

³²ኤያ ጋራ ዋርቃታ ክናባባያካሞ ካና፦

“ኖ እያቲግያ ማችንዛራ ጉቻዽዲና፤

እያቲ ኤና ክሳ ስትን ታኻይናሳ ዎትሮ ላይ ሃማያግያ፣

ኣጋንታ ኖ ኣፖ ቡላድማሞ።

³³ኖ ክዾንካዻዶን ዋዳንካ ብቶ ልኪ ሃማ ኪም ማርዽዲና፤

ሳዳኖ ክሳ ፔሮኻ ካይሳዽዲና፤

ክሳ ቢዛን ሃውቴ ጌያናንቴ ቻላያ?”

³⁴ኤያ ጋራኻሞ ፊልጶስግያ፣ “ኤያ ባርያሳ ኣፖን ጌያያ ኮም ሃውሳ ክጌዬ? ይሳሞ ሞ ኤዲ ኣብሳ ታ ጌያ? ባንዞ እናንቴ ጌይማ” ሃምድና። ³⁵ፊልጶስካሞ ዋርቃት ኣጋሮኻ ካርሳንቴ ኢየሱስሳ ሜርሜርን ክናንቴ ጌይዲና።

³⁶ኬ ይቴ ዳንቴኻሞ ኑንቆ ይዳ ራቅ ካላዛራ ዬስክዲና፤ ኤያ ጋራኻሞ ክግያ፦ “ታ ኮታ ኑንቆ ዳይዲና፤ ሻይዻን እጋሬኻናንቴ ዬር ኢም ማራያ ዳይዲው?” ሃምድና። ³⁷ፊልጶስካሞ ክግያ፦ “ዎይላም ካላኻ ሃኣምናዳና ሻይዻናንቴ ቻላና ሃቻላይ” ሃምዲና። ኤያ ጋራኻሞ ክናንቴ፣ “ኢየሱስ ክርሰቶስ ባርያ ናሳ ክዶንም ኣምናና እኣምናይ” ሃማንቴ ማስዲና፤ ³⁸ፓርዳን ጋርኖኻሞ ኮዎዬኻ ኖ ጌይዲና። ሃያንቴ ኬ ላማ ውል ክንካ ኑንቆንዛራ ሃንቺዲና፤ ፊልጶስካሞ ኤያ ጋራም ሻይዲና።³³⁹ኑንቆንባራኻሞ ኬውታና ባርያሳ ኡስኖ ፊልጶስም ክካላ ሳራቴ ቻይዲና፤ ኤያ ጋራ ኣጋኻ ካርሳንቴ ኪም ሃፓድማሞ፣ ኮዶን ኖ ዋዛንካ ጎይን ያእዲና። ⁴⁰ኣጋሳ ራስባራ ፊልጶስ ፔን ኣዛጦን ግዶር ሃፕንዽዲና፤ ቂሳርያዛራ ይሳ ዬስካዛራ ካታማና ይሳጋዳና ፓይላ ግዶር ሜርሜራ ፃሊና ጌይቴና ክዶ።

¹ 8.5

² 8.7

³ 8.38

Chapter 9

¹ኮዶን ሳኦል ታኻሞ ኤና ጌጳሳ ጎይን ጫጋይናም ዴሳናንቴ ኬዛራ ኣሲ ጋኣዳቴ ኤና ባርያናንቴ ዳምብን ኣሽካይናሳ ብታዛራ ያእዲና፤ ²ኤና ጌጴሳ ጎይን ጫጋይና ኣንጌናቤ ሜናቤም ኦጎታር ይያፕና ኬም ዻኻንቴ ኢየሩሳሌምዛራ ክኣንሴኻናንቴ ዳማስቆ ግዶር ምስኮን ኦኖና ዳናናንቴ ዋርቃቲ ክናንቴ እንዼኻናንቴ ኤና ባርያናንቴ ዳምብን ኣሽካይናሳ ብታኻላ ምስክዲና።³ኖ ዳማስቆ ካታማን ዬስካናንቴ ሾሊ ሶጎ ኮሽዻና ፖላንባራኻ ዬር ክዛራ ጳልቃቲዲና። ⁴ኖኻሞ ፔንዛራ ጳርፅዲና፤ ዋዳ ኣጋኻ “ሳኦል ሳኦል፤ ሃርናንቴ ኢም ኣይታንቴ ሃያዬ?” ሃማያ ናቅሲ ኖ ኤሳርዲና።

⁵ሳኦልካሞ፣ “ጌጳ፣ ያ ሃውቴ?” ና ክያማዶ።

ኖኻሞ ክግያ፦ “ያ እንታ ኦይታንቴ ሃያያያ ዬሱሲና።

⁶ታ ዻጳንቴ ካታማስዛራ ኣርዲማ፤ ዬራ ሃዬኻ ዛግሳያም ሃናንቴ ጌያና ጌይዻይ” ና ክያማዶ።

⁷ኤና ሳኦል ላማ ይቴን ዳናኻሞ ኤያ ክላማ ኤላቃያሳ ናቅሲ ኤሳራንቴ ኤዲ ካላኻሞ ይያፓድሞንታኻ ኣፖ ይሳም ዬዳንቴ ዎይዲና።⁸ሳኦልካሞ ይጳርፃዶንባራ ዻጳንቴ ኣፒ ይሳም ዋጭ ክያይና ሃፓናንቴ ቻላድማሞ፤ ኣጋታኻ ኤና ክሳ ኣኒም ዬዳንቴ ኣንሳቴ ዳማስቆዛራ ኣርስዲና። ⁹ሮሮ ማካምካሞ ኣፒ ክሳ ካይዲና፤ ዳኣኖኻሞ እሳዲማሞ ኑንቆኻሞ ውጫድማሞ።

¹⁰ዳማስቆ ግዶር ሃናንያ ሃንዻያ ኢየሱስም ጫጋያ ኤዲ ካላ ዳይዲና፤ ጌጳኻሞ ሃይማንካ፣ “ሃናንያ!” ሃማንቴ ኪም ግስምዲና።

ኖኻሞ፣ “ዎይ፣ ጌጳ” ና ክያማዶ።

¹¹ጌጳኻሞ ክግያ ይንታና ክያማዶ፦ “ዻጳንቴ ጎይን ጋዝ ሃሞን ሃንዻንካ ኤያ ይሁዳ ሃንዻያ ኦኖንዛራ ይማ፤ ኦጎታር ሳኦል ሃንዻያ ጠርሴስ ፔን ኤያ ምስክቴና ክዶ፤ ኪም ዛግማ፤ ¹²ኦጎኖኻሞ ኤያ ሃናንያ ሃንጰያ ክዶንዛራ ናዴ ኣኒን ክዛራ ክዎዳንቤ ኣፕኖ ክሳ ፓክ ኮያማይንም ኖ ሃይማኻ ሃፕዲና።”

¹³ሃናንያኻሞ ማሳንቴ ክግያ ይንታና ክያማዶ፦ “ጌጳ፣ ኤያ ካ ኢየሩሳሌም ግዶር ኤና ሃሳ ጫራጝናዛራ ጋሎ ጌጲ ክዬስክሳዶንም ኤዲ ጱፅ ካላ እንታ ኤሳርዲና፤ ¹⁴ኦራኻሞ ይንናንቴ ክናኣዶኖ ኤና ሃሳ ናብን ግስማይናም ፓይላ ዬዳናንቴ ኤና ባርያናንቴ ዳምብን ኣሽካይናሳ ጋርና ኻላ ጌጳሞ ቻንቴና።”

¹⁵ጌጳኻሞ ክግያ ይንታና ክያማዶ፦ “ይማ፤ ኤያ ካ ቶርሲን ኤናቤ ኤና ፔን ብትናቤ ሃያንቴኻሞ እስራኤል ዛርስንቤሳ ዎትሮጎ ናብን እሳናንቴ ማኚ ክዴኻናንቴ ኤዲ እሳ ካንዻዳና፤ ¹⁶እንታኻሞ እሳ ናብንናንቴ ጋሎ ሃስ ሃማ ክቼኻ ኮዛግሳይንም ክናንቴ ዻዋና እዻዋይ።”

¹⁷ሃናንያ ቃልቴ ኦና ጌይዻዳዛራ ኣርዳንቴ ሳኦልዛራ ኣን ይሳም ዎዳንቴ ክግያ፦ “እንና ናሳ ሳኦል፣ ኦራ ሃናኣን ጎይሮጎ ሃንናቴ ሃፕንዻዳ ጌጳ ኢየሱስ፣ ኣፕኖ ሃሳ ኮፖችሜኻናንቴቤ ኡስን ጋዛንቤኻ ሃፆፄኻናንቴ ኢም ንእስዲና” ና ክያማዶ። ¹⁸ኣጋዛራ ሳኦልሳ ኣፕሮኻ ዬር ጎጞ ግያሃማ ድኒዲና፤ ፕርካሞ ኖ ሃፓን ቻሊዲና፤ ዻጳንቴኻሞ ኑንቆንካ ሻይዽዲና፤ ¹⁹ዳኣኖ እሳንቴኻሞ ፕክዲና፤ ዳማስቆ ግዶር ዳና ኢየሱስም ኤና ጫጋይና ላማ ክንካ ሮሮ ዼፕ ዳርቅዲና።²⁰ኣጋዛራ ኖ ኢየሱስ ባርያ ናሳ ክዶንም ኣይሁድ ምስኮን ኦኖና ግዶር ጌያን ካርስዲና። ²¹ኤና ኤሳራዳናኻሞ ፓይላ ዴንታኖ ክሳ ኬናንቴ ዬር ዋና ኮማታዃ፤ “ኤያ ካ ኢየሩሳሌም ግዶር ኤና ናባ ካም ግስማይናም ጋሊንሽሽቴን ዳሞ? ሃያንቴኻሞ ኖ ይንናንቴ ኦራ ክናኣዶኖ ኬም ዻኻንቴ ኤና ባርያናንቴ ዳምብን ኣሽካይናሳ ጋርናናንቴ ኣንሳናንቴሞ ክናኣዶኖ?” ²²ኮዶን ሳኦል ዋቻዻዳቴ ያእዲና፤ ዳማስቆ ግዶር ዳና ኣይሁድናናንቴ ኢየሱስ¹ ኖ ክርስቶስ ክዶንም ማኚካ ጌይቴ ኬሳ ኣፖም ዬድስቴና ክዶ።

²³ሮሮ ጱፅሳ ራስባራ ኣይሁድና ሳኦልም ዴሳናንቴ ኦሺዲና፤ ²⁴ኮዶን ኖ ቃቦ ኬሳም ዼስዲና፤ ኬኻሞ ካታማንሳ ሙልዻፖንም ሮሮንቤ ሶቲንቤ ዻቃንቴና ኬዶ። ²⁵ኮዶን ታማርና ክሳ ሶንትንካ ካታማንሳ ካርምንሳ ፑላንካ ዛብቆንኮካ ኪም ሃንችሽዲና።

²⁶ሳኦልካሞ ኢየሩሳሌምዛራ ይናኣዶን ዋዳንካ ባርዮን ኤና ላማ ዎርማናንቴ ሃይዲና፤ ኮዶን ኖ ባርዮ ኤድ ክዶንም ይኣምናድሞንታኻ ኬ ፓይላ ኪም ኩርቲንዺዲና። ²⁷ኮዶንካሞ ባርናባስ ኪም ቻንቴ ኤና ይእስድናዛራ ኣንሳቴ ናእዲና፤ ሳኦል ጎይን ይቴ ዳንቴ ጌጳም ሃሞንታ ይያፓዶንቤ፣ ጌጳ ኪም ሃሞንታ ክዼላቅሳዶንቤ፣ ሃያንቴኻሞ ዳማስቆ ኤናንናንቴ ኢየሱስ ናብንካ ኩርቲንዺማ ይጌያዶንም ኬናንቴ ጌይዲና።²⁸ኣጋታኻ ሳኦል ኬላማ ክንካ ዴንታን ካርስዲና፤ ኢየሩሳሌም ግዶርኻሞ ያያንቴ ጌጳሳ ናብንካ ኩርቲንዺማ ጌይቴና ክዶ። ²⁹ኣይሁድና ግርክ ፔንባራ ናኣዳና ላማ ክንካ ሃሳውቴቤ ክቲምቴቤና ክዶ፤ ኮዶን ኬ ኪም ዴሳናቴ ዛግቴና ኬዶ። ³⁰ክሳ እንዳናናኻሞ እግናም ይዼሳዶን ዋዳንካ፣ ቂሳርያዛራ ኪም ሃንቺሻንቴ ጠርሴስዛራ ይእስዲና።

³¹ዋዳስ ኣጋኻ ባርዮን ኤና ይሁዳቤ፣ ገሊላቤ፣ ሰማርያቤ ግዶር ዳና ፃሊንካ ዳን ካርሲዲና፤ ዋቻዺዲና። ሃያንቴኻሞ ኬ ባርያም ኩርንትንዽቴ፣ ኡስን ጋዛንካ ዋዝንዽቴ ሻብማዳቴ ያእዲና። ³²ጴጥሮስ ፔናዛራ ያይቴ ክዶን ዋዳንካ ልዳ ግዶር ዳና ባርዮን ኤና ጫራጝናም ሼዳናንቴ ሃንቺዲና።³³ኦጎታርካሞ ኤንያ ሃንዻያ ቦን ሎንካይ ሃጃዻንቴ ዎዻንቴ ዳ ኤድ ራንሳ ማልግም ካላም ሃፒዲና። ³⁴ጴጥሮስካሞ ክግያ፦ “ኤንያ፣ ኢየሱስ ክርስቶስ ሃም ፓሽሻና ክፓሽሻይ፤ ዻጳንቴ ዼጴን ሃሳም ቱፑማ” ና ክያማዶ። ኤንያካሞ ኣጋዛራ ዻጲዲና። ³⁵ኤና ልዳቤ ሳሮናቤ ግዶር ዳና ፓይላ ኪም ሃፓንቴ ጌጳዛራ ማቲዲና። ጴጥሮስ ዶርቃም ዴምጲንባራኻ ዻሲዲና

³⁶ኢዮጴ ግዶር ጣቢታ ሃንዻይኖ ሜ ባርዮን ኤድ ካላ ዳይዲና፤ ኮሳ ናብንሳ ዎኻልኖ² ዶርቃና ሃንዻዶ። ናኻሞ ሮሮ ውል ዋቻዻንቴ ዬር ፃል ሃይቴ ኤና ኩፕናም ኬልሽቴና ኮዶ። ³⁷ዋዳስ ኣጋኻ ና ሃጃዻንቴ ጃይዲና፤ ኤናኻሞ ኮም ሻያንቴ ኮሬሮ ዎድዲና።³⁸ልዳ ኢዮጴናንቴ ፄዲ ኮዶንታኻ፣ ባርዮን ኤና ጴጥሮስ ልዳ ግዶር ክዶንም ይኤሳራና ኤዲ ላማም ይእሳንቴ፣ “ባንዞ፣ ይርካ ዎዛራ ንማ” ሃማንቴ ኪም ምስክዲና።

³⁹ጴጥሮስካሞ ዻጳንቴ ኬላማ ክንካ ያእድና፤ ኦጎታር ይዬስካዶን ዋዳንካ ኮሬንዛራ ኪም ኬ ቡልዲና። ሜና ዳልሶናኻሞ ዶርቃ ኬላማ ክንካ ይዶን ዋዳንካ ኣፓላና ኮኣሽካዳና ካርቴናናቤ ኣፓላና ዋኒቤም ክናንቴ ዻውቴ ኪም ታኻንቴ ኤፕቴና ኬዶ።

⁴⁰ጴጥሮስካሞ ኮሬሮኻ ኬ ፓይላም ቡልሳንቴ ኮምፓርሳንቴ ባርያም ምስክዲና፤ ኮዛራኻሞ ሽራንቴ “ጣቢታ፣ ዻጲማ” ና ክያማዶ። ናኻሞ ኣፕ ይሳም ጶቅ ሃይዲና፤ ጴጥሮስምኻሞ ይያፓና ጳዻንቴ ዳርቅዲና፤ ⁴¹ኖኻሞ ኣን ኮሳም ዬዳንቴ ኮም ዻስዲና፤ ባርዮን ኤናቤ ሜና ዳልሶናም ግስማንቴ ኣፕካ ኮም ኬናንቴ እምዲና። ⁴²ዬራ ካ ኢዮጴ ፔን ፓይላ ውል ግዶር ኤሳርምዲና፤ ኤዲ ዹፅኻሞ ጌዻኻ ኣምንዲና። ⁴³ጴጥሮስካሞ ስምኦን ሃንጰያ ኤድ ዼጴ ቆፃያ ካላ ላማ ኢዮጴ ግዶር ሮሮ ጱፅ ዳርቅዲና።

¹ 9.22

² 9.36

Chapter 10

¹ቂሳርያ ግዶር ‘ጣሊያናሳ ባንቆን ኤና’ ሃንዻይናሳ ዎታደርና ግዶር ዎታደርና ማቶናሳ ጌጳ ቆርኔሌዎስ ሃንዻያ ኤዲ ካላ ዳይዲና። ²ኖኻሞ ይሳ ሞሮን ኤና ፓይላ ማላ ክንካ ባርዮን ዼላቅንካ ዋቻዻዳቤ ባርያም ኩርትንዻያቤ፣ ኤና ኩፕናም ጎንዼ ኬልሻያ፣ ሮሮ ውል ባርያም ምስካያና።³ሃዮ ካላ ሮሮንሳ ሳኣት ሳልቤ ግዶር ባርያሳ ኤርጎ ኤያ ሃይማኻ ክዛራ ናዴ፣ “ቆርኔሌዎስ” ሃማንቴ ኪም ክግስማዃ ኖ ማይ ሃፕዲና።

⁴ቆርኔሌዎስካሞ ቃꬅማንቴ ኪም ላይ ሼዳንቴ ክግያ፣ “ጌጳ፣ ሃርቴ?” ሃምዲና።

ባርያሳ ኤርጎን ኤያኻሞ ክግያ ይንታና ክያማዶ፤ “ሃሳ ምስኮንቤ ኤና ኩፕናም ሃኬልሻዶንቤ ዬር ይንካ ሃም ቃባዻያ ማታንቴ ባርያ ኻላ ዬስክዲና።

⁵ታ ኤናም ኢዮጴዛራ ይእሳንቴ ጴጥሮስ ሃንዻያ ስምኦንም ንእስማ፤ ⁶ኖ ኤያ ኛፓስንሳ ዴሞሮጎ ዳ ዼጴን ቆፃያ ስምኦን ኦናሮጎ ቾቻሞ ዳርቃንቴና ክዶ።”

⁷ቆርኔሌዎስ ባርያሳ ኤርጎን ኤያ ኪም ዼላቅሳያ ክካላንካ ክያኣዃ ራስባራ፣ ይሳ ዋዳማን ኤና ግዶር ኤዲ ላማቤ ሃያንቴ ባርዮን ዼላቅንካ ኤያ ዋቻ ክናንቴ ኤርጎን ቻያ ዎታዳራቤም ግስንስዲና፤ ⁸ዬራ ሃምማዳም ፓይላ ኬናንቴ ጌያንቴ ራስባራ ኬም ኢዮጴዛራ ይእስዲና።⁹ኤና ይእሳዻዳናኻሞ ዋጋላሞን ካታማስዛራ ኬዬስካያም፤ ሃዮኖ ትፓ ጭርግያ ኮማታዃ ጴጥሮስ ባርያም ምስካናንቴ ኮሬንዛራ ውትዲና፤ ¹⁰ዋዳ ኣጋኻ ኖ ይዳቃዻዶንታኻ ዳኣኖ እꬃናንቴ ዛግዲና፤ ዳኣኖ ባክቴ ዳዽካ ክሳ ኣፒ ኮግንዻዃ ርምርም ሃማንቴ ሃይማ ሼድቴና ክዶ፤ ¹¹ፖላኖ ኮቡልማዃ ዬር ኣፓላ ጌጲ ግያዳ ማራና ኦይዲናባራ ዬዳዻዃ ፔንዛራ ኮያንችካ ኖ ሃፕዲና። ¹²ኣፓላስዛራኻሞ ዳብና ራንሳ ኦይድናቤ ፔሮ ሹትማይናቤ፣ ካርያናቤና ዳና። 13 ዋዳስ ኣጋኻ ክግያ፣ “ጴጥሮስ፣ ዻጲማ፤ ክናም ማቻንቴ እሲማ” ሃማያ ናቅሲ ክዛራ ናእዲና።¹⁴ኮዶን ጴጥሮስ ክግያ፣ “ጌጳ፣ ኮኖ ኣግማሞ፤ እንታ ዬር ጫርጚ ትማ ዎይካሞ ዬር ሲያሞ ካላኻሞ እሳንቴ ዼስማሞ” ና ክያማዶ።

¹⁵ናቅሳ ኣጋ ፕር እያ ላንሳም ክዛራ ናዴ ክግያ፣ “ዬርን ባርያ ይጫራጚሻዶንም ዬር ሲያሞግያ ሃፓይድናኖ” ና ክያማዶ።

¹⁶ዬራ ኣጋኻሞ ማካምግያ ኣጋንታ ክያማዃ፤ ኣፓላስም ኣጋዛራ ዞን ፖላንዛራ ቻዽዲና።

¹⁷ጴጥሮስካሞ ዬራ ሃይማኻ ይፓዳ ሃር ክዶን ክናንቴ ኮኣርዳድሞንታኻ ካልሎን ቃብምቴ ክዳዃ፤ ቆርኔሌዎስሳ ኤና ንእሳዻዳና ስምኦንሳ ኦኖን ዛጋቴ ሃፓንቴ ሙልዻፖሮ ዎይዲና፤ ¹⁸ይሳ ናቅሲም ዼግ ሃያንቴ ጴጥሮስ ሃንዻዳ ስምኦን ኦጎታር ክዳ ማይሻንቴ ኬ ኦይስዲና።

¹⁹ጴጥሮስ ሃይማሲም ቃብቴ ክዳዃ፤ ኡሳ ጋዛስ ክግያ፦ “ኤዲ ማካም ዋኒ¹ ሃም ዛግቴና ኬዶ፤ ²⁰ኣጋታኻ ዻጳንቴ ሃንችማ፤ ኬም ንእሳዳ እንታ እዶንታኻ ኢካዺማ ኬላማ ክንካ ይማ” ና ክያማዶ።

²¹ጴጥሮስካሞ ሃንቻንቴ ኤና ኪም ዛጋዳናግያ፦ “ኤያ ዬዛጋያ እንታና፤ ዬራ ይንካ ዬናኣዳ ሃርቴ?” ና ክያማዶ።

²²ኤናኻሞ፣ “ዎቲ ዎናኣዶኖ ቆርኔሌዎስ ሃንዻያ ዎታደርና ማቶናሳ ኤያ ጋራ ባራንካና፤ ኖኻሞ ኤዲ ጋዛቤ ባርያምካሞ ኩርትንዻያ፣ ኣይሁድ ዛርስኖኻሞ ፓይላ ይጎባያ ኤዲና። ሃም ኦኖን ይሳዛራ ክንእሴኻቤ ዬራ ሃጌያይናም ክኤሳሬኻናንቴ ኤርጎን ኤያ ጋዛስ ክናንቴ ጌይዲና” ና ኬያማዶ። ²³ጴጥሮስካሞ ኤናም ቾችንሻናንቴ ኦኖንዛራ ኬም ኣርስዲና። ቡርን ኮሳ ጴጥሮስ ዻጳንቴ ኬላማ ክንካ ያእዲና፤ ፔን ኢዮጴ ባራ እንዳናና ዋኒ ክላማ ያእዲና።²⁴ዋጋላሞን ኮሳ ኖ ቂሳርያ ዬስክዲና። ቆርኔሌዎስካሞ ይሳ ኤዳናቤ ይሳ ሃርያናቤም ፑኡሻንቴ ኬም ካሊቴና ክዶ።²⁵ጴጥሮስካሞ ክሳ ኦኖንዛራ ክኣርዳዃ ቆርኔሌዎስ ኪም ቾቻንቴ፤ ክሳ ራሮኻሞ ጳርፃንቴ ኮምፓርስዲና። ²⁶ኮዶን ጴጥሮስ ክግያ፣ “እንታ ሃግያ ኤዲና፤ ዻጵማ!” ሃማንቴ ኪም ዻስዲና።

²⁷ጴጥሮስካሞ ኪም ዼላቅሳዳቴ ክላማ ኦኖን ክኣርድና ኤዲ ጱፅ ፑጫንቴ ኮዳዃ ሃፕዲና፤ ²⁸ኖ ኬግያ ይንታና ክያማዶ፦ “ኣይሁድ ኤድ ካላ ቶርሲ ኤድ ማላ ክንካ ክዳሞንቤ ክዛራ ኬንሞንቤም ዎሳ ዳንብኖ ኮጌይሞንም ዬቲህ ዼሳና ዬዼሳይ፤ ኮዶንካሞ እንታ ኤዲ ካላ ሲያሞና ዎይካሞ ጫራጚማድማና ሃማን እጋሬኻናንቴ ባርያ እናንቴ ዻውዲና፤ ²⁹ኣጋታኻ ኢም ግስዻዶን ዋዳንካ ኢካዺማ እንታ ናእዲና፤ ታ ናንሲ ሃርናንቴ ኢም ዬግስማዶንም ዼሳናንቴ ዛጋና እዛጋይ።”

³⁰ቆርኔሌዎስካሞ ክግያ ይንታና ክያማዶ፦ “ሮሮ ኦይድሳ ብራሮ ዋዳ ካኻ ሮሮንሳ ሳኣት ሳልካ እሳ ኦኖሮ ምስክቴና እዶ፤ እኬንሽማ ኣፓላ ጫውሊ ፑ ሃማ ኣርሳዳ ኤዲ ካላ ናዴ እሳ ዎትሮ ዎያንቴ፤ ³¹እግያ ይንታና ክያማዶ፦ ‘ቆርኔሌዎስ ሃሳ ምስኮንም ኤሳርዺዲና፤ ኤና ኩፕናናንቴ ዬራ ሃእማይና ይንካ ሃም ቃባዼኻናንቴ ባርያሳ ዎትሮ ዬስክዲና። ³²ኤናም ኢዮጴዛራ ይእሳንቴ ጴጥሮስ ሃንዻዳም ስምኦንም ንእስስማ፤ ኖኻሞ ኛፓስንሳ ዴሞሮጎ ኤያ ዳ ዼጴን ቆፃያ ስምኦን ኦኖሮ ቾቻሞ ዳርቅዲና።’ ³³እንታካሞ ኣጋዛራ ኤናም ሃዛራ ይእስድና፤ ያኻሞ ኦራ ሃናኣዳኻ ዬር ፃል ሃይዲና። ታ ናንሲ ዎቲህ ፓይላ ጌጳሳ ሃናንቴ ጌይዻዳናም ሃጌዬኻ ኤሳራናንቴ ባርያሳ ዎትሮ ዎቲህ ዳይዲና።”

³⁴ጴጥሮስካሞ ይንታ ሃማንቴ ዼላቃን ካርስድና፦ “ባርያ ኤድ ካላዛራኻሞ ክዎዽሞኖ እናንቴ ኣርድዲና፤ ³⁵ኮዶንካሞ ኖ ኤና ኪም ኩርትንዻይናቤ ዬርን ፃሊን ሃያይናቤም ፓይላ ቶርሲ ሃውካሞ ክዴ ኬም ቻና ክቻይ።³⁶ባርያ ፓይላ ውልሳ ጌዻ ኢየሱስ ክርስቶስባራ እስራኤልሳ ዛስንዛራ ቃሽን ሜርሜራ ፃላ ክንእሳዳ ኣፓ ካና። ³⁷ዮሃንስሳ ሻዮን ዼላቅን ጌይዻዶንሳ ራስባራ ገሊላ ግዶርካ ካርሳንቴ ይሁዳ ፔን ፓይላ ግዶር ዬራ ሃማዳናም ዬቲህ ዼስዲና፤ ³⁸ባርያ ናዝሬት ጋንታ ኢየሱስም ኡስን ጋዛንቤ ካንታንቤኻ ቃዽዲና፤ ኖኻሞ ባርያ ክላማ ክንካ ክዶንታኻ ራቅና ይያኣዳና ውልግዶር ዬር ፃል ሃያንቴ ዳቡሎስሳ ጌጳሞንሳ ቾባራን ዳናም ፓይላ ፓሽሺዲና።

³⁹ኖ ኣይሁድ ፔሮቤ ኢየሩሳሌምቤ ግዶር ዬራ ክያያዳናሳ ዎቲህ ማኚናና፤ ሃያንቴኻሞ ኤና ኪም ሃቃንዛራ ዝታንቴ ዴስዲና። ⁴⁰ኮዶን ባርያ ኪም ሮራ ማክንሳኻ ዴምጲንባራኻ ዻስዲና፤ ኤና ኪም ኬያፔኻናንቴኻሞ ሃይዲና፤ ⁴¹ክሳ ሃፕንዽዲኖኻሞ ኤና ፓይላ ውልናንቴ ትማሞ፤ ዴምጲንባራኻ ዻጳንቴ ዎ ክላማ እሲማዳናቤ ክላማ ክንካ ውጫዳና፣ ኤና ባርያ ብራንቴ ይካማዳና ክሳ ማኚና ዎናቴና ክያፕንዻዶ።⁴²ዛርስንናንቴ ዎጌኻናንቴቤ፣ ኤና ሳዳንካ ዳናቤ ኤና ጃዳናቤዛራ ብቶን ክታኬኻ ባርያ ይጌጲሳዳ ኖ ክዶንም ማኚ ዎዴኻናንቴ ኖ ዎም ይእስዲና። ⁴³ኤና ክንካ ኣምናይና ፓይላ ናብን ክሳኻ ሴሶን ኬሳም ኬናንቴ ጋርዻይንም ኤና ባርያሳ ኣፖን ጌያይና ክናንቴ ማኚ ማትዲና።”

⁴⁴ጴጥሮስ ክናም ጌይቴ ክዳኻ፣ ኤና ዼላቅን ኤሳርቴ ዳና ፓይላ ውልዛራ ኡስኖ ጋዛኖ ሃንቺዲና። ⁴⁵ጴጥሮስ ላማ ኤና ናኣዳና፣ ባርዮን ኤና ቃማን ታኻዻዳና፣ ኡስን ጋዛን ኤና ቶርሲናናንቴ እንዻዃ ኬያፓዶኖ ኬናንቴ ዬር ዋና ማትዲና፤⁴⁶ኣጋኻሞ ኬ ኣፖ ሃሊካ² ዼላቅቴ ባርያም ኬጎሻን ይኤሳራዶንናንቴና።

ዋዳን ኦጎኻ ጴጥሮስ ይታና ክያማዶ፦

⁴⁷“ኤና ክና ኡስን ጋዛንም ዎንታግያ ኬቻዶንታኻ፤ ታ ናንሲ ኑንቆንካ ኬሻይዼኻናንቴ ኬም ማራያ ሃውቴ?” ⁴⁸ኣጋታኻ ኢየሱስ ክርስቶስ ናብንካ ኬሻይዼኻናንቴ ኖ ጌይዲና። ኣጋሳኻሞ ራስባራ ጴጥሮስ ኬላማ ክንካ ክካፔኻናንቴ ኬ ምስክዲና።

¹ 10.19

² 10.46

Chapter 11

¹ኤና ይእስድናቤ ይሁዳ ፔሮ ዳና እንዳናና ኣምናዳና ኤና ቶርስናኻሞ ባርያሳ ዼላቅን ኬቻዶንም ኤሳርዲና። ²ኣጋታኻ ጴጥሮስ ኢየሩሳሌምዛራ ክውታዶን ዋዳንካ፤ ኤና ቃማን ታኻዻዳና ኣምናዳና ክዛራ ዋጭምዲና፤ ³ክግያ፣ “ኤና ቃማን ታኻዻድምናኻላ ቃልቴ ኬላማ ያ እꬅምዲና” ና ክያማዶ።

⁴ኮዶን ጴጥሮስ ዬራም ይንካ ሃማንቴ ኬናንቴ ጎዪ ጎይካ ጌያን ካርስዲና፦ ⁵“እንታ ኢዮጴ ካታማሮ ባርያም ምስክቴ ዳንቴ ርምርም ሃማንቴ ሃይማ ሃፕዲና፤ ኣፓላ ጌጲ ማራና ኦይዲናም ዬዳዻዃ እዶንዛራ ፖላንባራ ኮያንችካ እንታ ሃፕዲና። ⁶ዬራ ኣጋም ላይ እሼድና፤ ዳብና ራንሳ ኦይድናቤ፣ ዳብና ቃውን ጋይናቤ፣ ዳብና ፔሮጎ ሳዳንካ ያያይናቤ፣ ካርያናቤም እንታ ሃፕዲና።⁷ዋዳ ኣጋኻ እግያ፣ ‘ጴጥሮስ፣ ዻጳንቴ ኬም ማቻንቴ እꬅማ’ ሃማያ ናቅሲ እንታ ኤሳርዲና።

⁸“እንታኻሞ ክግያ፦ ‘ጌጳዮ፣ ኦጎኖ ይንታ ዳማሞ፤ እንታ ዬር ሲያሞ ዎይካሞ ዬር ጫራጝሻዻድማ ካላኻሞ እሳ ኣፖሮጎ ኣርዳንቴ ዼስማሞ’ ና እያማዶ።

⁹“ናቅሳ ኣጋ ፕር፣ ‘ዬራ ባርያ ይጫራጝሻዳም ያ ዬር ሲያሞግያ ሃፓይድናኖ’ ሃማንቴ ፖላንባራ እናንቴ ጌይዲና። ¹⁰ዬራ ኣጋኻሞ ኢ ማካም ክያማዃ፣ ሃያንቴ ኬም ፓይላ ፕር ፖላንዛራ ቻዺዲና።

¹¹ሳኣታ ኣጋኻ ኤድ ማካም ቂሳርያባራ እዛራ ንእሳዻዃ ናዴ ኦና ይንግዶር እዳሳ ሙልዻፖሮ ዎይዲና፤ ¹²ኡስኖ ጋዛኖ ኢካዺማ ኬላማ ክንካ እዬኤኻናንቴ እናንቴ ጌይዲና፤ እግና እንና ናና ላናኻሞ እላማ ክንካ ያእዲና፤ ኤያሳ ኦኖንዛራኻሞ ዎቲህ ኣርድዲና። ¹³ኖኻሞ ባርያሳ ኤርጎ ኤድ ክሳ ኦኖንሳ ኢሮ ዎያንቴ ክናንቴ ክያፕንዻዶንቤም ክግያ፦ ‘ኤዮጴዛራ ኤድ ይእሳንቴ ጴጥሮስ ሃንዻያ ስምኦንም ግስንስማ፤ ¹⁴ኖ ሃቤ ሃሳ ሞሮን ኤናቤ ፓይላ ይንካ ዬዻቃን ዼላቅንም ሃናንቴ ጌያና ክጌያይ’ ክያማዶንቤም ዎናንቴ ጌይዲና።

¹⁵“እንታኻሞ ኣኻራ እሳ ዼላቃን ካርሳ ኡስኖ ጋዛኖ ኣና ብራን ዎዛራ ይሃንቻዳግያ ኬዛራኻሞ ሃንችዲና። ¹⁶ዋዳ ኣጋኻ፣ ‘ዮሃንስ ኑንቆንካና ክሻያዶ፤ ኮዶን ዬቲ ኡስን ጫራጝንካና ዬሻይዻይ’ ሃማንቴ ጌጳ ክጌያዳ ኣፓ እናንቴ ጶቅ ሃምዲና።¹⁷ታ ናንሲ ባርያ ጌጳ ኢየሱስ ክርስቶስካ ዎኣምናዳና ዎናንቴ እምንቶ ይእማዶንም ኬናንቴኻሞ ክእማዳና፣ ታ ናንሲ ባርያ እማን ክጋሬኻናንቴ ማራናንቴ እንታ ሃውቴ?”

¹⁸ኦጎም ይኤሳራዶን ዋዳንካ ዬር ይጌያያ ካይሳንቴ፤ “ኦጎንታ ዳና ቶርስና ሳዳንዛራ ኬኔኤኻናንቴ ባርያ ኬናንቴ ዻቆን ጎይን እምዲና” ሃምቴ ባርያም ኬ ጎሺዲና።¹⁹እስጢፋኖስዛራ ባቆን ናኣዶንካ ሃማንቴ ኤና ኣምናዳና ላልማዳና ዼላቅንም ኣይሁድናናንቴ ሶጎ ጌያዳቴ ላይ ፊንቄቤ፣ ቆጵሮስቤ ኣንጾኪያቤዛራ ዬስክዲና። ²⁰ቆጵሮስቤ ቀሬናቤ ግዶርካ ናኣዳና ኤና ዋኒ ኣንጾኪያዛራ ቃልቴ ግርክ ኤናናንቴ ካውል ጌይቴ ጌጳ ኢየሱስ ክርስቶስሳ ዼላቅንም ኬናንቴ ጌይዲና። ²¹ጌጳሳ ካንታኖኻሞ ኬላማ ክንካና ኮዶ፤ ኤና ፓይዶንሳ ካልሎን ጱፅናኻሞ ኣምናንቴ ጌጳዛራ ናእዲና።

²²ዬራ ሃማዳናኻሞ ባርዮን ኤና ኢየሩሳሌም ግዶር ዳናናንቴ ዬስክዲና፤ ኬኻሞ ባርናባስም ኣንጾኪያዛራ ይእስዲና። ²³ኖኻሞ ኦጎታ ቃልቴ ባርያ ይሳ እምንቶካ ዬራ ክኣሽካዳና ይያፓዶን ዋዳንካ ዋዝንዽዲና፤ ኬ ፓይላ ዎይላም ካላኻ ማታንቴ ጌጳኻ ኤርማንቴ ኬዋቻዼኻናንቴ ኬም ኪሊዲና። ²⁴ባርናባስካሞ ኡስን ጋዛንቤ እምናቲንቤኻ ዳ ኤድ ፃሊና፤ ዛርስኖ ፓይዶንሳ ጱፅኖ ጌጳዛራ ካይምዲና።

²⁵ሃያንቴ ኣጋሳ ራስባራ ባርናባስ ሳኦልም ዛጋቴ ጠርሴስዛራ ያእዲና፤ ²⁶ይያፓዶን ዋዳንካ ኣንጾኪያዛራ ኪም ኣንሳቴ ናእዲና። ኬላማ ውል ባርዮን ኤና ኦጎታር ዳና ላማ ክንካ ማታንቴ ቦን ካላ ፓሲ ዛርስ ጱፅ ኬ ታማርስዲና፤ ባርዮን ኤናምካሞ ብርካ ‘ኤና ክርስቶስም ጫጋይና’ ሃማንቴ ግስንዻዶኖ ኣንጾኪያ ግዶርና።

²⁷ዋዳ ኣጋኻ ኤና ባርያሳ ኣፖን ጌያይና ዋኒ ኢየሩሳሌም ግዶርካ ኣንጾኪያዛራ ሃንቺዲና፤ ²⁸ኬግዶርካሞ ካላ ኣጋቦስ ሃንዻያ ዻጳንቴ ሮም ፔሮ ፓይላ ዳቆ ኮኣርዳይንም ኡስን ጋዛንካ ሃማንቴ ጌይዲና፤ ኣጋኻሞ ቄሳር ቀላውዴዎስ ዋዳንካ ሃሚዲና።²⁹ባርዮን ኤናኻሞ ኬ ፓይላ ውል ይዳዛራ ይቻላዳግያ ኮይሶ ቡላንቴ ይሁዳ ግዶር ዳና እንዳናናም ኬልሻናንቴ ታክዲና። ³⁰ኮይና ኬልሾን ጋይና ፑኡሻዻዳናምካሞ ባርናባስቤ ሳኦልቤኻ ባርዮን ኤና ዞንዛናናንቴ ይእስቴ ኦጎም ሃይዲና።

Chapter 12

¹ዋዳን ኦጎኻ ጋራ ሄሮዶስ ባርዮን ኤናሳ ዋኒም ኦይታንቴ ያያይቴ ጋልንሽቴና ክዶ፤ ²ዮሃንስሳ እንዳናሳ ያእቆብም ሃልፓንካ ኖ ዴስስዲና።³ዬራ ኣጋንታ ክያያዳ ኣጋ ኣይሁድናም ኮዋዝንሳዶንም ሃፓንቴ፣ ጴጥሮስምካሞ ዬድስዲና፤ ኦጎኖ ይንታ ኮያማዶኖ ባላሻን ባኣልን ዋዳንካና። ⁴ኖ ጴጥሮስም ዻክን ኦኖሮ ኣርሳንቴ፣ ፖሊስና ኦይዲ ኦይዲ ማታንቴ ኪም ኬዻቃኔኻናንቴ ፖሊስና ራቅ ኦይዲ ዎይሳዻዳናናንቴ እምዲና፤ ኖ ኦጎም ይንታ ክያያዶኖ ፋስካን ባኣሊኖ ኮሳጋዃ ዛርስንሳ ዎትሮ ኪም ቡላንቴ ክዛራ ብቶን ካናንቴ ቃባንቴና።

⁵ጴጥሮስም ኣጋኻ ሃማንቴ ዻክን ኦኖሮጎ ኣርሳዽዲና፤ ኮዶን ባርዮን ኤና ክናንቴ ባርያዛራ ጌጲ ምስክቴና ኬዶ።

⁶ሄሮዶስካሞ ጴጥሮስዛራ ሳሃ ቡርን ብቶ ታኻናንቴ ቃብቴ ክዳዃ፤ ጴጥሮስ ሶታ ኣጋኻ ሳንሳላት ላማኻ ኪም ዻኻዻዃ ፖሊስ ላማሳ ባክሮ ዎዻንቴና ክዶ፤ ኤና ዎርዲያናኻሞ ዻክን ኦኖንሳ ሙልዻፖሮጎ ዻቃንቴና ክዶ።⁷ጌጳሳ ኤርጎን ኤያኻሞ ኬንሻዽማ ሃፕንዽዲና፤ ኦኖንሳ ኢኖኻሞ ፓክ ሃምዲና፤ ባርያሳ ኤርጎን ኤያኻሞ ጴጥሮስሳ ዴሞም ጫኣንቴ ኪም ቃንሳንቴ “ዪርካ ዻጵማ!” ሃምዲና፤ ዋዳ ኣጋኻ ሳንሳላትኖ ክሳ ኣኒሮኻ ዲኒዲና።

⁸ኤርጎን ኤያኻሞ ክግያ፦ “ኣፓላን ሃሳም ዻክዽማ፤ ዱጙራ ሃሳምካሞ ኣርስማ” ሃምዲና። ጴጥሮስካሞ ጌይዻዳግያ ሃይዲና። ኤርጎን ኤያኻሞ ሃያንቴ ክግያ፣ “ኮታ ሃሳም ጳባራ ኣርሳንቴ ኢም ጫግማ” ሃምዲና።⁹ጴጥሮስካሞ ኪም ጫጋቴ ዻክን ኦኖንባራ ዉትዲና፤ ኮዶን ክካላ ሃይማ ይያይማዻዳግያና ክማይሻዶ፤ ኤርጎን ኤያሳ ዬር ጎንዼ ሃይቴ ክዶንም ኖ ዼሳድማሞ። ¹⁰ኬ ዎርዲያና ብራሮን ዳናቤ ራስባራን ዳናቤም ሳጋንቴ፣ ጎይን ካታማንዛራ ቡላንዛራ ሙልዻፖን ዛዉንካ ዺፃዻዶንዛራ ዬስክዲና። ሙልዻፖኖኻሞ ይዻር ኬናንቴ ቡልምዲና፤ ኬኻሞ ውታንቴ ያእዲና፤ ሾሊ ያኣግያ ኬያያዃ ኤርጎን ኤያ ኪም ጋራንቴ ያእዲና።

¹¹ጴጥሮስካሞ ክኬንሽና፣ “ጌጳ ይሳ ኤርጎን ኤያም ንእሳንቴ ሄሮዶስ ኣንሮኻቤ ኣይሁድና እናንቴ ዬርን ኬቃባዶሮኻቤ ፓይላ ኢም ክቡልዶንም ታ እንታ ቃግማ ቆልማ ዴስዲና” ሃምዲና።

¹²ዬራ ኣጋም ኖ ዼሳንቴ ራስባራ፣ ኤዲን ጱፅንሳ ክዛራ ፑጫንቴ ክንካ ምስካዻን ማርቆስ ሃንዻያ ዮሃንስ እንዳን ማርያም ኦኖንዛራ ያእዲና።¹³ኖ ኦጎታ ዬስካንቴ ሙልዻፖን ጳልን ጋይን ክኮካዃ፣ ሮዳ ሃንዻይኖ ካይስኖ ኮካያ ሃው ክዶንም ዼሳናንቴ ሙልዻፖንዛራ ናእዲና። 14 ና ጴጥሮስ ናቅሳ ክዶንም ዼሳንቴ ካልሎን ይዋዛንዻዶንታኻ ሙልዻፖን ቡልማ ማታቴ ጎብቴ ቃልቴ ጴጥሮስ ሙልዻፖሮ ዎያንቴ ክዶንም ኤናናንቴ ጌይዲና።

¹⁵ኤናኻሞ ኮግያ፣ “ያ ባርያዻው ሃባርያዻዶ!” ሃምዲና፤ ኮዶን ና ዬራ ኣጋም ማሶኻ ኬናንቴ ኮጌያኻ፣ ኬ ይጌይና “ኦጎንታ ዳና ኣጋ ክሳ ኤርጎን ኤያና” ሃምዲና።

¹⁶ኮዶን ጴጥሮስ ሙልዻፖን ላይ ላይ ኮካን ዎይሳድማሞ፤ ኬኻሞ ሙልዻፖን ቡላንቴ ኪም ሃፓንቴ ኬናንቴ ዬር ዋማ ማቲዲና። ¹⁷ኖኻሞ ላይ ኬያሜኻናንቴ ኣኒካ ኬናንቴ ጌያንቴ፣ ጌጳ ኪም ዻክን ኦኖንባራ ሃሞንታ ክቡልዶንም ኬናንቴ ጌይዲና፣ ኖ “ዬራ ሃምማዳም ያእቆብናንቴቤ እንዳናናናንቴቤ ጌይማቴ” ሃማንቴ ራቅ ኣብዛራ ያእዲና።

¹⁸ፔኖ ኮሶፃዃ ቡርን ፖሊስና “ጴጥሮስ ሃንታ ክያኣዴ?” ሃንቴ ኬ ካልሎን ጄኪዲና። ¹⁹ሄሮዶስ ጴጥሮስም ኤናኻ ዛግሳንቴ ይያፓድሞን ዋዳንካ፣ ኤና ዎርድያናኻላ ፃሊ ኦይሳንቴ ኬም ዴሳዼኻናንቴ ጌይዲና። ሃያንቴ ሄሮዶስ ይሁዳባራኻ ቂሳርያዛራ ሃንቻቴ ዳርቅዲና።²⁰ኖ ጢሮስ ካታማን ኤናቤ ሲዶና ካታማን ኤናቤ ማላ ክሳ ጋሊና፤ ካታማና እግና ኤና እሳሮን ይንግዶር ኬያፓይኖ ኤያ ጋራ ሄሮዶስ ፔሮ ኮዶንታኻ፤ ክሳ ጁላስ ብላስጦስሳ ኬልሾ ሃፓንቴ፣ ኬ ክንካ ማታንቴ ክላማ ቃሽማናንቴ ኦይስዲና።

²¹ሮራ ታኻዻዳ ጋላ ሄሮድስ ይሳ ብታሞን ኣፓላን ኣርሳንቴ ይሳ ብታሞን ቦርኮቶሮ ዳርቅዲና፤ ዛርስንሳ ዎትሮኻሞ ሃሳውዲና።²²ዛርስኖኻሞ ይጌይና “ኮኖ ባርዮ ናቅሲና፣ ኤድ ናቅስ ትማሞ!” ሃማንቴ እላትዲና። ²³ሄሮድስካሞ ባርያናንቴ ጎሺ ክእማድሞንታኻ፣ ጌጳሳ ኤርጎን ኤያ ኣጋዛራ ኪም ዻይዲና፤ ቃዮኖኻሞ ኪም ኮእሳዃ ኖ ጃይዲና።

²⁴ኮዶን ባርያሳ ዼላቅኖ ጌጳዳቴቤ ሻማዳቴቤ ያእዲና።

²⁵ባርናባሳቤ ሳኦልቤኻሞ ዋድማስ ይንናንቴ ኬም ይእሳዻዳም ቱንሳንቴ፣ ኢየሩሳሌምባራ ማትዲና፤¹ ማርቆስ ሃንዻያ ዮሃንስምካሞ ኬ ይላማ ክንካ ኣንሳቴ ናእዲና።

¹ 12.25

Chapter 13

¹ባርዮን ኤና ኣንፆኪያ ግዶር ዳና ግዶር ኤና ባርያሳ ኣፖን ጌያይናቤ ኣስታማርናቤ ዳይዲና፤ ኬኻሞ፣ ባርናባስቤ፣ ኔጌር ሃንዻያ ስምኦንቤ፣ ቀሬና ኤያ ሉክዮስቤ፣ ኣንቲጳስ ሃንዻያ ጋራ ሄሮዶስ ክንካን ጌጳዳ ሃርያስ ምናሄቤ፣ ሳኦልቤና። ²ኬ ክናኻሞ ጌጳም ጎሽቴቤ ቶሮንዻንቴ ምስክቴ ኬዳኻ፣ ኡስኖ ጋዛኖ ኬግያ፦ “ባርናባስቤ ሳኦልቤ ዋድማን ይንናንቴ እግስማዶንናንቴ ኬም ቡላንቴ ይእስማቴ” ሃምዲና። ³ኬኻሞ ቶሮንዻንቴ ምስካንቴ ይሳ ኣኒን ኬዛራ ዎዳንቴ ኬም ይእስዲና።⁴ባርናባስቤ ሳኦልቤ ኡስኖ ጋዛኖ ኮይእሷዃ ሴሌውቅያዛራ ሃንችዲና፤ ኣጋሮኻ ጋግንካ ቆጵሮስዛራ ያእዲና። ⁵ስልማና ዬስካንቴኻሞ ኣይሁድናሳ ምስኮን ኦኖሮጎ ባርያሳ ዼላቅን ኤናናንቴ ጌይዲና፤ ዮሃንስካሞ ኬላማ ዳንቴ ኬም ኬልሽቴና ክዶ።

⁶ቆጵሮስ ጉርቴንም ፓይላ ኬ ሽራንቴ ጳፉ ኬዬስካዶን ዋዳንካ፣ በርያሱስ ሃንዻያ ኣይሁድ ኤዲ ካላ ሞራስ ባርያ ናብንካ ፖጋሞን ኣፖን ጌያያም ኬ ሃፕዲና። ⁷ኖኻሞ ኤያ ሰርግዮስ ጳውሎስ ሃንዻያ ፓኻላስ ፔንሳ ጋራ ላማ ክንካና ክዶ። ኤያ ፔንሳ ጋራ ኣጋኻሞ ባርያሳ ኣፖን ኤሳራናንቴ ዛጋንቴ ባርናባስቤ ሳኦልቤም ግስንስዲና። ⁸ኮዶን ኤያ ሞራስ ናብንሳ ኤልማስ ሃማንቴን ዎኻልዻዳ ኣጋ፣ ኤያ ፔንሳ ጋራ ኣምናን ክጋሬኻናናንቴ ይዛጋዶንናንቴ ኬዛራ ዋጭምዲና።⁹ጳውሎስ ይንግያ ሃንዻዳ ሳኦል ኡስን ጋዛንካ ሃማንቴ፣ ኪም ቁዛንቴ ክግያ ይንታና ክያማዶ፦ ¹⁰“ያ ጋዛሞን ፓይላ ውልሳ ጋልታ፣ ጋሮንቤ ዛርባሞንቤ ፓይላ ይንዛራን ይዳ ዳብሎስ ናሳ! ጌጳሳ ጎይን ጋዛንም ሃቆርሳይንም ያ ጋራዮው?¹¹ታኻሞ ጌጳሳ ኣንኖ ሃዛራና፤ ኣፒ ካያና ሃዳይ፤ ታ ናንሲ ካኻ ካርሳንቴ ዋዳ ቶኻናንቴ ሃዮን ሾሊካሞ ያ ሃፕማሞ።”

ኣጋዛራ ጉዳንቤ ፂፓንቤ ክዛራ ሃንችዲና፤ ኣን ክሳም ዬዳንቴ ኤዲ ኣንሳያ ኖ ዛግቴ እስቤ ኦራቤ ያኣን ካርስዲና።

¹²ኤያ ፔንሳ ጋራኻሞ ዬራ ሃማዳናም ይፓዶን ዋዳንካ፣ ጌጳ ታማርን ታማርሳዻዶንም ዬርሻንቴ ኣምንዲና።¹³ጳውሎስቤ ክሳ ሃርያናቤ ጳፉ ግዶርካ ዻጳንቴ ጵንፍልያ ግዶር ዶን ጴርጌንዛራ ያእዲና፤ ዮሃንስካሞ ኬኻላንካ ፓርካንቴ ኢየሩሳሌምዛራ ማታቴ ያእዲና። ¹⁴ኮዶን ኬ ጴርጌን ግዶርካ ዻጰንቴ ጲስድያ ግዶር ዶን ኣንጾኪያዛራ ያእዲና፤ ኣይሁድናሳ ኡኩንሳ ሮራ ጋላኻሞ ኣይሁድናሳ ምስኮን ኦኖን ኣርዳንቴ ኬ ዳርቅዲና። ¹⁵ዳምብናቤ ኤና ባርያሳ ኣፖን ጌያይናቤሳ ዋርቃትን ናባባዻዃ ራስባራ ኤና ምስኮን ኦኖንሳ ጋርና ኬግያ፦ “ዎንዳና ናናቶ፣ ዛርስንም ኣፖ ዬክላያ ኮዳና ጌይማቴ” ሃማንቴ ኤዲ ኬዛራ ይእስዲና።

¹⁶ጳውሎስካሞ ዻጳንቴ ኣን ይሳም ዻሳንቴ ኬግያ ይንታና ክያማዶ፦ “ዬቲህ ኤስራኤል ኤናቤ ዬቲ ባርያም ኩርትንዻይና ፓይላ ኤሳርማቴ። ¹⁷እስራኤል ዛርስን ኮ ባርያ፣ ዎኮጎናም ካምዲና፤ ግብፅ ፔሮ ኬዳኻ ኖ ኬም ጱፅስዲና፤ ይሳ ካንታንካኻሞ ኦጎታርካ ኬም ቡልዲና። ¹⁸ቦን ኦይዲታም ግያ ዳራሮ ኬናንቴ ኖ ዶንሺዲና¹፤¹⁹ከነዓን ፔሮ ዳና ማንግስትና ሦጳናም ካይሳንቴ፣ ፔን ኬሳም ዛርስን ይኖንናንቴ ኬንቲ ሃያንቴ ኬናንቴ እምዲና። ²⁰ኦጎኖ ፓይላ ኮያማዶኖ ቦን ማቶ ኦይዲቤ ኣፖ ዶጚታምቤሳ ኢርና።

“ኣጋሳ ራስባራ፣ ኤያ ባርያሳ ኣፖን ጌያያ ሳሙኤል ዋዳንሳ ዬስካዛራ ባርያ ኬናንቴ ኤና ብቶን ታኻይናም እምዲና።

²¹ሃያንቴ ዛርስኖ ኬናንቴ ኤዲ ብቲ ክብቲንሤኻ ኪም ምስክዲና፤ ባርያኻሞ ብንያም ብዛሮኻ ቂስ ናሳ ሳኦልም ኬናንቴ እምዲና፤ ኖኻሞ ቦን ኦድታም ኬዛራ ብቲሚዲና። ²²ሳኦሊም ሃንችሻንቴ ራቃ ክሳሮ ዳዊትም ኬናንቴ ብትንስዲና፤ ዬር ክሳኻሞ ‘ቃቦን እኖንግያ ዳቤ ዬራ እዛጋይናም ፓይላ ኣሽካያ እሴይ ናሳ ዳዊትም እንታ ሃፕዲና’ ሃማንቴ ክናንቴ ታርጅዲና።

²³ባርያ ኣፓ ይጌያዳኻ ሃማንቴ ኤያ ካሳ ብዛሮኻ ዻኣሾን ኤያ ኢየሱስም እስራኤል ዛርስንናንቴ ባእዲና። ²⁴ኢየሱስ ኣኻራ ክኒማ ብራሮ፣ ዮሃንስ እስራኤል ዛርስኖ ፓይላ ዻቆን ጎይንዛራ ናዴ ኑንቆንካ ኬሻይዼኻናንቴ ኬም ታማርስዲና። ²⁵ዮሃንስ ይሳ ዋድማንሳ ቱንስንዛራ ይሳንሳና ኬግያ፦ ‘ኢም ሃው ዬማይሻዴ? እንታ ክርስቶስ ትማሞ፤ ኮዶንካሞ ኤያ ይንሳን ዱጙርንሳ ካትን ቡላናንቴ እቻልማ እሳ ራስባራ ናኣና ክናኣይ’ ሃምቴና ክዶ።

²⁶“ዬቲ ክና ኣብርሃም ብዛሮኻ ኣዻዻዳና እንና ናናቶ፤ ሃያንቴኻሞ ዬቲ ባርያም ኩርትንዻይና ኤና ቶርስና ፓይላ፤ ካ ዻቆን ሜርሜራ ፃላ ይእሳዻዳ ፓይላ ዎውልናንቴና። ²⁷ኢየሩሳሌም ኤናቤ ብትና ኬሳቤ ኢየሱስም ዼሳድማሞ፤ ይያማን ኣይሁድናሳ ኡኩንሳን ሮራ ጋላ ናባባዻይኖ ኤና ባርያሳ ኣፖን ጌያይና ዼላቅኖ ጎንዼ ኳሜኻናንቴ ኬ ኪም ዻብንሽዲና።²⁸ዴምጲዛራ ኪም ባኣያ ዬር ካላኻሞ ኬያፓድሞንታኻ ጲላጦስ ዴምጲን ዻባሞን ክዛራ ክኬኻናንቴ ኬ ምስክዲና። ²⁹ክሳ ዬር ዋርቃትሮ ኡካዻዳናም ፓይላ ኬኣሽካቴ ቱንሳንቴ ራስባራ፣ ሃቃስ ዚታዻዳባራ ኪም ሃንችሻንቴ ኬም ኪም ዱክዲና።³⁰ኮዶን ባርያ ኪም ዴምጲንባራ ዻስዲና። ³¹ገሊላርካ ቻንቴ ኢየሩሳሌምዛራ ኤና ክላማ ክንካ ያኣዳናናቴ ኖ ሮሮ ጱፅ ሃፕንዽዲና፤ ታ ኬኻሞ እስራኤል ዛርስንናንቴ ክሳ ማኚና።

³²ዎቲካሞ ባርያ ኣና ዎኮጎናናንቴ ሜርሜራ ፃላ ክግያዳም ዬናንቴ ጌያና ዎጌያ፤ ³³ባርያ ኢየሱስም ዴምጲንባራ ይዻሳዶንካ ሃማንቴ ሜርሜራ ፃላ ካም ዎናና ኬሳናንቴ ሃይዲና፤ ኣጋኻሞ ዋርሳስ ላንሳሮጎ፤

“‘ያ እሳ ናሳና፤

እንታ ሃይታላ ሃም ኣዽዲና ሃማንቴ ኡካዺዲና።’ ²

³⁴ፕርካሞ ኖ ጫፓን ክገሬኻናንቴ ባርያ ዴምጲንባራ ኪም ክዻሳዶን ዻዋናንቴ፤

“ ‘ዳዊትናንቴ እማናንቴ እጌያዶን ፓፅን ጫራጚንቤ ጎንዼ ማይ ሃሞን፣ ዬናንቴ እማና እእማይ’ ና ክያማዶ።’

³⁵ኣጋታኻ ዋርቃት ኣብ ግዶርካሞ

“ ‘ኤያ ሃሳ ጫራጛ ክጫፔኻናንቴ ያ ዛግማሞ’ ና ኮያማይ።

³⁶“ዳዊት ቦኒን ይኖንካ ባርያሳ ቃቦን ዋድማንቴ ራትዲና፤ እምባና ማላ ክንካ ዱካዻዃ ኖ ጫፕዲና። ³⁷ኮዶን ባርያ ኤያ ዴምጲንባራ ክዻሳዳ ጫፓድማሞ።

³⁸ታ ናንሲ ዎንዳና ናናቶ፣ ሴሶን ጋርንቶን ሃፓዻይኖ ኢየሱስባራ ኮዶን ዬናንቴ ጌይዻዶን ዼስማቴ፤ ³⁹ኤና ክንካ ኣምናይና ፓይላ ሙሴ ዳምብንካ ጋዛሞን ሃፓናንቴ ይቻልሞን ሃፓና ኬያፓይ።⁴⁰ኣጋታኻ ኤና ባርያሳ ኣፖን ጌያይና፦

⁴¹“ ‘ዬቲህ ክና ዻርባስን ኤና፣ ሼድማቴ፤

ዬርሽማቴ፤ ካይማቴ፤ ሃውካሞ ዬናንቴ፣

ኮጌያዋዃ ዬኣምንሞን ዋድማን፣

ቦኒን ዬኖንካ ኣሽካና እኣሽካይ ሃማንቴ ኬጌያዶኖ ዬዛራ ዬስካን ኮጋሬኻናንቴ ዬም ማንክማቴ።”’

⁴²ጳውሎስቤ ባርናባስቤ ባርያም ምስካዻን ኦኖንባራ ኬውታዃ፤ ኤና ዬራ ካሳ ዬር ኣይሁድናሳ ኡካንሳን ሮራ ናኣያሮ ፕር ኬናንቴ ኬጌዬኻናንቴ ኬም ምስክዲና። ⁴³ኤዲኖ ፑጫዶኖ ኮላልማዃ፣ ኣይሁድ ኤና ጱፅናቤ ኤና ቶርስና ኣይሁድንዛራ ካይማዳና ባርዮን ዼላቅንካ ዋቻዻዳና፣ ጳውሎስቤ ባርናባስቤም ጫግዲና፤ ኬኻሞ ኬም ዼላቅስዲና፤ ባርያሳ ፃላሞንካ ዋቻዻንቴ ኬዴኻናንቴ ኬም ክሊዲና።

⁴⁴ኡኩንሳ ሮራ ጌይዻዳ ክዬስካዃ ካታማን ዛርስንሳ ኤዲ ቶኻ ሶጎ ኮሽዻዃ ዛርስኖ ፓይላ ባርያሳ ዼላቅን ኤሳራናንቴ ፑጭዲና። ⁴⁵ኣይሁድናኻሞ ኤዲ ጱፅ ይያፓና፣ ፆላሳሞኻ ዎይዲና፤ ጳውሎስ ክዼላቅና ጅባንቴ ኪም ኢርቴና ኬዶ።

⁴⁶ጳውሎስቤ ባርናባስቤ ኩርትንዽማ ኬግያ ይንታ ሃምዲና፦ “ባርያሳ ኣፖን ብራንቴ ዬናንቴ ጌይዼኻ ዛግሳና ኮዛግሳይ፤ ኮዶን ዬቲህ ቦዋንቴ ሳዳን ላይን ዳዻይን ዬናንቴ ኮዛግስሞንም ዬቲህ ዬዛራ ብቶን ዬታኻዶንታኻ፤ ዎቲካሞ ቶርስን ኤናዛራ ዎዬኤኻናንቴ ዎናንቴ ግዲ ማትዲና። ⁴⁷ፕርካሞ ጌጳ ዎግያ፦

“‘ዻኣሾን ፔ ውልዛራ ሃዬስክሴኻናንቴ፤

ቶርስንሳ ሃዮ ሃዴኻናንቴ እንታ ሃም ሃይዲና’” ሃማንቴ ዎም ኤርግዲና።

⁴⁸ቶርስን ኤና ዬራ ኣጋም ይኤሳራዶን ዋዳንካ ዋዝንዽዲና፤ ባርያሳ ዼላቅንናንቴ ጎሺን እምዲና፤ ኤና ሳዳን ላይን ዳዻንናንቴ ካንዻዳና ፓይላ ኣምንዲና።

⁴⁹ጌጳሳ ዼላቅኖኻሞ ፔና ኦግታር ዳና ውልዛራ ሻምዲና።⁵⁰ኮዶን ኣይሁድ ኤና ኤና ሙሴ ዳምብንካ ዋቻዻዳና ሜና ጎሻዻዳናምቤ ሃያንቴ ካታማንሳ ኣንጌና ጎሻዻዳናቤም ዻሳንቴ ጳውሎስቤ ባርናባስቤዛራ ባቆ ዻስዲና፤ ይሳ ፔንባራኻሞ ኬም ኦይትዲና። ⁵¹ጳውሎስቤ ባርናባስቤ ኤናሳ ዼላቅም ይጋራዶን ዻዋናንቴ ቡቡንና ይሳ ራናዛራ ዳናም ዹርዹራንቴ ኢቆንዮንዛራ ያእዲና። ⁵²ባርዮን ኤናኻሞ ዋዛንካቤ ኡስን ጋዛንካቤ ፆፅዲና።

¹ 13.18

² 13.33

Chapter 14

¹ኢቆንዮን ግዶር ጳውሎስቤ ባርናባስቤ ክንካ ኣይሁድናሳ ምስኮን ኦኖን ኣርድዲና፤ ኣጎታር ኬ ኤናም ጌጲ ኬታማርሳዃ ኣይሁድባራቤ ግርክባራቤ ኤዲ ጱፅ ኣምንዲና። ²ኮዶን ኣይሁድና ኣምናዳና፣ ቶርስን ኤናም ዻስሳንቴ እንዳ ናናም ኬቶዛዼኻናንቴ ሃይዲና።³ጳውሎስቤ ባርናባስቤ ጌጳሳ ኣፖን ኩርትንዽማ ጌይቴ ሮሮ ጱፅ ኦጎታር ካፕዲና፤ ጌጳኻሞ ዬራ ሃምማን ግያንዳናቤ ሃምማንቴ ዼስማቤ ኣሽክቴ ኣፖን ዻኣሾን ጋይን ኬጌያይንናንቴ ማኚ ዎይቴና ክዶ። ⁴ካታማንሳ ዛርስኖ ኪም ራቅ ላማ ታክድና፤ ዋኒ ኮሳ ኣይሁድናናንቴ ታርጂዲና፣ ዋኒ ኮሳ ኤና ይእስድናናንቴ ታርጂዲና።⁵ዋዳ ኣጋኻ ቶርስን ኤናቤ ኣይሁድናቤ ይሳ ኤና ጋርና ማላ ክንካ ኬም ጋልንሻናንቴቤ ሱኒንካ ፓኻናንቴ ሃይዲና። ⁶ኮዶን ኬ ኣጋም ይዼሳና ልስጥራንቤ ደርቤንቤ ሃንዻይና ሊቃኦንያ ካታማና ዛራቤ ፔና ኬሳ ዴሞሮ ዳናዛራ ጎብቴ ያእዲና፤ ⁷ኦጎታርካሞ ኬ ሜርሜርን ጌያን ካርስዲና።⁸ልስጥራ ግዶር ኤያ ራንሳ ኤላስ እንዳንሳ ኢንባራ ይውታዳዛራ ያያንቴ ዼስማ ኤዲ ካላ ዳርቃንቴና ክዶ። ⁹ኤያ ኣጋኻሞ ጳውሎስ ክጌያይንም ኤሳርቴና ክዶ። ጳውሎስ ኪም ላይ ሼዳንቴ ኖ ፓሻናንቴ እምነት ክሳ ኮዶንም ሃፓንቴ፤ ¹⁰ናቅሲ ይሳም ዼግ ሃያንቴ ክግያ፦ “ዻጳንቴ ዎይማ!” ሃምዲና፤ ዋዳ ኣጋኻ ኤያ ጩራንቴ ዻጳንቴ ያያን ካርስዲና።

¹¹ዛርስኖኻሞ ጳውሎስ ይያያዶን ሃፓንቴ፣ ሊቃኦንያ ኣፖንካ “ባርዮና ዎዛራ ኤዲግያ ማታንቴ ሃንችዲና!” ሃማንቴ እላትዲና፤ ¹²ባርናባስም “ድያ” ሃማንቴና ኬግስማዶ፤ ጳውሎስ ኤያ ዋናስ ዼላቃያ ክዶንታኻ ኪም “ሄርሜን” ሃማንቴና ኬግስማዶ። ¹³ካታማንሳ ጳልባራ ዳ ባርያ ድያ ሃንዻያ ኦኖንሳ ኤያ ዳምብን ኣሽካያ ዋጛ ዝኣናቤ ኡሹምንቤም ካታማንሳ ሙልዻንዛራ ባኣቴ ናዴ ዛርስን ማላ ኬናንቴ ኡካናንቴ ዛግዲና።

¹⁴ኤና ይእስድና ባርናባስቤ ጳውሎስቤ ዬራ ኣጋም ይኤሳራዶን ዋዳንካ፣ ኣፓላና ይሳም ሃኣሳንቴ፣ ዛርስንሳ ባክን ጎብቴ ኣርዳንቴ ናቅሲ ይሳም ዼግ ሃያንቴ ይንታና ኬያማዶ፦ ¹⁵“ዬቲህ ኤና ክና፣ ሃርናንቴ ኮም ይንታ ዬያዬ? ዎቲካሞ ዬግያ ኤዲና። ዬትካሞ ዬርን ሱን ሃሞሮኻ ፔግንዻንቴ ፖላንቤ ፔንቤ፣ ኛፓስንቤ ኬሳ ኢሮን ዶን ዬርን ውልም ዎዳዳ ባርያ ላይን ዳያዛራ ዬማቴኻናንቴና ሜርሜርን ፃሊን ዬናንቴና ዎጌያይ። ¹⁶ኖ ሃርያን ኣናን ጋን ዋዳንካ ኤዲን ፔን ጋላፕሮ ዶን ፓይላ ጎያ ይዛጋዳኻ ኬዬኤኻናንቴ ኬም ጋርዲና።¹⁷ኦጎንታ ኮዶን ኖ ዬናንቴ ዶቦን ፖላንባራ ሃንችሻንቴ እስኖ ይሳ ዋዳኻ ኮኡሼኻ ሃያንቴ፤ ሃያንቴኻሞ ዬም እሳሮንካቤ ዋዛንካቤ ምሽሻንቴ ዬናንቴ ዬር ፃል ሃያንቴ ይናንቴ ማኚ ዎይስዲና። ¹⁸ዬር ኦጎ ውልም ኬ ኬናንቴ ጌያንቴ ዛርስኖ ኬናንቴ ቆሌ ኡካን ኮጋሬኻንናቴ ጋሎ ጌጲ ካና ኬጋርሳዶ።

¹⁹ኮዶን ኣይሁድ ኤና ኣንፆኪያቤ ኢቆንዮንቤባራ ናዴ፣ ዛርስንም ክሊዲና፤ ጳውሎስም ሱኒንካ ኬ ፓኻንቴ፣ ክጃዳ ማይሻንቴ ኪም ጉቻቴ ካታማንሳ ቡዶሮ ቡላቴ ዻብዲና። ²⁰ኮዶን ታማርና ኪም ታኻንቴ ኬዳኻ ኖ ዻጳንቴ ካታማንዛራ ኣርድዲና። ዋጋላሞን ኖ ባርናባስ ማላ ደርቤንዛራ ያእዲና።²¹ጳውሎስቤ ባርናባስቤ ደርቤን ግዶር ሜርሜርን ፃሊን ጌያንቴ፣ ኤዲ ጱፂም ኢየሱስም ኮጫጌኻ ሃያንቴ፣ ልስጥራቤ ኢቆንዮንቤ ኣንፆኪያቤዛራ ማትዲና። ²²ኤና ኣምናዳናሳኻሞ ዎይላምን ዋችሻንቴንቤ ይሳ እምነትንካ ዋቻዻንቴ ኬዴኻናንቴ ኪላንቴ ኬግያ፦ “ዎቲ ጋሎ ጱፅ ግዶርካ ሳጋንቴ ባርያ ማንግስትንዛራ ዎኣርደኻናንቴና ኮዛግሳይ” ሃምዲና።²³ሃያንቴ ራቅ ውል ግዶር ባርዮን ኤናናንቴ ኬ ዞንዛናም ካማንቴ ኬናንቴ ቶሮንዻንቴ ምስካንቴ ጌጳ ኬ ኣምናዳናንቴ ኬም ኤልቅማንቴ እምዲና። ²⁴ኬ ጲስድያኻ ሳጋንቴ ጵንፕልያዛራ ናእዲና፤ ²⁵ጴርጌን ግዶርካሞ ኬ ባርያሳ ዼላቅን ጌያንቴ፣ ፔን ኣጣልያዛራ ሃንችዲና።

²⁶ኣጣልያ ግዶርካ ዻጳንቴ ዋድማን ካውል ኬኣሽካዶንም ኬኣሽኬኻናንቴ ባርያ ይሳ ፃላሞንካ ኬም ካማንቴ ይንግዶር ይኤልቅማዶን ኣንፆኪያ ካታማንዛራ ጋግንካ ኬ ማትዲና።²⁷ኬ ኦጎታር ዬሳካንቴ፣ ባርዮን ኤናም ፓይላ ግስማንቴ፣ ባርያ ኬንካ ሃማንቴ ዋድማን ይኣሽካዶንም ፓይላ፣ ሃያንቴኻሞ ቶርስናናንቴ ባርያ እምነትን ጎይን ሃሞንታ ክቡልዶንም ኬናንቴ ጌይዲና። ²⁸ኦጎታርካሞ ባርዮን ኤና ማላ ሮሮ ጱፅ ኬ ዳርቅዲና።

Chapter 15

¹ኤዲ ዋኒካሞ ይሁዳባራ ኣንፆኪያዛራ ሃንቻንቴ፣ “ሙሴ ዳምብንካ ሃማንቴ ቃማ ዬታኻዻድምና ዬቲህ ዻቅማሞ” ሃማንቴ እንዳናናም ታማርሳን ካርስዲና። ²ዼላቃ ኣጋ ጳውሎስቤ ባርናባስቤም ኬ ማላ ዋጭ ጌጲ ግዶርቤ ክትሞ ግዶርቤ ኣርስዲና። ኣጋታኻ ጳውሎስቤ ባርናባስቤ ባርዮን ኤና ዋኒ ማላ ኢየሩሳሌምዛራ ውታንቴ ዼላቃ ካም ኤና ይእስድናቤ ባርዮን ኤናሳ ዞንዛናቤኻላ ኬኦይሴኻናንቴ ታኻዽዲና።³ባርዮን ኤና ኬም ፊንቄኻቤ ሰማርያቤኻ ሳጋንቴ ኢየሩሳሌምዛራ ኬዬኤኻ ይእስዲና፤ ኬኻሞ ራቅና እግና ግዶር ኤና ዳናናንቴ ቶርስን ኤና ባርያዛራ ኬማታዶንቤ ኬኣምናዶንቤም ጌይዲና፤ እንዳናናኻሞ ፓይላ ኣጋኻ ሃማንቴ ጌጲ ዋዝንዽዲና። ⁴ኢየሩሳሌም ኬዬስካና፣ ባርዮን ኤናቤ ኤና ይእስድናቤ ዞንዛናቤ ኬም ቾችዲና፤ ኤና ይእሳዻዳናኻሞ ባርያ ኬላማ ዳንቴ ዋድማን ክኣሽካዶንም ፓይላ ኬናንቴ ጌይዲና።⁵ፈርሳዊና ባራኻ ኤና ኣምናዳና ዋኒ ዻጳንቴ፣ “ቶርስን ኤና ቃማን ኬታኻዼኻናንቴቤ ሙሴ ዳምብን ኬጫጌኻናንቴ ሃይዻይኖ ዛግሳና ኮዛግሳይ” ሃምዲና። ⁶ኤን ይእስድናቤ ባርዮን ኤና ዞንዛናቤ ዬራ ኣጋም ሃሳዋናንቴ ክንካ ፑጭዲና።⁷ኬ ክንካ ጌጲ ኬክትማዃ ራስባራ ጴጥሮስ ዻጳንቴ ኬግያ ይንታና ክያማዶ፦ “እንና ናናቶ፣ ሮሮ ቶኻሳ ብራር ዬሳ ባክር ባርያ ኢም ካማንቴ፣ ቶርስና ባርያሳ ዼላቅን እካላ ኤሳራንቴ ኬኣምኔኻ ክያያዶንም ዬቲህ ዼስዲና። ⁸ባርያ ኤና ውልሳ ዎይላምን ዼሳዳ ዎናንቴ ኡስን ጋዛን ይእማዳግያ፣ ኬናንቴኻሞ ኡስን ጋዛን እማንቴ ኬም ይቻዶንም ኬናንቴ ዻውዲና፤ ⁹ኬሳ ዎይላምን እምነትንካ ሻያንቴ ዎቤ ኬቤሳ ባክሮጎ ኖ ፓሊንታ ካላኻሞ ሃያድማሞ።¹⁰ታ ናንሲ ዎምባናኻሞ ዎቲካሞ ባስኮን ባስክሳናንቴ ዎቻልሞን ኤና ኣምናዳናሳ ዛጋራሮ ዎድቴ ታ ባርያም ሃርናንቴ ዬዋጭንሼ? ¹¹ዎትካሞ ዎዻቃዶኖ ኬንታግያ ጌጳ ኢየሱስሳ ዋድማንካ ኮዶን ዎቲ ዼሳና ዎዼሳይ።”

¹²ኤድኖ ፓይላ ጫክ ሃማንቴ፣ ባርናባስቤ ጳውሎስቤ ባርያ ኬንካ ሃማንቴ ቶርስና ግዶር ዬርን ሃምማን ግያንዶንቤ ዬራ ሃምማንቴ ዼስምና ክያያዳናም ኬጌያን ኤሳርቴና ኬዶ።¹³ኬኻሞ ጌያንቴ ኬቱንሳዃ፣ ያእቆብ ዻጳንቴ ይንታ ሃምዲና፦ “ዎዳና ናናቶ፣ ኢም ኤሳርማቴ፤ ¹⁴ኤና ቶርስና ግዶር ባርያ ኤና ይናም ብራንቴ ሃሞንታ ክካማዶንም ስምኦን¹ ዎናንቴ ጌይዲና። 15 ኤና ባርያሳ ኣፖን ጌያይናሳ ዼላቅኖ ይንታ ሃማንቴ ኡካዻዶኖ ጎንዼ ማትዲና፦

¹⁶“ታ ናንሲ ማታና እማታይ፤

ዳዊት ኦኖን ኮስማዶንም ዻኻና እዻኻይ፤

ኮሳ ዬርን ኮሳማዶንምካሞ ማሳቴ ዎይሳና እዎይሳይ፤

ፕርካሞ ኣሽካና እኣሽካይ፤

¹⁷ኦጎኖኻሞ ኤና ሽዻዳና ጌጳም ኬዛጌኻናንቴቤ፣

ኤና ቶርስና እሳ ናብን ባኣዳና ኢም ኬዛጌኻናንቴና፤

ዬራ እግናም ይንታ ሃያዳ ጌጳ ይንታና ክያማይ፤’

¹⁸ዬራ እግናም ኣና ካርሳቴ ዼሳዻዃና ኬዶ።²

¹⁹ኣጋታኻ ቶርስና ባርያዛራ ማታዳናም ጋልንሻን ዎጋሬኻናንቴ ኣጋ ቃባ እታኻዳና። ²⁰ኦጎናንቴ ዬራ ባርዮናናንቴ ኡካዻዳና እሳዻንባራቤ፣ ኩጳሞን ያኣዻንባራቤ፣ ዳቢ ይዻር ጃዳሳ ዋን እሳዻንባራቤ፣ ማኣሲን ዉጫዻንባራ ኬፔግንዼኻናንቴ ዋርቃት ኬናንቴ ዎኡኬኻናንቴ ዛግሳና ኮዛግሳይ፤ ²¹ሙሴ ዳምብኖ ኣና ካርሳንቴ ኡኩንሳ ሮሮና ጋላ ምስኮን ኦኖና ግዶር ናባብቴቤ ካታማና ግዶር ጌይቴቤና ዳዻዶ።”²²ዋዳ ኣጋኻ ኤና ይእስድናቤ ዞንዛናቤ ባርዮን ኤና ማላ ክንካ ማታንቴ ኬግዶር ኤዲ ዋኒም ካማንቴ፤ ጳውሎስቤ ባርናባስቤ ማላ ክንካ ኣንፆኪያዛራ ይእሳናንቴ ኬ ታክዲና፤ እንዳን ናና ግዶር ኤና ዋናና በርስያን ሃንዻያ ይሁዳቤ፣ ሲላስቤም ኬ ካምዲና፤ ²³ኬንካኻሞ ዋርቃታ ካም ይእስዲና፦ “ዎ ዬንዳና ናና ኤና ይእስድናቤ፣

¹ 15.14

² 15.18

²⁴ኤና ዋኒ ዎናሺማ ቃቦ ይንትካ ዎኻላንካ ውታንቴ ይሳ ታማርንካ ዬም ጎይ ጋዳ ኬይእሳዶንቤ ኬባርካንሳዶንቤም ዎቲ ኤሳርድና። ²⁵ኣጋታኻ ኤዲ ቶኻ ካማንቴ ናሻዺና ባርናባስቤ ጳውሎስቤ ላማ ክንካ ዬዛራ ይእሳናንቴ ዎቲህ ፓይላ ናሺዲና፤ ²⁶ባርናባስቤ ጳውሎስቤ ዎሳ ጌጳ ኢየሱስ ክርስቶስናንቴ ሃማንቴ ሳዳን ይሳም ሳስካንቴ ኤድ እማዳና።²⁷ኣጋታኻ ዋርቃታ ዎኡካዳም ዬናንቴ ማይ ሃያንቴ ኬጌኻናንቴ፣ ይሁዳቤ ሲላስቤም ዎቲህ ዬዛራ ይእስድና። ²⁸ዬራ ዛግሳይና ክናሳ ኦባራ ዬር ኣብ ዬዛራ ሻባን ዎጋሬኻናንቴ፣ ኡስን ጋዛንቤ ዎቤናንቴ ዬር ፃል ማታንቴና ኮያፕንዻዶ፤ እግናኻሞ፦ ²⁹ዬራ ባርዮናናንቴ ኡካዻይናቤ፣ ማኣስንቤ፣ ዳብና ይዻር ጃዳናቤ ሃያንቴኻሞ ኩዻሞሮኻ ዬም ዬፔግንሤኻናንቴና። ዬራ ክናግያምና ባራንካ ዬፔግንዽና ዬናንቴ ፃሊና።

³⁰ኤና ይእሳዻይናም ቡልዻዃ ኬ ኣንጾኪያዛራ ሃንችዲና፣ ኦጎታር ባርዮን ኤናም ፑኡሻንቴ ዋርቃታም ኬናንቴ ኬ እምዲና። ³¹ዛርስኖ ዋርቃታም ናባባንቴ ኬም ሶቦርሳያ ዋርቃታ ኣፓኻ ኬ ዋዝንዽዲና። ³²ይሁዳቤ ሲላስቤ ባርያሳ ኣፓን ጌያይና ኬይዶንታኻ፣ ይሳ እንዳ ናናም ክሊማ ጱፅካ ክሊቴ፣ ኬም ዋቺሽድና።³³ኬ ኦጎታር ሮሮ ቶኻ ካፓንቴ ራስባራ እንዳ ናና ኬም ፃሊንካ ኬቡላዃ ኤና ኬም ንእሳዳናዛራ ማታቴ ያእዲና። 34 ኮዶን ሲላስ ኣጎታር ሽዻናንቴ ዛግዲና።¹ ³⁵ጳውሎስቤ ባርናባስቤኻሞ ኤና ጱፅና ዋኒ ማላ ክንካ ማታንቴ ጌጳሳ ዼላቅን ታማርስቴቤ ጌይቴቤ ኣንፆኪያ ግዶር ዳርቅዲና።³⁶ሮሮ ቶኻሳ ራስባራ ጳውሎስ ባርናባስግያ፣ “ዎቲ ዻጳንቴ ካታማና ይንግዶር ባርያሳ ኣፖን ዎጌያዳና ፓይላዛራ ዎኤ፤ ኦታጎር ዳና ዎንዳና ናና ሃስ ኬዶንም ዼሳናንቴ ኬም ዎሼዴ” ሃምዲና። ³⁷ባርናባስካሞ ማርቆስ ሃንዻያ ዮሃንስ ኬ ማላ ክዬኤኻናንቴ ዛግዲና፤ ³⁸ኮዶን ጳውሎስ ኪም ኣንሳቴ ያኣናንቴ ዛጋድማሞ፤ ኣጋኻሞ ካሳ ብራሮ ማርቆስ ኬኻላንካ ፓሽማንቴ ጵንፍልያ ግዶር ክሽዻዶንታኻቤ ዋዳማን ኬላማ ክያኣድሞንታኻና።³⁹ኬሳ ባክሮ ይንታ ሃማ ዋጭ ጌጲ ኮማታዶንታኻ ኬ ክንካ ላልምዲና፤ ሃይዻዃ ባርናባስ ማርቆስም ኣንሳቴ ቆጵሮስዛራ ጋግንካ ያእዲና። ⁴⁰ኮዶን ጳውሎስ ሲላስም ካምዲና፤ እንዳናና ጌጳሳ ፃላሞን ዋድማንም ኬናንቴ ኤልቅማንቴ ኬኻላንካ ኬ ያእዲና፤ ⁴¹ኖ ባርዮን ኤናም ሶቦርሳዳቴ ሶርያቤ ኪልቅያቤኻ ሳግዲና።

Chapter 16

¹ጳወሎስ ደርቤንቤ ልስጥራቤዛራ ዬስክዲና። ኦጎታርካሞ ክሳ እንዳኖ ኣይሁድ ዳንቴ ኣምናዶኖ፣ ኮዶን እምባ ክሳ ግርክ ኤዲ ይዳ፣ ጢሞቴዎስ ሃንዻያ ባርዮ ኤድ ካላ ዳይዲና። ²ኖ ልስጥራቤ ኢቆንዮንቤ ግዶር ዳና እንዳ ናና ኤድ ፃል ክዶንም ይንሳ ኬጌያያ ኤዲና። ³ጳውሎስ ኤያ ኣጋ ክላማ ክንካ ክዬኤኻናንቴ ዛግዲና፤ ኣጋታኻ ኣይሁድና ኤና ኦጎታር ዳናናንቴ ሃማንቴ ኪም ቃማን ታክዲና፤ ኣጋንታ ክያያዶኖ ኣይሁድና እግና ፓይላ ጢሞቴዎስ እምባ ግርክ ኤድ ክዶንም ኬዼሳዶንታኻና።⁴ኬኻሞ ካታማ ዋ ባራኻ ካታማ ኣብዛራ ይሳጋይን ዋዳንካ፣ ኤና ይእስድናቤ ባርዮን ኤና ዞንዛናቤ፣ ኢየሩሳሌም ግዶር ዼላቃ ኬታኻዳም ባርዮን ኤና ቻንቴ ይንካ ኬዴኻናንቴ ኬናንቴ እምቴና ኬዶ። ⁵ባርዮን ኤናኻሞ እምነትንካ ዋቻዻዳቴቤ ላይ ሮሮ ውል ጱፃዻዳቴ ይቴና ኬዶ።⁶ጳውሎስቤ ክሳ ሃርያናቤ ባርያሳ ኣፖን እስያ ግዶር ጌያን ኬጋሬኻናንቴ ኡስኖ ጋዛኖ ኬም ኮማራዃ፣ ፍርግያቤ ገላትያቤኻ ሳጋንቴ ያእዲና። ⁷ሚስያዛራ ኬፄድሳዶን ዋዳንካ፣ ብታንያዛራ ኣርዳናንቴ ኬ ሃይዲና፤ ኮዶን ኢየሱስሳ ኡስኖ ኬም ማርዲና፤ ⁸ኣጋታኻ ኬ ሚስያኻ ሳጋንቴ ጢሮኣዳዛራ ሃንችዲና።⁹ጳውሎስካሞ ሶትን ሃይማኻ መቄዶንያ ኤድ ካላ ዎያንቴ ክግያ፦ “መቄዶንያዛራ ሳጋንቴ ዎም ኬልሽማ” ሃማንቴ ኪም ክምስክካ ሃፕዲና። ¹⁰ጳውሎስ ሃይማ ኣጋም ክያፓዃ፣ ኬናንቴ ሜርሜራ ፃላም ዎጌዬኻናንቴ ባርያ ዎም ግስምዲና ሃማንቴ ዎቃባና ኣጋዛራ መቄዶንያዛራ ያኣናንቴ ዎቲ ዛግዲና።¹¹ጢሮኣዳባራ ጋግንካ ዻጳንቴ ዎቲ ጋዝ ሳሞትራቄዛራ ናእዲና፤ ዋጋላሞን ዎቲ ናጱሌዛራ ያዮን ካርስዲና፤ ¹²ሃያንቴ ሮም ማንግስትንሳ ሻንዻዶኖ መቄዶንያ ፔንሳ ካታማን ጌጶን ፊልጵስዩስዛራ ዎቲ ኣርድዲና፤ ኦጎታርካሞ ሮሮ ጱፅ ዎቲ ዳርቅዲና።

¹³ኣይሁድናሳ ኡኩንሳን ሮራ ጋላኻሞ ምስካናንቴ ራቅ ዛጋንቴ ካታማንባራኻ ባዪ ካላዛራ ዎቲ ሃንችዲና፤ ኦጎታርካሞ ዎቲ ዳርቃንቴ ሜና ፑጫንቴ ዳናናንቴ ዼላቅን ጌያን ካርስዲና።¹⁴ሜና ኤሳርቴ ዳና ግዶርካሞ ልድያ ሃንዻይኖ ሜ ካላ ዳይዲና፣ ናኻሞ ባርያም ምስካይኖ ትያጥሮን ካታማባራ ኖኣዶኖ ኣፓላ ዛዊ ሻንሻያ ናጋዳና። ጳውሎስሳ ዬራ ክጌያያም ኮኤሳሬኻናንቴ ጌጳ ዎይላም ኮሳም ማስዲና። ¹⁵ኮቤ ኮሳ ኤናቤ ኣምናንቴ ኬሻይዻዃ ይጌይና፦ “ጌጳኻ እኣምናዶንም ጎንዼ ዬዼሳዳና፣ እሳ ኦኖን ናዴ እካላ ዳርቅማቴ” ሃማንቴ ዎም ካልሎን ምስክዲና።¹⁶ሮሮ ካላ ባርያም ምስካናንቴ ራቅ ካላዛራ ዎይና፣ ኤናናንቴ ሞራንካ ኣፖን ጌያይን ሜ ካይሲ ካላ ዎም ሃፕዲና፤ ናኻሞ ይሳ ሞራን ዋድማንካ ኤና ኮሳ ጌጲናናንቴ ሌሌ ብሬ ጱፂ ሃፕስቴን ዶኖና። ¹⁷ካይስቶኖ ኦጎኖ ጳውሎስቤ ዎቤም ጫግቴ፣ “ኤና ክና ዻኣሾን ጎይን ዬናንቴ ጌያይና ባርያሳ ዋድማን ኤናና!” ሃንቴ እላትቴና ኮዶ፤ ¹⁸ዬራ ኣጋምካሞ ሮሮ ጱፅ ጌይቴና ኮዶ፤ ኮዶን ጳውሎስ ዬራ ኣጋ ኪም ክቶሧዃ ራስዛራ ማታንቴ ቤራም “ኤስንባራ ሃውቴኻናንቴ ኢየሱስ ክርስቶስ ናብንካ እንታ ሃናንቴ ጌይዲና!” ሃምዲና። ቤራኻሞ ኣጋዛራ ኮባራ ውትዲና።

¹⁹ኤና ኮሳ ጌጵናኻሞ ዬራ ብሬን ኬናንቴ ሃፕሳያ ውታንቴ ክያኣዶን ዼሳንቴ፤ ጳውሎስቤ ሲላስቤም ዬዳንቴ ጉቻቴ ኤና ጌጵናሳ ይንግዶር ዳዻዶን ጋባን ጳልንዛራ ባእዲና፤ ²⁰ኤና ጌጵናሳ ዎትሮ ኬም ዎይሳንቴ ክግያ፦ “ኤና ክና ኣይሁድ ኣድ ዳንቴ ካታማ ዎሳም ጄክሽዲና፤ ²¹ሃያንቴኻሞ ዎቲ ሮም ኤና ዳምብን ዎችሞንቤ ዎኣሽክሞንቤም ዛራስንሳ ባክሮ ጌያና ኬጌያይ” ና ኬያማዶ።²²ዛርስኖኻሞ ክዛራ ማታንቴ ጳውሎስቤ ሲላስቤዛራ ዻጵዲና፣ ኤና ጌጵናኻሞ ኣፓላን ኬሳም ቡላንቴ ኬም ዻዼኻናንቴ ጌይዲና። ²³ኬም ዛርቦ ዻንቴ ዻክን ኦኖን ኬ ኣርስዲና፤ ኤያ ዻክን ኦኖን ዻቃናያ ኬም ፃሊ ክዻቃኔኻናንቴ ክናንቴ ጌይዲና። ²⁴ኖኻሞ ዼላቃ ኣጋም ኤሳራንቴ ኬም ዻክን ኦኖንሳ ቆፓን ኣርሳንቴ ራን ኬሳም ሃቃን ማላ ክዛራ ጳጝ ሃያንቴ ዻክዲና።

²⁵ፔንሳ ግዶ ማላር ጳውሎስቤ ሲላስቤ ባርያም ምስክቴቤ ዋርሳ ዻስቴቤ ባርያም ጎሽቴና ኬዶ፣ ኤና ዋኒ ዻኻዻዳና ኬም ኤሳርቴና ኬዶ። ²⁶ኬንሻዽማ ዻክን ኦኖንም ጫጪንካ ዝጋያ ዝጋ ጌጲ ናእዲና፤ ኣጋዛራኻሞ ዻክን ኦኖንሳ ሙልዻፖና ቡልምዲና፤ ኤና ውልሳ ሳንሳላትኖ ቡልምዲና።²⁷ኤያ ዻክን ኦኖን ዻቃናያኻሞ ራትንባራ ዻጳንቴ ዻክን ኦኖንሳ ሙልፖና ቡልሚ ኬዶን ሃፓንቴ፣ ዻክን ኤና ዻቃቴ ኬያኣዳ ማይሻንቴ ዪም ዴሳናንቴ ሃልፓ ጉችዲና። ²⁸ኮዶን ጳውሎስ ናቅሲ ይሳም ዼግ ሃያንቴ “ዎቲ ፓይላ ኮታ ዳይዲና፣ ሃዛራ ዬር ዛርቦ ሃይናኖ!” ሃማንቴ ክዛራ እላትዲና።

²⁹ኤያ ዻክን ኦኖን ዻቃናያ ኖ ባኣሳንቴ ኢንዛራ ጎብቴ ኣርድዲና፤ ግብዛዳቴ ጳውሎስቤ ሲላስቤሳ ራሮ ጳርፅዲና፤ ³⁰ኬም ጳልንዛራ ቡላንቴ ኬግያ፦ “ዬቲህ ኤናቶ፤ ዻቃናንቴ ሃር እያዬ?” ሃምዲና።

³¹ኬኻሞ ክግያ፣ “ሃቤ ሃሳ ሞሮን ኤናቤ ጌጳ ኢየሱስካ ኣምንማቴ፣ ያኻሞ ሃሳ ኤናኻሞ ዻቃና ዬዻቃይ” ሃምዲና።³²ሃያንቴ ክናንቴቤ ኤና ክሳ ኦኖሮ ዳና ውልናንቴ ጌጳሳ ዼላቅን ኬ ጌይዲና። ³³ኤያ ዻክን ኦኖን ዻቃናያኻሞ ሶትን ሳኣታ ኣጋኻ ኬም ቻንቴ ኬሳ ሃጅምን ሻይዲና፤ ኣጋዛራኻሞ ክቤ ክሳ ኤናቤ ፓይላ ኑንቆንካ ሻይዽዲና። ³⁴ኖ ኬም ኦኖን ይሳዛራ ኣንሳቴ ቃልቴ ዳኣኖ እꬅንስዲና፤ ይሳ ሞሮን ኤና ማላ ፓይላ ክያኣምናዶንታኻ ካልሎን ዋዝንዽዲና።

³⁵ፔኖ ኮሳፃዃ ኤና ጌጵና ክግያ፦ “ኤና እግናም ቡላንቴ ንእስማ” ሃማንቴ ፖልሲና ይሳ ቾባራን ዳናም ክዛራ ይእስዲና። ³⁶ኤያ ዻክን ኦኖን ዻቃናያኻሞ፣ “ኤና ጌጵና ዬም ቡልዼኻናንቴ ጌይዲና፤ ኣጋታኻ ውታንቴ ፃሊንካ ይማቴ” ሃማንቴ ጳውሎስናንቴ ጌይዲና።

³⁷ኮዶን ጳውሎስ ፖልሲናግያ ይጌይና፦ “ዎቲ ሮም ኤድ ዎዳኻ፣ ዎም ዻባሞ ዎሳም ኬንሽማ ዛርስንሳ ዎትሮ ዻንቴ ዻክን ኦኖሮ ዎም ኬ ኣርስዲና፤ ታ ኬ ዎም ኣችምንካ ቡላናንቴው ኬዛጋዶ? ኦጎኖ ይንታ ዳማሞ፤ ኬ ይባራንካ ናዴ ዎም ኬቡሌ!” ሃምዲና።

³⁸ፖልስናኻሞ ኣፓ ኣጋም ኤና ጌጵናናንቴ ጌይዲና፤ ኬኻሞ ጳውሎስቤ ሲላስቤ ሮም ኤድ ኬዶን ይኤሳራና ቃꬅምዲና። ³⁹ኬኻሞ ይዻር ናዴ ኬላማ ቃሽማንቴ ዻክን ኦኖንባራ ኬም ቡልዲና፤ ካታማን ጋራንቴ ኬዬኤኻናንቴኻሞ ኬም ምስክዲና።⁴⁰ጳውሎስቤ ሲላስቤ ዻክን ኦኖንባራ ውታንቴ ልድያ ኦኖንዛራ ያእዲና፤ ኦጎታር እንዳ ናናም ሃፓንቴ ኬም ሶቦርሳንቴ፣ ናንሲ ያእዲና።

Chapter 17

¹ጳውሎስቤ ሲላስቤ፣ ኣንፊጶልቤ ኣጶሎንያቤኻ ሳጋንቴ ተሰሎንቄዛራ ያእዲና፤ ኦጎታርካሞ ኣይሁድናሳ ምስኮ ኦኖ ዳይዲና። ²ጳውሎስ ሌሌ ይያያግያ ምስኮን ኦኖን ኦጎዛራ ኣርዳንቴ፤ ኣይሁድናሳ ኡኩንሳ ሮሮ ማካንካ ዋርቃትን ጫራጝሮኻ ኬናንቴ ጌይቴ ኬላማ ዼላቅዲና፤³ክርሰቶስ¹ ጋሎን ክያፓይንቤ ዴምጲንባራኻሞ ክዻጳይንቤም ኮዛግሳዶንም ኬናንቴ ጎንዽስቴ ጌይቴ ኬግያ፦ “ካ ዬናንቴ እጌያያ ኢየሱስ ኖ ክርስቶሲና” ሃምዲና። ⁴ኣይሁድሳ ኤና ዋኒ ዼላቃ ይኤሳርዳም ቻንቴ ጳውሎስቤ ሲላስቤዛራ ማትዲና፤ ሃያንቴኻሞ ግርክ ኤና ፓይዶንሳ ጱፅና ባርያም ኩርትንጳይናቤ ሜና ጎሻዻዳና ጱፅናቤ ዼላቅን ይኤሳርዶን ኦጎም ቻንቴ ኬ ማላ ክንካ ማትዲና።

⁵ኣይሁድ ኤና ዬራ ኣጋም ኬናሻድምነታኻ ኤድን ሱንን ያያን ጋባን ራቅንባራ ፑኡሺዲና፤ ዛርስንምካሞ ዻሳንቴ ከታማን ግዶሮ ዋጂ ዻስዲና፤ ጳውሎስቤ ሲላስቤም ኣንሳቴ ናዴ ዛርስንሳ ዎትሮ² ዎይሳናንቴ ኤያ ኢያሶን ኦኖንዛራ ሩሩማንቴ ኬ ያእድና፤ ⁶ኮዶንካሞ ኬ ኬም ሃፓናንቴ ቻላዲማሞ፤ ኣጋታኻ ኢያሶንቤ እንዳን ናና ዋኒቤም ኤና ካታማንሳ ጋርናቤሳ ዎትሮ ጉቻዳቴ ይንታ ሃማንቴና ኬእላታዶ፦ “ኤና ክና ፔን ፓይላም ዋጂሽቴ ይዶን ሃያንቴ፣ ታ ፕር ኮታ ኬ ናእዲና፤ ⁷ኢያሶንካሞ ኬም ይሳ ኦኖንዛራ ኣርስድና፤ ኬ ክና ፓይላ፣ ‘ኢየሱስ ሃንዻያ ብቲ ኣብ ዳይድና’ ሃንቴ ብታ ቄሳርሳ ዳምብን ሴሳይናና።”⁸ዛርስንቤ ኤና ካታማንሳ ጌጲናቤ ዬራ እግናም ኤሳራንቴ ጄክዲና፤ ⁹ሃያንቴኻሞ ኤና ካታማንሳ ጌጲና ኢያሶንቤ ኤና ዋኒቤም ብሬ ዬድስሳንቴ ኬም ቡልዲና።¹⁰እንዳ ናናኻሞ ኣጋዛራ ጳውሎስቤ ሲላስቤም ሶቲንካ ቤርያዛራ ይእስዲና፤ ኬኻሞ ኦጎታ ይዬስካዶን ዋዳንካ፣ ኣይሁዲናሳ ምስኮን ኦኖንዛራ ኣርድዲና። ¹¹ቤርያ ፔን ኤና ተሰሎንቄ ፔን ኤናናንቴ ፓኻላና ኬዶ፤ ኦጎኖኻሞ ኬ ጳውሎስሳ ኣፖን ፃሊ ኤሳራንቴ ዬራ ካ ኦጎንታው ሃማንቴ ዋርቃትናም ሮሮ ውል ሼዲቴ ኣፖን ኬሳም ካልሎን ኣታንቴ ኬቻዶንታኻና። ¹²ኣጋኻ ሃማንቴ ኬግዶር ኤና ጱፅና ኣምንዲና፤ ሃያንቴኻሞ ግርክ ፔን ሜና ጎሺዻዳናቤ ኣንጌናቤ ኬ ላማ ክንካ ኣምንዲና።

¹³ኣይሁድና ተሰሎንቄ ጋይና ጳውሎስ ባርያሳ ዼላቅን ቤርያ ግዶር ካውል ክጌያዶንም ይዼሳዶን ዋዳንካ፤ ዛርስንም ዬር ዛርቦኻ ኪላንቴ ዻሳናንቴ ኦጎዛራ ኬ ያእድና። ¹⁴ዋዳስ ኣጋኻ እንዳ ናና ጳውሎስም ይርካ ኛፓስንሳ ኣፖንዛራ ይእስዲና፤ ኮዶን ሲላስቤ ጢሞቴዎስቤ ኦጎታር ሺዽዲና። ¹⁵ጳውሎስም ኤና ቡላዳና ኣቴና ካታማንዛራ ዬስክስዲና፤ ሃያንቴኻሞ ሲላስቤ ጢሞቴዎስቤ ይርካ ክዛራ ኬኔኤ ሃማያ ኣፖ ባኣቴ ማትዲና።¹⁶ጳውሎስ ኣቴና ግዶር ኬም ካሊቴ ዳንቴ፣ ካታማ ኣጋ ዬራ ባርዮን ሃንዻይናኻ ኮፆፃዶን ሃፓንቴ ይሳ ኢካ ዻጋስዲና። ¹⁷ሃያንቴ ኖ ኣይሁድናሳ ምስኮን ኦኖሮጎ ኣይሁድናቤ ግርክ ኤና ባርያም ኩርትንዻይናቤ፣ ፕርካሞ ጋባን ራቅሮ ኤና ይያፓይና ማላ ሮሮ ውል ዼላቅቴና ክዶ።¹⁸ኤፊቆሮስቤ ኢሰጦኢክቤ ታማርን ኦኖና ትምርትን ጫጋይና ኤና ክዛራ ናዴ ክላማ ክትምቴና ኬዶ። ኤና ዋኒ ይጌይና፣ “ካ ኤያ ሱን ዎራቃያ ሃር ክያሜ?” ሃምንቴና ኬዶ፤ ኤና ዋኒካሞ፣ ኖ ኢየሱስሳ ሜርሜራ ፃላቤ ዴምጲንባራ ክዳጳዶንቤም ክጌያዃ ኤሳራንቴ፣ “ባርዮና ሃሊና ፔና ኣብና ጋይናሳ ዬር ክጌያያና ኮታካይ” ና ኬያማዶ።¹⁹ኪም ዬዳንቴኻሞ ራቃ ኣርዮስፋጎስ ሃንዻያዛራ ኣንሳቴ ናዴ ክግያ፦ “ያ ሃታማርሳያ ታማራ ሃላ ካ ሃር ክዶንም ዎዼሴኻናንቴ ናሻው ሃናሻይ? ²⁰ዬራ ዎም ሃኤሳርሳይና ክና ዎናንቴ ዬር ሃሊ ኬዶንታኻ፣ ዬር ሃር ኬዶንም ዼሳናንቴ ዛጋና ዎዛጋይ” ና ኬያማዶ። ²¹ኣቴና ፔን ኤና ፓይላ፣ ሃያንቴኻሞ ኤና ፔን ኣብንባራ ናኣዳና ፔን ኦጎሮን ዳና ፓይላ ዋዳን ይሳም ኬሳስካይኖ ዬር ሃሊ ኤሳርቴቤ ዼላቅቴቤና፣ ዬር ኣብ ሃይቴ ትማሞ።

²²ኣጋታኻ ጳውሎስ ኣርዮስፋጎስ ግዶር ዛርስን ፑጫዶንሳ ባክሮ ዎያንቴ ኬግያ ይንታና ክያማዶ፦ “ዬቲህ ኣቴና ኤና ዬር ፓይላ ውልካ ባርዮናም ጫጋይና ኤና ዬዶን እንታ ሃፕቴና እዶ፤ ²³ያያንቴኻሞ ባርዮና ዬጫጋይናም እሼድና፣ ‘ባርዮ ዼሳዽማናንቴ’ ሃማያ ዋርቃት ይንዛራ ኡካዻዳ ሙልዻ ዎይሳዻዳ እንታ ሃፕዲና፤ ታ ናንሲ ካ ባርያ ዼሳማን ዬጫጋያም ዬናንቴ ጌያና እጌያይ።

²⁴ፔንቤ ኮሳ ኢሮን ዳናቤም ፓይላ ዎዳዳ ባርያ ኖ ፖላንቤ ፔንቤሳ ጌጳና፤ ኣጋታኻ ኤድሳ ኣን ይኣሽካዳ ኦኖ ግዶር ኖ ዳማሞ። ²⁵ኤና ውልናንቴ ሳዳንቤ ኡስንቤም ሃያንቴ ዬራ ዋኒምካሞ እማያ ክዶንታኻቤ፣ ዬር ክሳ ጆጋዳ ኮቆልሞንታኻ ኤዲ ይኣሽካዳ ዋድማዛራ ኖ ታልቃሳዽማሞ።²⁶ኤናሳ ቢዛንም ፓይላ ኤዲ ካላ ግዶርካ ዎዳንቴ ፔን ፓይላ ግዶር ኬዴኻናንቴ ሃይዲና፤ ዬሳ ዋዳንቤ ሃማዛራ ዳናንቴ ዬናንቴ ኮዛግሳይንም ኖ ታክዲና። ²⁷ኣጋኻሞ ኤና ባርያም ዛጋቴ ጫጋቴ ይንዳ ሙሽ ኪም ኬያፓዶኖ ሃማንቴና፤ ኣጋንታ ክዳናኻሞ ኖ ዎኻላንካ ፔጌ ትማሞ ክዶ፤²⁸ዎዳይኖኻሞ፣ ዎያያይኖኻሞ ዎዶኖኻሞ ክንካ ሃማንቴና። ኤና ዬሳ ሃምና ኬጌያዳግያ ‘ዎቲ ክሳ ናናና።’

²⁹ታ ናንሲ ዎቲ ባርያ ናና ዎዳና፣ ባርያ ኤድ ኣን ሃማሞኻቤ ዼስንቶቤኻ ዬር ኣሽካዻዳ ዎርቄ ዎይካሞ ብሬን ዎርቃ ዎይካሞ ሱኒግያና ክዶ ሃማንቴ ዎቃቤኻናንቴ ዛግስማሞ።³⁰ኣና ብራንቴ ባርያ ዬራ ክናግያምና ዼስማን ኬያያዳናም ኬናንቴ ዶንሺዲና፤ ኮዶን ታ ኤና ራቅ ይሳ ይሳር ዳና ፓይላ ዻቆን ጎይንዛራ ኬማቴኻናንቴ ጌይዲና፤ ³¹ኖ ኤያ ይካማዳ ጎያኻ ፔንዛራ ጋዛሞኻ ብቶን ይታኻያ ሮራም ታክዲና፤ ኪምካሞ ዴምጲንባራኻ ዻሳንቴ ኤና ፓይላ ውልናንቴ ዬራ ካም ዻውዲና።”

³²ኬኻሞ ዴምጲንባራ ዻጲንቶን ይኤሳራዶን ዋዳንካ፣ ኤና ዋኒ ኬሳ ሃንጭዲና፤ ኮዶን ኤና ዋኒ “ዬራ ካም ፕርካሞ ሃኻላንካ ኤሳራናንቴ ዛጋና ዎዛጋይ” ና ኬያማዶ። ³³ዋዳ ኣጋኻ ጳውሎስ ኬግዶርካ ውታንቴ ያእዲና። ³⁴ኮዶን ኤና ዋኒ ጳውሎስ ይጌያዳም ኤሳራንቴ ክዛራ ማታንቴ ኣምንዲና፣ ኬኻሞ ዲናስዮስ ሃንዻዳ ኤና ኣርዮስፋጎስሳ ብቶን ታኻይና ግዶር ካላቤ፣ ዳማርስ ሃንዻይኖ ሜ ካላቤ ኤና ዋኒካሞ ኬላማ ዳይዲና።

¹ 17.3

² 17.5

Chapter 18

¹ኣጋሳ ራስባራ ጳውሎስ ኣቴና ግዶርካ ዻጳንቴ ቆሮንቶስ ካታማንዛራ ያእዲና። ²ኦጎታርካሞ ጳንጦስ ግዶር ኣዻዻዳ ኣይሁድ ኤያ ኣቂላ ሃንዻያም ሃፕዲና፤ ኖኻሞ ኣይሁድ ኤና ሮም ካታማሮኻ ኬውቴኻ ቀላውዴዎስ ክጌያዳ ጎያኻ ሃማንቴ ሜን ይሳ ጵርስቅላ ማላ ጣልያን ፔንባራ ዋዳ ፄዲሳ ኢርና ኬናኣዶ። ጳውሎስካሞ ኬም ሼዳናንቴ ኬዛራ ያእድና፣ ³ኖኻሞ ኬግያ ኤድ ዱንካ ኣሽካያ ይዶንታኻ፣ ኬ ማላኻሞ ክንካ ዋድማ ክግያማ ግዶር ኣርድዲና።⁴ኣይሁድናሳ ኡኩንሳን ሮሮና ጋላኻሞ ኣይሁድ ኤናቤ ግርክ ኤናቤ ላማ ኣይሁድና ምስኮን ኦኖን ግዶር ሃሳውቴ ኬም ኣምንሳናንቴ ሃይቴና ክዶ።

⁵ሲላስቤ ጢሞቴዎስቤ መቄዶንያባራ ኬሃንቻዶን ዋዳንካ፣ ጳውሎስ ዋቻዻንቴ ኣፖን ጌይቴ፣ ኢየሱስ ኖ ክርስቶስ¹ ክዶንም ኣይሁድ ኤናናንቴ ጌይቴና ክዶ። ⁶ኮዶንካሞ ኬ ኪም ቶዛዻንቴ ኬኢራዶን ዋዳንካ ኣፓላን ይሳም ይፓታንቴ ኬግያ፦ “ማኣስኖ ዬሳ ዬዛራ ኮዴ! እንታ ኤድ ጫንቃላማና፤ ናንሲ ካኻ ካርሳንቴ ቶርስን ኤናዛራና እያኣይ” ና ክያማዶ።

⁷ኦጋታርካ ውታንቴ ቲቶስ ኢዮስጦስ ሃንዻያ፣ ኤያ ባርያም ምስካያ ኦኖንዛራ ያእዲና፤ ኤያ ኣጋሳ ኦኖኖ ኣይሁድናሳ ምስኮን ኦኖንካላ ፄዲና ኮዶ። ⁸ኤያ ኣይሁድናሳ ምስኮን ኦኖንሳ ጋራ ቀርስጶስ ኤና ይሳ ፓይላ ውል ማላ ጌጳኻ ኣምንዲና፤ ጳውሎስ ክጌያዃ ኤሳርዳና ቆሮንቶስ ኤድኖ ጱፅኖኻሞ ኣምናንቴ ኑንቆንካ ሻይዽዲና።

⁹ጌጳኻሞ ሶቲን ሃይማንካ ጳውሎስግያ፦ “ሃኩርትንዽናኖ፤ ጌይማ፣ ጫክ ሃምናኖ፤ ¹⁰እንታ ሃላማ ክንካ እዶንታኻ ኤድ ካላኻሞ ሃዛራ ዻጳንቴ ዬር ዛርቦ ዬስክሳናንቴ ቻልማሞ፤ ካታማ ካሮ ኤዲ እሳ ጱፅ ዳይዲና” ና ክያማዶ። 11 ኣጋታኻ ጳውሎስ ኬም ባርያሳ ኣፓን ታማርስቴ ቦን ካላቤ ኣርፒ ላቤ ኬላማ ዳርቅድና።

¹²ጋልዮስ ኣካይያ ፔንሳ ጋር ክዶን ዋዳንካ፣ ኣይሁድና ክዛራ ማታንቴ ጳውሎስዛራ ዻጲድና፣ ብቶን ታኻያ ጋራሳ ዎትሮ ኪም ዎይሳንቴ፦ ¹³“ኤያ ካ ዳምብን ይጌይሞን ጎይንካ ኤና ባርያም ኬምስኬኻናንቴ ኬም ጎይ ዛርቦኻ ይእስቴና ክዶ” ና ኬያማዶ።

¹⁴ጳውሎስ ዼላቃናንቴ ኣኻራ ኣፖ ይሳም ክሳ ቡላ፣ ጋልዮስ ኣይሁድ ኤናግያ፦ “ኣይሁድ ኤናቶ፣ እዛራ ዼላቃ ዬባኣዳ እኒ ሴሶ ዎይካሞ ዬር ዛርቦባራ ኮዳና እንታ እኒ ዬናንቴ ኤሳራና እኤሳራይ፤ ¹⁵ኮዶንካሞ ዬሳ ዼላቅኖ ሱንን ጋይኖቤ፣ ዬራ ናብና ጋይናቤ ዬሳ ዳምብንናንቴ ኮዶንታኻ፣ ዬቲህ ዬዻር ቱንስማቴ፤ እንታ ዬር ካግያኻ ብቶ ታኻናንቴ ዛግማሞ” ና ክያማዶ።¹⁶ኣጋታኻ ኬም ብቶን ታኻዻን ቦርኮቶንሳ ዎትሮኻ ኖ ቡልስዲና። ¹⁷ዋዳስ ኣጋኻ ኬ ፓይላ ኤያ ኣይሁድናሳ ምስኮን ኦኖንሳ ጋራ፣ ሶስቴንስም ዬዳንቴ ብቶን ታኻዻን ኦኖንሳ ሻንሮ ኬ ዻይዲና፤ ኮዶን ጋልዮስ ዬራ ኣጋባራ ካላኻሞ ግባርሳድማሞ።¹⁸ናንሲ ጳውሎስ ቆሮንቶስ ግዶር ሮሮ ጱፅ ካፕዲና፤ ኣይሁድ ዳምብንካ ኖ ባርያናንቴ ዬራ ይኣሽንሻዳም ይቱንሳዶንታኻ ክንክራኦስ ግዶር ስትን ይሳም ሃዳዽዲና፤ ሃያንቴ እንዳ ናናም ኤልቅማንቴ ጵርስቅላቤ ኣቂላቤ ማላ ጋግንካ ሶርያዛራ ያእዲና። ¹⁹ኤፌሶን ይዬስካና ጵርስቅላቤ ኣቂላቤም ኦጎታር ጋራንቴ፤ ኖ ኣይሁድናሳ ምስኮን ኦኖንዛራ ኦርዳንቴ ኣይሁድና ማላ ሃሳውቴና ክዶ።²⁰ኮዶን ኬላማ ክንካ ክካፔኻናንቴ ክካላ ኬኦይሳዶን ዋዳንካ ኖ ናሻድማሞ፤ ²¹ኬኻላንካ ውታንቴ ይያኣና ኬግያ፦ “ባርያሳ ቃቦ ኮዳና ማታቴ ናኣና እናኣይ” ና ክያማዶ፤ ሃያንቴ ኤፌሶንባራ ዻጳንቴ ጋግንካ ያእዲና።²²ቂሳርያ ይዬስካዶን ዋዳንካ፣ ኢየሩሳሌምዛራ ውታንቴ ባርዮን ኤናም ጌሳንቴ፤ ኣንፆኪያዛራ ሃንችዲና።

²³ኣንፆኪያ ግዶር ሮሮ ቶኻ ካፓንቴ፣ ኦጎታርካ ዻጳንቴ ገላትያቤ ፍርግያቤ ፔና ግዶር ያያንቴ ታማርናም ፓይላ ሶቦርስዲና።

²⁴ዋዳ ኣጋኻ እስክንድርያ ግዶር ኣዻዻዳ ኣይሁድ ኤያ ኣጵሎስ ሃንዻያ ኤፌሶንዛራ ናእዲና፣ ኖ ታማርዳቤ ዋርቃትን ጫራጚን ፃሊ ዼሳዳና፤ ²⁵ኤያ ካ ጌጳሳ ጎይን ታማራዳ፣ ኢየሱስሳ ዬርን ጎንዼ ጌያያቤ ኡስን ጋዛንካ ኦይዻዻንቴ ²ታማርሳያ ኤዲና፤ ይያማንካሞ ኖ ክዼሳዶኖ ዮሃንስሳ ሻዮን ሶጎና። ²⁶ኖኻሞ ኣይሁድናሳ ምስኮን ኦኖሮ ኩርትንዽማ ዼላቃን ካርስዲና፤ ጵርስቅላቤ ኣቂላቤ ኣጋም ይኤሳራዶን ዋዳንካ፣ ኪም ይሳ ኦኖንዛራ ግስማንቴ ባርያስ ጎይንም ክናንቴ ልኪ ሃያንቴ ጌይዲና።

²⁷ኣጵሎስ ኣካይያዛራ ያኣናንቴ ይቃቦዶን ዋዳንካ፣ እንዳ ናና ኪም ሶቦርስዲና፤ ኦጎታር ዳና ብና ባርዮን ኤና ኪም ይዛራ ኬቼኻናንቴ ዋርቃት ክናንቴ ኬ ኡክዲና። ኦጎታርካሞ ክዬስካና ባርያሳ እምንቶን ክናንቴ እንዻዶንካ ሃማንቴ ኤና ኣምናዳናናንቴ ኖ ኬልሾ ጌጲ ማትዲና፤ ²⁸ኢየሱስ ኖ ክርሰቶስ ክዶንም ዋርቃትን ጫራጝሮኻ ዻውቴ ኣይሁዳና ላማ ክንካ ካልሎን ዜርምቴ ዛርስንሳ ዎትሮ ኬም ባሽቴና ክዶ።

¹ 18.5

² 18.25

Chapter 19

¹ኣኻራ ኣጵሎስ ቆሮንቶስ ግዶር ክዶን ዋዳንካ፣ ጳውሎስ ጳባራን ዶን ፔንካ ሳጋንቴ ኤፌሶንዛራ ናእዲና፤ ኦጎታርካሞ ባርዮን ኤና ዋኒም ሃፓንቴ ኬግያ፦ ²“ዬኣምንዶን¹ ዋዳንካ ኡስን ጋዛን ዬቲህ ቻይድው?” ሃምዲና።

ኬኻሞ ክግያ፦ “ዎቲ ቻድማሞ፤ ኡስኖ ጋዛኖ ኮዶንምካሞ ዎቲ ኤሳራድማሞ” ሃምዲና።

³ጳውሎስካሞ ኬግያ፦ “ታ ዬቲህ ሃርካ ዬሻይዻዴ?” ና ክያማዶ።

ኬኻሞ ክግያ፦ “ዮሃንስ ሻዮንካና ዎሻይዻዶ” ና ኬያማዶ።

⁴ጳውሎስካሞ ኬግያ፦ “ዮሃንስ ሻዮኖ ሴሶንባራ ማታዻዶን ዻዋያ ሻዮና፤ ኖ ይባራንካ ክሳ ራስባራ ናኣያ ኢየሱስካ ኤና ኬኣምኔኻናንቴ ጌይዲና” ሃምዲና።⁵ኬኻሞ ዬራ ኣጋም ይኤሳራዶን ዋዳንካ ጌጳ ኢየሱስ ናብንካ ሻይዽዲና። ⁶ጳውሎስካሞ ይሳ ኣኒን ኬዛራ ክዎዳዃ፣ ኡስኖ ጋዛኖ ኬዛራ ሃንችዲና፤ ኣፖ ኣብ ኣብካ ኬ ዼላቃንቴ ባርያሳ ኣፖን² ጌይዲና። ⁷ኤና እግና ዳናኻሞ ታጲ ላማግያና።

⁸ጳውሎስካሞ ኣይሁድናሳ ምስኮን ኦኖንዛራ ኣርድቴ ባርያ ማንግስትንሳ ዬር ጌይቴቤ ኬም ኣምንስቴቤ ኣርፒ ማካም ኩርትንዽማ ዻር ጌይቴና ክዶ። ⁹ኮዶን ኤና ዋኒ ዛርማ ኤድ ዳንቴ፣ ኣምናናንቴ ዛጋድማሞ፤ ጌጳሳ ጎይን ኬ ማይ ቦውቴና ኬዶ። ኣጋታኻ ጳውሎስ ኬም ጋራንቴ ያእዲና፤ ባርዮን ኤናም ፃክርሚ ቡላንቴ ታማርን ኦኖን ጢራኖስ ግዶር ኬላማ ሮሮ ውል ሃሳውቴና ክዶ። ¹⁰ኦጎንታ ሃይቴኻሞ ቦን ላማ ክሳጋዶንታኻ፤ እስያ ግዶር ዳና ኣይሁድ ኤናቤ ግርክ ኤናቤ ፓይላ ጌጳሳ ዼላቅን ኤሳራንዻን ቻሊዲና።

¹¹ባርያኻሞ ጳውሎስካ ዬር ሃምማንቴ ዼስማ ጌጲ ዬርሻዻያ ሃይቴና ክዶ፤ ¹²ጫርቃ ሾላ ክሳ ዎትን ዹቃያ ዎይካሞ ክሳ ብሽን ላኣሳዶን ኣፓላን ኤና ሃጅሞንዛራ ኬዎድና ኤና ይሳ ሃጅሞናባራ ፓሽቴና ኬዶ፤ ቤሮናኻሞ ኤናባራ ውትቴና ኬዶ።

¹³ያይቴ ኤናባራኻ ቤሮን ቡላይናሳ ኣይሁድና ዋኒ፣ “ጳውሎስ ይጌያያ ኢየሱስ ናብንካ ዬውቴኻናንቴ ዎቲ ዬናንቴ ጌይዲና!” ሃንቴ ኤና ቤሮን ይሽማዳናዛራ ጌጳ ኢየሱስ ናብን ግስማናንቴ ሃይዲና፤ ¹⁴ባርያናንቴ ዳምብን ኣሽካይናሳ ጋራ ኣይሁድ ኤያ ኣስቄዋሳ ኣንጌን ናና ሦጳናኻሞ ኣጋንታ ሃይቴና ኬዶ።¹⁵ቤራኻሞ ኬግያ፣ “ኢየሱስም እንታ ዼስዲና፤ ጳውሎስምካሞ እንታ ዼስዲና፤ ኮዶን ኤ ዬቲህ ሃውቤቴ?” ሃምዲና። ¹⁶ሃይዻዃ ኤያ ቤሮን ይሽማዳ ኬዛራ ጱላንቴ ኬም ዬድዲና፤ ኬዛራ ካሎን ክዋቻዻዃኻሞ ኦኖን ጋራንቴ ፑርዱንቆ ማኣሳዳቴ ጎብቴ ያእዲና።

¹⁷ዬራ ኣጋኻሞ ኤፌሶን ግዶር ዳና ኣይሁድናናንቴቤ ግርክ ኤናናንቴቤ ውል ኮኤሳርማዶን ዋዳንካ፤ ኤዲኖ ፓይላ ኩርትንዽዲና፤ ዬራ ኣጋኻ ሃማንቴ ጌጳ ኢየሱስ ናብን ኩርትንዻዽዲና።¹⁸ኤና ኣምናዳና ግዶር ኤዲኖ ጱፅኖ ናዴ ይሳ ዋድማና ዛርቦናም ኬናንቴ ጋርዼኻናንቴ ማይ ጌይዲና፤ ¹⁹ኤና ሞራን ቃንሲቴን ዳና ጱፅና ግዶርካሞ ዋኒ ይሳ ዋርቃታናም ፑኡሻንቴ ባኣቴ ናዴ ዛርስንሳ ዎትሮ ኮቅዲና። ዋርቃትና ኮቃዻዳናም ዬክንሳዻዃ ዋጋኖ ኬሳ ብሬ ሺ ዶጝታምግያና ኮዶ። ²⁰ኣጋኻ ሃማንቴ ጌጳሳ ዼላቅኖ ካንታኻ ሻማዳቴቤ ባሻዳቴቤ ያእዲና።

²¹ኣጎኖ ውል ፓይላ ኦጎንታ ኮማታዃ፣ ጳውሎስ መቄዶንያቤ ኣካይያቤኻ ሳጋንቴ ኢየሩሳሌምዛራ ያኣናንቴ ቃባንቴ፣ “ኣጎታር ይዬስካና ፕር ሮም ካታማንም ሃፓናንቴ ዛጋና እዛጋይ” ሃምዲና። ²²ኤና ኪም ኬልሻይና ግዶር ላማና ጢሞቴዎስቤ ኤርስጦንቤም መቄዶንያዛራ ይእሳንቴ ኖ ይባራንካ እስያ ግዶር ሮሮ ቄታ ካፕዲና።²³ዋዳን ኦጎኻ ጌጳ ጎይንካ ሃማንቴ ዋጅ ዻጵዲና። ²⁴ድሜጥሮስ ሃንዻያ ኤዲ ካላ ብሬን ዎርቄን ፓኻያ ኣርጤምስ ሃንዻይኖ ባርይቶኖ ኦኖንናንቴ ኮይሶን ፓኻንቴ ሻንሽቴ ይሳ ዋድማን ኤናናንቴ ብሬኖ ክያፕሳይኖ ቄታ ትማሞ። ²⁵ኖኻሞ ኤና ዋዳማን ኣሽካይና እግናቤ ኤና ዋኒቤም ክዛራ ፑኡሻንቴ ክግያ ይንታና ክያማዶ፦ “ኤናቶ፣ ዋድማ ካ ዬር ፃል ዎናንቴ ክያፕሳይንም ዬቲህ ዼሳና ዬዼሳይ።²⁶ጳውሎስ ሃንዻያ ኤያ ኣጋ ኤፌሶን ግዶር ሶጎ ጋራንቴ እስያ ግዶር ፓይላ ዛርስን ዶንም ኢየሱስካ ኣምንስቴ ጎይ ጶርጋዳ ይእስቴ ክዶን ኮሼ ዬቲህ ሃፕቴቤ ኤሳርቴቤና ዬዶ፤ ኤናሳ ኣኒንካ ኣሽካዻዳና ባርዮና ሾሊካሞ ባርዮና ኬትሞኒና ክጌያይ። ²⁷ዋድማን ዎኖን ኮሳ ናብኖ ኮስያዶንሳ ጳባራ፣ እስያ ፔኖ ፓይላቤ ፔን ጋላፕን ይምስካይኖ ጌጶኖ ኣርጤምስሳ ኦኖኖ ዋጋ ቆልማና ኮዳይ፤ ሃያንቴኻሞ ኮሳ ጎሺኖ ሽዻና ኮሽዻይ።”

²⁸ኤናኻሞ ኦጎም ኤሳራንቴ ካልሎን ዻጋሳንቴ፣ “ኤፌሶን ጋይኖ ኣርጤምስ ጌጲና!” ሃንቴ እላታን ካርስዲና። ²⁹ኣጋዛራኻሞ ካታማሮ ፓይላ ዋጅ ዻጵዲና፤ ዛርስኖኻሞ ክዛራ ማታንቴ ጳውሎስ ማላ ይቴን ዳና ክሳ ሃርያና መቄዶንያ ኤና፣ ጋይዮስቤ ኣርስጥሮኮስቤም ዬዳንቴ ኣልምን ዻዋዻይን ራቅንዛራ ጎብቴ ኬ ኣርድዲና።³⁰ጳውሎስካሞ ዛርስንሳ ዎትሮ ውታናንቴ ክዛጋዃ፤ ባርዮን ኤና ኪም ማርዲና። ³¹ፔን ኦጎሳ ጌጵና ክሳ ሃርያና ዋኒ ጳውሎስ ኣልምን ዻዋዻይን ራቅንዛራ ኣርዳን ክጋሬኻናንቴ ኤዲ ይእሳንቴ ኪም ምስክዲና።

³²ኤድን ፑጫዶንሳ ኣፖ ኪም ኮጋኣድሞንታኻ፣ ዋ ኣብ ክጌይና ዋኻሞ ኣብ ጌይቴ እላትቴና ኬዶ፤ ኤድኖ ጱፅኖ ዋኒ ኦጎታር ሃርናንቴ ይፑጫዶንም ዼስማሞ።³³ኣይሁድ ኤናኻሞ እስክንድሮስም ዛርስንሳ ባክሮኻ እስ ብራዛራ ይቃቴ ኬቡላዶን ዋዳንካ፤ ኤና ዋኒ ክዼላቄኻናንቴ ክዛራ እላትዲና፤ ኖኻሞ ኬናንቴ ታርጃናንቴ ጫክ ኬያሜኻናንቴ ኣኒካ ኬም ዼላቅስዲና። ³⁴ኮዶን ኖ ኣይሁድ ኤድ ክዶንም ይዼሳዶን ዋዳንካ፣ ኬ ፓይላ ውል ኣፖ ካላኻ፣ “ኤፌሶን ጋይኖ ኣርጤምስ ጌጲና” ሃንቴ ሳኣት ላማግያ እላትዲና።

³⁵ኤያ ካታማን ኦጎሳ ዋርቃንት ኡካያ ዛርስንም ጫክ ሃይሳንቴ ይንታና ክያማዶ፦ “ኤፌሶን ኤናቶ፣ ኣርጤምስ ጌጶንሳ ኦኖንቤ፣ ፖላንባራ ሃንቻዳ ዬራ ኮሳ ብሽን ዻዋን ግያንዳም ዻቃናይኖ ኤፌሶን ካታማንሳ ዛርስኖ ኮዶንም ዼስማ ሃውቴ? ³⁶ኣጋታኻ ዬራ ካ ጎንዼ ክዶን ዜርማዽሞንታኻ፣ ሌማንቴ ዬር ካላም ግቦኻ ኣሽካን ዬጋሬኻናንቴ ዛግሳና ኮዛግሳይ። ³⁷ኤና ክናም ዎሳ ባርይቶንሳ ኦኖን ኬሮግማ፣ ዎይካሞ ዎሳ ባርይቶንዛራ ኢርሞ ኣፖ ጌይማ ኬም ሱን ባኣቴ ዬቲህ ኮዛራ ናእዲና።³⁸ኣጋታኻ ድሜጥሮስቤ ክላማን ዳና ዋዳማን ኤና ኬሳ ዼላቅ ኮዳና፣ ብቶን ኦኖኖ ቡልሚና ኮዶ፤ ኤና ብቶን ታኻይናኻሞ ዳይዲና፤ ኦጎታር ናዴ ዼላቅና ይሳም ጌያን ቻላና ኬቻላይ። ³⁹ካሳ ኦባራ ዬር ኣብ ባኣናንቴ ዬዛጋዳና፣ ዬራ ኣጋም ዳምብን ጎይንካ ጉባይሮና ታኻዻይ። ⁴⁰ኦጎንታ ኮዳድምና፣ ዬራ ሃይታላ ሃምማዳ ዋጅን ዻሳዳኻ ሃማንቴ ዎም ቤርንሳዻና ዎም ኩርትንሳና ኮኩርትሳይ፤ ዬራ ካናንቴ ዬር ጎንዼ ሃማ ኮቆልሞንታኻ ዎኻላ ኦይሳዽና ዬር ማሳናንቴ ዎቲ ቻልማሞ” ሃምዲና። ⁴¹ኖ እግናም ጌያንቴ ዛርስኖ ፑጫዶኖ ኮላልሜኻ ሃይዲና።

¹ 19.2

² 19.6

Chapter 20

¹ዋጂኖኻሞ ኮቃጃና፣ ጳውሎስ ባርዮን ኤናም ግስንሳንቴ ኬም ኪሊዲና፤ ኬም ኤልቅማንቴኻሞ መቆዶንያዛራ ያኣናንቴ ዻጲዲና። ²ራቅና ሳጋዳ ግዶር ዛርስንም ኣፖ ዹፅካ ኪላዳቴ ግርክ ፔን ዬስክዲና፤ ³ኣጎታርካሞ ኣርፒ ማካም ዳርቅዲና። ሶርያዛራ ጋግንካ ያኣናንቴ ኬሼኪና ኣይሁድና ክናንቴ ኬኦሻዶንታኻ፣ መቆዶንያኻ ሃያንቴ ማታናንቴ ኖ ቃብዲና።⁴ቤርያ ኤያ ጳይሮስ ናሳ ሱስጳጥሮስቤ፣ ተሰሎንቄ ኤና ኣርስጥሮኮስቤ ሲኮንዱስቤ፣ ደርቤን ኤያ ጋይዮስቤ፣ እስያ ፔና ግዶርካ ናኣዳና ቲኪቆስቤ ጥሮፊሞስቤ፣ ሃያንቴ ጢሞቴዎስካሞ ክላማ ኪንካ ያእዲና። ⁵ኤና እግናኻሞ ዎም ብራንቴ ጢሮኣዳ ቃልቴ ካሊዲና። ⁶ኮዶን ዎቲህ ኣይሁዲናሳ ባላሻን ባኣላ ክሳጓኻ ራስባራ፣ ፊልጵስዮስ ግዶርካ ጋግንካ ዎቲ ዻጲዲና፤ ሮሮ ዶጚሳ ራስባራ ኬላማ ጢሮኣዳ ግዶር ዎቲህ ኬርዲና፤ ኦጎታርካሞ ሮሮ ሦጳ ዎቲህ ዳርቅዲና።⁷ሳምንታሳ ሮሮ ካርሳ ጋላኻሞ ባላሻን እሳናንቴ ፑጫንቴ ዎዳኻ፣ ጳውሎስ ዋጋላሞን ያኣናንቴ ክቃባዶንታኻ፣ ኬም ታማርስቴና ክዶ፤ ዼላቅን ይሳምካሞ ሶቲንሳ ግዶ ጋልቲዛራ ጉዱጲስዲና። ⁸ኮራ ይንግዶር ዎፑጫዳሮ ኖ ጱፅ ሮጵቴና ኮዶ።⁹ኣውጤኪስ ሃንዻያ ባርሻ ካላ ኮሬንሳ ማስኮትንዛራ ዳርቃንቴና ክዶ፤ ጳውሎስ ይሳ ዼላቅን ክጉድጵሳዃ፣ ኤያ ኣጋ ክሳ ኣፒ ኮግንዻዃ ካልሎን ራታንቴ፣ ኦኖንሳ ኮራ ማክንሳባራ ምጫ ዲናንቴ ክጃዃ ኤናም ኪም ዴምጲ ዻስዲና። ¹⁰ጳውሎስካሞ ሃንቻንቴ ክዛራ ዎዻንቴ ኪም ዬዳንቴ ኤናግያ፦ “ሳዳንካ ክዶንታኻ ዬዋራቅናኖ” ሃምዲና።¹¹ሃያንቴ ማታቴ ፕር ዞን ኮሬንዛራ ውትዲና፤ ባላሻንካሞ ፖጫንቴ ኖ እꬅዲና፤ ፔንሳ ሶፃዛራኻሞ ኤና ማላ ጱፅ ዼልቃንቴ ናንሲ ዻጳንቴ ያእዲና። ¹²ኤናኻሞ ባርሻስ ኣጋም ሳዳንካ ቻይዲና፤ ኦጎኻኻሞ ኬ ካልሎን ሌሚዲና።¹³ኮዶን ዎቲ ጳውሎስም ቾቻናንቴ ብራንቴ ጋግንዛራ ያእዲና፤ ሃያንቴ ጋግንካ ኣሶንዛራ ዎቲ ያእዲና፤ ኦጎንታ ዋያዶኖ ጳውሎስ ኦጎዛራ ራኻ ያኣናንቴ ክዛጋዶንታኻና። ¹⁴ኣሶን ግዶር ኬራንቴ ኪም ቾቻንቴ ክላማ ጋግንካ ሚሊጢንዛራ ዎቲ ያእዲና።¹⁵ዋጋላሞን ጋግንካ ይቴ ኪዩ ሃንዻያ ፔያስ ኑንቆን ግዶሮ ዳኻ ልኪ ዎቲ ዬስክዲና። ሮሮ ላንሳኻሞ ሳሞንዛራ ዎቲ ሳግዲና፤ ሮራ ማክንሳኻኻሞ ሚሊጢን ዎቲ ዬስክዲና። ¹⁶ጳውሎስ እስያ ፔሮ ሮሮ ጱፅ ካፓናንቴ ይዛጋድሞንታኻ፤ ኤፌሶንዛራ ኣርድማ ሳጋንቴ ያኣናንቴ ቃብዲና፤ ኮኣጋዳና ኣይሁድናሳ ሮራ ዶጝታማሳ ባኣላም ኢየሩሳሌም ግዶር ሳስካናንቴ ግባንቴና።

¹⁷ሚሊጢንባራኻ ኤፌሶንዛራ ኤዲ ይእሳንቴ ባርዮን ኤናሳ ዞንዛናም ግስንስዲና፤ 18 ኬናኣዃ ኬግያ ይንታና ክያማዶ፦ “እስያ ፔን እኣርዳዶሮኻ ሮራ ብራስካ ካርሳንቴ ሮሮ ውል ዬላማ ክንካ ዴንታ ሃሞንታ እዶንም ዬቲህ ዼስዲና። ¹⁹ኮዶን ኣይሁድና ኦሻንቴ እዛራ ጋሎ ኬዬስክሳዳናካሞ፣ ጌጳናንቴ ዎይላም ፃላሞኻቤ ኤፒካቤ ዋድማም እንታ ጋራድማሞ፤ ²⁰ቦዋሮቤ ኦኖና ግዶርቤ ያይቴ ዬም ታማርሳኻቤ ዬራ ዬናንቴ ዛግሳና ኬዛግሳይ ሃማንቴ እቃባዳናም ጌያኻ ራስዛራ እንታ ማታድማሞ። ²¹ጎይን ዛርቦንባራኻ ባርያዛራ ኬማቴኻቤ ዎሳ ጌጰ ኢየሱስካ ኬኣምኔኻ፣ ኣይሁድናቤ ግርክ ኤናቤናንቴ እንታ ፃሊ ጌይዲና።

²²“ታኻሞ እንታ ኦጎታ እዬስክና ዬራ እዛራ ዬስካያም እዼስምናኻሞ ኡስኖ ጋዛኖ ኢየሩሳሌምዛራ እዬኤኻናንቴ እግያ ግዲካ ይማ ሃምቴና ኮዶ። ²³ኮዶን ካታማና እያኣይና ውል ግዶር ዻኪቤ ጋሎቤ ኢም ኮካላይንም ኡስኖ ጋዛኖ እናንቴ ጌይቴና ኮዶ። ²⁴ይያማን ጌጳ ኢየሱስካላ ዋድማን እቻዶንቤ ባርያሳ ሜርሜርን ፃሊን ጌያን ዋድማን እቱንሤኻናንቴ፣ እሳ ሳዳንም ዬር ዋጋ ይቆልማግያ ሃያንቴና እፓይዳይ።

²⁵“ታኻሞ ዬቲህ ውል ፓይላ ካኻ ካርሳንቴ ኣና ዬሳ ባክር ያይቴ ባርያ ማንግስትን ዬናንቴ እጌያዳም፣ ኢም ዬያፕሞንም እንታ ዼስዲና። ²⁶ኣጋታኻ ኤዲ ፓይላሳ ኣኒሮ እሳ ማኣሲ ኮቆልሞንም ሮራ ካሮ እንታ ዬናንቴ ማይ ጌያና እጌያይ፤ ²⁷ኦጎኖኻሞ ባርያሳ ቃቦን ፓይላ ዬናንቴ እጌያድማ ሮሮ ኮቆልሞንታኻና።²⁸ዬናንቴቤ ኬም ዬግሼኻናንቴ ይንዛራ ኡስኖ ጋዛኖ ዬም ይጌጵሳዳና¹ እያና ውልናንቴ ፃሊ ዳማቴ፤ ማኣስን ይኖንካ ሻናዳሳ ባርዮን ²ኤናም ማንክማቴ። ²⁹እንታ ኢይና፣ ዮዮና ሳራይና ናዴ ዬሳ ባክር ኬኣርዳንቤ እያናናንቴ ኬቡርቃዽሞንቤም እንታ ዼስዲና። ³⁰ዬግዶርካሞ ኤና ዋኒም ይዛራ ማሳናንቴ ኤና ባርያሳ ዼላቅን ጋዳ ሃያይና ዻጳና ኬዻጳይ።³¹ኣጋታኻ ፃሊ ዎይማቴ፤ ቦን ማካም ሶቲንቤ ሮሮንቤ ቃጆ ቆልማ ኤፕካ ዬውልም እኪላዶንም ጶቅስማቴ።

³²“ታኻሞ ባርያናንቴቤ፣ ፕርካሞ ዬም ዋችሻናንቴቤ ባርዮን ኤናሳ ባክሮ ዬም ኮይናም ዻልሳናንቴ ቻላን ባርያሳ ፃላሞን ዼላቅንናንቴ እንታ ዬም ኤልቅምዲና።³³ኤዲ ሃውሳኻሞ ብሬቤ ዎርቄቤ ዎይካሞ ኣፓላቤ እንታ እጝርዻድማሞ፤ ³⁴እናንቴቤ ኤና እማላ ክንካ ዳናናንቴቤ ዬራ ዛግሳይናም ፓይላ እሳ ኣንና ክና ኬኣሽካዶን ዬቲህ ዼሳና ዬዼሳይ። ³⁵ዎቲህ ፃሊ ዋቻዻንቴ ኣሽካንቴ ጋሎን ኤናም ዎኬልሻን ኮዛግሳይንም እያያዶን ውልካ እንታ ዬናንቴ ዻውዲና፤ ‘ኤያ ቻያናንቴ ኤያ እማያ ፑጋዻዳና’ ክያማዳ ጌጳ ኢየሱስ ኣፓም ዎጶቅሴ።”

³⁶ኣጋም ጌያንቴ ኮምፓርሳንቴ ኬ ፓይላ ውል ማላ ባርያ ምስክዲና። ³⁷ኬ ፓይላ ውል ኤፕዲና፤ ጳውሎስሳ ዛጋራን ዬዳንቴኻሞ ሱንቅዲና፤ ³⁸ፓይላ ውልም ጋራንቴ ዬራ ኬሳ ዎይላምን ላኣሳዳ፣ ካኻ ካርሳንቴ ዎትን ክሳም ኬያፕሞን ኣፓ ኬናንቴ ክጌያዳና። ሃያንቴ ኬ ኪም ቡላንቴ ጋግንዛራ ዬስክስዲና።

¹ 20.28

² 20.28

Chapter 21

¹ኬም ጋራንቴ ቆስዛራ ጋግንካ ጋዝ ዎቲህ ያእዲና፤ ቡርን ኮሳኻሞ ሩድዛራ ዎቲህ ያእዲና፤ ሃያንቴኻሞ ጳጥራዛራ ዎቲ ያእዲና። ²ኣጎታርካሞ ፊንቄዛራ ጋጊ ያኣያ ዎያፓዶንታኻ፣ ጋጋሮ ሃንቻንቴ ያዮን ዎሳም ፕር ዎቲህ ካርስዲና።³ቆጵሮስም ዎያፓና ኮም ዋርካታዛራ ጋራንቴ ሶርያዛራ ዎቲ ያእዲና፤ ጋግኖ ይንካ ዎያኣይኖ ኮይና ይባኣዳናም ጢሮስ ግዶር ሃችሻዻንታኻ ዎቲካሞ ኦጎታር ሃንችዲና። ⁴ባርዮን ኤናም ኣጎታር ዎቲህ ሃፓንቴ ኬማላ ክንካ ሮሮ ሦጳ ዳርቅዲና። ኬኻሞ ኡስን ጋዛንካ ማታንቴ ጳውሎስ ኢየሩሳሌምዛራ ያኣን ክጋሬኻናንቴ ክናንቴ ጌይዲና።⁵ሮሮና ዎሳ ኬማቃና፣ ኬም ጋራንቴ ያዮ ዎሳም ፕር ዎቲህ ካርስዲና፤ ባርዮን ኤናኻሞ ፓይላ ይሳ ሜናቤ ናናቤማላ ካታማንሳ ቡዶንዛራ ዎም ቡላቴ ያእዲና፤ ኛፓስንሳ ዴሞሮጎ ኮምፓርሳንቴ ባርያም ዎቲህ ምስክዲና፤ ⁶ዎ ኪም ኤልቅማንቴ ዎቲህ ጋግንዛራ ሃንችዲና፣ ኬኻሞ ኦኖና ይሳዛራ ማትዲና።

⁷ጢሮስ ግዶርካ ዻጳንቴ ያዮን ዎሳም ፕር ካርሳንቴ ጴጤሌማይስም ዎቲህ ዬስክዲና፤ ጋግንባራኻ ሃንቻንቴ ዎንዳና ናናም ጌሳንቴ ሮሮ ካላ ኬላማ ክንካ ዎቲህ ሃቅዲና። ⁸ዋጋላሞን ኦጎታርካ ዻጳንቴ ቂሳርያ ዎቲህ ዬስክዲና፤ ኤና ሜርሜርን ፃሊን ጌያይና ሦጳና ግዶር ኤያ ፊልጶስ ኦኖሮ ዎቲህ ዳርቅዲና። ⁹ክሳ ኣንዛን ናና ኦይዲና ባርያሳ ኣፖን ጌያይና ዳይዲና።

¹⁰ኦጎታር ሮሮ ጱፅ ዎዳርቋዃ ርስባራ፣ ኤያ ኣጋቦስ ሃንዻያ ባርያሳ ኣፖን ጌያያ ይሁዳባራ ሃንችዲና፤ ¹¹ዎዛራኻሞ ናዴ ጳውሎስሳ ካታ ካርናሮ ዻኻዻያም ቻንቴ፣ ይሳ ኣንናቤ ራናቤም ዻኻንቴ፣ “ኡስኖ ጋዛኖ ይጌይና፣ ‘ኢየሩሳሌም ግዶር ዳና ኣይሁድና ኤያ ካታ ካሳ እምባም ይንታ ሃያንቴ ዻኻንቴ ቶርስናናንቴ እማና ኬእማይ’ ሃማንቴ” ጌይዲና።

¹²ኣጋም ዎኤሳራና ዎቤ ኤና ኦጎታር ዳናቤ ጳውሎስ ኢየሩሳሌምዛራ ያኣን ክጋሬኻናንቴ ዎቲህ ኪም ምስክዲና። ¹³ኮዶን ጳውሎስ ኬግያ፦ “ሃርናንቴ ኦጎንታ ኤፕቴ እሳ ዎይላምም ዬላኣሴ? እንታ ዻኪ ጋራንቴ ጌጳ ኢየሱስ ናብንናንቴ ሃማንቴ ኢየሩሳሌም ግዶር ጃናንቴ ሼክሚና እዶ” ና ክያማዶ። ¹⁴ኖ ዎሳ ክሊማን ክኤሳራድሞንታኻ “ናንሲ ባርያሳ ቃቦ ኮዴ” ሃማንቴ ዎቲህ ጋርዲና።

¹⁵ሃያንቴ፣ ዎቲህ ሼካንቴ ኢየሩሳሌምዛራ ውትዲና። ¹⁶ቂሳርያ ግዶር ዳና ባርዮ ኤናሳ ዋኒ ምናሶን ኦኖንዛራ ዎም ኣንሳቴ ናእዲና፤ ዎቲካሞ ኦጎታር ዳርቅዲና። ምናሶን ቆጵሮስ ኤዲ ዳንቴ ባርዮን ኤና ብራና ግዶር ካላና።¹⁷ኢየሩሳሌም ዎዬስካዶን ዋዳንካ፣ ዎንዳና ናና ዎም ዋዛንካ ቾችዲና። ¹⁸ዋጋላሞንካሞ ጳውሎስቤ ዎቲህ ኤና ዋኒ ያእቆብም ሼዶታ ያእዲና፤ ባርዮን ኤና ዞንዛናኻሞ ፓይላ ኦጎታርና ኬዶ። ¹⁹ጳውሎስካሞ ኬም ጌሳንቴ ራስባራ፣ ባርያ ክሳ ዋድማንካ ሃማንቴ ቶርስናሳ ባክሮ ክያያዶንናም ፓይላ ኬናንቴ ጎይ ጎይካ ጌይዲና።

²⁰ኬኻሞ ኣጋም ይኤሳራና፣ ባርያም ጎሺዲና፤ ጳውሎስግያኻሞ ይንታና ኬያማዶ፦ “ዎንዳን ናሳ፣ ኤና ኣይሁድና ኣምንዳና ሺ ጱፅ ኬዶንም ሼድማ፤ ኬ ፓይላኻሞ ሙሴ ዳምብንናንቴ ቶልማይናና። ²¹ቶርስሮ ዳና ኣይሁድና ፓይላ ሙሴም ኬጋሬኻናንቴቤ ናና ይሳም ቃማን ታክሳን ኬጋሬኻናንቴ፣ ዳምብን ዎሳ ኣናን ጋይንካ ዳን ኬጋሬኻናንቴ ሃታማርሳይን ሃሳ ዬር ኣይሁድና ክናናንቴ ጌይዽዲና።²²ሃናኣይንም ኬሳ ኤሳራኖ ኮሽዽሞንታኻ፣ ታ ናንሲ ሃስ ዎያዬ? ²³ኣጋታኻ ዬራ ሃናንቴ ዎጌያያም ሃይማ። ባርያናንቴ ዋድማናንቴ ኣሽንሻዳና ኤዲ ኦይዲ ዋኒ ኮታር ዎኻላ ዳይዲና፤ ²⁴ኤና እግናም ዬዳንቴ ኬላማ ክንካ ጫራጝማን ዳምብን ኣሽክማ፤ ይሳ ሜቴንካሞ ኬያዳዼኻናንቴ ብሬና ኦይሳዻይናም ኬናንቴ ካሽማ፤ ኣጋኻ ሃማንቴ ኤና ሃሳ ዬርን ይንናንቴ ጌይዻዳና ፓይላ ዬራ ኬኤሳርዳና ጎንዼ ክትሞንቤ ያ ዳምብንም ጎብቴ ይንካ ሃዶንም ዼሳና ኬዼሳይ።²⁵ኮዶን ቶርስን ኤና ኣምናዳናናንቴ ዬራ ባርዮና ሃንዻይናናንቴ ቁሊ ኡካዻዳ እሳቤ፣ ማኣስን ውጫቤ፣ ዳቢ ይዻር ጃዳሳ ዋን እሳን ኬጋሬኻናንቴቤ፣ ሃያንቴኻሞ ኩጳሞ ጎይ ያኣባራ ዪም ኬማንኬኻናንቴ ታኻንቴ ዎቲህ ዋርቃት ኡክዲና።”

²⁶ዋጋላሞን ጳውሎስ ኤና እግናም ኣንሳቴ ያእዲና፤ ኬላማኻሞ ይሳ ጫራጝማን ዳምብን ኣሽክዲና። ሃያንቴ ጫራጝማን ዳምብኖ ሃ ኮማቃይንቤ ኬ ፓይላ ቁላ ይሳ ይኡካይናም ሃ ባርያናንቴ ይኡካይንም ዻውሳናንቴ ኖ ባርዮን ኦኖንዛራ ኣርድዲና።²⁷ሮሮና ሦጳና ማቆታ ኬናኣና፣ እስያ ፔንባራ ናኣዳና ኣይሁድና ጳውሎስም ባርዮን ኦኖሮ ይያፓዶን ዋዳንካ፣ ዛርስንም ፓይላ ክዛራ ዻስሳንቴ ኪም ዬድዲና፤ ²⁸ይንታኻሞ ሃንቴ ኬ እላትዲና፦ “እስራኤል ኤናቶ፣ ዎም ኬልሽማቴ! ዎሳ ዛርስንቤ ዎሳ ዳምብንቤም ሃያንቴኻሞ ራቃ ካም ሴስቴ ራቅና ይያኣይና ውል ግዶር ኤና ዳናም ታማርስቴን ዳ ኤያ ካና፤ ካሳ ኦባራ ግርክ ኤናም ባርዮን ኦኖን ኣርስቴ ራቅን ጫራጝን ኮም ሴስቴን ዳ ኖና።” ²⁹ኦጎም ኬጌያዶኖ ኣና ካሳ ብራር፣ ኤፌሶን ኤያ ጥሮፊሞስም ጳውሎስ ማላ ክንካ ካታማሮ ይያፓዶንታኻቤ፣ ጳውሎስካሞ ኪም ኣንሳቴ ባርዮን ኦኖን ክኣርዳዳ ማይሻንቴና።

³⁰ካታማኖ ፓይላ እላትምዲና፤ ዛርስኖኻሞ ራቅ ውልባራ ጎብቴ ናዴ፤ ጳውሎስም ጉቻዳቴ ባርዮን ኦኖንባራ ቡልዲና፤ ሙልዻፖናምካሞ ኣጋዛራ ድፃዽዲና። ³¹ኪም ዴሳናንቴ ኬያያና ኢየሩሳሌም ካታማኖ ካልሎን ዋጂዲና፤ ዬራ ካሳ ዼላቃኻሞ ሮምሳ ኤያ ዎታደርናሳ ብታ ኻላ ዬስክዲና።³²ኖኻሞ ኣጋዛራ ዎታደርናሳ ኤና ጋርና ዋኒቤ ዎታደርና ዋኒቤም ዬዳንቴ ጎብቴ ኬዛራ ሃንችዲና፤ ኬኻሞ ዎታደርናሳ ጌጳቤ ክሳ ዎታደርናቤም ይያፓና ጳውሎስም ዻን ጋርዲና።

³³ዎታደርናሳ ጌጳኻሞ ናዴ ኪም ዬዳንቴ ሳንሳለት ላማኻ ዻኻዼኻናንቴ ጌይዲና፤ ሃያንቴ ኖ ሃው ክዶንቤ ሃር ክያያዶንቤም ኬኻላ ኦይስዲና።³⁴ዛርስንሳኻሞ ባኻላ ዬር ኣብ ኬጌይና ዋኒካሞ ዬር ኣብና ኬጌያይ፤ ዋራቅንካ ሃማንቴ ኤያ ዎታደርናሳ ብታ ዬር ካላኻሞ ኤሳራናንቴ ቻላድማሞ፤ ኣጋታኻ ጳውሎስም ዎታደርና ራቅንዛራ ባዼኻናንቴ ጌይዲና። ³⁵ጳውሎስ ሙልዻፖንሳ ዞን ውታዻንዛራ ክዬስካና ዛርስኖ ካልሎን ኮጄካንታኻ ዎታደርና ኪም ግዲካ ሾፓቴ ኬዬኤኻናንቴ ዛግስዲና። ³⁶ኤዲኖ ራስባራ ኪም ጫግቴ ዶኖ “ኪም ካይስማ!” ሃንቴ እላትቴና ኮዶ።³⁷ዎታደርና ራቅንዛራ ኪም ዬዳንቴ ኣንሳቴ ያኣናንቴ ኬያይና፣ ጳውሎስ ዎታደርናሳ ጌጳግያ፦ “ዬር ካላ ሃናንቴ እጌዬኻናንቴ ናሻ ሃናሻይ?” ሃምዲና።

ኤያ ዎታደርናሳ ብታ ክግያ፦ “ያ ግርክ ኣፖ ዼስድው?

³⁸ያ ካሳ ብራር ኣና ዼላቅ ዛርቦ ቡላንቴ፣ ዴሶን ኤና ሺ ኦይዲናም ዳራንዛራ ኣንሳቴ ያኣዳ ያ ግብፅ ኤያሞ?” ሃምዲና።

³⁹ጳውሎስካሞ ክግያ፦ “እንታ ኪልቅያ ፔንሳ ካታማን ዼስድን ጠርሴስ ግዶር ዳ ኣይሁድ ኤዲና፤ ዛርስንናንቴ ዼላቅ እጌዬኻናንቴ ናሽማ” ሃምዲና።

⁴⁰ዎታደርናሳ ብታ ክናንቴ ኤኤ ክያማዃ፣ ጳውሎስ ሙልዻፖንሳ ዞን ውታዻንዛራ ዎያንቴ ዛርስኖ ጫክ ኮያሜኻናንቴ ኣኒካ ኬም ዼላቅስዲና፤ ሃያንቴ ፓይላ ጫክ ኮያማዃ እብራይስጥ ኣፖኻ¹ ይንታ ሃምዲና፦

¹ 21.40

Chapter 22

¹“ዎንዳና ናናቤ ዎምባናቤዮ፤ ታ ዼላቃ እዛራ ዻጳዳሳ ኢም ይንካ እማራያ ዼላቃ እጌያያም ኤሳርማቴ።”

²ኖ እብራይስጥ ኣፖኻ ክዼላቃዃ ኤሳራንቴ፣ ብራንቴ ዝትክ ይያማዳሳ ኦባራ ኬ ካልሎን ዝትክ ሃምዲና።

ጳውሎስካሞ ይንታ ሃምዲና፦

³“እንታ ኪልቅያሳ ፔንሳ ጠርሴስ ካታማሮ ኣዻዻዳ ኣይሁድ ኤዲና፤ ኮዶን ይንግዶር እጌጳዶኖ ካታማኖ ካኖና። ዎምባናሳ ዳምብንካሞ ኤያ ገማልያል ኻላ ዳንቴ እንታ ጎንዼ ታማርዲና፤ ሃይታላ ዬቲህ ዬናሻያ ኣጋግያ እንታኻሞ ባርያም ኣና ናሽቴና እዶ። ⁴ኤና ጎያ ኣጋም ጫጋይናምካሞ ኬሳ ዴምጲዛራ ኦይታንቴ ያይቴ፣ ኣንጌናቤ ሜናቤም ዻኻንቴ ዻክን ኦኖን ኣርስቴና እዶ። ⁵እሳ ዋድማ ኣጋም ኤና ባርያናንቴ ዳምብን ኣሽካይናሳ ብታቤ ኤና ብቶን ታኻይና ፓይላ ጌያናንቴ ቻላና ኬቻላይ። ኬኻላንካ ዋርቃት ቻንቴ ዳማስቆ ግዶር ዳና ኬሳ እንዳ ናና ኻላ ቃልቴ፣ ኤና እግናም ዻስካንቴ ኢየሩሳሌምዛራ ባኣቴ ናዴ ኬም ዻብንሻናንቴ ኦጎዛራ ይቴና እዶ።

⁶“ይቴ ዳንቴኻሞ ትፓ ጭርግያ ደማስቆዛራ እሳንሳና፣ እኬንሽማ ዬር ጌጲ ፖላንባራኻ እዛራ ጳልቃትዲና፤ ⁷እንታኻሞ ፔሮ ጳርፅዲና፤ ሃያንቴ እግያ፣ ‘ሳኦል፣ ሳኦል፣ ሃርናንቴ ኢም ኦይታንቴ ሃያዬ?’ ሃማያ ናቅሲ እንታ ኤሳርዲና።

⁸እንታኻሞ ክግያ፣ ‘ጌጳ፣ ያ ሃውቴ?’ ሃምዲና።

ኖኻሞ እግያ፣ ‘እንታ ኦይታንቴ ያያያ ናዝሬት ጋንታ ዬሱሲና’ ሃምዲና።

⁹ኤና እማላን ዳናኻሞ ዬርን ጳልቃታዶን ሃፕዲና፤ ኮዶን እናንቴ ክጌያያ ናቅሳም ኬ ልኪ ኤሳርድማሞ።

¹⁰“እንታኻሞ ክግያ፣ ‘ጌጳ፣ ሃር እያዬ?’ ና እያማዶ። ጌጳኻሞ ክግያ፣ ‘ዻጳንቴ ደማስቆዛራ ይማ፤ ኦጎታር ዬራ ሃኣሽኬኻናንቴ ዛግሳይናም ፓይላ ኤና ሃናንቴ ጌያና ኬጌያይ’ ሃምዲና። ¹¹ዬራ ጳልቃታዶንካ ሃማንቴ እሳ ኣፕኖ ኮካያዶንታኻ፣ ኤና እላማን ዳና እሳ ኣኒም ዬዳንቴ ደማስቆዛራ ኢም ኣንሳቴ ዬስክስዲና።

¹²ሃያንቴኻሞ ሃናንያ ሃንዻያ ኤዲ ካላ ኢም ሼዳናንቴ እካላ ናእዲና፤ ኖኻሞ ባርያሳ ዳምብን ጎንዼ ጎባያቤ ኣይሁድ ኤና ኦጎታር ዳና ውል ካላ ካልሎን ጎሻዻዳና። ¹³ኖ እካላ ዎያንቴ እግያ፣ ‘እንና ናሳ ሳኦል፣ ሃሳ ኣፕኖ ፓክ ኮያሜ!’ ሃምዲና፤ እንታኻሞ ኣጋዛራ ኪም ሃፕዲና።

¹⁴“ሃያንቴኻሞ ኖ ሻባንቴ እግያ፦ ‘ዎምባና ባርያ ክሳ ቃቦን ሃዼሴኻናንቴቤ ኤያ ጫራጛም ሃያፔኻናንቴቤ ዼላቅን ክሳ ኣፖሮኻ ሃኤሳሬኻናንቴ ሃም ካምዲና፤ ¹⁵ኣጋኻሞ ዬራ ሃያፓዳናቤ ሃኤሳርዳናቤሳ ኤዲ ውልሳ ዎትሮ ክሳ ማኚ ሃዳንታኻና። 16 ታ ናንሲ ሃር ሃካላዴ? ዻጳንቴ ናብን ክሳም ፑርቴ ሻዽማ፤ ሃሳ ሴሶንምካሞ ሻይዽማ’ ና ክያማዶ።

¹⁷ኢየሩሳሌምዛራ ማታቴ ቃልቴ ባርዮን ኦኖሮጎ ምስክቴ ዳንቴ ሃይማኻ፣ ¹⁸ጌጳ ኢም ክዼላቅስካ እንታ ሃፕዲና፤ ኖኻሞ እግያ፣ ‘ኢየሩሳሌምባራ ታ ዪርካ ውትማ! እሳ ዼላቅን ሃጌያይንም ኬ ኤሳርማሞ’ ና ክያማዶ።¹⁹“እንታኻሞ ክግያ፦ ‘ጌጳዮ፣ ኤና ሃንካ ኣምናዳናም ኣና ዻኻናንቴቤ ዻናንቴቤ ኣይሁድናሳ ምስኮን ኦኖና ግዶር ያይቴ እዶንም ኤና ክና ዼሳና ኬዼሳይ፤ ²⁰ሃያንቴኻሞ ሃናንቴ ሃማንቴ ጃዳ¹ እስጢፋኖስም ኬዴሳይን ዋዳንካ ዬርን ኬኣሽካይን ኦጎም ናሻንቴ ራቃ ኣጋሮ ዳንቴ ኤና ዴሳይናሳ ኣፓላናም ዻቃኒቴና እዶ” ና እያማዶ።

²¹ጌጳኻሞ እግያ፦ “ይማ፣ ቶርስና ፔጌን ዳናዛራ ሃም ይእሳና እይእሳይ’ ና ክያማዶ።²²ዛርስኖኻሞ ዼላቃ ኣጋም ኖ ክሳ ጌያዛራ ኪም ኤሳርዲና፤ ሃያንቴ ኬ ናቅሲ ይሳም ዼግ ሃያንቴ “ኤያ ካም ፔሮኻ ካይሳዼ! ሳዳንካ ክዴኻናንቴ ዛግስማሞ” ሃማንቴ ክዛራ እላትዲና።

²³ኬኻሞ እላትቴቤ ኣፓላና ይሳም ዻባዳቴቤ ፔንካሞ ፖላንዛራ ይፅቴ ኬዳዃ፣ ²⁴ዎታደርናሳ ብታ ጳውሎስም ዎታደርና ራቅንዛራ ኬኣርሴኻናንቴቤ ኤዲኖ ክዛራ ሃርናንቴ ይንታ ኮእላታይንም ኪም ዽቴ ኦይሳዼኻናንቴ ኣፖ ጌይዲና።²⁵ጳውሎስምካሞ ኬ ካትንካ ዻኻንቴ ዻናንቴ ኬያያዃ፣ ክካላ ዎያዳ ዎታደርና ማቶናሳ ጋራግያ፦ “ሮም ኤድ ካላም ብቶ ቆልማ ዻዻያም ዳምብኖ ዬናንቴ ጌያው ኮጌያይ?” ና ክያማዶ።

²⁶ዎታደርና ማቶናሳ ጋራ ኣጋም ኤሳራንቴ፣ ዎታደርናሳ ብታኻላ ቃልቴ ክግያ፣ “ሃር ሃይቴ ሃዶንም ያ ዼስድው? ኤያ ካ ሮም ኤዲታይ” ሃምዲና።

²⁷ዎታደርናሳ ብታኻሞ ጳውሎስ ካላ ናዴ ክግያ፦ “ያ ኤያ ካ፣ ይንዳ እናንቴ ጌይማ፣ ያ ሮም ኤድው?” ና ክያማዶ።

ኖኻሞ ክግያ “ዪኒ፣ እንታ ሮም ኤዲና” ሃምዲና።

²⁸ዎታደርናሳ ብታኻሞ ክናንቴ ይማሳና፦ “እንታ ሮም ኤድ ይንካ እማታዶኖ ብሬ ጱፅ ቡላንቴና” ና ክያማዶ።

ኮዶን ጳውሎስ ክግያ፦ “ኢም ኣዻዽዳሮኻ ካርሳንቴ እንታ ሮም ኤዲና” ሃምዲና።

²⁹ኣጋታኻ ኤና እግና ክካላ ኦይሳናንቴ ቃባዳና ኣጋዛራ ክካላንካ ጎብዲና፤ ዎታደርናሳ ብታኻሞ ኖ ሮም ኤድ ክዶን ይዼሳዶን ዋዳንካ፣ ኪም ሳንሠለትንካ ይዻኻዶንታኻ ኩርትንዽዲና።³⁰ዋጋላሞንካሞ ዎታደርናሳ ብታ፣ ኣይሁድና ጳውሎስም ይንካ ዻቢ ኬሃያዳሳ ጎያ ጎንዻ ሃር ክዶንም ዼሳናንቴ ይዛጋዶንታኻ ኪም ቡልዲና፤ ሃያንቴ ኤና ባርያናንቴ ዳምብን ኣሽካይናሳ ጋርናቤ ኤና ኣይሁድናሳ ብቶን ታኻይናቤ ፓይላ ኬፑጬኻናንቴ ኣፖ ጌይዲና፤ ጳውሎስምካሞ ባኣሳንቴ ኬሳ ዎትሮ ዎይስዲና።

¹ 22.20

Chapter 23

¹ጳውሎስካሞ ኤና ብቶን ታኻይናዛራ ላይ ሼዳንቴ፣ “እንና ናናቶ፣ እንታ ሮራ ካዛራ ድክ ባርያሳ ዎትሮ ዎይላም ጫንቃል ሃማኻ ያይቴና እዶ” ና ክያማዶ። ²ዋዳ ኣጋኻ ኤና ባርያናንቴ ዳምብን ኣሽካይናሳ ብታ ኤና ጳውሎስሳ ዴሞሮ ዎያዳና ኣፖ ክሳም ኬጬኤኻናንቴ ጌይዲና። ³ጳውሎስካሞ ክግያ፦ “ያ ኦኖኖ ሳሊንካ ቃዻዻዶኖ! ባርያ ሃም ጫኣና ክጫኣይ፤ ዳምብን ጎይንካ እዛራ ብቶን ሃታኬኻናንቴ ዳርቃንቴ ዳምብን ጎይን ጋራንቴ እዻዼኻናንቴ ሃጌያዶንታኻ ያ ሃባራንካ ዳምብንም ሴሲዲና” ና ክያማዶ።

⁴ኤና ጳውሎስሳ ዴሞሮ ዎያዳና ክግያ፦ “ኤና ባርያናንቴ ዳምብን ኣሽካይናሳ ብታ ባርዮን ኤያም ሃስ ሃእሬ?” ና ኬያማዶ።

⁵ጳውሎስ ኬግያ፦ “እንና ናናቶ፣ ኖ ኤና ባርያናንቴ ዳምብን ኣሽካይናሳ ብታ ክዶንም እንታ ዼሳድማሞ፤ ‘ኤያ ሃሳ ዛርስንሳ ብታዛራ ዬር ዛርቦ ሃጌይናኖ’ ሃማንቴ ኡካዽዲና” ና ክያማዶ።

⁶ጳውሎስካሞ ዛርስንሳ ዋኒ ሰዱቃዊና፣ ዋኒ ኬሳኻሞ ፓራሳዊና ኬዶንም ይዼሳዶንታኻ፦ “እንና ናናቶ፣ እንታ ፓራሳዊ ኤዲ ባራንካ ኣዻዻዳ ፓራሳዊ ኤዲና፣ ብቶን ታኻዻንዛራ ይንናንቴ ኢም ባዻዶኖ ኤና ጃዳና ዴምጲንባራኻ ኬዻጳይንም ይንካ ቃሞ እቁንፃዶንታኻና” ሃማንቴ ኤና ብቶን ታይናሳ ዎትሮ እላትዲና። ⁷ኣጋምካሞ ክጌያዶን ዋዳንካ፣ ፓራሳዊይናቤ ሰዱቃዊናቤሳ ግዶሮ ዋጭ ውትዲና፤ ኤና ቡካዳናኻሞ ራቅ ላማ ታክምዲና። ⁸ኤና ሰዱቃዊና ኤና ጃዳና ዴምጲንባራኻ ዻጲማሞ፣ ባርያሳ ኤርጎን ኤናካሞ ቤሮናካሞ ቆልማሞ ሃማይናና፣ ኤና ፓራሳዊይና ዬራ ኪና ፓይላ ኬዶንም ኣምናይናና።

⁹ጎርሞ ካልሎን ጌጲ ማትድና፤ ኤና ፓራሳዊና ጋይና ሙሴ ዳምብን ታማርሳይና ዋኒ ዻጳንቴ፣ “ኤያ ካዛራ ሴሶ ካላኻሞ ዎቲህ ሃፓዲማሞ፤ ኤሳንካ ኡሲ ዎይካሞ ኤርጎ ኤድ ክናንቴ ኮጌያዶንም ሃውቴ ዼሳዳ?” ሃማንቴ ኬላማ ካልሎን ኬ ዜርምዲና። ¹⁰ጎርሞኖ ካልሎን ኮጌጳዻዶንታኻ ኤያ ዎታደርናሳ ብታ ኤና ጳውሎስም ጯጭ ጯጭ ሃያና ኬሃያይ ሃማንቴ ኩርትንዽዲና፤ ኣጋታኻ ዎታደርና ሃንቻንቴ ኬሳ ግዶሮኻ ኪም ቻንቴ ዎታደርና ራቅንዛራ ኬኣርሴኻናንቴ ጌይዲና።

¹¹ዋጋላሞን ሶትንካ ጌጳ ክሳ ዴሞሮ ዎያንቴ ክግያ፦ “ጳውሎስዮ፣ ሃኩርትንዽናኖ! ኢየሩሳሌም ግዶር እናንቴ ማኚ ሃማታዳግያ፣ ሮም ግዶርካሞ እሳ ማኚ ሃዴኻናንቴ ዛግሳና ኮዛግሳይ” ሃምዲና።¹²ፔኖ ኮሶፃዃኻሞ ኣይሁድና ክንካ ፑጫንቴ ኦሻንቴ ጳውሎስም ኬ ይሳ ዴሳዛራ ዳኣኖ ይእꬅሞንቤ ኑንቆ ይውጭሞንቤም ኣሽንሺዲና። ¹³ኤና ይንታ ኦሻንቴ ኣሽንሻዳና ኦይድታምሳ ጳባራና ኬዶ።¹⁴ኬኻሞ ኤና ባርያናንቴ ዳምብን ኣሽካይናሳ ጋርናቤ ዛርስንሳ ዞንዛናቤዛራ ቃልቴ፦ “ጳውሎስም ዴስማ ዎቲህ ዳኣኖ እꬅማሞ ሃማንቴ ታክዲና። ¹⁵ታ ናንሲ ዬቲህ ኤና ብቶን ታኻይና ማላ ክንካ፣ ዬራ ሃምማዳሳ ዼላቅ ኣብ ልክ ሃማ ፕር ክካላ ኤሳራናንቴ ዬዛጋያ ማይሻንቴ ኤያ ዎታደርናሳ ብታ ጳውሎስም ዬዛራ ክንእሴኻናንቴ ኪም ምስክማቴ፤ ዎቲካሞ ኖ ኮታ ኣኻራ ክዬስክማ ኪም ዴሳናንቴ ሼክሚና ዎዶ” ና ኬያማዶ።

¹⁶ኮዶን ጳውሎስሳ እንዳ ናን ናሳ ዼላቃ ኣጋም ኤሳራንቴ፣ ዎታደርና ራቅንዛራ ቃልቴ ኣፓ ኣጋም ጳውሎስናንቴ ጌይዲና።

¹⁷ጳውሎስካሞ ዎታደርና ማቶናሳ ጋርና ግዶርካ ዋም ግስማንቴ ክግያ፦ “ናሳ ካ ኤያ ዎታደርናሳ ብታናንቴ ዬር ክጌያያ ኮዶንታኻ ክዛራ ኣንሳቴ ይማ” ሃምዲና።¹⁸ኖኻሞ ኪም ኤያ ዎታደርናሳ ብታዛራ ኣንስዲና።

ዎታደርና ማቶናሳ ጋራኻሞ ዎታደርናሳ ብታግያ፦ “ዻክን ኤያ ጳውሎስ ኢም ግስማንቴ፣ ባርሻስ ካ ዬር ሃናንቴ ክጌያያ ኮዶንታኻ ኪም ሃዛራ እኣንሤኻናንቴ ኢም ምስክዲና” ና ክያማዶ።

¹⁹ኤያ ዎታደርናሳ ብታኻሞ ባርሻስሳ ኣኒም ዬዳቴ ዋና ኪም ቡላንቴ ክግያ፦ “እናንቴ ጌያናንቴ ዬራ ሃዛጋዳ ሃርቴ?” ሃምዲና።

²⁰ናሳ ባርሻስኻሞ ክግያ፦ “ኣይሁድና ኤያ ካሳ ዼላቅ ኣብ ኤሳራናንቴ ዛጋያግያ ሃያንቴ ካይስንሦኻ ሳኻ ብቶን ራቅንዛራ ኪም ሃኣንሤኻናንቴ ሃም ምስካናንቴ ሃሳውዲና። ²¹ኣጋታኻ ኬናንቴ ሃናሽናኖ፤ ኦጎኖኻሞ ኬግዶር ኤና ኦይድታምሳ ጳባራ ዳና ኪም ዴሳናንቴ ካሊቴ ባꬅማንቴና ኬዶ፤ ሃያንቴኻሞ ኪም ይሳ ዴሳዛራ ኬ ዳኣኖ ይእꬅሞንቤ ኑንቆ ይውጭሞንቤም ኣሽንሺዲና፤ ታኻሞ ኬ ሼካንቴ ኣፖ ሃሳም ካሊቴና ኬዶ።”

²²ኤያ ዎታደርናሳ ብታኻሞ፦ “ዬራ ካም እናንቴ ሃጌያዶንም ኤዲ ካላናንቴኻሞ ሃጌይናኖ” ሃማንቴ ናሳ ባርሻስም ኪላንቴ ይእስዲና። ²³ሃያንቴ ዎታደርና ማቶናሳ ጋርናሳ ላማም ግስማንቴ ኬግያ፦ “ዎታደር ማቶ ላማቤ፣ ዎታደርና ፓርዳሮ ዳንቴ ዳማይና ሦጳታምቤ፣ ዎታደር ማቶ ላማ ባንቆንካ ዳማይናቤም ሶትንሳ ሳኣት ማካንካ ቂሳርያዛራ ኬዬኤኻናንቴ ሼክሽማቴ፤ ²⁴ሃያንቴኻሞ ጳውሎስ ይዛራን ዳርቃንቴ ኤያ ፔንሳ ጋራ ፊልክስዛራ ፃሊንካ ክዬስኬኻናንቴ ፓርዳናም ክናንቴ ቡልዼ” ና ክያማዶ።

²⁵ኖ ሃያንቴ ዋርቃታ ይንታ ሃማያምካሞ ኡክዲና፦ ²⁶እንታ ቀላውዴዎስ ሉስዩስ፣

²⁷ኣይሁድና ኤያ ካም ዴሳናንቴና ኬዛጋዶ፤ ኮዶን ኖ ሮም ኤድ ክዶንም ዼሳንቴ፣ እሳ ዎታደርና ማላ ናዴ እንታ ኪም ዻኣሽዲና።²⁸ኬ ኪም ሃርናንቴ ቤርንናሳንቴ ኬዛጋዶንም ዼሳናንቴ ኤና ኬሳ ብቶን ታኻይናዛራ ኪም እንታ ኣንስዲና። ²⁹ሃያንቴኻሞ ኪም ይንካ ኬቤርንሳዶኖ ዬር ኬሳ ዳምብን ጎይንባራኻ ዻጳዳ ጋንትና፤ ዬር ዴምጲንዛራቤ ዎይካሞ ዻክዛራ ዬስክሳያ ኮትሞንም እንታ ዼስዲና። ³⁰ኮዶን ኣይሁድና ኤያ ካም ዴሳናንቴ ኬኦሻዶንም ዼሳንቴ፣ ኣጋዛራ እንታ ኪም ሃዛራ ይእስዲና፤ ኤና ኪም ቤርንሳዳናኻሞ ይሳ ኤላቅናም ሃዛራ ባኣቴ ኬዬኤኻናንቴ እንታ ኬናንቴ ጌይዲና።”

³¹ኣጋታኻ ዎታደርና ኬናንቴ ጌይዻዳ ጎያኻ፣ ጳውሎስም ሶቲካ ፔያስ ኣንቲጳጥርስዛራ ኣንሳቴ ያእዲና። ³²ዋጋላሞንካሞ ዎታደርና ፓርዳሮ ዳንቴ ዳማይና ሶጎ ኪም ኬዬስክሴኻናንቴ፣ ዎታደርና ዋኒ ሌሌ ይዶን ራቅንዛራ ማትዲና። ³³ዎታደርና ፓርዳሮ ዳንቴ ዳማይናኻሞ ቂሳርያ ይዬስካና፣ ዋርቃታቤ ጳውሎስቤም ፔንሳ ጋራናንቴ እምዲና።³⁴ፔንሳ ጋራኻሞ ዋርቃታም ናባባንቴ፣ ጳውሎስም ፔ ሃምባራ ክናኣዶንም ክካላ ኦይስዲና፤ ኪልቅያ ኤድ ክዶንም ኖ ዼሳንቴ፣ ³⁵ክግያ፦ “ዼላቃ ሃንታም ኤና ሃም ቤርንሳዳና ኬናኣዃ ኤሳራና እኤሳራይ” ና ክያማዶ። ሃያንቴኻሞ ኤና ጳውሎስም ሄሮድስሳ ጌጳሞን ኦኖሮጎ ኬዻቃኔኻናንቴ ጌይዲና።

Chapter 24

¹ሮሮ ዶጝሳ ራስባራ፣ ኤና ባርያናንቴ ዳምብን ኣሽካይናሳ ብታ ሃናንያ ዛርስንሳ ዞንዛና ዋኒቤ ጠርጡለስ ሃንዻያ ብቶን ታኻዻን ጳልንዛራ ታርጃሞን ዎያያ ኤያቤ ላማ ክንካ ቂሳርያዛራ ሃንችዲና፤ ጳውሎስም ይንካ ኬቤርንሳዳ ዼላቃም ኤያ ጋራናንቴ ኬ ጌይዲና። ²ጳውሎስ ግስንዻዃ ክናኣዃ፣ ጠርጠሉስ ይንታ ሃማንቴ ቤርንሳ ዼላቃም ክዛራ ጌይዲና፤ “ጎሻዻዳ ፊልክስዮ፣ ዋዳን ሃኖንካ ዎናንቴ ፔኖ ዋልዳሶ ዳንቴ ቦን ጱፅ ካፕዲና፤ ያ ኤዲ ፓኻላ ሃዳኻ ዛርስን ኮናንቴ ዬር ፃል ባእዲና፤ ³ራቅና ውል ግዶርቤ ሮሮ ውልቤ ዬራ ሃኣሽካዳ ካም ዎቲህ ጎሺ ጌጵካ ጶቅሳና ዎጶቅሳይ።⁴ኮዶን ሃም ካልሎን ቃጅሻን እጋሬኻናንቴ እናንቴ ሾሊ ሶጎ ሃኤሳሬኻናንቴ እንታ ሃም ምስካና እምስካይ።

⁵“ኤያ ካ ኣይሁድና ፔሮን ዳና ውል ግዶር ሃጅሞ ማታንቴ ጎርሞን ዻሳያ፣ ሃያንቴኻሞ ኤና ናዝራዊ ሃንዻይና ኦላንሳ ብራሮ ዳ ጌጳ ክዶንም ዎቲህ ሃፕዲና። ⁶ካሳ ጳባራኻሞ ባርዮን ኦኖንም ሴሳናንቴ ክያይካ ዎቲህ ኪም ሃፓንቴ ዬድዲና። ዳምብን ዎኖንካኻሞ ዎቲህ ክዛራ ዻባሞን ካናንቴ ዛጋንቴና ዎዶ፤⁷ኮዶን ኤያ ዎታደርናሳ ብታ ሉስዮስ ናዴ ዎሳ ኣንሮኻ ኪም ካንታ ጌጲካ ሳራቴ ቻይዲና፤ ኤና ኪም ቤርንሳዳናምካሞ ሃዛራ ኬኔኤኻናንቴ ጌይዲና። ⁸ኣጋታኻ ያኻሞ ክካላ ኦይሳንቴ ኪም ይንካ ዎዻብንሻዳ ዬራም ፓይላ ጎንዼ ኬዶንም ዼሳናንቴ ቻላና ሃቻላይ።”¹

⁹ኣይሁድናኻሞ ዼላቃ ኖ ክጌያዳ ጎንዼ ክዶንም ጌያንቴ ክሳ ኤላቃዛራ ታርጅዲና።

¹⁰ፔንሳ ጋራኻሞ ክዼላቄኻናንቴ ጳውሎስም ኣንካ ክዼላቅሳና፣ ጳውሎስ ይንታ ሃማንቴ ማስዲና፦ "ኣናኻ ካርሳንቴ ዛርስን ኮናንቴ ኤዲ ብቶ ታኻያ ሃዶንም እንታ ዼስዲና፤ ኣጋታኻ ቃባ ይንካ ኢም እግሻያም እንታ ዋዛኻ ዳንቴና እጌያይ። ¹¹ሮሮ ታጲ ላማሳ ብራር ባርያም ምስካናንቴ ኢየሩሳሌምዛራ እናኣዶንም ያ ሃባራንካ ዼሳናንቴ ቻላና ሃቻላይ። ¹²ኤና ክና ኢም ቤርንሳዳና እንታ ባርዮን ኦኖሮጎ ኤዲ ሃውላማኻሞ እዜርምካቤ፣ ኣይሁድናሳ ባርዮን ምስካዻን ኦኖሮጎ ዎይካሞ ካታማሮ ራቅ ካላ ግዶርካሞ ዛርስን ዬር ዛርቦኻ እዻስካ ኬ ኢም ሃፓድማሞ። ¹³ታኻሞ ኬ ዬራ ይንካ ኢም ይቤርንሳዳም ጎንዼ ክዳም ማይ ዻዋናንቴ ኬ ቻልማሞ።¹⁴ይያማንካሞ ኬ ይንግያ ጎይ ቆሮና ኬያማያ ጌጳ ጎይን ጫግቴ እንታ ዎምባና ባርያምና እምስካይ፤ ዬራ ዳምብንካ ጌይዻዳቤ፣ ኤና ባርያሳ ኣፖን ጌያይናኻ ዼላቅን ኡካዻዶንቤም ፓይላ ኣምናና እኣምናይ፤ ¹⁵ሃያንቴኻሞ ኤና እግና ጋንታግያ ኤና ጋዛናቤ ኤና ዛርቦናቤ ዴምጲንባራ ኬዻጳይንም እንታ ባርያዛራ ቃሞ ቁንፃና እቁንፃይ። ¹⁶ኣጋታኻ ባርያቤ ኤናቤሳ ዎትሮ ዎይላም ጫንቃል ሃማ እሳ ኮዴኻናንቴ ሮሮ ውል ዛጋና እዛጋይ።

¹⁷“ቦን ጱፅሳ ራስባራኻሞ፣ እሳ ኤና ኩፕናናንቴ ኬልሾ ብሬ እማናንቴቤ ባርያንቴ ሙልዻሮ ቆሌ ኡካናንቴ ኢየሩሳሌምዛራ እንታ ናእዲና። ¹⁸እንታ ባርዮን ኦኖሮጎ ዬራ ኣጋም ሃይቴ እዳኻ ኢም ኬያፓዶን ዋዳንካ ዳምብን ጎይንካ እንታ ጫራጚሚና እዶ፤ ሃያንቴኻሞ እላማ ክንካ ዛርሲ ቆልማሞ እላትካሞ ቆልማሞ። ¹⁹ኮዶን እኒ ኤና ኮታር ናኣናንቴ ዛግሳይና እስያባራ ናኣዳና ኣይሁድ ኤና ዋኒ ኦጎታር ዳይዲና፤ ኬ ዬር ይንካ ኢም ሃሳ ዎትሮ ኬቤርንሳያ ኮዳና ኬ ኢም ኬቤርንሳናንቴ ቻላና ኬቻላይ።²⁰ዎይካሞ ኤና ክና ኮታር ዳና ኣንጋላላ ኤና ኬሳ ብቶን ታኻይናሳ ዎትሮ እዎያዶን ዋዳንካ ሴሶ እሳ ኬያፓዳ ኮዳና ኬጌዬ። ²¹ኬሳ ዎትሮ እዎያዶን ዋዳንካ፣ ‘ኤና ጃዳና ዴምጲንባራኻ ዻጳና ኬዻይ እያማንታኻ ሃይታላ እንታ ዬሳ ዎትሮ ብቶንናንቴ ዎይዲና’ ዬራ ኣጋ እጌያዳሳ ኦባራ ዬር ኣብ ቆልማሞ።”

²²ኮዶን ፊልክስ ጌጳሳ ጎይን ጎንዼ ይዼሳዶንታኻ፣ “ኤያ ዎታደርናሳ ብታ ሉስዩስ ክንንና ዼላቃ ዬሳናንቴ ብቶን ታኻና እታኻይ” ሃማንቴ ዼላቃ ኬሳም ሮሮ ኣብዛራ ሳስክዲና። ²³ሃያንቴ ጳውሎስም ዻክንካ ጋሊሻን ክጋሬኻናንቴ ኪም ሱን ዻቃንዼኻናንቴቤ ኤና ክሳ ናዴ ኪም ኬሼዴኻናንቴ ዎታደርና ማቶናሳ ጋራናንቴ ኖ ጌይዲና።

²⁴ሮሮ ቶኻሳ ራስባራ፣ ፊልክስ ኣይሁድ ኤስን ሜን ይሳ ድሩሲላ ማላ ክንካ ናእዲና፤ ጳውሎስምካሞ ግስንሳንቴ ጳውሎስ ክርስቶስ ኢየሱስካ ኣምንዻይን ጎይን ክጌያዃ ኖ ኤሳርዲና። ²⁵ጳውሎስካሞ ጋዛሞን ጎይንቤ፣ ሃም ሃዻር ማንካዻንቤ፣ ናኣንናንቴ ዶን ዻባሞንቤም ክናንቴ ክጌያዃ ፊልክስ ኩርትንዻንቴ ክግያ፦ “ሃይታላናንቴ ክና ዬክዲና፤ እናንቴ ኮኣግና ሮሮ ኣብካ እንታ ሃም ግስማና እግስማይ፤ ታ ያ ያዻን ቻላና ሃቻላይ” ና ክያማዶ።²⁶ሃያንቴኻሞ ኖ ጳውሎስ ካላ ጉቦ ቻናንቴ ቃሞ ይቁንፃዶንታኻ፣ ሮሮ ጱፅ ኪም ግስንስቴ ዼላቅስቴና ክዶ።

²⁷ቦን ላማ ኮሳጋዃኻሞ፣ ፊልክስ ራቃሮ ኤያ ጶርቅዮስ ፊስጦስም ዎዳዽዲና፤ ፊልክስ ኣይሁድ ኤናም ዋዝንሳናንቴ ጳውሎስም ዻኻዻዳዛራ ጋርዲና።

¹ 24.8

Chapter 25

¹ፊስጦስካሞ ፔያስ ኣጋዛራ ክኣርዳዃ ሮሮ ማካንሳ ራስባራ ቂሳርያባራኻ ኢየሩሳሌምዛራ ውትዲና። ²ኤና ባርያናንቴ ዳምብን ኣሽካይናሳ ጋርናቤ ኣይሁድናሳ ዞንዛናቤ ክካላ ናዴ ጳውሎስም ቤርንስዲና። ³ኬ ጳውሎስም ጎይሮ ባꬅማንቴ ዴሳናንቴ ይቃባዶንታኻ፣ ፊስጦስ ኬዛራ ዎዻንቴ ኪም ኢየሩሳሌምዛራ ክኣንሤኻናንቴ ኬ ኪም ጌጲ ምስክዲና።⁴ፊስጦስካሞ ኬናንቴ ይማሳና፦ "ጳውሎስም ዻኻዻዃ ቂሳርያ ግዶር ዻክን ኦኖሮጎና ክዶ፤እንታኻሞ ፄዲንኮ ኦጎዛራ ማታቴ ያኣና እያኣይ፤ ⁵ዬሳ ኤና ጋርና ግዶር ኬሳ ዋኒ እላማ ክንካ ቃልቴ ክሳ ሴሶ ኮዳና ይሳ ቤርንሦንም ኦጎታር ኬቤርንሤ” ና ክያማዶ።

⁶ኖኻሞ ኬላማ ሮሮ ሎንካይ ዎይካሞ ታጲግያ ካፓንቴ፣ ቂሳርያዛራ ሃንችዲና፤ ዋጋላሞን ብቶን ታኻዻን ቦርኮቶንዛራ ኖ ዳርቃንቴ ጳውሎስም ክዛራ ኣንሳዼኻናንቴ ጌይዲና። ⁷ጳውሎስካሞ ክናኣና፣ ኢየሩሳሌምባራኻ ናኣዳና ኣይሁድና ኪም ታኻንቴ፤ ዼላቅ ጌጲ ጎይ ቆልማ ጱፅካ ኪም ቤርንስዲና።

⁸ጳውሎስካሞ ይጌይና፣ “እንታ ኣይሁድ ዳንብንቤ ባርዮን ኦኖንቤ ዎይካሞ ቄሳርቤዛራ ዬር እሴሳዳ ቆልማሞ” ሃማንቴ ይባራንካ ዼላቃም ቶልዲና።

⁹ፊስጦስካሞ ኣይሁድናዛራ ዎዻንቴ፣ ጳውሎስግያ፦ “ዼላቃ ካም ኢየሩሳሌምዛራ ውታንቴ እሳ ዎትሮ ዎያንቴ ብቶን ታኻዼኻናንቴ ናሻው ሃናሻይ?” ሃምዲና።

¹⁰ጳውሎስካሞ ክግያ፦“ታኻሞ እንታ ብቶን እያፓይን ራቅን ቄሳር ቦርኮቶንሳ ዎትሮጎ ዎያንቴና እዶ፤ ያኻሞ ጎንዴ ሃዼሳዳግያ ኣይሁድናም ይንካ እሴሳዳ ዬር ካላኻሞ ቆልማሞ፤¹¹ይያማን ኢም ዴሶዛራ ባኣያ ሴሶ እዛራ ሃፓዻዳና እንታ ጅማሞ ሃምማሞ፤ ኮዶን ኣይሁድና ክና ዬራ ይንካ ኢም ኬቤርንሳያ ጎንዼ ክትምና፣ ኢም ኤዲ ኬናንቴ ሳስካቴ እማያ ቆልማሞ፤ ኣጋታኻ ዼላቃ እንታኻ ቄሳርዛራ ክዬኤ።”

¹²ፊስጦስካሞ ይሳ ቦርኮቶን ኤና ማላ ሃሳዋንቴ ክግያ፦ “ዼላቃ እንታኻ ቄሳርዛራ ክዬኤ ሃማዶንታኻ፣ ቄሳርዛራ ያኣና ሃያኣይ” ና ክያማዶ።¹³ሮሮ ቶኻሳ ራስባራኻሞ ጋራ ኣግርጳቤ በርኒቄቤ ፊስጦስም ጌሳናንቴ ቂሳርያዛራ ሃንችዲና፤ 14 ኦጎታርካሞ ሮሮ ጱፅ ኬ ዎዽዲና፤ ፊስጦስካሞ ጳውሎስሳ ዼላቃም ኤያ ጋራናንቴ ይንታ ሃማንቴ ጌይዲና፦ "ፊልክስ ዻክን ኦኖሮጎ ይጋራዳ ኤዲ ካላ ኮታር ዳይዲና፤ ¹⁵ኢየሩሳሌም እያኣዶን ዋዳንካ፣ ኣይሁድናሳ ኤና ባርያናንቴ ዳምብን ኣሽካይናሳ ጋርናቤ ዛርስንሳ ዞንዛናቤ ኪም እዻብንሼኻናንቴ ኪም ቤርንስዲና።

¹⁶እንታኻሞ ኬናንቴ ኤዲ ዬር ሴሳዳ ካላ ኤና ኪም ቤርንሳዳናሳ ዎትሮ ይንካ ኪም ቤርንሳዻዳሳ ዼላቅ ክጌይማ፣ ኪም ዻባሞንናንቴ ሳስካቴ እንዻይኖ ሮም ኤናሳ ዳምቢ ኮትሞንም ጌይዲና።¹⁷ኣጋታኻ ኪም ኤና ቤርንሳዳና እላማ ክንካ ኮታር ኬናኣዃ፣ ዼላቃም ጉዱጲ እዎኦስማ ዋጋላሞን እንታ ብቶን ቦርኮቶንዛራ ዳርቃንቴ ኤያ ኣጋም ኣንሳቴ ኬኔኤኻናንቴ ጌይዲና። ¹⁸ኤና ኪም ቤርንሳዳና ዻጳንቴ ኬጌያዃኻሞ፣ እቃባዳግያ ኬ ዴላቅ ዋቺ ክዛራ ባኣድማሞ፤ ¹⁹ኬሳ ዼላቃ ኬ ይምስካያ ባርያሳ ዼላቅቤ ኣና ኤያ ጃዳ ጳውሎስ ይንግያ ዴምጲንባራ ዻጵዲና ክያማያ ኢየሱስሳ ዬርና ክላማ ኬዜርማይ። ²⁰እንታኻሞ ዼላቃ ካሳ ጎንዻም ሃስ ሃያንቴ እዼሳይንም እናንቴ ኮዋቻዻዶንታኻ፣ ኢየሩሳሌም ቃልቴ ዬራ ካሳ ብቶን ክናንቴ ታኻዼኻናንቴ ክናሻያ ዳና ክካላ እንታ ኦይስዲና።²¹ኮዶን ጳውሎስ ይሳ ዼላቃም ብታ ቄሳር ክያፔኻናንቴ ክጌያዶንታኻ፤ እንታኻሞ ኪም ቄሳርዛራ እሳ ይእሳዛራ ዻክን ኦኖሮ ክዴኻናንቴ እንታ ጌይዲና።”

²²ኣግርጳኻሞ ፊስጦስግያ፦ “እንታኻሞ ኤያ ኣጋ ክዼላቃዃ ኤሳራናንቴ ዛግቴና እዶ” ሃምዲና።

ኖኻሞ ክግያ፦ “ኦጎንታ ዳና ሳኻ ክካላ ኤሳራና ሃኤሳራይ” ና ክያማዶ።

²³ዋጋላሞንካሞ ኣግርጳቤ በርኒቄቤ ጎሺ ጌጲካ ውታንቴ፣ ኤና ዎታደርናሳ ጋርና ጌጲናቤ ካታማንሳ ኤና ጌጲናቤ ማላ ጉባይን ኦኖንዛራ ኣርድዲና፤ ፊስጦስ ክጌያዃ ጳውሎስ ክኔኤኻ ሃይዽዲና። ²⁴ዋዳ ኣጋኻ ፊስጦስ ይንታና ክያማዶ፦ “ጋራ ኣግርጳዮ፣ ሃያንቴኻሞ ኤና ዎላማ ኮታር ዳና ፓይላ፣ ኤያ ካም ሃፕቴ ዬዶ? ኣይሁድና ኢየሩሳሌም ግዶር ዳናቤ ኮታር ቂሳርያ ግዶር ዳናቤ ፓይላ ኤያ ካ ሳዳንካ ክዴኻናንቴ ዛግስማሞ ሃምንቴ እላትቴ ኢም ምስክዲና።²⁵እንታኻሞ ዬር ኪም ዴምጲዛራ ባኣሳያ ካላኻሞ ክኣሽካድሞንም ዼስዲና፤ ይያማን ኖ ይሳ ዼላቃም ብታ ቄሳር ክያፔኻናንቴ ክጌያዶንታኻ፤ ኪም ሮምዛራ ይእሳናንቴ እንታ ታክዲና። ²⁶ኮዶን ክሳ ዬር እሳ ብታናንቴ ዋርቃት ግዶር ኡካቴ እይእሳያ ዬር ጎንዼ ዳ እንታ ሃፓድማሞ፤ ኣጋታኻ ኪም ኦይሳዻዃ ዬር ዋርቃትዛራ እኡካያ ሃፓናንቴ ዬውልሳ ዎቲዛራ እንታ ኣንሳቴ ናእዲና፣ ውልም ጋራንቴ ጋራ ኣግርጳ ኪም ሃሳዛራና ኣንሳቴ እናኣዶ። ²⁷ኦጎኖኻሞ ዻኪ ኤድ ካላም ኤያ ጌጳ ጳባራን ዳናንቴ ይእሳዽና ኪም ይንካ ዻቢ ሃይዻዳ ዼላቃም ጌይዽማ ይእሳዻያ እናንቴ ልኪ ክዳድሞንታኻና።”

Chapter 26

¹ኣግርጳኻሞ ጳውሎስግያ፦ “ዬር ሃንቲ ሃጌዬኻናንቴ ሃናንቴ ጌይዽዲና” ና ክያማዶ። ዋዳ ኣጋኻ ጳውሎስ ኣን ይሳም ዻሳንቴ ዪም ይንካ ይማራያ ዼላቅ ይንታ ሃማንቴና ክጌያዶ፤ ²“ጋራ ኣግርጳዮ፣ ኣይሁድ ኤና ዬራ ኢም ይንካ ኬቤርንሳዳና ፓይላሳ ሃሳ ዎትሮ ኢም ይንካ እማራያ ዼላቅ ጌያናንቴ እቻላዶንታኻ እንታ ኢም ኤዲ ባሊካ ዳግያና እፓይዳይ፤ ³ኣጋኻሞ ውልሳ ጳባር ያ ኣይሁድናሳ ዳምብንቤ ክትሞንቤም ፓይላ ፃሊ ሃዼሳዶንታኻና፤ ኣጋታኻ ላይ ሃማንቴ እናንቴ ሃኤሳሬኻናንቴ እንታ ሃም ምስካና እምስካይ።

⁴“ኣና እሳ ናሳሞርካ ካርሳንቴ ፔን እሳሮቤ ኢየሩሳሌምቤ ግዶር ሃሞንታ እዶንም ኣይሁድ ኤና ፓይላ ዼሳና ኬዼሳይ፤ ⁵ሃያንቴኻሞ ኣና ካርሳንቴ ኬ ኢም ይዼሳዶንታኻ፣ ባርያም ይንካ ዎጫጋን ጎይን ዎኖሮጎ እንታ ኤና ኦላና ዳምብን ጎንዼ ዬዳዳና ግዶር ዳንቴ ኤዲ ፋራሳዊ እዶንም ይናሻዳና ኬ ጌያዻን ቻላና ኬቻላይ።⁶ታኻሞ ኢም ቤርንሳዻዃ ኮታር ይንካ እናኣዶኖ ባርያ ዎምባናናንቴ ኣፓ ኣሽንሻንቴ ክጌያዳዛራ ቃሞ እቁንፃዶንታኻና። ⁷ቢዛና ዎሳ ታጲ ላማና ሮሮንቤ ሶትንቤ ባርያናንቴ ጎንዼ ዋድምቴ፣ ጎንዼ ክማታዃ ሃፓናንቴ ይንናንቴ ዋቻዻንቴ ይንዛራ ቃሞ ኬቁንፃዳ ዬራ ካና። ጋራዮ፣ ኣይሁድና ይንናንቴ ኢም ኬቤርሳዶኖ ዬራ ቃሞ ይንዛራ ዎቁንፃዳ ካናንቴና። ⁸ኤሳንካ ዬቲህ ኤና ጃዳናም ባርያ ዴምጲንባራ ዻሳን ክቻልማግያ ዬፓይዳይኖ ሃርናንቴቴ?

⁹“እንታኻሞ እባራንካ ኣና ናዝሬት ጋንታ ኢየሱስ ናብንዛራ ጎያ ይንካ እቻላያኻ ፓይላ ዬር ዛርቦ ባኣሳናንቴና እታኻዶ። ¹⁰ኢየሩሳሌም ግዶርካሞ ዬራ ኣና እያያዳ ካና፤ ኤና ባርያናንቴ ዳምብን ኣሽካይናሳ ጋርናኻላ ጌጳሞ ቻንቴ ባርዮን ኤና ጱፅናም እንታ ዻክስዲና፤ ዴምጲን ኬሳምካሞ እንታ ናሽዲና፤ ¹¹ኬም ዻይሳናንቴኻሞ ሮሮ ጱፅ ኣይሁድናሳ ይንግዶር ባርያም ኬምስካይና ኦኖና ግዶር ያይቴ፣ ባርያም ኬእሬኻናንቴ እንታ እሽክንሽዲና፤ ካልሎን ዻጋሳንቴኻሞ ካታማና ፔ ኣብር ዳናዛራ ካውል ኬም ጫጋንቴ እንታ ኦይታንቴ ያይዲና።

¹²“እንታ ኣጋም ሃይቴ ሮሮ ካላ ኤና ባርያናንቴ ዳምብን ኣሽካይናሳ ጋርናኻላ ጌጳሞቤ ኤርጎቤ ቻንቴ ደማስቆዛራ ይቴ ዳንቴ፤ ¹³ጋራዮ፣ ሃዮኖ ትፓግያ ኮዳዃ ጎይሮ እዳዃ፣ ዬር ሃዮሳ ሳጊ ጳባራ ሮጳያ እቤ ኤና እላማ ዳናቤዛራ ፖላንባራኻ ኮሮጳዃ እንታ ሃፕዲና፤ ¹⁴ሃያንቴኻሞ ዎቲህ ፓይላ ፔሮ ድንዲና፤ እግያ እብራይስጥ ኣፖኻ¹ ‘ሳኦል፣ ሳኦል፣ ሃርናንቴ ኢም ኦይታንቴ ሃያዬ? ዬራ ታ ሃም ኡካዳም ሃማርና ሃዛራ ጌጳዻና ኮጌጳዻይ’ ሃማያ ናቅሲ እንታ ኤሳርዲና።

¹⁵“እንታኻሞ ክግያ፦ “ጌጳዮ፣ ያ ሃውቴ?” ና እያማዶ።

ጌጳኻሞ እግያ ይንታና ክያማዶ፦ “እንታ ያ ኦይታንቴ ሃያያያ ኢየሱስና።

¹⁶ታኻሞ ዻጳንቴ ዎይማ፤ ዬራ እሳ ሃያፓዳናቤ ብራዛራ ሃናንቴ እዻዋይናቤሳ ዋድማ ኤድቤ ማኚቤ ሃዴኻናንቴ ሃም ጌጵሳናንቴ እንታ ኢም ሃናንቴ ዻውዲና። ¹⁷ዛርስን ሃኖንቤ ኤና ቶርስና ሃም ይንዛራ እይእሳይናባራኻ እንታ ሃም ዻኣሻና እዻሻይ፤ እንታ ሃም ኬዛራ ይእሳና እይእሳይ፤ ¹⁸ያኻሞ ኬሳ ኣፕናም ዋጭ ሃያና ሃያይ፤ ሶትንባራኻሞ ኬም ሮሮንዛራ ቡላና ሃቡላይ፤ ሜሺንሳ ካንታንባራኻሞ ኬም ባርያዛራ ማሳና ሃማሳይ፤ ኣጋኻኻሞ ሴሶን ኬሳም ጋራና ጋርዻይ፤ ኤና እንካ ኣምናንቴ ጫራጝማዳና ግዶር ራቅ ሃፓና ኬያፓይ።’

¹⁹“ታ ናንሲ ጋራ ኣግርጳዮ፣ ዬራ እናንቴ ፖላንባራ ሃፕንዻዳናንቴ እንታ ኤይኤይ ሃማድማሞ፤ ²⁰ኮዶን ብራንቴ ኤና ደማስቆ ግዶር ዳናቤ፣ ኢየሩሳሌምቤ ይሁዳቤ ግዶር ዳና ውልናንቴቤ፣ ሃያንቴኻሞ ቶርስናናንቴ ሴሶን ይሳም ኬጋሬኻናንቴቤ ባርያዛራ ኬማቴኻናንቴ፣ ይማታዶንምካሞ ዋድማ ፃልካ ኬዻዌኻናንቴ እንታ ማይ ጌይዲና። ²¹ኣይሁድ ኤናኻሞ ባርዮን ኦኖሮ ኢም ዬዳንቴ ዴሳናንቴ ኬሃያዶኖ ዼላቃ ካኻ ሃማንቴና።²²ባርያሳ ኬልሾኖ ላይ ካዛራ እካላንካ ኮፔግንዻድሞንታኻ ታ ኮታር ዎያንቴ ኤና ሾሊናቤ ጌጵናቤናንቴ ጌይቴና እዶ፤ ኤና ባርያሳ ኣፖን ጌያይናቤ ሙሴቤ ዬራ ኬጌያዳናሳ ኦባራ እንታ ዬር ካላኻሞ ጌያድማሞ፤ ²³ኣጋኻሞ ክርስቶስ² ጋሎን ክያፓይንቤ ዴምጲንባራኻ ዻጳንካ ብራስ ዳንቴ ዛርስን ይኖንቤ ኤና ቶርስናቤናንቴ ሮሮን ክጌያንታኻና” ና ክያማዶ።

²⁴ፊስጦስካሞ ጳውሎስ ዼላቅቴ ክዷዃ ግዶኻ ታሽካንቴ ናቅሲ ይሳም ዼግ ሃያንቴ ክግያ፦ “ጳውሎስ፣ ሃሳ ሜቶኖ ልኪ ትማሞ፤ ታማርኖ ጱፅ ሃታማርዶኖ ሃሳ ሜቴም ባርያስዲና” ና ክያማዶ።

²⁵ኮዶን ጳውሎስ ክግያ፦ “ጎሻዻዳ ፊስጦስ፣ እጌያይኖ ዬር ጎንዼቤ ልኪቤና፤ እንታ ባርያሞ ኤድ ትማሞ። ²⁶ዬራ እጌያያ ካም ኤያ ጋራ ዼሳና ክዼሳይ፤ ኣጋታኻ ክሳ ዎትሮ ኩርታሞ ቆልማና እዼላቃይ፤ ሃያንቴኻሞ ዬር ኣችሚ ሃይዻዳ ኮቆልሞንታኻ፣ ዬራ ክናሳ ዬር ካላኻሞ ክካላ ኣችሚ ዳ ኮቆልሞንም እንታ ጎንዼ ዼስዲና።²⁷ያ ጋራ ኣግርጳ፣ ኤና ባርያሳ ኣፖን ጌያይናም ኣምናግያኬ ሃኣምናይ? ዩኒ ኬም ሃኣምናይንም እንታ ዼስዲና” ሃምዲና።

²⁸ኣግርጳኻሞ ጳውሎስግያ፦ “ታ ያ ኢም ይርካ ኤዲ ክርስቶስም ጫጋያ ሃያናንቴ ቻላው ሃቻላይ?” ና ክያማዶ።

²⁹ጳውሎስካሞ ይጌይና፦ “ይርካ ይዳናኻሞ ዋዳ ጱፅካ ይዳናኻሞ ያ ሶጎ ጋራንቴ ኤድኖ ሃይታላ እናንቴ ኤሳራይኖ ፓይላ፣ ኮንታ ሳንሳላትንካ ኢም ዻኻዻዶንሳ ኦባራ፣ ዬር ውልካ ኬ እግያ ኬማቴኻናንቴ ባርያም ምስካና እምስካይ” ሃምዲና።

³⁰ኣጋሳ ራስባራ ጋራ ኣግርጳቤ፣ ፔንሳ ጋራ ፊስጦስቤ፣ በርኒቄቤ፣ ኤና ኬላማ ዳርቃዳናኻሞ ዻጲዲና፤ ³¹ውታንቴ ይቴ ዳንቴ ይጌይና፦ “ኤያ ካ ዬር ኪም ዼምጲዛራ ባኣያ ጋራንቴ ኪም ዻኪዛራ ዬር ዬስክሳያኻሞ ሃያድማሞ” ኬ ክግያ ሃምዲና።

³²ኣግርጳኻሞ ፊስጦስግያ፦ “ኤያ ካ ዼላቃ እንታኻ ቄሳርዛራ ክዬኤ ክያማድምና እኒ ኪም ቡላናንቴ ቻላና ቻላዻይ” ና ክያማዶ።

¹ 26.14

² 26.23

Chapter 27

¹ጣልያንዛራ ዎኤኻናንቴ ታኻዻዶን ዋዳንካ፣ ብታ ዎታደርና ኦላሮን ዳ ዩልዮስ ሃንዻያ ዎታደርና ማቶናሳ ጋራናንቴ ጳውሎስቤ ዻክን ኤና ዋኒቤም ሳስካቴ እንዽዲና። ²ዎቲካሞ ኣድራሚጢስባራኻ ዻጳንቴ እስያ ፔንሳ ጋግና ይዎያይና ራቅናዛራ ያኣይን ጋግሮ ሃንቻንቴ ያኣን ካርስዲና፤ ተሰሎንቄ ግዶር ዳ መቄዶንያ ኤያ ኣርስጥሮኮስካሞ ዎላማ ክንካ ዳይዲና።

³ዋጋላሞን ዎቲህ ሲዶናዛራ ዬስክዲና፤ ዩልዮስካሞ ጳውሎስናንቴ ዬር ፃል ቃባንቴ ይሳ ኤናኻላ ቃልቴ ኬልሾ ክያፔኻናንቴ ናሽዲና። ⁴ኦጎታርካሞ ዻጳንቴ ዎቲህ ኛፓስንካ ያእዲና፤ ግባሮኖ ዎሳ ብራሮ ኮዻጳዶንታኻ፣ ቆጵሮስ ጉርቴንካ ማርማንቴ ዎቲህ ሳግዲና። ⁵ኪልቅያቤ ጵንፕልያቤሳ ኛፓስን ማራሮን ዶን ሳጋንቴ ሉቅያ ፔሮን ዳ ራቃ ሙራ ሃንዻያም ዎቲህ ዬስክዲና። ⁶ሃያንቴኻሞ ኤያ ዎታደርና ማቶናሳ ጋራ ጋጊ እስክንድርያ ጋንት ጣልያንዛራ ያኣያ ሃፓንቴ ዎም ኣርስዲና።⁷ሮሮ ጱፅካሞ ሌሚ ሌሚ ያኣቴ ራቃ ቀኒዶስዛራ ጋላዳቴ ዎቲህ ዬስክዲና፤ ግባሮኖኻሞ ብራዛራ ያኣን ዎም ኮማራዶንታኻ፣ ሰልሙናሳ ዴሞኻ ሃያንቴ ቀርጤስካ ማርማንቴ ዎቲህ ሳግዲና፤ ⁸ዴሞን ዴሞንካሞ ዬዳንቴ ላሲያ ካታማንሳ ዴሞሮ ጋግናሳ ይንግዶር ዎይዻያ ‘ራቃ ባሻ’ ሃንዻዳም ጋላንቴ ዎቲህ ዬስክዲና።

⁹ሮሮ ጱፅ ሱን ካይሳንቴ ቶሮንዻን ዋዳኖ ኮሳጋዶንታኻ¹ ጋግንካ ያእንቶኖ ጋሎ ኮዶንታኻ ጳውሎስ፦ ¹⁰“ኤናቶ፣ ያያ ካ ዛርቦ ክዳንቤ፣ ጋግንቤ ኮይናቤ ዎዛራኻሞ ጋሎ ጌጲ ኮዬስካያም እናንቴ ሃፕንዽቴና ኮዶ” ሃማንቴ ኬም ኪሊዲና። ¹¹ኮዶን ዎታደርና ማቶናሳ ጋራ ጳውሎስ ይጌያይን ኤሳራዻን ጋራንቴ ኤያ ጋግን ብራያቤ ጋግን እምባቤም ጋይንም ኤሳርቴና ክዶ።¹²ባርግንም ኦጎታር ካፓናንቴ ራቃ ካ ይንግዶር ጋግናሳ ዎይዻያ ባሺ ክዳድሞንታኻ፣ ዎግዶር ኤና ዼፕና ፍንቄ ሃንዻያ ራቃ ጋግና ይንግዶር ይዎያያም ዬስካንቴ ኦጎታር ካፓናንቴ ቃባንቴ ዎዬኤኻናንቴ ታክዲና፤ ራቃ ኣጋኻሞ ቀርጤስሳ ሃዮን ይዋይንባራና ክዶ። ¹³ግባሮ ሾሊ ሃዮን ይዋንሳ ቾባራኻ ኮግባርሳዶን ዋዳንካ ኬቃባዳግያ ኮዳ ማይሻንቴ ጋግንሳ ጎርን ቡጫንቴ ቀርጤስ ዴሞን ዬዳንቴ ኬ ያእዲና።¹⁴ኮዶን ኣኻራ ጌጲ ካፕማ፣ ግባሮኖ ጌጶኖ ‘ሃዮን ይዋንሳ ጳባራቤ ሃዮን ይውታንቤሳ ባክሮ ግባርሳይኖ’ ሃንዻይኖ ጳ ጉርቴንባራኻ ዻጳንቴ ምጫ ኬዛራ ግባርስዲና። ¹⁵ጋግኖኻሞ ቱልማይንካ ይእሽክማዶንታኻ ግባሮን ባሻንቴ ያኣናንቴ ቻላድማሞ፤ ኣጋታኻ ጋግኖ ዎጋራዃ ግባሮኖ ዎም ኩል ባኣቴ ያእዲና። ¹⁶ዎቲህ ጉርታ ሾላ ቄዳ ሃንዻያኻ ማርማንቴ ሳጋንቴ፣ ጋግን ጌጶንሳ ጩማሮጎ ዻኻዻዳ ጋጋ ሾላም ጋላንቴ ዎቲህ ዻኣሽዲና፤¹⁷ጋጋ ሾላም ጋግንዛራ ኣርሳንቴ ጋግኖ ኣን ኮጋሬኻናንቴ ጉፃንካ ኬ ሽር ዻክዲና፤ ሻምን ስርቲስ ሃንዻይንዛራ ቃልቴ ዻይማን ኬጋሬኻናንቴ ኩርትንዻንቴ ጋግንሳ ሻራን ዻባንቴ ጋግኖ ይዛጋዳዛራ ኮዬኤኻናንቴ ኬ ሃይዲና። ¹⁸ቱልማይኖ ዎም ካልሎን ጌጲ ኮጋልንሻዶንታኻ፣ ዋጋላሞን ኮይሶን ጋግሮ ዶንም ኬ ኑንቆሮ ዻባን ካርስዲና፤¹⁹ሮራ ማክንሳኻኻሞ፣ ጋግንሳ ኮይና ሻራን ዻኻይንቤ ኮሳይንቤም ኬ ኮሳንቴ ኛፓስንዛራ ዻብዲና። ²⁰ሮሮ ጱፅካሞ ሃዮንቤ ኤዝንንቤም ሃፓዻድሞንታኻቤ፣ ግባሮኖ ዎዛራ ኮዋቻዻዃ፣ ዻቃና ዎዻቃይ ሃማንቴ ቃሞን ዎቁንፃዶኖ ፓይላ ዎኻላንካ ፔግንዽዲና።

²¹ኤና ዳኣኖ እꬅማ ሮሮ ጱፅ ኬዎዻዃ፣ ጳውሎስ ኬሳ ባክሮ ዎያንቴ ይንታና ክያማዶ፦ “ዬቲህ ኤናቶ፣ ክሊማስ ዬናንቴ እጌያዳም እኒ ዬኤሳራዳና ቀርጤስባራ ዬቲህ ዻጵማሞ፣ጋሎን ኮቤ ካዮን ኮቤ እኒ ዬዛራ ዬስክማሞ። ²²ታኻሞ ሌምማቴ፤ ይካያያዳናኻሞ ጋግኖና ካያይኖ፣ ዬግዶር ኤዲ ካላኻሞ ጅማሞ።²³ኒ ሶታኻ እንታ ኤያ ክንታ እምስካያ ባርያ ይንእሳዳ ኤርጎን ኤያ እካላ ዎያንቴ፦ ²⁴‘ጳውሎስዮ፣ ሃኩርትንዽናኖ፤ ቄሳርሳ ዎትሮ ሃዎዬኻናንቴ ዛግሳና ኮዛግሳ፤ ኤና ሃላማ ይቴን ዳናምካሞ ባርያ ሃንካ ሃማንቴ ዻኣሽዲና’ ና ክያማዶ። ²⁵ኣጋታኻ ዬቲህ ኤናቶ፣ ሌምማቴ! ኖ እናንቴ ክጌያዳግያ ኦጎንታ ኮያማይንም እንታ ኪም ኣምናና እኣምናይ። ²⁶ይያማይንካሞ ግባሮንካ ጉርቴ ካላዛራ ቃልቴ ዎሳ ኬቅማኖ ሽዽማሞ።”²⁷ሶታ ታጲ ኦይዲሳኻ ኣድርያ ኛፓስሮ እስቤ ኦራቤ ሃምንቴ ጋልቴ² ዎዳዃ ሶትንሳ ግዶ ጋልትቤ ግዶር ፔንካላ ይሳንሳዳና ኬማይሻዶ፤ ²⁸ጉፃስ ኑንቆንሳ ፄራሞንም ዬክንሳያም ምጫ ኪም ዻባንቴ ኬሼዲና ኑንቆንሳ ፄራሞኖ ሜትር ኦይድታምግያ ኮዶንና ኬያፓዶ፤ ዋዳ ቶኻሳ ራስባራ ፕር ኬዬክንሲና ሜትር ማካንታምግያና ኮዶ። ²⁹ሱንን ላማኻሞ ዳይማን ዎጋሬኻናንቴ ኩርትንዻንቴ ጋግንሳ ጎርና ኦይድናም ጋግንሳ ጩማንባራ ኬ ዻብዲና፤ ዎናንቴ ፔኖ ሶፅማሬ ሃምቴ ምስክቴና ኬዶ።³⁰ኤና ጋግን ቢራይናኻሞ ጋግንሳ ዎትባራ ጋግንሳ ጎርናም ዻባያግያ ሃያንቴ፣ ጋጋ ሾላም ሃንችሻንቴ ጋግን ጌጶሮኻ ያኣናንቴ ሃይዲና። ³¹ጳውሎስ ዎታደርና ማቶናሳ ኤያ ጋራቤ ዎታደርናቤግያ፦ “ኤና ክና ኮታ ጋግሮ ኬዳድምና ዬቲካሞ ዻቃናንቴ ቻልማሞ” ና ክያማዶ። ³²ዋዳስ ኣጋኻ ዎታደርና ጉፃና ጋጋ ሾላም ዻኻዳናም ቱማንቴ ጋጋም ኛፓስንዛራ ኦጎታ ያይቴ ክሽዼኻናንቴ ሃይዲና።

³³ፔንሳ ሶፅማ ኣፖ፣ ጳውሎስ ኤና ፓይላ ኬእꬅሜኻናንቴ ኬም ይንታ ሃማንቴ ምስክዲና፦ “ሮሮ ታጲ ኦይዲ ዎይላም ዬሳ ኮካያዃ ዳኣኖ እꬅማ ዳቆኻና ዬካፓዶ፤ ³⁴ኣጋታኻ ዳኣኖ እሳንቴ ዛራ ዬሳም ዬዋችሼኻናንቴ እንታ ዬም ምስካና እምስካይ፤ ዬሳ ባክሮጎ ኤዲ ይንዛራ ዬር ዛርቦ ይዬስካያ ካላኻሞ ቆልማሞ።” ³⁵እግናም ጌያንቴ፣ ባላሻን ቻንቴ ኬ ውልሳ ዎትሮ ባርያም ጎሻንቴ፤ ቁንፃንቴኻሞ እሳን ካርስዲና።³⁶ኬ ፓይላ ውልሳ ዎይላም ኮማታዃ ባላሻንም ይዻር ቻንቴ ኬ እሲዲና። ³⁷ዎቲህ ኤና ጋግንሳ ኢሮ ዳናኻሞ ማቶ ላማቤ ሦጳታም ላቤና። ³⁸ኬእሳንቴ ምሻንቴ ራስባራ ኬ ናሙቹሌናም ኑንቆሮ ጳባንቴ ጋግንሳ ዴፃሞን ሾልጲሽዲና።

³⁹ፔኖ ኮሶፃናኻሞ ኬ ፔንካላ ይሳንሳዶን ዼሳዲማሞ፤ ኮዶንካሞ ኛፓስንሳ ማራሮ ጋይሊሚ ዹሊ ሃፓንቴ ጋግንም ይቃቴ ራቃ ኣጋዛራ ዬስክሳናንቴ ኬ ሃይዲና። ⁴⁰ሃያንቴኻሞ ኬ ጋግንሳ ጎርናም ታኻንቴ ኛፓስሮ ጋርዲና፤ ዋዳ ኣጋኻ ይባይናሳ ጉፃናምካሞ ኬ ቡልዲና፤ ሻራን ጋግንሳ ዎቲሮን ዶን ግባሮንናንቴ ካች ሃያንቴ ራቃ ዹላ ኣጋዛራ ኬ ያኣን ካርስዲና። ⁴¹ኮዶን ጋግኖ ሻምን ማላ ዻይማንቴ፣ ፔሮ ዬድንዽዲና፤ ኮሳ ዎትኖኻሞ ሻምሮ ኣርዳንቴ ውታዻን ጋርዲና፤ ኮሳ ጩማኖኻሞ ቱልማይንካ ዛርቦ ዻይምቴ ኣን ካርስዲና።

⁴²ዎታደርናኻሞ ዻክን ኤናሳ ኤዲ ካኻላሞ ዞታንቴ ዻቃናንቴ ኬያይና ዴሳናንቴ ቃብዲና። ⁴³ኮዶን ዎታደርና ማቶናሳ ጋራ ጳውሎስ ክዻቄኻናንቴ ይዛጋዶንታኻ፣ ዬራ ይቃባዳም ኣሽካን ኬጋሬኻናንቴ ኬም ማርዲና፤ ኤና ዞትን ዼስዳና ጋግንባራኻ ጱላንቴ ብራንቴ ፔንዛራ ኬውቴኻቤ፣ ⁴⁴ኬሳ ዋኒካሞ ሃቃን ላጳንካ ዎይካሞ ጋግንሳ ኣሞንካ ኬሳጌኻናንቴ ጌይዲና። ጎያ ኣጋኻ ኤና ፓይላ ውል ፃሊንካ ፔንዛራ ዬስክዲና።

¹ 27.9

² 27.27

Chapter 28

¹ፔንዛራ ፃሊንካ ዎቲህ ዬስካንቴ ጉርታ ኣጋም መላጥያ ሃማንቴ ግስንዻይንም ዎቲህ ዼስዲና። ²ጉርታ ኣጋ ኤናኻሞ ዎናንቴ ፃላሞን ጌጲ ዻውዲና፤ ፔኖ ዶቦቤ ቃጅምቤ ኮዶንታኻ ኖን ኣሳንቴ ዎ ፓይላም ቻይዲና።³ጳውሎስካሞ ዲሮ ፑኡሻንቴ ኖሮ ክካኻ፣ ኖንሳ ኦይዻሞንካ ሃማንቴ ኦፖኖ ዉታንቴ ክሳ ኣኒን ጋኣንቴ ርርንቶ ማትዲና። ⁴ኤና ጉርታ ኣጋሮ ዳና ጉኖኖ ክሳ ኣኒንዛራ ሎጋሎጋ ሃማንቴ ኮዳኻ ሃፓንቴ ክግያ፦ “ኤያ ካ ጎንዼ ኤዲ ዴሳያና፤ ኛፓስንባራ ይዻቃዳናኻሞ ብቶኖ ጋዛኖ ኖ ሳዳኻ ክዴኻናንቴ ክናንቴ ጌያድማሞ” ና ኬያማዶ።⁵ኮዶን ጳውሎስ ጉንቶንናም ኖሮጎ ይፓትዲና፤ ክዛራ ዬር ዛርቦ ካላኻሞ ዬስካድማሞ። ⁶ኤናኻሞ ታታ ዛራኖ ክሳ ኤታዻና ኮኤታዻይ ዎይካሞ ኣጋዛራ ጃንቴ ድናና ክድናይ ሃምቴ ኪም ካሊቴና ኬዶ፤ ኮዶን ኬ ኪም ላይ ካላንቴ ዬር ዛርቦ ክዛራ ኮዬስካድሞንም ሃፓንቴ፣ ይሳ ቃቦና ብራናም ጋራንቴ፣ “ኤያ ካ ባርዮታይ” ና ኬያማዶ።

⁷ራቃ ኣጋኻላ ፄዲ ጉርቴን ኦጎሳ ጋራ ፑፕልዮስሳ ራቅ ዳይዲና፤ ኖኻሞ ይሳ ኦኖንዛራ ዎም ኣንሳንቴ ሮሮ ማካም ፃሊንካ ቾችንሽዲና። ⁸ፑፕልዮስሳ እምባ ዛራ ኦይዻሞኻቤ ሃርንቶኻቤ ሃጃዻንቴ ዎዻንቴና ክዶ፣ ጳውሎስካሞ ኪም ኣይሳናንቴ ኣርዳንቴ ክናንቴ ምስካንቴ ኣንን ክዛራ ዎዳንቴ ኪም ፓሽሽዲና። ⁹ዬራ ኣጋ ይንታ ክያማዃ፣ ጉርታ ኣጋሮ ዳና ኤና ሃጅሞና ዋኒካሞ ንቴ ፓሽዲና። ¹⁰ዎምካሞ ጎይ ጱፅካ ኬ ጎሽዲና፤ ጋግንካ ያኣናንቴ ዎዻጳዶንካኻሞ፣ ዎናንቴ ዬራ ዛግሳይና ውልም ጋግንዛራ ኬ ሃንቺሽዲና።¹¹ኣርፒ ማካምሳ ራስባራኻሞ ጉርታ ኣጋሮ ባርግንካ ኩማንቴን ካፓዳ ጋጊ ካላኻ ዎቲህ ያኣን ካርስዲና። ጋጋ ኣጋኻሞ እስክንድርያ ካታማን ጋንቲና፣ ክዛራ ዬራ ምስካዻይና ዲዮስቆሮስ ሃንዻይና ማንቲናሳ ቃንኢ ዳይዲና። ¹²ሰራኩስ ካታማንዛራ ኣርዳንቴኻሞ ሮሮ ማካም ዎቲህ ዎዽዲና።¹³ኦጎታርካ ዻጳንቴ ጋግንካ ዎቲህ ሬጊዩም ዬስክዲና፤ ዋጋላሞንካሞ ሃዮን ይውታንሳ ቾባራ ግባሮ ኮዻጳዶንታኻ ፑቲዮሉስ ዎዬስካዶኖ ሮራ ላንሳኻና። ¹⁴ኦጎታርካሞ ዎንዳና ናናም ዎቲህ ሃፕዲና፤ ኬኻሞ ሮሮ ሦጳ ኬ ላማ ክንካ ዎካፔኻናንቴ ዎም ምስክዲና፤ ሃያንቴኻሞ ሮምዛራ ዎቲህ ያእዲና። ¹⁵ኦጎታር ዳና ዎንዳና ናናኻሞ ዎሳ ናእንቶም ኤሳራንቴ፣ ኣፍዩስ ፋሩስቤ፣ ሃያንቴኻሞ ‘ዎዽታን ራቃ ማካማ’ ሃንዻያቤዛራ ዎም ቾቻናንቴ ናእዲና፤ ጳውሎስካሞ ኬም ይያፓና ባርያም ጎሽዲና፤ ሃያንቴ ሌምዲና።¹⁶ሮም ዎዬስካዶን ዋዳንካ፣ ጳውሎስ ኤያ ኪም ዻቃናያ ማላ ክንካ ዋና ክዴኻናንቴ ጌይዽዲና። ¹⁷ሮሮ ማካምሳ ራስባራ ጳውሎስ ኣይሁድሳ ኤና ጋርናም ክዛራ ግስምዲና፤ ኬፑጫዃኻሞ ኖ ኬግያ፦ “እንና ናናቶ፣ እንታ ዎሳ ዛርስን ዎይካሞ ዎምባናሳ ዳምብን ሴሳንቴ ዬር ካላኻሞ እኣሽክማ ኢየሩሳሌም ግዶር ኢም ዬዳቴ ሮም ኤናናንቴ እንዽዲና። ¹⁸ኤና ሮምሳ ጌጲናኻሞ ዼላቃም እካላ ጫግማንቴ ዴምጲዛራ ባኣያ ሴሶ እዛራ ይያፓድሞንታኻ ኢም ቡላናንቴ ኬ ዛግዲና፤¹⁹ኣይሁድ ኤና ኢም ቡልዻይንም ኬቶዛዻዃ፣ ዼላቃ እንታኻ ቄሳርዛራ ክዬኤ እያሜኻናንቴ ኢም እሽክንሽዲና፤ ይያማን ዛርስን እሳም ይንካ እዻብንሻያ እሳ ዼላቅ ኮዳኻ ትማሞ። ²⁰ዬምካሞ ሼዳናንቴቤ ዼላቅሳናንቴቤ እግስማዶኖ ካናንቴና፤ ሳንሳላትን ኮኻ ኢም ይንናንቴ ዻኻዻዶኖኻሞ እስራኤልናንቴ ጌይዻዳ ኣፓ ይንካ ቃሞ ቁንፃዻያኻ ሃማንቴና” ና ክያማዶ።

²¹ኬኻሞ ክግያ፦ “ይሁዳባራ ዬር ሃሳ ይንካ ኡካዻዳ ዋርቃት ካላኻሞ ዎም ዬስካድማሞ፤ ኦጎባራ ናኣዳና ዎንዳና ናናኻሞ ሃሳ ዬር ዛርቦ ኬባኣዳ ዎይካሞ ኬጌያዳ ካላኻሞ ቆልማሞ። ²²ይያማንካሞ ራቅና ውል ግዶር ኤና ጎያ ካሳ ዬር ዛርቦ ኬጌያይንም ዎዼሳዶንታኻ፤ ቃባ ሃንታ ሃር ክዶንም ኤሳራናንቴ ዛጋና ዎዛጋይ” ና ኬያማዶ።

²³ኬ ዼላቃም ሮሮ ኣብዛራ ማሳንቴ፣ ጱፅ ማታንቴ ሮራኻ ራቅን ይንግዶር ክዶንዛራ ኬ ናእዲና፣ ጳውሎስካሞ ቡር ቻንቴ እባንዛራ ኬም ታማርስቴ ባርያሳ ማንግስትን ኣፖን ኬናንቴ ጌይዲና፤ ሙሴቤ ባርያሳ ኣፖን ጌያይናቤሳ ዋርቃትሮኻ ኬናንቴ ጌይቴ ኢየሱስካ ኬም ኣምንሳናንቴ ሃይዲና። ²⁴ኤና ዋኒ ክጌያይንም ኤሳራንቴ ኣምንዲና፤ ኮዶን ዋኒ ክጌያይንም ኣምንድማሞ፤²⁵ኤና ኬ ክሳ ኣፖኻሞ ጋኣድማሞ፤ ጳውሎስካሞ ቱንስሮ ይንታ ሃማያ ኣፖ ኬናንቴ ክጌያዃ ኬ ያእዲና፦ “ኡስኖ ጋዛኖ ኤያ ባርያሳ ኣፖን ጌያያ ኢሳይያስካ ዬምባናናንቴ ይንታ ሃማንቴ ክጌያዳ ልኪና፦

²⁶‘ዛርስን ኮዛራ ቃልቴ ይንታ ሃማንቴ ኬናንቴ ጌይማ፣

“ዬቲህ ኤሳራንዻን ኤሳራና ዬኤሳራይ፤ ኮዶን ዬቲህ ጶቅስማሞ፤ ሼዳዻን ሼዳና

ዬሼዳይ፣ ኮዶን ዬቲህ ሃፕማሞ።”

²⁷ዛርስን ኮሳ ዎይላምኖ ዱዲና ኮዶ፤

ቃሞኖ ኬሳኻሞ ካይዲና፤

ይሳ ኣፕንካሞ ኬ ዱምዲና።

እኒ ኦጎንታ ኬ ሃያድምና፣ ኬ ይሳ ኣፕንካ ሃፓንቴ፣

ይሳ ቃሞናኻ ኤሳራንቴ፣

ይሳ ዎይላምንካኻሞ ቃባንቴ ማታና ኬማታይ፣

እንታኻሞ ኬም ፓሽሻና እፓሽሻይ።’

²⁸ኣጋታኻ ባርያሳ ዻኣሾን ቶርስናናንቴ ይእሳዻዶንም ዬዼሴኻናንቴ ዛጋና እዛጋይ፤ ኬ ኤሳራና ኬኤሳራይ።” ²⁹ኣጋምካሞ ክጌያዃ፣ ኣይሁድ ኤና ክንካ ጌጲ ክትማዳቴ ያእዲና።¹

³⁰ጳውሎስካሞ ኦና ይንግዶር ካሻንቴ ይዳ ግዶር ቦን ላማ ፓሲ ዳርቅዲና፤ ኤና ክዛራ ናኣይናምካሞ ኖ ዋዛኻ ችቴና ክዶ፤ ³¹ኤዲ ሃውካሞ ኪም ኮማርማ ባርያሳ ማንግስትን ኩርትንዽማ ጌይቴ፣ ጌጳ ኢየሱስ ክርስቶስሳ ዬር ማይ ታማርስቴና ክዶ።

¹ 28.29

Romans

Chapter 1

¹ኢየሱስ ክርስቶስሳ ካይስታ ጳውሎስ፣ ኤዲ ይእሳዻዳ ክማቴኻናንቴ ግስንዻዳቤ ባርያሳ ሜርሜርን ፃሊንናንቴ ካማዻዳ ፤ ²ሜርሜርን ኮሳ ዬር ባርያ ኤና ኣፖን ጌያይናኻ ዋርቃትን ጋዛሮ ኣና ብርሳንቴ ጌይዲና። ³ሜርሜሮኻሞ ክሳ ናሳ፣ ዳዊት ማኣስን ቢዛሮ ዳሳቤ፣⁴ጫራጝማሞን ኡስንካኻሞ¹ ዴምጵንባራኻ ክዻጳዶንሳቤ፣ ባርያ ናሳ ክዶንቤ ካንታንካ ሃፕንዻዳ² ዎሳ ጌጳ ኢየሱስ ክርስቶስሳና ኮጌያይ። ⁵ክባራንካ ክሳ ናብንካ ሃማንቴ ቶርስና ውልግዶርካ ኤና እምነትን ጎይንካ ባርያም ኬኤሳሬኻናንቴ ኬም ዎግስሜኻናንቴ ባርያሳ እምንቶንቤ ኤዲ ይእሳዻዳ ዳዻይንም ውቲ ቻይዲና። ⁶ዬቲካሞ ኤና ኢየሱስ ክርስቶስ ጋን ኬዴኻናንቴ ግስንዻዳና ግዶሪና ዬዶ።

⁷ዬቲ ባርያኻ ናሻዻዳና ኤዲ ጫራጚ ዬዴኻናንቴ ግስንዻዳና ሮሜ ግዶር ዳና ፓይላ፣ ባርያ ዎምባቤ ጌጳ ኢየሱስ ክርስቶስቤባራ ፃላሞንቤ ኡስን ቻይንቶቤ ዬናንቴ ኮዴ።⁸ዬሳ እምነትኖ ፔ ውል ግዶር ኮኤሳርማዶንታኻ፣ ዬር ውል ካላንካ ብርሳንቴ ዬንካ ሃማንቴ ባርያ እሳም ኢየሱስ ክርስቶስካ ጎሻና እጎሻይ። ⁹ሮሮ ውል ዬም ሃሞንታ እቃባይንም፣ ክሳ ናሳሳ ሜርሜርን ፃሊን ጌይቴ ዎይላም ካላኻ ይንናንቴ እዋድማያ ባርያ እሳ ማኚና፤ ¹⁰ባርያም እምስክና ሮሮ ውል ዬናንቴ ምስክቴ፤ ታ ቱንስሮ ባርያሳ ቃቦኻ ዬዛራ እኔኤኻናንቴ ጎይ እናንቴ ክቡሌኻናንቴ ኪም ኦይሳና እኦይሳይ።

¹¹ዬዋቻዼኻናንቴ ዬም ሃይሳይን ኡስን ጋዛንሳ እምንቶን ዬናንቴ ካሻናንቴ፣ ዬም ሃፓናንቴ እንታ ፖሽካዻና እፖሽካዻይ። ¹²ኦጎኖኻሞ ዬቤ እቤ ውቲ ፓይላ ዎሳ እምነትንካ ኪም ሶቦርሳናንቴና።¹³ኣባ ናናቶ፣ ቶርስና ዋኒ ግዶር እናንቴ ኮኣጋዳግያ፣ ዬግዶርካሞ ኣፒ ሃፓናንቴ እንታ ዬዛራ ናኣናንቴ ሮሮ ጱፅ ቃባንቴ፣ ታ ካዛራ ኢም ማርዻዶንም ዬዼሴኻናንቴ ዛጋና እዛጋይ።

¹⁴ግሪክ ኤናናንቴቤ ግሪክ ኤድ ትምናናንቴቤ፣ ኤና ሃምናናንቴቤ፣ ኤና ዬርን ዼስምናናንቴቤ፣ እንታ ባዛ ኤዲና፤ ¹⁵ዬቲ ኤና ሮሜ ግዶር ዳናናንቴ ሜርሜርን ፃሊን ጌያናንቴ እዛጋዶኖ ኦጎናንቴና።

¹⁶ሜርሜርን ፃሊንካ እንታ ቦክንዽማሞ፤ ኦጎኖኻሞ፣ ብራቴንካ ኣይሁድ ኤናናንቴ ሃያንቴኻሞ ቶርስን ኤናናንቴ፣ ኤና ኣምናይና ፓይላናንቴ ዻቆን ዳይኖ ባርያሳ ካንታኖና። ¹⁷ሜርሜርን ፃሊንካ ባርያሳ ጋዛሞኖ ሃፕንዽዲና፤ “ኤያ ጋዛስ እምነትካና³ ክዳይ” ሃማንቴ ኡካዻዳግያ፣ ክሳ ጋዛሞኖኻሞ ካርስሮኻ ቻንቴ ላይ ቱንስንዛራ እምነትንካ ዳያና።¹⁸ኤና ይሳ ዛርባሞንካ ጎንዼን እሽካንቴ ዬዳይናዛራ፣ ባርያሳ ዋጭኖ ኬሳ ሴሶንቤ ዛርባሞንቤዛራ ፓይላ ፖላንባራ ናኣና ኮናኣይ፤ ¹⁹ኦጎኖኻሞ ባርያ ኬናንቴ ማዪ ክሃያዶንታኻ፣ ኪም ይንካ ዼሳዻን ጎይኖ ኬናንቴ ማዪና ኮዶ።²⁰ፔን ዎዳዻዶሮኻ ካርሳንቴ ባርያሳ ዴንታኖ ሃፓዽሞኖ፣ ኦጎኖኻሞ ካንታኖ ክሳ ላይን ዶንቤ፣ ኖ ባርያ ክዶንቤም፣ ዬራ ክፕጃዳናኻ ማዪና ኮዶ፤ ኣጋታኻ ኤና ይሳ ዋድማና ዛርቦናም ጎይ ይንካ ኬክጫያ ኬሳ ቆልማሞ።

²¹ኬ ባርያም ይዼሳዶንካሞ፣ ኖ ባርያና ሃማንቴ ኪም ጎባድማሞ፤ ኬ ክናንቴ ጎሺ እማድማሞ፤ ኮዶን ቃቦኖ ኬሳ ካይዲና፣ ኬሳ ዎይላምኖ ዬርን ጶቅስሞኖኻሞ ፅፕዲና።²²ውቲ ኤና ዬርን ዼሳዳናና ይያምናኻሞ ኬ ኤዲ ዴምጲ ማትዲና፤ ²³ባርያ ላይን ዳያሳ ጎሺን ኤና ካያይናኻቤ፣ ካርያናኻቤ፣ ዳብናኻቤ፣ ዳብና ፔሮ ጉችማይናቤኻ ኬ ኦስክዲና።

²⁴ኣጋታኻ ኬሳ ዎይላምሮ ሴሶን ፆፃዶንሳ ኣጝርማንካ ሃማንቴ ኪም ኬሴሴኻናንቴ ባርያ ኬም ሳስካቴ እምዲና። ²⁵ባርያሳ ጎንዼን ፖጋሞኻ ኬ ኦስክዲና፤ ባርያ ዎዳዳም ጋራንቴ ዬራ ዎድድናም ኬ ምስክዲና፣ ኬናንቴኻሞ ዋድምዲና፤ ኮዶን ባርያ ዎዳዳ ላይ ጎሻዻዳና፤ ኣሜን።

²⁶ኣጋታኻ ባርያ ኬም ኣጝርማ ዛርቦንናንቴ ሳስካቴ እምዲና፤ ኬሳ ሜናኻሞ ኬናንቴ ጌይዻዶን ጎይንካ ኣንጌና ማላ ዎዻዻን ጋራንቴ ሜና ላማ ክንካ ዎዺዲና። ²⁷ሃያንቴ ኣንጌናኻሞ ኬናንቴ ጌይዻዶን ጎይንካ ሜና ላማ ዎዻዻን ጋራንቴ ኪምና ኬኣጝርዻይ፤ ኣንጌና ክንካ ዎዽዲና፤ ይሳ ዋድማና ዛርቦናናንቴ ኬናንቴ ካይሶን ዛግሳን ኬ ይዛራ ባእዲና።

²⁸ኣጋሳ ጳባራ ይሳ ቃቦንካ ባርያም ዼስንቶ ዛግስማሞ ኬያማዶንታኻ፣ ዬርን ሃይዽሞንም ኬኣሽኬኻናንቴ ባርያ ቃቦ ዛርቦናንቴ ኬም ሳስካቴ እምዲና።²⁹ኬ ሴሶንካቤ፣ ዛርባሞንካቤ፣ ማዛንካቤ፣ ዴንታን ዛርቦንካቤ ፓይላ ኬ ፆፅዲና፤ ፆላሳሞንካቤ፣ ዴሶንካቤ፣ ዋጭንካቤ፣ ታይሶንካቤ፣ ጋሮንካቤ ኬ ፆፂዲና። ኬ ኤና ቆፅማይናቤ፣ ³⁰ኤናሳ ናብን ሴሳይናቤ፣ ባርያም ቶዛዻይናቤ፣ ኢሪማይናቤ፣ ሾይናቤ፣ፖራዻይናቤና፤ ኬ ዋድማን ዛርቦን ይኣሽካይን ጎይንና ኬቃባይ፤ እምባናቤ እንዳናቤናንቴ ኬ ኤሳርምናና። ³¹ኬ ኤና ዬርን ጶቅስምና፣ ዼላቃ ይቱማዳም ኮስንሣይና፣ ኤናናንቴ ቡርቃዽምና፣ ሃያንቴኻሞ ኬ ኤዲ ጋሊና።³²ኤና ኦጎንታ ሃያይና ፓይላ ኬጄኻና ኮዛግሳይ ሃማይን ልክን ዶን ባርያሳ ዳምቢን ይዼሳዶንካሞ፣ ዬራ ክናም ሃያ ሶጎ ጋራንቴ፣ ኤና ኦጎንታ ሃያይናምካሞ ሶቦርሳና ኬሶቦርሳይ።

¹ 1.4 ይሳ ጫራጝማሞን ኡስንካ

² 1.4 ባርያ ናሳ ዳንቴ ካንታንካ ጌጵሳዻ

³ 1.17 እምነት ኣብ ኣብዛራ

Chapter 2

¹ኣጋታኻ ያ ኤያ ኤዲ ኣብዛራ ዻባሞን ካያ፣ ዬር ይንካ ሃም ሃክጫያ ቆልማሞ፤ ኦጎኖኻሞ ኤዲ ኣብዛራ ዻባሞን ዬራ ሃካይና ውልካ፣ ያ ሃዛራና ሃካይ፤ ኦጎኖኻሞ ያ ዻባሞን ካያ ዋዳማ ኣጋሚ ኣሽክቴና ሃዶ። ²ኤና ኦጎንታ ዋድማይናዛራ ባርያሳ ዻባሞኖ ካዻይኖ ልኪ ኮዶንም ውቲ ዼሳና ዎዼሳይ።³ታ ናንሢ ያ ኤያኻ፣ ኤና ዋኒዛራ ዻባሞን ካቴ፣ ዋድማ ኣጋም ሃኣሽካያ ዳና ባርያሳ ዻብንሾንባራ ሃዻቃያግያው ሃማይሻዶ? ⁴ዎይካሞ ባርያሳ ፃላሞኖ ሴሶንባራኻ ሃም ኮማሳይንም ጶቅስማ፣ ክሳ ፃላሞንቤ፣ ዬርን ክቻላንቤ፣ ክዶንሻንቤሳ ጱፃሞን ቦዋ ሃቦዋይ?

⁵ኮዶን ሃሳ ዼላቅን ሃኤሳርሞንካቤ ዎይላም ሃሳ ማቲሞንካ ሃማንቴ ባርያ ዻባሞን ይካያ ሮራ ጋላ ሃዛራ ዻባሞን ፑኡሻና ሃፑኡሻይ። ⁶ባርያ “ኤና ውልናንቴ ዋድማና ኬኣሽካዳናግያ ባዛናም ካሻና ክካሻይ”፤ ⁷ኤና ዋድማን ፃሊን ዋቻዻንቴ ኣሽክቴ ዳንቴ ጎሺንቤ፣ ጎብንቶንቤ፣ ዴንታን ላይ ዳዻይንም ዛጋይናናንቴ፣ ሳዳን ላይን ዳዻይንም ኖ ኬናንቴ እማና ክእማይ።⁸ኮዶን ኤና ዪም ናሻይና፣ ጎንዼን ጋራንቴ ዛርቦን ጫጋይናዛራ ዻብንሾንቤ ዋጭንቤ ዬስካና ኮዬስካይ። ⁹ኤና ዛርቦን ኣሽካይና ውልዛራ ብራቴንካ ኣይሁድዛራ ሃያንቴኻሞ ቶርስናዛራ ጋሎቤ ቃቦቤ ናኣና ኮናኣይ፤¹⁰ኮዶን ኤና ዋድማን ጋዛን ኣሽካይና ውልናንቴ፣ ብራቴንካ ኣይሁድናናንቴ ሃያንቴኻሞ ቶርስናናንቴ ጎሺቤ ጎብንቶቤ ኡሲ ቻይንቶቤ ዳና ኮዳይ፤ ¹¹ኦጎኖ ባርያ ኤዲ ሃውዛራኻሞ ክዎዽሞንታኻና።

¹²ዳምቢ ኮቆልማ ኤና ሴሶን ኣሽካዳና ፓይላ፣ ዳምቢ ኮቆልማና ኬካያይ፤ ዳምቢ ኮዳዃ ኤና ሴሶን ኣሽካዳና ኬዛራ ዻባሞን ዳምቢንካና ካዻይ፤¹³ኦጎኖኻሞ ባርያሳ ዎትሮ ኤና ጋዛና ሃንዻይና ዳምቢን ኤሳራንቴ ኣሽካይናና፣ ኤና ኤሳራይና ትማሞ። ¹⁴ቶርስና ዳምቢን ቆልምና ዬራ ዳምቢንሣ ጌይዻዳናም ዼስማ ሱን ኣሽክቴና ኬዶ፣ ኬሳ ዳምቢ ይቆልምናኻሞ ኬ ይባራንካ ይናንቴ ዳምቢና።¹⁵ኬሳ ዎይላምኖ ማኚ ዳንቴ ኬናንቴ ኮጌያንታኻ፣ ኬሳ ቃቦኖ ኬም ኮዻብንሻንታኻ፣ ኬም ኮማራንታኻኻሞ ዳምቢንሣ ዬራ ጌይዻዳ ኬሳ ዎይላምሮ ኡካዻዶኒና ኮዻዋይ። ¹⁶ኣጋኻሞ ሜርሜርን ፃሊሮ እታማርሳያግያ ባርያ ክርስቶስካ ኤናሳ ዎይላምሮ ዬርን ኣችምን ዶንዛራ ብቶን ክታኻያ ሮራ ማይ ማታና ክማታይ።¹⁷ያ እንታ ኣይሁድ ኤዲና ሃማያዳና፣ ዳምቢንካ ሃኤርማያዳናቤ፣ ባርያ ማላ ሃዶን ዴንታንካ ፖኻራያ፤ ¹⁸ዳምቢን ጫግቴ ክሳ ቃቦን ዼሳንቴ፣ ዬራ ሊኪ ዳምካሞ ፃሊ ሃያንቴ ሃዬዳዳና፤ ¹⁹ኤና ኣፕን ካያናም ኣንሳያ ሃዳና፣ ኤና ፅፓሮን ዳናናንቴኻሞ ሮሮ ሃዶንም ሃዼሳዳና፣ ²⁰ዳምቢንባራኻ ዼስንቶን ሃያፓዶንካቤ ጎንዼንካቤኻ ሃማንቴ ኤና ዼስምናም ኪላያ ሃዳና፣ ናናምካሞ ታማርሳያ ሃዳና፤²¹ታ ናንሢ ያ ኤና ዋኒም ታማርሳያ ያ ሃም ታማርሳይዬው? ሃድብምናኖ ሃማንቴ ያ ታማርሳያ፣ ድብማው ሃድብማይ? ²²ያ ኤናግያ ኩጳሞ ጎይ ዬይናኖ ሃማንቴ ጌያያ፣ ኩጳሞ ጎይ ሃያኣይ? ዬር ኣብ ባርዮግያ ሃያንቴ ምስካን ጋርዼ ሃማንቴ ጌያያ፣ ባርዮን ኦኖን ሃቡራይ?²³ያ ዳምቢንካ ፖኻራያ፣ ዳምቢን ሴስቴ ባርያም ሃዾውክሳይ? ²⁴ኣጋኻሞ “ዬንካ ሃማንቴ ባርያሳ ናብን ቶርስን ኤናኻ ኢራና እራዻይ” ሃማንቴ ኡካዻዳግያና ኮማታዶ።

²⁵ዳምቢን ሃኣሽካያዳና ቃማን ታኻዻንሣ ዋጋ ዳይዲና፤ ኮዶን ዳምቢን ሃሴሳያዳና ኤዲ ቃማ ታኻዻድማግያና ሃዳይ። ²⁶ኤና ቃማን ታኻዻድምና ዳምቢን ይጌያይንም ኬኣሽካያዳና ቃማ ኬታኻዻዳግያ ፓይዳዻይዬው? ²⁷ዳምቢ ኡካዻዳቤ፣ ቃማ ታኻዻቤ ሃሳ ኮዳና፣ ኤያ ዳምቢን ሴሳዳ ሃዶንታኻ፣ ኤያ ቃማን ታኻዻድማ ዳምቢን ክኣሽካዶንታኻ ሃም ዻብንሻና ክዻብንሻይ።

²⁸ኤዲ ካላ ብሺን ይሳ ጳልባራ ዶንካ ኣይሁድ ኤድ ይዳና፣ ኣይሁድ ኤድ ማትማሞ፤ ቃማን ታኻዻኖ ጎንዼኖ ጳልንጋንቤ ብሺንጋንቤ ትማሞ። ²⁹ኮዶን ኤዲ ካላ ኣይሁድ ክማታይኖ ይሳ ኢንካ ኣይሁድ ኤድ ይዳናና። ቃማን ታኻዻኖ ቃማ ታኻዻ ኮማታይኖ፣ ዳምቢን ኡካዻዶንካ ዬር ሃይዻያ ትማሞ፣ ኮዶን ኡስን ጋዛንካ ዎይላምን ቃማ ታኻዻ ኮዳናና። ኤያ ይንታን ዳ ኣጋ ጎሺኖ ክሳ ኤዲ ካላ ሃፕማሞ፣ ባርያኻላና ክያፓይ።

Chapter 3

¹ታ ናንሲ ኣይሁድ ዳዻንሳ ዋጋኖ ሃርቴ? ቃማን ታኻዻይኖኻሞ ሃር ኳዬ? ²ጎይ ውልካኻሞ ዬሮ ሃፓዻይኖ ጱፂና፤ ዬራ ውልሳ ብራር፣ ባርያሳ ኣፖን ኬናንቴና ኤልቅንዻዶ።

³ኤ ኤና ዋኒ ኬኣምናድምናይ? ኬ ኬኣምናድማኻ ባርያሳ ጋዛሞን ዋጋ ቆልማ ሃያውኳያይ? ⁴ካላኻሞ ይንታ ሃይማሞ! ኤና ፓይላ ፖጋሞ ኤድ ኬዳና ኮዶን ባርያ ጎንዼ ክዴ፤

“ሃሳ ዼላቅንካ ሃማንቴ ጋዛና ሃዳይ፣

ብቶን ታኻዻን ዋዳንካኻሞ ባሻያና ሃዳይ” ሃማንቴ ኡካዺዲና።

⁵ዎሳ ቶዛሞኖ ባርያሳ ጋዛሞን ማዪ ሃያንቴ ኮዻዋያዳና፣ ሃር ዎያሜ? ኤዲግያ ዼላቃናንቴ ባርያ ዎዛራ ዋጭን ክባኣዶኖ ልኪ ትማሞው ሃንዻይ? ኣጋም እጌያይኖ ኤዲ ይቃባያግያ ቃባዻዳናናና እያማዶ። ⁶ኮዶን ይንታ ዳማሞ፤ኢኒ ኦጎንታ ኮዳና ባርያ ፔንም ሃርናንቴ ዻብንሻናንቴ ክቻሌ?⁷“እሳ ፖጋሞኖ ባርያሳ ጎንዻሞን ማይ ኳያያ ዳና፣ክሳ ጎሺንካሞ ኮሻባያ ዳና፣ኢም ሴሶ ኤድ ሃያንቴ ሃርናንቴ ላይ ካዛራ ክዻብንሼ?” ሃማንቴ ኤዲ ዜርማያ ኬዳ ዳናኮዳይ። ⁸ኦጎኖ “ዬር ፃል ኮኔኤኻናንቴ ዋድማ ዛርቦ ዎኣሽኬና” ኬያማይ ሃማንቴ ኤና ዋኒ ዎዛራ ኬዼላቅሳግያና፤ኤና ክናዛራ ዻባሞን ዬስካይኖ ልኪና።⁹ታ ናንሲ ሃር ዎያሜ? ውቲ ኬኻላንካ ሳጋውዎሳጋይ?¹ ካላ ውቲ ካላኻሞ ሳጊ ዳማሞ፤ ኣይሁድናኻሞ ቶርስናኻሞ ፓይላ ሴሶንሳ ቾባራ ኬዶንም ብርሳንቴ ውቲ ኬም ቤርንስዲና፤

¹⁰ኦጎኖ ይንታ ሃማንቴ ኡካዻዳግያ፦

“ኤዲ ጋዛ ቆልማሞ ካላኻሞ ቆልማሞ፣

¹¹ኤዲ ጶቅሳያኻሞ ቆልማሞ፤

ባርያም ዛጋያኻሞ ቆልማሞ።

¹²ኤና ፓይላ ውል ሴስዲና፤

ኬ ፓይላ ውል ክንካ ዋጋ ቆልማ ማትዲና፤

ኤዲ ዬር ፃሊ ኣሽካያ፤

ካላኻሞ ቆልማሞ።”

¹³“ኬሳ ቆርጭኖ ዱኪ ሃጝ ዳግያና ኮዶ፤

ኬሳ ኣታጵኖ ላይ ፖጋሞኒና ኮዼላቃይ።”

“ኬሳ ኣፖሮ ጉኖ ዼሻ ዳይዲና።”

¹⁴“ኬሳ ኣፖሮጎ ኣሽሞ ዛርቦ ፆፅዲና።”

¹⁵“ኬሳ ራኖ ኤዲ ዴሳናንቴ ሾልጲና”

¹⁶ኬሳ ጎይሮጎ ካዮ ጋሎቤ ዳይዲና፤

¹⁷“ፃሊን ጎይን ኬ ዼስማሞ።”

¹⁸ኬሳ ዎትርጎ ባርያም ኩርትንዻ ቆልማሞ።”

¹⁹ታ ናንሲ ኣፖኖ ፓይላ ኮድፅሜኻናንቴቤ ፔኖ ጋላፕኖኻሞ ባርያናንቴ ዬር ኮማሴኻኻናንቴ ዳምቢኖ ይጌያይኖ ፓይላ ኤና ዳምቢንሳ ቾባራን ዳናናንቴ ኮዶን ውቲ ዼሳና ዎዼሳይ፤ ²⁰ኣጋታኻ ዳምቢ ኣሽካኻ ኤዲ ካላኻሞ ክሳ ዎትሮ ኤዲ ጋዛና ሃምዻን ቻልማሞ፤ ኦጎናንቴ ዳምቢንካ ሴሶኒና ዎዼሳይ።²¹ኮዶን ታ ዳምቢንቤ ኤና ባርያሳ ኣፖን ጌያይና ይጌያዶኖ፣ባርያሳ ጋዛሞኖ ዳምቢ ቆልማ ናእዲና። ²²ባርያሳ ኦጎኖ ጋዛሞኖ ኢየሱስ ክርስቶስም ኣምናንቴ ሃፓዻያ ጋዛሞና። ኤና ፓይላ ካላና፤²³ኦጎኖኻሞ ኬ ፓይላ ሴሶ ኣሽክዲና፣ ባርያሳ ጎሺንካላኻሞ ኬ ጆግዲና፤ ²⁴ኢየሱስ ክርስቶስሳ ሻንዻዶንካ ሃማንቴ ባርያሳ ፃላሞንካ ኬ ሱን ጋዛ ማትዲና፤²⁵ክሳ ማኣሲንካ ሃፓዻን እምነትንካ ሃማንቴ ባርያ ኪም ይሳ ዋጭን ማሳያ ቁሊ ኡካዻዳ ሃያንቴ እምዲና፤² ኖ ኦጎንታ ክያያዶኖ ሴሶን ኣና ብራንቴ ኣሽካዻዶንዛራ ዻባሞን ካማ ዶንሻንቴ ይንካ ክሳጋዶኖ ይሳ ጋዛሞን ይዻዋዶንታኻና፤ ²⁶ኖ ኦጎም ይንታ ክያያዶኖ ዋዳን ኮኻ ይሳ ጋዛሞን ኦጎኖኻሞ ኖ ጋዛ ዳንቴ፣ ኤና ኢየሱስ ክርስቶስካ ኣምናይናም ጋዛ ሃያያ ይዶንም ዻዋናንቴና።

²⁷ታ ናንሲ ቃይንታኖ ሃርዛራቴ? ኦጎኖ ሽዽዲና። ክሽዻዶኖ ዳምባ ሃማኻቴ? ዋድማን ዳምቢንካው? ኦጎኻ ትማሞ፣ እምነትን ዳምቢንካና። ²⁸ኤዲ ሃውካሞ ዳምቢ ኣሽካኻ ጋዛዽማሞ ፣እምነትንካ ጋዛ ማታዻይንም ዻዋናዎዻዋይ።²⁹ባርያ ኣይሁድ ኤና ባርዮ ሶጎው? ኤና ቶርስናሳኻሞ ባርዮሞ? ዪኒ፣ ቶርስናሳኻሞ ባርያና፤ ³⁰ኦጎኖኻሞ ኤና ቃማን ታኻዻዳናምካሞ እምነትንካ ጋዛ ሃያያ፣ ኤና ቃማን ታኻዻድምናምካሞ እምነትን ኦጎኻ ጋዛ ሃያያ ባርያ ካላስ ክዶንታኻና።³¹ታ ናንሲ ይንታ ዳና እምነትንካ ሃማንቴ ዳምቢን ዬር ዋጋ ቆልማ ሃያውዋያይ? ካላኻሞ ውቲ ይንታ ሃይማሞ ዳምቢን ዋችሻናዎዋችሻይ።

¹ 3.9

² 3.25

Chapter 4

¹ታ ናንሲ ዎኮጎ ኣብራሃም ጎያ ኣጋኻ ሃር ክያፓዴ ዎያሜ? ²ኣብራሃም ኢኒ ዋድማኻ ጋዛ ክማታዳና ፣ዬር ይንካ ክቃያያ ክሳ ዳናኮዳይ፤ ኮዶን ኖ ባርያሳ ዎትሮ ዬር ይንካ ክቃያያ ቆልማሞ። ³ታ ዋርቃትኖ ሃር ኮጌዬ? “ኣብራሃም ባርያም ኣምንዲና፤እምነትኖኻሞ ክሳ ክናንቴ ጋዛሞ ሃያንቴ ፓይዳዽዲና” ና ኮያማይ።

⁴ኤዲ ካላ ዋድማ ክኣሽክና ክሳ ክሽኖ ሱን እምንቶግያ ሃያንቴ ፓይዳዽማሞ፤ ዋድማን ክኣሽካዶንናንቴ ካሺ ዛግሳያ ሃያንቴና ፓይዳዻይ። ⁵ኮዶን ኤያ ዋድማን ኣሽክማ ሴሶን ኤያም ጋዛ ሃያያ ባርያኻ ኣምናያ ኤያናንቴ ክሳ እምነትን ጋዛሞ ሃያንቴ ፓይዳና ፓይዳዻይ።⁶ዳዊትካሞ ኤያ ዋድማን ክኣሽክማ ጋዛ ሃያንቴ ፓይዳዻዳ ኤዲ ይንናንቴ ፓፅን እንዻዳ ክዶንም ይንታ ሃማንቴና ክጌያዶ፤

⁷“ኤና ባርያሳ ዳምቢን ኬሴሳዃ ይንናንቴ ጋርዻዳና፣

ሴሶን ይንሳ ሻይዻዳ፣

እግና ኤዲ ይንናንቴ ፓፅን እንዻዳና።

⁸ኤያ ሴሶን ይንዛራ ጌጳ ይፓይድማ ኣጋ ኤድ ይንናንቴ

ፓፅን እንዻዳ።”

⁹ኦጎንያ ኤድ ፓፅ እንዻዳ ዳዻይኖ ኤና ቃማን ታኻዻዳናናንቴ ሶጎሞ? ሞ ኤና ታኻዻድምናናንቴ ካውል? “ኣብራሃምናንቴ እምነትኖ ክሳ ጋዛሞ ሃያንቴ ፓይዳዽዲና ሃምቴና ዎዶ።” ¹⁰ታ ሃስ ሃያንቴ ክናንቴ ፓይዳዻዴ? ቃማን ክታኻዿዃሞ? ሞ ክታኻዽማ? እምናትኖ ክሳ ጋዛሞ ሃያንቴ ክናንቴ ፓይዳዻዶኖ ኣኻራ ቃማን ክታኻዽማና ክታኻዿኻ ትማሞ።¹¹ቃማን ታኻዽማ እምናትን ክሳ ዶንካ ጋዛሞን ክያፓዶንም ዻዋን ቃማን ታኻዻን ጋዛሞን ማይታምን ኖ ቻይዲና፤ ኣጋታኻ ኤና ኣምናይና ኮዶን ቃማን ታኻዻድምናናንቴ ጋዛሞ ሃያንቴ ፓይዳዼኻናንቴ ኖ ኤና ኣምናንና ውልሳ እምባና። ¹²ኖ ኤና ቃማን ታኻዻዳናሳኻሞ እምባና፤ ኖ ይንቴ እምባ ክዶኖ ኤና ቃማ ታኻዻንቴ ዎኮጎ ኣብራሃም ቃማን ታኻዽማ እምናንትን ክሳ ዶን ጎን ኤና ጫጋይና ውልናንቴና።¹³ኖ ፔን ጋላፕን ዻላያ ክዴኻናንቴ ኣብራሃምቤ ክሳ ቢዛንቤ ይንዛራ ቃሞን ቁንፃንቴ ኣፓ ጌይዻዳም ኬቻዶኖ ዳምቢባራኻ ትማሞ፤ እምነትንባራ ሃፓዻን ጋዛሞንካና።

¹⁴ኤና ዳምቢን ጫጋይና እኒ ኬዻላያዳና፣ እምነት ዋጋ ቆልማ፤ ይንዛራ ቃሞን ቁንፃንቴ ኣፓ ጌይዻዳኻሞ እኒ ጉሮና ክዳይ፤ ¹⁵ዳምቢኖ ዻባሞኒና ኮባኣይ፤ ኮዶን ዳምቢን ይቆልሞሮ ሴሶ ዳማሞ።

¹⁶ኣጋታኻ ይንዛራ ቃሞን ቁንፃንቴ ኣፓ ጌይዻዳ እምነትንካ ናእዲና፤ ኦጎኖኻሞ ይንዛራ ቃሞን ቁንፃንቴ ኣፓ ጌይዻዳ ባርያሳ ፃላሞንካቤ ክዴኻናንቴቤ ኣብራሃም ቢዛን ውልናንቴ ትርጃያ ክዴኻናንቴና፤ ኣጋኻሞ ኤና ኣብራሃም ላማ ዳምቢን ጎይንካ ዳናናንቴ ሶጎ ትማሞ፣ እምነትንካ ክላማ ዳናናንቴ ካውሊና፤ ኖኻሞ ዎውልሳ እምባና፤ ¹⁷ኦጎኖኻሞ “እንታ ሃም ቶርስን ጱፅንሳ እምባ ሃይዲና” ሃማንቴ ኡካዻዳግያና፤ ኖኻሞ ባርያ ክኣምናዳ ኤና ጃዳና ናንቴ ሳዳን እማያ፣ዬርን ቆልሞንም ዳሳያቤሳ ዎትሮ እምባና።

¹⁸“ቢዛኖ ሃሳ ይንታና ኮዳይ” ሃማንቴ ክናንቴ ጌይዻዳ ጎያኻ፣ ዬር ይንዛራ ቃሞ ቁንፃዻያ ኮቆልማ፣ ኣብራሃም ኣምናንቴ ዛርሲ ጱፅሳ እምባ ማትዲና። ¹⁹ኖ ቦንኖ ክሳ ማቶ ኮማታዃ፣ ክሳ ብሽንቤ ሳራሳ ናሶን ኦሎንቤ ኬ ውል ይዎያዶንም ዼሳንቴ እምነትንካ ቃጃድማሞ።²⁰ኮዶን ኖ ይሳ እምነትንካ ዋቻዻንቴ ባርያናንቴ ጎሺን እምዲና፤ ባርያሳ ኣፓ ጌይዻዳ ይንዛራ ይቁንፃዳም ኖ ቃጋዻድማሞ፤ ²¹ባርያ ክናንቴ ኣፓ ይጌያዳ ይንዛራ ቃሞን ይቁንፃዳ ክዛራ ጎንዼ ኮማታይንም ዎይላም ካላኻና ክዬዳዶ። ²²ኣጋታኻ “ክናንቴ ጋዛሞ ሃያንቴ ፓይዳዽዲና።” 23 “ክናንቴ ጋዛሞ ሃያንቴ ፓይዳዽዲና” ሃማንቴ ኡካዻዳ ኣፓ ክናንቴ ሶጎ ኡካዻድማሞ፤²⁴ኮዶን ባርያ ዎናንቴ ጋዛሞን ፓይዳያናንቴ፣ ጌጳ ዎሳ ኢየሱስም ዴምጲንባራ ዻሳዳኻ ክንካ ዎኣምናይናናንቴ ካውሊና ኡካዻዶ። ²⁵ኖ ዎሳ ሴሶንናንቴ ክጄኻናንቴ ሳስካቴ እንዽዲና፤ ዎም ጋዛ ሃያንቴ ባኣናንቴ ዴምጲንባራኻ ኖ ዻጲዲና።

Chapter 5

¹ታ ናንሲ እምነትንካ ጋዛ ዎማትዶንታኻ፣ ዎሳ ጌጳ ኢየሱስ ክርስቶስካ ባርያ ላማ ዎሳ ፃላሞ ዳይዲና¹። ²ኢየሱስ ክርስቶስካኻሞ ሃማንቴ ታ ይንግዶር ዎያዶን ባርያሳ ፃላሞንዛራ እምነትንካ ውቲ ኣርዳዻን ቻሊዲና፤ ባርያኻላ ጎሺን ሃፓናንቴኻሞ ክዛራ ቃባንቴ ዋዝንዻና ዎዋዝንዻይ።²³ኦጎኻ ሶጎኻሞ ጋራንቴ ጋሎሮኻሞ ዳንቴ ዋዝንዻና ዎዋዝንዻይ³፤ ኦጎኖኻሞ ጋሎኖ ዋቻሞን ኮባኣይንም ዼሳና ዎዼሳይ። ⁴ዋቻሞኖ ዴንታን ፃሊኒና ኮያፕሳይ፣ ዴንታኖ ፃሊኖ ኣፓ ዎናንቴ ጌይዻዶንዛራ ቃሞ ዎቁንፄኻና ኳያይ፤ ⁵ኣፓ ጌይዻዳ ኣጋ ይንዛራ ቃሞን ዎም ራስዛራ ዎትጌኻ ሃይማሞ፤ ኦጎኖኻሞ ባርያ ኡስን ጋዛን ዎናንቴ ክእማዶንካ ኪም ይንካ ዎናሻን ናሽማን ኖ ዎሳ ኢሮ ክካዶንታኻና።⁶ኣኻራ ቃጂ ዎዳኻ፣ ዋዳኖ ልኪ ኮዬስካዃ፣ ክርስቶስ ሴሶን ኤናናንቴ ጃይዲና። ⁷ኤዲ ጋዛናንቴ ሃማንቴ ኤዲ ዴምጲ ጃያ ሃፓ ካሎን ዋቺና፤ ኤዲ ኢ ጫውላዻናንቴ ሃማንቴ ዴምጲ ጃናንቴ ናሻያም ኬዳ ሃፓናሃፓዻይ።⁸ኮዶን ኣኻራ ሴሶ ኤድ ዎዳኻ ክርስቶስ ዎናንቴ ጃይዲና፤ ኦጎኖኻሞ ባርያ ዎናንቴ ይሳ ናሽማን ዶን ዻዋናኮዻዋይ።

⁹ታ ውቲ ክሳ ማኣሲንካ ዎጋዛዻዳና፣ ክንካ ሃማንቴ ውቲ ባርያሳ ዋጭንባራ ሃስ ዻቃን ዎጋሬ!¹⁰ባርያሳ ጋል ዎዳዃ ክሳ ናሳኻ ሃማንቴ ክማላ ዎቃሽማዳና፣ ቃሽን ዎያፓዶንሳ ራስባራ ክሳ ሳዳንካ ዎዻቃዶኖ ሃርቴ ሳጊ ኮዳሞኖ! ¹¹ኣጋ ሶጎ ትማሞ። ኮዶን ቃሽን ይንካ ዎያፓዳ ዎሳ ጌጳ ኢየሱስ ክርስቶስካ ባርያኻኻሞ ካሎን ዋዝንዻና ዎዋዝንዻይ።¹²ኣጋታኻ፣ ሴሶኖ ኤዲ ካላኻ ሃማንቴ ፔንዛራ ኮኣርዳዳግያ፣ ዴምጲኖኻሞ ሴሶንካ ኣርድዲና፤ ጎያ ኣጋኻ ዴምጲኖ ኤዲ ውልዛራ ናእዲና፤ ኦጎኖኻሞ ኤና ፓይላ ውል ሴሶን ኬኣሽካዶንታኻና፤ ¹³ዳምቢን ኣኻራ እንዽማ ሴሶኖ ፔሮ ዳይዲና፤ ኮዶን ዳምቢን ይቆልሞንካ ሴሶን ፓይዳዽማሞ።¹⁴ይያማንካሞ፣ ኣዳምካ ካርሳንቴ ሙሴዛራ ኤድን ዶንዛራ፣ ኣዳም ጋንታግያ ኣፓ ጌይዻዳም ሴሳድምናዛራ ዴምጲኖ ብትምዲና፤ ኣዳም ኤያ ናኣናንቴ ዳሳ ኤርጎ ቻያና።

¹⁵ኮዶን እምንቶኖ ሱን እንዻዶኖ ሴሶንግያ ትማሞ፤ ኤዲ ካላሳ ሴሶንካ ሃማንቴ ኤዲኖ ጱፅኖ ኮጃዳና፣ ባርያሳ ፃላሞንቤ ኤዲ ካላኻ ኣጋኻሞ ኢየሱስ ክርስቶስሳ ፃላሞኖ ናኣዶኖ እምንቶኖ ኤና ጱፅናናንቴ ሃርቴ ሳጊ ፓሽ ኮዳሞኖ!¹⁶ሃያንቴኻሞ ባርያሳ እምንቶኖ ኤያ ሴሶን ኣሽካዳሳ ካሺግያ ትማሞ፤ ኦጎኖኻሞ ዻብንሾኖ ኤዲ ካላሳ ሴሶን ጫጋንቴ ካዮን ባእዲና፤ ኮዶን ባርያሳ እምንቶኖ ሴሶን ጱፅን ጫጋንቴ ጋዛሞን ባእዲና። ¹⁷ኤዲ ካላሳ ሴሶንካ ሃማንቴ ዴምጲኖ ኤያ ካኻ ሃማንቴ ኮብትማዳና፣ ባርያሳ ፃላሞን ካሎን ጱፃዻዶንቤ ጋዛሞን እምንቶንቤም ኤና ቻዳና፣ ኤያ ካላስ ኢየሱስ ክርስቶስካ ሳዳንካ ሃርቴ ኬብትምሞኖ!

¹⁸ታ ናንሲ ኤዲ ካላሳ ሴሶንካ ሃማንቴ ካዮኖ ኤዲ ውልዛራ ኮናኣዳግያ፣ ኣጋንታኻሞ ጋዛሞን ዋድማን ካሎንካ ኤዲ ውልናንቴ ሳዳን እማያ ጋዛሞ ሃፓዽዲና። ¹⁹ኤዲ ካላ ይኤሳራድሞንካ ሃማንቴ ኤዲኖ ጱፅኖ ሴሶ ኤድ ኮዳና፣ ኤዲ ካላ ይኤሳራዶንካ ሃማንቴ ኤዲኖ ጱፅኖ ጋዛና ኮዳይ።

²⁰ዳምቢኖ ኮናኣዶንካ ሃማንቴ ሴሶኖ ሻቢሚዲና፤ ኮዶን ሴሶኖ ኮሻብማዃ ፃላሞኖ ካሎን ሻቢሚዲና፤ ²¹ኦጎኖ ይንታ ኮማታዶኖ ሴሶኖ ዴምጲንካ ኮብትማዳግያ ፓይላ፣ ኢየሱስ ክርስቶስካ ሳዳን ላይ ዳን ሃፓዼኻናንቴ ባርያሳ ፃላሞኖ ጋዛሞንካ ኮብትሜኻናንቴና።

¹ 5.1

² 5.2

³ 5.3

Chapter 6

¹ታ ናንሲ ሃር ዎያሜ? ባርያሳ ፃላሞኖ ኮሻብሜኻናንቴ ሴሶ ኣሽክቴ ዳውዎዳይ? ²ኦጎንታ ዳማሞ፤ ውቲ ሴሶንናንቴ ጃይዲና፤ ታ ናንሲ ሃስ ሃያንቴ ክላማ ክንካ ዎዴ? ³ኢየሱስ ክርስቶስ ማላ ክንካ ካላ ዳናንቴ ሻይዻዳና ውቲ፣ ክሳ ዴምጲንማላ ካላ ማታናንቴ ዎሻይዻዶንም ዬቲ ዼሳዬው?⁴ኣጋታኻ ክርስቶስ ባርያ ዎምባሳ ጎሺንካ ዴምጲንባራ ክዻጳዳግያ፣ ውቲካሞ ኦጎንታ ሳዳ ሃሊካ ዎዴኻናንቴ ሻዮንካ ጃንቴ ክላማ ክንካ ውቲ ዱካዽዲና።

⁵ዴምጲንካ ክላማ ክንካ ኦጎንታ ካላ ዎዳና፣ ዴምጲንባራ ዻጳዻንካኻሞ ኦጎንታ ክላማ ካላ ዳናዎዳይ።⁶ካኻ ካርሳንቴ ሴሶንሳ ካይሲ ዳን ዎጋሬኻናንቴ፣ ብሺኖ ሴሶንሳ ሺእሻዼኻናንቴ ዎሳ ዋኖ ጌቾኖ¹ ክላማ ክንካ ዚታዻዶንም ውቲ ዼሳናዎዼሳይ፤ ⁷ኦጎኖኻሞ ኤያ ጃዳ ሴሶንሳ ካይሳሞንባራኻ ላልማንቴ ውትዲና።

⁸ክርስቶስ ላማ ዎጅና፣ ክላማ ክንካ ዎዳይንም ውቲ ዼሳናዎዼሳይ። ⁹ክርስቶስ ዴምጲንባራኻ ዻጵዲና፣ ፕር ማታቴ ክጅሞንም ውቲህ ዼሳናዎዼሳይ፤ ካኻ ካርሳንቴ ዴምጲኖ ክዛራ ካንታ ዳማሞ።¹⁰ይጃዶን ዋዳንካ ሴሶንናንቴ ካላብሽ ቱንሲ ጃይዲና፤ ኮዶን ሳዳንካ ዳዻይንም ባርያናንቴና ክዳይ።

¹¹ሊኪ ኣጋንታ ሴሶንናንቴ ዬጃዳግያ ክርስቶስ ኢየሱስካ ባርያናንቴ ሳዳንካ ዬዳግያ ዬም ፓይድማቴ።¹²ኣጋታኻ ሴሶንሳ ቃቦን ዛርቦን ሃያናንቴ ብሽን ዬሳ ጃንዛራ ሴሶኖ ኮብትሜኻናንቴ ዬያይናኖ። ¹³ብሺን ዬሳም ይንካ ዬር ዛርቦ ኣሽካዻያ ኮይሶ ሃያንቴ ሴሶንናንቴ ዬእምናኖ፤ ኦጎናንቴ ዴምጲንባራኻ ኤና ሳዳንዛራ ሳጋዳናግያ ዬም ባርያናንቴ እምማቴ፤ ብሺን ዬሳም ይንካ ዬር ጋዛሞ ኣሽካዻያ ኮይሶ ሃያንቴ ባርያናንቴ እምማቴ። ¹⁴ዬቲህ ባርያሳ ፃላሞንሳ ቾባራና ዬዶ፤ ዳምቢንሳ ቾባራ ዬዳድሞንታኻ ሴሶኖ ዬዛራ ብቲ ዳማሞ።¹⁵ታ ናንሲ ሃሞንታ ኮዴ? ውቲ ዳምቢንሳ ቾባራ ዳማ፤ ባርያሳ ፃላሞንሳ ቾባራ ዎዶንናንቴ ሴሶ ዎኣሽካያው? ኦጎንታ ካላኻሞ ዛግስማሞ! ¹⁶ዬም ኤዲ ካይሲ ሃያንቴ ዬእምና፣ ይንናንቴ ዬኤሳራያ ኣጋናንቴ፣ ኣጋኻሞ ዬም ዴምጲንዛራ ኣንሳያ ሴሶንናንቴ ዎይካሞ ዬም ጋዛሞንዛራ ኣንሳያ ኤኤ ሃማንቴ ጉማዻንናንቴ ካይሲ ዬዶንም ዬቲህ ዼሳዬው?¹⁷ኮዶን ኣና ብራቴንካ ሴሶንሳ ካይሲ ዬዳናኻሞ፣ ታማርና ዬናንቴ እንዻዳናም ዎይላም ካላኻ ኤና ኤሳራዳና ዬዶንታኻ ጎሺኖ ባርያናንቴ ኮዴ፤ ¹⁸ሴሶንሳ ካይሳሞንባራኻ ቡልዻዃ፣ ውታንቴ ጋዛሞንሳ ካይሲ ማቲዲና።

¹⁹ዎድንታርካ ዬቲህ ኤድ ካንታ ቃጃ ዬዶንታኻ፣ ዬግያ ኤዲ ይዼላቃያግያ ይንታና እያማይ፦ ዋን ዬሳም ካሳ ብራር ሲያሞንናንቴቤ ብራዛራ ካሎን ጌጳዻዳቴ ያኣን ዛርባሞናንቴ ካይሲ ሃያንቴ እምቴ ዬዳግያ፣ ታ ናንሲ ጫራጝማሞንዛራ ዬም ኣንሳን ጋዛሞንናንቴ ካይሲ ሃያንቴ ዋን ዬሳም እምማቴ። ²⁰ሴሶንሳ ካይሲና ዬዶን ዋዳንካ ጋዛሞንባራኻ ፔጌና ዬዶ። ²¹ታ ዬም ዬርን ቦክንሳባራኻ ኣና ዋዳን ኦጎኻ ዬራ ፃላ ዬያፓዳ ሃርቴ? ዬራ ኣጋ ይባኣይኖ ዴምጲና።²²ኮዶን ታ ሴሶንሳ ካይሳሞንባራኻ ቡልዻዃ ውታንቴ ዬቲ ባርያሳ ካይስና ማቲዲና፤ ዬራ ዬፑኡሻይናኻሞ ዬም ጫራጝማሞንዛራ ኣንሳና ኬኣንሳይ፤ ዬራ ኣጋሳ ቱንስኖኻሞ ላይን ዳይኖ ሳዳኖና። ²³ሴሶንሳ ካሽኖ ዴምጲና፤ ኮዶን ባርያሳ እምንቶኖ ዎሳ ጌጳ ኢየሱስ ክርስቶስካ ላይን ዳይኖ ዳይኖና።

¹ 6.6

Chapter 7

¹ዎምባ ናናቶ፣ ኤና ዳምቢን ዼሳዳናናንቴ ዼላቅ እጌያና እጌያይ፤ ዳምቢኖ ኤዲ ካላዛራ ጌጳሞ ኮሳ ኮዳይኖ ኤያ ሳዳንካ ክዳና ሶጎ ኮዳይንም ዬቲ ዼሳዬው?²ሜ ትዻዳ ካላ ኣንጋላማ ክንካ ዳምቢንካ ዻክማንቴ ኮዳይኖ ኖ ሳዳንካ ክዳና ሶጎኖና፤ ኮዶን ኮሳ ኣንጋ ክጃዳና ይንካ ይትዻዶን ዳምቢንባራኻ ውታና ኮውታይ። ³ኮዶንካሞ ኣንጋ ኮሳ ሳዳንካ ክዳኻ ኣንጌ ኣብ ኮትዽና ቡሎና ኮግያ ሃንዻይ፤ ኮዶን ኣንጋ ኮሳ ክጃዃ ኣንጌ ኣብ ይትዻዳናኻሞ ና ዳምቢን ኦጎባራኻ ውትዲና፤ ኮግያ ቡሎ ሃንዽማሞ።

⁴ኣጋታኻ ዎምባ ናናቶ፣ ዬትካሞ ክርስቶስ ዋንካ ዳምቢንናንቴ ጃይዲና፤ ኣጋኻሞ ዴምጲንባራ ዻጳዳ ኤያ ዋናንቴ ክንቴ ማታንቴ ባርያናንቴ ኣፒ ዎኬኻናንቴና። ⁵ኣና ብርካ ሴሶን ዋን ጌጳሞንሳ¹ ቾባራ ዎዶንካ፣ዴምጵንናንቴ ኣፒ ዎኬኻናንቴ ዳምቢኖ ይዻሳዶኖ ሴሶንሳ ካጃልማኖ ዎሳ ዋንሳዛራ ኣሽክቴና ኮዶ።⁶ኮዶን ታ ኣና ብራንቴ ዎም ዻኻዶንናንቴ ውቲ ጃንቴ፣ ዳምቢን ካላንካ ውቲ ውትዲና፤ ኦጎኖኻሞ ዳምቢን ጌቾን ኡካዻዶንካ ዎዋድሜኻናንቴ ትማሞ፣ ኡስን ጎይን ሃሊንካ ዎዋድሜኻናንቴና።⁷ታ ናንሲ ሃር ዎያሜ? ዳምብኖ ይባራንካ ሴሶው? ካለኻሞ ሴሶ ትማሞ፤ ኮዶን እኒ ዳምቢን ጎይንካ ኮትምና ሴሶኖ ሃር ኮዶንም እኒ እንታ ዼስማና እዳይ፤ ዳምቢኖ ሃጝርዽናኖ ኮያማድምና፤ ኣጝርማኖ ሃር ኮዶንም ጎንዼ እኒ እንታ ዼስማና እዳይ። ⁸ኮዶን ሴሶኖ ዳምቢን ይዻዋዳ ጎያኻ ኣርዳንቴ እሳ እሮ ኣጝርማና ዛርቦና ሃንዻይናም ፓይላ ዻስስዲና፤ ኦጎኖ ሴሶኖ ዳምቢ ኮቆልማ ዴምጲ ኮዶንታኻና።⁹ዳምቢኖ ኮቆልማ እንታ ሳዳንካና እዶ፤ ዳምቢኖ ኮናኣዃ፣ ሴሶኖ ሳዳ ሃፕዲና ኮዶን እንታ ጃይዲና። ¹⁰ሳዳንናንቴ ሃማንቴ ዳምባ ቃባዻዳ ኣጋ፣ ዴምጲ ክባኣዶንም እንታ ዼስዲና።¹¹ሴሶኖ ዳምቢንካ ሃማንቴ ጎያ ይያፓዳኻ ኣርዳንቴ ኢም ታይስዲና፣ ዳምቢንካኻሞ ኢም ዴስዲና። ¹²ኣጋታኻ ዳምቢኖ ይባራንካ ጫራጚና፤ ዳምቢኖ ጌይዻዶኖኻሞ ጫራጚቤ፣ ጋዛቤ ፃሊቤና።

¹³ታ ናንሲ ዬራ ፃላ እናንቴ ዴምጲ ማትዲው? ካላኻሞ ይንታ ዳድማሞ ኮዶን ሴሶኖ ሴሶ ይዶንም ማይ ኮዳዃ ዼሳዼኻናንቴ ዬራ ፃላባራኻ እዛራ ዴምጲን ባእዲና፤ ኦጎኖ ሴሶኖ ዳምቢንካ ሃማንቴ ካሎን ሴሶ ኮዴኻናንቴና።

¹⁴ዳምቢኖ ባርያ ጋን ኮዶን ውቲ ዼሳናዎዼሳይ፣ ኮዶን እንታ ሴሶንናንቴ ካይሲግያ ሻንሻዻዳ ዋ ኤድ እዶንም ዼሳና እዼሳይ።¹⁵ዬራ እያያም እንታ ዼስማሞ፤ ዬራ ሃያናንቴ እዛጋይናም እንታ ሃይማሞ፤ ኮዶን ዬራ እቶዛዻያ ኣጋም ሃያና እያያይ። ¹⁶ዬራ ሃያናንቴ እዛጋያም እያያዳና ዳምቢኖ ፃሊ ኮዶንም እንታ ማጚና።¹⁷ኦጎንታ ዳና፣ ዬራ ክናም ሃይቴን ዳ እንታ ትማሞ እሳ ኢሮ ዶኖ ሴሶኖና። ¹⁸እግዶር፣ ብሺን እሳ ሴሶን ጋይሮ ዬር ፃል ካላኻሞ ኮዳሞን እንታ ዼሳናእዼሳይና፤ ዬር ፃል ሃያናንቴ² ፖሻዻናእፖሽካዻይ፤ ኮዶን ሃያናንቴ እንታ ቻልማሞ።¹⁹ዬራ እያያይና ዬራ ፃሊና ሃያናንቴ እዛጋይና ትማሞ፤ ኮዶን ዬራ ሃያናንቴ እዛግምና ዬራ ዛርቦናምና እያያይ። ²⁰ዬራ ሃያናንቴ እዛግምናም እያያዳና ዬራ እግናም ሃያያ እንታ ትማሞ፣ እግዶር ዶኖ ሴሶኖና። ²¹ኣጋታኻ ዳምቢኖ ኮኖ ኣሽክቴ ኮዶንም እናንቴ ኣርድዲና፤ ኣጋኻሞ ዬርን ፃሊን ኣሽካናንቴ እዛግና ዬሮ ዛርቦኖ እላማ ክንካ ዳይዲና።

²²እንታ እሳ ኢካ ባርያሳ ዳምቢንካ ዋዝንዻና እዋዝዻይ፤ ²³ኮዶን እሳ ዋንሳ ኢሮ ኣሽካን ሴሶን ዳምቢናንቴ ኢም ዻኪ ኤድ ሃያንቴ፣ እሳ ሜቴንሳ ኢሮ ዳምቢን ዶን ላማ ዳማያ ዳምቢ ኣብ እሳ ዋንሳ ኢሮ ኮኣሽካይንም ሃፕቴ እዶ።²⁴እንታ ሃሞንታ ካሎን ኤድ እዴ! ኮ ብሺን ዴምጲንናንቴ እንዻዶንካላንካ ሃውቴ ኢም ዻኣሻያ? ²⁵ጌጳ ዎሳ ኢየሱስ ክርስቶስካ ጎሺኖ ባርያናንቴ ኮዴ።

ታ ናንሲ፣ እንታ እባራንካ እሳ ሜቴንካ ባርያሳ ዳምቢንናንቴ ካይሲ ዳንቴ፣ ኮዶን እሳ ዋን ሴሶንጋይንካ ሴሶን ዳምቢንናንቴ እንታ ካይሲና።

¹ 7.5

² 7.18

Chapter 8

¹ኣጋታኻ ኤና ኢየሱስ ክርስቶስካ¹ ዳናዛራ ኬሳ ዻባሞ ቆልማሞ። ²ኦጎኖኻሞ ሳዳን ኡስን ዳምቢኖ ክርስቶስ ኢየሱስካ ሴሶንቤ ዴምጲንቤሳ ዳምብንካላንካ ኢም ቡልዲና።²³ዳምቢኖ ዋን ሴሶን³ ጋንካ ሃማንቴ ቃጃንቴ ዬራ ኣሽካናንቴ ይቻላድምናም፣ ባርያ ናሳ ይሳም ሴሶ ኤድግያ፣ ሴሶንናንቴ ቁሊ ኡካዻዳ ሃያንቴ ንእሳንቴ ኣሽክዲና፤ ኣጋኻኻሞ ሴሶንም ኖ ዋንካ ዻብንሽዲና። ⁴ኦጎኖ ዋንካ ዎ ያያምና ኡስን ጋዛንካ ያያይና ዎንካ፣ ጋዛሞኖ ዳምቢንሳ ዛጋዻይንም ፓይላ ኣሽካዼኻናንቴና።

⁵ኤና ዋን ቃቦንካ ዳይና ዎይላምን ይሳም ዋን ቃቦንዛራና ኬዎዳይ፤ ኮዶን ኤና ኡስን ቃቦንካ ዳይና⁴ ዎይላምን ይሳም ኡስን ቃቦንዛራና ኬዎዳይ።⁶ዋን ቃቦን ቃብንቶኖ⁵ ዴምጲና፤ ኮዶን ኡስን ቃቦን ቃብንቶኖ ሳዳቤ ፃላሞቤና። ⁷ሜቴኖ ይም ሴሶናንቴ ሳስካንቴ እማዶኖ ባርያ ላማ ዋጭ ኤዲና፤⁶ ባርያሳ ዳምቢንናንቴ ሻንዽማሞ ሻንዻናንቴኻሞ ቻልማሞ። ⁸ኤና ዋን ቃቦ ጫጋይ ባርያም ዋዝንሳናንቴ ቻልማሞ።

⁹ኮዶን ዬቲ ባርያሳ ኡስኖ ዬሳ ኢሮ ኮዳና፣ ዋንካ ትማሞ ኡስንካና ዬዶ። ኤዲ ሃውካሞ ክሳ ኢሮ ክርስቶስሳ ኡስኖ ኮቆልምና፣ ኖ ክርስቶስ ጋንት ትማሞ። ¹⁰ኮዶን ክርስቶስ ዬሳ ኢሮ ክዳና፣ ዋኖ ዬሳ ሴሶንካ ሃማንቴ ጃዳ ይዳና፣ ዬሳ ኡስኖ ጋዛሞንካ ሃማንቴ ሳዳንካና ኮዶ።¹¹ኢየሱስም ዴምጲንባራኻ ዻሳዶኖ ባርያሳ ኡስኖ ዬግዶር ኮዳና፣ ክርስቶስም ዴምጲንባራኻ ዻሳዶኖ፣ኖ ዬሳ ኢሮ ዶን ይሳ ኡስንካ ዋን ዬሳ ጃይንናንቴ ሳዳን እማና ክእማይ።

¹²ኣጋታኻ ዎምባ ናናቶ፣ ዎዛራ ባዛ ዳይዲና፤ ባዛኖ ኦጎኖ ዎሳ ዋን ቃቦንናንቴ ዋን ቃቦንናንቴ ዎዴኻናንቴ ትማሞ። ¹³ዬሳ ዋን ቃቦንግያ ዬዳያዳና ጃናዬጃይ፤ ኮዶን ዬሳ ዋንሳ ዋድማን ዛርቦን ኡስንካ ዬዴስና፣ ሳዳንካ ዳና ዬዳይ፤¹⁴ኦጎኖኻሞ ኤና ባርያሳ ኡስን ይኣንሳይና እግና ኬ ባርያ ናናና። ¹⁵ዬም ፕር ማሳቴ ኩርታሞንሳ ካይሲ ሃያን ኡስን ዬቲ ቻድማሞ፤ “ይንካ⁷ ኣባ፣ኣባ ሃማንቴ ኪም ዎግስማን ናሳሞን⁸ ኡስን ዬቻዶንታኻና።¹⁶ባርያ ናና ዎዶንም ኡሳ ኣጋ ይባራንካ ኡስን ዎኖንላማ ክዛራ ማታንቴ ዎናንቴ ማኚና ክዳይ። ¹⁷ክሳ ናና ዎዳና ውቲ ዻላይናና፤ ክሳ ጎሺን ካሽማናንቴ ክሳ ጋሎን ጎንዼ ዎካሽማዳና፣ ውቲ ኤና ባርያም ዻላይና፣ ክርስቶስላማ ክንካ ዻላይናና ዎዳይ።¹⁸ዎሳ ጋሎኖ ዋዳን ታን ጋይኖ፣ ቤሬ ብራዛራ ናኣናንቴ ዶን ዎናንቴ ጎሺን ዎዳዻዶን ላማ እዬክንሳዽና፣ ኮዬክንዽሞንም ሼዳና እሼዳይ። ¹⁹ዬራ ባርያ ይዎዳዳና ዳና ፓይላ ባርያ ናናሳ ናእንቶን ፖሽኮኻ ካሊቴና ኬዶ።²⁰ዬራ ባርያ ይዎዳዳና ፓይላ ዬር ቆልማ ግዶር ኣርድዲና፤ ኦጎንታ ይንካ ኬኣርዳዶኖ ይንዻርካ ዛጋንቴ ትማሞ፣ ቃሞን ቁንፃንካ ኬ ዬራ ቆልማ ኣጋናንቴ ኬሻንዼኻናንቴ ክሃያዳሳ ክሳ ቃቦንካ ሃማንቴና። ²¹ኦጎኖ ዬራ ባርያ ይዎዳዳና ጫፓዻን ካይሳሞሮኻ ውታንቴ፣ ባርያ ናናናንቴ ዎዳዻዶን ጎሻዻዶን ቡልዻዶንዛራ ኬዬስኬኻናንቴ።

²²ታ ካውል ዬራ ባርያ ይዎዳዳና ፓይላ ይዳዛራ ሜ እꬅማኻ ጋሊቴ ዳግያ ቡርቃሞን ዶንሽቴ ኬዶንም ውቲ ዼሳናዎዼሳይ።²³ኣጋ ሶጎ ትማሞ፣ ኡስን ጋዛንሳ ኣፕና ብራናም ውቲ ኤና ሃፓዳና ዎባራንካ ዎሳ ናሳሞኖ ኦጎኖ ዎሳ ብሽን ሃሊሳዻን ፖሽኮኻ ካሊቴ ዎሳ ኢካ ቡርቃሞን ዶንሽቴና ዎዶ። ²⁴ዬራ ይንዛራ ቃሞን ዎቁንፃዳ ኣጋኻና ዎዻቃዶ፤ ኮዶን ዬራ ይንዛራ ቃሞን ቁንፃዻያም ሃፓዻያ ዳና፣ ኣጋ ቃሞ ቁንፃ ትማሞ፤ ዬራ ይያፓያዛራ ሃውቴ ቃሞ ቁንፃያ? ²⁵ኮዶን ዬራ ዎያፓድማዛራ ቃሞ ዎቁንፃያ ዳና፣ ኪም ዶንሻንቴ ካላና ዎካላይ።

²⁶ሃያንቴኻሞ ባርያሳ ኡስኖ ካንታን ቃጃሞን ዎሳኻ ዎም ኬልሻና ኮኬልሻይ፤ ሃሞንታ ሃያንቴ ዎምስካይንም ውቲ ዼስማሞ፤ ኮዶን ባርያሳ ኡስኖ ኣፖኻ ጌያቴ ቻላዽማ ጎይካ ዎናንቴ ምስካና ኮምስካይ። ²⁷ዎሳ ዎይላምን ሼዳያ ኖ ኡስንሣ ቃቦን ዼሳና ክዼሳይ፤ ኦጎኖኻሞ ባርያሳ ኡስኖ ባርያሳ ቃቦንግያ ባርዮን ኤና ጫራጝማዳናናንቴ ምስካና ኮምስካይ።²⁸ባርያ ዬር ፓይላም ኤና ኪም ናሻይና ክሳ ቃቦን ጎይንካ ግስንዻዳናናንቴ ፃሊ ኮዴኻናንቴ ክያ⁹ያይንም ውቲ ዼሳና ዎዼሳይ።¹⁰ ²⁹ባርያ ኣና ብርካ ኤና ይዼሳዳና ክሳ ናሳም ኬታኬኻናንቴ ብርካ ቃብዲና፤ ኣጋኻሞ ናሳ ክሳ ይሳ እምባ ናና ጱፅና ግዶር ጃልዻፓ ክዴኻና። ³⁰ብርካ ኤና ይቃባዳናም ኖ ግስምዲና፤ ይግስማዳናምካሞ ኤዲ ጋዛ ሃይዲና፤ ኤና ጋዛ ይያያዳናምካሞ ጎሽሽዲና።

³¹ታ ዬራ እግናናንቴ ሃር ዎማሴ? ባርያ ዎላማ ክዳና፣ሃውቴ ዎዛራ ዻጳናንቴ ቻላያ? ³²ናሳ ይሳናንቴ ቡርቃዻድማ፣ ዎውልናንቴ ሃማንቴ ሳስካንቴ እማዳ ኖ፣ ዬር ውልም ክላማ ክንካ ዎናንቴ ፃላሞኻ ሃርቴ ክእምሞኖ?³³ኤና ባርያ ይካማዳናም ሃውቴ ኬም ቤሪንሳያ? ኬም ጋዛ ሃያያ ባርያና፤ ³⁴ታ ናንሢ ኬም ሃውቴ ዻብንሻያ? ኤያ ጃዳ፣ ሃያንቴኻሞ ዴምጲንባራኻ ዻጳዳ፣ ባርያሳ ምዛቅባራ ዳርቃዳ ክርስቶስ ኢየሱስ ዎናንቴ ምስካና ክምስካይ።³⁵ክርስቶስሳ ናሽማንባራ ሃውቴ ዎም ላላያ? ጋሎሞ ዎይካሞ ቡርቃሞሞ ዎይካሞ ኦይታንቴ ያያዻሞ ዎይካሞ ዳቆሞ ዎይካሞ ፑርዲንቆሞ ዳዻያሞ ዎይካሞ ካይሶሞ ሞ ባንቆ? ³⁶ኦጎኖ

“ሃናንቴ ሃማንቴ ሮሮ ውል ዴምጲን ማላ ዳርጋና ዎዳርጋይ፤

እያና ማቻዻይናግያኻሞ ዎም ፓይዳዽዲና”

ሃማንቴ ኡካዻዳግያና።

³⁷ዬር ካላኻሞ ክባራ ዎም ላልማሞ፤ ዬራ እግና ውልግዶር ዳንቴ ውቲ ባርያ ዎም ናሻዳኻ ሃማንቴ ኤና ባሻዳናካላንካ ፓይላ ሳጋና ዎሳጋይ። ³⁸ኣጋም እንታ ዼስዲና፤ ዴምጲቤ፣ ሳዳቤ፣ ባርያሳ ኤርጎን ኤናቤ፣¹¹ ብትናቤ፣ ታ ዬራ ዳናቤ፣ ዬራ ናኣይናቤ፣ ዎይካሞ ካንታ ሃውቤ፣ ³⁹ጳ ዼግ ዳይንቶቤ፣ ፃራሞቤ፣ ዎይካሞ ዬር ሃውካሞ ዎዳዻዳቤ ጌጳ ዎሳ ኢየሱስ ክርስቶስካላ ዶን ባርያ ናሽማንባራ ዎም ላላናንቴ ቻልማሞ።

¹ 8.1

² 8.2

³ 8.3

⁴ 8.5

⁵ 8.6

⁶ 8.7

⁷ 8.15

⁸ 8.15

⁹ 8.28

¹⁰ 8.28

¹¹ 8.38

Chapter 9

¹ክርስቶስካ ዳንቴ ጎንዼና እጌያይ፣ እንታ ፖግምማሞ፤ እሳ ዎይላምኖ ባርያሳ ኡስንካ ሃማንቴ ማኚ ማታንቴ እናንቴ ጌይቴና ኮዶ። ²እልሊ ጃይንቶ ጌጲቤ ቃቦ ቱንሲ ቆልማቤ እሳ ዎይላምሮ ዳይዲና።³ኤና እሳ ኤዳና ኣባ ናናናንቴ ሃማንቴ እንታ ኤዲ ኣሻዻዳ፣ ክርስቶስካላ ቡላንቴ ዻባዻዳ ዳናንቴ ዛግቴና እዶ፤ ⁴ኬ እስራኤል ዛርሲና፤ ናሶ ዳዻይኖቤ፣ባርያሳ ጎሺንቤ፣ ባርያ ኣሽንሻንቴ ኣፓ ክጌያዳቤ፣ ዳምቢን ቻይንቶንቤ፣ ባርዮን ኦኖንሳ ግሎንቤ፣ ኣፓ ይንዛራ ቃሞን ቁንፃዻዳቤ ኬንቲና። ⁵እምባናኻሞ ኬንቲና፣ ክርስቶስሳ ኣዽማን ብዛን ኮሳ ፓይዳዽድኖ ኬባራና፤ ኖኻሞ፣ ውልሳ ጳባራን ዳ ባርያ ላይን ጎሽንቴን ዳዻዳና¹ ኣሜን።

⁶ኮዶን ኦጎኖ ባርያሳ ኣፖን ሽእሻዽዲና ትማሞ፤ እስራኤልና ግዶር ኤና ኣዻዻዳና ፓይላ እስራኤል ኤዲ ትማሞ። ⁷ኣብራሃም ብዛሮኻ ኬዶንታኻ ኬ ፓይላ ኣብራሃም ናና ትማሞ፣ ይያማን “ቢዛን ሃሳ ይሳሃቅካና ግስንዻይ” ሃማንቴ ጌይዻዳግያና።⁸ኦጎኖ ኤና ባርያ ናና ሃማንቴ ግስንዻይና ኣብራሃም ዋንካ ይኣዻዻዳና ትማሞ፤ ኮዶን ኣብራሃም ናና ሃንዻይና ኣፓ ይንዛራ ቃሞን ቁንፃዻዳ ናናና። ⁹“ዋዳስ ጌይዻዳኻ ማታቴ ናኣና እናኣይ፤ ሳራኻሞ ኣንጌ ናሶ ኣዻና ኮኣዻይ” ሃማያ ኣፖ ይንዛራ ቃሞ ቁንፃዻያ እማዻዶንታኻና።

¹⁰ኣጋ ሶጎ ትማሞ ርብቃ ናናሳ እምባ ካላና፤ኖኻሞ ዎምባ ይሳቅና። ¹¹ናና ማንትናም ኣኻራ ኣዻዽማ፣ ዎይካሞ ዋድማ ፃልቤ ዛርቦቤ ኬኣሽክማ፣ ባርያ ቃባ ይንካ ይካማዳ ጎንዼ ክማቴኻናንቴ፣ ¹²ዋድማኻ ጋራንቴ ኤያ ባርያ ግስማዳባራ ኮዶንታኻ፣ “እሽማ ካናስናንቴ ዋድና ክዋድማይ’ ሃማንቴ ኮናንቴ ጌይዽዲና። ¹³ኣጋኻሞ “ያዕቆብም እንታ ናሽዲና፣ ኮዶን ዔሳም እንታ ቶዛዽዲና” ሃማንቴ ኡካዻዳግያና።

¹⁴ታ ናንሲ ሃር ዎያሜ? ባርያ ኤዲ ካላዛራ ዎዻው ክዎዻይ? ካላኻሞ ዎዽማሞ! ¹⁵ባርያ ሙሴግያ፣

“ኤያ ይንናንቴ ፃላሞን እዻዋያናንቴ እሳ ፃላሞን ዻዋና እዻዋይ፤

ኤያ ይንናንቴ እቡርቃዻያናንቴኻሞ ቡርቃዻና እቡርቃዻይ” ክያማዶንታኻና።

¹⁶ታ ናንሲ ኦጎኖ ኤና ይዛጋዳግያ ዎይካሞ ዋድማባራኻ ትማሞ፣ ባርያሳ ፃላሞንካ ሃማንቴና።¹⁷ባሪያሳ ዋርቃትኖ ፈርዖንግያ፣ “ካንታን እሳም ሃንካ ሃማንቴ ሃፓዼኻናንቴ፣ ናብን እሳም ፔሮ ጌይዼኻናንቴ ኣጋናንቴ እንታ ሃም ዻስዲና’ ና ኮያማይ። ¹⁸ኣጋታኻ ባርያ ኤያ ይንናንቴ ፃላሞን ይሳም ዻዋናንቴ ይዛጋያናንቴ ዻዋና ክዻዋይ፤ ኤያ ይንሳ ዎይላምን ሹፓናንቴ ይዛጋያሳ ዎይላምን ሹፓና ክሹፓይ።

¹⁹ዬግዶር ኤዲ ካላ፣ “ታ ኦጎንታ ክዳና፣ ካውል ባርያ ዎዛራ ሃርናንቴ ክዋጭሜ? ክሳ ቃቦን ማራናንቴ ኤድ ቻላያ ዳይዲው?” ኬዳ ኤድ ሃማያ ዳናክዳይ። ²⁰ኮዶን ባርያዛራ ኣፖ ማሳያ ያ ሃውቴ? “ዋድማኖ ኤያ ኮም ኣሽካግያ ‘ኮንታ ሃርናንቴ ኢም ሃኣሽካዴ?’ ሃማው ኮያማይ?” ²¹ኤያ ዳን ኣሽካያ ዱኒንሣ ባኻላም ዬር ጎሻዻዳናንቴ ዋኒም ሱን ዬርናንቴ ኣሽካናንቴ ክሳ ጌዻሞ ቆላዮው?

²²ባርያ ይሳ ዋጭንቤ ካንታንካንቤም ዻዋናንቴ፣ ኤና ይንዛራ ዋጭሜኻናንቴ ዛግሳይናም፣ ካይዮናንቴ ዳናናንቴ ክዶንሻዳናይ! ²³ኣና ብርካ ኤና ጎሽንናንቴ ክካማዳና፣ ይሳ ፃላሞን ይንዛራ ይዻዋይናናንቴ ክሳ ጎሺንሳ ዎዲማሞ ዼሳዼኻናንቴ ኤ ኮም ሃይቴ ክዳናይ? ²⁴ኖ ክስማዶኖ ኣይሁድ ኤናም ሶጎትማሞ፤ ዎምካሞ ቶርስን ኤናም ካውልሞ ክግስማዶኖ?²⁵ሆሴእ ዋቃትሮ ይንታ ሃማንቴ ክጌይዻዳግያ፦

“ዛርስን እኖን ዳድሞንም፣ ‘ዛርስኖ እኖ’ ሃማንቴ ግስማና እግስማይ፤

ናሻዻድሞንካሞ ‘ናሻዻዶኖ’ ሃማንቴ ግስማና እግስማይ።

²⁶ሃያንቴኻሞ፣ “ ‘ዬቲ ዛርሲ እንቲ’ ትማሞ፣

ሃማንቴ ኬናንቴ ራቃ ጌይዻዳ ኣጋሮ፣

‘ባርያ ላይን ዳሳ ናና’ ሃማንቴና

ኬም ግስንዻይ።

²⁷ኢስያስካሞ እስራኤል ኤናናንቴ ይንታ ሃማንቴ ክእላታይ፦

“እስራኤል ናና ሻምን ባይን ኣፖሮን ዶንግያ ጵፅ ኬዶንካሞ፤

ኬግዶር ኤና ዻቃይና ቄታ ሶጎና።

²⁸ኦጎኖኻሞ ጌጳ ፔንዛራ ብቶንም ካሎን

ቱንሢ ይሪካ ታኻና ክታኻይ።

²⁹ኣጎኖኻ ኣና ብራንቴ ኢሳያስ፤

“ዎታዳርናሳ ጌጳ እኒ ዎናንቴ ኤዲ ክሺእሻዲምና፤

እኒ ሶዶም ጋንታግያና ዎዳይ፤

ገሞራምና ዎታኻይ” ሃማንቴ ክጌያዳግያና።

³⁰ታ ናንሲ ሃር ዎያሜ? ጋዛሞን ጫጋዲምና ቶርስና ጋዛሞን ሃፕዲና፤ ጋዛሞኖ ኦጎኖ እምነትንካ ሃፓዻይኖና፣ ³¹ኮዶን ጋዛሞን ዳምብን ጫጋይና እስራኤልና ጋዛሞን ኮም ሃፓዲማሞ።³²ኮኖ ይንታ ሃርናንቴ ኮያማዴ? እምነትንካ ጫጋዻን ጋራንቴ ዋዲማን ጎይንካ ኬጫጋዶንታኻና፤ ኬኻሞ “ሱና ጁንፓያዛራ” ጁንፕማንቴ ድንዲና። ³³ኣጋኻሞ፣

“ሼድማቴ፣ ኤና ኬጁምፕሜናንቴ ሃያያ ሱኒ፣

ኬዲኔኻናንቴ ሃያያ ላይታ፣

ፅዮን ግዶር ዎዳና እዎዳይ፤ ክንካ ኤያ ኣምናያ ቦክንማጲሞ”

ሃማንቴ ኡካዻዳግያና።

¹ 9.5

Chapter 10

¹ዎንባ ናናቶ፣ እስራኤልናናንቴ እሳ ቃቦኖ፣ባርያም ኬናንቴ ይንናንቴ እምስካይኖኻሞ ኬዻቄኻናንቴና። ²ኬ ባርያናንቴ ኬቶልማይንም እንታ ኬሳ ማኚና፤ ኮዶን ኬሳ ቶሊማኖ ኦጎኖ ዼስንቶባራ ናኣዳ ትማሞ። ³ባርያሳ ጋዛሞን ናኣይንም ኬ ይዼሳድሞንታኻቤ ጋዛምን ይኖንም ዎይሳናንቴ ይዛጋዶንታኻ፤ባርያሳ ጋዛሞንናንቴ ኬ ኤኤ ሃድማሞ።⁴ኤና ኣምናይና ውልናንቴ ጋዛሞ ኮዴኻናንቴ ክርስቶስ ዳንብሳ ቱንሣና።

⁵ዳንብን ጫጋንቴ ጋዛሞን ሃፓዻንሣ ሙሴ ይጌይና፣ ኤና “ዬራ ክናም ኣሽካይና ኬንካ ዳና ኬዳይ”ና ክያማይ።⁶ኮዶን ጋዛሞኖ እምነትንባራ ናኣይኖ ይንታ ኮጌያይ፤ “ሃሳ ዎይላምካ ፖላንዛራ ውታያ፤ሃዉቴ? ሃምናኖ”፤ ኦጎኖ ክርስቶስም ፖላባራኻ ሃንችሻናቴና፤ ⁷“ዎይካሞ ኦሎን ፄርንዛራ ሃንቻያ ሃውቴ?’ ሃምናኖ፤ኦጎኖኻሞ ክርስቶስም ዴንጵንባራኻ ቡላናንቴና።⁸ኮዶን ሃር ኮያማ? “ዼላቅኖ ሃኻላ ፄዲና ኮዶ፤ሃሳ ኣፖሮቤ ሃሳ ዎይላምሮቤና ኮዶ” ዎቴ ዎጌያያ እምነትን ዼላቃ ካና፤ ⁹“ኢየሱስ ጌጲና” ሃማንቴ ሃሳ ኣፖንካ ሃጌይና፣ባርያ ኪም ዴንጵንባራ ክዻሳዶንም ሃሳ ዎይላምካ ሃኣምንና ዻቃናሃዻቃይ። ¹⁰ጋዛ ሃማታይኖ ሃሳ ዎይላምካ ኣምናንቴና፤ሃዻቃይኖኻሞ ሃሳ ኣፖንካ ጌያንቴና።¹¹ዋርቃትኖ ኮጌያዳግያ፣”ኤና ክንካ ኣምናይና ውል ቦክዽማሞ። ¹²ኣይሁድናቤ ቶርስናቤ፤ ካላና ጌጳ ካላስ ኤዲ ውልሳ ጌጳና፤ ኤና ኪም ምስካይና ውልናንቴ ሻባንቴ ፖፂን እማና ክእማይ ¹³“ባርያሳ ናብን ኤና ግስማይና ውል ዻቃናኬዻቃይ” ሃንዻንዶታና።

¹⁴ታ ኬ ናብን ይኣምናድሞንም ሃስ ኬግስሜ? ክሳ ዬር ኤሳርማ ሃስ ኪም ኬኣምኔ? ኤናም ንእሳዻዲምና ክሳ ሃስ ሃያንቴ ኬኤሳሬ? ¹⁵ኤናም ይእሳዻድምና ሃስ ሃያንቴ ኬጌዬ? ኣጋኻሞ “ኤና ሜርሜርን ሃልን ባኣይናሳ ራና ሃሞንታ ኬፃላዻዴ!” ሃማንቴ ኡካዻዳግያና።

¹⁶ኮዶን ኤና ኤሳራዳና ፓይላ ቻድማሞ፤ ኢሳያስካሞ ጌጳዬ” ሜርሜርን ሃልን፣ ዎሳ ሃውቴ?” ኣምናዳ ክያማዶንታና። ¹⁷ኣጋታኻ እምነትኖ ዼላቅ ኤሳራኻና ኮናኣይ ዼላቃኻሞ ክርስቶስ ኤላቅና።¹⁸ኮዶን ኬ ኬዳ ኤሳርድሞ? ሃማንቴ ኦይሳና እኦይሳይ፤ጎንዼ ኬ ኤሳርዲና፤

“ኬሳ ናቅስኖ ፔ ውል ግዶር ኤሳርምዲና፣”

ኣፖኖ ኬሳኻሞ ፔንሳ ቱንሣንዛራ ዬስክዲና።”

¹⁹ፕርካሞ ኦይሳና እኦይሳይ፤እስራኤልና ጶቅስማው ኬዶኖ? ብራንቴ ሙሴ ይንታና ክጌያዶ፡-

“ቶርስና ዛርስን ትምናኻ ኬም ኣጝርሳና እኣጝሳይ ኤና ዬርን

ኬም ዻግስሳናእዻጋስሳይና” ክያማዶ፤

²⁰ኢስያስካሞ ኩርትንዽማ ይጌይና፣

“ኤና ኢም ዛጋድምናናንቴ እንታ ሃፕንዽዲና፤

ኤና ኢም ኦይሳድምናናንቴኻሞ እንታ ኢም ዻውዲና”ና ክያማዶ።

²¹ኮዶን እስራኤልናሳ፣

“እናንቴ ኤሳርምናዛራቤ ኤኤ ሃምናዛራቤ ሮሮ ውል

እንታ ኣን ቃይሺዲና” ና ክያማዶ።

Chapter 11

¹ታ ናንሲ ባርያ ዛርስንም ጋርዲው? ሃማንቴና እኦሳይ፤ ካላኻሞ! እንታኻሞ እባራንካ ብንያም ብዛ፣ ኣብራሃም ብዛስ እስራኤል ኤድና። ²ባርያሳ ብራንቴ ዛርስን ዼሳዻዶንም እንታ ኬም ቶዛዽማሞ። ኤልያስ እስራኤልናም ባርያዛራ ክዻብንሻዶንም፣ ዎርቃቲኖ ክሳ ዬር ኮጌያዶንም ዬቲይ ዼሳዬው? ³"ጌጳ፤ ኤና ኣና ሃሳ ኣፖን ጌያይናም ኬዴስዲና፤ ሙልዻን ይንግዶር ሃናንቴ ቆሌን ታኻዻይንምካሞ ኬ ኮስዲና እንታ እዻር ሺዽዲና እምካሞ ዴሳናንቴና ኬዛጋይ ክያማዃ።⁴ኮዶን ባርያ ሃር ሃማንቴ ክማሳዴ? “ባኣልናንቴ ኤና ኮንፓርሳድምና ሺ ፆጳናም እንታ እናንቴ ሽእሽዲና።”

⁵ዋዳን ኮኻኻሞ ኦጎንታ ባርያሳ ናሽማንካ ኤና ካማዻዳና ዳይድና።⁶ታ ናንሲ ናሽማኻ ኮዳና ዋድማኻ ትማሞ፤ እኒ ዋድማኻ ኮዳና ናሽማኖ እኒ ናሽማ ትማና ኮሽዻይ።¹

⁷ታ ናንሲ ሃርቴ? እስራኤልና ዋቻዻንቴ ይዛጋዳም ሃፓድማሞ፤ኮዶን ኤና ካማዻዳና ሃፕዲና፤ኤና ሽዻዳና ኬሳ ዎይላምኖ ሹፕምዲና፤ ⁸ይንታ ሃማንቴ ኡካዳዳግያ፤

“ኣፕኖ ኬሳ ሃፓን ኮጋሬኻናንቴ፣

ኬሳ ቃሞኖኻሞ ኤሳራን ኮጋሬኻናንቴ፣

ሮራ ካዛራ

ባርያ ኬዛራ ራት ባእዲና።”

⁹ዳዊትካሞ ይንታና ክያማዶ፤

ኬሳ ዳኣንኖ ኛውኖቤ ዛኒቤ፣

ዱርምቤ ዬር ኬም ዻያቤ ኮማቴ።

¹⁰ኬሳ ኣፕኖ ሃፓንኮጋሬኻናንቴ ሹፓዼ፤

ኬሳ ካርናኖኻሞ ላይ ኮምብሚ ኮዴ።

¹¹ፕር ማታቴ ኬሳ ዻቃ ጋራዛራ ኬ ካይድው? ሃማንቴ ፕር ኦይሳናእኦይሳይ፤ይንታ ትማሞ፤ኦጎናንቴ እስራኤልናንቴ ዻዋናንቴ ኬሳ ሴሶንካ ሃማንቴ ዻቆኖ ቶርስናናንቴ ናእዲና። ¹²ኮዶን ኬሳ ሴሶኖ ፔን ናንቴ ዻቆ ኮባኣዳና፣ ኬሳ ጱፃሞኖ ሃሞንታ ዻቆ ጌጲ ባኣያቴ?

¹³ቶርስናቶ ዬናንቴ ጌያናእጌያይ፤ቶርስናናንቴ ይእሳዻዳ እዶንታኻ ዋድማን እሳም ዋቻዻንቴ ኣሽካእኣሽካይ፤ ¹⁴ኣጋኻሞ ኤና እና ኬያፔኻናንቴ ዻጳንቴ ኬግዶር ዋኒም ዻኣሻናንቴ ቃባንቴና።¹⁵ኬጋራዶኖ ፔንናንቴ ቃሽ ኮባኣዳና፣ኬም ይንካ ቻዻዶኖ ዴንጲባራ ዻጳዻዳግያና ኮዶ ሃንዻያሳ ኦባራ ዳ ሃርቴ? ¹⁶ቡካንሳ ብራና ጫራጚ ኬዳና ቡካኖ ፓይላ ጫራጚና ሃቃስሳ ጫጭኖ ጫራጊ ኮዳና፣ኣንትናኻሞ ጫራጚና ኬዳይ።

¹⁷ሃቃስሳ ኣንትና ግዶር ዋኒ ኬኣዳና፣ያኻሞ ዎይራስ ዳራንጋንታ ዳንቴ ኣንትና ዋኒ ማላ ኪም ሃሳኻዳናቤ ዎይራስሳ ጫጭሮኻ ዋኣትና ውታይናም ሃያፓያዳና፣ ¹⁸እንትና እግናዛራ ሃፖኻርናኖ። ኮዶን ሃፖኻርና ዬር ካላም ዼስማ፤ያ ጫጭን ባስክስማሞ፤ኮዶን ጫጭኖና ሃም ባስክሳይኖ።¹⁹ታ ናንሲ ኣንትናሳ ይንናንቴ ኣዻዶኖ እንታ እኣርዴኻናንቴና ኬዳ ሃማይ። ²⁰ጎንዼና ኬ ይንናንቴ ኬኣዶኖ ኬኣምንድሞንታኻና፤ያኻሞ እምነትንካ ዎይዲና፤ኩርትንዽማ ሃፖኻርናኖ። ²¹ባርያ ሃቃና ይዎዳዳና እግናናንቴ ይቡርቃዻድምና፣ ሃናንቴኻሞ ቡርቃዽማሞ።

²²ታ ናንሲ ባርያሳ ፃላሞንቤ ዛርባምንቤም ሼድማ፤ክሳ ዛርባሞኖ ኤና ራስዛራ ማታዳናዛራና ኮዶ፤ኮዶን ክሳ ፃላሞኖ ክሳ ፃላሞሮ ሃሳ ዳዛራ ሃናንቴና፤ኤይኤይ ሃምና ሃምካሞ ታኻናታኻዻይ።²³ኬኻሞ ይኣምናድሞን ይጋርናይ ማታቴ ኣርዳናኬኣርዳይ፤ ባርያኻሞ ኬም ማሳቴ ኣርሳዻን ቻላናክቻላይ። ²⁴ዬቲ ዎይራና ቃውሮን ዳና ዳንቴ ዎይራና ሞሮን ጋይና ፃሊና ግዶር ዬኣርዳዳና ሞሮን ጋይና ዎይራና እግና ይሳ ራቅናዛራ ማታቴ ሃርቴ ኬኣርድሞኖ!²⁵እንና ናናቶ ውቲ ዬርን ዼስዳናና ሃማንቴ ዬቲ ማይሻና፤ዬራ ሃላ ካም ዼስማ ዬሽዼኻናንቴ እንታ ዛግማሞ፤ቶርስኖ ፓይላ ባርያዛራ ኮሳ ማታዛራ እስራኤልናሳ ባኻላ ካያሞና ኬዳይ።²⁶ኣጋታኻ እስራኤልና ፓይላ ዻቃናኬዻቃይ፤ይንታ ሃማንቴኻሞ ኡካዻዳግያ፤ዻኣሻያ ፅዮንባራ ውታናክውታይ፤

ያዕቆብባራኻሞ ዛርባሞን

ቡላናክቡላይ።

²⁷ኬሳ ሴሶን እካይስና፤

ኬላማ ክንካ እዳያ ኣፓ ካና።”²

²⁸ኣፖን ሃሊንካ ማንቴ ዬሳ ኬ ጋልና፤ ኮዶን ካምንቶን ጎይንካ ዳና ዎምባናኻ ሃማንቴ ኬ ዎሳ ናሻጲና፤ ²⁹ባርያሳ እምንቶሮቤ ግስሞንቤ ባራ ዛርቦ ቆልማሞ።³⁰ዬቲይካሞ ኣና ብራን ባርያናንቴ ዬኤሳሪማግያ፣ ኬኻሞ ኬኤሳሪዲማኻ ሃማንቴ ባርያሳ ፃለሞን ዬያፓዳግያ ፓይላ፣ ³¹ባርያ ዬናንቴ ፃልን ክያያዳኻ ሃማንቴ፣ ኬኻሞ ፃልን³ ሃፓናንቴ ታ ናና ኤሳሪምና ማቲዲና። ³²ባርያ ኤና ፓይላ ውሊናንቴ ፃሊን ሃያናንቴ፣ ኤና ፓይለ ውል ክናንቴ ኤሳራን ኬጋሬኻናቴ ሃይዲና።³³ባርያሳ ሃማሞንቤ ክሳ ዼስንታንቤሳ ዎዲማሞኖ ካሎን⁴ ሃሞንታ ፄርቴ!

ብቶን ክሳም ዬክንሳጲማሞ፤

ጎይን ክሳምኻሞ ኤድ ጫጋያ ቆልማሞ!

³⁴“ኤያ ጌጳሳ ዎይላም ዼሳዳ ሃውቴ?

ኤያ ኤ ክም ክልቴ ዳ ሃውቴ?”

³⁵“ባርያ ማሳቴ ክእሜኻናንቴ፣

ባርያናንቴ ብዲርሳዳ ሃውቴ?”

³⁶ዬር ውል ፓይላ ክባራና፣ክንካና፣ክንቲና፤

ክናንቴ ጎሽኖ ላዪ ኮዴ፤ ኣሜን።

¹ 11.6

² 11.27

³ 11.31

⁴ 11.33

Chapter 12

¹ታ ናንሲ እናንናናቶ፤ብሽን ዬሳም ጫራጝቤ ባርያም ዋዝንሳያቤ ሃያንቴ ዬቤኻናንቴ ባርያሳ ናሽማንካ እንታ ዬም ምስካናእምስካይ፤ ኦጎኖኻሞ ኤና ዬርን ዼሳዳናግያ¹ ዬዋድማይኖ ዋድማኖ ዬሳና። ²ባሽኖ ዋዝንሳይንቤ ጫራጝንቤ ባርያሳ ቃቦኖ ሃር ኮዶንም ፃሊ ሃያንቴ ዼሳናንቴ ሜቴ ዬሳኻ ጶቅማቴ ፔን ኮግያ ዬዳናኖ።

³ባርያ ዬውልናንቴ ክእማዶን እምነትንካ ዬም ፃሊ ሃያንቴ ሼድማቴ፣ዬዶንሳ ጳባራ ዬም ዼግ ሃያንቴ ሼዳን ዬጋሬኻናንቴ ናሽማን እናንቴ እንዻዶንካ ዬውልም ኪላናእክላይ።⁴ዎሳ ቡሽና ግዶር ዋ ብፅ ጎዳግያ፣ዋና እግናሳ ዋድማና ዋና ዋና ኬዳግያ፣ ⁵ኣጋንታ ውቲ ጱፅ ዳንቴ ክርስቶስካ ዋ ካላና። ውቲ ፓይላ ክሳ ብሺ ካላና።⁶ዎናንቴ እንዻዳግያ ዎሳ ዋድማ ዋና ዋና ዳይዲና፤ዋናናንቴ እንዻዶኖ ባርያሳ ኣፖን ክጌዬኻናንቴ ኮዳና፣ይኣምናዳግያ² ክጌዬ። ⁷ዋድማያ ይዳናኻሞ ክዋድሜ፤ታምርሳያ ይዳናኻሞ ክታማርሴ፤ ⁸ኤያ ኪላያ ይዳና ክክሌ፤ኤና ኩፕናናንቴ እምያ ይዳናኻሞ ሻባንቴ ክእሜ፤ኤናም ግሽያ ይዳና ዋቻዻንቴ ክግሼ፤ኤያ ኤናሳ ሴሶን ጋራያ ይዳናኻሞ ዋዛኻ ክጋሬ።⁹ናሽማኖ ዬሳ ካይስንሶ ይቆልማ ኮዴ፤ዬራ ዛርቦናም ፓይላ ቶዛዽማቴ፤ ዬራ ፃላማላ ክንካ ዳማቴ። ¹⁰እንዳናሶግያ ክንካ ጎንዼኻ ኪም ናሽማቴ፤ኤያ ዋ ዪም ይካላንካ ኤያ ዋም ብርሳንቴ ኪም ናሽማቴ።¹¹ጌጳናንቴ ዋድማናንቴ ኡስንካ ኦይዻዻንቴ ዳማቴ ዋቻማ ካባራ ራስዛራ ዬማትናኖ። ¹²ዬርን ብራዛራ ሃምማንቴ ዶንካ ዋዛ ዳማቴ፤ ጋሎን ዶንሽማቴ፤ምስኮንካ ዋቻዽማቴ። ¹³ባርዮን ኤና ጋሎን ጋይናንቴ ዬሳ ዳናግዶርካ ካሽማቴ፤ ቾችናም ቾችንሽማቴ።

¹⁴ኤና ዬም ኦይታንቴ ያያይናም ፑግማቴ ኬም ዬኣሽናኖ። ¹⁵ኤና ዋዝንዻይናማላ ክንካ ዋዛ ዳማቴ፤ቃቦን ኤናማላ ክንካ ቃቦ ኤዲ ዳማቴ። ¹⁶ክንካ ኪም ናሻንቴ ዳማቴ። ኤና ኩፕና ዬላማ ኬዴኻናንቴ ናሽማቴ ኬዛራ³ ዬፖራዽናኖ ዬንካኻሞ ዬፖኻርናኖ።

¹⁷ኤዲ ሃውናንቴኻሞ ዛርቦንም ዛርቦኻ ዬማስናኖ፤ኤዲ ውልሳ ዎትሮ ዬር ፃል ኣሽካናንቴ ዋቻዽማቴ። ¹⁸ዬቻላዳና ዬባራንካ ኤዲ ውልማላ ፃልንካ ዳማቴ።¹⁹ዋርያናቶ ዋጭን ባርያናንቴ ጋርማቴ ዬዋጭምናኖ፤ “ዋጭኖ እንቲና፤እንታ ባዛን ካሻናእካሻይና” ጌጳ ክያማዶ ሃማንቴ ኡካዽዲና። ²⁰ኦጎናንቴ፣

ሃሳ ቁፓሞን ኤያ ክዳቃዽና እꬅንስማ፤

ክባኻርዽና ዉሽማ።

ኦጎንታ ሃይቴኻሞ ክሳ ሜቴሮጎ ኖኒና ሃዎዳይ።”

²¹ዛርቦንም ፃልንካ ባሽማ ዛርቦንካ ሃባሻዽናኖ።

¹ 12.1

² 12.6

³ 12.16

Chapter 13

¹ኤና ፓይላ ኤና ብትንሳዻዳናናንቴ ኬኤሳሬ፤ ባርያ ባራንካ እንዻድምና ጌጳሞ ቆልማሞ፤ ኤና ጌጲና ዳናምካሞ ባርያና ኬም ጌጲሳዳ። ²ኣጋታኻ ኤያ ኤና ብትናዛራ ዋጭማያ ባርያሳ ዳምብንዛራና ክዋጭማዶ፤ኤና ኦጎንታ ሃያይና ይዛራ ብቶን ታክሳና ኬታክሳይ።⁴ኖ ሃናንቴ ዬርን ፃሊን ሃያናንቴ ባርያሳ ዋዲማ ኤዲና። ኮዶንካሞ ዬር ዛርቦ ሃያዳና ኩርትጲማ፤ኦጎኖኻሞ ኖ ብላባቻን ሱን ትማሞ ክዻክዻዶ፤ኤና ዬርን ዛርቦን ሃያይናዛራ ብቶን ታኻናንቴ ክሳ ዋጭን ሙራኖ፣ ባርያሳ ዋድማ ኤድና። ⁵ኣጋታኻ ዻይንቶን ኩርትንዻንቴ ሶጎ ትማሞ፣ ቃቦኻ ሃማንቴ ኤና ጌጲናናንቴ ኤኤ ሃምንቶ ፃሊና።

³ኤና ብትና ኤና ዬርን ዛርቦን ኣሺካይና ናንቴና ኤና ዬርን ፃሊን ኣሺካይናም ሃንጭሻያ ትማሞ። ኤና ጌጲናም ኩርትንዻናንቴና ሃዛጋይ? ታ ናንሲ ዬር ፃሊ ሃይማ፤ኖኾሞ ጎሻና ክጎሻይ፤⁶ግብርንካሞ ይንናንቴ ዬካሻይኖ ኣጋናንቴና፤ኤና ቦርኮቶን ጋይና ዋድማን ኦጎሮ ዳና ባርያሳ ዋድማን ኤና ናና፤ቦሪኮቶን ብትናካሞ ዋድማን ኣጎዘራ ለልማይሐና ባርያሳ ዋድማን ኤናና፤ ⁷ኤና ውልናንቴ ዬራ ዛግሳይናም እምማቴ፤ግብር ኮዳና ግብርን ካሽማቴ፣ቀረጥ ኮዳና ቀረጥን ካሽማቴ ኩርትንዻዻይንግያንዳም ኩርትንዽማቴ፣ ኤና ጎባዻንግያንዳናምካሞ ጎብማቴ።⁸ኪም ናሻሳ ኣባራ ኤዲ ሃውሳኻሞ ዬዛራ ባዛ ዳን ኮጋሬ፤ ኤያ ኤዲን ናሻያ ኖ ባርያሳ ዳምብን ኣሽክዲና። ⁹“ኩጳሞ ሃይናኖ”፣ “ሃዴስናኖ”፣ “ሃድብምናኖ”፤ “ሃኣጝርዽናኖ”፣ ሃማይናቤ፣ ዳምብና ዋኒቤ ኬዶንካሞ፣ ኮዶንካሞ እግና ፓይላ “ሃሳ ጉልን ኤያም ሃግያ ሃያንቴ ናሽማ” ሃማያ ዳምባ ካሳ ኢሮና ከዶ። ¹⁰ናሽማኖ ይሳ ጉልን ኤያዛራ ዛርቦ ኣሽክማሞ፤ኣጋታኻ ናሽማኖ ዳምቢን ይንካ ኣሽካቴ ቱንሳዻይኖና።¹¹ዋዳን ኮም ዼሳንቴ ይንታ ሃይማቴ፤ ዎሳ ዻቆኖ ኣና ዎኣምንዶሮኻ ታ ዎዛራ ኮፄዳዶንታኻ ራትን ባራኻ ይንካ ዬዻጳይን ዋዳኖ ታና። ¹²ፔኖ ሶፃናንቴ፣ ሮሮኖኻሞ ካርሳናንቴና ኮዶ። ኣጋታኻ ፅፓን ዋድማን ጋራንቴ፣ ሮሮን ባንቆን ሙራን ዎዬዴ።¹³ሮሮንካ ዎያያግያ ጎይ ጋዛኻ ዎያዬ። ዋርሳኻቤ ባርያሞኻቤ ዳን ኮጋሬ፤ ኩጳሞኻቤ፣ ኩጳሞናንቴ ክንካ ታጋጃዻንካ ዳን ኮጋሬ፤ ዜርማኻቤ ፆላሶኻቤ ዳን ኮጋሬ። ¹⁴ኦጎናንቴ ጌጳ ኢየሱስ ክርስቶስም ኣርስማቴ ዋኖ ይሳ ቃቦን ኣሽካን ኮጋሬኻናንቴ ዬሳ¹ ቃቦንካ ዬም ክናንቴ ዬእምናኖ።

¹ 13.14

Chapter 14

¹ኤያ ቃቦንሳ ጆጋም ዬራ ዜርምሳንግያንዳና ግዶር ክሳ ቃቦንካ ሃማንቴ ኪም ቱዛዽማ ችማቴ። ²ኤዲ ካላሳ እምነትኖ ዬር ውልም ክእꬄኻናንቴና ኮጌያይ፤ ኮዶን ኤያ ዋ እምነትን ዋቻዻድማ ዎ ሶጎና ክእሣይ።³ኤያ ዬር ውልም እꬃያ ኤያ እꬅማም ቦዋን ክጋሬ፤ ኤያ እꬅማኻሞ ኤያ ኢꬃያም ዻብንሻን ክጋሬ፤ ኦጎኖኻሞ ባርያ ኪም ክቻዶንታኻና። ⁴ኤያ ዋናንቴ ዋድማን ኣሽካያዛራ ብቶን ታኻያ ያ ሃውቴ? ኖ ይድኒናኻሞ ይዎይናኻሞ ይሳ ጌጳ ናንቴና ጌጳ ኪም ዎይሳናንቴ ክቻላንታኻ፣ ኖ ዎያና ክዎያይ።⁵ኤዲ ካላ ሮሮ ካላም ሮራና ዋኒ ካላ ጫራጚ ሃያንቴና ክፓይዳይ፤ ኤያ ዋ ሮራና ፓይላ ካላና ኬዶ ሃማንቴና ክቃባይ። ኤዲ ፓይላ ይሳ ቃቦም ፃሊ ሃያንቴ ኮሼዴ። ⁶ኤያ ሮራ ዋም ዋኒ ካላ ሳጊ ሃያንቴ ሼዳያ፣ ኦጎንታ ክያያይኖ ጌጳናንቴ ሃማንቴና፤ ኤያ ዋን እꬃያኻሞ ባርያም ክጎሻንታኻ ጌጳናንቴ ሃማንቴና ክእꬃይ ኤያ እꬅማኻሞ ይንናንቴ ክእꬅሞኖ ጌጳናንቴ ሃማንቴና ባርያምካሞ ጎሻና ክጎሻይ።⁷ዎግዶር ኤዲ ይናንቴ ዳያ ቆልማሞ፣ ኤዲ ይናንቴ ጃያኻሞ ቆልማሞ። ⁸ዎዳና ጌጳናንቴና ዎዳይ፤ ዎጅናኻሞ ጌጳናንቴና ዎጃይ፤ ኣጋታኻ ዎዳናኻሞ ዎጅናኻሞ ጌጳ ውቲ ጋንቲና። ⁹ኣጋናንቴ ሃማንቴ ክርስቶስ ኤና ጃዳናናንቴቤ ኤና ሳዳንካ ዳናናንቴቤሳ ጌጵ ማታናንቴ ጃይዲና፤ሳዳንካኻሞ ዻጵዲና።¹⁰ታ ናንሲ ያ ሃምባ ናሳዛራ ብቶን ሃርናንቴ ሃታኬ? ያ ሃምባ ናሳም ሃርናንቴ ሃቦዌ? ውቲ ፓይላ ውል ዎዳዛራ ባርያሳ ብቶን ቦርኮቶንሳ ዎትሮ ዎያና ዎያይ፤ ¹¹ይንታ ሃማንቴ ኡካዽዲና፦ “እንታ ላይን ዳያ እዶንታኻ’፤ ‘ቦቆ ፓይላ ውል እናንቴ ኮምፓርሳና ኮኮምፓርሳይ፤ ኣታጵና ፓይላ ባርያናንቴ ማጚና ኬዳይ’ና ” ክያማይ ጌጳ።¹²ኣጋታኻ ውቲ ፓይላ ባርያናንቴ ዎሳ ዬር ማሳናዎማሳይ። ¹³ኣጋታኻ ውቲ ኪም ዻብንሻሮኻ ዎም ዎማንኬ፤ ኦጎናንቴ ሃምባ ናሳሳ ጎይሮ ዱርሚ ጁምፓያ ዎዳን ጋራናንቴ ዎይካሞ ዛኒ ዻኻን ጋራናንቴ ቃብማቴ።¹⁴እꬃሮ ይባራንካ ጫራጝ ትማ ዳ ኮቆልሞንም እንታ ጌጳ ኢየሱስካ ዳንቴ ዼስዲና፤ ኮዶን ኤዲ ካላ ዬር ካላም ጫራጝ ክትሞንም ይፓይዳያዳና፣ ዬራ ኣጋ ክናንቴ ጫራጝ ትማሞ። ¹⁵ሃምባ ናሳ ዳኣንታ ሃእꬃያም ክናሽምና፣ ያ ናሽማኻ ያያድማሞ፤ ክርስቶስ ይንናንቴ ይጃዳ ሃምባ ናሳም እꬃሮኻ ሃማንቴ ሃካይስናኖ።¹⁶ያ ዬራ ፃሊና ሃማንቴ ሃቃባይናም ዬር ዛርቦ ሃያንቴ ሼዳዼኻናንቴ ሃይናኖ። ¹⁷ባርያ ማንግትስኖ ጋዛሞቤ፣ ፃላሞቤ ኡሲ ጋዛኻ ዳ ዋዛ ጋንትቤና፣ እꬃሮቤ ዎጮቤ ጋንት ትማሞ፤¹⁸ኤያ ክርስቶስናንቴ ዴንታ ኣጋኻ ዋድማያ ባርያም ዋዝንሳናክዋዝንሳይ፤ ኤናኻላኻሞ ጎሻዻና ክጎሻዻይ። ¹⁹ኣጋታኻ ፃላሞን ይንግዶር ሃፓዻንቤ ክንካ ዎም ካላ ሃያንቴ ዎይሳያ ዬር ዎጫጌ።²⁰ዳኣኖናንቴ ሃማንቴ ባርያሳ ዋድማን ሃሴስናኖ። ዬር ፓይላ ውል ጫንቃሊና ኮዶ፤ ኮዶን ኤያ ዋም ሴሳያ ዬር እꬃ ኣጋ ሴሶና። ²¹ሃምባ ናሳም ሴሳያ ዋ እꬃ ጋራቤ፣ ዎይን ውጫ ጋራቤ፣ ዎይካሞ ዬር ኣብ ኪም ሴሳያ ኣሽክንቶ ጋራ ፃሊና።²²ታ ናንሲ፣ ዬራ ክና ግዶር ሃሳ እምነታ ዳ ሃቤ ባርያቤ ጋንት ክዴ፤ ዬራ ካ ልኪና ሃማንቴ ኣምናንቴ ይኣሽክና ዎይላምንካ ይሳ ዬራ ኣጋ ዛርቦና ሃማንቴ ቃብማ ኤያ ኣጋ ፑጋዻዳና። ²³ኮዶን ዬራ እምነትካ ሃይዻድምና ፓይላ ሴሶ ኬዶንታኻ ኤያ ኢን ካዻያ ዳኣኖ ክእꬅና እምነትካ ክእꬃድሞንታኻ ክዛራ ዻባሞን ካዽዲና።

Chapter 15

¹ውቲ ኤና ዋችና፣ ኤና ቃጅናም ዎኬልሼኻናንቴ ዛግሳና ኮዛግሳይ፣ ዎም ሶጎ ዋዝንሣን ዎጋሬ። ²ውቲ ኤና ፓይላ ውል ዎሳ ጉልን ኤያም ዋችሻናንቴ፣ ክናንቴኻሞ ዬር ፃል ኮዴኻናንቴ ኪም ዬር ዋዝንሣያ ዎኣሽኬኻናንቴ ዛግሳና ኮዛግሳይ፤

³ክርስቶስ ዪም ዋዝንሣድማሞ፤ ኮዶን “ኢሪማ ይንካ ሃም ኬእራዳ እዛራ ዬስክዲና” ሃማንቴ ኡካዻዳግያ ክዛራ ማትዲና። ⁴ውቲ ዋቻዻንቴ፣ ሌንሥንቶን ዋርቃትን ጋዛን ይእማንካ ሃማንቴ ቃሞ ዎቁንፄኻናንቴ ዬራ ኣና ብራንቴ ዋርቃትሮ ኡካዻዳና ፓይላ ኮባራኻ ዎታማረኻናንቴና ኡካዻዶ።

⁵ባርያ ዋቻሞንቤ ሌንሦንቤም እማያ፣ ኢየሱስ ክርስቶስም ዬጫግና፣ ዬሳ ባክሮ ቃቦ ካላ ክእሜ፤ ⁶ኣጋኻሞ ዎይላም ካላኻቤ ኣፖ ካላኻቤ ዳንቴ፣ ጌጳ ኢየሱስ ክርስቶስሳ ባርያቤ እምባቤም ዬጎሼኻናንቴና።

⁷ታ ናንሢ ባርያናንቴ ጎሺ ኮዴኻናንቴ፣ ክርስቶስም ዬናሻዳግያ፣ ኪም ናሽማቴ።⁸ዎምባናናንቴ ኣፖን ጌይዻዶንም ኣሽካናንቴ ባርያሳ ዼላቅንናንቴ ሃማንቴ ክርስቶስ ኣይሁድሳ¹ ዋድማ ኤድ ክዶንም ዬናንቴ ጌያና እጌያይ፤ ⁹ሃያንቴኻሞ ቶርስና ባርያሳ ፃላሞንካ ሃማንቴ ባርያም ኬጎሼኻናንቴና፤ ኦጎኖኻሞ ይንታ ሃማንቴ ኡካዻዳግያና፦

“ኣጋታኻ፣ ቶርስናሳ ባክሮ ሃም ጎሻና እጎሻይ፤

ሃሳ ናብንናንቴኻሞ ዋርሳ ዻሳና እዻሳይ።”

¹⁰ፕርካሞ

“ቶርስና ክሳ ዛርስን ማላ

ዋዝንዽማቴ” ና ኮያማይ።

¹¹ፕርካሞ፣

“ዬቲ ቶርስና ፓይላ ጌጳም ጎሽማቴ፤

ዬቲ ዛርስኖ ፓይላ ኪም ጎሽማቴ” ና ኮያማይ።

¹²ኢሳይስካሞ ኣጋንታ

“ቶርስን ውልዛራ ብትማያ እሴይ ጫጫ ናኣና ክናኣይ፤

ቶርስና ክዛራ ቃሞ ቁንፃና

ኮቁንፃይ” ክያማይ።

¹³ክንካ ዬኣምንዶንታኻ ዬራ ይንዛራ ቃሞን ይቁንፃዻዳሳ ባርያ ዋዛንቤ ፃላሞንቤም ፓይላ ዬግዶር ክፆኦሴ፤ ኦጎኖኻሞ ቃሞን ቁንፅንቶኖ ኡስን ጋዛንሣ ካንታካ ዬግዶር ጱፅ ኮዴኻናንቴና።¹⁴ዎምባ ናናቶ፣ ዬቲ ዬባራንካ ፃላሞን ይፆፃዳናቤ፣ ዼስንቶን ውልም ይንሣ ይዳናቤ፣ ኪም ክላናንቴኻሞ ዬቻላይንቤም እንታ እባራንካ ፃሊ ሃያንቴ ዼስዲና።¹⁵ባርያ እናንቴ ክእማዶን ፃላሞንካ ፕር ዬናንቴ ጶቅሳናንቴ ዬራ ዋኒም ዋርቃት ግዶር እንታ ዬናንቴ ቦክንዾ ቆልማ ኡክዲና፣ ¹⁶ፃላማ ኣጋ እናንቴ ክእማዳ ባርያሳ ሜርሜርን ፃሊን ቶርስናናንቴ ጌይቴ ባርያሳ ዳምብን ኣሽካይናግያ ዳንቴ ኢየሱስ ክርስቶስሳ ዋድማ ኤድ ዳናንቴና፤ ኦጎኖኻሞ ቶርስና ኡስን ጋዛንካ ጫራጝማንቴ ባርያ ይቻዳና ቁሊ ኡካዻዳ ኬዳኻናንቴና።

¹⁷ኣጋታኻ ባርያናንቴ እዋድማዳኻ ክርስቶስ ኢየሱስካ እንታ ፖኻራና እፖኻራይ። ¹⁸ዬራ እጌያዳናኻቤ እኣሽካዳናኻቤ ቶርስና ባርያናንቴ ኬኤሳሬኻናንቴ ክርስቶስ እንካ ክኣሽካዳና ዋድማናሳ ኦባራ ዬር ኣብ ጌያናንቴ እንታ ቻልማሞ፤ ¹⁹ዬራ እግና ይንታ ኬያማዶኖ ኡስን ጋዛንሣ ካንታካ ዬራ ሃሊና ሃምማንግያንዳናቤ ዬራ ሃምማንቴ ዼስማኻቤና። ጎያ ኣጋኻ ዬሩሳሌም ግዶርካ ቻንቴ እልዋሪቆን ዴሞንዛራ ክርስቶስሳ ሜርሜርን ፃሊን ፓይላ እንታ ጌያቴ ቱንሥዲና።²⁰ኤዲ ኣብ ይንግዶር ይኣሽካዳግዶር እንታ ኣሽክማሞ ሃማንቴ፣ ክርስቶስሳ ናብን ይንግዶር ግስንዻድምና ራቅና ግዶር ሜርሜርን ፃሊን ጌያናንቴ ሮሮ ውል ኣጝርዽቴና እዶ። ²¹ኦጎኖኻሞ፣

“ኤና ዼላቅን ክሳም ይንናንቴ ጌይዻድምና ኤሳራና ኬኤሳራይ፤

ኤና ኤሳራድምናኻሞ ዼሳና ኬዼሳይ” ሃማንቴ ኡካዻዳግያና።

²²ኣጋኻ ሃማንቴ ዬዛራ ናኣን እጋሬኻናንቴ ሮሮ ጱፅ ኢም ማርዽዲና። ²³ኮዶን ታ ራቅና ክና ግዶር ዋድማ እኣሽካያ ኮቆልሞንታኻቤ፣ ኣና ካርሳንቴ ዬም ሼዳናንቴ ኣጝርዽቴ እዶንታኻቤ፣²⁴ቃባ ካም እስፔንዛራ እያኣን ዋዳንካ ኣሽካናንቴ እንታ ቃባና እቃባይ። ኦጎዛራ እያኣን ዋዳንካ ዬም ሼዳናንቴቤ ዬላማ ክንካ ሮሮ ቄታ ካፓንቴ ፖሽኮና እሳም ቱንሣንቴ ኢይና ዬራ እናንቴ ጎይሮ ሳግሳይናኻ ኢም ዬኬልሻይንም እንታ ዬዛራ ቃሞ ቁንፅዲና። ²⁵ኮዶን ታ እንታ ዬሩሳሌም ግዶር ዳና ባርዮን ኤና ጫራጝናናንቴ ዋድማናንቴ ኦጎዛራ ይቴና እዶ።²⁶ኣጎኖኻሞ ኤና መቄዶንያቤ ኣካይያቤ ግዶር ዳና ዬሩሳሌም ግዶር ባርዮን ኤና ጫራጝናሳ ባክሮ ዳና ኩፕናም ኬልሻናንቴ ኬዻጳዶንታኻና። ²⁷ኬ ኬም ኬልሻናንቴ ዛግዲና፤ ጎንዼ ኬ ኬሳ ባዛ ኤዲና። ቶርስና ኣይሁድናኻ ሃማንቴ ባርያሳ ዎድማሞን ኬያፓዳና፣ ዎድማሞና ፔን ኮሮ ኬያፓዳናም ኣይሁድና ማላ ኬካሽሜኻናንቴ ኬ ኣይሁድናሳ ባዛ ኤዲና።²⁸ኣጋታኻ ብሬን ፑኡሻዻዶንም ዬሩሳሌምዛራ ባኣቴ ቃልቴ ኬናንቴ እማንቴ እስፔንዛራ ያኣና እያኣይ፣ ኣጋኻኻሞ ዬም ሼዳና እሼዳይ። ²⁹ዬዛራኻሞ እኒና ክርስቶስሳ ዎድማሞንካ ዳንቴ እናኣይንም እንታ ዼስዲና።

³⁰ዎምባ ናናቶ፣ እናንቴ ባርያም ምስክቴ እሳ ዋድማንሣ ዴሞሮ እላማ ክንካ ዬዎዬኻናንቴ ጌጳ ዎሳ ኢየሱስ ክርስቶስካቤ ኡስን ጋዛንሣ ናሽማንካቤ ዬም ምስካና እምስካይ። ³¹ይሁዳ ግዶር ዳና ኤና ባርያም ኣምንምናሳ ኣንሮ እዻቄኻናንቴቤ፣ ዬሩሳሌም ግዶር ዳና ባርዮን ኤና ጫራጝናሳ ዎትሮ ዋድማኖ እሳ ናሽዺ ኮዴኻናንቴ እናንቴ ባርያም ምስክማቴ፤ ³²ኣጋኻሞ ባርያሳ ቃቦንካ ዬዛራ ዋዛኻ እኔኻናንቴቤ፣ ዬላማ ክንካ ዎይላም እሳ ኮቃጀኻናንቴና።³³ፃላሞንሣ ባርያ ዬላማ ክንካ ክዴ፤ ኣሜን።

¹ 15.8

Chapter 16

¹ክንክራኦስ ግዶር ባርዮን ኤናሳ ባክሮ ዳንቴ ባርያናንቴ¹ ዋድማይኖ ዎምባ ናን ፌቤንም እንታ ዬናንቴ ኤልቅማና እኤልቅማይ። ²ባርዮን ኤናም ጎይን ይንካ ቻዻንካ ኮም ጌጳ ናብንካ ፃሊንካ ዬቼኻናንቴቤ፣ ዬራ ዬኻላ ኮናንቴ ዛግሳይና ውልካ ኮም ዬኬልሼኻናንቴ ዬናንቴ ጌያና እጌያይ፤ ኦኖኖኻሞ ና ኤዲ ጱፅናንቴቤ እናንቴቤ ኬልሾ ጌጲ ኮማታዶንታኻና።

³ኤና ክርስቶስሳ ዋድማን እላማ ክንካ ኣሽካይና ጵርስቅላቤ² ኣቂላቤሳ እናንቴ ዎፖ ችማቴ። ⁴ኬ እናንቴ ሃማንቴ ሳዳን ይሳም ጋሎ ጌጲናንቴ እምዲና፤ እንታ ሶጎ ትማሞ፣ ቶርስና ባርዮን ኤናኻሞ ፓይላ ኬም ጎሽቴና ኬዶ።

⁵ኬሳ ኦኖሮ ኤና ባርዮን ምስካይናሳ እናንቴ ዎፖ ችማቴ።

እስያ ፔሮ ብራንቴ ክርስቶስዛራ ማታዳ እሳ ናሽዻ ኣጤኔጦንሳ እናንቴ ዎፖ ችማቴ።

⁶ዬናንቴ ሃማንቴ ዋድምቴ ጌጲ ቃጃዶን ማርያምሳ እናንቴ ዎፖ ችማቴ።

⁷ኤና እላማ ክንካ ዻክን ኦኖሮ ዻኻዻዳና እሳ ኤዳና ኣንዲራኒቆንሳቤ ዩልያቤሳ እናንቴ ዎፖ ችማቴ፤ ኬ ኤና ይእስድና ግዶር ኜሙትንካ ዳናቤ ክርስቶስም ኣምናንካ ኢም ብራዳናና።

⁸ኤያ ጌጳኻ እናሻያ ጵልያጦንሳ እናንቴ ዎፖ ችማቴ።

⁹ክርስቶስካ ሃማንቴ ዎላማ ክንካ ዋድማያ ኢሩባኖንቤ እሳ ናሽዻ ስንጣክንቤሳ እናንቴ ዎፖ ችማቴ።

¹⁰ክርስቶስዛራ ዶን ክሳ እምነትኖ ሼዳዻዃ ጎሻዻዳ ኤጤሌንሳ እናንቴ ዎፖ ችማቴ፤

ኣርስጣባሉ ሞሮንባራኻ ናኣዳ ኤናሳ እናንቴ ዎፖ ችማቴ።

¹¹እሳ ኤዳስ ሄሮድዮናሳ እናንቴ ዎፖ ችማቴ፤

ጌጳኻ ዳና ንርቀሱ ሞሮ ኤናሳ እናንቴ ዎፖ ችማቴ።

¹²ጌጳኻ ዳና ሜና ዋቻዻንቴ ዋድማይና፣ ፕሮፊሞናቤ ጢሮፊሞናቤሳ እናንቴ ዎፖ ችማቴ።

ጌጳኻ ዳንቴ ጌጲ ዋድማዶኖ ኤስኖ ዋ ናሽዽኖ ጠርሲዳሳ እናንቴ ዎፖ ችማቴ።

¹³ጌጳኻ ካማዻዳ ሩፎንቤ እሳኻሞ እንዳ ማታዶኖ ክሳ እንዳንቤሳ እናንቴ ዎፖ ችማቴ።

¹⁴ኣስቀሪጦንቤ፣ ኣፕለጎንቤ፣ ሄሮሜንቤ፣ ጳጥሮባንቤ፣ ሄርማንቤ፣ ኤና ኬማላን ዳና ዎምባናናቤሳ እናንቴ ዎፖ ችማቴ።

¹⁵ፕሎሎጎንቤ፣ ዩልያንቤ፣ ኔርያቤ ክሳ እንዳናንቤ፣ ፕርካሞ ኣልንጦንቤ ባርዮን ኤና ጫራጝና ኬማላን ዳናቤሳ ፓይላ እናንቴ ዎፖ ችማቴ።

¹⁶ናሽማ ጎንዼ ዳኻ ኪም ጌስማቴ። ኤና ክርስቶስም ጫጋይና ፓይላ ዬሳ ዎፖ ቻና ኬቻይ።¹⁷ዎምባ ናናቶ፣ ኤና ፓሽሞን ባኣይናቤ ታማርን ዬታማራዶንም ናሽምና ዬሳ ጎይሮ ዱርሚን ማታይናኻላ ዬም ዬማንኬኻናንቴ ዬናንቴ ጌያና እጌያይ፣ ኬ ኻላንካ ፔጌ ዳማቴ። ¹⁸ኤና እግናግያንዳና ይንናንቴ ኬዋድማይኖ ጌጳ ዎሳ ኢየሱስ ክርስቶስናንቴ ትማሞ፣ ኬዋድማይኖ ይሳ ኢንናንቴና፤ ኬ ይሳ ኣፖን ዳፃሞንካቤ ይሳ ሱድማንካቤ ኤና ሌምናም ኬታይሳይ።¹⁹ባርያናንቴ ኤሳራይና ዬዶንም ኤና ፓይላ ኤሳርዲና፤ ኣጋኻ እንታ ጌጲ ዋዝንዽዲና። ኮዶን ዬርን ፃሊንናንቴ ኤዲ ሃሚ ዬዴኻቤ፣ ዬራ ዛርቦናናንቴ ሌሚ ዬዴኻናንቴ ዛጋና እዛጋይ።

²⁰ፃላሞንሣ ባርያ ሜሺን ዬሳ ራንሣ ቾባራ ጋጫና ክጋጫይ።

ጌጳ ኢየሱስሳ ፃላሞኖ ዬማላ ክንካ ኮዴ።

²¹እላማ ክንካ ዋድማያ ጢሞቴዎስቤ እሳ ኤዳና ሉቂዮስቤ፣ ኢያሶንቤ፣ ሱሲጴጥሮስቤ ዬሳ ዎፖ ቻና ኬቻይ።

²²ዋርቃታ ካም ኡካዳ እንታ ጤርጥዮስ ጌጳኻ ዬሳ ዎፖ ቻና እቻይ።

²³እቤ ባርዮን ኤና ኮታር ዳና ፓይላቤም ቾችንሻንቴ ዎም ዋዝንሣያ ጋይዮስ ዬሳ ዎፖ ቻና ክቻይ።

ካታማሮ ዶን ኮይሶን ኦኖን ዻቃናያ ኤርስጦስቤ ዎምባ ናሳ ቁኣስጥሮስቤ ዬሳ ዎፖ ቻና ኬቻይ።

²⁴ጌጳ ዎሳ ኢየሱስ ክርስቶስሳ ፃላሞኖ ዬፓይላ ማላ ክንካ ኮዴ፤ ኣሜን።³

²⁵⁻²⁶ባርያ ላይን ዳያሳ ጌይዻዳኻ ቶርስና ፓይላ ኣምናንቴ ክናንቴ ኬኤሳሬኻናንቴ፣ ኤና ባርያሳ ኣፖን ጌያይናሳ ዋርቃትሮኻ ታ ማይ ማታዶንካ፣ ዼላቅና ቦንና ጱፅና ኣና ሳጋዳና ዋዳንካ ኣችምን ዳና ማይ ይያማዶንካ ሃማንቴ፣ እታማርሳዶን ሜርሜርን ፃሊንካቤ ኢየሱስ ክርስቶስም ጌይዻንካ ዬም ዋችሻናንቴ ቻላያ፤²⁷ኖ ሶጎ ዬርን ዼሳዳ ባርያናንቴ ኢየሱስ ክርስቶስካ ጎሺኖ ላይ ኮዴ፤ ኣሜን።

¹ 16.1

² 16.3

³ 16.24